
AUggretto Pastonale Era) Gvieg 


Ggėjo jūra 


Visada tiksliai prisiminsiu, kur buvau ir ką veikiau, kai sužino- 
jau, kad mirė mano tėvas. 

Gulėjau nuoga kaitindamasi saulėje „Neptūno“ denyje, man 
ant pilvo ilsėjosi globėjiška Teo ranka. Priešais mus saulėje švy- 
tėjo tuščias auksaspalvio smėlio salos paplūdimys, jaukiai užsto- 
tas uolų. Skaidrus kaip krištolas žalsvai melsvas vanduo tingiai 
vilnijo, jam plakantis į smėlį kilo puošnios putos kaip kapučino 
puodelyje. 

Jūra nurimusi, tada pagalvojau, kaip ir aš. 

Praėjusį vakarą saulei leidžiantis išmetėme inkarą įlankėlė- 
je prie nedidelės Graikijos Machereso salos, tada nubridome į 
krantą prie uolų supamos vietelės nešini dviem šaltkrepšiais. 
Vienas buvo pilnas šviežių barzdučių ir sardinių, Teo sugautų 
tą dieną, kitame turėjome vyno ir vandens. Pridususi nuleidau 
sunkią naštą ant smėlio, o Teo švelniai pabučiavo mane į nosį. 

— Mus išmetė į krantą ir dabar turim savo negyvenamą salą, 
pareiškė jis plačiai išskėsdamas rankas priešais idilišką gamto- 
vaizdį. - Einu, paieškosiu medgalių žuvims išsikepti. 

Stebėjau, kaip nusigręžęs jis eina link pusmėnuliu supančių 
šį jaukų kampelį-uolų, kurių plyšiuose vienur kitur buvo išsimė- 
tę nudžiūvusių krūmų. Teo - pasaulinio lygio buriuotojas, bet 
žvelgiant į jo liekną kūną neatrodo, kad jis toks stiprus. Palyginti 

su vyrais, su kuriais pasitaiko per regatą buriuoti komandoje, - 
jie atrodo esą vien iš raumenų, su Tarzano krūtine, - Teo visai 
menkas. Beveik iškart pastebėjau jo gerokai raišuojančią eiseną. 
Vėliau jis papasakojo, kaip vaikystėje iškritęs iš medžio susilaužė 
kulkšnį, bet kaulas netinkamai sugijo. 

- Manau, dar ir dėl to man lemta gyventi ant vandens. Kai 
buriuoju, niekas nesupranta, kaip juokingai atrodau vaikščioda- 
mas žeme, - tada tyliai nusijuokė jis. 

Išsikepėme žuvis, vėliau mylėjomės po žvaigždėmis. Išaušęs 
rytas mums buvo paskutinis drauge, praleistas laive. Prieš tai, 
kai nusprendžiau, kad vis dėlto jau reikia grįžti prie ryšių su pa- 
sauliu ir įsijungusi mobilųjį sužinojau savo gyvenimą subyrėjus 
į šipulius, gulėjau ten šalia jo visai rami, o mintyse tarsi siurre- 
alistinis sapnas iškilo mudviejų su Teo meilės stebuklas ir kaip 
mudu atsidūrėme čia, šioje nuostabiai gražioje vietelėje... 


AV RS 
AS A 
o KO 


Patį pirmą kartą Teo išvydau prieš metus per Heinekeno regatą 
Šventojo Martyno saloje, Karibuose. Laimėtojų komanda šventė 
pergalę, ir per tą vakarienę mane sudomino žinia, kad jos kapi- 
tonas yra Teo Fales-Kingsas. Buriuotojų pasaulyje jis buvo gar- 
senybė, per pastaruosius penkerius metus atvedęs į pergalę dau- 
giau komandų atviros jūros regatose nei kuris kitas kapitonas. 

- Jis visai ne toks, kokį vaizdavausi, - tyliai pasakiau Robui 
Belamiui, senam draugui iš Šveicarijos rinktinės. - Su tais aki- 
niais raginiais rėmeliais atrodo kaip koks apkiautėlis. - O pa- 
stebėjusi jį pakilus ir einant prie kito stalelio pridūriau: - Be to, 
labai jau keista jo eisena. 

— Tikrai, jis nėra tipiškas sveikata trykštantis buriuotojas, 
kaip vaizdavaisi, - sutiko Robas. - Bet tas vyrukas, Al, yra tie- 

siog nepranokstamas. Jūroje jis turi šeštąjį jausmą, ir nėra to- 
kio, kuriuo per audrą labiau pasitikėčiau nei juo kaip koman- 
dos kapitonu. 

Netrukus tą vakarą Robas mudu trumpai supažindino ir, kai 
Teo spaudė man ranką, pastebėjau, kad jo žalios akys su šviesiai 
rudom dėmelėm susimąsčiusios. 

- Vadinasi, tu ta garsioji Al DAplesjė. 

Balsas, nors su britišku akcentu, buvo šiltas ir tvirtas. 

— Taip, su antra dalim sutinku, — tariau sutrikusi dėl kom- 
plimento, - bet garsus iš tiesų tik tu. - Stengdamasi, kad žvilgs- 
nis išliktų tvirtas jam taip į mane stebeilijant, pamačiau, kaip jo 
bruožai sušvelnėjo, jis trumpai nusijuokė. - Kas čia taip juokin- 
ga? - paklausiau. 

— Atvirai sakant, tavęs nesitikėjau. 

- Kaip suprasti „tavęs“? 

Teo dėmesį atitraukė fotografas, norintis komandos nuotrau- 
kos, tad aš taip ir nesužinojau, ką jis norėjo pasakyti. 

Nuo to laiko vis pastebėdavau jį įvairiuose renginiuose, susi- 
jusiuose su regatomis, kuriose dalyvavome, - vis kur nors kitame 
salės gale. Jį gaubė nenusakomi energijos virpesiai, o tykus, bet 
nevaržomas juokas, regis, traukte traukė prie jo žmones, nors iš 
pažiūros atrodė santūrus. Per oficialius renginius Teo papras- 
tai būdavo su chaki spalvos kelnėmis ir susilamdžiusiu lininiu 
švarku, kad pamalonintų regatos rėmėjus, bet avėdavo senus jū- 
reiviškus batus, o jo kaštoniniai plaukai visada būdavo susitaršę, 
todėl jis atrodydavo kaip ką tik nužengęs nuo denio. 

Per tuos kelis pirmus kartus mudu it šokdami sukome ratus 
apie vienas kitą. Dažnai susitikdavo žvilgsniai, bet Teo nė nemė- 
gino pratęsti mūsų pirmojo pokalbio. Ir tik prieš šešias savaites, 
kai mano komanda pasiekė pergalę Antigvoje ir mes šventėme 

Lordo Nelsono pokylyje, užbaigę varžybų savaitę, jis paplekšno- 
jo man per petį. 

— Gerai darbavaisi, Al, - pasakė. 

- Ačiū, - atsakiau patenkinta, kad mūsų komanda šį kartą 
pralenkė jų komandą. 

- Šį sezoną vis išgirstu apie tave daug gerų dalykų, Al. Ar ne- 
norėtum per Kikladų regatą birželį pereiti į mano komandą? 

Man jau buvo siūlę vietą kitoje komandoje, bet dar nepasa- 
kiau, kad sutinku. Teo pastebėjo mane dvejojant. 

— Tave jau perėmė? 

— Dar negalutinai. 

- Na, štai mano vizitinė. Pagalvok ir iki savaitės galo pranešk. 
Man denyje tikrai praverstumei. 

— Ačiū. - Mintyse jau atsikračiau dvejonių. Kas gi nepasi- 
naudotų proga pabūti komandoje, kuriai vadovauja vyras, šiuo 
metu vadinamas „Jūrų valdovu“? — Beje, - šūktelėjau jam jau 
žengus šalin, - kai pastarąjį kartą kalbėjomės, kodėl pasakei, kad 
manęs nesitikėjai? 

Jis sustojo, permetė mane žvilgsniu. 

— Nebuvau tavęs matęs, tiktai nugirsdavau kalbant apie tavo 
meistrišką buriavimą, ir tiek. Ir, kaip sakiau, tu kitokia, nei tikė- 
jausi. Labanakt, Al. 

Grįžtant į viešbutuko kambarį netoli Sent Džonso uosto mane 
maloniai glostė nakties oras, aš perkračiau mūsų pokalbį ir ste- 
bėjausi, kaip čia yra, kad Teo taip mane pakerėjo. Gatvės žibintai 
buvo užlieję linksmus įvairiaspalvius namų fasadus šilta nakties 
šviesa, o iš tolo sklido tingių balsų gaudesys nuo barų ir kavinių. 
Visai to nepaisiau, džiugiai nusiteikusi dėl laimėtų lenktynių - ir 
dėl Teo Fales-Kingso pasiūlymo. 

Vos įėjusi į kambarį puoliau prie nešiojamojo kompiuterio 
ir parašiau Teo priimanti jo pasiūlymą. Prieš išsiųsdama dar 

nusiprausiau po dušu, tada vėl perskaičiau, net nuraudau dėl 
to, kad laiškas rodo tokį nekantravimą. Nusprendusi pasilikti 
jo juodraštį ir išsiųsti po poros dienų išsitiesiau ant lovos, pa- 
lanksčiau rankas, kad kiek atsileistų tos dienos varžybų įtampa 
ir skausmas. 

- Ką gi, Al, - sumurmėjau sau šypsodamasi, - ši regata bus 
įdomi. 

Elektroninį laišką išsiunčiau kaip ir ketinau, ir Teo tuoj pat 
susisiekė su manimi, pasakė, kaip jam malonu, kad galėsiu prisi- 
dėti prie jo komandos. Paskui, vos prieš dvi savaites Nakso uoste 
žengusi ant lenktyninės jachtos „Hanse 540“ denio rengtis Ki- 
kladų regatai, nežinia kodėl pasijutau besinervinanti. 

Regata neturėjo būti pernelyg sunki, nes čia varžėsi ne vien 
jūros vilkai, bet ir mėgėjai, buriuojantys tik savaitgaliais, visi ti- 
kėjosi pasakiškų aštuonių dienų po burėmis tarp gražiausių salų 
pasaulyje. O patekusi į vieną iš labiausiai patyrusių komandų ži- 
nojau, kad mes galime tapti nugalėtojais. 

Visi žinojo, kad Teo komandos išsiskiria iš kitų jaunumu. 
Mano draugas Robas Belamis ir aš, abu trisdešimtmečiai, bu- 
vome „vyresnieji komandos nariai - ir amžiumi, ir patirtimi. 
Buvau girdėjusi, kad Teo linkęs imti naujokus, vos pradėjusius 
buriuoti, ir neleisti jiems įgyti blogų įpročių. Kiti iš šešių koman- 
dos narių buvo vos perkopę dvidešimt: Gajus - stambaus sudė- 
jimo anglas, Timas - ramus australas ir Mikis - pusiau vokietis, 
pusiau graikas buriuotojas, pažįstantis Egėjo vandenis kaip savo 
penkis pirštus. 

Nors veržiausi dirbti su Teo, nepuoliau prie jo aklai; jau gero- 
kai anksčiau, panaršiusi internete ir pasikalbėjusi su buvusiais jo 
komandos nariais,:-pasirankiojau informacijos apie tą mįslingąjį 
„Jūrų valdovą“. 

Buvau girdėjusi, kad jis britas ir studijavo Oksforde, - dėl 

to tokia aiški tartis, - bet jo paskyroje internete rašoma, kad jis 
amerikietis iš didmiesčio, daug kartų kaip kapitonas atvedęs į 
pergalę Jeilio studentų buriuotojų komandas. Vienas mano 
draugų buvo girdėjęs, kad Teo kilęs iš turtuolių šeimos, o kitas — 
kad jis pragyvena iš buriavimo. 

Perfekcionistas, tironas, jam sunku įtikti, darboholikas, ne- 
kenčia moterų... Štai tokių prisiklausiau komentarų, o paskuti- 
nis buvo iš lūpų pažįstamos buriuotojos, tvirtinančios, kad ji ko- 
mandoje buvo skriaudžiama, apkrauta pašaliniais darbais. Gal 
dėl to buvau stabtelėjusi pagalvoti, bet visa tai nušlavė šalin tokia 
nuoširdžiai pareikšta nuomonė: 

— Velniškai geras kapitonas, neabejotinai geriausias iš visų, 
kuriems esu dirbęs. 

Jau pirmosiomis dienomis jachtoje ėmiau suprasti, kodėl Teo 
sulaukia tiek pagarbos iš kitų buriuotojų. Buvau pratusi prie 
rėksnių, šūkalojančių įsakymus ir plūstančių kiekvieną atski- 
rai ir visus kartu kaip koks irzlus virtuvės šefas. Santūrus Teo 
elgesys buvo netikėtas atradimas. Išbandydamas mus jis kalbė- 
jo labai mažai, tiesiog stebėjo iš toliau. Dienai pasibaigus visus 
surinkdavo draugėn ir ramiu, tvirtu balsu tiksliai nurodydavo 
mūsų stipriąsias savybes ir trūkumus. Supratau, kad niekas ne- 
praslysta jam pro akis, o matydami jo autoritetingą veido išraiš- 
ką gaudyte gaudėm kiekvieną žodį. 

- Beje, Gajau, rengiamės regatai, tad nebetrauk cigaretės 
slapčiomis, - pridūrė jis vos šyptelėjęs ir mus paleido. 

Gajus išraudo iki pat šviesių plaukų pašaknių. 

- Tas tipas turbūt turi akis ir pakaušyje, - sumurmėjo jis 
man, kai visi lipom iš jachtos maudytis po dušu ir persirengti 
vakarienei. 

Tą pirmą vakarą išėjau iš viešbučio su jais jausdamasi lai- 
minga, kad nusprendžiau rungtyniauti jų komandoje. Mes pa- 

traukėme Nakso uosto krantinę, virš kaimo plieskė senovinės 
pilies šviesos, tarp kalkėmis baltintų namukų painiai raizgėsi 
medžiais apsodintos gatvelės. Restoranuose palei krantinę buvo 
pilna jūreivių ir turistų, besimėgaujančių šviežių jūros gėrybių 
patiekalais ir vieną po kitos lenkiančių ūzo taures. Toliau nuo 
uosto krantinės susiradome nedidelę šeimos laikomą užeigą su 
išklibusiomis medinėmis kėdėmis ir nevienodomis lėkštėmis. 
Naminis maistas mums buvo pats tas po ilgos dienos jachtoje, 
jūros oras visiems kėlė žvėrišką apetitą. 

Komandos vyrai išpūtė akis išvydę, kokia aš peralkusi, kai 
ėmiau šveisti musaką su geroka porcija ryžių. 

- Tai kas? Ar dar nesat matę valgančios moteriškės? - sarkas- 
tiškai tariau siekdama dar vieno duonos paplačio. 

Ir Teo prisidėjo prie geraširdiškų pašaipų viena kita sausa 
pastabėle, bet išėjo tuoj po vakarienės, nenorėjo pereiti prie 
baro. Netrukus išėjau ir aš. Per tuos metus, kai esu profesionali 
buriuotoja, įsitikinau, kad visai nesinori žiūrėti, ką sutemus iš- 
darinėja vaikinai. 

Dar per porą dienų stebimi mąslių žalių Teo akių mes ėmėme 
sklandžiai dirbti išvien ir greitai tapome darbščia, susiklausiusia 
laivo įgula, o aš vis labiau žavėjausi jo vadovavimu. Trečią vakarą 
Nakse, pervargusi po sunkios dienos karštoje Egėjo saulėje, aš 
pirmoji pakilau nuo vakarienės stalo. 

— Ką gi, aš jau eisiu. 

- Ir aš. Labanakt, vaikinai. Tik kad rytoj denyje nebūtų pagi- 
ringų, - tarė Teo sekdamas paskui mane iš restorano. - Ar galiu 
eiti kartu? — paklausė pasivijęs gatvėje. 

— Taip, aišku, gali, - sutikau, bet staiga pasijutau įsitempusi 
dėl to, kad mes pirmą kartą likom vieni. 

Žingsniavome į viešbutį siauromis akmenimis grįstomis gat- 
velėmis, pro mėnulio apšviestus baltintus namukus su mėlynai 

dažytomis durimis ir langinėmis. Stengiausi užmegzti pokalbį, 
bet Teo retkarčiais pratardavo vien „taip“ arba „ne“, ir toks jo 
nekalbumas ėmė erzinti. 

Viešbučio vestibiulyje jis staiga atsigręžė į mane. 

— Tu tikrai apsigimusi jūreivė, Al. Daugumą savo komandos 
draugų į ožio ragą suriestum. Kas tave mokė? 

— Mano tėvas, - atsakiau nustebinta komplimento. - Nuo 
mažens pasiimdavo, kai buriuodavo Ženevos ežere. 

- A, Ženeva. Dabar aišku, iš kur tas prancūziškas akcentas. 

Pasiruošiau kaip paprastai tokiu atveju išgirsti iš vyro: „Tai 
pasakyk prancūziškai ką nors erotiška“, bet neišgirdau. 

- Na, tavo tėvas turi būti pasiutiškai geras buriuotojas - pui- 
kiai tave išmiklino. 

- Ačiū, - atsakiau nuginkluota. 

— Kaip jautiesi būdama vienintelė moteris denyje? Nors, esu 
tikras, tai tau ne pirmiena. 

— Atvirai kalbant - apie tai nė nepagalvojau. 

Jo žvilgsnis pro stiklus raginiais rėmeliais buvo nuovokus. 

— Tikrai? Na, atleisk, kad tai pasakysiu, bet, manau, galvoji 
apie tai. Jaučiu, kartais persistengi ir tada imi klysti. Patarčiau 
labiau atsipalaiduoti ir tiesiog būti savimi. Na, bet jau sakau „la- 
bos nakties“. 

Jis šyptelėjo ir užlipo baltų plytelių laiptais į savo kambarį. 

Tą naktį gulint siauroje lovoje man odą erzino krakmolytos 
paklodės, o skruostai degė dėl išgirstos kritikos. Ar aš kalta, kad 
moterys vis dar palyginti retenybė - ar, kaip pasakytų kai kurie 
vyrukai iš mano komandos, - šviežiena profesionalų jachtose? Ir 
kas manosi esąs tas Teo Fales-Kingsas? Kažkoks superpsicholo- 
gas, besisukiojantis apie žmones ir tyrinėjantis juos, nors niekas 
to neprašo? 

Visada maniau, kad kaip moteris puikiai tvarkausi tame pa- 
saulyje, kuriame dominuoja vyrai, ir sugebu laikytis iškelta gal- 
va jiems draugiškai šaipantis iš mano, kaip moters, padėties. 
Siekdama karjeros susimūrijau nesugriaunamą apsauginę sie- 
ną ir susikūriau dvi skirtingas asmenybes - namie esu Alė, o 
darbe - Al. Taip, dažnai būna sunku, bet aš išmokau prikąsti 
liežuvį, ypač kai pastabos būna pabrėžtinai seksistinės, su užuo- 
mina, kad elgiuosi kaip tikra blondinė. Stengiausi saugotis tokių 
pastabų — rusvas auksinio atspalvio garbanas sukeldavau aukš- 
tyn nuo veido ir kietai surišdavau į uodegą, visiškai nesidažiau 
nė akių, kad jas išryškinčiau, ir nesistengiau slėpti strazdanų. O 
darbavausi kaip ir bet kuris vyras denyje, gal net daugiau, ir dėl 
to niršau širdyje. 

Tada, vis dar taip pasipiktinusi, kad negalėjau užmigti, prisi- 
miniau, ką kartą sakė tėvas - žmonės susierzina dėl pastabų apie 
juos todėl, kad tose pastabose būna kruopelė tiesos. Ir slenkant 
nakties valandoms gavau pripažinti - Teo veikiausiai nesuklydo 

sakydamas, kad nesu „savimi“. 

Kitą vakarą man grįžtant į viešbutį Teo vėl ėjo kartu. Nors jis 
ir ne galiūnas iš stoto, su juo vis tiek buvo baugu ir pati girdėjau, 
kaip kalbėdama lemenu ir painiojuosi. Stengiausi jam paaiškinti 
dvilypę savo asmenybę, o jis prieš atsakydamas ramiai išklausė. 

— Na, mano tėvas, - bet jo nuomonės nelaikau teisinga, - 
sakė kartą, kad moterys galėtų valdyti pasaulį, jei tik veiktų pa- 
gal savo jėgas ir liautųsi stengtis būti vyrais. Gal tau reikėtų tai 
pamėginti? 

- Lengva vyrams kalbėti, bet ar tavo tėvas yra kada dirbęs 
visiškai moterų užvaldytoje aplinkoje? Ar jis būtų „savimi“, jei 
ten dirbtų? - atšoviau supykusi, kam mane moko. 

- Teisingai manai, - sutiko Teo. - Na, gal bent kiek padėtų, jei 
vadinčiau tave Ale? Tau daug labiau tinka negu Al. Nieko prieš? 

Man nespėjus atsakyti jis staiga sustojo kaip įbestas prie- 
šais gražią priekrantę, kur tarp didelių jachtų ir kruizinių laivų 
palengva sūpavosi mažos žvejų valtelės, į jų šonus raminamai 
pliuškenosi jūros vanduo. Žiūrėjau, kaip jis žvelgia į dangų, kaip 
pastebimai virpa jo šnervės uodžiant vėjelį, spėjant, kokį orą at- 
neš aušra. Esu mačiusi taip darant nebent senus jūreivius ir stai- 
ga sukikenau įsivaizdavusi Teo - seną pražilusį jūrų vilką. 

Jis atsigręžė į mane, sutrikęs šyptelėjo. 

- Kas čia taip juokinga? 

- Nieko. Ir, jei tau bus smagiau, gali drąsiai vadinti mane Ale, 

— Ačiū. Na, jau grįžkim, reikia nors kiek pamiegoti. Rytoj esu 
visiems suplanavęs nelengvą dieną. 

Ir vėl naktį neturėjau ramybės, mintyse kartojau mudviejų 
pokalbį. Aš, mieganti kaip užmušta, ypač kai treniruojuosi ar 
per regatą. 

O Teo patarimai nieko nepadėjo - kitas dvi dienas pridariau 
daugybę kvailų klaidų ir pasijutau esanti nebe profesionalė, vei- 
kiau naujokė. Smarkiai save keikiau, bet paradoksalu - nors ko- 
mandos draugai geraširdiškai traukė per dantį, iš Teo neišgirdau 
nė žodelio kritikos. 

Penktą vakarą jausdamasi baisiai sutrikusi ir susipainiojusi 
dėl tokių man nebūdingų, ne mano lygio veiksmų net nebėjau 
vakarieniauti su komanda, Sėdėjau nedidelėje viešbutuko tera- 
soje ir valgiau duoną su feta ir alyvuogėmis, kurių patiekė ma- 
loni viešbučio savininkė. Širdies skausmą skandinau aitriame 
raudonajame vyne, kurio ji man pylė, ir po kelių taurių pajutau 
šleikštulį ir ėmiau labai savęs gailėtis. Kai pamėginau kilti nuo 
stalo ir eiti gulti, terasoje išdygo Teo. 

- Ar gerai jautiesi? —- paklausė jis ir kilstelėjo, pasitaisė aki- 
nius, kad geriau mane matytų. 

Šnairai dirstelėjau į jį, bet jo figūros kontūrai buvo neaiškūs, 
susilieję. 

- Taip, - atsakiau kimiu balsu ir paskubėjau vėl atsisėsti, nes 
viskas aplinkui ėmė siūbuoti, nepajėgiau sutelkti žvilgsnio. 

— Visi sunerimo dėl tavęs, kai šįvakar nepasirodei. Juk neser- 
gi, ką? 

— Ne. - Pajutau, kaip gerklę degina pakilusi tulžis. - Viskas 
gerai. 

— Juk žinai, gali man pasisakyti, kai negaluoji, ir, dievaži, tau 
tai niekaip neatsilieps. Ar galiu prisėsti? 

Neatsakiau. Nebepajėgiau, nes stengiausi susilaikyti nesublo- 
gavusi. Bet jis vis tiek atsisėdo priešais ant plastikinės kėdės. 

- Tai kas nutiko? 

- Nieko, - išlemenau. 

- Ale, baisu į tave žiūrėti, kaip išbalai. Ar tikrai nesergi? 

- Aš... Atsiprašau. 

Su tais žodžiais šiaip taip atsistojau ir dar spėjau pasiekti tera- 
sos kraštą - susivėmiau per jį ant šaligatvio. 

- Vargšiukė. - Pajutau, kaip rankos tvirtai sugriebia mane per 
liemenį. — Aiškiai matyt, kad nesveikuoji. Padėsiu tau nueiti į 
kambarį. Koks numeris? 

- Man... visai gerai, - sumurmėjau nei šį, nei tą, siaubingai 
persigandusi dėl to, kas ką tik nutiko. Ir dar matant Teo Fales- 
Kingsui, o juk trūks plyš norėjau padaryti jam įspūdį. Viską su- 
dėjus blogiau nė negali būti. 

- Eime. 

Jis kilstelėjo mano glebią ranką sau ant pečių ir ne tiek nu- 
sivedė, kiek nunešė pro kitus viešbučio svečius pasibaisėjusiais 
veidais. 

Kambaryje mane vėl kelis kartus supykino, tik bent jau pa- 
sinaudojau unitazu. Išeinančios iš tualeto manęs kaskart laukė 
Teo, pasirengęs padėti vėl atsigulti į lovą. 

— Rytą būsiu visai sveika, - sudejavau, - tikrai, duodu žodį. 

- Tai kartoji jau dvi pastarąsias valandas tarp pykinimo prie- 
puolių, - atsakė jis pragmatiškai, vėsiu drėgnu rankšluosčiu 
šluostydamas lipnų prakaitą man nuo kaktos. 

- Eik gulti, Teo, - pasakiau tyliu silpnu balseliu. - Tikrai man 
jau visai gerai. Tik reikia pamiegoti. 

— Netrukus jau eisiu. 

- Ačiū, kad rūpiniesi manimi, - sušnibždėjau, akys man jau 
merkėsi. 

- Taip ir reikia, Ale. 

O tada, kelios sekundės prieš užmiegant, kai snūduriuodama 
dreifavau tarp šio ir kito pasaulio, nusišypsojau. 

— Manau, kad myliu tave, - išgirdau save sakant ir panirau į 
užmarštį. 

Rytą nubudau jausdamasi geriau, tik kiek netvirtai. Lipdama 
iš lovos užkliuvau už Teo - pasidėjęs atliekamą pagalvę jis kietai 
miegojo susirietęs ant grindų. Užsidariusi vonios kambario du- 
ris susmukau ant vonios krašto ir prisiminiau žodžius, kuriuos 
ištariau mintyse, - Dieve, o gal aš iš tikro vakar vakare taip pa- 
sakiau? 

Manau, kad myliu tave. 

Ir iš kur, po galais, tai ištraukiau? Bet gal tik susapnavau tai 
sakanti? Juk iš tiesų nekaip jaučiausi ir tai galėjo būti haliucina- 
cija. Dieve, kad būtų tik taip, sudejavau spausdama galvą delnais. 
Bet... jei to nesakiau, kodėl taip gyvai prisimenu tuos žodžius? 
Be abejo, jie absurdiškai klaidingi, bet Teo dabar, ko gero, ma- 
nys, kad sakiau, kaip iš tikro yra. Bet taip juk nėra, ar ne? 

Pagaliau bailiai išlindau iš vonios kambario ir pamačiau, kad 
Teo jau beišeinąs. Negalėjau žiūrėti jam į akis, kai sakė, kad eina 
į savo kambarį nusiprausti po dušu, o po dešimties minučių už- 
suks manęs vestis žemyn pusryčiauti. 

- Eik vienas, Teo. Aš tikrai nenoriu vėl rizikuoti. 

— Ale, tau reikia ko nors užvalgyti. Jei praėjus valandai tave 
vėl pykins, apgailestauju, bet nekelsi kojos į jachtą, kol negalėsi. 
Žinai taisykles. 

- Gerai, - sutikau liūdnai. 

Kai jis išėjo, iš visos širdies panorėjau tiesiog tapti nematomą. 
Dar niekada gyvenime taip netroškau būti kur nors kitur kaip tą 
akimirką. 

Po penkiolikos minučių kartu atėjome į terasą. Kiti iš mūsų 
komandos, sėdintys prie stalo, pažvelgė į mus pašaipiai, kaip vi- 
sažiniai, Visus iš eilės būčiau apkūlusi. 

- Alei skrandžio virusas, - pranešė Teo mums atsisėdus. - Bet, 
kaip matyti, ir tu, Robai, esi kažkiek praradęs grožio miego. 

Komanda pakikeno iš Robo, o tas sumišęs truktelėjo pečiais 
Teo toliau ramiai kalbant apie suplanuotas mokomąsias treni- 
ruotes. 

Sėdėjau ir tylėjau dėkinga, kad jis tęsia pokalbį, bet buvo aiš- 
ku, ką mano visi kiti iš komandos. Ir kaip ironiška — jie labai 
labai klysta. Buvau sau prisiekusi niekada nemiegoti su vaikinais 
iš savo komandos, nes žinojau, kaip greitai moteris gali įgyti vie- 
nokią ar kitokią reputaciją glaudžiame buriuotojų rate. O dabar, 
regis, ją įgijau, nors esu niekuo dėta. 

* Bent jau pavyko neišvemti pusryčių, ir mane įsileido į laivą. 
Nuo pat tos akimirkos ėmiau nertis iš kailio, kad visiems būtų 
aišku, ypač Teo Fales-Kingsui - jis man nė truputėlio nerūpi. 
Per treniruotes, kai komanda tokia maža, laikiausi, kiek buvo 
įmanoma, kuo toliau nuo jo ir atsakinėjau jam kuo santūriau. O 
vakarais, kai po vakarienės jis pakildavo grįžti į viešbutį, dantis 
sukandusi likdavau su komanda. 

Todėl, pasakiau sau, kad aš jo nemyliu, Ir nenoriu, kad kas 
nors manytų kitaip. Tačiau visus aplinkinius stengdamasi įti- 

į jį spoksant, kai manydavau, kad jis to nemato. Žavėjausi, kaip 
ramiai, apgalvotai jis bendrauja su laivo įgula, kokios įžvalgios 
jo pastabos, mus sutelkiančios geriau darbuotis kaip komandai. 
Žavėjausi nors ir neaukšto stoto, tvirtu, raumeningu drabužių 
dengiamu kūnu. Stebėjau jį ir jis nuolat pasirodydavo esąs ge- 
riausios formos ir stipriausias iš visų. 

Kas kartą, kai išdavikiškos mano mintys nukrypdavo ta link- 
me, mėgindavau kuo tvirčiausiai grūsti jas atgal. Paskui staiga 
ėmiau pastebėti, kaip dažnai Teo vaikšto be marškinių. Na, taip, 
visą dieną iš tiesų būna nežmoniškai karšta, bet ar jam tikrai 
reikia žiūrinėti regatos schemas pusnuogiam?.. 

- Ar ko norėjai, Ale? - paklausė jis kartą, kai atsigręžęs paste- 
bėjo, kad į jį spoksau. 

Net nebeprisimenu, ką burbtelėjau nusisukdama, visa raudo- 
na iš gėdos. 

Mane guodė tik tai, kad Teo nė karto neužsiminė, ką galbūt 
pasakiau jam tą naktį, kai taip blogavau, ir ėmiau save tikinti - iš 
tiesų būsiu tai susapnavusi. Bet vis dėlto jutau, kad man nuti- 
ko kažkas, ko nebeįmanoma pakeisti. Kažkas, ko pirmą kartą 
gyvenime, regis, negaliu suvaldyti. Išsimušiau iš įprasto miego 
ritmo, dingo ir sveikas apetitas. Kai pavykdavo nusnausti, mane 
lankė ryškūs sapnai apie Teo, tokie, kad nubudusi rausdavau ir 
dar nesmagiau jausdavausi šalia jo. Būdama paauglė pasiskai- 
čiau meilės romanų ir mečiau juos, man labiau patiko turiningi 
trileriai. Tačiau mintyse įvertinusi dabartinę būseną mačiau, kad 
jaučiuosi, deja, kaip meilės romanų veikėja - kažkaip sugebėjusi 
aistringai įsimylėti Teo Fales-Kingsą. 

Paskutinę treniruočių dieną Teo, pakilęs nuo vakarienės sta- 
lo, pasakė mums, kad visi dirbome fantastiškai ir jis labai viliasi 
mūsų pergalės būsimoje regatoje. Po tosto jau buvau beišeinanti 
į viešbutį, bet Teo sustabdė mane žvilgsniu. 


Audrų sesuo + Alės istorija 29 


— Ale, noriu aptarti šį tą su tavimi. Nuostatai reikalauja, kad 
komandoje turėtume narį, atsakingą už pirmąją pagalbą. Tai 
nieko nereiškia, turėsi tik raudoną raištį ir pasirašysi kelis blan- 
kus. Sutinki? 

Jis parodė plastikinį aplanką, tada mostelėjo į tuščią stalelį. 

- Visiškai nieko neišmanau apie pirmąją pagalbą. O vien dėl 
to, kad esu moteris, dar nereiškia, kad galėsiu slaugyti geriau nei 
vyrai, - įžūliai atsakiau, kai atsisėdome skyrium nuo kitų. - Ko- 
dėl tau nepaprašius Timo ar dar kurio? 

— Ale, būk gera, užsičiaupk. Tai tik dingstis. Štai, - išėmęs iš 
aplanko Teo parodė du švarius popieriaus lapus. - Taigi, - kal- 
bėjo jis duodamas man rašiklį, - vien dėl akių, ypač tavo labui, 
mes dabar aptariam tavo, kaip atsakingos už pirmąją pagalbą 
komandos narės, pareigas. Kartu pasikalbėsim apie tai, kad tą 
naktį, kai taip negalavai, pasakei man mananti, kad mane myli. 
Dalykas tas, Ale, kad ir aš turbūt jaučiu tau tą patį. 

Jis nutilo, o aš žvelgiau į jį nė kiek juo netikėdama, norėjau tik 
įsitikinti, ar jis iš manęs nesijuokia, bet jis apsimetė tikrinantis, 
kas parašyta lapuose. 

— Štai ką noriu pasiūlyti, kad išsiaiškintume, ką tai mu- 
dviem reiškia, - kalbėjo jis toliau. - Kadangi nuo rytdienos 
sėdu į savo jachtą ir dingstu ilgam savaitgaliui, norėčiau, kad ir 
tu plauktum su manimi. - Galų gale Teo pakėlė į mane akis. — 
Ar plauksi? 

Mano lūpos ėmė tylomis čiaupytis, tikriausiai labai panašiai 
kaip auksinio karoso, bet tiesiog nežinojau, ką jam atsakyti. 

— Dėl Dievo meilės, Ale, tiesiog atsakyk „taip“. Gal ir nelabai 
tinka toks palyginimas, bet juk abu tame pačiame vežime sėdim. 
Abu žinom, kad tarp mudviejų kažkas yra, atsirado jau prieš 
metus, kai susipažinom. Atvirai kalbant, dėl to, ką apie tave bu- 
vau girdėjęs, tikėjausi raumeningos moters, pusiau vyro. Ir štai 

pasirodei tu, tokiomis mėlynomis akimis ir nuostabiais rusvai 
auksiniais plaukais, ir visiškai mane nuginklavai. 

— O, - ištariau nerasdama žodžių. 

- Taigi, - Teo atsikrenkštė, ir supratau, kad jis nervinasi ly- 
giai taip pat kaip aš. - Išplaukim ir darykim tai, ką abu labiau- 
siai mėgstam: praleiskim kiek laiko kartu ant vandens ir leiskim 
tam, kad ir kas tai būtų, atsiskleisti. Jeigu ką, bent jachta tau pa- 
tiks. Ji labai patogi. Ir greita. 

- Ar bus... dar kas nors jachtoje? - paklausiau galų gale atga- 
vusi amą. 

- Nebus. 

— Vadinasi, tu būsi kapitonas, o aš - vienintelė įgulos narė? 

- Taip, bet pažadu, kad neversiu tavęs laipioti laivavirvėmis 
ir visą naktį tupėti marse. - Jis nusišypsojo, o jo žalios akys buvo 
kupinos šilumos. - Ale, tik pasakyk, kad plauksi. 

- Gerai, - sutikau. 

- Puiku. O dabar gal jau gali pasirašyti dokumentą, kad... 
patvirtintume susitarimą, - bedė jis pirštu į tuščią popieriaus 
lapą. 

Žvilgtelėjusi pamačiau, kad jis toliau šypsosi man, ir pagaliau 
nusišypsojau. Pasirašiau ir atidaviau tą lapą. Jis apsimetė rimtai 
tikrinantis, paskui įdėjo lapą į aplanką. 

- Vadinasi, viskas išspręsta, - tarė Teo jau garsiai, kad girdėtų 
visa komanda, - jie, be abejo, sėdėjo ištempę ausis. - Vidurdienį 
susitiksim uoste, paaiškinsiu, kokios bus tavo pareigos. 

Jis mirktelėjo man ir oriai nuėjom prie kitų, lėti mano žings- 
niai neišdavė, koks jaudulys kunkuliuoja širdyje. 


Tenka pripažinti, kad nei Teo, nei aš nežinojome, ko tikėtis iš- 
plaukus iš Nakso jo „Neptūnu“, „Sunseeker“ motorine jachta, 
gerais šešiais metrais ilgesne už „Hanse', kuria plauksime rega- 
toje, Buvau įpratusi gyventi ant vandens ankštose patalpose su 
daugeliu kitų, o dabar, kai buvome tik dviese, taip akivaizdžiai 
jutau, kiek čia daug vietos. Šeimininko kajutė buvo kaip ištaigūs 
apartamentai su poliruoto tikmedžio interjeru, o išvydusi didelę 
dvigulę lovą net susigūžiau prisiminusi, kokiomis aplinkybėmis 
esame miegoję viename kambaryje. 

- Nusipirkau ją labai pigiai prieš porą metų, kai savininkas 
bankrutavo, - paaiškino Teo, išvairuodamas jachtą iš Nakso 
uosto. - Nuo to laiko bent jau turiu stogą virš galvos. 

- Tu tikrai gyveni šioje jachtoje? - nustebusi paklausiau. 

— Per ilgesnes pertraukas gyvenu Londone su mama jos na- 
muose, bet praėjusiais metais gyvenau čia tais retais tarpais, kai 
neišplaukdavau į regatą ar varžybas. Pagaliau atėjo laikas, kai pa- 
norau turėti savo namus sausumoje. Tiesą sakant, visai neseniai 
nusipirkau namą, bet reikės įdėti tiek daug darbo jam renovuoti, 
kad Dievas žino, kada rasiu tam laiko. 

Jau buvau pripratusi prie nepaprastai puikios tėvo okeaninės 
jachtos „Titanas“ su išmania kompiuterizuota navigacijos pro- 
grama, tad čia „vairavome“, kaip tai vadino Teo, pakaitom. Tą 


32 Lucinda Riley 


pirmą rytą man buvo sunku liautis laikiusis įprastinių elgesio 
taisyklių būnant su juo laive. Kai Teo paprašydavo ką nors pada- 
ryti, turėdavau susilaikyti neatsakiusi: „Klausau, kapitone.“ 

Tarp mudviejų buvo aiškiai juntama beveik apčiuopiama 
įtampa - nė katras nežinojom, kaip nuo ligšiolinio darbinio ben- 
dravimo pereiti prie intymesnio. Pokalbiai buvo nenatūralūs, aš 
tokioje keistoje padėtyje tuoj pat susigriebdavau viską sakanti 
ne taip, ir vienintelė išeitis buvo daugiausia plepėti tuščiai. Teo, 
galima sakyti, tylėjo, ir, kai nuleidome inkarą užkąsti, mane jau 
smelkė jausmas, kad šitas sumanymas — visiškas fiasko. 

Buvo malonu, kai prie salotų jis pastatė butelį atšaldyto 
„Provengal rosė. Niekada nebuvau mėgėja išgerti, juo labiau 
laive, bet mums kažkaip pavyko tą butelį ištuštinti gana greitai. 
Kad paskatinčiau Teo atsikratyti nejaukaus tylėjimo, nuspren- 
džiau pakalbinti jį apie buriavimą. Mes aptarėme veiksmų planą 
per Kikladų regatą ir pasvarstėme apie visai kitokias varžybas 
artėjančiose Pekino olimpinėse žaidynėse. Vasaros pabaigoje 
mane turėjo galutinai išbandyti dėl vietos Šveicarijos komando- 
je, o Teo pasisakė atstovausiantis amerikiečiams. 

- Tai tu gimei Amerikoje? Iš kalbos atrodai britas. 

- Tėvas amerikietis, motina anglė. Mokiausi internatinėje mo- 
kykloje Hampšyre, tada įstojau į Oksfordą, paskui perėjau į Jeilio 
universitetą, - paaiškino jis. - Visada buvau šiek tiek kalikas, 

— Ką studijavai? 

— Oksforde graikų ir romėnų literatūrą, filologiją ir istoriją, 
paskui Jeilyje gavau psichologijos magistro laipsnį. Man išpuolė 
laimė, kad per atranką patekau į universiteto buriuotojų komandą 
ir baigiau būdamas jos kapitonu. Gyvenau dramblio kaulo bokšte. 
O tu? | 

- Įstojau į Ženevos konservatoriją ir mokiausi groti fleita. Bet 
dabar viskas aišku, - pažvelgiau į jį plačiai šypsodamasi. 

— Kas aišku? 

— Kodėl tu taip mėgsti analizuoti žmonių elgesį. Matyt, dėl 
to taip ir sekasi vadovauti komandai, tu moki prieiti prie jos na- 
rių. Ypač prie manęs, - pridūriau išdrąsėjusi nuo vyno. - Tavo 
pastabos man iš tiesų padėjo, nors ir nelabai malonu buvo jų 
klausytis. 

- Ačiū, - jis droviai linktelėjo atsakydamas į komplimentą. - 
Jeilyje man buvo duota laisvė derinti buriavimą su psichologija, 
ir nuo tada aš surenku tokią komandą, kokia gali kam nors pasi- 
rodyti neįprasta, bet ji man dirba. 

— Ar tėvai palaikė tavo pomėgį buriuoti? 

— Motina — taip, o tėvas... na, jie ėmė gyventi skyrium, kai 
man buvo vienuolika, o paskui dar dvejus metus tęsėsi nesan- 
taika iki ištuokos. Tėtis tada grįžo gyventi į Jungtines Valstijas. 
Kai buvau paauglys, ten leisdavau su juo atostogas, bet jis nuolat 
dirbo arba keliavo ir samdė man aukles. Kelis kartus aplankė 
mane Jeilyje pasižiūrėti varžybų, bet negaliu pasakyti, kad gerai 
jį pažinčiau., Prisimenu, kaip jis elgėsi sa mama, ir pripažįstu - 
mano požiūrį į jį temdė jos antipatija. Kad ir kaip ten buvo, no- 
rėčiau pasiklausyti, kaip tu groji fleita, - staiga pakeitė jis temą 
ir pažvelgė tiesiai man į akis - žaliomis į mano mėlynas. Bet po 
akimirkos nukreipė žvilgsnį, geriau įsitaisė kėdėje. 

Susierzinusi, kad mano pastangos išjudinti jį bergždžios, nu- 
tilau ir aš. Kai nunešėm į kambuzą nešvarias lėkštes, panirau 
nuo borto ir greitai, smarkiai grybšniuodama paplaukiojau, kad 
prablaivėtų vyno sudrumsta galva. 

— Gal prieš leisdamiesi toliau palypėkim ant viršutinio denio 
pasikaitinti saulėje? — paklausė Teo, kai išlindau iš vandens. 

— Gerai, - sutikau, nors ir jaučiau, kad mano blyški strazda- 
nota oda jau gavo saulės daugiau negu reikia. 

Paprastai, kai būnu ant vandens, pasitepu stipriu, ilgai Vei- 

kiančiu kremu nuo saulės, bet tada atrodau kaip nusidažiusi bal- 
tai, nelabai gundomai. Tą rytą apgalvotai pasitepiau silpnesniu 
kremu nuo saulės, nors jau ėmiau manyti, kad nevertėjo. 

Teo išėmė iš šaldytuvo du butelius vandens, ir mes nuėjome 
į jaukų atvirą denį jachtos priekyje. Įsitaisėme greta ant ištaigių 
minkštų gultų ir aš slapčia žvilgtelėjau į jį, o širdis nesuvaldomai 
stipriai plakė, nes jis pusnuogis buvo taip arti. Nusprendžiau, 
kad jei jis netrukus nieko nesiims, būsiu priversta pasielgti labai 
nepadoriai, pulti jį. Pasukau galvą, kad jo nematyčiau ir nebekil- 
tų tos geidulingos mintys. 

— Tai papasakok man apie seseris ir tą namą, kuriame gyveni 
prie Ženevos ežero. Skamba idiliškai, - tarė Teo. 

— Matai... aš... 

Mano galvoje nuo aistros ir vyno siautėjo tikra sumaištis ir 
mažiausiai buvau linkusi leistis į ilgą postringavimą apie sudė- 
tingą savo šeimos istoriją. 

- Labai ima miegas, ar negalėčiau papasakoti vėliau? - pa- 
klausiau versdamasi ant pilvo. 

- Žinoma. Ale? 

Pajutau jį lengvai palietus man nugarą. 

— Ką? 

Aš apsiverčiau ir pažvelgiau į jį, man stigo oro, gniaužė gerk- 
lę, laukiau. 

— Nudegei pečius. 

- A, taip, - atsakiau gana atžariai. - Na, tai eisiu, pasėdėsiu 
apačioje pavėsyje. 

— Ar man eiti kartu? 

Neatsakiau, tik atsistojusi truktelėjau pečiais ir pasukau siau- 
ra denio dalimi į laivagalį. Jis sugriebė mane už rankos. 

- Ale, kas tau? 

— Nieko, o ką? 

- Atrodai labai... įsitempusi. 

— Cha! Kaip ir tu, - atšoviau. 

— Tikrai? 

- Taip, - atsakiau jam lipant iš paskos laipteliais žemyn į lai- 
vagalį, paskui plumptelėjau ant suolo pavėsyje. 

- Atleisk, Ale, - atsiduso jis. — Šioje srityje man nelabai se- 
kasi, 

- Ir kas gi yra „ši sritis? 

— Na, juk supranti. Visa ta įžanginė dalis, mokėjimas elgtis 
žaismingai. Leisk pasakyti - tu man patinki, aš gerbiu tave ir ne- 
norėjau, kad jaustumeisi taip, tartum būčiau tave pasiėmęs į lai- 
vą pasidulkinti. Gal ir manai, kad noriu tik to, nes šiuo atžvilgiu, 
būdama vienintelė moteris vyrų pasaulyje, tu labai jautri ir... 

- Dėl Dievo meilės, Teo, taip nėra! 

— Tikrai, Ale? - Teo netikėdamas išpūtė akis. - Atvirai kal- 
bant, šiais laikais mes, vyrai, esam įsibaiminę, kad būsim ap- 
kaltinti seksualiniu priekabiavimuų, jei susižavėję tik pažvelg- 
sim į moterį. Man taip yra nutikę su viena mergina iš mano 
komandos. 

- Tikrai? - apsimečiau nustebusi. 

— Aha. Regis, pasakiau kažką panašaus: „Džo, kaip malonu 
turėti tave jachtoje, visus mus išjudinai.“ Ta akimirka man buvo 
prakeiksmas. 

Išpūčiau akis. 

- Ką tu sakai! 

- O, dėl Dievo, Ale, mes visi tikrai šokom pagal jos dūdelę. 
Kaip profesionalė, ji buvo pasakiškai išgarsėjusi. Bet kažkodėl 
viską ne taip suprato. 

- Niekaip negaliu suprasti kodėl, - pasakiau rūgščia mina. 

- Ir aš negalėjau. 

— Teo, aš pajuokavau! Puikiai suprantu, kodėl ji įsižeidė. Tu 

negali įsivaizduoti, kokių pastabų prisiklauso buriuotojos. Nėra 
ko stebėtis, kad ji šiuo atžvilgiu buvo tokia jautri! 

— Na, dėl to aš taip ir nervinausi, kad būsi jachtoje. Ypač kai 
pamačiau, kokia tu patraukli. 

- Visai priešingai - prisimeni? —- užsipuoliau jį. - Kritikavai 
mane, kad stengiuosi būti kaip vyras ir plėšausi ne pagal jėgas! 

- Touchė", - plačiai nusišypsojo Teo. - Tr štai dabar tu čia, su 
manimi, viena, ir gali pamanyti... 

— Teo! Tai jau darosi juokinga! Manau, kad tai tu turi proble- 
mų, ne aš! - atsikirtau jau visai supykdyta. - Tu pasikvietei mane 
į savo jachtą ir atėjau čia laisva valia! 

- Taip, tikrai, bet, tiesą sakant, Ale, visas šis reikalas... - Jis 
nutilo ir rimtai pažvelgė į mane. - Tu man tokia svarbi. Ir atleisk, 
kad elgiuosi kaip nevisprotis, bet jau taip seniai aš... mėginau 
siekti moters. Nenoriu, kad blogai baigtųsi. 

Mano širdis atsileido. 

— Tai gal pamėgink liautis galvojęs kaip psichoanalitikas ir 
kiek atsipalaiduok? Tada gal ir man bus lengviau. Prisimink, aš 
noriu čia būti. 

— Gerai, pamėginsiu. 

- Puiku. O dabar, - pasakiau apžiūrėjusi saulės nudegintas 
rankas žemiau pečių, - kadangi jau tikrai darausi kaip pernokęs 
pomidoras, einu į apačią pasislėpti nuo saulės. Jei tik nori, esi 
mielai ten laukiamas. - Aš atsistojau ir pasukau prie laiptelių. - 
Ir pažadu, kad neapkaltinsiu tavęs seksualiniu priekabiavimu. Iš, 
tiesų, - drąsiai pridūriau, - galiu jį net paskatinti. 

Nulipau žemyn kikendama iš taip siaubingai nuskambėjusio 
kvietimo ir spėliodama, koks bus Teo atsakas. Įėjusi į kajutę ir 
atsigulusi ant lovos pasijutau turinti galią. Teo gal ir viršininkas 


* Visiškai teisingai; taškas tavo naudai (pranc.). 

man darbe, bet jei ateityje užsimegztų asmeniniai santykiai, bu- 
vau nusiteikusi tapti jam lygiavertė. 

Po penkių minučių Teo nedrąsiai pasirodė prie durų ir ėmė 
atsiprašinėti buvęs kvailas ir apsijuokęs. Galų gale liepiau jam 
užsičiaupti ir gultis į lovą. 

Kai tai įvyko, tarp mudviejų viskas ėmė klostytis kuo geriau- 
siai. Per kitas dienas abu supratom, kad yra šis tas daugiau nei 
kūniškas potraukis, tai ta retai pasitaikanti trejybė - kūnų, šir- 
džių ir protų vienovė, Pagaliau pasinėrėme į abipusį džiaugsmą, 
kad suradome vienas kitą. 

Mūsų artumas tvirtėjo greičiau nei įprastai, nes jau pažino- 
jome vienas kito stipriąsias ir silpnąsias vietas, nors, reikia pri- 
pažinti, apie silpnybes daug nekalbėjome, tiesiog džiūgavome, 
kokie nuostabūs vienas kitam atrodom. Leidome laiką mylė- 
damiesi, gurkšnodami vyną ir valgydami šviežias žuvis, kurias 
Teo gaudydavo nuo jachtos galo, o aš tuo metu tingiai gulėdavau 
jam ant kelių ir skaitydavau knygą. Ne tiktai kūniškas alkis buvo 
nepasotinamas — lygiai taip pat norėjome ir sužinoti viską apie 
vienas kitą. Buvome visai vieni ramioje jūroje ir man atrodė, kad 
gyvename nežinodami, kas yra laikas, kad mums nieko daugiau 
nereikia, tik vienam kito. 

Antrą naktį, gulėdama Teo glėbyje po žvaigždėmis atvirame 
viršutiniame denyje, papasakojau jam apie tėtį Atlantą ir savo 
seseris. Kaip paprastai visi, ir Teo klausėsi it pakerėtas apie mano 
keistą stebuklingą vaikystę. 

- Taigi galutinai paaiškink: tavo tėvas, kurį vyriausioji sesuo 
pavadino tėčių Atlantu, parsivežė tave ir kitas penkias iš kelio- 
nių po visą pasaulį. Labai panašiai kaip kiti žmonės, kolekcio- 
nuojantys prie šaldytuvo lipdomus magnetukus? 

- Trumpai tariant, taip. Nors, noriu manyti, esu šiek tiek ver- 
tingesnė už šaldytuvo magnetuką. 

— Pažiūrėsim, - tarė jis švelniai kandžiodamas man ausį. - Ar 
pats jumis visomis ir rūpinosi? 

— Ne, mes turėjome Mariną, vadinam ją Ma. Tėtis ją pasamdė 
aukle, kai įsivaikino Mają, mano vyriausią seserį. Ma iš esmės ir 
yra mums mama, mes ją dievinam. Ji kilusi iš Prancūzijos, todėl 
visos augom laisvai kalbėdamos prancūziškai, ne vien dėl to, kad 
tai viena iš Šveicarijos valstybinių kalbų. Tėčiui labai svarbu, kad 
būtume dvikalbės, todėl su mumis kalbasi angliškai. 

- Ir gerai daro. Nė nebūčiau pasakęs, kad anglų kalba tau 
nėra gimtoji, nors tavo toks žavus prancūziškas akcentas, - tarė 
jis priglausdamas mane ir įspaudė bučinį į plaukus. - Ar tėvas 
kada sakė, kodėl jus visas įsivaikino? 

— Kartą paklausiau Ma, ir ji atsakė, kad tėtis „Atlantidoje“ 
jautėsi vienišas, o pinigų turėjo užtektinai, kad galėtų jais da- 
lytis. Mes, mergaitės, niekada iš tiesų ir neklausinėjom, tiesiog 
mums buvo gerai, kur esam, kaip ir visiems vaikams. Mes bu- 
vom šeima, tam nereikia priežasties. Mes tiesiog... esam. 

- Skamba kaip pasaka. Turtingas geradarys įsivaikina šešias 
našlaites. Kodėl vien mergaites? 

— Mes juokaujam - jei ėmė mus iš eilės vadinti Septynių Seserų 
žvaigždyno vardais, įvaikintas berniukas gal būtų sujaukęs seką, - 
sukikenau. - Bet pasakysiu atvirai - nė viena to nežinom. 

— Tad tavo tikras vardas yra Alkionė, antrosios žvaigždės. 
Kiek sudėtingiau ištarti nei Al, - paerzino jis mane. 

- Taip, bet niekas manęs nevadina Alkione, tiktai Ma, kai už- 
pyksta, - nusivaipiau. - Ir tu nė nemėgink taip vadinti! 

- Jis man patinka, mano balandėle. Manau, tau tinka. Bet ko- 
dėl jūsų tik šešios, juk turėjo būti septynios, kad atitiktų mitą? 

- Visiškai nenumanau. Paskutinė sesutė, kuri būtų buvusi pa- 
vadinta Merope, jei tėtis būtų ją parsivežęs, taip ir neatkeliavo, - 
paaiškinau jam. 

— Kaip gaila. 

- Taip, nors kai žinau, koks košmaras buvo šeštoji sesutė, 
Elektra, kai atsirado „Atlantidoje“, nemanau, kad kuri nors iš 
mūsų būtų norėjusi dar vieno klykiančio kūdikio. 

- Elektra? - iškart susigaudė Teo. - Nejaugi ta garsioji super- 
modelis? 

— Taip, ta pati, - atsargiai patvirtinau. 

Teo apstulbęs atsigręžė į mane. Aš beveik niekam neužsimin- 
davau, kad esu susijusi su Elektra, nes tada gaudavau atsakinėti 
į nesibaigiančius klausimus - žmonės norėjo žinoti, kas iš tiesų 
slypi už vieno daugiausiai fotografuojamų veidų pasaulyje. 

— Na na. O kitos seserys? - paklausė Teo, padaręs malonę - 
daugiau apie Elektrą nieko nebeklausė. 

— Už mane vyresnė Maja, ji vyriausia. Ji yra vertėja - pasekė 
tėčiu gabumu kalboms. Jau nebežinau, keliomis ji kalba. Ir jei 
manai, kad Elektra labai graži, turėtum pamatyti Mają. Štai aš 
rudaplaukė ir visa strazdanota, o jos nuostabi rusva oda, tamsūs 
plaukai — ji atrodo egzotiškai, lyg kokia primadona iš Lotynų 
Amerikos. Nors kaip asmenybė ji visai kitokia. Galima sakyti, 
atsiskyrėlė, tebegyvena „Atlantidoje“, mat norinti rūpintis tėčiu 
Atlantu. Mes visos manom, kad ji slapstosi... o nuo ko, - man 
išsprūdo atodūsis, - nė negaliu pasakyti. Kažkas jai bus nutikę, 
kai išvažiavo į universitetą. Nuo tada ji visiškai pasikeitė. Šiaip 
ar taip, būdama vaikas ją tiesiog dievinau, taip pat ir dabar, nors 
pastaruosius kelerius metus jaučiu, kaip manęs šalinasi. Tiesą 
sakant, ji šalinasi visų, bet anksčiau buvom labai artimos. 

- Kai užsidarai savyje, pabėgi nuo visų kuo toliausiai, - jei 
supranti, ką sakau, - tyliai tarė Teo. 

— Tu labai įžvalgus, - niuktelėjau jam šypsodamasi. - Taip, 
taip ir yra. 

— O trečia sesuo? 

- Ji vardu Star, trejais metais už mane jaunesnė. Dvi mano vi- 
durinės seserys iš tiesų yra kaip pora. Kelę, ketvirtąją, tėtis par- 
sivežė praėjus vos trims mėnesiams po Star, ir jos abi nuo tada, 
sakytum, sulipo. Baigusios universitetą gyvena kaip klajoklės, 
keliauja po Europą ir Tolimuosius Rytus, nors dabar, regis, ke- 
tina įsikurti Londone, kad Kelė galėtų mokytis meno pagrindų. 
Jei ketini paklausti, kokia asmenybė yra Star, kokių ji turi ga- 
bumų ar siekių, deja, negalėsiu atsakyti, nes ją visiškai užvaldė 
Kelė. Star labai nešneki, leidžia, kad už ją viską pasakytų Kelė. O 
ši labai tvirto charakterio, kaip ir Elektra. Gali įsivaizduoti, tarp 
jų esama šiokios tokios įtampos. Elektra net kibirkščiuoja, kaip 
ir pridera turint tokį vardą, bet visada maniau, kad sieloje ji labai 
pažeidžiama. 

- Tavo seserų psichologiją tikrai būtų smagu paanalizuoti, 
pritarė Teo. - Na, o kokia penktoji? 

— Tigė, ją lengva apibūdinti, nes ji tiesiog miela. Ji baigė bio- 
logijos mokslus ir kurį laiką dirbo Serviono zoologijos sode, 
paskui persikėlė į Šiaurės Škotijos kalnyną dirbti elnių drausti- 
nyje. Ji labai... - ieškojau žodžio, - tiesiog nežemiška, turi keistų 
įsitikinimų apie dvasių pasaulį. Atrodo, tartum sklandytų kaž- 
kur tarp dangaus ir žemės. Net gaila, kad visos daugelį metų ne- 
gailestingai ją erzindavom, kai pasisakydavo girdėjusi balsus ar 
sodo medyje mačiusi angelą. 

- Tai tu netiki kuo nors tokiu? 

- Sakyčiau, tvirtai stoviu abiem kojom ant žemės. Ar ant van- 
dens, - pasitaisiau šypsodamasi. — Iš prigimties aš labai prak- 
nedidelės gaujos „vedlę“. Bet tai nereiškia, kad nepaisau to, ko 
nežinau ir nesuprantu. O tu? 

- Na, jei ir nesu matęs angelo, kaip tavo sesuo, visada jaučiu, 
tartum mane kažkas saugo. Ypač kai buriuoju. Laive yra pasitai- 

kiusi ne viena šiurpi akimirka, ir kol kas - reikia pastuksenti į 
medį - man pavykdavo išsisukti gyvam ir sveikam. Jei prisimin- 
sime mitologiją, galbūt mane globoja Poseidonas. 

— Ir tegu tai tęsiasi visą laiką, - tariau karštai. 

- Ir pagaliau atėjo eilė paskutiniam, bet ne mažiau svar- 
biam asmeniui - papasakok apie savo tėvą. - Teo ėmė švelniai 
glostyti man plaukus. - Kuo jis verčiasi? 

— Garbės žodis, nė viena iš mūsų to tiksliai nežinom. Kad ir 
kuo užsiima, jam tikrai sekasi. Jo jachta „Titanas“ yra „Benetti“ 
laivų statyklos, - atsakiau mėgindama paaiškinti apie tėčio tur- 
tus Teo suprantama kalba. 

— Oho! Tai šitoji tau atrodo kaip popierinis laivelis. Na, kai 
turi tokius rūmus ant žemės ir ant vandens, - erzino mane Teo, - 
ko gero, esi įsislaptinusi princesė. 

— Mes tikrai gyvenom pasiturimai, bet tėtis buvo nusistatęs 
pasiekti, kad visos užsidirbtume pačios. Kai suaugom, nebeliko 
jokios carte blanche" naudotis jo pinigais, jei jie skiriami ne la- 
vinimuisi. 

- Išmintingas žmogus. Ar tu su juo artima? 

— Oi, nepaprastai, Jis man... viskas, kaip ir kitoms seserims. 
Esu tikra, visos manom turinčios su juo ypatingą ryšį, bet, kai 
augau, mudu daug laiko būdavom dviese, nes abu mėgstam bu- 
riuoti. Ir ne vien buriuoti jis mane išmokė. Man jis geriausias, 
protingiausias iš visų žmonių. 

- Na, tai tu tikra tėčio dukrelė. O man dar gerokai toli iki jo, — 
tarė Teo, jo ranka nuslydo nuo plaukų ir ėmė glostyti kaklą. 

— Jau gana apie mane, noriu daugiau sužinoti apie tave, - pa- 
sakiau, jo prisilietimai varė iš proto. 

- Vėliau, Ale, vėliau... Turėtum žinoti, kaip mane veikia tas 
žavus prancūziškas akcentas. Galėčiau tavęs klausytis visą naktį. 
Teo pasirėmė ant alkūnės, palinko prie manęs ir ėmė bučiuoti 
į lūpas, o tada jau nebesikalbėjome. 


Rytą, kai susitarėme plaukti į Mikoną pasipildyti atsargų, Teo 
nuo viršutinio denio pašaukė ateiti pas jį ant kapitono tiltelio, 

— Spėk, ką sužinojau, - tarė jis patenkinta mina. 

- Ką? 

- Radijo ryšiu ką tik šnektelėjau su Endžiu, jis mano draugas 
buriuotojas, dabar yra šioje zonoje su savo katamaranu, kviečia 
susitikti įlankoje prie Delo išlenkti vienos kitos taurės. Jis pajuo- 
kavo, kad lengvai jį ten rasiu, nes visai neseniai šalia prisišvarta- 
vo tas velniškas griozdas superjachta „Titanas“. 

- „Titanas“! - šūktelėjau. - Tu neapsirinki? 

- Endis sakė, kad tai „Benetti“, ir kažin ar tavo tėvo jachta tu- 
rėtų doppelgūnger". Jis sakė, artėja dar vieni plaukiojantys rūmai, 
o tai jam kelia klaustrofobiją, tad pasitraukė porą mylių į įlanką 
atkampiau. Tai ką, užsuksim pas tavo tėtuką puodelio arbatos, o 
paskui aplankysim Endį? - paklausė Teo. 

— Tu mane pribloškei, - pasakiau tikrą tiesą. - Tėtis neminė- 
jo ketinąs čia apsilankyti, nors žinau, kad Egėjo vandenys - jo 
mėgstamiausi. 

- Tiesą sakant, Ale, jis tikriausiai nesitikėjo, kad tu būsi ne- 
toliese. Kai priartėsim, galėsi pasitikslinti per žiūroną, ar tikrai 

ten tavo tėvo jachta, tada per radiją praneši kapitonui - jie turi 
sužinoti, kad mes atplaukiam. Labai susimautume, jei ten būtų 
ne tavo tėvo jachta ir užkluptume kokį rusų oligarchą laive, pil- 
name vodkos, su būriu besilinksminančių prostitučių. Tikrai, 
taip ir padarysim. — Teo atsigręžė į mane. - Tavo tėvas „Titano“ 
juk niekam nenuomoja, tiesa? 

- Niekada, - patvirtinau. 

- Tada, mano ponia, imk žiūroną ir grįžk ilsėtis į viršų, o tavo 
ištikimasis kapitonas perims šturvalą. Kai išvysi „Titaną“, duok 
man ženklą pro langą, aš susisieksiu per radiją, pranešiu, kad 
artinamės. 

Užlipusi į viršų atsisėdau ir įtemptai laukdama, kol horizon- 
te pasirodys „Titanas“, ėmiau svarstyti, kaip jausiuosi, kai mano 
mylimiausias pasaulyje žmogus susitiks žmogų, kurį sulig kiek- 
viena diena pamilstu vis labiau. Perkračiau atmintį, ar tėtis yra 
kada susipažinęs su kuriuo iš mano ankstesnių vaikinų. Gal ir 
supažindinau jį su vienu tokiu iš Ženevos konservatorijos laikų, 
bet romanas su juo seniai pasibaigęs ir užmirštas. Tiesiai sakau, 
dar nebuvo pasitaikiusi tokia „antroji pusė“, kurią būčiau norė- 
jusi pristatyti tėčiui, Ma ar seserims. 

Ligi šiol... 

Po dvidešimties minučių pasirodė pažįstamų apybrėžų laivas, 
ir aš nukreipiau į jį žiūroną. Taip, tai tikrai tėčio jachta. Pasi- 
gręžiau, pabeldžiau į kapitono tiltelio iliuminatorių ir parodžiau 
Teo ženklą - iškeltą nykštį. Jis linktelėjo ir siekė radijo siųstuvo 
ragelio. 

Nulipusi į kajutę susišukavau vėjo ištaršytus plaukus, susiri- 
šau į tvarkingą uodegą, persirengiau kitais šortais ir marškinė- 
liais, staiga susijaudinusi, kad įvairumo dėlei ir aš galiu nuste- 
binti jį. Kai grįžau ant tiltelio, paklausiau Teo, ar Hansas, mano 
tėčio laivo kapitonas, jau atsiliepė radijo ryšiu. 

- Ne. Ką tik išsiunčiau dar vieną pranešimą, bet, jei negau- 
sim atsakymo, regis, turėsim rizikuoti ir priplaukti neįspėję. Įdo- 
mu. - Teo pasiėmė žiūroną ir nukreipė į kitą jachtą netoli „Tita- 
no“. - Pažįstu tos kitos Endžio minėtos superjachtos savininką. 
Ji vadinasi „Olimpas“, o priklauso magnatui Kraigui Edzusui. Jo 
kompanija „Lightning Communications“ rėmė porą jachtų, kur 
aš buvau kapitonas, tad kelis kartus esu su juo susitikęs. 

- Tikrai? — nepaprastai susidomėjau. Kraigas Edzusas buvo 
toks pat garsenybė kaip Elektra, tik savaip. - Koks jis? 

— Na, sakykim taip: nepajutau jam simpatijos. Kartą per va- 
karienę sėdėjau šalia, ir jis visą laiką kalbėjo tik apie save ir savo 
sėkmę. O jo sūnus Zedas dar nemalonesnis - išlepintas turčių 
sūnelis, manantis, kad tėvo pinigai visada leis lengvai išsisukti, - 
kalbėjo Teo man dar neregėto pykčio kupinomis akimis. 

Suklusau. Jau ne pirmą kartą išgirdau, kaip man artimas žmo- 
gus paminėjo Zedo Edzuso vardą. 

- Ar jis toks nedoras? 

— Taip, toks nedoras, - atsakė Teo. - Viena mano gera pažįs- 
tama buvo su juo prasidėjusi, tai jis laikė ją už nieką. - Teo vėl 
pakėlė žiūroną prie akių. - Šiaip ar taip, manau, reikia dar kartą 
mėginti susisiekti su „Titanu“. Regis, jis pajudėjo. Kodėl nepa- 
kalbėjus tau, Ale? Jei tavo tėvas ar kapitonas klausosi, jie turėtų 
atpažinti tavo balsą. 

Aš kreipiausi per radiją, bet atsakymo nebuvo, tik pamačiau, 
kad laivas didina greitį ir nuo mūsų tolsta. 

- Ar vysimės? - paklausė Teo „Titanui“ vis tolstant. 

- Einu, pasiimsiu mobilųjį ir paskambinsiu tiesiai tėčiui, - 
pasakiau. 

— O aš padidinsiu greitį. Jie tikrai gerokai nutolę, bet dar nie- 
kada nesu mėginęs pasivyti tokios jachtos, ir tai gali būti sma- 
gu, - pašmaikštavo jis. 

Palikusi Teo kaip katei su pele Žaisti su tėčio jachta, nulipau 
į kajutę ir jam padidinus greitį turėjau įsikibti į durų staktą. 
Kuprinėje susiradusi mobilųjį pamėginau jį įjungti ir nekantriai 
žvelgiau į ekraną be gyvybės ženklų. O jis žvelgė į mane kaip ne- 
prižiūrimas elektroninis žaisliukas, kurį pamiršau „pamaitinti“, 
tad supratau, kad bus išsikrovusi baterija. Vėl išvertusi kuprinę 
susiradau kroviklį, paskui teko ieškoti amerikietiško adapterio, 
tinkamo kištukiniam lizdui prie lovos. Įjungiau ir ėmiau mal- 
dauti telefoną, kad greičiau atgytų. 

Man grįžus ant kapitono tiltelio Teo jau buvo sumažinęs grei- 
tį iki palyginti normalaus. 

— Tavo tėvo jachtos niekaip neįmanoma pasivyti, net jei eitu- 
me visu greičiu. Ar paskambinai? 

— Ne, dabar kraunu telefoną. 

— Še, imk manąjį. 

Teo padavė savo mobilųjį, ir aš surinkau tėčio Atlanto nume- 
rį. Tuoj pat įsijungė paštas, tad palikau tėčiui žinutę - paaiškinau 
aplinkybes ir paprašiau, kad kuo greičiau man paskambintų. 

- Regis, tavo tėvas nuo mūsų bėga, - paerzino mane Teo. — 
Gal dabar nenori mums pasirodyti. Šiaip ar taip, susisieksiu su 
Endžiu, kad tiksliai žinotume, kur jis yra, o tada plauksim tiesiai 
pas jį. 

Mano veidas bus išdavęs, kaip sutrikau, nes Teo apglėbė mane 
ir priglaudė. 

— Iš tiesų, mieloji, aš tik pajuokavau. Prisimink, kad radijo 
ryšys visiems prieinamas, todėl „Titanas“ galėjo pranešimus 
pražiopsoti. Man tikrai taip yra nutikę. Tau reikėjo pradėti nuo 
skambučio mobiliuoju. 

- Taip, - sutikau. 

Gerokai lėčiau plaukiant link Delo susitikti su Teo draugu 
graužė mintis, kad tėtis reikalauja visą laiką palaikyti radijo ryšį 

ir jachtos kapitonas Hansas visada pasiruošęs priimti praneši- 
mus „Titanui“. Tai žinojau, nes jūroje buvau praleidusi sų tėčiu 
daug valandų. 

Ir dabar žvelgdama į praeitį prisimenu, kaip nerimavau tą 
popietę. Gal tai buvo nuojauta to, kas įvyks. 


A 2 
Taigi rytą nubudau Teo glėbyje gražioje negyvenamos Machere- 
so salos įlankoje, širdį slėgė žinojimas, kad popiet grįšime į Nak- 
są. Teo jau buvo prabilęs apie ruošimąsi regatai, prasidėsiančiai 
po kelių dienų, ir ramus kartu leidžiamas laikas beveik baigėsi. 

Kai išnirau iš apmąstymų gulėdama nuoga viršutiniame de- 
nyje šalia Teo, turėjau prisiversti išlįsti iš to nuostabaus kokono, 
kuriame buvome kartu. Mano telefonas nuo vakar dienos tebe- 
buvo įjungtas krautis ir turėjau atsikelti jo pasiimti. 

— Kur eini? - tvirtai sulaikė Teo ranka. 

- Pasiimti telefono. Jau tikrai reikėtų išklausyti žinutes. 

- Tuoj pat grįžk - gerai? 

Kai grįžau, jis ištiesė į mane rankas ir liepė padėti telefoną į 
šalį dar kuriam laikui. Užteks pasakyti, kad praėjo dar valanda, 
kol jį įjungiau. 

Žinojau, kad turėtų būti kelios žinutės iš šeimos ir draugų, 
bet kai atsargiai, kad nepažadinčiau, nuėmiau Teo ranką nuo 
savo pilvo, pamačiau, kad jų neįprastai daug. Nemažai ir skubių 
balso pašto pranešimų. 

Visos žinutės buvo iš seserų. 


Ale, paskambink, kai tik galėsi. Myliu, Maja. 
Ale, čia Kelė. Mėginau su tavimi susisiekti. Gali tuoj pat 
paskambinti Ma ar kuriai iš mūsų? 

Mieloji Ale, čia Tigė. Nežinau, kur esi, bet turiu su tavimi 
pasikalbėti. 


O Elektros žinutė mane tiesiog pašiurpino: 


Ale, o Dieve! Argi tai ne baisu? Gali tuo patikėti? Dabar 
skrendu namo iš Los Andželo. 


Atsistojusi nuėjau į jachtos pirmagalį. Akivaizdu, kad įvyko kaž- 
kas baisaus. Drebančiomis rankomis įjungiau balso paštą ir lau- 
kiau, ką išgirsiu, - kas gi pastūmėjo seseris taip vieningai skubiai 
ieškoti ryšio su manimi. 

O visų pirma išklausiusi vėliausią pranešimą jau žinojau. 


Sveika, čia vėl Kelė. Visos kitos, matyt, baiminasi tau pasa- 
kyti, bet reikia; kad skubiai grįžtum namo. Ale, apgailestauju, 
kad pranešu blogą žinią, bet tėtis Atlantas mirė. Deja... deja... 
Paskambink, kai tik galėsi. 


Kelė bus pamaniusi, kad baigė pokalbį, ir prieš kitos žinutės sig- 
nalą išgirdau garsiai sukūkčiojant. 

Įsmeigiau tuščią žvilgsnį į tolį ir prisiminiau, kaip dar tik va- 
kar mačiau „Titaną“ per žiūroną. Turbūt klaida, raminau save, 
bet paskui išklausiau kitus balso pašto pranešimus —- Marinos, — 
ji man kaip tikra mama, - prašančios nedelsiant susisiekti, ir to- 
kius pat Majos, Tigės ir Elektros... 

O, Dieve mano, Dieve mano... 

Įsitvėriau turėklų, kad nepargriūčiau, mobilusis išstydo iš 
rankos, bumbtelėjo ant denio. Palenkiau galvą, nes atrodė, kad 
visai nebeliko kraujo ir tuoj apalpsiu. Dusdama susmukau ant 
denio ir susiėmiau už galvos. 

— Negali būti, negali būti... - sudejavau. 

- Mylimoji, kas gi tau? - šalia atsirado vis dar nuogas Teo, 
pritūpė ir suėmęs kilstelėjo smakrą. - Kas nutiko? 

Pajėgiau tik parodyti į savo iškritusį iš rankos telefoną. 

- Blogos žinios? - paklausė jį paėmęs, jo veide buvo susirū- 
pinimas. 

Linktelėjau galvą. 

— Ale, atrodo, lyg būtum išvydusi vaiduoklį. Eime į pavėsį, 
tau reikia stiklinės vandens. 

Jis kilstelėjo mane su telefonu rankoje nuo denio, padėjo nu- 
lipti žemyn ir pasodino ant oda aptraukto suolo. Prisimenu, dar 
pagalvojau, ar man lemta visada rodytis jam tokiai bejėgei. 

Teo, skubiai užsimovęs šortus, atnešė savo sportinius marški- 
nėlius, švelniai užvilko juos ant mano nieko nejaučiančio kūno, 
tada pastiprino didele porcija brendžio ir stikline vandens. Ran- 
kos man taip drebėjo, kad teko jo prašyti įjungti balso paštą — 
reikėjo išklausyti visas žinutes. Gerdama brendį dusau ir sprin- 
gau, bet jis sušildė mane ir padėjo aprimti. 

— Štai, imk, — Teo padavė telefoną, ir apmirusi dar kartą iš- 
klausiau Kelės žinutę, paskui ir visas kitas - tris Majos ir vieną 
Marinos, tada išgirdau dar vieną balsą - tai buvo Georgas Hof- 
manas, miglotai prisiminiau, kad jis tėčio advokatas. Dar buvo 
penki skambučiai balso paštu, kai skambintojas turbūt nežinojo, 
ką sakyti, ir padėjo ragelį. 

Teo neatitraukė akių nuo mano veido. Padėjau telefoną ant 
suolo šalia. 

- Tėtis Atlantas mirė, - tyliai sušnibždėjau ir dar ilgai sėdėjau 
tuščiai spoksodama priešais save. 

— O, Dieve! Kaip? 

- Nežinau. 

- Ar esi tuo visai tikra? 

— Taip! Kelė vienintelė turėjo drąsos ištarti tuos žodžius. Bet 
aš vis dar nesuprantu, kaip taip gali būti... dar tik vakar matėm 
tėčio jachtą. 

- Deja, ir aš negaliu rasti, kaip tai paaiškinti, mieloji. Štai, - 
per suolą stumtelėjo man telefoną, - visų geriausia bus nedel- 
siant skambinti namo. | 

- Aš... negaliu. 

- Suprantu. Ar nori, kad aš paskambinčiau? Jei pasakytum 
numerį... 

— NE! - sušukau. - Ne, man tik reikia grįžti namo. Tuoj pat! 

Atsistojau bejėgiškai dairydamasi aplinkui, paskui pažvel- 
giau aukštyn į dangų, tartum virš galvos turėtų pasirodyti 
sraigtasparnis ir nuskraidinti mane ten, kur taip skubiai turiu 
nukakti. 

- Klausyk, man reikia interneto, paskui paskambinti keliems 
žmonėms. Tuoj grįšiu. 

Teo dingo, užlipo ant kapitono tiltelio, o aš likau sėdėti nuo 
sukrėtimo ištikta katatonijos. 

Mano tėvas... tėtis Atlantas... mirė?! Dėl tokio absurdo man 
išsiveržė piktas juokas. Tėtis nesunaikinamas, visagalis, gyvas... 

— Prašau, ne! - staiga sudrebėjau, o rankos ir kojos ėmė dilg- 
čioti, tartum būčiau snieguotose Alpėse, o ne laive Egėjo jūros 
saulėje. 

— Viskas sutvarkyta, - tarė grįžęs nuo tiltelio Teo. - Į antros 
keturiasdešimt lėktuvą iš Nakso į Atėnus jau nespėsi, todėl ten 
turėsim nusigauti jachta. Anksti rytą yra skrydis iš Atėnų į Že- 
nevą. Užsakiau tau vietą lėktuve, buvo likusios tik kelios. 

— Tai šiandien nepasieksiu namų? 

- Ale, jau pusė antros, o jachta iki Atėnų tolimas kelias, ir 
dar skrydis į Ženevą. Sumečiau, kad jei beveik visą laiką plauk- 
sim visu greičiu, tik sustosim Nakse įsipilti degalų, tai saulei lei- 

džiantis jau būtume uoste. Net aš neįsivaizduoju, kaip tamsoje 
įvairuoti laivą į tokį sausakimšą uostą kaip Pirėjas. 

— Žinoma, - atsakiau, kaip ir derėjo, nors nežinojau, kaip rei- 
kės ištverti be galo ilgas kelionės namo valandas. 

- Gerai, einu, paleisiu variklį, - tarė Teo. - Gal nori pasėdėti 
ten su manimi? 

- Truputį vėliau. 

Po penkių minučių, išgirdusi, kaip dusliai ritmiškai žvanga 
iš vandens kylantis inkaras ir ima tyliai burgzti atgijęs variklis, 
atsistojau ir nuėjau į laivagalį, atsirėmiau į turėklus. Stebėjau, 
kaip imame tolti nuo salos, kuri praėjusią naktį man buvo tokia 
palaiminga vietelė, bet nuo dabar tai bus vieta, kur sužinojau 
apie savo tėvo mirtį. Jachtai didinant greitį pajutau šleikštulį nuo 
sukrėtimo ir kaltės. Kelias pastarąsias dienas buvau visiška sava- 
naudė. Galvojau tik apie save, kokia esu laiminga, sutikusi Teo. 

Ir kai mudu mylėjomės, kai gulėjau Teo glėbyje, mano tėvas 
kažkur gulėjo kovodamas su mirtimi. Kaip galėsiu kada nors sau 
už tai atleisti? 


Xi A 


o K 


Teo ištesėjo pažadą ir saulei leidžiantis mes įplaukėme į Pirėjo 
uostą. Per tą kelionę širdgėlos kankinama gulėjau Teo ant kelių 
ant kapitono tiltelio, jis viena ranka švelniai glostė man plaukus, 
o kita saugiai mus vairavo per banguotą jūrą. Kai nulipome į 
kajutę, Teo nuėjo į kambuzą ir išvirė makaronų, paskui pavalgy- 
dino mane, lyg būčiau vaikas. 

- Einam miegoti? — paklausė jis, ir mačiau, kad yra labai 
išvargintas per kelias pastarąsias valandas susikaupusios įtam- 
pos. - Reikės keltis ketvirtą ryto, paskui į lėktuvą. 

Sutikau žinodama, kad jei neisiu gulti, jis užsispirs likti su 


52 Lucinda Riley 
manimi. Pasiryžusi ištverti ilgą bemiegę naktį, leidausi Teo ve- 
dama žemyn, tada jis padėjo atsigulti į lovą ir švelniai apglėbė 
šiltomis rankomis. 

- Jei tai paguos, Ale, - aš tave myliu. Jau ne „manau“, kad 
myliu, o žinau. 

Žvelgiau į tamsą — nebuvau išliejusi nė ašarėlės nuo tada, kai 
sužinojau, o dabar staiga pajutau, kaip sudrėko akys. 

— Patikėk, sakau tai ne todėl, kad geriau jaustumeisi. Ir šiaip 
jau būčiau šiąnakt pasakęs, - pridūrė jis. 

— Ir aš tave myliu, - sušnibždėjau. 

— Tikrai? 

- Taip. 

— Na, jei sakai rimtai, aš džiaugiuosi labiau negu džiaugčiausi 
laimėjęs šių metų Fastneto regatą. Dabar pamėgink užmigti. 

Net keista, bet tvirtai apkabinta Teo ir dėlto, kad jis prisipa- 
žino mylįs, aš užmigau. 


KN 
AL 
O 


Rytą taksi lėtai slenkant Atėnų gatvėmis, sausakimšomis net sau- 
lei tekant, pastebėjau Teo slapčia žvilgčiojant į laikrodį. Tokius da- 
lykus paprastai prisiimdavau aš, stebėdavau laiką kitiems, bet šią 
akimirką buvo malonu, kad jis tuo rūpinasi. 

Atvykau į oro uostą likus keturiasdešimčiai minučių, jau bai- 
giantis registracijai. 

— Ale, mieloji, pasakyk, ar tikrai viskas bus gerai? - raukda- 
mas antakius paklausė Teo. - Ar iš tiesų nenori, kad skrisčiau į 
Ženevą kartu? 

— Tikrai, nieko man nenutiks, - atsakiau eidama į išvykimo 
salę, 

- Klausyk, jei galėčiau kuo nors padėti, būk gera, tik pasakyk. 

Priėjome prie galo eilės, kaip gyvatė išsirangiusios tarp už- 
tvarų, laukiančios pereiti patikrą. Pasigręžiau į Teo. 

- Ačiū tau už viską. Tu buvai nuostabus. 

- Tikrai toks nebuvau, Ale, ir žinok, - jis nekantriai timptelė- 
jo mane atgal prie savęs, - tik prisimink, aš tave myliu. 

- Prisiminsiu, - sušnibždėjau ir pajėgiau šyptelėti. 

- Kai tik pasijusi netenkanti narsos, tuoj skambink man arba 
siųsk žinutę. 

- Būtinai. 

— Beje, - tarė Teo, paleidęs mane iš glėbio, - man bus visiškai 
suprantama, jei negalėsi dalyvauti regatoje, kai tokie dalykai. 

- Pranešiu tau kiek įmanoma anksčiau. 

- Be tavęs nelaimėsim. — Staiga jis plačiai nusišypsojo. - Tu 
pati geriausia iš mano komandos. Sudie, mano brangiausioji. 

— Sudie, 

Atsistojau į eilę ir ištirpau lėtai slenkančioje minioje. Prieš 
numesdama kuprinę ant rentgeno patikros konvejerio atsigrę- 
žiau. 

Teo vis dar buvo čia. 

- Myliu tave, - be garso ištarė jis, pasiuntė oro bučinį ir nu- 
ėjo. 

Belaukiant išvykimo salėje kelias praėjusias dienas mane 
gobęs siurrealistinis meilės burbulas staiga sprogo ir skrandį 
sugniaužė didžiulė purtanti baimė dėl to, ką teks ištverti, Išsiė- 
miau mobilųjį ir paskambinau Kristianui, jaunyvam mūsų šei- 
mos greitaeigės motorinės valties laivavedžiui, kad paimtų mane 
Ženevoje ir per ežerą parplukdytų į vaikystės namus. Paprašiau 
pasitikti mane ant pontono dešimtą valandą. Taip pat paprašiau 
nepranešti Ma nei seserims, kad parvykstu, pasakiau susisiek- 
sianti su jomis pati. | 

Bet kai jau sėdėdama lėktuve sutelkiau valią susisiekti, pa- 

jutau nepajėgsianti to padaryti. Mane stabdė dar kelios baisios 
vienatvės valandos ir telefonu iš namų patvirtinta Žinia. Lėktu- 
vas ėmė riedėti pakilimo taku, ir tuomet, kai atsiplėšėme nuo že- 
mės kildami į tekančią virš Atėnų saulę, aš prisiglaudžiau karštu 
skruostu prie vėsaus lango stiklo, nes jau ėmė panika. 

Kad apie tai negalvočiau, išsiblaškiusiu žvilgsniu permečiau 
pirmą „International Herald Tribune“ puslapį - tą laikraštį pa- 
davė stiuardesė. Buvau bededanti jį šalin, bet akį užkliudė an- 
traštė: 


MAGNATO MILIJARDIERIAUS LAVONAS 
IŠMESTAS Į KRANTĄ GRAIKIJOS SALOJE 


Išvydau kažkur matyto veido nuotrauką su užrašu: 
Kraigas Edzusas rastas negyvas Egėjo paplūdimyje. 


Sukrėsta žvelgiau į tą užrašą. Teo buvo sakęs, kad tai jo jachta, 
„Olimpas“, buvo taip arti tėčio jachtos Delo salos įlankoje... 

Laikraštis nuslydo ant grindų, o aš liūdnai spoksojau pro lan- 
gą. Nieko nesupratau. Jau nieko nebesupratau... 

Maždaug po trijų valandų lėktuvui leidžiantis Ženevos oro 
uoste mano širdis ėmė taip tankiai tvaksėti, kad net gniaužė kva- 
pą. Grįžtu namo, ir paprastai tada jausdavausi laiminga ir džiu- 
giai susijaudinusi, nes ten pasitiks žmogus, kurį mylėjau labiau- 
siai už visus pasaulyje, ir apglėbęs nusives į mudviejų magišką 
pasaulį. Bet šį kartą, žinojau, jo ten nebus, kad mane pasveikin- 
tų. Ir jau niekada nebebus. 


— Ar norėsite vairuoti, panele Ale? - mostelėjo Kristianas į 
mano įprastą vietą priešais šturvalą, kur visada sėdėdavau, kai 
skrosdavome lygius, ramius Ženevos ežero vandenis. 

- Tik ne šiandien, Kristianai, - atsakiau, o jis liūdnai linkte- 
lėjo, veido išraiška patvirtindamas, kad viskas, ką sužinojau, - 
"tiesa. 

Jis įjungė variklį, o aš susmukau ant sėdynės gale liūdnai nu- 
korusi galvą - nebegalėjau žiūrėti niekur kitur, tik žemyn - ir 
prisiminiau, kaip tėtis Atlantas mane dar visai mažą pasisodinęs 
ant kelių leido pirmą kartą vairuoti. Dabar, kai liko ne tik kelios 
minutės iki susidūrimo akis į akį su tikrove, bet ir teks prisi- 
pažinti, kad nepasirūpinau perskaityti seserų ir Ma siunčiamų 
žinučių ir į jas atsakyti, klausiau savęs, kaip kuris nors dievas 
galėjo, nukėlęs mane iš džiugesio viršūnių, sviesti į didžiausią 
neviltį, kokią ėmiau jausti mums artinantis prie „Atlantidos“. 

Žvelgiant nuo ežero viskas už rūpestingai prižiūrimų gyva- 
tvorių, slepiančių namą nuo pašalinių akių, atrodė kaip visada. 
Be abejo, kai Kristianas įvairavo į prieplauką ir tvirtai pririšo 
valtį prie stulpelio, dar vis tikėjausi, kad čia bus kokia klaida, Tė- 
tis namie ir pasitiks mane sugrįžusią, jis jau bet kurią akimirką 
turi čia pasirodyti... 

Netrukus išvydau besiartinančias per veją Kelę ir Star. Paskui 

pasirodė Tigė, išgirdau ją kažką šūktelint pro atviras priekines 
namo duris, ir ji ėmė vytis vyresniąsias seseris. Leidausi bėg- 
ti prie jų pasisveikinti, bet nuo to, ką įžvelgiau abiejų veiduose, 
man pakirto kelius ir sustojau. 

Ale, maldavau savęs, tu čia visoms vadovauji, privalai tvar- 
dytis... 

- Ale, ak, Ale, kaip mes visos džiaugiamės, kad tu jau čia, - 
pirmoji prie manęs pribėgo Tigė, o aš kaip įbesta stovėjau steng- 
damasi atrodyti rami. Ji mane apglėbė plačiu mostu ir tvirtai 
prisiglaudė. - Kaip mums prailgo tavęs laukti! 

Antra pribėgo Kelė, paskui jos šešėlis Star ir netarusi nė Žo- 
džio apkabino mane su Tige. 

Pagaliau, pastebėjusi ašaras seserų akyse, išsivadavau iš glė- 
bio ir mes tylėdamos nuėjome į „Atlantidą“. 

Išvydus namą vėl smigtelėjo aštrus netekties skausmas. Tė- 
tis Atlantas vadino šiuos namus mūsų uždara karalyste. Pasta- 
tytas aštuonioliktame amžiuje, jis atrodė kaip pasakų pilis - su 
keturiais bokšteliais ir rausvai dažytomis sienomis. Jis nuo visų 
atskirtas savame pusiasalyje, supamas nuostabaus parko, ir aš 
visada čia jausdavausi saugi, bet dabar, kai nebėra tėčio Atlanto, 
visur atrodė tuščia. 

Kai priėjome iki terasos, iš savo namelio, stovinčio didžiojo 
namo pašonėje, pasirodė Maja - mano vyriausia sesuo. Mačiau, 
kad jos dailūs bruožai iškreipti skausmo, bet veidas nušvito iš 
palengvėjimo, kai pamatė mane. 

- Ale! - tyliai šūktelėjo skubėdama pasisveikinti. 

- Maja, - tariau jai mane apkabinus, - argi tai ne siaubinga? 

— Taip, tiesiog šiurpu. Bet kaip tu sužinojai? Net dvi dienas 
mėginau su tavim susisiekti. 

— Gal eisim į vidų? - paklausiau viso būrelio. - Ten ir paaiš- 
kinsiu. 

Seserų supama įėjau į vidų, o Maja kiek atsiliko. Nors ji vy- 
riausia ir kilus emocinių sunkumų kiekviena kreipdavosi į ją, kai 
reikalai būdavo bendri, vadovaudavau aš. Mačiau, kad ir dabar 
man tai leidžiama. 

Vestibiulyje mūsų jau laukė Ma ir tylėdama šiltai mane apglė- 
bė. Pajutau jos guodžiančias rankas ir tvirtai ją prisiglaudžiau. 
Man palengvėjo, kai ji visoms pasiūlė užsukti į virtuvę, - kelionė 
juk buvo ilga ir jau labai norėjosi kavos. 

Mūsų namų šeimininkei Klaudijai ruošiant didelį kavinuką, 
šonu įslinko Elektra, jos tamsus kūnas ilgomis rankomis ir kojo- 
mis atrodė dailus be jokių pastangų, net su šortais ir sportiniais 
marškinėliais. 

- Ale, - tyliai pasisveikino su manimi ir iš arčiau jau buvo 
matyti, kokia ji suvargusi, tartum kas būtų ją sužeidęs ir užgesi- 
nęs ugnį neregėto grožio gintarinėse akyse. Ji trumpai apkabino 
ir spustelėjo man petį. 

Žvelgiau į kiekvieną iš savo seserų galvodama, koks retas 
atvejis pastaruoju metu, kai mes visos čia susirinkusios. O prisi- 
minus priežastį man apmirė širdis. Nors pagaliau tuoj sužinosiu, 
kas nutiko tėčiui, jaučiau turinti visų pirma papasakoti, kur bu- 
vau, ką ten mačiau ir kodėl taip ilgai užtrukau, negrįžau namo. 

- Gerai. - Prieš pradėdama giliai įkvėpiau. - Tuoj papasako- 
siu jums, kas nutiko, nes, atvirai kalbant, tebesu dėl to sutriku- 
si. —- Kai visos susėdom prie stalo, pastebėjau Ma, stovinčią kiek 
nuošaliau, ir mostelėjau į kėdę. - Ma, ir tu turėtum tai išgirsti. 
Gal galėsi padėti išsiaiškinti. 

Ma atsisėdus pamėginau surikiuoti mintis ir papasakoti, kaip 
per žiūroną išvydau praplaukiantį „Titaną“. 

- Tai štai, buvau Egėjo jūroje, treniravausi Kikladų regatai - ji 
vyks kitą savaitę - ir vienas iš mano draugų paklausė, ar neno- 
"rėčiau kelias savaitgalio dienas paplaukioti jo motorine jachta. 

Oras buvo pasakiškas - puiku pailsėti ant vandens plaukiojant 
kitu būdu. 

— Kieno ten buvo jachta? - paklausė Elektra - taip ir žinojau, 
kad paklaus. 

— Sakiau jau, tiesiog draugo, - ėmiau išsisukinėti. Nors ir la- 
bai norėjau kada nors pasipasakoti seserims apie Teo, dabar tam 
tikrai netinkamas metas. - Šiaip ar taip, — tęsiau, - prieš porą 
dienų mano draugas pasakė, kad jo pažįstamas buriuotojas per 
radiją pranešė aptikęs „Titaną“... 

Grįždama atgal į tą akimirką gurkštelėjau kavos ir tada pa- 
sistengiau papasakoti, kaip mūsų radijo pranešimai buvo siun- 
čiami be atsako ir kokie sumišę buvo mano jausmai, kai tėčio 
Atlanto jachta ėmė tolti nuo mūsų. Visos klausėsi sutelkusios 
dėmesį, ir aš pastebėjau, kaip Ma su Maja liūdnai susižvelgė. 
Tada giliai įkvėpiau ir pasakiau, kad dėl prasto mobiliojo ryšio 
toje zonoje iki vakar dienos negavau jų žinučių. Nekenčiau savęs 
už melą, bet kaip būčiau galėjusi pasakyti, kad telefonas buvo 
tiesiog išjungtas. Taip pat nepaminėjau ir „Olimpo“ - tos kitos 
jachtos, kurią mudu su Teo matėme įlankoje. 

- Tad būkit geros, - pagaliau ėmiau jų maldauti, - gal kuri 
nors pasakysit, kas čia dedasi? Ir kodėl tėčio Atlanto jachta buvo 
Graikijoje, kai jau buvo... miręs? 

Visų akys nukrypo į Mają. Žinojau, kad ji kalba tik gerai ap- 
galvojusi. 

— Ale, prieš tris dienas tėtį Atlantą ištiko širdies priepuolis. 
Niekas jau niekaip nebegalėjo padėti. 

Iš vyriausios sesers išgirdus, kaip jis mirė, viskas galutinai 
tapo aišku. Stengiausi sulaikyti ašaras, o Maja kalbėjo toliau: 

- Jo kūnas buvo nugabentas į „Titaną“ ir išplukdytas į atvirą 
jūrą. Jis norėjo atgulti amžino poilsio vandenyne, o mūsų neno- 
rėjo liūdinti. 

Žvelgiau į Mają neatitraukdama akių ir pagaliau suvokiau 
baisią tiesą. 

— O, Dieve mano, - pagaliau sušnibždėjau. - Tad aš tikriausiai 
ir pataikiau į jo slaptas laidotuves. Nėra ko stebėtis, kad jachta 
visu greičiu bėgo nuo manęs, Aš... 

Nebegalėdama ilgiau apsimetinėti esanti tvirta ir rami, susi- 
„ėmiau galvą ir ėmiau giliai kvėpuoti, kad įveikčiau užplūdusią 
paniką, o seserys apstojusios mėgino guosti. Nepratusi rodyti 
joms jausmų išgirdau save atsiprašant ir pamėginau atgauti sa- 
vitvardą. 

- Tu turbūt baisiai sukrėsta, nes dabar supratai, kas iš tikrųjų 
vyko. Mes visos tave užjaučiam, Ale, - švelniai tarė Tigė. 

- Dėkui, - išspaudžiau, tada suveblenau, kad tėtis kartą yra 
sakęs man apie savo norą būti palaidotas jūroje. Ir štai koks ne- 
įtikimas sutapimas — aš išvydau paskutinę tėčio Atlanto kelionę 
„Titanu“. Apie tai pagalvojus galva ėmė svaigti, stigo oro. - Klau- 
sykit, - pasakiau kiek pajėgiau tvirčiau, - ar labai supyksit, jei 
kiek laiko pabūsiu viena? 

Visos sutiko, kad taip ir reikia, ir aš išėjau iš virtuvės lydima 
jų šiltų žodžių. 

Stovėdama prieangyje beviltiškai apsidairiau ir pamėginau 
nukreipti žingsnius, kur rasčiau trokštamą ramybę, bet supra- 
tau - kad ir kur pasukčiau, ramybės nebėra ir jos nerasiu. 

Klupinėdama išėjau pro sunkias ąžuolinės priekines duris, 
nes nenorėjau nieko daugiau, kaip tik būti lauke, kad atlėgtų pa- 
nikos jausmas, slegiantis krūtinę. Kojos savaime nunešė į prie- 
plauką, ir man palengvėjo ten išvydus prišvartuotą „Laser“ kla- 
sės jachtą. Įlipau, iškėliau bures ir atrišau lynus. 

Nuvairavusi tolyn nuo kranto pajutau gerą vėją, tad iškėliau 
spinakerį ir leidausi per ežerą visu greičiu. Galų gale pailsusi iš- 

“ mečiau inkarą siauroje įlankėlėje už uolėto pusiasalio. 

Laukiau, kol ims laisvai plaukti mintys, kad suprasčiau pras- 
mę to, ką sužinojau. Dabar jos buvo taip susijaukusios ir galvoje 
taip tuščia, kad aš tik spoksojau į vandens paviršių kaip silpna- 
protė, visiškai nieko negalvodama. Troškau užsikabinti už ko 
nors, kas leistų suprasti. Susipainiojusios mano sąmonės gijos 
neleido pripažinti sukrečiančio fakto, kad iš tiesų buvau ten, kur 
veikiausiai vyko tėčio Atlanto laidotuvės... Kodėl aš ten atsidū- 
riau, kad tai pamatyčiau? Ar yra kokia priežastis? Ar tai buvo 
tiesiog sutapimas“ | 

Pamažu, sulėtėjus širdies plakimui ir vėl ėmus veikti smege- 
nims, mane pribloškė žiauri tikrovė. Tėtis Atlantas mirė ir turbūt 
čia nėra jokios prasmės. Ir jei aš, tokia tvirta optimistė, ketinu 
su tuo susidoroti, privalau tiesiog pripažinti faktus. Tačiau visi 
įprasti vertinimo kriterijai, kurių griebdavausi, kai įvykdavo kas 
nors baisaus, dabar atrodė tušti ir neveiksmingi, liko tik dykynė, 
nušluota mano sielvarto ir negalėjimo patikėti bangos. Supra- 
tau - kad ir kur nuves mane protas, pažįstami ramybės takai 
jau pradingę, ir niekada nesijausiu gerai dėl to, kad tėvas paliko 
mane neatsisveikinęs. 

Ilgai sėdėjau laivagalyje galvodama, kad žemėje eina jau antra 
diena be jo, kaip visko, kas čia yra, dalies. Ir kad kaip nors turė- 
siu susitaikyti su ta bjauria gėda, nes visų svarbiausia man buvo 
sava laimė, kai seserims - ir tėčiui - taip labai manęs reikėjo. Aš 
juos apleidau bėdoje visų svarbiausią akimirką. Pakėliau ašarotą 
veidą ir paprašiau tėtį Atlantą atleidimo. 

Pagurkšnojau vandens, tada atsiguliau laivagalyje pūsčioja- 
ma šilto vėjelio. Jachtos sūpavimas kaip visada nuramino ir net 
kiek nusnūdau. 

Mes turim tik akimirką, Ale. Niekada to neužmiršk - gerai? 

Nubudusi pagalvojau, kad tai viena mėgstamiausių tėčio cita- 
tų. Ir nors teberaudau sumišusi dėl to, ką galbūt darėme su Teo, 
kai tėtis išleido paskutinį kvapą, - čia taip tiesmukai sugretinu 

gyvenimo pradžios ir pabaigos vyksmą, - pasakiau sau, kad nei 
jam, nei visatai nebūtų buvę svarbu, jei tada būčiau gėrusi kavą 
ar kietai miegojusi. Aš supratau - tėtis labiau nei kas kitas būtų 
buvęs laimingas, kad suradau tokį žmogų kaip Teo. 

Leidusis atgal į „Atlantidą“ jaučiausi kiek ramesnė. Tačiau 
buvo dar šis tas, ką nutylėjau pasakodama seserims, - kaip man 
pasitaikė išvysti tėčio jachtą. Reikėjo su kuo nors apie tai pasi- 
kalbėti ir pamėginti suprasti, ką tai reiškia. 

Kaip ir visose šeimose, kur daug vaikų, mūsiškėje buvome 
susiskaldžiusios grupelėmis; mudvi su Maja vyriausios, tad jai ir 
nusprendžiau patikėti tai, ką buvau mačiusi. 

Prišvartavau jachtą prieplaukoje ir leidausi namų link jau 
nebe tokia sunkia širdimi. Vejoje mane pasivijo pridususi Mari- 
na, ir aš liūdnai jai nusišypsojau. 

- Ale, tu plaukiojai jachta? 

— Taip. Man tiesiog reikėjo laiko, kad galvoje prašviesėtų. 

— Na, su visomis prasilenkei. Jos plaukioja valtimi ežere. 

— Visos? 

— Maja liko. Ji užsidarė namelyje padirbėti. 

Mudvi susižvelgėme; mačiau, jog Ma taip pat labai prislėg- 
ta tėčio mirties, bet mylėjau ją už tai, kad jai visada svarbiausia 
buvo mūsų bėdos ir rūpestėliai. Akivaizdu, kaip jai rūpi Maja, 
nujaučiau, kad ją mėgsta labiausiai. 

- Ketinau pas ją užsukti, tad mes ir pabūsim kartu. 

— Tada gal pasakytum jai, kad netrukus čia bus jūsų tėčio 
advokatas Georgas Hofmanas, bet visų pirma jis nori pasikalbėti 
su manimi - visai suprantama kodėl. Tad Maja po valandos turi 
ateiti į didįjį namą. Ir tu, savaime aišku, 

- Ateisim, - pasakiau. 

Ma meiliai spustelėjo man ranką ir pasuko į didįjį namą. 

Priėjusi prie namelio tyliai pabeldžiau į duris, bet neišgirdau 
kvietimo. Žinodama, kad Maja niekada nerakina durų, įėjau ir 


62 Lucinda Riley 


pašaukiau ją vardu. Svetainėje radau seserį miegančią ant sofos — 
jos gražus veidas buvo atsipalaidavęs, žvilgantys tamsūs plaukai 
savaime dailiai susiklostę, tartum būtų pozavusi nuotraukai. 
Man prisiartinus ji sunerimusi staiga atsisėdo. 

- Atleisk, Maja, tu miegojai, ar ne? 

— Manau, taip, - atsakė ji rausdama. 

— Ma sako, kad kitos išplaukė į ežerą, tai, pagalvojau, ateisiu 
pasikalbėti su tavimi. Ar tu nieko prieš? 

- Visai ne. 

Majos būta akivaizdžiai giliai įmigusios, ir aš, kad gautų laiko 
atsipeikėti, pasisiūliau išvirti arbatos. Kai susėdome su garuo- 
jančiais puodukais, pamačiau, kaip man virpa rankos, - reikės 
ko nors stipresnio nei arbata, kad galėčiau papasakoti jai, ką no- 
rėjau. 

- Šaldytuve yra baltojo vyno, - tarė Maja supratingai šypso- 
damasi ir nuėjo į virtuvę man taurės gėrimo, 

Gurkštelėjusi vyno susikaupiau ir papasakojau jai, kad prieš 
dvi dienas netoli tėčio jachtos mačiau Kraigo Edzuso jachtą. Nu- 
stebau, kai Maja išbalo, ir nors pati buvau susijaudinusi dėl to, 
kad „Olimpas“ stovėjo taip arti, ypač dabar, kai jau žinojau, kas 
dėjosi „Titane“, ji atrodė kur kas labiau sukrėsta, nei tikėjausi. 
Mačiau, kaip ji stengiasi nusiraminti, o vėliau, kai šnekučiavo- 
mės, mėgina to labai nesureikšminti ir nori mane paguosti. 

— Ale, pamiršk, kad ten buvo ta kita jachta, - tai visai nesvar- 
bu. Bet tai, kad buvai ten ir matei vietą, kurią tėtis pasirinko savo 
kapui, tikrai teikia paguodos. Galbūt, kaip siūlė Tigė, vasarą vi- 
sos galėsim susiruošti į kruizą ir nuleisti ant vandens vainiką. 

- Visų blogiausia, kad aš jaučiuosi labai kalta! - staiga išdro- 
žiau nebepajėgdama ilgiau nutylėti. 

- Kodėl? 

- Todėl, kad... tos kelios dienos jachtoje buvo tokios gražios. 
Aš buvau tokia laiminga, kaip niekad gyvenime. Ir, tiesą sakant, 

nenorėjau su niekuo bendrauti, todėl išjungiau mobilyjį. Ir tuo 
metu, kai buvau nuo visų atsiskyrusi, tėtis buvo prie mirties. 
Kaip tik tada, kai jam manęs reikėjo, manęs nebuvo! 

- Ale, Ale... - Maja priėjusi atsisėdo šalia, nubraukė plaukus 
man nuo veido ir ėmė švelniai sūpuoti glėbyje. - Nė vienos iš 
mūsų nebuvo. Ir aš tvirtai tikiu, kad tėtis to norėjo. Tik prisi- 
mink - aš čia gyvenu, ir net aš buvau toli nuo namų, kai tai nu- 
tiko. Iš to, ką sakė Ma, aišku, kad tikrai niekuo nebūtume padė- 
jusios. Turim tuo patikėti. 

- Taip, suprantu. Bet tiek daug dalykų norėčiau jo paklausti, 
jam papasakoti, o jo nebėra. 

- Turbūt visos taip jaučiamės. Bent jau turim viena kitą. 

— Taip, turim. Ačiū tau, Maja, - pasakiau. - Bet ar tavęs ne- 
stebina, kaip per kelias valandas gyvenimas gali apvirsti aukštyn 
kojom? | 

- Taip, stebina, - atsakė ji šypsodamasi, - bet kada nors norė- 
čiau sužinoti, kodėl tu tokia laiminga. 

Džiugus prisiminimas apie Teo mane paguodė. 

- Kada nors papasakosiu, būtinai. Bet kol kas ne. O kaip tu 
gyveni, Maja? - paklausiau norėdama pakeisti temą. 

- Mano gyvenime viskas gerai, - truktelėjo ji pečiais. - Bet 
dabar esu sukrėsta kaip ir visos. 

- Taip, žinoma, juk ir pasakyti tai seserims nebuvo lengva. 
Gailiuosi, kad nebuvau čia ir tau nepadėjau. 

— Na, bet dabar jau esi čia, tad galėsim susitikti su Georgu 
Hofmanu ir imti kastis toliau. 

— Ak, taip, - tariau žvelgdama į savo laikrodėlį, - pamiršau 
pasakyti, Ma prašė visų būti didžiajam name po valandos. Hof- 
manas turi atsirasti čia jau bet kurią minutę, nors visų pirma, re- 
gis, norės pasikalbėti su ja. Taigi, - atsidusau, - kol mes lauksim, 
gal galėčiau gauti dar vieną taurę vyno? 


Septintą valandą mudvi su Maja nuėjome į didįjį namą susi- 
tikti su Georgu Hofmanu. Mūsų seserys jau kurį laiką laukė 
terasoje mėgaudamosi vakaro saule, bet kiek nekantraujančios 
ir įsitempusios. Elektra, kaip visada, savo nervingumą dangstė 
sarkastiškomis pastabomis apie tėčio Atlanto gebėjimus viską 
dramatizuoti ir apgaubti paslaptimi, bet pagaliau kartu su Ma- 
rina atėjo Georgas. Jis buvo aukštas, pražilęs, vilkėjo neprie- 
kaištingą tamsiai pilką kostiumą - tikras lydimas sėkmės švei- 
caras advokatas. 

— Nepykit, merginos, kad gaišinu taip ilgai, bet šį tą turėjau 
paruošti, - tarė advokatas. - Mano užuojauta jums visoms. - Jis 
paeiliui kiekvienai paspaudė ranką. - Ar galiu atsisėsti? 

Maja pasiūlė kėdę šalia savęs, ir Georgui atsisėdus supratau, 
koks jis įsitempęs, iš to, kaip sukiojo apie riešą brangų, bet ne- 
labai krintantį į akis laikrodį. Marina atsiprašė ir nuėjo į vidų 
palikdama mus su juo vienas. 

— Ką gi, merginos, - pradėjo jis. - Labai gaila, kad pirmą kar- 
tą susitinku su jumis asmeniškai tokiomis tragiškomis aplinky- 
bėmis. Bet, žinoma, jaučiuosi, lyg labai gerai kiekvieną pažino- 
čiau - per jūsų tėvą. Visų pirma turiu pasakyti, kad jis visas jus 
labai mylėjo. - Tai tariant pastebėjau jo veide nuoširdžius jaus- 
mus. - Ir ne vien tai - jis tiesiog nepaprastai didžiavosi dėl to, 

kuo jūs visos tapote. Kalbėjausi su juo visai prieš... jam paliekant 
mus, ir jis norėjo, kad jums tai pasakyčiau. 

Jis maloniai iš eilės pažvelgė į kiekvieną, tada ėmėsi priešais 
gulinčio aplanko. 

— Visų pirma reikia aptarti finansų klausimą, tad tvirtai sa- 
kau - jūs visos būsit neblogai aprūpintos visą gyvenimą. Tačiau 
jūsų tėvas griežtai reikalavo, kad negyventumėt kaip tingios 
princesės, todėl visos gausite pajamų, kurių užteks apsiginti nuo 
bado, bet nebus gana gyventi prabangiai. Tam, pabrėžtinai sakė 
jis, turite užsidirbti pačios, kaip ir jis užsidirbo. Paveldimas jūsų 
tėvo turtas skirtas jums visoms ir bus valdomas pagal įgalioji- 
mą - šią garbę jis suteikė man. Aš turėsiu veiksmų laisvę paremti 
jus finansiškai, jei kreipsitės į mane kokiu nors reikalu ar kilus 
problemų. 

Nė viena nieko nepratarėm, nes įdėmiai klausėmės. 

- Šis namas taip pat yra paveldimo turto dalis, Klaudija ir 
Marina mielai sutiko čia likti ir jį prižiūrėti. Tą dieną, kai mirs 
paskutinė iš seserų, paveldėjimo teisė bus panaikinta ir „Atlan- 
tida“ galės būti parduota, o pinigai padalyti vaikams, kurių tu- 
rėsite. Jei vaikų nebus, tada pinigai atiteks labdarai - pagal jūsų 
tėvo pasirinkimą. Bent aš manau, - pasakė Georgas, pagaliau 
atsikratęs teisės žinovams būdingo oficialumo, - kad jūsų tėvas 
pasielgė labai išmintingai, palikdamas namą jums, kol būsite gy- 
vos, tad žinokite - jūs turėsite saugią vietą, į kurią galėsite su- 
grįžti. Tik, žinoma, didžiausias jūsų tėvo noras buvo, kad visos 
išskristumėte iš lizdo ir pačios pasirūpintumėte savo ateitimi. 

Visos susižvalgėme spėliodamos, kokių mums tai atneš per- 
mainų. Mano padėtis finansiniu atžvilgiu, pamaniau, nepasikeis. 
Visada buvau nepriklausoma ir daug dirbau, kad turėčiau tai, ką 
turiu. O mano ateitis apskritai... pagalvojau apie Teo ir vyliausi, 
kad ir toliau viskuo dalysimės. 

Mano mintis staiga pertraukė Georgas tardamas: 

- Na, yra ir dar šis tas, ką tėvas jums paliko, todėl paprašysiu 
visas eiti su manimi. Štai ten, prašom. 

Nusekėme paskui Georgą gerai nežinodamos, kur mus nu- 
ves, nes jis pasuko pro namo šoną ir patraukė per parką, ir 
pagaliau atėjom į nuošalų tėčio Atlanto sodelį, užstotą dailiai 
apkarpytų kukmedžių gyvatvorės. Čia mus pasitiko spalvingai 
sužydusios levandos, vaistinės gelsvės ir medetkos, vasarą trauk- 
te traukiančios drugelius. Mėgstamiausias tėčio suolelis stovėjo 
po baltomis pavėsinės rožėmis ir šį vakarą jų šakos buvo tingiai 
nukarusios virš tos vietos, kur jis būtų sėdėjęs. Kai buvome ma- 
žos, jis mėgdavo žiūrėti, kaip žaidžiame nedideliame apvalainais 
akmenėliais nusėtame ežero užutėkyje, o aš tada nevikriai mė- 
ginau irkluoti nedidukę žalią kanoją, kurią jis man padovanojo 
per šeštąjį gimtadienį. 

- Štai ką noriu jums parodyti, - tarė Georgas, vėl atitraukda- 
mas mane nuo apmąstymų, ir mostelėjo į terasos vidurį. 

Ten buvo atsiradusi įspūdinga skulptūra, stovinti ant akme- 
ninio postamento maždaug mano klubų aukštyje, ir visos apsu- 
pom ją pasižiūrėti iš arčiau. Tarp susipynusių metalinių lankų 
buvo matyti auksinis rutulys, persmeigtas plona metaline strėle. 
Tame rutulyje įžiūrėjau dailiai išraižytus žemynų ir vandenynų 
kontūrus ir supratau, kad tai gaublys, o strėlės antgalis rodo tie- 
siai ten, kur turėtų būti Šiaurinė žvaigždė. Platesnis metalinis 
lankas juosė Žemės rutulio pusiaują, ten buvo išraižyta dvylika 
Zodiako ženklų. Atrodė tartum senovinis navigacijos prietai- 
sas, - bet ką tėtis norėjo tuo pasakyti? 

- Tai armiliarinė sfera, - paaiškino mums Georgas ir papa- 
sakojo, kad armiliarinės sferos egzistuoja jau tūkstančius metų 
ir kad senovės graikai jomis nustatydavo žvaigždžių padėtį, taip 
pat ir dienos metą. 

Jau supratusi, kuo tas prietaisas naudingas, žvelgiau gėrė- 
"damasi puikiu, talentingu senovės meistrų darbu. Visos tyliais 
žodžiais reiškėme susižavėjimą, bet juos nutraukė Elektra, ne- 
kantriai tardama: 

— Taip, bet ką tai turi bendra su mumis? 

— Ne mano kompetencija tai aiškinti, - atsiprašomu tonu at- 
sakė Georgas, - nors, jei atidžiau pažvelgsit, pamatysit, kad ant 
lankų, kuriuos ką tik parodžiau, užrašyti visų jūsų vardai. 

Ir iš tikrųjų metale dailių braižu buvo aiškiai įrėžti vardai. 

- Šis yra tavo, Maja, - parodžiau jai. - Po vardu užrašyti skait- 
menys, man jie atrodo kaip koordinatės, - tariau, susiradau savo 
lanką ir įdėmiai pažvelgiau į skaitmenis. - Taip, esu tikra, kad 
čia koordinatės. 

Be skaitmenų, buvo ir kitų įrašų, ir Maja, supratusi, kad jie 
graikų kalba, pažadėjo vėliau išversti. 

— Na taip, čia, terasoje, stovi labai įdomi skulptūra, - neteko 
kantrybės Kelė. - Bet ką tai iš tikrųjų reiškia? - paklausė ji. 

- Dar pakartosiu, kad ne aš turiu tai pasakyti, - tarė Geor- 
gas. - Dabar Marina terasoje prie didžiojo namo pilsto šampa- 
ną, kaip nurodyta jūsų tėvo. Jis norėjo, kad visos pakeltumėte 
taures pagerbdamos jo atminimą. O tada kiekvienai duosiu po 
voką ir, tikiuosi, ten bus paaiškinta kur kas daugiau, negu aš ga- 
lėčiau jums pasakyti. 

Svarstydama, kur galėtų būti koordinatėse nurodyta vieta, 
su visomis grįžau į terasą. Visos tylėjome mėgindamos suvokti 
tėvo palikimo esmę. Kai Ma kiekvienai įpylė po aukštą krištolinę 
taurę šampano, aš pagalvojau, ką ji žinojo apie tai, kas šį vakarą 
vyks, bet jos veidas buvo ramus. 

Georgas pakėlė savo taurę. 

- Visi kartu pagerbkime nepaprastą jūsų tėvo gyvenimą. Ga- 
liu pasakyti tik tiek, kad būtent tokių laidotuvių jis norėjo - kad 

visos jo dukros susirinktų į „Atlantidą“, į namus, kuriais jis di- 
džiavosi ir dalijosi su jumis daugelį metų. 

— Už tėtį Atlantą, — ištarėme kartu, keldamos taures. 

Gurkšnojome šampaną tylomis, susimąsčiusios, o aš galvo- 
jau, ką buvome mačiusios, ir man baisiai reikėjo atsakymų į kai 
kuriuos klausimus. 

- Na, tai kada gausim tuos laiškus? - paklausiau. 

— Einu, tuoj pat juos atnešiu, - Georgas atsistojo ir nuėjo nuo 
stalo. 

— Ką gi, keistesnių šermenų dar nesu mačiusi, - tarė Kelė. 

— Ar galima dar šampano? - paklausiau Ma, kai užstalėje ėmė 
skambėti klausimai, o Tigė tyliai apsiašarojo. 

— Aš taip noriu, kad jis čia būtų ir pats viską paaiškintų, - su- 
šnibždėjo Tigė. 

- Bet jo čia nėra, mieloji, - tariau sukaupusi jėgas, kai pama- 
čiau, kad aplinkui tvyro vis didesnis niūrumas ir nusiminimas. - 
Man tai atrodo kažkaip derama. Tokį baisų dalyką jis pavertė 
kiek įmanoma lengvesniu. Dabar mes turim semtis stiprybės 
vienos iš kitų. 

Visos mano seserys pritariamai linktelėjo, net ir Elektra, o aš 
spustelėjau Tigės ranką. Grįžo Georgas ir ant stalo padėjo šešis 
didelius aukščiausios rūšies popieriaus vokus. Pažvelgusi į juos 
pamačiau mūsų visų vardus, užrašytus aiškia tėčio rašysena, 

— Šie laiškai man buvo patikėti maždaug prieš šešias savai- 
tes, - tarė Georgas. - Man buvo nurodyta jūsų tėvo mirties atve- 
ju kiekvienai įteikti jai skirtą voką. 

- Tai kaip - mums atplėšti juos dabar ar vėliau, kai būsim 
vienos? - paklausiau. 

- Dėl to jūsų tėvas nekėlė jokių sąlygų, - atsakė Georgas. - Jis 
tik pasakė atplėšti tada, kada kuriai atrodys geriau — kai būsite 
tam pasirengusios ir jausitės nusiraminusios. 

Pažvelgusi į seseris supratau, kad visos tikriausiai mano tą 
patį, - geriausia perskaityti laiškus kiekvienai atskirai, 

— Na, tai mano darbas atliktas, - linktelėjęs galvą tarė Ge- 
orgas. Jis padavė kiekvienai savo vizitinę kortelę sakydamas, 
kad teiks mums savo paslaugas. - Pažinojau jūsų tėvą ir, esu 
įsitikinęs, jis jau buvo numatęs, ko kuriai galėtų prireikti. Taigi 
jau metas jus palikti. Dar kartą, merginos, reiškiu jums užuo- 
jautą. 

Supratau, kaip jam turėjo būti sunku perduoti tą paslaptingą 
tėčio palikimą, ir buvo malonu, kai Maja už visas mus jam pa- 
dėkojo. 

- Sudie. Jei manęs prireiktų, žinote, kur mane rasti. 

Liūdnai nusišypsojęs ir sakydamas, kad nereikia išlydėti, jis 
nuėjo nuo terasos. 

Ir Ma pakilo nuo stalo. 

- Manau, visoms reikėtų šiek tiek pasistiprinti. Pasakysiu 
Klaudijai vakarienę atnešti čia, — tarė ji ir įėjo į vidų. 

Visą dieną nė mintyse nebuvo, kad reikėtų pavalgyti. Vis dar 
galvojau apie laiškus ir armiliarinę sferą. 

— Maja, kaip manai, gal galėtum grįžti prie armiliarinės sferos 
ir išversti tas citatas? - paklausiau. 

- Gerai, - atsakė ji, kai Marina ir Klaudija atėjo nešinos lėkš- 
tėmis ir stalo įrankiais. - Išversiu po vakarienės. 

Elektra nužvelgė lėkštes ir atsistojo ketindama išeiti. 

- Tikiuosi, panos, nesupyksit, bet aš nealkana. 

Elektrai išėjus Kelė paklausė Star: 

— Ar tu nori valgyti? 

Star laikė voką tvirtai suspaudusi rankoje. 

- Manau, reikėtų šio to užkąsti, - tyliai atsakė ji. 

Sveikas protas sakė, kad pavalgyti reikia, ir, kai vakarienė 
buvo atnešta, mes penkios pamėginom nors ir nenorom nuryti 

po kąsnelį naminės picos ir salotų. Tada seserys viena po kitos 
išsiskirstė, likome tik mudvi su Maja. 

- Ar nesupyksi, Maja, jeigu ir aš eisiu gultis? Jaučiuosi visiš- 
kai nusivariusi. 

— Nė kiek nesupyksiu, - atsakė ji. - Juk sužinojai paskutinė ir 
tas sukrėtimas dar nepraėjo. 

- Taip, turbūt, - pritariau stodamasi ir šiltai pabučiavau ją į 
skruostą. - Labanakt, mieloji Maja. 

- Labanakt. 

Jaučiausi kalta, palikusi prie stalo ją vieną, bet kaip ir kitoms 
seserims man reikėjo pabūti atskirai. O laiškas tiesiog degino 
pirštų galiukus. Pagalvojusi, kur rasčiau vienatvę ir ramybę, nu- 
sprendžiau, kad dabar jaukiausia bus vaikystės miegamajame, 
tad užlipau du laiptatakius. 

Visų mūsų kambariai buvo viršutiniame aukšte, ir vaikystėje 
mudvi su Maja kartais žaisdavome įsivaizduodamos, kad esa- 
me princesės pilies bokšte. Mano miegamasis šviesus, paprastai 
dekoruotas, sienos vienspalvės, kreminės, o užuolaidos baltai ir 
mėlynai languotos. Tigė kartą pasakė, kad viskas čia atrodo kaip 
senovės garlaivio kajutėje. Apskritas veidrodis buvo įrėmintas 
gelbėjimosi ratu, ant jo trafaretu padarytas užrašas: GARLAI- 
VIS „ALĖ“ - prieš daugelį metų iš Star ir Kelės gauta kalėdinė 
dovana. 

Atsisėdusi ant lovos žvelgiau į voką spėliodama, ar kitos se- 
serys atplėšė savuosius nekantriai, ar apimtos nerimo dėl to, kas 
gali būti parašyta. Mano voke pūpsojo kažkoks nedidelis daik- 
čiukas, jis ten slankiojo. Iš visų seserų man labiausiai rūpėdavo 
išvynioti kalėdines dovanas, jaučiausi taip pat ir žiūrinėdama šį 
voką. Atplėšiau jį ir traukiant storą popieriaus lapą ant pūkinės 
antklodės iškrito kažkas nedidelis ir kietas. Net krūptelėjau sų- 
pratusi, kad tai ruda varlytė. 

Atidžiai ją apžiūrėjusi pasijutau kvailai, nes pamaniau, kad ji 
gal gyva, ir paėmiau tą daikčiuką į rankas. Varlytės nugara buvo 
geltonai nutaškuota, o akys meilios, išraiškingos. Perbraukiau 
pirštais per padarėlį, jaukiai tupintį mano delne, visiškai suglu- 
musi - ir kodėl tėtis Atlantas pridėjo man jį prie laiško? Kiek 
prisimenu, varlės nei jam, nei man nebuvo labai svarbios. Gal jis 


čia vėl truputį pajuokavo, ir tai paaiškės iš laiško, 
Paėmiau laišką, išskleidžiau ir ėmiau skaityti. 


„Atlantida“ 
Ženevos ežeras 
Šveicarija 
Mano brangiausioji Ale, 

pradėjęs rašyti šį laišką įsivaizduoju tave - savo gra- 
žuolę trykštančią energija antrąją dukterį - nekantriai 
ryjančią laiško žodžius, kad tik greičiau prieitų pabaigą, o 
paskui iš lėto vėl skaitančią nuo pradžios. 

Šiaip ar taip, dabar jau žinai, kad manęs su jumis ne- 
bėra, ir esu tikras - tai kiekvienai buvo didelis sukrėtimas. 
Taip pat Žinau, kad tu - didžiausia iš seserų optimistė, ta, 
kurios pozityvus nusiteikimas ir gyvybingumas uždegė ir 
manyje gyvenimo troškulį, - tu sielvartausi manęs neteku- 
si, bet paskui, kaip visada, susiimsi ir žengsi toliau. Taip ir 
privalėtum.. 

Iš visų mano dukterų tu galbūt panašiausio būdo į 
mane. Galiu tik pasakyti, kad visada tavimi didžiavausi, 

o dabar, kai manęs čia nebėra ir nebegaliu tavęs sergėti, 
trokštu ir tikiuosi, kad toliau gyvensi kaip ligi šiol. Pats ga- 
lingiausias žmonių priešas yra baimė, ir didžiausia Dievo 
dovana tau, kad nesi bailė. Neprarask tos dovanos ir da- 
bar, sielvartaudama, brangioji Ale, - gerai? 

Rašau jums visoms ne vien todėl, kad jaučiu pareigą 
atsisveikinti, bet ir todėl, kad prieš kurį laiką nusprendžiau 
būsiant teisinga palikti jums raktą išsiaiškinti, iš kur esate 
kilusios. Tai sakydamas nenoriu, kad viską metusios to 
imtumėtės, bet juk nežinai žmogus, kas nutiks ateityje ir 
kada gali prireikti arba kils noras tai sužinoti. 

Jau būsi mačiusi armiliarinę sferą ir joje išraižytas 
koordinates. Jos rodo vietą, kuri padės tau pradėti kelio- 
nę. Be to, mano kabinete ant lentynos yra seniai mirusio 
žmogaus Jenso Halvorseno parašyta knyga. Ji tau atskleis 
daugelį dalykų ir galbūt padės apsispręsti, ar norėsi toliau 
aiškintis savo kilmę. O jei norėsi - esi tokia sumani, kad 
suprasi, kaip tai daryti. 

Mano brangioji dukrele, tu gimei apdovanota daugeliu 
talentų, net pagalvodavau, kad turi jų per daug. Kartais 
turėti ko nors per daug būna taip pat sunku, kaip ir turėti 
per mažai. Be to, gailiuosi, kad džiaugdamasis bendra 
mūsų aistra jūrai galbūt nukreipiau tave ne tuo keliu, kai 
buvo kitas, tau taip pat lengvai prieinamas. Buvai talentin- 
ga muzikantė, aš taip gėrėdavausi, kai grodavai fleita. Jei 
patraukiau tave kitur, atleisk man, bet žinok, kad tos die- 
nos, kai kartu plaukiojome po ežerą, mano gyvenime buvo 
pačios laimingiausios. Tad iš visos širdies tau dėkoju. 

Prie šio laiško pridėjau vieną iš vertingiausių turimų 
daiktų. Net jei apsispręsi neatskleisti savo kilmės, brangink 
jį ir gal kada nors perduosi savo vaikams. 

Brangiausioji Ale, esu ramus, kad po išgyvento sukrė- 
timo skaitant šį laišką tavo atkaklumas ir pozityvus nusi- 
teikimas leis tau būti tuo, kuo nori, ir su tuo, su kuo nori. 
Neleisk veltui nė akimirkos savo gyvenimo - gerai? 

Aš sergėsiu tave. 

Tavo mylintis tėvas, tėtis Atlantas x 

Kaip tėtis ir nuspėjo, turėjau perskaityti laišką du kartus, nes 
pirmą kartą tik permečiau jį akimis. Žinojau, kad skaitysiu dar 
šimtus kartų per tas dienas ir metus, kurių sulauksiu. 

Atsiguliau ant lovos su varlyte saujoje, vis dar nesuprasdama, 
kaip ji su manimi susijusi, ir galvodama apie tai, ką tėtis parašė 
laiške. Tada sumaniau, kad reikia pasikalbėti apie tai su Teo, gal 
jis man padėtų susigaudyti, Instinktyviai siektelėjau kuprinės pa- 
siimti iš jos telefoną, - gal Teo bus parašęs man žinučių, - bet pri- 
siminiau, kad rytą, parvykusi namo, palikau jį virtuvėje krautis. 

Tyliai žengiau laiptų aikštele nenorėdama trikdyti seserų. 
Pastebėjau, kad Elektros miegamojo durys praviros, ir atsargiai 
žvilgtelėjau pro jas - galbūt ji miega. Elektra sėdėjo ant lovos 
krašto nugara į mane ir gėrė iš butelio. Iš pradžių pamaniau, kad 
ten vanduo, bet jai dar kartą gurkštelint supratau — ji geria ru- 
sišką degtinę. Stebėjau, kaip ji užsuka kamštelį, tada pastumia 
butelį po lova. 

Atsitraukiau nuo durų, kol ji manęs nepastebėjo, nutipenau 
laiptų aikštele ir nulipau aukštu žemiau sunerimusi dėl to, ką 
mačiau. Elektra labiausiai už visas mus kaip apsėsta rūpinosi 
savo sveikata, ir nustebau, kad tokiu metu, naktį, ji geria alkoho- 
lį. Bet gal dabar, kai mums taip liūdna ir sunku, įprastos elgesio 
normos nebegalioja. 

Nejučia sustojau vidurinėje laiptų aikštelėje ir nuėjau prie tėčio 
kambarių antrame aukšte, staiga panorusi pajusti jį arti savęs. 

Nedrąsiai atidariau duris ir, kai išvydau aukštą viengulę lovą, 
kurioje mano tėvas tikriausiai išleido paskutinį atodūsį, akys 
priplūdo ašarų. Šis kambarys visiškai kitoks nei visi kiti namuo- 
se - čia viskas praktiška, mažai daiktų, plikos glotnios lentinės 
grindys, medinė lova, šalia aptrintas raudonmedžio naktinis sta- 
lelis. Ant jo stovėjo tėčio žadintuvas. Prisimenu, kartą įėjau čia 
dar visai maža ir labai juo susidomėjau. Tėtis leido man stumdy- 

ti jungiklį aukštyn ir žemyn, aukštyn ir žemyn, sustabdyti ir vėl 
paleisti skambutį. Kikenau patenkinta kaskart, kai jis suskam- 
bėdavo. 

- Kasdien turiu jį prisukti, antraip sustos ir nebetiksės, - pa- 
sakė man prisukdamas. 

Dabar žadintuvas nebetiksėjo. 

Perėjau per kambarį ir atsisėdau ant lovos. Paklodės buvo ne- 
susilamdžiusios, lovoje negulėta, bet vis tiek ištiesiau ranką ir 
pirštų galeliais paglosčiau baltą krakmolytą medvilninį užvalka- 
lą - ant šios pagalvės ilsėjosi jo galva paskutinį kartą. 

Pagalvojau, kur galėtų būti jo senas rankinis laikrodis „Ome- 
ga Seamaster“ ir kas nutiko kitkam, ką laidojimo biuro darbuo- 
tojai vadintų jo „asmeniniais daiktais“. Vis dar įsivaizduoju tą 
laikrodį ant jo riešo, su paprastu skoningu auksuotu ciferblatu, 
ir odinį dirželį, kurio ketvirta skylutė išsitampiusi. Kartą Kalė- 
doms nupirkau jam naują dirželį, ir jis pažadėjo pakeisti juo se- 
nąjį, kai tas galutinai suplyš, bet taip ir nesuplyšo. 

Su seserimis dažnai svatstydavome, kad tėtis galėtų nusipirk- 
ti kokį tik užsinorėjęs laikrodį ir rengtis drabužiais su garsių di- 
zainerių etiketėmis, tačiau visoms mums atrodė, kad, kiek pri- 
simename, jis vilki vis tą patį komplektą - bent kai neplaukioja 
laivais. Po senu tvido švarku jis visada vilkėjo nepriekaištingai 
išskalbtus baltutėlius marškinius, rankogaliai buvo susegti ne- 
traukiančiomis dėmesio auksinėmis sąsagomis su jo inicialais, 
tamsių kelnių kantai visiškai tiesūs. Visada avėjo rudus tvirtus 
raštuotos odos batus nublizgintomis nosimis. Iš tiesų, pagalvo- 
jau pasidairiusi po kambarį, - čia dar buvo tik nedidelė raudon- 
medžio spinta ir komoda, - tėčio asmeniniai poreikiai visada 
buvo kuklūs. 

Pažvelgiau į jo ir mūsų, mergaičių, įrėmintą nuotrauką ant 
komodos, darytą „Titane“. Nors jau ėjo aštuntą dešimtį, kai tada 

fotografavomės, buvo aiškiai matyti, kad iš išvaizdos atrodo daug 
jaunesnis. Aukštas ir gerai įdegęs, patrauklus vėjo nugairintas 
veidas švyti plačia šypsena, jis stovi atsirėmęs į jachtos turėklus, 
apsuptas dukterų. Paskui mano žvilgsnis nuklydo prie vieninte- 
lio paveikslo ant sienos tiesiai priešais siaurą lovą. 

Atsistojau ir priėjau į jį pasižiūrėti. Tai buvo anglimi pieš- 
tas eskizas — labai graži jauna moteris, spėjau, vos peržengusi 
dvidešimtį. Atidžiau įsižiūrėjusi įžvelgiau liūdesį tame veide. Jo 
bruožai buvo įstabūs, tik vos ne per stambūs siauram širdies pa- 
vidalo veidui. Didžiulės akys tiko prie putlių lūpų, o abiejuose 
skruostuose pastebėjau duobutes. Vešlūs tankūs garbanoti plau- 
kai krito ant pečių. Piešinio apačioje buvo parašas, bet neįskai- 
čiau raidžių. 

- Kas tu? - paklausiau jos. - Ir kas buvo mano tėvas?.. 

Atsidususi grįžau prie tėčio lovos, atsiguliau ir susiriečiau į 
kamuoliuką. Iš akių sruvo ašaros, sunkėsi į pagalvę, tebedvel- 
kiančią jo kvapu - švaros ir citrinų. 

- Aš čia, brangusis tėti, - sušnibždėjau, - bet kur esi tu? 


Rytą nubudau tėčio lovoje jausdamasi išgverusi, bet apsivaliusia 
siela. Net neprisiminiau, kada užmigau, nežinojau, ir kiek dabar 
valandų. Atsikėliau iš lovos ir priėjusi pažvelgiau pro langą. Jei 
tėčio Atlanto miegamajame stigo prabangos, tai vaizdas pro šį 
langą su kaupu tai atlygino. Diena buvo puiki, saulė atsispindė- 
jo lygiame ežero paviršiuje, o pats ežeras, regis, abiejose pusė- 
se buvo nusidriekęs į miglotą begalybę. Žiūrint tiesiai priešais 
buvo matyti sodriai sužaliavęs stataus kalno šlaitas kitoje ežero 
pusėje. Ir per tas kelias sekundes „Atlantida“ man vėl tapo pa- 
sakų pilimi. 

Užlipau laiptais į savo miegamąjį, išsimaudžiau po dušu ir iš- 
ėjau iš jo galvodama apie Teo ir kaip jis turi nerimauti, nes iki 
šiol nebuvau su juo susisiekusi, nepranešiau parvykusi namo, 
Skubiai apsirengiau, čiupau nešiojamąjį kompiuterį ir nubėgau 
laiptais žemyn į virtuvę pasiimti mobiliojo - to ir ėjau vakar va- 
kare. Manęs laukė kelios žinutės iš Teo, ir širdis suplazdėjo jas 
skaitant, 


Tik sveikinuosi. Siunčiu visą savo meilę. 

Labanakt, mieloji Ale. Galvoju apie tave. 

Nenoriu tavęs trukdyti. Paskambink ar parašyk, kai galėsi. 
Ulgiuosi tavęs x 

Žinutės buvo meilios ir nieko nereikalavo - net kad nedelsda- 
ma atsakyčiau. Šypsojausi atrašydama jam, prisiminusi tėčio 
laišką, kur buvo pasakyta, kad galiu būti kuo noriu ir sų kuo 
noriu. 

O štai dabar norėjau būti su Teo. 

Prie virtuvės darbo stalo stovėjo Klaudija, dubenyje minkė 
tešlą. Pasisveikino su manimi, pasiūlė karštos kavos, ir su dėkin- 
gumu jos įsipyliau. | 

- Ar aš nulipau žemyn pirmoji? - paklausiau. 

— Ne, Star ir Kelė jau išplaukė, susiruošė į Ženevą. 

— Tikrai? — tariau gurkštelėjusi stiprios tamsios kavos. - O 
kitos dar neatsikėlusios? | 

- Jei ir atsikėlė, jų dar nemačiau, - ramiai atsakė Klaudija, ne- 
siliaudama minkiusi tešlos stipriomis, viską mokančiomis dirbti 
rankomis. 

Pasiėmiau šviežią prancūzišką ragelį iš gausiai prikrauto 
padėklo, stovinčio ilgo stalo viduryje, ir atsikandau sviestinio 
sluoksniuotos tešlos kepinio. 

- Argi ne nuostabu, kad visos galime likti čia, „Atlantidoje“? 
Jau maniau, kad namai gali būti parduoti. 

— Taip, iš tikrųjų tai labai gerai. Visoms. Ar dar ko norėsi? — 
paklausė Klaudija, perkėlusi tešlą į kepimo skardą ir padėjusi 
šalia orkaitės. 

- Ačiū, ne. 

Ji man linktelėjo, tada nusirišo prijuostę ir išėjo iš virtuvės. 

Visą mūsų vaikystę Klaudija buvo tokia pat neatsiejama nuo 
„Atlantidos“, kaip Ma ir tėtis Atlantas. Dėl vokiško akcento atro- 
dė esanti griežta, bet visos žinojom, kokios ji geros širdies. Pa- 
galvojau, kaip mažai visos žinom apie jos kilmę ir gyvenimą. Bet 
tada, kai buvom vaikai, o vėliau ir jaunos mergaitės, niekada nė 
į galvą neateidavo klausinėti tokių dalykų - kur, kaip ir kodėl. 

Klaudija, kaip ir visa kita užburtame pasaulyje, kuriame augo- 
me, tiesiog buvo. 

Tada prisiminiau koordinates armiliarinėje sferoje ir kaip jų 
saugomos paslaptys gali visiškai suardyti viską, ką mes žinojo- 
me - arba ko nežinojome - apie save. Baugu buvo taip galvoti, 
bet tėtis Atlantas tikriausiai turėjo priežasčių mums tas paslaptis 
palikti, ir privalėjau pasitikėti tokiu jo sprendimu. Dabar nuo 
kiekvienos atskirai priklausė, ar aiškinsimės savo kilmę, ar ne. 

Pasiėmiau nuo indaujos rašiklį ir bloknotą ir išėjusi iš vir- 
tuvės pro užpakalines duris sumirksėjau nuo ryto šviesos. Vė- 
sus oras maloniai gaivino odą. Dar nesušildyta saulės žolė buvo 
rasota, gaivi, jaučiau ją brūkšint per pėdas. Parke buvo visiška 
ramybė, tik retkarčiais tylą trikdė atplaukusi oru paukščio gies- 
melė ir švelnus ežero vandens plekšenimas į krantą. 

Nuėjau tuo pačiu keliu kaip ir vakar pro namo šoną link at- 
skirojo tėčio sodelio, gėrėdamasi daugybe ką tik prasiskleidusių 
įvairių rožių, užtvindžiusių ryto orą stipriais kvapais. 

Auksinis rutulys armiliarinės sferos centre spindėjo saulėje, 
jau metančioje šešėlius ant metalinių lankų. Rankove nušluos- 
čiau rasą nuo lanko su mano vardu ir perbraukiau pirštais įra- 
šą graikų kalba, spėliodama, kas čia parašyta ir kada tėtis tai 
sumanė. 

Ėmiausi darbo, atidžiai nurašiau visų mūsų koordinates, 
stengdamasi nespėlioti, kur jos - ypač manosios - nuves. Tada 
pastebėjau dar šį tą. Perskaičiavau lankus, mano pirštai palietė 
septintąjį. Jame buvo tik vardas - Meropė. 

— Mūsų septintoji sesuo, kurios nėra, - tyliai ištariau stebėda- 
masi, kurių galų tėtis sumanė pridėti ir jos vardą armiliarinėje 
sferoje, jei jau buvo per vėlu pasiimti tą seserį namo. Tiek daug 
paslapčių, pagalvojau grįždama namo. Ir niekas negali atsakyti į 
mano klausimus. 

Grįžusi į virtuvę pasidėjau prieš save koordinates, įsijungiau 
nešiojamąjį kompiuterį ir laukdama interneto signalo susierzi- 
nusi sukrimtau dar vieną prancūzišką ragelį - tas internetas aki- 
vaizdžiai bus išėjęs atostogų ir palikęs pavaduoti kokį naujoką. 
Kai galų gale jis nusprendė veikti, susiradau tinklalapius, kurie 
pagal koordinates tiksliai nustato vietą, ir pasirinkau Google 
Earth. Pagalvojusi, nuo kurios sesers pradėti, nusprendžiau, kad 
ieškosiu iš eilės pagal amžių, bet save paliksiu paskutinę. Rink- 
dama klaviatūra Majos koordinates spėliojau, ar jas atpažinsiu, 
stebėjau rutuliuką sukantis ir pagaliau nurodant tikslią vietą. 

- Oho, - tyliai saumurmėjau tiesiog pakerėta, — iš tikrųjų 
veikia, 

Tai buvo kupina frustracijos valanda, nes signalas tai ding- 
davo, tai vėl atsirasdavo, bet iki to laiko, kai Klaudija vėl atėjo į 
virtuvę ir ėmė ruošti pietus, man pavyko pagal visas koordinates 
užrašyti grynus faktus, išskyrus manuosius. 

Surinkau skaičius ir sulaikiusi kvapą kankinamai ilgai lau- 
kiau, kol kompiuteris darė savo stebuklą. 

- Dievulėli! - sušnibždėjau perskaičiusi išsamų aprašymą. 

- Atsiprašau? - paklausė Klaudija. 

— Nieko, nieko, - greit atsakiau užsirašydama vietovę į blok- 
notą. 

- Ar norėsi pietų, Ale? 

- Taip, bus visai neprošal, ačiū, - atsakiau išsiblaškiusi, nes 
galvojau apie tai, kad paieškos nurodyta man vietovė akivaiz- 
džiai yra meno muziejus. Čia neįžiūrėjau jokios prasmės, bet 
vargu ar buvo kitaip ir su seserų koordinatėmis. 

Pakėliau akis, kai įėjusi į virtuvę Tigė meiliai nusišypsojo. 

- Valgysim tik tu ir aš? 

— Panašu į tai. 

- Na, bus malonu, tiesa? - tarė ji plaukte plaukdama prie stalo. 

Stebėdama, kaip ji sėdasi priešais mane, pavydėjau jai ramy- 
bės, nors ir kokių keistybių apie dvasių pasaulį ji buvo prisigal- 
vojusi. To pagrindas buvo tvirtas įsitikinimas, kad yra ir kažkas 
daugiau negu vien šis gyvenimas, - taip ji sakydavo. Tigė, regis, 
savo skaisčioje odoje ir tankiuose kaštoniniuose plaukuose at- 
sinešė Šiaurės Škotijos kalnyno gaivą, o švelniose rudose akyse 
atsispindėjo sielos ramybė. 

— Kaip tu, Ale? 

— Gerai. O kaip tu? 

- Tiesiog susitaikau. Žinai, jaučiu jį aplinkui save. Tartum, — 
ji atsiduso braukdama rankomis per žvilgančias garbanas, - jis 
visai nebūtų išėjęs. 

— Deja; čia jo nėra, Tige. 

- Taip, bet jei ko negali pamatyti, ar tai reiškia, kad ir nėra? 

- Mano nuomone, taip, - atsakiau gyvai, nebūdama tikra, 
ar esu nusiteikusi klausytis Tigės ezoterinių mintijimų. Žinojau 
vienintelį būdą susitaikyti su tėčio netekimu - kiek įmanoma 
greičiau tai pripažinti. 

Į mūsų pokalbį įsiterpė Klaudija, padėjusi priešais „Cezario“ 
salotų. 

- Jų čia užteks visoms, bet jei daugiau nė viena neateis, galės 
suvalgyti vakarienei. 

— Dėkui. Beje, - tariau dėdamasi salotų, - užrašiau visų koor- 
dinates ir sužinojau, kaip pagal jas susirasti vietovę Google Earth. 
Ar nori savųjų, Tige? 

— Iš dalies taip. Bet ne dabar. Turėjau omenyje - argi tai 
svarbu? 

- Atvirai kalbant, nežinau. 

— Kad ir iš kur aš esu kilusi, juk tai tėtis Atlantas ir Ma mu- 
mis rūpinosi ir užaugino mane tokią, kokia esu. Gal ir pasiimsiu 
tas koordinates, tada, jei pajusiu, kad reikia pasižiūrėti, galėsiu 

susirasti. Aš tartum... - Tigė atsiduso, ir mačiau jos abejones, - 
nenoriu patikėti, kad atsiradau iš kažkur kitur. Tėtis Atlantas yra 
„mano tėvas ir visada bus. 

— Suprantu. Bet tiesiog dėl įdomumo - kaip tu manai, Tige, 
kur dabar yra tėtis Atlantas? - paklausiau, kai abi pradėjome 
valgyti. 

- Nežinau, Ale, bet jis neabejotinai nemiręs, tikrai. 

— Ar tavo pasaulyje, ar mano? 

— Negi yra skirtumas? Na, bent man nėra, - patikslino ji man 
nespėjus atsakyti. - Mes esame tiesiog energija, visi mes. Taip 
pat ir kiekvienas daiktas aplink mus. 

- Na, manau, galima ir taip į tai žiūrėti, - atsakiau girdėdama 
cinizmo prieskonį savo balse. - Žinau, kad toks tikėjimas tau at- 
siliepia teigiamai, Tige. Bet štai dabar, kai tėtis ką tik palaidotas, 
man tai netinka. 

— Taip, suprantu, Ale. Bet gyvenimo ratas sukasi ne tik mūsų, 
žmonių, bet ir gamtos pasaulyje. Rožė pražysta visu gražumu, 
paskui nuvysta, bet jos vietoje ant to paties kero pražysta kita. Be 
to, Ale, - ji žvilgtelėjo į mane ir šyptelėjo, - jaučiu, kad, nepai- 
sant tos baisios žinios, tau šiuo metu darosi kažkas gera. 

— Tikrai? - įtariai žvilgtelėjau į ją. 

- Taip. - Ji siektelėjo mano rankos. - Tiesiog džiaukis tuo, ko! 
gali, - gerai? Kaip žinai, nieko nėra amžina. 

- Žinau, - atsakiau, dėl jos taiklios pastabos staiga pasijutusi 
pažeidžiama ir turinti teisintis. Todėl pakeičiau temą. - Tai kaip- 
gi tu laikaisi? 

— Man viskas gerai, taip... - Tigė, regis, mėgino labiau įtikinti 
pati save negu mane. - Gerai. 

— Vis dar džiaugiesi galėdama atstoti mamą elniukams draus- 
tinyje? 

— Tiesiog nepaprastai mėgstu savo darbą. Jis man patinka, 

nors visai nebelieka laiko sau, nes per mažai darbuotojų. Jei jau 
apie tai užsiminiau - man tikrai reikia kuo greičiau grįžti. Už- 
sakiau lėktuvo bilietus ir popiet išvykstu. Ir Elektra važiuoja su 
manim į oro uostą. 

- Taip greit? 

- Taip, o ką mes čia veiksim? Esu tikra, tėčiui labiau patiktų, 
jei visos toliau gyventume kaip gyvenusios, o ne slankiotumne čia 
liūdėdamos ir gailėdamosi savęs. 

- Taip, gerai sakai, - pritariau. Pirmą kartą po šių šiurpių kas- 
dienybę pertraukusių dienų pagalvojau apie ateitį. - Netrukus 
turėčiau dalyvauti Kikladų regatoje. 

- Tai ir dalyvauk, Ale, būtinai, - paragino ji mane. 

- Gal ir reikės, — tyliai atsakiau. 

- Jau tikrai turiu eiti susikrauti daiktų, tada atsisveikinsiu su 
Maja. Iš visų mūsų ją tai palietė labiausiai. Ji sukrėsta. 

- Žinau. Štai, paimk savo koordinates, - padaviau jai lapelį, 
kuriame buvau jas užrašiusi. 

- Ačiū. 

Stebėjau, kaip Tigė pakilusi stabteli prie virtuvės durų, užjau- 
čiamai žvelgia į mane. 

— Visada prisimink, kad aš labai arti, - tereikia paskambinti 
telefonu, jei per kelias ateinančias savaites manęs prireiktų. 

- Ačiū, Tige. Tą patį sakau ir tau, 

Padėjusi Klaudijai nukraustyti stalą, vėl nupėdinau į savo 
miegamąjį svarstydama, gal ir man jau reikėtų išvykti iš „Atlan- 
tidos“. Tigė teisi - mums nebeliko ką čia veikti. O pagalvojusi, 
kad grįšiu ant vandens - ir dar į Teo glėbį, - kaip pakvaišusi 
nulėkiau žemyn pasitikrinti nešiojamuoju kompiuteriu, ar per 
artimiausias dvidešimt keturias valandas yra lėktuvo bilietų į 
Atėnus. Įėjusi į virtuvę, radau ten Ma - ji stovėjo nugara į mane 
prie lango, akivaizdžiai susimąsčiusi. Išgirdo mane įeinant ir at- 

sigręžė šypsodamasi, bet spėjau pamatyti jos akyse šmėstelint 
liūdesį. 

- Sveika, chėrie. Kaip jautiesi šiandien? 

- Svarstau, ar skristi atgal į Atėnus dalyvauti Kikladų rega- 
toje, kaip buvau planavusi. Bet man neramu palikti čia tave ir 
seseris. Ypač Mają. 

— Manau, visų geriausia išvykti ir dalyvauti regatoje. Esu tik- 
ra, taip ir tėvas tau būtų pataręs. Dėl Majos nesirūpink. Juk aš 
čia dėl jos esu. 

- Žinoma, iš tiesų, - atsakiau galvodama, kad nors Marina ir 
nėra mūsų tikroji motina, neimanoma būtų rasti kitos, kuri mus 
labiau mylėtų ir palaikytų. 

Atsistojusi priėjau, apglėbiau ją ir stipriai priglaudžiau. 

- O tu prisimink, kad mes visos esam dėl tavęs. 

Užlipau viršun susirasti Elektros, atiduoti jai koordinačių. 
Pasibeldžiau į jos duris, ji atidarė, bet nepakvietė užeiti. 

- Sveika, Ale, Skubu, kraunuosi daiktus. 

— Aš tik atnešiau tavo koordinates, nurašiau nuo armiliarinės 
sferos. Štai. 

- Nemanau, kad man jų prireiks. Pasakyk atvirai, Ale, - kas 
užėjo mūsų tėvui? Atrodo, lyg jis iš kapo žaistų su mumis kažko- 
kį žaidimą, - niūriai tarė ji. 

— Jis tik norėjo, kad sužinotume, iš kur esame kilusios, Elek- 
tra, tik dėl to, jei prireiktų informacijos. 

— Tai kodėl tada nepadarė taip, kaip dauguma normalių žmo- 
nių būtų padarę? Pavyzdžiui, surašęs faktus ant popieriaus, užuot 
vertęs mus užsiimti kažkokiu paslaptingu genealoginių lobių ieš- 
kojimu? Dieve, tas žmogus visada iki pamišimo siekė valdyti. 

- Elektra, ką tu! Jis tik turbūt nenorėjo atskleisti visko iš kar- 
to, jei mes pasirinktume nesužinoti. Tad jis tiesiog paliko mums 
informaciją, kurios užteks, jei norėtume sužinoti. 

— Na, aš tai nenoriu, - tiesiai atsakė Elektra. 

— Kodėl taip pyksti ant jo? - švelniai paklausiau. 

- Nepykstu, aš... - Jos gintarinėse akyse tvykstelėjo skausmas 
ir sumišimas. - Gerai. Aš pykstu. Aš... - Ji truktelėjo pečiais ir 
papurtė galvą. - Negaliu paaiškinti. 

— Na, bent paimk šitą. - Padaviau jai voką, iš patirties žinoda- 
ma, kad neverta toliau klausinėti. - Tau nebūtina ką nors daryti 
su tomis koordinatėmis. 

— Ačiū, Ale. Atleisk. 

— Neimk į galvą. Ar tu tikrai sveika, Elektra? 

- Aš... taip, aš sveika. Dabar jau turiu krautis daiktus. Iki. 

Durys užsidarė man prieš nosį, ir nuėjau puikiai žinodama, 
kad ji meluoja. 


(i 1> 
NARA 


Tą popietę Maja, Star, Kelė ir aš nuėjome į prieplauką išlydėti 
Elektros ir Tigės. Maja atidavė joms išverstas citatas. 

— Manau, mudvi su Star taip pat jau galim ruoštis kelionėn, — 
tarė Kelė mums grįžtant prie namo. 

— Tikrai? Ar negalėtume likti kiek ilgiau? - gailiai paklausė 
Star. 

Kaip visada, pastebėjau, kokios jos skirtingos išvaizdos: Star 
aukšta ir liekna, baltais plaukais ir blyškia oda, atrodo kone išse- 
kusi, o Kelė tamsios odos ir kresna. 

- Kurių galų? Tėčio nebėra, su advokatu jau susitikom, dabar 
reikia kuo greičiau nusigauti į Londoną, susirasti, kur gyventi. 

— Taip, — atsakė Star. 

— O ką tu veiksi Londone, kai Kelė bus meno mokykloje? — 
paklausiau. 

- Dar gerai nežinau, - atsakė Star, žvilgtelėjusi į Kelę. 

- Juk tu taikaisi į cordon bleu mokyklą, ar ne, Star? Žinai, ji 
nuostabi virėja. 

Mudvi su Maja persimetėme susirūpinusiais Žvilgsniais, o Kelė 
nusivedė Star, ketindama pasitikslinti dėl to vakaro skrydžių. 

— Nėr ką ir sakyti, - atsiduso Maja joms nuėjus. - Suprantu. 

Patraukėme terasos link kalbėdamosi apie Star ir Kelę, nes jų 
santykiai mums kėlė nerimą. Jos visada buvo tiesiog neperski- 
riamos. Aš tiktai vyliausi, kad Kelei susitelkus į menus jos galės 
atsiskirti viena nuo kitos. 

"Pastebėjau, kokia Maja išblyškusi, ir prisiminiau, kad ji ne- 
valgė pietų. Pasakiau jai pasėdėti terasoje ir nuėjau į virtuvę su- 
sirasti Klaudijos, kad paruoštų ko nors užkąsti. Klaudija supra- 
tingai į mane pažvelgė ir ėmė ruošti sumuštinius, o aš grįžau į 
lauką pas Mają. 

- Maja, nenoriu per daug kišti nosies, - bet ar tu vakar atplė- 
šei laišką? — atsargiai paklausiau. 

— Taip, atplėšiau. Tiksliau sakant, šįryt. 

- Ir aiškiai matyti, kad jis tave nuliūdino. 

— Iš pradžių taip, bet dabar jau viskas gerai, Ale, tikrai, - at- 
sakė ji. - O tu? 

Jos tonas pasidarė atžarokas, ir supratau, kad reikia trauktis. 

- Taip, ir aš savąjį atplėšiau, - atsakiau. - Jis toks gražus, kad 
net apsiverkiau, bet ir labai pakėlė man dvasią. Beje, visą rytą in- 
ternete ieškojau vietų pagal koordinates. Ir dabar tiksliai žinau, 
iš kur kiekviena esame kilusi. Ten yra ir keletas staigmenų, turiu 
tau pasakyti, - pridūriau, kai Klaudija atnešė lėkštę sumuštinių 
ir padėjusi ant stalo greitai nuėjo. 

- Tu tiksliai žinai, kur mes gimėm? Kur aš gimiau? - nedrą- 
siai paklausė Maja. 

- Taip, ar bent kur tėtis mus rado, - paaiškinau. - Ar nori 
"sužinoti, Maja? Galiu pasakyti, arba gali pasižiūrėti pati. 

- Aš... aš nežinau. 

- Galiu tik pasakyti, kad tėtis gerokai pasibastė po pasaulį, - 
nevykusiai pajuokavau. 

— Tai tu žinai, iš kur esi kilusi? - paklausė Maja. 

- Taip, nors kol kas nematau to prasmės. 

— O kaip kitos? Ar pasakei joms, kad žinai, kur jos gimė? 

— Ne, bet paaiškinau, kaip tai susirasti pagal koordinates 
Google Earth. Ar paaiškinti ir tau? Ar tiesiog pasakyti, kur tėtis 
tave rado? — pasiūliau. 

- Šią akimirką tiesiog nežinau, - atsakė ji nuleisdama žemyn 
nuostabias akis. 

— Na, kaip jau sakiau, labai lengva ir pačiai susirasti. 

— Galbūt taip ir padarysiu, kai būsiu pasirengusi, - atsakė 
Maja. 

Pasisiūliau surašyti, kaip ieškoti vietos pagal koordinates, bet 
suabejojau, ar ji kada ras drąsos to imtis. 

— Gal kartais išvertei kurią iš citatų, išgraviruotų graikiškai 
armiliarinėje sferoje? - paklausiau jos. 

- Taip, turiu jas visas. 

— Na, tikrai norėčiau žinoti, ką tėtis man parinko. Tai gal pa- 
sakytum? 

— Tiksliai neprisimenu, bet galiu nueiti į savo namelį ir tau 
užrašyti, - tarė Maja. 

- Taigi, regis, tu ir aš galim suteikti kitoms seserims informa- 
cijos, kurios prireiks, jei bus linkusios paieškoti savo šaknų. 

— Mes tai galim, tik turbūt dar per anksti bet kuriai iš mūsų pla- 
nuoti grįžimą į praeitį naudojantis tėčio duotais mums raktais. 

— Gal ir taip, - atsidusau galvodama apie Teo ir ateinančias sa- 
vaites. - Be to, tuoj prasidės Kikladų regata, ir aš ketinu kuo grei- 
čiau išskristi pas savo komandą. Atvirai pasakysiu, Maja, dėl to, ką 
mačiau prieš porą dienų, man bus sunku sugrįžti ant vandens. 

— Galiu įsivaizduoti. Bet tau puikiai seksis, neabejoju, - pati- 
kino ji mane. 

— Tikiuosi. Prisipažįstu, pirmą kartą nuo tada, kai ėmiau da- 
lyvauti varžybose, baiminuosi. 

Pasakius tai vyriausiajai seseriai man palengvėjo. Šiomis die- 
nomis, kai tik prisimindavau Kikladus, sąmonėje iškildavo vie- 
nintelis vaizdas - tėtis, gulintis karste jūros dugne. 

- Per tą daugelį metų, Ale, įdėjai tiek darbo - neturi leistis 
išmušama iš vėžių. Pasistenk dėl tėčio. Jis nebūtų norėjęs, kad 
prarastum pasitikėjimą savimi, - drąsino mane Maja. 

- Gerai sakai. Tiktai ar tau bus ramu čia vienai? 

- Žinoma. Tik jau nesirūpink dėl manęs. Aš turiu Ma ir savo 
darbą. Man bus gerai. 

Padėdama Majai baigti doroti sumuštinius išpešiau iš jos 
pažadą palaikyti ryšį ir paklausiau, ar ji nenorėtų su manimi 
paplaukioti vėliau vasarą, nors ir numaniau, kad tikriausiai ne- 
norės. 

Terasoje pasirodė Kelė. 

— Mums pavyko gauti lėktuvo bilietus į Hitrou. Kristianas po 
valandos veža mus į oro uostą. 

- Einu, pasižiūrėsiu, gal ir aš gausiu bilietą į Atėnus, tuomet 
plaukčiau su jumis. Nepamiršk užrašyti mano citatos, Maja, ge- 
rai? - pasakiau kildama eiti susirasti nešiojamąjį kompiuterį. 

Radusi paskutinės minutės bilietą šiam vakarui į Atėnus, aš 
skubiai susikroviau daiktus. Apsidairiau po savo miegamąjį, kad 
įsitikinčiau, ar viską pasiėmiau, ir žvilgsnis užkliudė fleitą, jau- 
kiai gulinčią dėkle ant lentynos. Ilgai nebuvau jos išsitraukusi. 
Staiga užsigeidusi, kai prisiminiau, ką parašė laiške tėtis, nusikė- 
liau ir nusprendžiau ją pašiimti. Ir Teo sakė, kad norėtų išgirsti 
mane grojant, tad galbūt kiek pasipraktikavusi ir pagrosiu. Tada 
nulipau žemyn susirasti Ma ir su ja atsisveikinti. 

Ji stipriai mane apkabino ir įspaudė du šiltus bučinius į 
skruostus. 

- Būk atsargi, chėrie, ir sugrįžk aplankyti manęs, kai galėsi. 

- Sugrįšiu, Ma, būtinai, - atsakiau. 

Tada mudvi su Maja nuėjome į prieplauką. 

— Sėkmės regatoje, - tarė ji ir padavė voką su išversta citata, 
kurią man parinko tėtis. 

Paskutinį kartą apkabinusi Mają, įsėdau į motorinę valtį, kur 
manęs jau laukė Kelė ir Star. Kristianui pajudėjus nuo prieplau- 
kos visos pamojavome Majai. Kai plaukėme per ežerą, prisimi- 
niau, kaip tėtis Atlantas vis sakydavo, kad nereikėtų žvalgytis 
atgal. Tačiau žinojau, kad retkarčiais atsigręšiu į tai, kas buvo, o 
dabar jau nebėra. 

Paėjau nuo Kelės ir Star į valties galą suspaudusi rankoje voką, 
jausdama, kad tėčio citatą dera perskaityti, kol tebesu Ženevos 
ežere, - čia mudu taip dažnai plaukiojome drauge. Atplėšiau 
voką ir išėmiau popieriaus lapelį. 

Didžiausią stiprybę rasi silbnumo akimirkomis. 

Tolstant „Atlantidai“, namui dingstant už medžių meldžiau, 
kad tėčio žodžiai liktų manyje ir padėtų rasti drąsos, kurios rei- 
kės gyvenant toliau. 


Teo atsiuntė žinutę, kad pasitiks mane Atėnų oro uoste. Kai išėjau 
iš atvykimo salės, jis žengė prie manęs susirūpinęs, apkabino. 

- Labai dėl tavęs nerimavau, mieloji. Kaip laikaisi? Turbūt 
nusikamavusi, vargšiuke. Ir svorio numetei, - pridūrė jis, paju- 
tęs mano šonkaulius. 

- Aš visai sveika, - tvirtai atsakiau kvėpdama į save nuostabų 
raminamą jo dvelksmą. 

Teo paėmė mano kuprinę, ir išėjome į tamsų, dusinantį lie- 
pos karščiu Atėnų vakarą. 

“ Įsėdome į taksi su lipniomis plastiko sėdynėmis, pradvisusį 
tabaku, - tikriausiai važiuosime į viešbutį Senojo Falirono uos- 
te - ten prasidės Kikladų regata. | 

— Aš rimtai sakau, jei negali, mes tikrai kaip nors apsieisim be 
tavęs, - tarė Teo važiuojant Atėnų gatvėmis. 

- Nė nežinau, ar tai laikyti gero linkėjimu, ar įžeidimu, - at- 
šoviau. 

- Tiktai linkiu tau gero, nes esi neatsiejama komandos dalis. 
Bet dėl to, kad aš tave myliu, neturėtum jausti spaudimo, 

Aš tave myliu. Kaskart jam taip natūraliai tariant šiuos žo- 
džius pajusdavau virpuliuką. O dabar jis štai čia pat, šalia manęs, 
laiko už rankos ir kartoja tą patį. Ir aš jį mylėjau - už garbingu- 
mą, atvirumą, už tai, kad nesileidžia į nerimtus žaidimus. Kartą 

„Neptūne“ per tas nuostabias dienas iki žinios apie tėčio Atlanto 
mirtį jis pasakė, kad jei sutrypsiu jam širdį, tada tiesiog reikės 
susirasti kitą širdį. 

- Tikrai žinau, ko norėtų iš manęs tėtis. Kad grįžčiau į jachtą 
ir toliau gyvenčiau savo gyvenimą, liaučiausi savęs gailėjusi. Ir, sa- 
vaime aišku, laimėčiau. | 

- Ale, - jis suspaudė man ranką. - Mes tai padarysim dėl jo. 
Būtinai. 


Alo 
ATA 
AV 
NAD 


Kai rytą įlipau į „Hanse“ klasės jachtą su kitais komandos na- 
riais pradėti paskutinių dienų treniruočių, jie taip pat atrodė 
užsidegę, kupini noro nugalėti. Mane jaudino kiekvieno jų 
pastangos palengvinti man gyvenimą. Kikladų regata ne to- 
kia varginanti kaip kitos atviros jūros regatos, kuriose buvau 
dalyvavusi, iš viso ji trunka aštuonias dienas, bet su dvidešimt 
keturių valandų pertrauka ir poilsio diena kiekvienoje saloje, į 
kurią plauksim. 

Teo pastebėjo, kad esu atsivežusi fleitą. 

— Kodėl nepasiimi į jachtą? Galėtum pagroti, kad mus paska- 
tintum, - pasiūlė jis. 

Regatos pirmosios dienos vakarą, kai skriejome per vandenį 
gėrėdamiesi nuostabiu saulėlydžiu, pakėliau fleitą prie lūpų ir 
nusišypsojau Teo, tada leidausi improvizuoti versiją pučiamajam 
instrumentui iš „Fantazijos Tomo Talio tema““, melodiją, išgar- 
sintą epinio filmo apie jūreivius „Komandoras: tolimoji pasau- 
lio pusė“. Prie šturvalo stovintis Teo atsakė man plačia šypsena, 
tyliai pripažindamas pokštą. Tuo metu įplaukėme į Milo uostą. 


* Thomas Tallis (1505-1585) - anglų renesanso kompozitorius. Fantaziją jo kūrinių tema 
parašė anglų kompozitorius Williams Vaughan (1872-1958). 


Audrų sesuo * Alės istorija 91 


Visi vaikinai man maloniai paplojo ir pasijutau, tartum būčiau 
nors taip menkai pagerbusi tėtį Atlantą. 

Tvirtai laimėjome pirmąjį regatos etapą, antrajame atplaukė- 
me treti, o trečiajame - antri. Šitaip užėmėme pirmą vietą kar- 
tu su viena Graikijos komanda, Regatos priešpaskutinės dienos 
vakarą apsistojome Finiko uoste nedidelėje idiliškoje Graikijos 
Siro saloje, ir jos gyventojai surengė šventę visoms komandoms. 
Po vakarienės mus sukvietė Teo. 

- Ponai - ir ponia, suprantu, kad laikysite mane žmogumi, 
sugadinusiu jums visą malonumą, bet kaip kapitonas įsakau vi- 
siems anksti eiti gulti. Kol varžovai linksminasi, - jis linktelėjo į 
graikų komandos pusę - tie jau buvo apgirtę, stvarstė vieni kitus 
už pečių, šoko „Graiko Zorbos“ išgarsintą sirtakį akompanuo- 
jant buzukiui, - mes eisim miegoti grožio miego ir rytą nubusim 
atsigavę, pasirengę kautis. Gerai? 

Pasigirdo vienas kitas sunkus atodūsis, bet visi pareigingai 
grįžo į jachtą ir suėjo į savo kajutes. 

Kadangi visa komanda gyvenome taip arti vieni kitų, mudu 
su Teo įpratome susitikinėti naktį nugriebdami keletą akimirkų 
pabūti drauge niekam nesukeldami įtarimo. Būdama čia vienin- 
telė moteris, turėjau ankštą patalpėlę jachtos pirmagalyje, o Teo 
miegodavo ant suolo prie kambuzo, kur ir valgydavome. 

Aš palaukdavau, kol išgirsiu, kad kiti jau pasinaudoję mažy- 
čiu persirengimo kambarėliu su kriauklę ir tualetu. Tada, kai vi- 
sur būdavo ramu, nutykindavau laipteliais aukštyn į tamsą - ten 
mane šilta ranka prisitraukdavo laukiantis Teo. Penkias minutes 
nervingai pasiglamonėdavome kaip paaugliai, bijantys, kad už- 
klups tėvai. Paskui, kad turėčiau alibi, jei kas išgirstų vaikščio- 
jant, ant pirštų galų nulipdavau į kambuzą, atsidarydavau šal- 
dytuvą, čiupdavau butelį vandens, tada grįždavau į savo kajutę 
ir garsiai trinktelėdavau durimis. Buvome įsitikinę, kad vaidina- 

me taip gerai, jog nė vienas iš komandos neturi nė menkiausio 
supratimo, kas tarp mudviejų dedasi. Kai Teo prisitraukė mane 
paskutinę naktį prieš finišą, pajutau dar daugiau aistros labos 
nakties bučiniuose. 

- O, Dieve, tikiuosi, būsi nusiteikusi praleisti su manimi 1o- 
voje bent dvidešimt keturias valandas, kad atsigriebčiau už visą 
tą pastarųjų dienų nervinimąsi, - sudejavo jis. 

— Klausau, kapitone, kada tik įsakysit. Bet kažin, ar teisinga 
liepti visiems kitiems eiti per anksti gulti, kai kapitonas pats nu- 
sižengia savo įsakymams, - sušnibždėjau jam į ausį nuimdama 
jo nenustygstančią ranką nuo savo kairės krūties. 

— Kaip visada, tu teisi. Tad eik, mano Džuljeta, kad nebereikėtų 
man tavęs regėti, o varge, nebesulaikau savosios tau aistros. 

Kikendama pabučiavau jį paskutinį kartą ir ištrūkau iš glėbio. 

— Myliu tave, brangioji. Saldžių sapnų. 

- Ir aš tave myliu, - atsakiau taip pat. 


No“ 

Teo drausminimo taktika ir vėl pasiteisino. Paskutiniame lenk- 
tynių etape įsitempę ėjome lygiai su graikų komanda, bet, kaip 
Teo džiūgaudamas pareiškė, kai šeštadienį po šūvio iš Vuliagme- 
nės uosto startavome visomis penkiomis minutėmis anksčiau už 
varžovus, juos galų gale priveikė ūzas. Uždarymo ceremonijoje 
komanda uždėjo man ant galvos laurų vainiką, blyksėjo foto- 
aparatai, visi buvome aplaistyti šampanu. Kai man padavė butelį 
gurkštelėti, pakėliau jį ir tyliai pasakiau tėčiui Atlantui gerianti 
už jį. Ir karštai pasakiau žvelgdama į dangų: 

— Aš taip tavęs ilgiuosi. 

Per šventinę vakarienę Teo užstalėje paėmė mane už rankos 
ir kilstelėjo, kad atsistočiau. 

— Pirmiausia išgersim į Alės sveikatą. Visi sutikim, kad tokio- 
mis aplinkybėmis ji buvo nepaprasta. 

Vaikinai sveikino mane ir toks karštas nuoširdumas spaudė 
man ašaras. 

- Antra, norėčiau, kad visi pagalvotumėt - gal liksit mano 
komandoje Fastneto regatoje rugpjūtį. Plauksim „Tigre“, tai bus 
jos pirmoji kelionė. Gal kas ir esat girdėję - ta jachta visai nauja, 
ką tik pastatyta. Esu ją matęs ir, manau, ji mums neabejotinai 
gali atnešti dar vieną pergalę. Ką pasakysit? 

- „Tigrė“? - susijaudinęs tarė Robas. - Aš sutinku. 

Kiti vaikinai užsidegę jam pritarė. 

- O mane priimsi? - tyliai paklausiau. 

- Ale, žinoma, tu jau priimta. 

Tai tardamas Teo atsigręžė į mane, apkabino ir stipriai pabu- 
čiavo į lūpas. Ir vėl visi sveikino, o aš atsitraukiau nuo Teo visa 
išraudusi. 

- Ir jau paskutinis dalykas, kurį norėjau pranešti. Regis, 
mudu su Ale esam pora. Tad, jei kam dėl to kiltų problemų, man 
pasakykit - gerai? 

Mačiau, kaip vaikinai nuobodžiaujančiais veidais raukia ant- 
akius. 

— Pasenusi naujiena, - atsiduso Robas. 

- Didelio čia daikto, - tarė Gajus. 

Mudu su Teo apstulbę žvelgėm į komandą. 

- Tai jūs žinojot? - paklausė Teo. 

- Atsiprašom, kapitone, bet visi pastarąsias kelias dienas gy- 
venom taip susispaudę, ir kadangi niekas neturėjo malonumo 
prisiliesti Alei prie subinytės, negavęs už tai kumščiu, ar būti ap- 
dovanotas bučiniais labai nakčiai jos glėbyje, nereikėjo čia jokio 
genijaus, kad tai sumestų, - tarė Robas. - Mes visi žinom seniau- 
siai. Atleisk. 

— O, - tik tiek sugebėjo ištarti Teo ir suspaudė mane dar tvir- 
čiau. 

- Susiraskit kokį kambarį! - šūktelėjo Gajus, kitiems koman- 
doms vaikinams laidant nešvankius juokelius. 

Teo vėl mane pabučiavo, o aš iš to sumišimo būčiau prasme- 
gusi skradžiai ir supratau, kad meilė tikrai gali būti akla. 

Taigi „susiradome kambarį“ - iš tikrųjų viešbučio numerį 
Vuliagmenėje. Teo ištesėjo žodį, visas dvidešimt keturias va- 
landas buvome labai užsiėmę. Gulėdami lovoje kalbėjomės apie 
savo planus, Fastneto regatą ir kas bus vėliau. 

— Vadinasi, būsi laisva ir galėsi plaukti su manimi „Tigre'? 

- Dabar taip, esu laisva. Rugpjūtį kasmet su tėčiu Atlantu ir 
seserimis atostogaudavome „Titane“... - Nurijau seiles ir skubiai 
kalbėjau toliau: - Tada rugsėjį, jei sėkmingai atlaikysiu galuti- 
nius bandymus, turiu vilčių treniruotis su Šveicarijos komanda 
Pekino olimpinėms žaidynėms. 

— Aš ten būsiu su amerikiečiais. 

- Neabejoju, kad būsi puikus varžovas, bet negalėsiu leisti tau 
laimėti, - paerzinau jį. 

- Ką gi, ačiū, mano puikioji ledi. Tikiuosi priimti iššūkį, - pa- 
šaipiai nusilenkė man Teo. - O ką veiksim kelias ateinančias die- 
nas? Aš pasiimsiu, kaip manau, dorai pelnytų atostogų — leisiu 
savo šeimos vasarnamyje. Jis tik už kelių valandų jūra nuo čia. 
Paskui, be abejo, vyksiu į Vaito salą ruoštis Fastnetui. Ar vyksi 
su manimi? 

- Atostogų ar į salą? 

- Ir ten, ir ten. Nors dabar jau rimtai - žinau, kad esi paty- 
rusi buriuotoja, tačiau Fastneto regata - visai kas kita. Paskuti- 
nė vyko prieš dvejus metus, ir plaukiant apie Fastneto uolą nuo 
jachtos tiesiog nupūtė Metą. Tai pavojinga ir, - Teo giliai įkvė- 

pė, - atvirai pasakysiu, dabar jau imu svarstyti, ar gerai padariau 
kviesdamas tave į komandą. 

- Kodėl? Nes aš esu moteris? 

- Dėl Dievo meilės, Ale, atsikvošėk! Žinoma, ne dėl to. Tai 
dėl to, kad tave myliu ir neištverčiau, jei tau kas nors nutiktų. 
Šiaip ar taip, apie tai pagalvosim kelias ateinančias dienas - gė- 
rai? Būtų geriausia su taurėmis rankose terasoje, iš kur matyti 
jūra. Rytoj rytą turiu grąžinti „Hanse“ savininkui tame pačiame 
uoste, kur prišvartavau „Neptūną“, tad galėtume tuoj pat ir iš- 
plaukti. Ką manai? 

- Iš tiesų pagalvojau, kad reikėtų grįžti namo, - atsakiau. — 
Pabūti su Ma ir Maja. 

— Puikiausiai suprantu, kaip jautiesi, bet būdamas egoistas la- 
bai norėčiau, kad plauktum su manimi. Atrodo, ateinantys me- 
tai mums abiem bus beprotiški. 

- Tikrai norėčiau plaukti su tavimi, bet visų pirma reikės pa- 
skambinti Ma ir įsitikinti, ar viskas ten gerai, tada žiūrėsim. 

— Kodėl tau nepaskambinus, ko! aš būsiu duše? - Teo pakšte- 
lėjo man į viršugalvį, šoko iš lovos ir nuėjo į vonios kambarį. 

Kai paskambinau Ma, ji užtikrino mane, kad „Atlantidoje“ 
viskas.gerai ir visai nėra reikalo man ten grįžti. 

- Pailsėk, chėrie. Maja nusprendė kuriam laikui išvykti, tad 
jos vis tiek čia nėra. 

- Tikrai? Tu mane nustebinai, - pasakiau. - Bet ar esi įsitiki- 
nusi, kad nesijausi vieniša? Pažadu, šį kartą mano mobilusis bus 
įjungtas visada, kai tik tau manęs prireiks. 

— Man viskas gerai ir nesijausiu vieniša, chėrie, - atsakė ji sto- 
jiškai. - Deja, visų blogiausia jau įvyko. 

Baigiau pokalbį ir staiga pasijutau prislėgta kaip kiekvieną 
kartą, kai leisdavau sau prisiminti, kad tėčio jau nebėra. Bet Ma 

sakė teisybę. Visų blogiausia jau įvyko. Aš pasigailėjau, kad neiš- 
pažįstu tikėjimo, turinčio tvirtas taisykles, kaip ištverti liūdnus 
mirties padarinius. Jei anksčiau tokias taisykles laikiau archajiš- 
komis, dabar pamačiau, kad tie ritualai skirti žmonėms išgyven- 
ti per juodžiausias netekties akimirkas. 

Rytą mudu su Teo išsiregistravome iš viešbučio ir nuėjome į 
uostą. Aplaistę pergalę su lenktyninės „Hanse“ jachtos savinin- 
ku, - jis buvo labai patenkintas pergale ir jau kalbino Teo dėl 
būsimų regatų, - mes nužingsniavome per uostą ir pakilome į 
„Neptūną“. Prieš pakeldamas bures Teo pažymėjo mūsų marš- 
rutą navigacijos sistemoje. Jis kategoriškai atsisakė atskleisti 
man, kur plaukiame, ir kol išvairavo jachtą iš Vuliagmenės uosto 
į atvirą jūrą, buvau užsiėmusi šaldytuvu ir šaltkrepšiu - papil- 
džiau alaus, vandens ir vyno atsargas. 

Plaukiant per ramius žalsvai melsvus vandenis, nors ir labai 
stengiausi susitelkti į jūros vaizdų grožį, vėl užplūdo dvejopi 
jausmai, kokius patyriau ir per ankstesnę kelionę „Neptūnu“. 
Sugavau save galvojančią, kokie panašūs tėtis Atlantas ir mano 
mylimasis: abu mėgsta būti paslaptingi ir akivaizdžiai nori viską 
valdyti. 

Spėliodama, gal įsimylėjau tėvišką asmenybę, pajutau, kaip 
„Neptūnas“ mažina greitį, paskui išgirdau metant inkarą. Teo 
vėl atsiradus denyje šalia manęs nusprendžiau nesidalyti su juo 
šiomis savo mintimis. Žinojau, kad dėl Teo pomėgio analizuoti 
psichiką tam nebus galo. 

Geriant alų prie fetos salotų su šviežiomis alyvuogėmis, kurių 
pirkau uostamiesčio turguje, paaiškinau Teo viską apie armilia- 
rinę sferą su išgraviruotomis citatomis ir koordinatėmis. Ir pa- 
sakiau apie laišką, kurį tėtis Atlantas man parašė. 

— Na, tikrai atrodo, kad jis buvo gerai pasirengęs. Juk visa tai 
reikėjo suplanuoti. 

- O, taip, toks jau jis buvo. Viskas visada būdavo tobulai or- 
ganizuota. 

- Jis, regis, tokio pat būdo kaip aš, - pasakė Teo visai tą patį, 
ką anksčiau galvojau. - Surašiau testamentą ir nurodymus dėl 
savo laidotuvių. 

— Nesakyk to, - tariau virpėdama. 

- Atleisk, Ale, bet visi jūreiviai žaidžia pavojingą žaidimą ir - 
ką gali žinoti? 

- Šiaip ar taip, neabejoju, kad tėčiui tu būtum labai patikęs. — 
Pažvelgiau į laikrodėlį, kad galėčiau pakeisti temą: - Ar mes dar 
plauksim ten, kur ketinom? 
 - Taip, jau netrukus. Noriu, kad ten atsirastume tinkamiau- 
siu metu, - paslaptingai nusišypsojo Teo. - Paplaukiosim? 

Po trijų valandų, kai išvydau, kaip besileidžianti saulė užlie- 
ja sodria oranžine žara visą dangų virš nedidelės salelės ir atsi- 
spindi baltintuose namukuose palei pakrantę, supratau, kodėl jis 
norėjo palaukti, 

— Matai, argi tai nėra tiesiog tobula? — tyliai tarė Teo vairuo- 
damas į nedidelį uostą - viena ranka laikė šturvalą, kita buvo 
apkabinęs mane. 

- Taip, - pritariau įsižiūrėjusi, kaip saulėlydžio spinduliai 
smelkiasi į debesis - visai panašiai kaip pradaužus kiaušinį pa- 
mažu išliejamas trynys. - Tėtis vis sakydavo, kad Graikijoje sau- 
lėlydžiai gražiausi pasaulyje. 

- Tada tai antras dalykas, dėl kurio būtume sutarę, - Teo švel- 
niai pabučiavo mane į kaklą. 

Prisiminusi, ką anksčiau pagalvojau, tvirtai nusprendžiau 
šiomis poilsio dienomis vengti kalbų apie tai, ką tėtis Atlantas 
mėgo ir ko nemėgo. 

- Gal dabar jau pasakysi, kur mes esam? — paklausiau, kai 
įplaukėme į uostą ir juodbruvas vaikinukas skubiai sugriebė 
mano numestą virvę, kad pririštų jachtą. 

- Argi tai svarbu? Ateis laikas, sužinosi. Kol kas vadinkim šią 
salą tiesiog „Kažkur“. 

Maniau, turėsim temptis kuprines aukštyn per stataus kalno 
šlaitą, ir nustebau, kai Teo liepė jas palikti. Patikimai užrakinę 
kajutę išlipome, ir Teo sumokėjo vaikinukui kelis eurus už pas- 
laugas. Tada Teo nusivedė mane už rankos prieplauka prie eilės 
sustatytų mopedų. Jis susiieškojo kišenėje raktelį, atrakino paka- 
binamąją spyną ir nuėmė sunkias metalines grandines, apsuktas 
apie mopedą. 

— Graikai mieli žmonės, bet šiuo metu ekonomika arti katas- 
trofos, tad verčiau imtis atsargumo priemonių. Visai nenorėčiau 
čia atvykęs neberasti abiejų ratų. Sėsk, - pasiūlė jis, ir aš užsėdau 
nieko netarusi, bet apmirusia širdimi. 

Nekenčiu mopedų. Vienais metais, kai buvau pasidariusi 
pertrauką ir nesimokiau, paklausiau tėčio Atlanto siūlymo ir iš- 
siruošiau pamatyti pasaulio su dviem draugėm - Mariele ir He- 
lena. Mes pradėjome nuo Tolimųjų Rytų ir aplankėme Tailandą, 
Kambodžą ir Vietnamą. Grįždamos į Europą - vasarai buvau 
užsitikrinusi padavėjos darbą Zakinto saloje - mes keliavome 
per Turkiją išsinuomotais mopedais. Iš Bodrumo oro uosto pa- 
keliui į Kalkaną Marielė neteisingai įvertino klastingą staigų ke- 
lio posūkį, trenkėsi ir nukrito. 

Suradusios jos tikriausiai nebegyvą kūną krūmuose kalno 
šlaite stovėjome viduryje kelio, beviltiškai laukdamos ko nors 
pravažiuojant, kad mums padėtų, - to niekada neužmiršiu. 

Kelyje vis buvo tuščia, ir aš pagaliau čiupau mobilųjį ir pa- 
skambinau vieninteliam žmogui, kuris žinotų, ką daryti. Paaiški- 
nau tėčiui Atlantui, kas įvyko ir kur, ir jis liepė man nesijaudinti, 
pagalba būsianti išsiųsta. Po kankinamo pusvalandžio nusileido 
sraigtasparnis, išlipo pilotas ir medikas. Jie mus visas tris nu- 
skraidino į Dalamano ligoninę. Marielė liko gyva, tik sutrupintu 

dubeniu ir trim sulaužytais šonkauliais, o dėl smūgio į galvą ir 
šiandien labai kenčia nuo migrenos. 

Atsisėdus ant Teo mopedo užpakalinės sėdynės - nuo Ma- 
rielės avarijos dienos mopedų lenkiuosi iš tolo - mane iš baimės 
net ėmė pykinti. 

- Pasirengusi? - paklausė Teo. 

- Dabar ir visados, - sumurmėjau kaip gniaužtuvais apsika- 
binusi jo juosmenį. 

Kai pajudėjome siauromis „Kažkur“ gatvelėmis, nuspren- 
džiau, kad jei Teo pasirodys esąs iš tų nutrūktgalvių, kurie nori 
padaryti moteriai įspūdį, pareikalausiu sustoti ir nušoksiu že- 
mėn. Ir nors jis nelėkė be atodairos, kai išvažiavome iš uosto 
ir leidomės stačiu dulkėtų keliu, aš vis tiek užsimerkiau. Galų 
gale, kai atrodė, kad kylame aukštyn visą amžinybę, o iš tiesų 
gal tik penkiolika minučių, pajutau Teo nuspaudžiant stab- 
džius, mopedas palinko į šoną, jis nukėlė koją ant žemės ir iš- 
jungė variklį. 

- Viskas puiku, mes jau čia. 

— Gerai. 

Atsimerkiau iš palengvėjimo, bet jaučiausi netvirtai ir nuli- 
pau susikaupusi. 

- Argi čia ne gražu? - žavėdamasis tarė Teo. - Norėjau pa- 
sakyti, kad čia kylant vaizdai įspūdingi, bet šioje vietoje užvis 
geriausia. 

Kadangi visą kelią buvau stipriai užsimerkusi, apie vaizdus 
nieko nežinojau. Teo paėmė mane už rankos, nusivedė per sausą 
šiurkščią žolę ir nuokalnėje, užsibaigiančioje skardžiu prie jūros, 
pamačiau išsimėčiusius senus alyvmedžius. Linktelėjau pripa- 
žindama - taip, geriausia. 

— Kur mes einam? - paklausiau jo toliau vedama per alyvme- 
džių giraitę. 

Priešais nemačiau jokio gyvenamojo pastato. Stovėjo tik sena 
daržinė, tikriausiai skirta ožkoms laikyti. 

- Štai, - parodė jis tą daržinę ir atsigręžė į mane. - Namai 
namučiai. Ar ne nuostabu? 

- Tai... aš... 

- Ale, tu baisiai išblyškusi. Ar gerai jautiesi? 

- Taip, - patikinau jį, kai pagaliau priėjome prie daržinės, 
bet pagalvojau: kažin, kuris iš mudviejų netekęs sveiko proto. 
Jei tikrai čia jo „namai“, tai, tegul ir reikės minti pėsčiomis že- 
myn visus tuos kilometrus tamsoje, aš minsiu. Nieku gyvu čia 
nenakvosiu. 

- Suprantu, kad dabar tas pastatas atrodo kaip lūšna, bet jį 
nusipirkau visai neseniai ir norėjau, kad tu pamatytum pirmoji, 
ypač leidžiantis saulei. Žinau, reikės įdėti daug darbo, be to, sta- 
tybos normos čia gerokai griežtos, - kalbėjo jis, atidarė aplūžu- 
sias medines duris ir įėjome į vidų. 

Prietemoje pro didžiulę skylę virš galvos jau buvo matyti pir- 
mosios žvaigždės. Viduje stipriai atsidavė ožkomis, todėl mane 
vėl ėmė pykinti. 

— Ką manai? - paklausė Teo. 

— Manau, kaip tu ir sakai, - vaizdas iš čia nuostabus. 

Pastovėjau ir pasiklausiau, „kaip Teo aiškina nusamdysiąs 
architektą, kokia čia būsianti virtuvė, ten - didžiulė svetainė ir 
terasa viršuje į jūros pusę, tada bejėgiškai papurčiau galvą ir iš- 
svirduliavau laukan, nebeištverdama ožkų smarvės. Per nelygią 
sausą žemę nuskubėjau už daržinės kampo, susilenkiau dvilinka 
ir ėmiau žiaukčioti. 

— Ale, kas tau? Vėl negaluoji? 

Teo atskubėjo prie manęs ir prilaikė, o aš, jausdamasi apgai- 
lėtinai, tik purčiau galvą. 

- Ne, tikrai, aš sveika. Aš tik... aš tik... 

Tada atsisėdau ant žolės ir visu balsu apsižliumbiau kaip ma- 
žas vaikas. Papasakojau apie nelaimę su mopedu, pasiguodžiau, 
kaip labai ilgiuosi tėvo, ir pasakiau, kad labai atsiprašau vėl blo- 
guojanti jam matant. 

- Ale, tai aš turiu atsiprašyti. Čia aš kaltas. Juk esi pervargu- 
si po regatos ir sukrėsta dėl tėvo mirties. Tu taip aiškiai suda- 
rai įspūdį esanti kietuolė, kad aš, nors mėgstu didžiuotis kiau- 
rai permatantis Žmones, tavęs nesupratau. Tuoj paskambinsiu 
draugui, jis atvažiuos čia mašina ir mus tuoj pat paims. 

Buvau per daug pavargusi ginčytis, tik sėdėjau ant žolės ir 
žiūrėjau, kaip Teo atsistojęs skambina mobiliuoju. Saulė jau 
buvo panirusi į jūrą apačioje, ir nusiraminusi nusprendžiau, jog 
ir yra taip, kaip sakė Teo. Vaizdas tikrai stulbinantis. 

Po dešimties minučių - Teo mopedu sekė iš paskos - mane 
jau lėtai vežė nuo kalno nežmoniškai senas „Volvo“, jį vairavo 
taip pat senas žmogus, kurį Teo supažindindamas pristatė kaip 
Kreontą. Pusiaukelėje automobilis pasuko į dešinę ir važiavo to- 
liau tiesiai tokių pat duobėtu ir dulkėtu keliu, regis, ir vėl niekur 
nevedančiu. Bet šį kartą keliuko gale išvydau svetingas šviesas — 
gražus namas buvo prigludęs prie pat stataus skardžio krašto. 

- Jauskis kaip namie, mylimoji, - tarė Teo, įvedęs mane į erd- 
vų vestibiulį. Priėjusi vidutinio amžiaus tamsiaakė moteris šiltai 
jį apkabino, meiliai kalbindama graikiškai. 

- Irenė yra mūsų namų šeimininkė, - paaiškino Teo. - Ji pa- 
lydės tave į kambarį ir prileis vonią. O aš važiuoju su Kreontu į 
uostą paimti iš jachtos mūsų daiktų. 

Vonia pasirodė esanti terasoje, kuri - kaip ir visas namas - 
buvo iškirsta nelygiose uolose, smingančiose žemyn tiesiai į pu- 
totą jūrą. Pasilepinusi vandenyje su kvapiomis putomis išlipau ir 
nutapenau į erdvų, puošnų miegamąjį. Paskui patraukiau tyrinė- 
ti toliau ir atsiradau stilingai apstatytoje svetainėje, o iš jos buvo 

durys į didžiulę pagrindinę terasą su kvapą gniaužiančiu vaizdu 
ir nuolat prisipildančiu baseinu - į jo pusę nebūtų spjovęs net 
olimpinių žaidynių dalyvis. Padariau išvadą, kad šie namai šiek 
tiek panašūs į „Atlantidą“, tiktai kybo ore. 

Netrukus, apsirengusi minkštu medvilniniu chalatu, rastu 
ant lovos, patogiai atsisėdau apmuštame krėsle terasoje. Įėjo 
Irenė su buteliu baltojo vyno šaldomajame inde ir dviem tau- 
rėmis. 

- Dėkui. 

Gurkšnojau vyną žvelgdama į žvaigždėmis nusagstytą tamsą, 
mėgaudamasi prabanga aplinkui po kelių dienų jūroje. Dabar 
jau žinojau - kai pakviesiu Teo į „Atlantidą“, jis ten jausis kuo 
laisviausiai. Tiek daug kartų, kai pas mus viešėjo draugės iš inter- 
natinės mokyklos arba plaukiojome „Titanu“, esu mačiusi, kaip 
tos draugiškos asmenybės gūžiasi iš baimingos pagarbos dėl to, 
kaip mes gyvename. Jos išvykdavo, o kai vėl jas sutikdavau, pa- 
jusdavau, kaip dabar manau, nuo jų sklindantį priešiškumą, ir 
draugystė jau nebebūdavo visai tokia pat kaip anksčiau. 

Laimė, su Teo tokių bėdų nebus. Jo šeima akivaizdžiai gy- 
vena taip pat gerai kaip ir manoji. Sukikenau pagalvojusi, kad 
mudu bent tris ketvirtadalius gyvenimo miegame ant kietų gul- 
tų tvankiose kajutėse ir jaučiamės laimingi, jei vienintelėje ankš- 
toje dušo kabinoje nors menka srovele teka vanduo, nesvarbu, 
ar karštas, ar šaltas. 

Pajutau ranką ant peties ir bučinį į skruostą. 

— Sveika, mano meile. Ar jautiesi geriau? 

- Taip, daug geriau, ačiū. Po kelių regatos dienų nieko nėra 
geriau už karštą vonią. 

- Tikrai nėra, - sutiko Teo ir įsipylęs taurę vyno iš butelio at- 
sisėdo priešais. - Ir aš ketinu išsimaudyti vonioje. Dar kartą pra- 
šau, Ale, atleisk man. Žinau, kai darau ką nors tikslinga, mano 

mintys vien apie tai ir sukasi, Iš tiesų tik norėjau parodyti tau 
savo naująjį namą. 

- Jis tikrai puikus. Neabejoju, užbaigtas bus nuostabus. 

- Aišku, toks kaip šis nebus, bet bent jau bus mano. Kartais, 
truktelėjo jis pečiais, - tik tai ir svarbiausia. 

- Atvirai pasakysiu, niekada neketinau turėti savo namų. Tiek 
daug laiko būnu varžybose, kad įsigyti būstą atrodo beprasmiš- 
ka, - juk galiu tiesiog sugrįžti į „Atlantidą“. O mes, buriuotojai, 
taip mažai uždirbam, kad nė negalėčiau nusipirkti. 

- Taigi aš ir nusipirkau ožkų daržinę, - sutiko Teo. - Bet vis 
tiek, manau, nėra prasmės neigti, - mudu visada išgelbėtų ap- 
sauginis tinklas, jei kristume. Tik aš verčiau badausiu, nei nu- 
sižeminęs eisiu prašyti pinigų iš tėvo. Malonumai kainuoja, ar 
taip nemanai? 

— Gal ir taip, bet kažin ar kas mūsų gailėtųsi. 

— Aš nesakau, kad mes nusipelnėm gailesčio, Ale, bet nors 
šis materialistinis šiuolaikinis pasaulis įsitikinęs priešingai, ne- 
manau, kad pinigai gali išspręsti kiekvieną problemą. Štai kad ir 
mano tėvas. Jis išrado kompiuterio lustinę kortelę ir tapo multi- 
milijonieriumi būdamas trisdešimt penkerių, tokio pat amžiaus 
kaip aš dabar. Per visą vaikystę man pasakojo, kiek jam teko iš 
visų jėgų stengtis, kai buvo jaunesnis, ir kad turėčiau įsisąmo- 
ninti, kaip man pasisekė. Žinoma, jo patirties neturėjau ir ne- 
turiu, nes buvau auginamas aptekęs pinigais. Tai toks uždaras 
ratas: mano tėvas nieko neturėjo ir buvo užsidegęs pasiekti kiek 
įmanoma daugiau, o aš turėjau viską, bet jaučiau dėl to kaltę. 
Taigi gyvenau stengdamasis išsiversti be jo pagalbos, bet nuolat 
jaučiausi žlugęs ir jį nuvylęs. Ar ir tau buvo panašiai? - paklausė 
manęs. | 

— Ne, nors mus mokė suprasti pinigų vertę, tėtis Atlantas vis 
sakydavo, kad esame gimusios būti savimi ir galime tik siekti 

tapti kiek įmanoma geresnės. Visada jaučiau, kad jis labai ma- 
nimi didžiuojasi, ypač kai ėmiau buriuoti. Manau, tai prisidėjo, 
nes tai buvo bendra mūsų aistra. Tačiau laiške, kurį man paliko, 
jis parašė šiek tiek keistą dalyką. Jis padaręs išvadą, kodėl nu- 
traukiau muzikantės karjerą, - esą, norėjusi jam įtikti tapdama 
profesionalia buriuotoja. 

- Ar tai tiesa? 

— Ne visai. Man patiko ir fleita, ir buriavimas, bet pasitaikė 
proga imtis buriavimo, tad ir pasinaudojau. Juk nutinka taip gy- 
venime, ar ne? 

— Taip, - sutiko Teo. - Įdomu - aš paveldėjau abiejų tėvų ge- 
nus. Tėvo techninius gebėjimus ir motinos pomėgį buriuoti, 

- Na, kadangi esu įvaikinta, visiškai neturiu supratimo, kas 
mano genuose. Kai augau, mane auklėjo ir puoselėjo, o apie pri- 
gimtį nebuvo kalbos. 

- Tad nejaugi nebus įdomu sužinoti, ar tavo genai iki šiol kaip 
nors pasireiškė? Gal vieną gražią dieną pasinaudosi tėvo palik- 
tais raktais paslapčiai išsiaiškinti ir sužinosi, iš kur esi kilusi. Tai 
būtų stulbinamas antropologinis tyrimas. 

- Tikrai būtų, - tariau slopindama žiovulį, - bet dabar esu 
per daug nuvargusi apie tai galvoti. O tu atsiduodi ožiu. Jau se- 
niai metas išsimaudyti. 

- Gerai sakai. Dar užsuksiu pasakyti Irenei, kad padengtų 
stalą vakarienei, ir dešimtą grįšiu. 

Teo pabučiavo mane į nosį ir išėjo iš terasos. 


Aprimę po aistringo jausmų antplūdžio santykių pradžioje, per 
kelias tinginiavimo dienas „Kažkur“ saloje mudu su Teo turėjo- 
me laiko gerai vienas kitą pažinti. Pajutau jam patikinti tokius 
dalykus, kurių niekam kitam nebuvau sakiusi. Kam nors tai at- 
rodytų menkos, nesvarbios smulkmenos, bet man jos reiškė la- 
bai daug. Teo dėmesys klausantis nesilpo, jis nenuleisdavo nuo 
manęs įtempto žalių akių žvilgsnio. Dėl to jaučiausi labiau bran- 
ginama nei kada nors gyvenime, Jis itin domėjosi tėčiu Atlantu 
ir mano seserimis - tuo „liuksusiniu našlaitynu“, kaip apibūdino 
mūsų gyvenimą „Atlantidoje“. 

Vieną tvankų rytą, kai oras buvo toks tykus, kad mudu su Teo 
pasakėme tą patį - bus perkūnija, jis atėjo pas mane į terasą, kur 
-buvau prigulusi ant kušetės pavėsyje. 

— Kur buvai? - paklausiau, kai atsisėdo. 

— Trise kalbėjomės telefonu — Fastneto rėmėjas, komandos 
vadybininkas ir „Tigrės“ savininkas, bet nieko iš to gera. Kol 
juodu aiškinosi žodžių reikšmes, aš iš nuobodumo rašinėjau. 

— Rašinėjai? 

- Taip. Ar būdama jaunesnė kada mėginai padaryti anagra- 
mą iš savo vardo ar parašyti jį atvirkščiai? Aš rašiau ir išėjo labai 
juokingai: Oet, — tarė jis šypsodamasis. 

"— Aišku, ir aš taip dariau, ir taip pat buvo juokinga - Ėla. 

— O iš pavardės anagramos nemėginai sudaryti? 

— Ne, - atsakiau spėliodama, kur jis kreipia. 

— Gerai. Na, aš mėgstu pažaisti žodžiais ir ką tik, kai nuobo- 
džiavau per tą kvailą pokalbį, žaidžiau su tavo pavarde. 

— Ir ką? 

— Tai štai - žinau, kad esu pedantiškas ir mėgstu paslaptis, bet 
dar šiek tiek išmanau graikų mitologiją, nes Oksforde studijavau 
klasiką ir nuo vaikystės čia gyvenau kiekvieną vasarą, - paaiški- 
no Teo. - Galiu parodyti tau, ką atradau? 

- Jei taip labai nori... - atsakiau, ir jis padavė lapelį popieriaus 
su keliais parašytais žodžiais. 

— Matai, kas išeina iš D'Aplesjė? 

- Plejadės, - perskaičiau žodį, parašytą po mano pavarde, 
kurį Teo bus sukūręs iš „D'Aplesjė“. 

— Taip. Ar žinai, ką tas žodis reiškia? 

- Jis tikrai atrodo pažįstamas, - nenoromis sutikau. 

- Ale, graikiškai taip vadinamas žvaigždynas, kuriame yra ir 
Septynios Seserys. | 

- Kaip? Ką tu sakai? - žvelgiau į jį jausdamasi kvailai, lyg gin- 
damasi. 

— Sakau tik, kad tai labai gražus sutapimas, nes tu ir tavo sese- 
rys esat pavadintos septynių - ar reikėtų sakyti šešių, - pasitaisė 
Teo, - gerai žinomų žvaigždžių vardais, o jūsų pavardė yra žo- 
džio Plejadės anagrama. Ar tokia ir jūsų tėvo pavardė? 

Pajutau, kaip užkaito skruostai, kai ėmiau knaisiotis atmin- 
tyje, ar kas nors vadino tėtį ponu D'Aplesjė. Mūsų namų dar- 
buotojai ir „Titano“ jūreiviai kreipdavosi į jį „pone“, išskyrus 
Mariną, kuri vadino jį tėčiu Atlantu kaip ir mes, mergaitės, arba 
sakydavo „jūsų tėvas“. Stengiausi prisiminti, ar esu kada mačiusi 
pavardę ant jam adresuotų pašto siuntų, bet atmintyje liko tik 
oficialiai atrodantys vokai ir siuntinukai, adresuoti vienai kuriai 
iš daugelio tėčio bendrovių. 

- Galbūt, - pagaliau atsakiau. 

- Atleisk, Ale, - Teo suprato, kaip nesmagiai jaučiuosi. - Aš 
tiesiog norėjau sužinoti, ar jis išgalvojo pavardę jums visoms, 
ar tai buvo ir jo pavardė. Šiaip ar taip, mieloji, daugelis žmonių 
oficialiai pasikeičia pavardę. Tai iš tiesų labai gražu. Juk tu esi 
Plejadė Alkionė. O dėl vardo „tėtis Atlantas“ aš... 

— Gana, Teo! 

- Atleisk, man tai labai įdomu. Esu įsitikinęs, tavo tėvas buvo 
visai kitoks negu atrodė iš pirmo žvilgsnio. 

Aš atsiprašiau ir įėjau į vidų jausdamasi nepatogiai, kad Teo 
įžiūrėjo tokių asmeniškų dalykų apie mano šeimą, - net jei tai 
tik raidės, su kuriomis jis pažaidė, - kurių nei aš, nei mano sese- 
rys anksčiau nepastebėjome. O jei kuri ir pastebėjo, niekada to 
neaptarėme taip atvirai. 

Kai grįžau į terasą, Teo pasekė mano pavyzdžiu - nieko dau- 
giau apie tai nebesakė. Per pietus jis daugiau papasakojo apie 
savo tėvus ir jų skyrybas, lydimas pykčių ir kandžių žodžių. Jis 
nuolat buvo tampomas tarp motinos Anglijoje ir tėvo Ameriko- 
je - ten leisdavo atostogas. Būdamas psichoanalitikas, Teo be- 
veik viską pasakojo trečiuoju asmeniu - analizuodamas, tartum 
tai būtų mažai susiję su juo, - bet jaučiau jo užslėptą įtampą ir 
pasąmoninį pyktį. Man atrodė, tartum Teo dėl ištikimybės mo- 
tinai neleido tėvui su juo suartėti. Tačiau kol kas nesijaučiau taip 
pasitikinti savimi, kad galėčiau tai pasakyti, bet, maniau, ateis 
laikas ir pasakysiu. 

Tą naktį lovoje vis dar nenusiraminusi dėl atskleistos mano 
pavardės negalėjau užmigti. Jeigu mūsų pavardė yra anagrama, 
kurią tėtis sukūrė apsėstas tų žvaigždžių ir mitų apie jas, tad kas 
mes buvome? 

O dar svarbiau - kas buvo jis? 

Dabar paaiškėjo bjauri tiesa - niekada to nesužinosiu. 

£ ja 

Kitą dieną pasiskolinau iš Teo nešiojamąjį kompiuterį ir susira- 
dau Septynias Seseris Plejadžių žvaigždyne. Nors tėtis mums vi- 
soms daug pasakodavo apie žvaigždes, o Maja atskirai nuo mūsų 
daug laiko praleisdavo su juo kupolo formos observatorijoje ant 
„Atlantidos“, aš visu tuo labai nesidomėjau. Man perduota tė- 
čio informacija buvo specialaus pobūdžio, gavau ją, kai kartu 
buriuodavome. Jis pasistengė parodyti, kaip vadovautis žvaigž- 
dėmis plaukiant jūra, ir papasakojo, kad Septynios Seserys tūks- 
tančius metų padeda jūreiviams rasti kelią. Pagaliau uždariau 
nešiojamąjį kompiuterį galvodama, kad priežastys, dėl kurių 
tėtis mus visas taip pavadino, yra tiesiog dar viena paslaptis ir ji 
niekada nebus atskleista. O jei stengsiuosi tai sužinoti, ir toliau 
neturėsiu ramybės. 

Visa tai išdėsčiau Teo per pietus, ir jis sa manimi sutiko. 

— Aš atsiprašau, Ale, tikrai nereikėjo apie tai užsiminti. Svar- 
biausia yra dabartis ir ateitis. Kad ir kas buvo tavo tėvas, man 
svarbu tik tai, kad jis padarė gerą darbą, paėmęs tave dar kūdikį. 
Ir nors esu atskleidęs šį tą daugiau ir man knieti tau pasakyti... - 
jis mąsliai žvelgė į mane. 

- Teo! 

- Gerai, gerai, - nusileido jis. - Suprantu, dar ne metas. 

Buvo ne metas, bet vėliau tą popietę - gal Teo būtent to ir 
norėjo - išsiėmiau tėčio laišką iš dienoraščio, tarp kurio pa- 
skutinių lapų jį laikiau, ir vėl perskaičiau. Galbūt, pagalvojau, 
kada nors reikėtų leistis tuo jo paliktų pėdsaku. Bent jau susi- 
rasti knygą, kurią jis paminėjo, stovinčią lentynoje jo kabinete 
„Atlantidoje“. 

Artėjant atostogų pabaigai jaučiau, tartum Teo būtų tapęs 
mano dalimi. Pakartojusi šį sakinį sau negalėjau patikėti, kad 
tai aš taip sakau. Ir vis dėlto, net jei čia romantinis požiūris, 
tikrai atrodė, lyg jis būtų mano sielos dvynys. Su juo jaučiau 
pilnatvę. 

Kokia bauginanti gali būti ši neseniai įgyta nauja padėtis, su- 
pratau tik tada, kai Teo kaip visada ramiai ėmė planuoti išvy- 
kimą iš „Kažkur“ - dabar jau žinojau, kad tai Anafės sala, - ir 
grįžti į tikrovę. 

- Visų pirma turiu aplankyti mamą Londone. Tada Sautamp- 
tone paimsiu „Tigrę“ ir nuplauksiu ja į Vaito salą. Tai bent su- 
teiks progą priprasti prie tos jachtos. O tu, mieloji? 

- Ir man reikėtų trumpam grįžti namo, - atsakiau, - Visa lai- 
mė, Ma, kiek kalbam telefonu, regis, laikosi gerai, bet ten nebėra 
Majos nei tėčio, ir jaučiu, kad turėčiau būti su ja. 

— Taigi aš ir pasižiūrėjau skrydžių tvarkaraštį. Kodėl mudviem 
savaitgalį nenuplaukus „Neptūnu“ į Atėnus, iš ten išskristum į 
Ženevą? Aš prisijungiau tiesiogiai ir žinau, lėktuve yra vietų vi- 
durdienį, maždaug tuo pačiu metu kaip man į Londoną. 

- Puiku, ačiū, - atsakiau kiek šiurkštokai, staiga pasijutusi 
baisiai pažeidžiama - išsigandau, kad reikės būti be jo, ir dėl to, 
ką atneš ateitis. Ir iš viso, ar bus ateitis, išvykus iš „Kažkur“. 

"- Ale, kas tau? 

- Nieko. Šiandien gavau labai daug saulės ir turėčiau anks- 
čiau eiti gulti. 

Atsistojau ir ketinau eiti iš terasos, bet jis mane sustabdė su- 
griebęs už rankos. | 

- Mes dar nebaigėm kalbėtis, tad būk gera, sėskis. - Tvir- 
tai pasodinęs mane ant kėdės jis pabučiavo į lūpas. - Juk mums 

reikia aptarti ir tolesnius planus, ne vien tavo skrydį namo. Pa- 
vyzdžiui, Eastneto regatą. Daug apie tai galvojau, kol čia esam, ir 
turiu pasiūlymą. 

- Tai pirmyn, - pasakiau visai to nenorėdama. Dabar ne apie 
tokius „planus“ būtų įdomu išgirsti. 

- Noriu, kad atvyktum treniruotis su komanda. Tačiau jei pa- 
jusiu, kad per kurias nors varžybas oro sąlygos tau bus pavojin- 
gos jachtoje arba jei pradėjus varžybas bet kuriuo metu liepsiu 
keltis į krantą, turi prisiekti, kad paklusi mano įsakymams. 

Prisiverčiau linktelėti. 

- Klausau, klausau, kapitone. 

— Ale, nesišaipyk, aš rimtai. Jau esu sakęs, kad negalėčiau sau 
atleisti, jei tau kas nors nutiktų. 

- Argi ne aš turiu tai spręsti? 

— Ne. Būdamas tavo kapitonas, o dar ir mylimasis, spren- 
džiu aš. 

- Vadinasi, man neleidžiama sustabdyti tavęs, jei manysiu, 
kad plaukti per daug pavojinga? 

- Žinoma, ne! - Teo susinervinęs papurtė galvą. - Tai aš da- 
rysiu sprendimus. Ar gerus, ar blogus. 

— O ką, jei blogus, ir aš tai matysiu? 

- Tada pasakysi man, aš išgirsiu tavo įspėjimą, bet galų gale 
spręsiu aš. 

- O kodėl man negalima? Tai neteisinga, aš... 

- Ale, tai jau darosi juokinga. Mes įstrigom nerasdami išei- 
ties, be to, tikrai nieko tokio nenutiks. Aš tik mėginu tau pasa- 
kyti, kad turi išklausyti, - sutarėm? 

— Sutarėm, - niūriai sutikau. Liko taip mažai laiko šioje ne- 
apsakomoje saloje, o mes ėmėme ginčytis, ir nenorėjau, kad pa- 
dėtis toliau blogėtų. 

- O dar svarbiau, - pastebėjau, kaip sušvelnėjo Teo žvilgsnis, 

kai ištiesęs ranką paglostė man veidą, - nepamirškim, kas mūsų 
laukia po Fastneto, - mes turim ateitį. Iš tiesų tos kelios savai- 
tės pačios geriausios mano gyvenime, nepaisant visų sukrėtimų. 
Brangioji Ale, juk žinai, nesu linkęs į romantiškus daugžodžia- 
vimus, bet būtų puiku surasti būdą visada mudviem būti kartu. 
Ką manai? 

- Man skamba gražiai, - subambėjau, negalėdama per ke- 
lias sekundes peršokti iš „nepaprastai susierzinusi“ į „praleiskim 
gyvenimą drauge“. Vos susilaikiau nepažvelgusi į Teo atsineštus 
popierius, ar ten kartais neužrašyta dienotvarkėje: „Aptarti atei- 
tį su Ale.“ 

— Nors tai atrodo senamadiška, žinau, kad niekada nerasiu 
kitos tokios kaip tu. O kadangi abu nebesame pirmos jaunystės 
ir turime nemažai patirties, sakau tau tai, kuo esu įsitikinęs. Tad 
rytoj vedęs tave atsidurčiau devintame danguje. O tu? 

Žvelgiau į jį mėgindama suprasti, ką jis sako ir ko čia stinga. 

— Ar čia tokios piršlybos Teo stiliumi? - atšoviau. 

— Manau, taip. Tai ką? 

- Aš girdėjau, ką sakei. 

— Irč.. 

— Na, tiesiai pasakysiu, Teo, čia vargu ar scena iš „Romeo ir 
„Džuljetos“. 

- Ne, tikrai ne. Iškilmingomis akimirkomis aš esu niekam 
tikęs, pati pamatei. Tiesiog noriu nustumti jas į šalį ir toliau... 
gyventi, taip manau. Ir iš tikrųjų norėčiau su tavimi gyventi... tai 
yra vesti tave, - pasitaisė jis. 
 - Mums nėra reikalo tuoktis. 

- Nėra, bet, manau, čia išlenda mano tradicinis auklėjimas. 
Noriu būti su tavimi iki gyvenimo pabaigos, todėl ir turiu ofi- 
cialiai pasipiršti. Norėčiau, kad tu būtum ponia Fales-Kings ir 
žmonėms galėčiau pasakyti: „Mano žmona ir aš...“ 

— Aš galiu nenorėti tavo pavardės. Šiais laikais daugybė mo- 
terų nesivadina vyro pavarde, - paprieštaravau. 

- Tikrai, tikrai, - ramiai sutiko jis, - bet taip juk daug aiškiau, 
ar nemanai? Kai pavardė viena? Kad ir atsiskaitant bankams, be 
to, atkrinta aiškinimaisi telefonu su elektrikais ir santechnikais, 
IF... 

— Teo! 

— Ką? 

— Dėl Dievo meilės, užsičiaupk! Kad ir kaip siutinamai 
praktiškas kartais būni ir kol dar neatbaidei manęs savo psi- 
choanalizėmis, - mano atsakymas teigiamas, ir aš nors rytoj 
už tavęs tekėčiau. 

— Ar tikrai? 

— Taip, žinoma, tekėčiau. 

Tada pastebėjau jo akyse kaupiantis ašaras, ir ta mano dalis, 
kuri buvo tokia panaši į jį, suprato, kad ir labiausiai iš pažiūros 
pasikliaunantys savimi žmonės tampa pažeidžiami, kai ima ma- 
nyti, jog asmuo, kurį jie myli, atsako tuo pačiu. Ir taip pat despe- 
ratiškai jo trokšta. Palinkau arčiau ir tvirtai jį apkabinau. 

— Ką, argi ne nuostabu? - nusišypsojo jis slapčia šluostyda- 
masis akis. 

— Turint omenyje, koks niekam tikęs buvo pasipiršimas, taip. 

- Gerai. Ką gi... net jei tai ir vėl bus senamadiška ir galėsi 
kaltinti mano auklėjimą, labai norėčiau, kad rytoj nueitume į 
parduotuvę ir išsirinktume ką nors, kas pažymėtų tavo pasiža- 
dėjimo man faktą. 

- Norėjai pasakyti, mes būsim „susižiedavę“? - paerzinau 
jį. - Net jei kalbi taip, lyg būtum nužengęs tiesiai iš Osten roma- 
no, man bus malonu. 

- Ačiū. - Tada jis nukreipė žvilgsnį į žvaigždes, papurtė galvą, 
vėl pažvelgė į mane, - Argi tai ne stebuklas? 

— Kas toks? 

- Viskas. Norėjau pasakyti, kad trisdešimt penkerius metus 
jaučiausi vienišas šioje žemėje, o tada kaip perkūnas iš giedro 
dangaus atsirandi tu. Staiga supratau tai. 

"- Ką supratai? 
Teo papurtė galvą, truktelėjo pečiais. 
— Meilę. 

Taip ir padarėme, kaip prašė Teo, kitos dienos rytą jis nuvežė 
mane į salos sostinę Chorą - iš tiesų tai buvo tik šis tas daugiau 
nei apsnūdęs kalkėmis baltintas kaimas ant kalno pietinėje salos 
pakrantėje. Paklaidžioję siauromis senovinėmis gatvelėmis su- 
radome porą krautuvėlių, kur buvo prekiaujama - šalia įvairių 
maisto produktų ir ūkinių prekių - rankų darbo juvelyriniais 
dirbiniais, taip pat veikė nedidelis gatvės turgelis su keliais pigių 
papuošalų prekystaliais. 

Juvelyriniais dirbiniais apskritai nesidomiu, ir pusę valandos 
matavusis visokius žiedus pamačiau, kad Teo irzta. 

- Juk tikrai turi būti kas nors, ko norėtum, - paragino jis 
mane, kai sustojome prie paskutinio turgelio prekystalio. 

Ir iš tiesų man šis tas krito į akį. 

- Ar nieko, jei nebus žiedas? 

- Šią akimirką man vis tiek, net jei tai būtų kas nors pakabi- 
nama pervėrus spenelį, - kad tik gaučiau tau daiktą, kuris tave 
džiugintų, ir galėtume eiti pietų. Aš baisiai išalkęs. 

— Gerai, tada man patinka šitas. 

Aš parodžiau į „blogą akį, tradicinį graikišką pakabutį - sti- 
lizuota stiklinė mėlyna akis kabo ant dailios sidabrinės grandi- 
nėlės. 

Prekiautojas nukabino akį ir atkišo mums iš arčiau pažiūrėti 
pasidėjęs ant delno, parodė ir ranka užrašytą kainą. Teo nusiėmė 
saulės akinius ir suėmė pakabutį nykščiu ir smiliumi, kad geriau 
apžiūrėtų. 

- Jis labai gražus, Ale, bet už penkiolika eurų - tai ne žiedas 
su deimantu. 

- Jis man patinka. Jūreiviai tokius nešioja, kad apsisaugotų 
audringoje jūroje. Galų gale mano vardas reiškia, kad esu jūrei- 
vių globėja. 

- Žinau, nors kažin ar „bloga akis“ - derama sužadėtuvių at- 
minimo dovana. 

— Man patinka, ir kol dar neišprotėjau ir visko nemetėm - ar 
gali tai būti šitas daikčiukas? Būk geras, sutik. 

— Jei pažadėsi saugoti mane. 

- Žinoma, saugosiu, - atsakiau apkabindama jį per juosmenį. 

— Gerai. Bet įspėju tave, kad vien dėl įprastos tvarkos ateityje 
galiu tau padovanoti ką nors labiau... atitinkančio tradicijas. 

Po kelių minučių išėjome iš turgelio su mažučiu talismanų 
man ant kaklo. 

- Kai pagalvoju, - tarė Teo mums žingsniuojant tyliomis gat- 
velėmis ir ieškant alaus ir ko nors užkąsti, - turbūt prisirišti tave 
grandine apie kaklą yra kur kas tinkamiau negu vien už piršto, 
bet kada nors gausim tau deramą žiedą. Deja, vargu ar galėsim 
užsukti jo į „Tiffany“ ar „Cartier“. 

— Na, ir kas čia nori parodyti savo kilmę? - paerzinau jį, kai 
atsisėdome prie staliuko pavėsyje šalia užeigos. - O kad nekiltų 
nesusipratimų - nepakenčiu dizainerių etikečių. 

- Tai ir gerai. Atleisk, kad parodžiau savo giliai įsišaknijusią 
Konektikuto provincijos klubo praeitį. Kaip buvę, kaip nebuvę, - 
tarė jis čiupdamas plastikinį valgiaraštį, - ko norėtum užkąsti? 


Audrų sesuo + Alės istorija 115 


Kitą dieną, nenorom atsisveikinusi su Teo Atėnų oro uoste, sė- 
dėjau lėktuve, be jo jausdamasi pasimetusi. Nejučia vis pasisuk- 
davau nustebindama kaimynę, sakydama Teo ką nors, kas ką tik 
atėjo į galvą, ir tada prisimindavau, kad jo čia nėra. Pripažinau 
sau — be jo jaučiuosi visiškai vieniša. 

Ma nepranešiau, kad grįžtu namo, maniau, bus malonu stai- 
ga pasirodyti ir ją nustebinti, Lėktuvas skraidino mane į Ženevą, 
o aš rengiausi parvykti į „Atlantidą“, netekusią širdies, jausmai 
blaškėsi - nuo džiaugsmo dėl to, ką suradau, iki kančios dėl 
to, ką praradau. Šį kartą ten nebus mano seserų, kad užpildytų 
spragą, kurią paliko tėtis Atlantas. 

Parvykus į „Atlantidą“ pirmą kartą niekas neatėjo į prieplau- 
ką pasitikti, ir tai mane nuliūdino. Nebuvo ir Klaudijos įpras- 
tinėje vietoje — virtuvėje, bet ant indaujos buvo padėtas ką tik 
iškeptas biskvitinis pyragas su citrinomis, kaip tik mano mėgs- 
tamiausias. Atsipjovusi gerą gabalą išėjau iš virtuvės ir užlipau 
į savo kambarį. Numečiau ant grindų kuprinę ir atsisėdau ant 
lovos, įsižiūrėjau į neprilygstamą ežero vaizdą už medžių, klau- 
sydamasi bauginamos tylos. 

Atsistojau ir priėjau prie lentynų nusiimti laivelio butelyje, 
kurį tėtis Atlantas man padovanojo, kai suėjo septyneri. Žvel- 
giau į sudėtingą modelį iš medžio ir drobės, gaubiamą stiklo, ir 
nusišypsojau prisiminusi, kaip įgrisau tėčiui prašydama pasaky- 
ti, kaip tas laivelis įlindo pro tokį siaurą butelio kaklelį. 

— Tai magija, Ale, - paslaptingai sušnibždėjo jis, - ir mes visi 
turime tuo tikėti. 

Išsiėmiau iš kuprinės dienoraštį ir panūdusi vėl pajusti tėtį 
arti išsitraukiau jo parašytą laišką. Pasitikslinusi smulkmenas 

nusprendžiau lipti žemyn į jo kabinetą ir paieškoti knygos, kurią 
jis patarė paskaityti. 

Sustojau kabineto tarpduryje įsileisdama į šnerves pažįstamą 
citrusinių vaisių, gryno oro ir saugumo kvapą. 

- Ale! Atleisk, kad nebuvau čia, kai parvykai. Nežinojau, kad 
sugrįši, bet tai nuostabi staigmena, 

— Ma! - atsigręžiau jos apkabinti. - Kaip laikaisi? Turiu kelias 
laisvas dienas ir norėjau įsitikinti, kad tu sveika. 

- Taip taip... - gana skubiai patikino ji. - O kaip tu, chėrie? 

Jaučiau, kaip vertinamai žvelgia jos skvarbios protingos 
akys. 

- Juk pažįsti mane, Ma, aš niekada nesergu. 

— Ir abi žinom, kad klausiau ne apie sveikatą, Ale, - švelniai 
atsakė Ma. 

- Buvau labai užsiėmusi, tad, manau, tai padėjo, Beje, mes 
laimėjom regatą, - tariau nelabai užtikrintai, nepasirengusi pa- 
sakoti Ma apie Teo ir, galimas dalykas, ką tik surastą laimę. Bū- 
nant „Atlantidoje“ po tėčio mirties tai atrodė nederama. 

- Čia yra ir Maja. Neseniai ji išvyko į Ženevą, kai tik atsisvei- 
kino su... draugu, kuris ją globojo Brazilijoje. Ji greitai grįš ir 
labai apsidžiaugs tave pamačiusi, esu tuo tikra. 

— Ir aš džiaugsiuosi ją matydama. Prieš kelias dienas ji man 
atsiuntė elektroninį laišką, iš jo aišku, kad yra tikrai laiminga. 
Labai smalsu daugiau sužinoti apie tą kelionę. 

— Na, gal puodelį arbatos? Eime į virtuvę, papasakosi man 
viską apie regatą. 

- Gerai. 

Klusniai nusekiau paskui Ma, nebėjau į tėčio kabinetą. Gal 
todėl, kad nei iš šio, nei iš to atsiradau namie, iš pradžių nepa- 
skambinusi, jaučiau - Ma įsitempusi, netekusi įprastos ramybės. 
Mes pasišnekėjome apie Mają ir Kikladų regatą, o po dvidešim- 

ties minučių išgirdome artėjant motorinę valtį. Nuėjau į prie- 
plauką pasitikti Majos. 
-- Staigmena! - sušukau ją apkabindama. 

- Ale! - Maja atrodė apstulbusi. — Ką tu čia veiki? 

- Gana keista, bet čia ir mano namai, - atsakiau plačiai šyp- 
sodamasi, kai susikibusios už parankių patraukėme prie namo. 

— Tai aišku, bet nelaukiau tavęs. 

Nutarėme pasėdėti terasoje, ir aš nuėjau atnešti ąsotėlio Klau- 
dijos naminio limonado. Klausydamasi, kaip Maja pasakoja apie 
savo kelionę į Braziliją, atidžiai į ją žvelgiau ir mačiau, kad ji kur 
kas gyvesnė nei daugelį praėjusių metų. Jos oda švytėjo, akys ži- 
buriavo. Savo šaknų ieškojimas pagal tėčio Atlanto paliktas nuo- 
rodas, regis, tikrai jai padėjo pasveikti. 

- Žinai, Ale, noriu dar šį tą tau pasakyti. Turbūt reikėjo tai 
pasakyti jau labai seniai... 

Tada ji papasakojo, kas buvo nutikę, kai studijavo universite- 
te, ir ką nuo to laiko turėjo slėpti. Klausydamasi jos net apsiaša- 
rojau, ištiesiau ranką paguosti. 

— Maja, kaip baisu, kad tau teko ištverti tai vienai, Ir kodėl 
nepasakei man? Juk aš tavo sesuo! Visada maniau, kad mudvi 
artimos. Aš būčiau tau padėjusi, tikrai. 

- Žinau, Ale, bet tuo metu tau buvo tik šešiolika. Be to, man 
buvo gėda. 

Tada paklausiau, kas tas bjaurybė, sukėlęs tiek kančių mano 
seseriai. , 

- O, tujo nepažįsti. Susipažinom su juo universitete, jis vardu 
Zedas. 

— Zedas Edzusas? 

- Taip. Gal ir girdėjai tą vardą per žinias. Tas nusižudęs mag- 
- natas - jo tėvas. | 

- Jei prisimeni, jo jachtą mačiau netoli tėčio jachtos tą dieną, 
kai sužinojau, kad jis mirė, - net suvirpėjau tai tardama. 

— Kaip paradoksalu, kad tai Zedas visai netyčia privertė mane 
sėsti į lėktuvą skristi į Rio, nors iš pradžių svarsčiau, vykti ar 
nevykti. Po keturiolikos metų tylos jis nei iš šio, nei iš to paliko 
man balso pranešimą, pasakė, kad atvyksta į Šveicariją, ir klausė, 
ar galėtume susitikti. 

Nustebusi žvelgiau į ją. 

- Jis norėjo susitikti su tavimi? 

— Taip. Sakė sužinojęs apie tėčio mirtį, tad gal mudu galėtume 
vienas kitą paguosti. Ne kas kita mane išvijo galvotrūkčiais lėkti 
iš Šveicarijos, tik šitai. 

Paklausiau, ar Zedas žino, kas jai nutiko prieš tą daugelį 
metų. 

— Ne, - Maja papurtė galvą. - O jei žinotų, vargu ar jam tai 
rūpėtų. 

— Manau, labai gerai, kad jo atsikratei, - niūriai tariau. 

— Tai tu jį pažįsti? 

- Asmeniškai ne, bet kai kas... iš mano draugų jį pažįsta. Šiaip 
ar taip, - pasakiau atsitokėjusi, kad Maja neimtų klausinėti dau- 
giau, - atrodo, sėsti į lėktuvą tau buvo užvis geriausia. Na, bet 
dar nepapasakojai apie tą žavingą brazilą, kuris tave globojo. 
Manau, Ma jis labai patiko. Kai atvykau, ji apie nieką daugiau ir 
nekalbėjo. Regis, jis rašytojas? 

Trumpai šnektelėjome apie jį, tada Maja paklausė apie mane. 
Nusprendusi, kad tai jos valanda pasisakyti po visų tų metų 
suradus artimą žmogų, susilaikiau nepapasakojusi apie Teo ir 
kalbėjau apie Fastneto regatą ir artėjančius olimpinių žaidynių 
išmėginimus. 

— Ale! Tai fantastiška! Man praneši, kaip sekasi, gerai? — pa- 
prašė ji. 

- Būtinai. 

Tą akimirką į terasą atėjo Marina, 

— Maja, chėrie, nežinojau, kad tu jau namie, tik dabar Klau- 
dija pasakė. Kiek anksčiau man štai ką perdavė Kristianas, deja, 
pamiršau tau paduoti. 

Maja paėmė voką ir jos akys nušvito atpažinus rašyseną. 

— Ačiū, Ma, 

- Ar jūs, merginos, norėsit vakarienės? - paklausė Ma. 

- - Jei tik ko nors yra, būtinai. Maja, - pažvelgiau į ją, - palai- 
kysi man draugiją? Pastaruoju metu nedažnai pasitaiko proga 
atsigriebti. 

- Taip, be abejo, - atsakė ji stodamasi. - Bet jei tu nieko prieš, 
dar nueisiu į savo namelį. 

Mudvi su Ma supratingai pažvelgėme į Mają ir laišką jos ran- 
kose. 

— Pasimatysim vėliau, chėrie, - tarė Marina. 

Sekdama paskui Ma į vidų jaučiau didelį nerimą dėl to, ką 
Maja neseniai pasakė. Tam tikra prasme gerai, kad mes pasiaiš- 
kinome ir supratau, kodėl Maja po studijų taip nutolo ir net 
pasmerkė save tai savanoriškai tremčiai. Bet tai, kad jos kančių 
priežastis - Zedas Edzusas, jau visai kas kita... 

Buvome šeimoje šešios merginos, visos tokios skirtingos, ir 
paskalos apie draugus ir meilės romanus skyrėsi pagal tai, kokio 
būdo yra sesuo. Ligi šios dienos Maja buvo visiškai užsidariusi 
ir nekalbėjo apie savo asmeninį gyvenimą, Star ir Kelė tokiems 
pokalbiams turėjo viena: kitą ir retai pasišnekučiuodavo su ki- 
tomis. O štai Elektra ir Tigė - jos abi visą tą laiką savo paslaptis 
patikėdavo man... 

Užlipusi į savo kambarį ėmiau nerimaudama žingsniuoti ir 
svarstyti, kaip reikėtų dorai pasielgti, kai žinai ką nors, kas gali 
paveikti tavo mylimus žmones, ar pasakyti tas žinias. Tačiau 

Maja atsivėrė man pirmą kartą po tiek metų, tad nusprendžiau, 
kad ji pati padarys, kaip norės, - papasakos kitoms seserims savo 
istoriją arba nutylės. Kas bus gera iš to, jei aš įsikišiu? 

Taip apsisprendusi pasitikrinau mobilųjį ir nejučia nusišyp- 
sojau, perskaičiusi Teo žinutę. 

Mano brangioji Ale, ilgiuosi tavęs. Banalu, bet tai tiesa. 

Atsakiau nieko nelaukusi: 

Aš taip pat (dar banaliau). 

Maudydamasi po dušu prieš vakarienę su Maja troškau pasi- 
sakyti jai ir apie savo ką tik atrastą nuostabų mylimąjį, bet ir vėl 
sau priminiau, kad tai jai buvo labai svarbu išsikalbėti po tokio 
ilgo tylėjimo, o aš palauksiu kito karto. 

Vakarieniaujant Maja pasakė, kad rytojaus dieną grįžta į Bra- 
ziliją. 

— Mes juk turim tą vieną gyvenimą, ar ne, Ma? - tarė ji švy- 
tėdama iš laimės, ir aš pamaniau, kad dar niekada nesu mačiusi 
jos gražesnės. 

— Taip, tik vieną, - atsakė Ma. - Ir jei per kelias praėjusias 
savaites ko nors pasimokėm, tai suprasti šį faktą. 

- Daugiau jokio slapstymosi, - tarė Maja, pakėlusi savo tau- 
rę. - Net jei man nepavyks, bent jau būsiu pamėginusi. 

— Daugiau jokio slapstymosi, - šypsodamasi atsakiau kelda- 
ma taurę. 


Mudvi su Marina mojavome ir siuntėme oro bučinius Majai, iš- 
vykstančiai iš „Atlantidos“. 

- Aš taip dėl jos džiaugiuosi, - tarė Ma, slapčia braukdama aša- 
ras, kai apsigręžėme ir leidomės atgal į namą, o parėjusios gėrėme 
arbatą ir kalbėjomės apie Majos praeityje išgyventus sunkumus 
ir tikriausiai šviesią ateitį. Iš to, ką sakė Ma, buvo aišku, kad Zedo 
Edzuso atžvilgiu ji nusiteikusi panašiai kaip aš. Išgėrusi arbatą pa- 
sakiau jai, kad turiu eiti pasitikrinti elektroninio pašto. 

- Pasinaudosiu tėčio kabinetu, gerai? - paklausiau žinodama, 
kad ten geriausias namuose interneto ryšys. 

- Žinoma. Atmink, šie namai dabar tavo ir tavo seserų, - tarė 
Ma liūdnai šypsodamasi. 

Iš miegamojo pasiėmusi nešiojamąjį kompiuterį nulipau že- 
myn, atidariau tėvo kabineto duris - ten viskas atrodė kaip visa- 
da, ąžuolo plokštėmis išmuštos sienos dera su patogiais antikva- 
riniais baldais. Nedrąsiai atsisėdau į tėčio Atlanto kapitonišką 
krėslą oda aptraukta sėdyne, nešiojamąjį kompiuterį pasidėjau 
priešais ant riešutmedžio stalo. Kol kompiuteris įsijungė, pasu- 
kiojau krėslą ir išsiblaškiusi peržvelgiau gausybę daiktų, tėčio 
laikytų lentynose. Tai nebuvo kokios nors kolekcijos, aš visada 
maniau, kad jie tiesiog atskiri daiktai, sudominę tėtį daugelyje 
kelionių. Tada akimis apmečiau knygų lentynas, nuo grindų iki 

lubų užimančias visą sieną, svarstydama, kur galėtų būti jo laiš- 
ke minėta knyga. Kai pastebėjau Dantę, prigludusį prie Dikenso, 
o Šekspyrą kiek tolėliau nuo Sartro, supratau, kad knygos sudė- 
liotos pagal abėcėlę ir yra įvairiausio stiliaus ir estetinio skonio — 
kaip ir tėtis. 

Kaprizingas kompiuteris, vos įsijungęs, nusprendė pasakyti 
man, kad nori išsijungti, tad laukdama, kol jis vėl įsijungs, atsi- 
stojau ir nuėjau prie tėčio kompaktinių plokštelių grotuvo. Vi- 
sos mėginome įkalbėti jį pereiti prie iPodo, ir nors jis kabinete 
turėjo aibę modernių kompiuterių ir elektroninės ryšio įrangos, 
sakė esąs per senas tai keisti, jam buvo mieliau „matyti“ muziką, 
kurią norėjo paleisti groti. Labai susidomėjusi, ko tėtis Atlantas 
klausėsi paskiausiai, įjungiau kompaktinių plokštelių grotuvą, ir 
kambarį staiga užliejo nuostabūs pirmieji Grygo „Ryto“ taktai iš 
„Pero Giunto“ siuitos. 

Stovėjau kaip prikaustyta, mane užplūdo prisiminimų banga. 
Tai buvo mėgstamiausias tėčio kūrinys orkestrui, dažnai prašy- 
davo pagroti jam pradžią fleita. Ši melodija lydėjo mane visą vai- 
kystę ir priminė visus įspūdingus saulėtekius, kuriuos matėme 
kartu, kai pasiimdavo mane į ežerą ir kantriai mokė buriuoti. 
Labai jo ilgėjausi, 

Ir dar kai ko ilgėjausi. 

Muzika, srūvanti iš paslėptų garsiakalbių, pripildė visą kam- 
barį nuostabių garsų, ir aš nejučia pakėliau ant tėčio rašomojo 
stalo stovinčio telefono ragelį. 

Pridėjau jį prie ausies, ketindama rinkti numerį, bet supra- 
tau, kad kažkas kitas namuose jau yra pakėlęs ragelį. 

Buvau priblokšta, išgirdusi pažįstamą skambų balsą, guosda- 
vusį nuo vaikystės, ir neištvėrusi įsiterpiau į pokalbį. 

- Alio? - pasakiau staiga tiesdama ranką išjungti grotuvo, 
kad visiškai įsitikinčiau, ar tai jis. | 


Audrų sesuo x Alės istorija 123 


Bet balsas kitame gale virto monotonišku pypsėjimu - jis pa- 
dėjo ragelį. 

Atsisėdau, springdama rijau orą, paskui atsistojau, išėjau į 
koridorių ir pašaukiau Ma. Išgirdusi mano riksmus, iš virtuvės 
atbėgo Klaudija. Dabar aš jau isteriškai kūkčiojau ir, kai laiptų 
viršuje pasirodė Ma, nuėjau ten link, 

- Ale, chėrie, kas gi tau atsitiko? 

— Aš... aš ką tik jį girdėjau, Ma! Aš jį girdėjau! 

— Ką tokį, chėrie? 

- Tėtį Atlantą! Jis kalbėjo telefonu man pakėlus ragelį rinkti 
numerio. O, Dieve mano! Jis nemiręs, jis nemiręs! 

- Ale, - pastebėjau Ma griežtai žvilgtelint į Klaudiją, tada ji 
apkabino mane ir nusivedė į svetainę, - būk gera, chėrie, pamė- 
gink nusiraminti. 

- Kaip aš nusiraminsiu?! Nuojauta man sakė, kad jis nemirė, 
Ma, vadinasi, jis kažkur yra, gyvas. Ir kažkas šiuose namuose su 
juo kalbėjosi... - smerkiamai žvelgiau į ją. 
 — Ale, iš tiesų suprantu, ką tu manai girdėjusi, bet tai galima 
paaiškinti visai paprastai. 

- Ir kaipgi? 

- Telefonas suskambo prieš kelias minutes. Išgirdau jį, bet 
buvau per toli, kad pakelčiau ragelį, tad jis persijungė į atsakiklį. 

Neabejoju, kad tai, ką tu girdėjai, buvo tavo tėvo balsas atsakik- 
lyje. 

— Bet aš sėdėjau tiesiai priešais aparatą ir prieš pakeldama 
ragelį negirdėjau jokio skambučio! 

- Tu labai garsiai leidai muziką, Ale. Girdėjau net savo kam- 
baryje antrame aukšte. Gal tie garsai užgožė skambutį. 

- Ar tikrai nesikalbėjai su juo telefonu? Tai gal Klaudija kal- 
bėjosi? - beviltiškai ją klausinėjau, 

- Ale, nors ir labai norėtum, kad pasakyčiau kaip nors kitaip, 

deja, negaliu. Gal nori paskambinti mūsų namų numeriu iš savo 
mobiliojo? Jei palauksi ketvirto signalo, išgirsi savo tėvo balsą 
atsakiklyje. Nagi, pamėgink, būk gera, - prašė Ma. 

Gūžtelėjau pečiais jau sutrikusi, kad apkaltinau Ma ir Klaudi- 
ją man meluojant. 

- Ne, aš, žinoma, tavimi tikiu, - pasakiau. - Aš tik... norėjau, 
kad tai būtų jis. Kad visa ši siaubinga padėtis būtų tik klaida. 

- Visi mes to norim, Ale, bet tavo tėvas mirė, ir niekas jo 
nebesugrąžins. 

- Taip, suprantu. Atsiprašau. 

- Neatsiprašinėk, chėrie. 

Marina su užuojauta akyse nusišypsojo man, ir, grįžusi į tėčio 
Atlanto kabinetą, vėl atsisėdau prie stalo ir apžiūrėjau telefoną. 
Nukėlusi ragelį surinkau Teo numerį, ir jo mobilusis perėjo į 
balso paštą. Norėjau kalbėtis su gyvu žmogumi, o ne su aparatu, 
todėl skubiai padėjau ragelį, nepalikusi jokio pranešimo. 

Tada prisiminiau turinti susirasti knygą, kurią tėtis Atlantas 
siūlė perskaityti. Pakilusi ir peržvelgusi autorių pavardes, prasi- 
dedančias H raide, radau ją lentynoje ir išsitraukiau. 


Grieg, Solveig og Jeg 
En biografi av Anna og Jens Halvorsen 
Jens Halvorsen 


Supratusi tik tiek, kad tai kažkokia biografija, pasiėmiau ją ir at- 
sisėdau prie rašomojo stalo. 


Knyga buvo akivaizdžiai sena, jos puslapiai pageltę ir trapūs. 
Pamačiau, kada ji išleista, - 1907 metais, lygiai prieš šimtmetį. 
Būdama muzikantė iškart supratau, apie ką ponas Halvorsenas 
pasakoja. Solveiga - tai liūdna Ibseno draminės poemos veikėja, 

o visame pasaulyje išgarsėjusią muziką tam dramos spektakliui 
sukūrė kompozitorius Edvardas Grygas. Atsivertusi kitą pusla- 
pį supratau, kad jame pratarmė, joje buvo žodžiai Grieg ir Peer 
Gynt. Deja, tik tiek ir galėjau perskaityti, nes buvo parašyta, kaip 
paaiškėjo, norvegiškai - gimtąja Grygo ir Ibseno kalba, dėl to 
man nesuprantama. 

Atsidususi iš nusivylimo pasklaidžiau lapus ir aptikau kelias 
nespalvotas iliustracijas, vaizduojančias smulkutę moterį teatri- 
niu kaimietės kostiumu. Anna Landvik som Solveig, September 
1876. Įdėmiai įsižiūrėjau į nuotrauką ir supratau - kad ir kas 
buvo toji Anna Landvik, ji nufotografuota dar labai jauna. Po 
storu teatrinio grimo sluoksniu mergina atrodė vos ne vaikas. 
Versdama knygą, kitose nuotraukose mačiau ją vis vyresnę, pas- 
kui nepatikėjau savo akimis, išvydusi pažįstamus paties Edvardo 
Grygo veido bruožus. Ana stovi prie fortepijono, o Grygas šalia, 
jai ploja. 

Buvo ir daugiau nuotraukų — išvaizdaus jauno vyriškio — 
knygoje vaizduojamų žmonių biografo. Jis sėdi, kaip dera tokio- 
se nuotraukose, šalia Anos, o ši laiko ant rankų mažą vaikutį. 
Susinervinau, kad dėl kalbos barjero knyga negali man atskleisti 
nieko daugiau, nes ji sužadino smalsumą. Reikėjo, kad kas nors 
ją išverstų, ir prisiminiau Mają - pati būdama vertėja ji tikriau- 
siai žinos, kas galėtų man padėti. 

Aš turiu gabumų muzikai, ir tai, kad mano protėviai gali būti 
susiję su vienu iš didžių kompozitorių - tuo, kurį ypač mėgome 
mudu su tėčiu, - mane labai jaudino. Ar dėl to jis taip mėgo 
„Pero Giunto“ siuitą? Gal dėl to ir klausydavomės jos, nes žinojo 
apie mano ryšį su ja. 

Vėl apgailėjau jo mirtį, buvo liūdna, kad tie klausimai taip ir 
liks be atsakymų. 

— Chėrie, ar gerai jautiesi? 

Pažadinta iš minčių pakėliau akis į Ma, stovinčią tarpduryje. 

- Gerai, 

- Tu skaitei? 

- Taip, - atsakiau uždengdama knygą delnu, lyg norėdama ją 
apsaugoti. 

— Na, pietūs jau terasoje. 

- Ačiū, Ma. 


Kirsdama salotas su ožkos sūriu ir užsigerdama atšaldytu bal- 
tuoju vynu vėl atsiprašiau Ma už ankstesnį isterišką protrūkį. 

- Tikrai nėra reikalo atsiprašyti, - nuramino Ma. - Tad jau 
abi žinom apie Mają, bet apie save pasakojai labai mažai. Sakyk, 
kaip sekasi, Ale? Jaučiu, kad tau nutiko kažkas gera. Visai kitaip 
atrodai. 

— Iš tiesų... dalykas tas, Ma, kad ir aš kai ką sutikau. 

- Taip ir pamaniau, - nusišypsojo ji. 

- Todėl ir negavau nė vieno jūsų balso pašto pranešimo. Tuo 
metu, kai tėtis mirė, aš buvau su savo draugu, išjungusi telefo- 
ną, — staiga išpyškinau norėdama išlieti širdį. - Aš labai gailiuo- 
si, jaučiuosi tokia kalta, Ma. 

- Na, to nereikėtų. Kas gi žinojo, kas įvyks? 

- Tiesą sakant, - atsidusau, - mano jausmai dabar kaip va- 
žinėjantis amerikietiškais kalneliais - kažin ar esu kada buvusi 
laimingesnė ir liūdnesnė vienu metu. Tai labai keista. Jaučiuosi 
kalta, kad esu laiminga. 

- Labai abejoju, ar tavo tėvas norėtų, kad taip jaustumeisi, 
chėrie. Tai kas gi tas vyras, užvaldęs tavo širdį? 

Tada ir papasakojau jai viską. Vien nuo to, kad tariau Teo var- 
dą, man pasidarė geriau. 


Audrų sesuo + Alės istorija 127 


- Tad jis tas „vienintelis“, Ale? Tikrai dar nesu girdėjusi tavęs 
taip kalbant. 

— Manau, jis gali būti, taip. Iš tiesų jis... na, jis pasipiršo. 

- Dievuli! - nustebusi žvelgė į mane Ma. - O tu sutikai? 

— Taip, sutikau, nors susituoksim tikrai dar ne taip greit. Bet 
jis man padovanojo štai ką, - už grandinėlės ištraukiau ir paro- 
džiau Ma „blogos akies“ pakabutį. - Suprantu, mes nežmoniškai 
skubam, bet atrodo, kad taip reikia. Mums abiem. Pažįsti mane, 
Ma, niekada nebuvau linkusi pašėlusiai leistis į meilės romanus, 
tad visa tai užgriuvo ir kiek pribloškė. 

— Pažįstu tave, Ale, todėl suprantu, kad tai turi būti rimta. 

- Tiesą sakant, jis primena man tėtį. Gaila, kad juodu nesu- 
sipažino, - atsidusau prieš dėdamasi į burną dar salotų. - Pa- 
kalbėkim apie kitką - kaip manai, ar tėtis tikrai norėjo, kad mes 
visos leistumės į kelionę ieškoti, iš kur esame kilusios? 

- Manau, jis norėjo suteikti jums reikiamos informacijos, jei 
kada nors to panorėtumėte. Savaime aišku, spręsti turite jūs. 

- Na, Majai tai, regis, tikrai padėjo. Ieškodama praeities ji 
kartu surado ir ateitį. 

— Taip, tikrai, - tarė Ma. 

— Bet aš savo ateitį gal ir taip radau, nereikėjo nė knaisio- 
tis ieškant šaknų. Gal kada nors ir patyrinėsiu jas, bet ne dabar. 
Tiesiog noriu pamėginti džiaugtis dabartimi ir pasižiūrėti, kur 
tai veda. 

- Taip ir reikėtų. Tikiuosi, netrukus pasikviesi Teo čia, kad 
„galėčiau su juo susipažinti. 

- Pasikviesiu, Ma, - atsakiau šypsodamasi dėl tokios galimy- 
bės. - Būtinai. 

Po kelių dienų, maitindamasi Klaudijos naminiais patiekalais, 
normaliai išsimiegodama ir džiaugdamasi puikiu liepos oru, 
pasijutau atsigavusi ir nurimusi. Kiekvieną popietę išplaukda- 
vau į ežerą „Laser“ klasės jachta ir mėgavausi ramiu buriavimu. 
Kai saulė imdavo leistis, atsiguldavau jachtoje ir mane užliedavo 
jausmai Teo. Būdama ant vandens jausdavausi artimesnė jam 
ir tėčiui. Pamažu suvokiau, kad susitaikau su tėčio netekimu ir 
imu pripažinti tą faktą. Nors pasakiau Marinai kol kas neketi- 
nanti ieškoti savo kilmės, jau buvau parašiusi Majai elektroni- 
nį laišką klausdama, ar nepažįsta vertėjo iš norvegų kalbos. Ji 
atsakė nepažįstanti, bet pasiteirausianti. Po poros dienų para- 
šė, elektroniniame laiške buvo ir informacija, kaip susisiekti su 
Magdalena Jensen. Aš paskambinau Magdalenai, ir ji atsakė, kad 
mielai imsis versti man tą knygą. Padariusi viršelio ir nuotraukų 
kopijas - jei kartais prarasčiau knygą - rūpestingai jas-supaka- 
vau ir išsiunčiau jai per FedEx. 

Kai kroviausi daiktus į kuprinę ruošdamasi keliauti į Vaito 
salą prie pat Anglijos krantų ir pradėti treniruotis, per nugarą 
perbėgo šiurpulys dėl to, kas laukia. Fastneto regata - tai rimtas 
reikalas, Teo vadovaus dvidešimties rūpestingai atrinktų, labai 
patyrusių buriuotojų komandai. Aš dar nebuvau išmėginusi nie- 
ko panašiai sunkaus, kas reikalautų visų jėgų. Turėsiu stebėti, 
mokytis ir parodyti viską, ką galiu. Žvelgdama atgal supratau, 
kokia tai didelė garbė, kad Teo mane pakvietė. 

— Pasirengusi iškeliauti? - paklausė Ma, kai įžengiau į prie- 
angį su kuprine ir fleita - Teo buvo prašęs ją vėl pasiimti. Regis, 
jam iš tikrųjų malonu klausytis mano grojimo. 

— Taip. 

Marina prisitraukė mane ir apkabino, pasijutau globiama jos 
skleidžiamos ramybės ir saugumo. 

- Juk būsi atsargi toje regatoje, ar ne, chėrie? - paklausė ji, kai 
iš namo patraukėme į prieplauką. 

- Nesirūpink, Ma. Turiu patį geriausią iš kapitonų ir tikrai 
būsiu atsargi. Teo mane saugos. 

- Tada žiūrėk, kad jo klausytum, - gerai, Ale? Žinau, kokia tu 
gali būti ryžtinga. 

- Žinoma, klausysiu, - atsakiau su kreiva šypsenėle, galvoda- 
ma, kaip gerai ji mane pažįsta. 

- Palaikykim ryšį, Ale, - šūktelėjo ji žiūrėdama, kaip išvai- 
ruoju motorinę valtį iš prieplaukos, Kristianui numetus virves 
ir pačiam įšokus. 

- Gerai, Ma. 

Ir valčiai didinant greitį jutau, kad tikrai plaukiu į savo ateitį. 

— Sveika, Ale. 

Nustebusi išverčiau akis į Teo, o Hitrou oro uoste, tame lydy- 
rmosi katile, pro šalį plūdo visokiausio plauko žmonės. 

— Ką tu čia veiki? 

— Kas čia per klausimas? Galima pamanyti, kad nesidžiaugi 
mane pamačiusi, - žaismingai subambėjo jis ir atvykusiųjų srau- 
to viduryje prisitraukęs į glėbį puolė bučiuoti. 

— Aišku, džiaugiuosi! — sukikenau, kai atsiplėšėme vienas 
nuo kito įkvėpti oro, ir pagalvojau, kaip jam taip pavyksta visada 
apstulbinti pranokstant mano lūkesčius. - Maniau, kad turi ką 
veikti savo „Tigrėje“. Eime, - pridūriau vaduodamasi iš jo glė- 
bio, - per mus čia pasidarė žmonių eismo spūstis. 

Iš terminalo jis mane nuvedė prie išsirikiavusių taksi. 

- Šok vidun, - pasakė ir nurodė taksistui, kur važiuoti. 

— Juk nevažiuosim taksi ligi pat kelto į Vaito salą? - paklau- 
siau, kai pajudėjome. — Tai ilgas kelias. 

- Ne, žinoma, ne. Bet, Ale, kai nusigausim ten, visą laiką tre- 
niruosimės, tad, pagalvojau, būtų gerai praleisti naktį kartu, kol 
vėl netapau „kapitonu“, o tu tik Al. - Tai tardamas vėl mane ap- 
kabino. - Ilgėjausi tavęs, mylimoji, - sušnibždėjo. 

- Ir aš, — atsakiau užpakalinio vaizdo veidrodėlyje matyda- 
ma, kaip taksistas pašaipiai šypsosi. 

Labai nustebau ir likau patenkinta, kai taksi sustojo priešais 
„Claridge“ viešbutį. Teo mudu įregistravo, gavome kambarį. 
Visą popietę ir vakarą leidome fantastiškai, atsigriebdami už 
prarastą laiką. Tą naktį prieš užgesindama šviesą žvelgiau į jį, 
miegantį šalia, ir gėrėjausi. Žinojau, esu nuo jo neatsiejama, 
kad ir kur jis būtų. 

- Žinai, prieš sėsdami į Sautamptono traukinį turėsim kai ką 
aplankyti, - tarė Teo, kai rytą lovoje valgėme pusryčius. 

- Tikrai? Ką? | 

- Mano mamą. Gerai prisimenu, esu tau sakęs, kad ji gyvena 
Londone ir tiesiog trokšta susipažinti su tavimi. Tad, deja, kol 
aš maudysiuos po dušu, tau teks iškelti iš lovos tą dailų užpaka- 
liuką. 

Atsikėlusi perverčiau savo drabužius baimindamasi, kad iš 
esmės tuoj susitiksiu su būsima anyta. Neturėjau nieko prašmat- 
naus, tiktai džinsų, medvilninių sportinių marškinėlių ilgomis 
rankovėmis ir sportbačių — visa tai susikroviau tiems retai pa- 
sitaikantiems vakarams, kai būsiu ne jachtoje, o ten nuo galvos 
iki kojų mane dengs neperšlampamas elastano, laikros „brolio“, 
kostiumas, saugantis ir nuo vėjo, bet labai neseksualus. 

Nuėjau į vonios kambarį, perverčiau prausimosi reikmenų 
maišelį ieškodama taip retai naudojamų blakstienų tušo ir lūpų 
dažų, bet supratau, kad būsiu juos palikusi „Atlantidoje“. 

— Aš net neturiu kuo pasidažyti, - sudejavau Teo pro dušo 
kabinos duris. 

- Ale, aš tave myliu ir nepasigražinusią, - atsakė jis, išniręs iš 
pilnos garų kabinos. - Juk žinai, kaip būna bjauru, kai moteris 

apsikrovusi veidą kosmetika. Tai gal paskubėtum į dušą? Mums 
reikia važiuoti pronto“. 

Po keturiasdešimties minučių, pavažinėjęs gatvių labirintu, 
kuris, kaip pasakė Teo, yra Čelsiu vadinamoje Londono daly- 
je, taksi sustojo prie gražaus balto namo sujungtų namų eilėje. 
Iki priekinių durų reikėjo palypėti tris marmurinius laiptelius, 
abiejose jų pusėse stovėjo akmeniniai puodai su gausiai sužydu- 
siomis maloniai kvepiančiomis gardenijomis. 

- Mes jau čia, - tarė Teo, užlipo laipteliais, išsiėmė iš kišenės 
raktą ir atrakino duris. 

- Mama? — pašaukė, kai mudu įėjome į prieškambarį, ir aš 
nusekiau paskui jį siauru koridoriumi į erdvią virtuvę, kurioje 
traukė dėmesį paprastas kaimiškas ąžuolinis stalas ir didžiulė 
indauja, pilnutėlė ryškių spalvų molinių indų. 

- Aš lauke, mielasis! —- suskambo moters balsas pro atviras 
stiklines duris. 

Išėjome į akmeninę terasą, o ten liekna moteris tamsaus auk- 
so spalvos plaukais, surištais į trumpą uodegą, genėjo rožes ne- 
dideliame, bet gausiai apsodintame aptvertame sodelyje, 

- Mama užaugo Anglijos kaime ir mėgina jį atkurti Londono 
centre, - patyliukais pasakė man Teo, kai moteris pakėlė galvą ir 
apdovanojo mus džiugia šypsena. 

- Sveikas, mielasis. Sveika, Ale, 

Artindamasi prie manęs žvelgė tokiu pat kaip sūnaus įdėmiu 
rugiagėlių mėlynumo akių žvilgsniu. Pamaniau, kad ji labai pa- 
traukli, - lėliškų veido bruožų, skaisčios odos tipiška Anglijos 
gražuolė. 

- Tiek daug apie tave prisiklausiau, jaučiu, kad tave jau pažįs- 
tu, - tarė ji šiltai, bučiuodama į abu skruostus. 


* gyvai; greitai; sparčiai (it.) - muzikos terminas, 

.- Sveika, mamyte, - tarė Teo ją apkabindamas. - Gerai at- 
rodai. 

„- Ką tu! Šįryt jau skaičiavau prieš veidrodį žilus plaukus, - 
atsiduso ji pašaipiai. - Deja, senatvė nė vieno neaplenkia, Tai ko 
judu norėtumėt gerti? 

- Kavos? - klausiamai pažvelgė į mane Teo. 

- Bus kaip tik, - sutikau. 

- Beje, kuo vardu tavo mama? - sušnibždėjau Teo, kai paskui 
ją ėjome į vidų. - Nemanau, kad man derėtų kreiptis į ją „ma- 
myte“. 

— O, Dieve, atsiprašau! Ji vardu Selija. - Teo paėmė mano ran- 
ką ir spustelėjo. - Viskas gerai? 

- Taip, visiškai. 

Geriant kavą Selijos klausinėjama papasakojau apie save, o 
kai pasakiau apie tėčio mirtį, ji šiltai ir užjausdama paguodė. 
 - Kažin ar vaikas visiškai atsigauna po kurio nors iš gimdy- 
tojų mirties, ypač duktė, netekusi tėvo. Prisimenu, kaip buvau 
sukrėsta, netekusi savojo. Daugiausia, ko gali tikėtis, tai susitai- 
kyti su tuo. O tau dar tik pirmosios dienos, Ale. Tikiuosi, mano 
sūnus ne per daug verčia tave darbuotis jachtoje, - pridūrė ji 
žvelgdama į Teo. 

 — Ne, tikrai ne, Selija. O atvirai kalbant, būtų daug blogiau 
tik slampinėti be veiklos ir liūdėti. Man geriau, kai būnu užsiė- 
musi. 

- Na, tikrai džiaugsiuosi šiai Fastneto regatai pasibaigus. O 
kai patys turėsit vaikų, gal suprasit, kaip man dreba širdis visą tą 
laiką, kol trunka regata, kurioje dalyvauja Teo. 

- Iš tiesų, mamyte, aš dalyvavau Fastneto regatoje jau du kar- 
tus ir žinau, ką darau, - paprieštaravo Teo. 

- Jis tikrai nuostabus kapitonas, Selija. Komanda dėl jo pada- 
rys viską, - pridūriau. 

— O kaipgi, ir aš, be abejo, labai juo didžiuojuosi, bet kartais 
gailiuosi, kad nepasirinko buhalterio ar biržos maklerio profesi- 
jos, ar bent ko nors, kur nebūtų tiek daug pavojų. 

— Ką tu, mamyte, juk paprastai dėl to taip nesirūpindavai. 
Kaip esam jau ne kartą kalbėjęsi, mane nors ir rytoj gali par- 
trenkti autobusas. Be to, tai tu ir išmokei mane buriuoti, - mei- 
liai kumštelėjo jai. 

- Atleisk, jau užsičiaupsiu. Kaip sakiau pirma, turbūt ateina 
senatvė, neatsiejama nuo sentimentalios savigailos. Jeigu jau už- 
siminėm apie senatvę — ar pastaruoju metu buvai susisiekęs su 
tėvu? - paklausė Selija, ir aš išgirdau aštrumą jos balse. 

Teo kiek padelsė prieš atsakydamas. 

— Taip. Jis man atsiuntė elektroninį laišką, pranešė esąs savo 
namuose Karibuose. 

- Vienas? - Selija kilstelėjo dailiai išlenktą antakį. 

— Nenumanau. Ir man tai nė motais, - tvirtai atsakė Teo ir 
tuoj pat pakeitė temą paklausdamas motinos, ar ji ketinanti rug- 
pjūtį važiuoti kur nors į užsienį. 

Tylėjau ir klausiausi, kaip juodu aptaria motinos planus pa- 
būti savaitę Prancūzijos pietuose, o paskui, į mėnesio pabaigą, 
kelias dienas Italijoje. Iš to, kaip nevaržomai juodu šnekučiuoja- 
si, buvo matyti, kad vienas kitą tiesiog nepaprastai myli. 

Maždaug po valandos Teo baigė gerti antrą puodelį kavos ir 
nenorom pažvelgė į laikrodį. 

- Deja, jau turim eiti, mamyte. 

- Iš tikro? Ar nepasiliktumėt truputį užkąsti? Galių greitomis 
paruošti salotų, tai nebūtų koks vargas. 

— Gaila, bet ne. Penktą valandą „Tigrėje“ bus visų komandos 
narių susirinkimas, ir kaip atrodys, jei kapitonas vėluos? Tad 
mes taikomės spėti į pusės pirmos traukinį iš Vaterlo stoties. — 
Teo pakilo nuo stalo. - Aš tik užsuksiu į vonios kambarį, ateisiu 
pas jus į prieškambarį. 

- Buvo taip malonu susipažinti su tavimi, Ale, - tarė Selija, 
„kai Teo išėjo iš virtuvės. - Kai jis man pasakė, kad esi toji „vie- 
"nintelė“, aš, visai suprantama, jaudinausi. Jis mano vienturtis, 
jis man viskas. Bet dabar matau, kad jūs puikiai tinkat vienas 
kitam. 

- Ačiū už šiuos žodžius. Mes labai laimingi, - atsakiau šyp- 
sodamasi. 

Kai mudvi pakilome nuo stalo ir žengėme į prieškambarį, Se- 
lija ištiesė ranką ir suėmė man žemiau peties. 

- Rūpinkis juo - gerai? Jis, regis, neturi supratimo apie pa- 
vojų. 

— Aš pasistengsiu, Selija. 

- Aš... 

"Ji buvo besakanti dar kažką, bet šalia išdygo Teo. 

- Viso, mamyte, Paskambinsiu tau, bet nesirūpink, jei ir tylė- 
čiau visą regatos savaitę. 

„- Pamėginsiu, - atsakė Selija kiek trūkčiojančiu balsu. - Bū- 
siu Plimute pasveikinti tavęs paskutiniame etape. 

„ Paėjau nuo lauko durų nenorėdama trukdyti jiems atsisvei- 
"kinti, bet negalėjau nepastebėti, kaip Selija apkabino Teo, tartum 
jai būtų buvę nepakeliama jį paleisti. Pagaliau Teo atsargiai išsi- 
vadavo, ir, kai išėjome į gatvę, Selija pamojavo dirbtinai šypso- 
damasi. 

Traukinyje į Sautamptoną Teo atrodė išsiblaškęs ir neįprastai 
tykus. 

— Kas tau? - paklausiau, kai jis liūdnai susimąstęs įsispoksojo 
pro langą. 

— Man tik neramu dėl mamos. Šiandien atrodė kaip nesava. 
Paprastai niekada nebūdavo tokia nusiminusi, visada išleisdavo 
mane su linksma šypsena, stipriai, bet trumpai apkabinusi. 

- Ji aiškiai tave dievina. 

- Ir aš ją. Ji padarė iš manęs, kas dabar esu, ir visada palaikė, 
rėmė, kad tik buriuočiau. Gal tikrai ji tiesiog sensta, - padarė 
išvadą Teo truktelėdamas pečiais. - Be to, nemanau, kad ji kada 
nors atsigaus po skyrybų ir dėl to, koks jai buvo mano tėvas. 

— Kaip manai, ar jį dar myli? 

- Beveik neabejoju, nors tai nebūtinai reiškia, kad jai tai pa- 
tinka. Kaip galėtų patikti? Sužinojusi apie visą virtinę meilės 
romanų ji buvo labiau nei priblokšta. Vargšė mama buvo taip 
pažeminta, kad liepė jam išeiti, nors jai ir plyšo širdis. 

- Dieve, kaip baisu. 

- Taigi. Žinoma, ir tėtis širdies gilumoje ją dievino. Gyvenda- 
mi atskirai jie nelaimingi, bet nuo meilės iki neapykantos tikrai 
tik vienas žingsnis. Gal tai panašu į gyvenimą su alkoholiku: at- 
eina laikas, kai turi apsispręsti, - arba neteksi mylimo Žmogaus, 
arba sveiko proto. Ir niekas negali apsaugoti mūsų nuo savęs pa- 
čių, nors ir kaip mus mylėtų, - ar ne? 

— Tikrai. 

Staiga Teo čiupo mane už rankos. 

— Niekada neleisk, kad mums taip nutiktų, - gerai, Ale? 

— Neleisiu, niekada, - karštai atsakiau. 


2 kas 
AS SN 

Kitos dešimt dienų - kaip visada prieš regatą - buvo karštli- 
giškos, kupinos įtampos ir. varginančios, o Fastneto regata juk 
laikoma viena iš sunkiausių pasaulyje, reikalaujančia ypatingo 
profesionalumo. Pagal nuostatus, pusė komandos narių per pas- 
taruosius dvylika mėnesių turi būti dalyvavę iki galo trijų šimtų 
mylių lenktynėse atviroje jūroje. Pirmą vakarą, kai Teo sukvietė 
„Tigrėje“ visus dvidešimt komandos narių, supratau esanti kur 
kas mažiau patyrusi nei dauguma jų. Nors Teo buvo žinomas dėl 

gebėjimų ugdyti jaunus talentus ir paėmė į komandą visus, daly- 
vavusius Kikladų regatoje, dabar akivaizdžiai nenorėjo rizikuoti 
ir kitus komandos narius atsirinko iš pasaulio crėme de la crėme“. 
Lenktynių maršrutas buvo griežtai nustatytas ir pavojingas, tę- 
sėsi palei pietinius Anglijos krantus, paskui Keltų jūra iki Fast- 
neto uolos Airijos pakrantėje ir atgal iki finišo Plimute, Stiprūs 
vakarų ir pietvakarių vėjai, klastingos srovės ir nenuspėjamos 
oro sąlygos per ankstesnes regatas buvo sužlugdžiusios daugelio 
jachtų galimybes tą maršrutą įveikti. Mes gerai žinojome - per 
daugelį metų buvo įvykusi ne viena mirtina nelaimė. Nė viena 
dalyvių komanda nežiūrėjo į Fastneto regatą lengvabūdiškai, juo 
labiau mūsiškė, turinti tikslą laimėti. 

Kasdien kėlėmės su aušra ir valandų valandas leidome ant 
vandens vis iš naujo kartodami būtinus manevrus, tikrindami 
ir komandos narių, ir puikios moderniausios jachtos galimy- 
bių ribas. Per kai kurias treniruotes pastebėjau, kad Teo, nors 
ir susierzina, kai kuris nors „iškrinta iš komandos“, kaip tai 
vadino, nė karto neprarado šaltakraujiškumo. Kas kartą vaka- 
rieniaujant buvo aptariama kiekvieno regatos etapo strategija 
ir taktika, be galo be krašto viskas tobulinama, o Teo žodis bū- 
davo galutinis. 

Be paties buriavimo praktikos, buvome keletą kartų nuodug- 
niai instruktuoti, kaip laikytis saugumo, surengtos pratybos nau- 
dotis moderniomis saugumo priemonėmis laive, visiems išduoti 
asmeniniai siųstuvai, pritvirtinti prie gelbėjimosi liemenių. Net 
tada, kai neplaukėme su burėmis, komanda nenuilstamai darba- 
vosi jachtoje, kruopščiai kartojome kiekvieną smulkmeną, o Teo 
nenuleisdavo įdėmių akių. Tikrinome visą inventorių, išbandė- 
me vandens siurblius ir kėlimo gerves, rangautą ir takelažą, visas 


* grietinėlės; elito (pranc, ). 

bures. Teo, be daugelio kitų kapitono pareigų, paskirstė gultus ir 
sudarė pakaitinio budėjimo tvarkaraštį. 

Dėl Teo uždegančio vadovavimo tada, kai regatos starto, 
rugpjūčio dvyliktos, išvakarėse išklausėme jo įkvepiančią kalbą, 
esprit de corps" buvo itin pakili. Visi aliai vieno komandos nariai 
atsistojo ir džiugiai jį sveikino. 

Dabar mes buvome visiškai pasirengę. Šaukštas deguto me- 
daus statinėje buvo tik kelių ateinančių dienų bauginanti orų 
prognozė. 

— Dabar, mieloji, turiu eiti į „Royal Ocean Racing“ klubą, bus 
trumpa kapitonų spaudos konferencija, - tarė Teo pakštelėda- 
mas man į skruostą. Kiti komandos nariai skirstėsi kas sau. - O 
tu grįžk į viešbutį ir ilgai pasilepink karštoje vonioje. Tai kol kas 
bus paskutinis kartas. 

Taip ir padariau, pasidžiaugiau ta prabanga, karštu vandeniu iš 
čiaupo, bet kai vėliau pažvelgiau pro langą, išvydau sukilusį vėją, 
jis ūžavo virš uosto ir smarkiai blaškė du šimtus septyniasdešimt 
vieną laivą, suplaukusius į jį ir aplink salą. Mane staiga pervėrė 
baimė. Ko jau ko, o šito mums tikrai nereikėjo, tad ir Teo veidas 
buvo niūrus, kai vėliau parėjo į mūsų kambarį viešbutyje. 

— Kas girdėti? - paklausiau. 

— Deja, viskas blogai. Kaip jau žinom, prognozė baisi, net ma- 
noma, kad būtų galima atidėti startą. Gresia smarkus štormas. 
Atvirai kalbant, Ale, blogiau ir būti negali. 

Teo atsisėdo, regis, visai netekęs pasitikėjimo savimi, ir aš 
priėjau pamasažuoti jam pečių. 

- Teo, turi prisiminti, kad tai tik regata. 

— Žinau, bet ją laimėti būtų mano karjeros viršūnė. Man tris- 
dešimt penkeri, Ale, ir neužsiimsiu tuo amžinai. Prakeikimas! - 


* komandos dvasia (pranc.). 

tarė jis trenkdamas kumščiu į krėslo ranktūrį. - Kodėl būtinai 
šiais metais? 

- Na, pažiūrėsim, kaip bus rytoj. Orų prognozės dažnai būna 
klaidingos. 

— Bet iš tikro jos pildosi, - atsiduso Teo rodydamas į tems- 
tantį dangų už lango. - Šiaip ar taip, tu teisi, aš nieko negaliu 
padaryti. Rytoj aštuntą valandą visiems kapitonams bus praneš- 
ta telefonu, ar startas atidedamas. Taigi mano eilė išsimaudyti 
karštoje vonioje, ir reikės anksti eiti miegoti. 

- Einu, prileisiu tau vonią. 

- Ačiū. Ir žinai ką, Ale? 

- Ką? - pasigręžiau eidama į vonios kambarį. 

Teo man šypsojosi. 

— Aš tave myliu. 


Kaip Teo ir baiminosi, regata buvo atidėta — pirmą kartą per 
aštuoniasdešimt trejų metų jos istoriją. Visi paniurę sėdėjome 
valgydami pietus „Royal London Yacht Club“, pro langą stebė- 
jome dangų ir tikėjomės stebuklo. Dėl regatos bus nutarta iš pat 
ryto, tad užkandę mudu su Teo prislėgti parkiūtinome į viešbutį 
uoste, 

- Galų gale vis tiek išsigiedrys, Teo, visada taip būna. 

— Ale, aš perėjau per visus įmanomus tinklalapius internete, 
o ką jau kalbėti apie meteorologijos centrą - su jais buvau susi- 
siekęs asmeniškai, ir atrodo, kad kelias dienas bus nusistovėjęs 
žemas atmosferos slėgis. Net jei mums pavyktų pradėti regatą, 
būtų neįmanomai sunku pasiekti finišą. Šiaip ar taip, - jis staiga 
plačiai nusišypsojo, pažvelgęs į mane, - bent yra laiko dar kartą 
pagulėti vonioje. 

Tą sekmadienį mudu vakarieniavome viešbučio restorane, 
abu jautėmės įsitempę ir sutrikę, Teo net leido sau išgerti taurę 
vyno, nors paprastai varžybų išvakarėse to niekada nedarydavo, 
tad grįžome į savo kambarį kiek ramesni. Tą naktį jis pamylėjo 
mane itin nekantriai ir aistringai, paskui krito ant pagalvių ir 
prisitraukė į glėbį. 

Jau leidausi į miegus ir išgirdau jį sakant: 

- Ale? 

— Ko? 

- Jei rytoj viskas bus gerai, mes išplauksim. Bet bus sunku. 
Aš tik primenu tau pažadą, kurį davei „Kažkur“ saloje. Jei pasa- 
kysiu, kad nenoriu tavęs jachtoje, paklusi mano, kaip kapitono, 
įsakymui. 

— Teo, aš... 

— Rimtai, Ale, aš negalėsiu rytoj tavęs įsileisti į jachtą, jei ne- 
būsiu įsitikinęs, kad darysi, kaip liepsiu. 

- Tada taip, - atsakiau truktelėdama pečiais. - Tu mano kapi- 
tonas. Privalau daryti, kas liepiama. 

— Taip, tikrai, bet taip bus ne dėl to, kad tu moteris arba 
kad abejoju tavo įgūdžiais ar gebėjimais. Tai dėl to, kad tave 
myliu. 

- Žinau. 

- Gerai. Labos nakties, mano meile. 


Anksti rytą atėjo žinia, kad Fastneto regata prasidės, - startas 
bus duotas net dvidešimt penkiomis valandomis vėliau, negu 
planuota. Susisiekęs su komanda Teo nedelsdamas išskubėjo į 
jachtą, mačiau, kad jis jau susikaupęs ir atgavęs energiją. 

Po valandos su kitais komandos nariais pakilome pas jį į 

„Tigrę“. Net uoste stiprus vėjas ir bangos pavojingai supo jachtą 
įšonus. 

- Vajėzau, tik pamanyk, dabar galėjau būti kapitonas praban- 
gioje nuomojamoje jachtoje kruize po Karibus, - sumurmėjo 
Robas, kai išgirdome signalinį šūvį startuoti ir nekantriai laukė- 
me savo eilės išplaukti iš uosto. 

Kai išplaukėme, Teo sukvietė visus į denį padaryti bon voyage 
nuotraukos. Pagaliau netekome uosto apsaugos, ir net labiausiai 
užsigrūdinę buriuotojai atrodė kaip nelabai patyrę. Audringoje 
jūroje vėjo keliami putoti bangų sūkuriai per kelias sekundes vi- 
sus permerkė kiaurai. 

Dar visas aštuonias šėlstančios audros valandas, kai stiprėjo 
vėjas, Teo išliko ramus, išlaikė pusiausvyrą vairuodamas jachtą 
per audringus vandenis ir beveik ištisai įsakinėdamas mums ne- 
leido nukrypti nuo kurso ir išlaikė greitį. Daug kartų įtempdami 
ir atleisdami bures įveikėme visiškai nenuspėjamas oro sąlygas, 
net ir nežinia iš kur kilusį keturiasdešimties mazgų škvalą. Ir 
visą laiką negailestingai čaižė įžulnus lietus. 

Tą pirmą dieną dviese buvome nusiųsti į kambuzą. Mėgino- 
me pašildyti sriubos, bet kai jachta buvo taip pasvirusi, net nau- 
dojantis pakabinama virykle, kuri leidžia išlaikyti puodą lygiai, 
visur jos prisitaškė ir ne kartą mus nuplikė, tad griebėmės mi- 
krobangų krosnelės ir tik pašildėme gatavo maisto iš pakuočių. 
Komandos vyrai ėjo žemyn pamainomis drebėdami nuo šalčio, 
bet buvo taip pavargę, kad per trumpą pietų laiką, kol valgė, 
liko su ta pačia šlapia apranga. Bet dėkingi jų žvilgsniai priminė 
man, kad jūroje per lenktynes tokie namų ruošos darbai taip pat 
svarbūs, kaip ir tai, kas vyksta ant denio. 

Teo atėjo valgyti su. paskutine pamaina ir kąsniuodamas man 
pasakė, kad jau nemažai jachtų nusprendė prisiglausti uostuose 
palei pietinę Anglijos pakrantę. 

-— Bus dar blogiau, kai iš Lamanšo išeisim į Keltų jūrą. Ypač 
sutemus, - pridūrė Žvelgdamas į savo laikrodį. Jau baigėsi aštun- 
ta vakaro ir šviesa ėmė blankti. 

- Ką mano visi kiti? - paklausiau. 

— Jie už tai, kad tęstume. Ir aš manau - jachta atlaikys... 

Tą akimirką mus nusviedė nuo suolų, nes „Tigrė“ smarkiai pa- 
sviro ant dešinio šono, ir aš klyktelėjau, kai stalo briauna skaudžiai 
trenkė į pilvą. Teo - žmogus, kurį nuoširdžiai tikėjau galintį eiti 
vandens paviršiumi, - dabar stengėsi atsikelti nuo grindų. 

- Ką gi, taip ir bus, - tarė išvydęs mane susirietusią iš skaus- 
mo. - Kaip sakei, tai tik regata. Plaukiam į uostą. 

Nespėjau nieko atsakyti, o jis jau lipo į denį žengdamas per 
dvi pakopas. 

Po valandos Teo įvairavo mus į Veimuto uostą. Visi buvome 
kiaurai peršlapę, nors vilkėjome labai modernius apsauginius 
drabužius, ir visai nusivarę. Kai išmetėme inkarą, nuėmėme bu- 
res ir patikrinome visą įrangą, ar kas nesugadinta, Teo sukvietė 
visus į didžiąją kajutę. Susėdome, veikiau susmukome, kur radę 
vietos, ir su oranžiniais varžybų kostiumais atrodėme kaip leis- 
gyviai omarai, įkliuvę į žvejo tinklą. 

- Šiąnakt per daug pavojinga tęsti kelionę, nenoriu rizikuoti 
jūsų gyvybe. Tačiau gerai, kad ir beveik visos varžovų jachtos jau 
rado prieglobstį uostuose, taigi dar turim, nors ir mažai, šansų 
laimėti. Alė ir Mikis vėliau išvirs makaronų, o ligi tol galit išsi- 
maudyti po dušu pagal tvarkaraštį. Kas nors užkaiskit arbatinį, 
kad sušiltume. Rytą mums prireiks sveikos nuovokos. 

Mudu su Mikiu šiaip taip atsistojome ir nusvirduliavome į 
kambuzą. Kai išvirėme didelį puodą makaronų ir pašildėme ga- 
tavą padažą, Mikis užplikė mudviem arbatos, ir aš mėgaudama- 
si ėmiau gurkšnoti įsivaizduodama, kaip šiluma sruvena iki pat 
šąlančių kojų pirštų. 

„- Praverstų ir šlakelis ko nors stipresnio, - nusišiepė Mi- 
kis. - Galima suprasti, kodėl senovės jūrininkai taip maukė 
romą, tiesa? 

- Ei, Al, tavo eilė į dušą, - pašaukė Robas. 

- Nesirūpink, nieko, kad ir praleisiu tą eilę, nueisiu vėliau. 

- Šaunuolė! - dėkingas tarė jis. - Apsimesiu tavimi. 

„Mano abejotini kulinariniai sugebėjimai dar niekada nebuvo 
įvertinti taip gerai, kaip tą vakarą. Kai pavalgėme ir suplovėme 
plastikinius dubenėlius, visi ėmė skirstytis miegoti, kol dar buvo 
kur. Kadangi jachtoje nebuvo skirta vietos miegoti tokiam skai- 
čiui įgulos narių, kai kas įsitaisė ir ant suolų ar grindų, įlindę į 
lengvus miegmaišius. 

Nuėjau maudytis po dušu spėliodama, ar ledinis vanduo, ku- 
rio buvo likę paskutinei eilėje, mano savijautą pagerins ar dar 
pablogins. Kai išėjau iš dušo kabinos, manęs laukė Teo. 

- Ale, man reikia su tavimi pasikalbėti. 

Jis paėmė mane už rankos ir per pritemdytą kajutę, pilną ne- 
judančių kūnų, nusivedė į navigacinės įrangos prigrūstą kertelę, 
kurią vadino savo „būstine“. Pasodino ir suėmė mano rankas. 

- Ale, ar tiki, kad tave myliu? 

- Taip, žinoma. 

- Ar tiki, kad laikau tave nepaprastai gera buriuotoja? 

— Nelabai, - ironiškai šyptelėjau. - Kodėl klausi? 

— Todėl, kad nebeimu tavęs į varžybas. Po kelių minučių ta- 
vęs atplauks valtis. Uoste tau užsakyta nakvynė ir pusryčiai. At- 
leisk, - pridūrė jis. — Aš tiesiog negaliu. 

— Ko negali? 

- Taip rizikuoti. Orų prognozės bauginančios, ir jau kalbėjausi 
su keliais kitais kapitonais — jie žada trauktis. Manau, „Tigrė“ gali 
tęsti regatą, bet tavęs tiesiog negaliu čia palikti. Ar supranti? 

— Ne, nesuprantu. Kodėl aš? Kodėl ne kiti? - prieštaravau. 

— Būk gera, mieloji, juk žinai kodėl. Ir, - jis stabtelėjo prieš 
tęsdamas, - jei nori žinoti tiesą, man daug sunkiau susikaupti ir 
dirbti savo darbą, kai tu laive. 

Sukrėsta ir sutrikusi žvelgiau į jį. 

- Aš... prašau, Teo, leisk man pasilikti, - maldavau. 

— Ne, šį kartą ne. Dar bus daug kur mudviem pasivaržyti, my- 
limoji, ir nebūtinai ant vandens. Todėl dabar nerizikuokim. 

— Bet kodėl, taip susirūpinęs, kad aš nelikčiau, tu lieki? Jei 
kitos jachtos ketina trauktis, kodėl tu to nedarai? 

Jau buvau įsisąmoninusi jo praneštą pribloškiančią žinią ir 
užsiplieskiau pykčiu. 

- Todėl, kad ši regata - tai mano lemtis, Ale. Tiesiog negaliu 
visų jų nuvilti. Na, verčiau eik, susikrauk mantą. Valtis bus čia 
bet kurią minutę. 

- O ką, jeigu pasitraukdama aš visus nuvilsiu? Jei nuvilsiu 
tave? - pasakiau, nors norėjau šaukti, tik žinojau, kad šalia mie- 
ga komandos vyrai. - Turėjau tave saugoti. 

- Tutikrai mane nuvilsi, jei dar ginčysies, - griežtai tarė Teo. - 
Susirink daiktus. Tuoj pat. Tai kapitono įsakymas. Paklusk jam. 

— Klausau, kapitone, - atsakiau susierzinusi ir supratau, kad 
privalau susitaikyti su pralaimėjimu. 

Eidama pasiimti kuprinės vis tiek niršau ant Teo dėl įvairiau- 
sių čia susipynusių priežasčių. Užlipusi ant denio pamačiau per 
uosto vandenis artėjančios valties šviesas ir nuėjau į laivagalį nu- 
leisti trapo. 

Ketindama nieku gyvu daugiau netarti nė žodžio Teo, suga- 
vau virvę, kurią man metė iš valties, ir pririšau prie knechto, o 
valtis jau buvo priplaukusi prie pat borto. Buvau bežengianti tra- 
pu, bet iš viršaus į veidą plykstelėjo žibintuvėlio šviesa. 

- Tu apsistosi viešbutyje „Ihe Warwick Guesthouse“, - išgir- 
dau Teo balsą. 

- Gerai, - atšoviau, įmečiau kuprinę į pakrypusią valtį ir žen- 
giau dar pakopą žemyn, bet paskui Teo sugriebė už rankos ir 
prisitraukė prie savęs. 

- Ale, dėl Dievo meilės, - aš tave myliu. Aš tave myliu... - 
šnibždėjo jis mane apglėbęs, o aš kojų pirštais stypčiojau ant vir- 
šutinio laiptelio. - Niekada to nepamiršk - gerai? 

Nors ir pykau, širdis man atsileido. 

— Niekada, - atsakiau, paėmiau iš jo žibintuvėlį ir pašviečiau, 
kad atmintyje liktų jo veido bruožai. 

- Laimingos kelionės, mano brangiausias, - sušnibždėjau, ir 
Teo nenorom paleido mane ruošdamasis atleisti virvę, tada nu- 
lipau laipteliais ir įšokau į laukiančią valtį. 

"Tą naktį, nors buvau pervargusi po tokios įtemptos dienos 
jachtoje, kokios dar nebuvo tekę patirti, vis tiek negalėjau užmig- 
ti. Be to, perkračiusi kuprinę supratau, kad skubėdama iš jachtos 
palikau joje savo mobilųjį. Dabar praradau tiesioginį ryšį su Teo 
ir keikiau save už žioplumą. Vaikščiodama po kambarį tai pikti- 
nausi, kad be jokių ceremonijų buvau išmesta į krantą, tai stin- 
gau iš baimės žvelgdama į griaudėjančius debesis ir pilantį lietų 
uoste apačioje, girdėjau netilstantį vėjo blaškomos laivo įrangos 
žvangėjimą. Žinojau, kokia svarbi Teo ši regata, bet nerimavau, 
kad noras laimėti gali sudrumsti sveiką protą, kai reikės jo, kaip 
profesionalo, meistriškumo. Ir staiga supratau, kas iš tiesų yra 
jūra: riaumojantis nevaldomas žvėris, savo begaline jėga geban- 
tis palaužti žmones. 

Ėmus aušti niūriam rytui atpažinau „Tigrę“, iš Veimuto uosto 
išplaukiančią į atvirą jūrą. 

Mano pirštai stipriai suspaudė sužadėtuvių dovaną, pakabutį 
ant kaklo, o daugiau niekuo negalėjau padėti. 

- Sudie, mano meile, - sušnibždėjau ir stebėjau „Tigrę“, kol iš 
jos liko mažas taškelis, bangų blaškomas atviroje jūroje. 

Kelias kitas valandas jaučiausi visiškai nuo visų atskirta. Pa- 
galiau supratau, kad nėra prasmės likti vienai ir nelaimingai Vei- 
mute, tad susidėjusi kuprinę traukiniu ir keltu grįžau į Kauzą. 
Bent būsiu arti Fastneto regatos valdymo centro ir iš pirmų šal- 
tinių žinosiu, kokia padėtis, nereikės pasitikėti vien internetu. 
Visose jachtose buvo GPS sekimo prietaisai, bet visiems buvo 
žinoma, kad audringu oru jie nepatikimi. 

Po pusketvirtos valandos įsiregistravau tame pačiame vieš- 
butyje, kur buvome apsistoję su Teo, kol treniravomės, ir nuėjau 
į garsų jachtininkų klubą „Royal Yacht Sąuadron“, gal ką sužino- 
siu. Nusiminiau atpažinusi ne vieną komandą, kuri pradėjo re- 
gatą kartu su mumis, o dabar vyrai liūdėjo susėdę aplink stalus. 

Pastebėjau Paskalį Lemerą, prancūzą, su kuriuo buriavau 
prieš kelerius metus, ir priėjau jo pakalbinti. 

— Labas, Al, - tarė jis nustebęs, - nežinojau, kad „Tigrė“ pa- 
sitraukė. 

- Nepasitraukė, bent kol kas, kiek žinau. Kapitonas vakar iš- 
grūdo mane į krantą. Atseit, per pavojinga. 

- Jis nesuklydo, taip ir yra. Dešimtys jachtų arba oficialiai pa- 
sitraukė iš varžybų, arba laukia uostuose, kol oras aprims. Mūsų 
kapitonas nusprendė trauktis. Mažesnėse jachtose, tokiose kaip 
mūsiškė, buvo tikras pragaras. Man retai yra pasitaikęs toks oras 
kaip dabar. Nors jūsų vyrukams tame griozde, kuriuo plaukia 
tavo draugas, taip pat ne pyragai, bet viskas turėtų būti gerai, - 
ramino jis, pastebėjęs nelaimingą mano žvilgsnį. - Gal po gurkš- 
nelį? Daug čia mūsiškių, šįvakar taip gydančių širdgėlą. 

Sutikau su pasiūlymu, ir, kai prisėdome prie gurkšnojančių 
būrelio, jie kaip tik lygino orų sąlygas dabar ir per septynias- 
dešimt devintųjų Fastneto regatą, kada bangos parbloškė šimtą 
dvylika jachtų ir aštuoniolika žmonių, iš jų trys gelbėtojai, Žuvo. 
Bet po pusvalandžio susinervinusi, eidama iš proto dėl „Tigrės 

ir Teo, atsiprašiau ir apsirengusi šiltą multino striukę talžoma 
lietaus nuėjau į Fastneto regatos valdymo centrą, esantį netolie- 
se, „Royal Ocean Racing“ klube. Nieko nelaukusi pasiteiravau, 
ar yra informacijos apie „Tigrę“. 

- Taip, ji šiuo metu kelias mylias nutolusi nuo Bišopo uolos ir 
sėkmingai plaukia toliau, - atsakė operatorius, pažvelgęs į ekra- 
ną. - Ji dabar ketvirta, Ir tikrai, kai eina tokiu greičiu, ko gero, 
gali laimėti nelikus varžovų, nes ir vėl pranešta, kad nemažai jų 
pasitraukė, - pridūrė jis atsidusęs. 

Apraminta tokių žinių, kad kol kas viskas gerai ir Teo svei- 
kas ir gyvas, grįžau į „Royal Yacht Sąuadron“ klubą, pasiėmiau 
sumuštinį ir stebėjau, kaip čia renkasi vis daugiau nuvargusių 
komandų lietaus permerktais drabužiais ir vėjo sutaršytais plau- 
kais. Girdėjau juos kalbant, kad vėjas vėl sustiprėjo, bet galvojau 
tik apie tai, kas man rūpi, ir negalėjau įsitraukti į pokalbį, tad 
parėjau į viešbutį ir pavyko bent porą valandų, nors ir neramiai, 
nusnūsti. Pagaliau lioviausi stengtis užmigti ir penktą valandą, 
vos brėkštant pilkam rytui, sugrįžau į valdymo centrą. Man įėjus 
visi nuščiuvo. 

— Kokios naujienos? 

Pastebėjau, kaip operatoriai neramiai susižvalgo. 

„„ = Kas nutiko? - paklausiau ir man apmirė širdis. - Ar „Tigrei“ 
viskas gerai? 

Ir vėl operatoriai susižvalgė. 

— Maždaug pusę ketvirtos šįryt gavome nelaimės signalą — 
žmogus už borto. Tuoj pat pakilo kranto apsaugos ir gelbėjimo 
sraigtasparnis. Mes dar laukiam žinių. 

— Ar žinoma, kas iškrito? Kas įvyko? 

- Atleisk, širdele, šiuo metu smulkmenų nežinom. Kodėl tau 
nenuėjus išgerti puodelio arbatos, o mes, kai tik ką sužinosim, 
pranešim. 

Linktelėjau galvą stengdamasi suvaldyti kylančią isteriją. 
„Tigrė“ - moderniausia jachta, turinti puikią ryšio sistemą. Ži- 
nojau, kad jie man meluoja nežinantys smulkmenų. Ir jei jau 
meluoja, tai reiškia tik viena. 

Širdis taip tankiai plakė, maniau, apalpsiu, todėl nuėjau į mo- 
terų tualetą, susmukau ant unitazo ir panikos perimta tik gau- 
džiau orą. Gal aš ir klystu, gal jie tiesiog nenori atskleisti smulk- 
menų, kol tiksliai neišsiaiškino, kas įvyko. Bet sielos gilumoje aš 
žinojau. 

Sraigtasparnis pargabeno Teo kūną į didžiąją valstybės salą, re- 
gatos vadovas maloniai pasiūlė man automobilį iki kelto ir vė- 
liau, jei Sautamptone norėsiu nuvažiuoti į ligoninę, kur Teo kū- 
nas paguldytas lavoninėje. 

“= Tuir Teo motina įrašytos jo, regatos dalyvio, kaip artimiau- 
sios giminės. Liūdna, kad tenka tai sakyti, bet vienai iš jūsų tur- 
būt reikės... na... užpildyti atitinkamus dokumentus. Ar man su- 
sisiekti su ponia Fales-Kings, ar tu tai padarysi? 

- Aš... nežinau, - atsakiau visa apmirusi. 

- Galbūt man reikėtų paskambinti. Labai neramu, kad ji išgirs 
tai per radiją ar televiziją. Deja, ta žinia pasklis po visą pasaulį. 
„Labai apgailestauju, Ale, nekalbėsiu banalybių apie tai, kad Teo 
„užsiėmė tuo, ką labiausiai mėgo. Esu tiesiog sukrėstas dėl tavo ir 
komandos netekties, jį prarado ir buriavimo sportas. 

Aš neatsakiau. Neradau žodžių. 

— Tad gerai, - tarė jis, turbūt nežinodamas, ką su manimi da- 
ryti, nes sėdėjau jo kabinete nekrustelėdama, netekusi amo. - Ar 
norėtum, kad parvežčiau į viešbutį, gal ten kiek pailsėtum? 

Aš beviltiškai gūžtelėjau pečiais suprasdama jo gerus norus, 
bet abejojau, ar dar kada nors galėsiu „pailsėti“. 

- Viskas gerai, ačiū, aš pareisiu. 

- Ko tik reikės, Ale, sakyk, skambink man. Turi mano mobi- 

liojo numerį, tad pranešk, ar norėsi automobilio. Visa komanda 
šiuo metu grįžta „Tigre“ į Kauzą. Esu tikras, jie norės kada nors 
su tavim pasikalbėti, papasakos, kas iš tiesų įvyko, - jei tik galėsi. 
Dabar aš paskambinsiu Teo motinai. | 

Nieko negalvodama kėblinau į viešbutį pakrantės keliu, aki- 
mirką stabtelėjau pažvelgti į žiaurią pilką jūrą. Ten stovėdama 
išrėkiau visus nešvankius keiksmus, stūgavau kaip airių pasakų 
šmėkla, įspėjanti apie artimųjų mirtį, reikalavau atsakymo, ko- 
dėl jūra atėmė iš manęs tėvą, o dabar ir Teo. 

Tą akimirką sau prisiekiau, kad nebekelsiu kojos į jokią 
jachtą. 

Kelios valandos praslinko tuštumoje, sėdėjau savo kambaryje 
nepajėgdama nieko galvoti, jausti ar veikti. 

Žinojau, kad jau nieko nebeturėsiu. 

Nieko. 

Prie lovos suskambo telefonas, ir automatiškai pakilau atsi- 
liepti. Registratorė pasakė, kad laukia keli draugai, nori su ma- 
nimi susitikti apačioje. 

— Toks ponas Robas Belamis ir dar trys, - sakė moteris. 

Buvau visa apmirusi, bet suvokiau, kad nors ir skaudu bus 
susitikti su komandos vaikinais, privalau eiti ir sužinoti, kaip 
Teo mirė. Pasakiau registratorei perduoti, kad susitiksiu su jais 
viešbučio poilsio kambaryje, 

Kai ten įėjau, Robas, Krisas, Mikis ir Gajus manęs jau laukė. 
Jie taip pat buvo priblokšti, beveik nepakėlė į mane akių veblen- 
dami užuojautas. 

- Mes padarėm viską, ką galėjom... 

- Jis taip drąsiai nėrė paskui Robą... 

— Niekieno kaltės nėra, tragiškas nelaimingas atsitikimas... 

Aš linkčiojau galvą ir pajėgiau trumpai atsakyti į užuojau- 
tos žodžius, stengiausi sudaryti gerą įspūdį - kaip normaliai 

funkcionuojantis žmogus. Pagaliau Mikis, Krisas ir Gajus pakilo 
išeiti, bet Robas pasakė liksiąs. 
| *; - Ačiū, vaikinai, - ištariau ir gailiai jiems pamojavau. 
* - Atleisk, Al, man reikia išgerti, - Robas mostelėjo padavėjai, 
toji atsipalaidavusi stovėjo prie baro kampo. - Ir tu išgersi, tada 
viską papasakosiu, kaip buvo. 

“Pagaliau gavęs abiem po stiklą brendžio, Robas giliai atsidu- 
so, jo akyse mačiau ašaras. 

 - Robai, būk geras, papasakok man, - paraginau jį. 

- Gerai. Mes ėmėm dreifuoti, nebejudėjom į priekį, nes oras 
buvo toks baisus, aš buvau denio priekyje, budėjau, ir Teo atėjo 
manęs pakeisti. Vos atsisegiau saugos diržus nuo stulpelio, man 
trenkė didžiulė banga ir nusviedė į jūrą. Matyt, buvau apsvai- 
gintas ir tikrai būčiau nuskendęs, bet Teo davė pavojaus signalą, 
metė gelbėjimosi plūdurą, tada ir pats šoko per bortą. Aš tebe- 
„buvau be sąmonės, bet tuo metu vaikinai jau buvo ant denio ir 
vėliau papasakojo man, kad Teo kažkaip pajėgė priplaukti prie 
manęs, pritempti prie gelbėjimosi plūduro ir užmauti jį man ant 
kaklo, bet kita didžiulė banga atplėšė jį nuo manęs ir įsitrau- 
kė po vandeniu. Jo visai nebebuvo matyti, nes kai taip tamsu ir 
jūra įsiaudrojusi, pati žinai, aptikti žmogų vandenyje tokiomis 
sąlygomis neįmanoma. Jei jam būtų pavykę likti įsikibus plūdu- 
ro, - Robas užgniaužė kūkčiojimą, - būtų likęs gyvas. Vyrai per 
radiją iškvietė gelbėjimo sraigtasparnį, jo komanda mane sura- 
do, nes plūduras turėjo šviesą, - ir ištraukę suktuvu įkėlė į denį. 
Bet Teo... na, pagaliau, po valandos jo... jo... kūną aptiko, susekę 
jo asmeninio siųstuvo, EPIRB, signalą. Dieve mano, aš baisiai 
apgailestauju, Al. Niekada sau už tai neatleisiu. 

Tai išklausiusi tik dabar pajutau į širdį grįžtančius tikrus jaus- 
„mus. Suėmiau jo ranką. 

- Robai, mes visi žinom, kokie pavojai tyko buriuojant, o Teo 
tai žinojo geriau nei kas kitas. 

— Visa tai suprantu, Al, bet jei nebūčiau tą akimirką atkabinęs 
diržų... šūdas! - tarė jis ir pridėjęs ranką prie kaktos užsidengė 
akis. - Judu ketinot būti kartu... ir dėl mano kaltės dabar jo ne- 
bėra, Turėtum nekęsti manęs! 

Tada Robas ėmė nevaldomai raudoti, ir aš nieko negalėjau 
padaryti, mašinaliai plekšnojau jam per petį. Blogiausia, kad iš 
dalies tikrai jo nekenčiau, nes liko gyvas, o Teo - ne. 

— Tu dėl to nekaltas, Robai. Jis padarė tai, ką būtų padaręs 
kiekvienas kapitonas. Ko nors mažiau iš jo nebūčiau tikėjusis. 
Kai kurie dalykai tiesiog... - prikandau lūpą, pati tramdydama 
ašaras, nes pristigau raminamų žodžių. 

- Atleisk, Ale, nedera man čia sėdėti ir žliumbti, - Robas sąži- 
nės graužiamas šluostėsi akis. - Man tiesiog reikėjo prisipažinti, 
kaip jaučiuosi. 

- Ačiū tau. Iš tikrųjų esu dėkinga, kad viską man papasakojai. 
Juk tau taip pat buvo nelengva. 

Kurį laiką sėdėjome tylėdami, tada Robas pakilo. 

- Skambink, padarysiu, ką galėsiu. O jei jau užsiminiau apie 
skambinimą, - Robas įkišo ranką į džinsų kišenę, - radau jį 
kambuze. Jis tavo? 

- Taip. Ačiū, - paėmiau iš jo savo mobilųjį. 

- Teo išgelbėjo man gyvybę, - sušnibždėjo Robas. - Jis tikras 
didvyris, po velnių. Aš... atsiprašau. 

Sekiau akimis nusiminusį Robą3, kol jis ėjo iš poilsio kambario, 
dar pasėdėjau galvodama, kad dabar, kai susitikau su komandos 
vaikinais, nebėra ko čia likti. Be to, neabejojau, kad Selija norės 
atpažinti sūnaus kūną. Atsistojau trokšdama kuo greičiau išvykti 
iš vietos, kuri buvo man pražūtinga, bet dar nežinojau, kur vyk- 
siu. Turbūt namo į Ženevą. Bet supratau, kad ir ten manęs laukia 
Žiojėjanti netekties tuštuma. 

Nebeturiu kur dėtis, nėra jokio prieglobsčio, 
Parėjau į kambarį ir nieko negalvodama ėmiau krautis daiktus. 
Šį kartą mobilųjį išjungiau dėl visai kitos priežasties nei tada, 
kai buvau jachtoje su Teo. Jaučiausi per daug priblokšta ir nega- 
lėjau kalbėtis su seserimis ir Ma, joms pasakyti. Be to, nė viena 
nežinojo apie mudviejų santykius. Nerūpestingai maniau, kad 
dar turiu laiko, supažindinsiu jas su Teo kada nors ateityje. Be 
to, kai buvome pažįstami taip trumpai, kaip būčiau paaiškinusi 
joms, koks jis man svarbus? Kad vos po kelių savaičių artimo 
ryšio jaučiausi taip, tartum mudviejų sielos buvo drauge visą gy- 
venimą? 

Kai mirė tėtis Atlantas, maniau, kad tai bent jau natūrali gy- 
venimo rato tvarka. Tada turėjau Teo, jis mane guodė, teikė viltį 
pradėti iš naujo. Taip galvojant man dingtelėjo, kaip labai pasi- 
klioviau Teo, tikėjausi, kad jis užpildys tą tuštumą, kuri liko po 
tėčio mirties. Bet dabar ir jo nebėra. Nebeliko ir svajonių apie 
ateitį. Per kelias niūrias valandas iš manęs buvo žiauriai išplėštas 
ne tik Teo, bet ir viso gyvenimo aistra buriuoti. 

. Jau buvau beišeinanti iš kambario, bet suskambo telefonas 
ant staliuko prie lovos. 
- Alio? - atsiliepiau atsargiai. 
— Ale, čia Selija. Regatos vadovas man pasakė, kad tu apsisto- 
jusi „New Holmwood“ viešbutyje. 
- Aš... labas, Selija. 
- Kaip jautiesi? - paklausė ji. 
- Baisiai, - burbtelėjau nebeturėdama jėgų apsimesti narsi, 
„bet supratau, kad su ja to ir nereikia. - O jūs? 

— Taip pat. Aš ką tik sugrįžau iš ligoninės. 

Abi tytėjome įsisgmonindamos baisų galutinį veiksmą, kurį 
„reiškė jos žodžiai. Beveik jaučiau, kaip Selija prieš prabildama 
stramdo ašaras. 

- Man dingtelėjo - kur tų dabar vyksi, Ale? 

— Nežinau... Nesugalvoju. 

— Tai gal keltu atplauktum į Sautamptoną? Galėtume kartu 
nukeliauti į Londoną ir kelias dienas pabūtum pas mane. Ne- 
žabotas žiniasklaidos dėmesys dėl šio įvykio jau virsta košma- 
ru. Galėtume užsibarikaduoti mano namuose ir kurį laiką tyliai 
pratūnoti. Ką manai? 

- Aš manau... - net gurktelėjau iš dėkingumo ir palengvėji- 
mo, pasipylė ašaros. - Labai norėčiau. 

— Mano numerį turi, tad paskambink, kuriuo laiku būsi Sau- 
tamptono geležinkelio stotyje, aš tave pasitiksiu. 

— Gerai, Selija. Ačiū jums. 

Paskui dažnai pagalvodavau, kad jei ne Selijos skambutis tą 
juodžiausią man akimirką, pakeliui į Sautamptoną gal net bū- 
čiau puolusi nuo kelto į audringą jūrą paskui Teo. 

Kai mudvi susitikome stotyje ir išvydau jos išblyškusį kaip 
drobė veidą, slepiamą po didžiuliais juodais akiniais nuo sau- 
lės, puoliau jai į glėbį, kaip būčiau puolusi į glėbį Ma. Ilgai ten 
mudvi stovėjome, dvi nepažįstamos giminaitės, vis dėlto stipriai 
siejamos skausmo, ir kiekvienai atrodė, kad yra su vieninteliu 
žmogumi, kuris supras. 

Vaterlo stotyje sėdome į taksi ir atvažiavus į gražų baltą namą 
Čelsyje Selija iškepė mums omletą, nes abi pagaliau supratome, 
kad nuo tada, kai išgirdome tą žinią, buvome nieko nevalgiu- 
sios. Ji pripylė po didelę taurę vyno, ir tą šiltą, ramų rugpjūčio 
vakarą atsisėdome terasoje. 

— Ale, turiu tau šį tą pasakyti. Gal tau pasirodys kvaila, bet 
taip jau yra, kad... - Gležną Selijos kūną nupurtė drebulys. - Kai 
judu čia buvot, aš Žinojau. Bučiuodama jį, kai atsisveikinom, 
jaučiau, kad atsisveikinu paskutinį kartą. 

- Taip, Teo pajuto jūsų baimę, Selija. Jis buvo kaip nesavas 
traukinyje į Sautamptoną, kai grįžome jus aplankę. 

- Ar pajuto mano nuojautą, ar pats nujautė? Prisimeni, prieš 
pat jums išeinant jis užsuko į vonios kambarį, o mums pasakė, 
kad susitiksim prieškambaryje? Na, kai uždariau duris jus išlei- 
dusi, ėjau į virtuvę ir prieškambaryje ant stalelio radau atremtą 
šį voką, adresuotą man. 

Ji stumtelėjo man didelį voką, ir perskaičiau žodį Mamai, už- 
rašytą įmantria, bet dailia Teo rašysena. 

„= Atplėšusi, - kalbėjo toliau Selija, - radau jo naujo testamen- 
to kopiją ir laišką man. Ir laišką tau, Ale. 

- Aš... - Mano ranka pakilo prie burnos. - O, Dieve. 

- Savąjį perskaičiau, o tau skirtas čia, aišku, neatplėštas. Gal 
bus nepakeliama skaityti jį tuoj pat, bet turiu tau atiduoti, kaip 
jis prašo laiške, 

Iš didelio voko ji išėmė mažesnį ir padavė man. Čiupau jį vir- 
pančiomis rankomis. 

- Bet, Selija, jeigu jis nujautė ką bloga, kodėl nenutraukė var- 
žybų, kaip pasielgė daugelis kitų kapitonų? 

- Manau, abi žinom, kodėl, Ale. Pati būdama buriuotoja 
supranti, kad kas kartą, kai regatai prasidedant žengi į jachtą, 
tau gresia pavojus. Kaip Teo sakė mudviem tą dieną, jį galėjo ir 
autobusas partrenkti, - kalbėjo ji, paskui liūdnai gūžtelėjo pe- 
čiais. - Gal.tiesiog nujautė, kad jam lemta... 

- Mirti trisdešimt penkerių?! Negali būti! Jei būtų taip jau- 
tęsis, kaip būtų galėjęs mane pamilti? Jis paprašė už jo tekėti! 
Mums prieš akis buvo visas gyvenimas. Ne, - karštai prieštarau- 
dama purčiau galvą. - Negaliu su tuo sutikti. 

- Aišku, kaip tu patikėsi, ir turi man atleisti, kad taip pasa- 
kiau, bet mane tai savotiškai guodžia. Mirtis taip sutrikdo. Nie- 
kas iš tikrųjų nesusitaiko su tuo, kad jų mylimi žmonės mirtin- 
gi. Ir vis dėlto tai antras po gimimo dalykas, kuris tikrai nutiks 
kiekvienam iš mūsų. 

Žvelgiau į neatplėštą laišką, tebelaikiau jį rankose. 

- Gal taip ir yra, Selija, - atsidusau pasiduodama. - Bet kodėl 
jam būtų reikėję palikti naują testamentą ir laiškus mums abiem, 
jei nebūtų kažko nujautęs? 

— Tiesą sakant, pažįsti Teo - visada susikaupęs, viską daro 
dalykiškai, taip pat ir miršta. 

Dėl to abi nejučia nusišypsojome. 

— Taip. Visai kaip mano tėvas. Ką gi, manau, reikėtų perskai- 
tyti šį laišką. 

- Kai tau bus patogu. O dabar, Ale, mieloji, atleisk man, eisiu 
į viršų ir ilgai pamirksiu vonioje. 

Selija išėjo, ir žinojau, kad labiau norėjo duoti laiko pabūti 
man vienai, o ne būtų tikrai reikėję išsimaudyti vonioje. 

Gurkštelėjusi vyno pastačiau taurę ir virpančiais pirštais at- 
plėšiau voką. 

Pagalvojau, kad tai jau antras mirusio žmogaus laiškas, kurį 
skaitau per pastarąsias kelias savaites. 


Iš manęs, šiuo metu neturinčio aiškios nuolatinės 
gyvenamosios vietos. 

(Iš tiesų važiuoju traukiniu iš Sautamptono į 
Hitrou oro uostą pasitikti tavęs) 


Mano mieliausioji, 

pripažįstu, kad neseniai man atėjo į galvą nelabai 
protinga mintis. Bet kaip jau žinai, ir mano motina tai 
patvirtins - kas jau kas, bet aš tikrai dalykiškas. Ji turi 
mano testamento kopiją nuo tada, kai tik pradėjau da- 
lyvauti regatose. Ne dėl to, kad turėčiau labai daug ką 
palikti, bet, manau, tiems, kurie lieka, lengviau, jei viską 
sutvarkai. 

Savaime suprantama, dabar, kai mano gyvenime atsi- 
radai tu ir tapai mano visatos centru, ta, su kuria tikiuosi 
nugyventi visą gyvenimą, reikalai pasikeitė. Tik dėl to, kad 
viskas tebėra „neoficialu“, kol neužmoviau žiedo tau ant 
piršto kaip priedo prie grandinėlės, kurią nešioji ant kaklo, 
man atrodo nepaprastai svarbu visiems gerai žinoti, kokie 
nutiktų. 

Neabejoju, būsi priblokšta ir džiugiai sujaudinta (cha!), 
kai pasakysiu, kad „Kažkur“ saloje palieku tau savo ožkų 
daržinę. Pirmą vakarą, kai ją pamatei, supratau, kaip tau 
patiko (ne ji) žemė, ant kurios ji stovi, ir turint leidimą 
perplanuoti tas pastatas bent šio to vertas. („Kažkas Kaž- 
kur“ - galima namą ir taip pavadinti, kaip manai?) Ir dar 
noriu, kad turėtum „Neptūną“, mano dabartinius namus 
jūroje. Atvirai prisipažįstu, daržinė ir jachta - vienintelis 
vertingiausias mano turtas. Dar yra mopedas, bet, manau, 
tikrai įsižeisi, jei paliksiu jį tau. O, dar nereikėtų pamiršti 
menkų pagal įgaliojimą valdomų lėšų, kurias gaunu iš 
savo dosnaus tėvo, - jų turėtų užtekti bent tam silpnam 
raudonajam vynui, kurį ateityje gersi „Kažkur“. 

Atleisk, dabar turbūt bėgiai nelabai lygūs, krato, atsi- 
prašau dėl baisios rašysenos - esu tikras, tą pat minutę, 
kai grįšiu namo po regatos, atimsiu šį laišką iš mamos, kad 
bent surinkčiau kompiuteriu. Bet jei kartais neliktų tokios 
galimybės, nes jau būsiu miręs, ilsėsiuosi ramybėje viską 
padaręs taip, kaip norėjau. 

O dabar, Ale, - čia gal net pasirodysiu per daug jaus- 
mingas, - noriu tau pasakyti, kaip labai tave myliu ir ko- 
kia buvai man svarbi per tą trumpą pažinties laiką - 
tu man viskas. Isiūbavai mano laivą tiesiogine prasme 


158 Lucinda Riley 


(tikiuosi, įvertinsi šį jūreivišką palyginimą) ir negaliu su- 
laukti, kada visą gyvenimą laikysiu tave, kai vemsi, apta- 
rinėsime keistos tavo pavardės kilmę ir sužinosiu apie tave 
viską ligi menkiausios smulkmenos, kol drauge sensim ir 
liksim bedančiai. 

O jei kartais tai jau skaitai, pakelk akis į žvaigždes ir ži- 
nok, kad į tave iš ten žvelgiu. Gal net gurkšnoju alų su tavo 
tėčiu klausydamasis apie tavo blogus vaikystės įpročius. 

Mano Ale - Alkione, - tu nė nenumanai, kokį džiaugs- 
mą man suteikei. 


Būk LAIMINGA! Tu turi tam talentą 
Teo xxx 


Sėdėjau ten prietemoje, juokiausi ir verkiau tuo pat metu. Laiš- 
kas buvo toks tikras Teo laiškas, kad man vėl plyšo širdis. 

Su Selija susitikome rytą per pusryčius. Vakare ji palydėjo 
mane į kambarį, bet nepaklausė, kas rašoma laiške, ir buvau jai 
už tai dėkinga. Ji pasakė turinti eiti įregistruoti Teo mirties ir su- 
sitarti dėl jo kūno pergabenimo į Londoną, be to, mums drauge 
reikės nutarti dėl laidotuvių datos. 

- Ale, laiške Teo man dar šį tą parašė. Jis prašo, gal tu per 
laidotuves pagrotum fleita. 

- Tikrai? 

Žvelgiau į ją labai nustebusi, kad Teo numatęs taip toli į 
priekį. 

- Taip, - atsiduso Selija. - Jis jau seniai pasakė, kokia turi 
būti laidotuvių ceremonija. Iškilmingos pamaldos, paskui kre- 
mavimas - beje, reikalavo, kad kremuojant niekas nedalyvautų. 
O tada jo pelenai turi būti išbarstyti Limingtono uoste, kur su 
manimi išmoko buriuoti. Ar jauti, kad tai pajėgsi? 

— Aš... nežinau. 

- Na, jis man sakė, kad labai gražiai groji fleita. Gal atspė- 
si, kad muziką jis pasirinko netradicinė, pagal save. Norėjo, kad 
pagrotum „Vaikiną Džeką“ iš „Fantazijos britų jūreivių dainų 
tema“. Esu tikra, kad ją girdėjai promenadiniame koncerte „Pa- 
skutinis vakaras“. 

- Taip, žinau tą dainą - turbūt nėra nė vieno jūreivio, kuris 
nemokėtų tos melodijos, - iš esmės tai seno jūrininkų šokio me- 
lodija. 

Pasikartojau mintyse kelias melodijas, grotas prieš daug metų, 
bet dar gerai prisimenamas. Teo prašymas buvo toks būdingas 
jam - čia ir aistra buriuoti, ir įgimtas džiaugsmas būti gyvam. 

- Taip, manau, mielai pagrosiu. 

Tada pirmą kartą po jo mirties aš pravirkau. 


"Per kelias kitas bjaurias dienas mudvi su Selija „užsandarino- 
me liukus“, nes už durų buvo įsitaisiusi žiniasklaida. Gyvenome 
kaip atsiskyrėlės, surizikavome tik išeiti nusipirkti maisto ir po 
juodą suknelę laidotuvėms. Reikėjo ištverti visus tuos nemalo- 
numus, dėl to dar labiau ėmiau gerbti tėtį Atlantą už jo paties 
susiorganizuotas laidotuves, pagarba Selijai taip pat augo. Nors 
"buvo akivaizdu, kad Teo buvo jai viskas, sielvarto nepasilaikė 
vien sau. 

- Teo turbūt nėra tau užsiminęs, Ale, bet jis labai mėgo Šven- 
čiausiosios Trejybės bažnyčią Slouno gatvėje, ji netoli nuo čia. Jis 
lankė privačią parengiamąją mokyklą, visai čia pat, ir tai buvo 
jo bažnyčia. Prisimenu, kaip stebėjau jį gal aštuonerių, giedantį 
solo kalėdinę giesmę „Ten toli ėdžiose“, - kalbėjo Selija šiltai šyp- 

„sodamasi. - Ką manai, gal ten tegu ir bus mišios už mirusįjį? 

Tai, kad ji spręsdama klausė ir mano nuomonės, nepaprastai 
jaudino, net jei mano pastabos buvo visai nereikšmingos. Ji pa- 
žinojo Teo - savo vienintelį sūnų — visą jo gyvenimą ir vis dėlto 
buvo tokia gera ir turėjo atjautos, matė ir suprato, ką aš jam jau- 
čiau. Ir ką jis man jautė. 

— Tegu bus, kaip jums atrodo geriau, tikrai, Selija. 

— Ar nori dar ką nors pakviesti į mišias? 

- Be tų, kuriuos jau pakvietėt - komandos ir kitų buriuoto- 
jų, - niekas nežinojo, kad esame pora, - atvirai prisipažinau. - 
Tad, manau, būs nesuprantama, kodėl kviečiu. 

Bet ji suprato. Dažnai trečią nakties, kai sielvartas stipriau- 
sias, abi atėjusios į virtuvę sėdėdavome prie stalo ir ilgai kalbė- 
davomės apie Teo, mėgindamos rasti taip trokštamos paguodos. 
Selija turėjo per ilgus trisdešimt penkerius metus susikaupusių 
prisiminimų nuotrupų, o manieji apėmė tik kelias savaites. Per 
ją geriau pažinau Teo ir man nenusibosdavo žiūrėti į kokį jo vai- 
kystės piešinį ar skaityti laišką su rašybos klaidomis, atsiųstą iš 
internatinės mokyklos, 

Nors ir daug sužinojau, visa tai - ne dabarties tikrovė, ir mane 
guodė tik tai, kad mudviejų pokalbiuose Teo išlieka gyvas. Tai 
buvo visų svarbiausia. 

- Pasirengusi? — paklausė Selija, kai mūsų automobilis susto- 
jo priešais Švenčiausiosios Trejybės bažnyčią. 

Aš linktelėjau ir spustelėjusios viena kitai ranką kaip abipu- 
sio sutarimo ženklą išlipome iš automobilio ir pro spragsinčius 
fotoaparatus nuėjome į vidų. Bažnyčia buvo didelė ir tamsi, ir 
išvydusi ją pilną žmonių - gale buvo daug stovinčių - vos neap- 
siverkiau, nors buvau prisiekusi nelieti ašarų. 

Teo jau laukė manęs prie altoriaus, ir mudvi su Selija tarp 
suolų eilių nuėjome prie karsto. Nurijau gamulą, įstrigusį gerk- 
lėje, pagalvojusi apie tokią baisią vestuvių parodiją — galėjome 
čia susituokti, jei jis būtų likęs gyvas. 

Atsisėdome priekinėje eilėje, prasidėjo pamaldos. Teo savo 
atminų mišioms buvo parinkęs įvairios muzikos. Po vikaro pa- 
mokslo buvo mano eilė. Nuėjau prie nedidelio orkestro baž- 
nyčios priekyje - Selijai pavyko surinkti smuikus, violončelę, 
du klarnetus ir obojų. Tylomis melsdamasi pridėjau prie lūpų 
pūstuką ir ėmiau groti. Prie manęs prisidėjo orkestrėlis, tem- 
pas ėmė greitėti, mačiau, kaip parapijiečiai ima šypsotis, pas- 
kui vienas po kito atsistoja. Pagaliau visi buvo sukilę ir link- 
čiojo. kelius kaip šokdami tradicinį džigą pagal jūrininkų šo- 
kio melodiją, prieš save laikydami sukryžiuotas rankas. Mūsų 
orkestrėlis dar padidino tempą grodamas taip, tartum nuo to 

priklausytų mūsų gyvybė, o susirinkusieji vis greičiau tūpčiojo 
pagal muziką. 

Mums baigus groti sugriaudėjo balsai, pasigirdo šauksmai 
ir plojimai, reikalavimai pakartoti. Aš su fleita grįžau į priekinį 
klauptą ir atsisėdau šalia Selijos. Ji stipriai suspaudė man ranką. 

- Ačiū, mano brangioji Ale, labai tau ačiū. 

Tada į priekį išėjo Robas, užlipo laipteliais prie Teo karsto ir 
paėmė mikrofoną. 

- Teo motina Selija paprašė manęs tarti keletą žodžių. Kaip visi 
žinote, Teo neteko gyvybės gelbėdamas manąją. Jau niekada nepa- 
dėkosiu jam už tai, ką dėl manęs padarė tą naktį, ir žinau, kokias 
kančias jo pasiaukojimas atnešė Alei, moteriai, kurią jis mylėjo. 
Teo, visi, kurie kada nors buvo su tavimi komandoje, siunčiame 
tau savo meilę, pagarbą ir padėkas. Tu buvai tiesiog visų geriau- 
sias. O tau, Ale, - jis pažvelgė į mane, - štai ką jis prašė pagroti. 

Ir vėl pajutau Selijos rankos spustelėjimą, o vienas iš bažny- 
čios choristų atsistojo priekyje ir puikiai padainavo „Kažkur“ iš 
„Vestsaido istorijos. Mėginau nusišypsoti iš kitiems nežinomo 
sąmojo, kurį man skyrė Teo, bet širdį sugildė skaudžiai malonūs 
žodžiai ir aš nepaprastai susijaudinau. Kai viskas baigėsi, aštuo- 
ni Teo komandos vyrai iš Fastneto regatos, tarp jų ir Robas, at- 
sargiai užsidėjo karstą ant plačių pečių ir pajudėjo iš bažnyčios. 
Selija vedėsi mane šalia, mes žengėme pirmosios paskui karstą 
gedėtojų eisenoje. 

Eidama iš bažnyčios pastebėjau klauptuose sėdinčių pažįs- 
tamų. Toje minioje buvo Star ir Kelė, praeinant jos su meile ir 
užuojauta man šypsojosi. Su Selija sustojome lauke, Slouno gat- 
vėje, žiūrėjome, kaip Teo karstas įkeliamas į katafalką, kuriuo 
bus niekieno nelydimas nugabentas į krematoriumą. Kai jis nu- 
važiavo, o mudvi su Selija tyliai atsisveikinome paskutinį kartą, 
pasigręžiau į ją ir paklausiau, kaip sužinojo mano seserys. 

 — Teo tame laiške prašė, jei Kas nors jam nutiktų, susisiekti sų 
"Marina, kad sužinotų ji ir tavo seserys. Jis pagalvojo, kad tau jų 
gali prireikti. 

Parapijiečiai pamažu ėjo iš bažnyčios ir sukiojosi ant šaligat- 
vio, tylomis sveikinosi vieni su kitais. Keli žmonės, daugiausia 
buriuotojai, priėjo tiesiai prie manęs, visi reiškė užuojautą ir ste- 
bėjosi ligi šiol nuslėptais mano muzikiniais gebėjimais. Apsidai- 
riusi pastebėjau aukštą vyrą su tamsiais akiniais, vilkintį kostiu- 
mą, jis stovėjo atskirai nuo visų. Jis man pasirodė toks vienišas ir 
nelaimingas, kad atsiprašiusi būrelio priėjau prie jo. 

"- Sveiki, - tariau. - Aš esu Alė, Teo draugė. Manęs prašė vi- 
siems pasakyti, kad jie maloniai kviečiami į Selijos namus šiek 
tiek užkąsti ir išgerti. Iki ten tik penkios minutės ėjimo. 

Jis pasigręžė į mane, akiniai tebeslėpė akių išraišką. 

- Taip, žinau, kur jie. Esu ten gyvenęs. 

Tada supratau, kad jis Teo tėvas. 

- Labai malonu su jumis susipažinti. 

- Manau, jūs tikrai suprasit - nors labai norėčiau ten užsukti, 
manęs, deja, ten nelaukia. 

Nežinojau, ką jam atsakyti, sutrikusi nuleidau akis. Buvo aki- 
vaizdu, kad jis labai susisielojęs, - nors ir kas ten dėjosi praeityje 
tarp jų su žmona, dabar jis neteko ir sūnaus. 

- Kaip apmaudu, - pralemenau. 

- Tai jūs ta mergina, kurią Teo man sakė ketinąs vesti. Prieš 
kelias savaites jis atsiuntė man elektroninį laišką, - kalbėjo Teo 
tėvas amerikietiškai minkštai tęsdamas balsius, jo tartis taip sky- 
rėsi nuo Teo kapotos angliškos tarties. - Dabar jau eisiu, bet štai, 
„Ale, paimkit mano vizitinę kortelę. Būsiu Londone dar kelias 
dienas, būtų puiku pasikalbėti su jumis apie mano sūnų. Kad ir 
ką apie mane girdėjot, aš jį labai mylėjau. Manau, esat išmintin- 
ga ir suprasit, kad visada reikia išklausyti ir kitą pusę. 

- Taip, - atsakiau prisiminusi, kad tėtis Atlantas kartą man 
patarė lygiai tą patį. 

— Verčiau jau grįžkit, bet labai gerai, kad su jumis susipaži- 
nau. Kol kas viso, Ale, - tarė jis, nusigręžė ir lėtai nuėjo šalin. 

Jaučiau nuo jo viso sklindančią širdgėlą. 

Grįžusi prie kitų būrio pamačiau, kad Kelė su Star kiek tolė- 
liau laukė, kol baigsiu kalbėtis. Priėjau prie jų ir abi puolė manęs 
apkabinti. 

- Dieve mano, Ale, - tarė Kelė. - Vos tik sužinojom, visos 
tau siuntėm žinutes į mobilųjį! Mes labai labai užjaučiam - ar 
ne, Star? 

- Taip, - linktelėjo Star, ir supratau, kaip ji susigraudinusi. — 
Pamaldos buvo labai gražios, Ale. 

— Ačiū. 

— Ir kaip nuostabu girdėti tave grojant fleita. Dar nepraradai 
formos, - pridūrė Kelė. 

Pastebėjau mojančią man Seliją ir rodančią į didelį juodą au- 
tomobilį prie šaligatvio krašto. 

- Klausykit, jau turiu važiuoti su Teo mama, bet ar ateisit į 
jos namus? 

— Gaila, negalim, - atsakė Kelė. - Bet, žinai, mūsų butas tik 
už tilto, Batersyje, tad kai kiek atsigausi, skambtelėk ir užšok pas 
mus, - ką? 

- Labai norėtume susitikti su tavimi, Ale, - tarė Star dar kartą 
mane apkabindama. - Visos sesės siunčia tau linkėjimus. Žiūrėk 
savęs - gerai“ 

— Pamėginsiu. Dar kartą ačiū, kad atėjot. Negaliu apsakyti, 
kaip man tai svarbu. 

Įsėdusi į automobilį žvelgiau, kaip jos abi eina gatve, buvau 
labai sujaudinta, kad jos dalyvavo. 

— Tavo seserys labai mielos. Kaip nuostabu turėti brolių ir se- 

"gerų. O aš, kaip ir Teo, buvau vienturtė, - pasakė Selija automo- 
-biliui pajudėjus nuo šaligatvio. 
“4 - Ar gerai jaučiatės? - paklausiau. 

- Ne, bet pamaldos buvo nuostabios, keliančios dvasią. Ir 
negaliu apsakyti, ką man reiškė klausytis tavo grojimo. - Selija 
„nutilo ir sunkiai atsiduso. - Pastebėjau tave kalbantis su Piteriu, 
Teo tėvu. 

“ - Taip. 

“= Jis bus glaudęsis kur nors bažnyčios gale. Nemačiau jo įė- 
jusi. Jei būčiau pastebėjusi, būčiau pakvietusi ateiti atsisėsti prie 
mūsų, priekyje, 

 - Tikrai? 

- Žinoma! Mes gal jau ir ne per geriausi draugai, bet neabe- 
joju - jis lygiai taip pat sukrėstas kaip aš. Numanau, jis pasakė, 
kad neateis į mūsų namus? 

+ - Taip, bet sakė būsiąs Londone dar kelias dienas ir norėtų su 
manimi susitikti. 

- O, Dieve. Kaip baisiai liūdna, kad nesusivienijom net per 
savo sūnaus laidotuves. Šiaip ar taip, - tarė ji automobiliui susto- 
jus priešais namus, - aš labai dėkinga tau už paramą. Nebūčiau 
to ištvėrusi be tavęs, Ale. Na, eime pasisveikinti su svečiais, pri- 
„siminsime Teo. 


Po dviejų dienų atsibudau patogiame, gerokai atsilikusiame nuo 
mados Selijos namų svečių kambaryje. Ant langų kabojo gėlytė- 
mis išmargintos „Colefax and Fowler“ užuolaidos, priderintos 
prie didelės medinės lovos, kurioje miegojau, užtiesalo, jos derė- 
jo ir prie pablukusių dryžuotų sienų apmušalų. Pažvelgusi į laik- 
„rodį pamačiau, kad jau beveik pusė dešimtos. Po mišių už Teo 

vėl ėmiau miegoti, bet nenormaliai kietai, o rytą nubusdavau lyg 
sirgčiau pagiriomis ar būčiau išgėrusi migdomųjų, kurių Selija - 
siūlė, bet aš atsisakiau. Gulėjau pilkoje šviesoje tokia pat išvar- 
gusi kaip ir tada, kai atsiguliau, — nors kietai išmiegojau daugiau 
nei dešimt valandų, - ir svarsčiau, kad jau nebegaliu slapstytis 
čia su Selija, nors mus abi guodžia nesibaigiantys pašnekesiai 
apie Teo. Selija rytoj išvyksta į Italiją, bet, nors maloniai pakvietė 
vykti kartu, jaučiau, kad toliau turiu manytis viena. 

Tiktai klausimas - kur man vykti iš čia? 

Jau buvau apsisprendusi susisiekti su Šveicarijos buriuoto- 
jų rinktinės treneriu ir pasakyti, kad nedalyvausiu su koman- 
da olimpinėse žaidynėse. Nors Selija ne kartą sakė, kad dėl to, 
kas įvyko, neturėčiau leisti sau susigadinti ateities ir atsisakyti 
buriavimo, kas kartą pagalvojus apie grįžimą ant vandens mane 
nukrėsdavo šiurpas. Gal kada nors tai praeis, bet dabar dar ne 
laikas pradėti ilgus mėnesius įtemptai treniruotis svarbiausiam 
sporto renginiui pasaulyje. Treniruočių stovykloje bus daug 
žmonių, pažinojusių Teo, ir nors pokalbiai su jo motina leido 
išlieti jausmus, buvau nežmoniškai pažeidžiama, kai jį paminė- 
davo kas nors kitas. 

Dabar, netekusi Teo ir jau nebe buriuotoja, staiga pamačiau, 
kad dienos priešais mane niekuo neužpildytos, laukia begalinė 
tuštuma, ir neturėjau supratimo, ką veikti. 

Galbūt, pagalvojau, aš būsiu nauja šeimos Maja, kuriai lemta 
grįžti į „Atlantidą liūdėti vienišai toje prabangoje, kaip ji liū- 
dėjo. Gerai žinojau, kad Maja pakėlė sparnus ir išskrido į naują 
gyvenimą Brazilijoje, vadinasi, galiu grįžti namo ir įsikurti jos 
lizde - tame namelyje. 

Štai ką supratau per kelias praėjusias savaites - gyvenu pui- 
kiai, kaip gyvena turtuoliai, ir jei reikėtų teisti save už ydas, tu- 
rėčiau pripažinti, kad visada žiūrėjau iš aukšto į tuos, kurie už 

mane silpnesni. Niekaip nesupratau, kodėl jie negali pakilti, nu- 
sipurtyti dulkių po kokių patirtų traumų ir žengti toliau. Dabar 
ėmiau suvokti žiaurią tiesą: kol pats neišgyveni netekties ir stip- 
raus sielvarto, neįmanoma nuoširdžiai atjausti kitų, atsidūrusių 
tokioje pat padėtyje. 

. Žūtbūtinai stengdamasi išlikti pozityviai nusiteikusi pasakiau 
sau, kad tai, kas man nutiko, galbūt padarys mane geresnę. Tos 
minties įkvėpta pagaliau išsitraukiau mobilųjį. Gėda buvo pri- 
pažinti, kad nesu įjungusi jo po Teo mirties, - dabar nuo to jau 
praėjo daugiau kaip dvi savaitės. Pamačiusi, kad baterija vėl iš- 
sikrovusi, įjungiau jį krautis. Nuėjau po dušu ir iki manęs ėmė 
sklisti nesibaigiantys pypsėjimai, nes telefonui atgijus ėjo susi- 
kaupusios žinutės ir balso pašto pranešimai. 

Nusišluosčiusi ir apsirengusi mintyse pasiruošiau tam, kas 
manęs laukia, ir tik tada paėmiau telefoną skaityti Ma, seserų 
ir daugelio kitų, sužinojusių apie Teo, žinučių. Ale, norėčiau būti 
ten su tavimi, negaliu įsivaizduoti, kaip jautiesi, bet siunčiu tau visą 
savo meilę, - parašė Maja. Ale, mėginau prisiskambinti, bet tu ne- 
atsiliepi. Man pasakė Ma, aš sukrėsta dėl tavęs. Esu čia dieną ir naktį, 
jei tau reikės. Tigė x. 

Tada perėjau prie balso pašto pranešimų. Be abejo, daugu- 
ma jų, kaip ir žinutės, bus užuojauta. Bet kai surinkau kodą jų 
išklausyti, širdis net šoktelėjo, kai išgirdau seniausią, dešimties 
dienų, pranešimą. Ryšys buvo prastas ir balsas duslus, bet žino- 
jau, kad tai Teo. 


Labas, mano meile. Skambinu tau per palydovinį ryšį, nes 
pasitaikė tokia proga. Mes kažkur Keltų jūroje. Oras velniškai 
bjaurus, ir net aš, garsėjęs tuo, kad man nė motais jūros su- 
pimas, dabar pasiduodu. Žinau, kad pyksti ant manęs, kam 
išvariau iš jachtos, bet prieš mėgindamas bent porą valandų 

nusnūsti noriu tau pasakyti - žinok, tai visai nesusiję su tavo 
gebėjimais buriuoti. Atvirai kalbant, norėčiau, kad būtum 
dabar laive, nes atstoji dešimtį vyrų. Juk žinai, taip padariau 
dėl to, kad myliu tave, mano mieloji Ale. Ir labai tikiuosi, kad 
dar kalbėsiesi su manimi, kai grįšiu! Labanakt, mylimoji. Aš 
myliu tave, kartoju tai vėl. Viso. 


Išmečiau iš galvos visus kitus tolesnius pranešimus ir vėl palei- 
dau "Teo įrašą — dar kartą ir dar, gerte gėriau kiekvieną jo žodį. Iš 
laiko, kada pranešimas paliktas, buvo aišku, kad Teo skambino 
maždaug prieš valandą iki tos akimirkos, kai nuėjo į denį ir pa- 
matė Robą, nublokštą į jūrą. Ir gelbėdamas jį pasitiko savo mirtį. 
Gerai nežinojau, kaip visiems laikams išsaugoti balso pašto ži- 
nutę, bet turėsiu sužinoti. 

- Ir aš tave myliu, — sušnibždėjau, ir paskutiniai pykčio li- 
kučiai dėl to, kad tą dieną liepė man išlipti iš jachtos, galutinai 
išgaravo. 


Per pusryčius Selija pasakė eisianti greitosiomis šio to nusipirkti ' 
prieš kelionę į Italiją. Ė 
- Ar jau apsisprendei, kur keliausi toliau, Ale? Juk žinai, man-: 
būtų labai gerai, jei liktum čia, kai būsiu išvykusi. Arba vyk.su 
manimi. Tikrai gausi paskutinės minutės bilietą į Pizą. s 
- Dėkui, jūs labai gera, bet, manau, veikiausiai grįšiu namo, = 
atsakiau būgštaudama, kad galiu tapti Selijai našta. 
— Kaip nuspręsi. Tik man pranešk. Ė 
Jai išėjus užlipau į viršų ir pamaniau esanti jau tiek sustiprė-: 
jusi, kad galiu apsilankyti pas Kelę ir Star. Pirmiausia paskam-- 

binau Kelei, nes tai ji viską abiem organizuodavo, bet pasigirdo 
balso pašto pranešimas, tad paskambinau Star. 

4 - Ale? 

“ - Sveika, Star. Kaip laikaisi? 

. - Oi, aš - gerai. Bet svarbiau, kaip tu. 

- Man viskas gerai. Pamaniau, galėčiau rytoj pas jus užsukti, 
- - Na, aš būsiu viena. Kelė fotografuoja Batersio elektrinę. Jai 
kilo įkvėpimas ir nori panaudoti vienam iš savo meno projektų, 
kol iš elektrinės dar nesumanė padaryti ko nors kita. 

— Ar galėsiu tada ateiti pas tave? 

— Būtų miela. 

- Puiku. Kuriuo metu geriausia? 

- Aš manau, visą dieną, Ale. Gal ateitum užkąsti per pietus? 

= Gerai, būsiu maždaug pirmą. Iki rytojaus, Star. 

Baigusi pokalbį atsisėdau ant lovos ir suvokiau, kad rytdienos 

pietūs bus pirmas kartas, kai praleisiu su jaunesniąja sese ilgiau 
negu penkias minutes viena, be Kelės. 
- Pasiėmiau iš kuprinės nešiojamąjį kompiuterį, samaniusi pa- 
tikrinti elektroninį paštą. Pasidėjau jį ant tualetinio stalelio ir 
jjungiau. Radau ir vėl užuojautos laiškų ir įprasto šlamšto, tarp 
jų iš kažkokios Tamaros, kuri siūlė man paguodą, nes naktys jau 
ilgėjančios. Paskui pamačiau kitą vardą ir ne iškart atpažinau - 
"Magdalena Jensen. Po kelių akimirkų prisiminiau, kad ji vertėja, 
„man verčianti knygą iš tėčio Atlanto bibliotekos, ir padėkojau 
Dievui, kad nespustelėjau „ištrinti“. 


“Nuo: Magdalenajensen1Gtrans.no 

4 Kam: Allygenevaegmail.com 
Turinys: Grieg, Solveig og Jeg / Grygas, Solveiga ir aš 
2007 rugpjūčio 20 

Mieloji ponia D Aplesjė, 
su malonumu verčiu „Grieg, Solveig og Jeg“. Knyga labai 
įdomi, tai visai kita istorija negu ta, kurią buvau anksčiau 
aptikusi čia, Norvegijoje. Pagalvojau, gal norėsite pradėti 
skaityti rankraštį, tad pridedu puslapius, kuriuos jau išver- 
čiau, iki 200. Likusius turbūt jau turėsiu po dešimties dienų. 


Su geriausiais linkėjimais, 
Magdalena 


Atidariusi priedą, kuriame buvo vertimas, perskaičiau pirmą 
puslapį, tada antrą, o nuo trečio persikėliau nešiojamąjį kom- 
piuterį prie lovos, kad patogiai įsitaisyčiau skaityti toliau. 


(na 


Telemarkas, Norvegija 
1875 metų rugpjūtis 

„Ana Tomasdater Lanvik sustojo palaukti Rozos, seniausios kar- 
vės bandoje, kol ši užlips stačiu šlaitų. Roza, kaip visada, atsiliko 
nuo kitų, jau perėjusių į naują ganyklą. 

+= Padainuok jai, Ana, ir ji ateis, - vis patardavo tėvas. - Ji ateis 
„pas tave. 

“Ana uždainavo „Per Spelmann“, Rozos mėgstamiausios dai- 
nos pradžią, ir melodija išsiliejo kaip varpelis, skardenantis slė- 
nyje. Žinodama, kad Roza gerokai užtruks, kol iki jos atkiūtins, 
"Ana atsisėdo ant šiurkščios žolės, o būdama liekna susirietė 
"mėgstama poza, kokia geriausia mąstyti, - kelius prisitraukė prie 
smakro ir apglėbė rankomis. Ji kvėpė į save ramaus, šilto vakaro 
"orą ir gėrėjosi reginiu, niūniuodama kartu su dūzgiančiais lau- 
„kuose vabzdžiais. Saulė jau ėmė slinkti link kalnų anapus slėnio, 
Ar ežero vanduo pakalnėje sutvisko rausvai lyg išsilydęs auksas. 
-Netrukus saulė visai pradings ir greitai sutems. 

 Pastarąsias dvi savaites, kai ji skaičiuodavo karves ant kal- 
"no šlaito, sutemos leidosi kasdien pastebimai vis anksčiau. Ligi 
tol daug mėnesių būdavo šviesu iki vidurnakčio, o šįvakar, Ana 
žinojo, tuo metu, kai pareis į trobelę, motina jau bus uždegusi 
„žibalines lempas. O tėvas ir jaunesnysis brolis jau bus atvažiavę 
"padėti joms uždaryti vasaros pieno ūkio ir prieš žiemą parsiva- 
yti gyvulių į slėnį. Šis įvykis skelbdavo šiaurės vasaros pabaigą 

ir ateidavo metas, kuris Anai atrodė kaip be galo ilgi mėnesiai 
beveik amžinos tamsos. Ryški kalno šlaito žaluma netrukus ap- 
siklos storu balto sniego apdangalu, o ji su motina bus išsikraus- 
čiusios iš medinės buveinės, kur leido šiltesnius mėnesius, - su- 
grįžusios į šeimos ūkį nedidelio Hedalio kaimo pakraštyje. Kol 
Roza atkrypavo, - retkarčiais ji stabtelėdavo šnarpšdama ap- 
uostyti žolių, - Ana ją ragindama padainavo dar kelias eilutes. 
Anos tėvas Andersas manė, kad Roza kitos vasaros nebesulauks. 
Regis, niekas tiksliai ir nežinojo, kiek karvei metų, bet ji tikrai 
ne jaunesnė už dabar jau aštuoniolikmetę Aną. Ji pagalvojo, kad 
Rozos nebebus ir nebepasveikins jos čia tuo švelnių gintarinių 
akių žvilgsniu, Anos manymu, rodančiu, kad Roza ją atpažįsta, 
ir dėl to susitvenkė ašaros jos pačios akyse. O dar prisidėjo min- 
tys apie ilgus tamsius mėnesius priešakyje, ir ašaros jau pasipylė 
skruostais. 

Bent jau, pagalvojo ji, skubiai šluostydamasi veidą, kai grįš į 
ūkį Hedalyje, turės Gerdę ir Vivą, savo katę ir kalaitę. Ana nieko 
taip nemėgo, kaip atsisėsti susirietus priešais židinį ir valgyti sal 
džią gomme, užteptą ant duonos, kai Gerdė murkia jai ant kelių, 
o Viva laukia sulaižyti trupinių. Nors žinojo, kad motina neleis 
jai šiaip sau sėdiniuoti ir svajoti visą Žiemą. 

— Kada nors turėsi rūpintis savo namais, kjaere', o manęs ten 
nebus, kad papenėčiau tave ir tavo vyrą! - nuolat kartodavo jos 
motina Berita. 

Ana mušdavo sviestą, adydavo drabužius, lesindavo vištas 
arba kočiodavo tešlą kepti lefse, paplotėlius, kuriuos jos tėvas 
šlemšdavo dešimtimis, bet mažai domėjosi namų ruošos darbais 
ir tikrai kol kas negalvojo, kad reikės ruošti valgį kažkokiam įsi- 
vaizduojamam vyrui. Nors ir kaip stengėsi, - bet visai sąžiningai 


* mieloji (norv.). 

sau prisipažino, kad stengėsi nelabai, - jos pastangų virtuvėje 
vaisiai dažnai buvo nelabai įmanomi valgyti ar net visiška ne- 
sėkmė, 

- Jau tiek metų verdi gomme, o skonis nesitaiso, - dar tik pra- 
ėjusią savaitę pasakė motina, trinktelėdama ant virtuvės stalo 
dubenėlį cukraus ir ąsotį šviežio pieno. - Jau metas išmokti virti 
kaip reikiant. 

Bet nors ir kaip ji stengės, gomme vis nenusisekdavo, prisvil- 
davo prie dugno. | 

- Išdavikė, - Ana sušnibždėjo Vivai, kai net visada išalkusi 
kaimo kalė suko nosį nuo jos tyrelės. 

"Nors Ana liovėsi lankiusi mokyklą prieš ketverius metus, ta- 
Čiau vis dar ilgėjosi kiekvieno mėnesio trečios savaitės, kada fre- 
ken Jakobsen, mokytoja, pakaitomis lankanti Telemarko fiulkės 
kaimus, atvažiuodavo pamokyti jos naujų dalykų. Jai tai patiko 
daug labiau už griežtas pastoriaus Erslevo pamokas, kai prieš 
visą klasę reikėdavo sakyti atmintinai iškaltas Biblijos ištraukas. 
Ana to baisiai nemėgo ir ją pildavo karštis jaučiant visų įsmeig- 
tas akis, kai ji vis užsikirsdama tardavo nežinomus žodžius. 
-„Pastoriaus žmona fru Erslev buvo daug malonesnė ir turė- 
jo daugiau kantrybės mokydama Aną giesmių bažnyčios chore. 
Tuo metu jai dažnai skirdavo giedoti solo. Giedoti daug lengviau 
negu skaityti, atrodė Anai. Giedodama ar dainuodama ji tiesiog 
užsimerkia, praveria burną ir iš jos pasigirsta, regis, visiems ma- 
lonūs garsai. 
„Kartais ji pasvajodavo giedoti priešais parapijiečius didelėje 
bažnyčioje Kristianijoje. Tik giedodama jausdavosi šio to verta. 
Bet tikrovėje - tai nuolat primindavo motina - dainuodama ji 
tik parvaro namo karves, o kada nors migdys savo vaikus, tad 
jos talentas duoda mažai naudos. Visos jos bendraamžės iš cho- 
ro jau buvo arba susižadėjusios, arba ištekėjusios, arba kentėjo 

dėl to, kas nutinka ištekėjus. Jos, regis, bloguodavo, labai susto- 
rėdavo, o paskui pagimdydavo vaikelį, tas klykdavo visas raudo- 
nas, ir jos turėdavo mesti giedojimą chore. 

Per vyresniojo brolio Nilso vestuves Anai teko iškęsti plačios 
giminės užuominas ir raginimus tekėti, bet jai kol kas niekas ne- 
sipiršo, tad šią žiemą ji taip ir liks su kitomis garmmel fraken, 
kaip jos jaunesnysis brolis Knutas vadino netekėjusias vyresnes 
kaimo merginas. 

- Dievas duos, tai gausi vyrą, kuris nekreips dėmesio į valgį 
lėkštėje, tiktai smaksos į tas tavo gražias mėlynas akutes, - šitaip 
dažnai ją erzindavo tėvas, Andersas. 

Ji žinojo, kad šeimos narių galvose sukasi klausimas: ar tik 
Larsas Trulsenas, nuolat gaudavęs paragauti jos prisvilintų vai- 
šių, ir nebus tas drąsuolis. Jis su pasiligojusiu tėvu gyveno gre- 
timame ūkyje Hedalyje. Per du Anos brolius Larsas — vieninte- 
lis vaikas ir nuo šešerių augęs be motinos - tapo ne visai tikrū 
trečiuoju broliu ir dažną vakarą sėdėdavo prie Lanvikų šeimos 
vakarienės stalo. Ana prisiminė, kaip jie visi kartu žaisdavo per 

ilgas žiemas tomis dienomis, kai sninga. Storžieviai, padūkėliai 
broliai smagindavosi užversdami vienas kitą sniegu, ir baltame 
kraštovaizdyje išsiskirdavo rudi auksu tvieskiantys Lanvikų gi- 
minės plaukai. O gerokai švelnesnis Larsas, jų nusivylimui, tuo 
metu visada likęs viduje skaitydavo knygą. 

Vyresnysis sūnus Nilsas, jei viskas būtų klostęsi normaliai, 
su jauna žmona po vestuvių būtų likęs Lanvikų sodyboje. Bet 
žmonos tėvai neseniai mirė, vadinasi, ji paveldėjo jų ūkį kaime 
už kelių valandų kelio nuo Hedalio, ir Nilsas išsikraustė ten jo 
valdyti. Knutui teko jau visam laikui likus Lanvikų ūkyje padėti 
tėvui. 

Tad Ana dažnai sėdėdavo tik su Larsu, vis dar nuolat užei- 
nančiu. Kartais jis papasakodavo apie tuo metu skaitomą knygą, 

ir-Ana ištempusi ausis klausydavosi, kaip jis ramiu balsu pasa- 
koja įdomiausias istorijas apie kitus kraštus, kurie atrodė kur kas 
įdomesni už Hedalį. 

- Ką tik baigiau skaityti „Perą Giuntą“, - pasakė jis vieną va- 
karą. - Tą knygą man atsiuntė dėdė iš Kristianijos, ir, manau, tau 
ji patiks. Manau, tai geriausia, ką ligi šiol yra parašęs Ibsenas. 

Ana nuleido akis nenorėdama prisipažinti, kad neturi su- 
pratimo, kas tas Ibsenas, bet Larsas jos dėl to nesmerkė ir pa- 
pasakojo viską apie didžiausią dar gyvą Norvegijos dramatur- 
gą, kuris veikiausiai yra kilęs iš Šieno, labai netoli nuo Hedalio 
esančio miesto, ir garsina Norvegijos literatūrą ir kultūrą vi- 
same pasaulyje. Larsas sakėsi perskaitęs viską, ką Ibsenas yra 
parašęs. Anai iš tiesų atrodė, kad Larsas yra perskaitęs knygų 
daugiausiai už visus, jis net prisipažino jai svajojąs kada nors 
pats tapti rašytoju. 

- Nors, kai gyvenu čia, turbūt taip nebus, - tarė jis mėlynomis 

akimis nervingai žvelgdamas į akis Anai. - Norvegija tokia maža 
ir daugelis mūsų prastai išsilavinę. Bet girdėjau, kad Amerikoje, 
jeigu labai stengiesi, gali tapti kuo tik nori... 
Ana žinojo, kad Larsas tam rengdamasis net išmoko angliš- 
kai skaityti ir rašyti. Jis rašė eiles ta kalba, sakė jau greitai išsių- 
siąs jas leidėjui. Kai Larsas prabildavo apie Ameriką, Anai šir- 
dį nuverdavo skausmas, nes ji žinojo, kad tai nepasiekiama. Jo 
tėvas susuktas artrito, rankos visą laiką sustingusios į nebaigtą 
„gniaužti kumštį, tad jis pats vienas rūpinosi ūkiu ir gyveno ap- 
griuvusioje troboje. 

Larsui po vakarienės išėjus Anos tėvas dažnai apgailestauda- 
vo, kad Trulsenų šeimos žemė jau daug metų tinkamai neįdirba- 
ma, jų kiaulės lakstančios palaidos ir knisančios žemę, dėl to ji 

tapusi nualinta ir nederlinga. 
“ - Tenne ką geriau nei pelkėje, kai neseniai taip lijo, - sakyda- 

vo tėvas. - Bet tas berniokas gyvena savo knygų pasaulyje, o ne 
tikrame, kur yra laukai ir ūkiai. 

Praėjusią žiemą vieną vakarą, kai Ana stengėsi perskaityti žo- 
džius naujos giesmės, kurią buvo davusi jai išmokti fru Erslev, 
Larsas, pakėlęs akis nuo knygos, stebėjo ją iš kitos pusės virtuvės , 
stalo. 

- Gal nori, kad padėčiau? - paklausė jis. 

Nuraudusi, nes suprato, kad taria vis tuos pačius žodžius, 
stengdamasi perskaityti teisingai, Ana pasvarstė, ar norėtų Larso 
arčiau savęs, nes jis visada taip bjauriai dvokia kiaulėmis. Paga- 
liau linktelėjo, ir Larsas priėjęs atsisėdo šalia. Kartu jie mokėsi 
kiekvieno žodžio, kol ji pajuto, kad gali perskaityti visą giesmę 
ištisai, nesustodama. 

- Ačiū, kad man padėjai, - tarė ji. 

- Man buvo malonu, - atsakė jis nurausdamas. - Jei norė-. 
tum, Ana, galiu padėti tau išmokti geriau skaityti ir rašyti. Jeigu 
tik pažadėsi man retkarčiais padainuoti. 

Žinodama, kad per ketverius metus, kai nebelankė moky- 
klos, buvo apleidusi skaitymą ir rašymą, Ana sutiko. Nuo tada 
praėjusią žiemą daug vakarų juodu sėdėjo suglaudę galvas prie 
virtuvės stalo, Ana visai užmetė siuvinėjimą, ir motina dėl to 
pyko. Nuo giesmių jie greitai perėjo prie knygų, kurias Larsas 
atsinešdavo iš namų, suvyniotas į vaškuotą popierių, kad ap- 
saugotų brangius jam lapus nuo nesiliaujančio lietaus ir snie- 
go. O kai padirbėdavo, knygos buvo užverčiamos, ir Ana jam 
dainuodavo. 

Nors tėvai iš pradžių nerimavo, kad ji per daug įnikusi į kny- 
gas, jiems patiko klausytis, kaip Ana vakarais skaito. 

— Būčiau nuo tų trolių pabėgusi kur kas greičiau, - pareiškė 
Ana, vieną vakarą prie židinio perskaičiusi jiems „Iris Baltosios 
žemės princeses“. 

- Bet kad vienas trolis buvo su šešiom galvom, - atkreipė dė- 
mesį Knutas. 

- Kai galvos šešios, tiesiog sunkiau bėgti, - atsakė Ana plačiai 
šypsodamasi. 

“Ji mokėsi ir rašyti, ir Larsą ėmė juokas dėl to, kaip tvirtai su- 

spaudusi ji laiko pieštuką - krumpliai buvo net pabalę. 

- Niekur jis nuo tavęs nepabėgs, - tarė jis pataisęs pieštuką jos 
rankoje, rūpestingai sudėliojęs kiekvieną pirštelį kaip reikiant. 

Vieną vakarą gindamasis nuo geliančio šalčio jis buvo atėjęs 
su vilkenos kailiniais ir, kai išeidamas atidarė duris, pro jas įskri- 
do snaigių didumo sulig drugeliu. Viena nutūpė Anai ant nosies, 
ir Larsas droviai ištiesė ranką jos nubraukti, kol dar neištirpo. 
Pajuto, koks šiurkštus jo didelis delnas ant Anos odos, ir skubiai 
susikišo ranką į kailinių kišenę. 

- Labos nakties, - murmtelėjo Larsas prieš drįsdamas išeiti 
į nakties tamsą, ir, kai durys paskui jį užsidarė, ant grindų liko 
tirpti snaigės. 


IN 
O 
Kai Roza pagaliau priėjo, Ana atsistojo. Glostydama aksomines 
karvės ausis ir pabučiavusi baltą žvaigždę kaktos vidury, apie 
švelnų rausvą Rozos snukį pastebėjo žilų šerių. 
- Būk gera, lik dar kitai vasarai, - tyliai sušnibždėjo jai. 
Įsitikinusi, kad Roza iš lėto pėdina prie visos bandos, taikiai 
besiganančios tamsiame slėnyje apačioje, Ana patraukė į trobe- 
lę. Eidama gerai suvokė, kad nėra pasirengusi permainoms, ji 
tenorėjo kiekvieną vasarą grįžti čia ir sėdėti laukuose su Roza. 
Namiškiai gal mano, kad ji tebėra vaikiška ir nieko nesupranta, 
bet ji tiksliai žinojo, kas jai numatoma. Labai gerai prisiminė, 
kaip keistai elgėsi Larsas prieš atsisveikindamas vasarai. 

Padavė jai skaityti Ibseno poemą „Peras Giuntas“ ir, kai ji 
knygą laikė prieš save, švelniai suėmė jai ranką. Ana sustingo. Jo 
prisilietimas reiškė kitokį artumą, nebe brolio ir sesers santykius, 
kaip ji visada manė. Pakėlusi akis į Larsą labai mėlynose akyse. 
ji išvydo kitokią išraišką ir jis staiga pasirodė esąs jai svetimas. 
Tą vakarą Ana atsigulė miegoti drebėdama nuo to žvilgsnio, nes 
gerai suprato, ką jis reiškia, 

Tėvai, regis, jau žinojo apie Larso ketinimus. 

— Reikia nupirkti Trulsenų žemę kaip Anos kraitį, - nugirdo 
ji tėvą vieną vėlų vakarą sakant motinai. 

- Bet galim rasti Anai ką nors iš geresnės šeimos, - tyliai atsa- 
kė Berita. - Hokonsenai dar turi nevedusį sūnų, jie gyvena Bio.. 

— Norėčiau, kad ji įsikurtų arčiau, - tvirtai atsakė Andersas. - 
Kai nusipirksim Trulsenų žemę, gal kokius trejus metus iš jos 
visai nebus pajamų, kol dirva atsigaus, o jei atsigaus, derlius bus 
dvigubas. Manau, Larsas yra geriausias, kokio galim tikėtis, tu- 
rėdami omeny Anos... trūkumus. 

Pastaba skaudžiai įgėlė, ir Ana dar labiau piktinosi, kai tėvai 
jau atvirai ėmė svarstyti jos ir Larso santuokos planus. Ji stebėjo- 
si, kodėl jie tiesiog nepaklausia, ar ji norėtų tekėti už Larso. Bet 
jie neklausė, tad Ana susilaikė ir nepasakė jiems, kad nors Larsas 
jai patinka, iš tiesų ji nėra įsitikinusi, ar galėtų jį mylėti. 

Nors kartais įsivaizduodavo, kaip būtų, jei bučiuotųsi su vyrų, 
nebuvo tikra, ar jai tai patiktų. O dėl kito neaiškaus dalyko - ži- 
nojo, tai turi nutikti, kad atsirastų vaikų, - na, apie tai ji galėjo 
tik spėlioti. Naktimis pasitaikydavo nugirsti girgždėjimą ir keis- 
tas dejones iš tėvų kambario, bet kai paklausė apie tai Knuto, jis 
tik patyliukais prunkštelėjo ir pasakė, kad visi taip atsiranda šio- 
je žemėje. Jeigu daroma panašiai kaip tada, kai pas karvę atve- 
damas bulius... Ana raukėsi apie tai pagalvojusi, nes prisiminė, 
kaip reikėdavo raginti bliaunantį gyvulį ropštis ant patelės, kurią 

turėjo paimti jėga, o ūkio darbininkai padėdavo įeiti vidun tam 
„daiktui“, kad po kelių mėnesių ji apsiveršiuotų. 

+ Ana norėjo paklausti motinos, ar panašiai būna ir žmonėms, 
bet niekaip neįsidrąsino. 

Dar blogiau buvo, kai šią vasarą Ana vargais negalais įveikė 
„Perą Giuntą“, ir net dabar, daug kartų apmąsčiusi tą kūrinį, nie- 
kaip negalėjo suprasti, kodėl vargšė kaimo mergina, pagrindinė 
veikėja - ji buvo vardu Solveiga - visą savo gyvenimą praleido 
veltui, nes laukė tokio bjauraus mergininko kaip Peras. O pas- 
kui, kai jis sugrįžo, priėmė jį ir priglaudė to melagio ir apgaviko 
galvą sau ant kelių. 

- Būčiau tą galvą atidavusi kaip kamuolį Vivai žaisti, - su- 
bambėjo Ana, artindamasi prie sodybos. Tą vasarą ji tvirtai nu- 
sprendė vieną dalyką - niekada, niekada netekės už vyro, kurio 
nemyli. 

Priėjusi keliuko galą, ji išvydo tvirtą medinę trobelę, vis tokią 
pat iš kartos į kartą. Tarp tamsesnių eglių miške, supančiame so- 
dybą, išsiskyrė ryškus, sveikai žalias keturkampis - velėna deng- 
tas stogas. Ana pasisėmė kaušelį vandens iš statinės šalia prieki- 
nių durų ir nusimazgojo rankas, kad išnyktų karvės kvapas prieš 
įžengiant į jaukią virtuvę, kuri kartu buvo ir svečių kambarys, 
o ten, kaip ir buvo spėjusi, jau buvo uždegtos ir ryškiai švietė 
žibalinės lempos. 

Kambaryje stovėjo didelis stalas, užtiestas languota staltiese, 
drožinėta pušinė indauja, sena malkomis kūrenama krosnis ir 
didžiulis atviras židinys, virš kurio jiedvi su motina kaitindavo 
geležinį puodą košės pusryčiams ir vakarienei, o dienos valgiui 
mėsą su daržovėmis. 

Užpakalinėje trobos pusėje buvo miegamieji - tėvų, Knuto 
kambariai ir mažas kambarėlis, kur miegodavo Ana. 

Pasiėmusi nuo stalo lempą ji perėjo gerokai nuzulintomis 

medinėmis grindimis ir stumtelėjo savo miegamojo duris. Vie- 
tos buvo tik tiek, kad vos prasispraudė, nes lova stovėjo prie pat 
durų. Ana pastatė lempą ant stalelio prie lovos ir, kai nusiėmė 
kyką, jos garbanoti tankūs rusvai auksiniai plaukai užkrito ant 
pečių. 

Pasiėmusi blausų veidrodį, Ana atsisėdo ant lovos ir pasi- 
žiūrėjo, ar švarus veidas, - kad deramai atrodytų per vakarienę, 
nusivalė purvo dėmelę nuo kaktos. Akimirką žvelgė į savo at- 
spindį įskilusiame veidrodyje. Nelaikė savęs gražia. Nosis atrodė 
per maža palyginti su didelėmis mėlynomis akimis ir putliomis 
lenktomis lūpomis. Vienintelis geras dalykas, pagalvojo ji, kad 
atėjus Žiemai strazdanos, vasarą gausiai nuberiančios viršunosę 
ir skruostus, išbluks ir neišlįs iki pavasario. 

Atsidususi ji padėjo veidrodį, tada prasispraudė pro duris ir 
pažvelgė į laikrodį ant virtuvės sienos. Jau septynios, ir keista, 
kad nieko, regis, nėra namie, ypač dėl to, kad čia buvo laukiama 
tėvo ir Knuto. 

- Ar yra kas namie? - šūktelėjo Ana, bet niekas neatsiliepė. 

"Žengusi laukan į greitai tirštėjančias sutemas ji nuėjo už tro- 
bos, kur tiesiai ant žemės stovėjo tvirtas pušinis stalas. Ana nu- 
stebo išvydusi ten sėdinčius tėvus ir Knutą su nepažįstamų vyru, 
kurio veidą apšvietė žibalinė lempa. 

- Kurgi tu buvai, vaikeli? - paklausė motina kildama. 

— Bet išėjai kadai kadžių, - priekaištavo Berita, 

- Gavau ieškoti Rozos - kitos ją vieną buvo palikusios to- 
liausiai. 

— Na, bent dabar grįžai, - Beritai, regis, palengvėjo. - Šis po- 
nas atkeliavo čia su tavo tėvu ir broliu, kad susitiktų su tavimi. 

Ana žvilgtelėjo į poną stebėdamasi, kurių galų jam to reikia. 
Per visą gyvenimą dar niekas nebuvo atėjęs „susitikti“ su ja. Ati- 

džiau pažvelgusi ji pamatė, kad tai ne kaimo žmogus. Jis vilkėjo 
tamsų, pasiūtą pagal užsakymą švarką plačiais atlapais, buvo pa- 
sirišęs šilkinę kaklaskarę, mūvėjo flanelines kelnes, o šios, nors 
purvinais kraštais, buvo tokios, kokias mėgsta nešioti didelių 
miestų dabitos. Jo vešlūs ūsai buvo užriestais galais, visai kaip 
ožio ragai, o iš veido bruožų Ana spėjo, kad yra įpusėjęs šeštą 
dešimtį. Apžiūrinėdama poną ji pastebėjo, kad ir jis vertinamai 
ją nužvelgia. Tada jis nusišypsojo ir ta šypsena rodė, kad Ana 
jam patinka. 

- Nagi, Ana, susipažink su ponu Bajeriu, - pakvietė ją tėvas, 
iš didelio ąsočio pildamas ponui alaus į alavinį puodelį. 

Ana baikščiai priėjo prie vyro, o tas tuoj atsistojo ir ištiesė jai 
tanką. Ir Ana ištiesė ranką, bet jis, užuot paspaudęs, suėmė ją 
abiem delnais. 

- Freken Lanvik, malonu su jumis susipažinti. 

- Tikrai? - paklausė ji, nustebinta tokio džiugaus pasveiki- 
nimo. 

— Ana, būk mandagesnė! - įspėjo motina. 

— Ne, nieko tokio, - atsakė ponas. - Esu tikras, kad Anai ne- 
tyčia tai išsprūdo. Ji tiesiog nustebo mane pamačiusi, Juk ne kas- 
dien jūsų duktė parėjusi namo šiame kalnų prieglobstyje randa 
jos laukiantį nepažįstamą žmogų. Tad, Ana, jei atsisėsite, aš pa- 
aiškinsiu, kodėl čia esu. 

Tėvai ir Knutas laukiamai žvelgė jai sėdantis. 

- Visų pirma leiskite man prisistatyti. Esu Francas Bajeris, 
Norvegijos istorijos profesorius Kristianijos universitete. Be to,. 
esu pianistas ir muzikos mokytojas. Su bendraminčiais vasaro- 
ju daugiausia Telemarko fiulkėje, tyrinėju tautos kultūrą, kurią 
jūs, gerieji žmonės, taip puikiai išlaikėte šiose vietovėse, ir ieškau 
jaunų muzikos talentų, kad galėčiau pristatyti sostinėje Kristia- 
nijoje. Atvykęs į Hedalio kaimą, kaip visada, pirmiausia nuėjau 

į bažnyčią, o ten susipažinau su fru Erslev, pastoriaus žmona. 
Ji man pasisakė vadovaujanti chorui, o kai paklausiau, ar tarp 
choristų yra išskirtinių balsų, paminėjo jus. Savaime aišku, pa- 
maniau, kad jūs ten ir gyvenate. Tada ji pasakė, kad vasarojate 
čia ir kelionė arkliu kinkytu vežimu užtruktų visą dieną, bet kaip 
tyčia jūsų tėvas galėtų mane pavėžėti - štai jis ir atvežė, - ponas 
Bajeris nulenkė galvą Andersui. - Mano brangioji panele, prisi- 
pažįstu, nelabai veržiausi čia važiuoti, kai fru Erslev pasakė, kur 
gyvenate. Tačiau ji mane įtikino, kad važiuoti verta: Ji sakė, jūs 
turite angelo balsą. Taigi, - jis išskėtė rankas ir plačiai nusišyp- 
sojo, - štai aš čia. O jūsų mielieji tėveliai buvo labai svetingi, kol 
laukėme jūsų sugrįžtant. 

Stengdamasi suvokti pono Bajerio žodžius Ana susigriebė, 
kad iš nustebimo klausosi net išsižiojusi, ir skubiai sučiaupė lū- 
pas. Nenorėjo, kad toks išprusęs miesto žmogus manytų ją esant 
puskvaiše kaimiete, 

- Darote man garbę, išsiruošęs į kelionę vien su manimi susi- 
pažinti, - tarė ji ir kaip tik mokėjo kuo grakščiau tūptelėjo. 

- Na, jei jūsų choro vadovė neklysta, - jūsų tėvai taip pat 
mano, kad turite talentą, - tada garbė bus tik man, - galantiš- 
kai tarė ponas Bajeris. — Ir, žinoma, kai jau esate čia, džiaugiuo- 
si, kad gausite progą įrodyti tai esant tiesą. Labai norėčiau, kad 
man padainuotumėte, Ana. 

- Aišku, padainuos, - tarė Andersas, nors Ana neryžtingai 
stovėjo tylėdama, - Ana? 

-— Bet aš moku tik liaudies dainų ir giesmių, pone Bajeri. 

- Tiks ir viena, ir kita, tikrai, - padrąsino jis. 

— Padainuok „Per Spelmann , - pasiūlė motina. 

- Pradžiai tiks, - linktelėdamas galvą atsakė ponas Bajeris. 

— Bet aš ją tiktai karvėms dainuoju. 

- Tada įsivaizduokite, kad aš esu jūsų mylima karvė, o jūs 
šaukiate mane namo, - atsakė ponas Bajeris linksmai sužibusio- 
mis akimis. 

- Puiku, gerbiamas pone. Aš pasistengsiu. 

Ana užsimerkė ir pamėgino įsivaizduoti esanti ant kalno šlaito 
ir šaukianti Rozą visai taip, kaip kiekvieną vakarą. Giliai įkvėpu- 
si ji uždainavo. Dainuojant apie nelaimėlį smuikininką, atidavusį 
karvę, kad atgautų smuiką, žodžiai liejosi savaime, negalvojant. 
Kai paskutinė švari gaida nutilo nakties ore, Ana atsimerkė. 

Ji dvejodama žvelgė į poną Bajerį, laukė įvertinimo žodžių. 
Kelias akimirkas tvyrojo tyla, kol jis įdėmiai stebėjo Aną. 

— Dabar gal kokią giesmę - ar mokate „Herre Gud, dit dyre 
Navn og /Ere“'? - pagaliau paklausė. 

Ana linktelėjo ir vėl pravėrė burną. Šį kartą, kai baigė giedoti 
tą giesmę, pamatė, kaip ponas Bajeris, išsitraukęs didelę nosinę, 
šluostosi akis. 

- Panele, - tarė jis dusliu iš jaudulio balsu. - Tai buvo stulbi- 
nama. Ir verta kęsti nugaros skausmus, kuriuos patirsiu šiąnakt 
per ilgų valandų kelionę iš čionai. 

- Kaipgi taip, jums reikia likti pas mus, - įsiterpė Berita. - 
Galėsite miegoti mūsų sūnaus Knuto kambaryje, o jis pernakvos 
virtuvėje. 

- Mano brangioji ponia, aš labai jums dėkoju. Tikrai tuo pa- 
sinaudosiu, nes turime daug ką aptarti. Atleiskite už įžūlumą, 
bet ar negalėtumėte pasiūlyti šiam vargšui keleiviui nors kiek 
užkąsti? Nuo pusryčių dar nieko burnoj neturėjau. 

- Gerbiamasis pone, prašom atleisti, - tarė Berita, pasibaisė- 
jusi, kad per tokį jaudinimąsi visai užmiršo apie valgį. - Savaime 
aišku, mudvi su Ana tuoj ko nors paruošim. 


* „Viešpatie Dieve, šventas ir šlovingas Tavo vardas...“ (norv.) Giesmės autorius norvegų 
liuteronų pastorius ir poetas Petter Dass (1647-1707). 

— O mes tuo metu su ponu Lanviku aptarsime, kaip pristatyti 
Anos balsą, kad juo susidomėtų platesnė Norvegijos publika. 

Ana išpūtusi akis klusniai nusekė paskui motiną į virtuvę: 

— Ką jis apie mus pamanys? Gal esam tokie šykštuoliai - ar 
skurdžiai, - kad nepadėjom svečiui vaišių ant stalo! - priekaiš- 
tavo sau Berita, kraudama ant didelės negilios lėkštės duonos, 
sviesto ir rūkyto kiaulienos kumpio. - Grįžęs į Kristianiją jis bū- 
tinai papasakos savo draugams, kad kalbos apie mūsų nekultū- 
ringą elgesį yra teisybė. 

- Mor“, ponas Bajeris atrodo esąs malonus kilmingas ponas, 
ir tikrai manau, kad nieko panašaus nesakys. Jeigu kol kas vis- 
kas, aš atnešiu daugiau malkų. 

— Tai ir paskubėk, tau reikės padengti stalą. 

— Taip, mor, - atsakė Ana eidama laukan su didele pintine. 

Prikrovusi ją pliauskų pastovėjo kelias akimirkas žvelgdama į 
mirksinčias ant šlaito ežero pusėje šviesas, rodančias, kad vienur 
kitur yra ir kitų žmonių buveinės. Širdis dar nesiliovė tankiai 
plakusi iš nuostabos dėl to, kas ką tik nutiko. 

Ana aiškiai nenumanė, ką jai tai reiškia, nors buvo girdėjusi 
pasakojant apie gabius dainininkus ir muzikantus, kuriuos tokie 
profesoriai kaip ponas Bajeris vienu rankos mostu perkelia į sos- 
tinę iš visos Telemarko fiulkės. Ji mėgino pagalvoti, ar norės vyk- 
ti kartu su juo, jeigu tikrai pakviestų. Bet jos patirtis apsiribojo 
tik pienininkystės ūkiu, Hedaliu ar retkarčiais kelione į Šieną, 
tad negalėjo nė imti svarstyti, ką toks žingsnis atneštų. 

Išgirdusi motiną šaukiant ją vardu, Ana apsisuko ir grįžo į 
trobą. 


* Motina (norv.). 

Rytą kelias snūdžias sekundes tarp miego ir būdravimo Ana neri- 
mo lovoje jausdama, kad vakar įvyko kažkas neįtikima. Pagaliau 
prisiminė, kas tai buvo, ir atsikėlusi ėmėsi sudėtingo rengimosi 
darbo - plačkelnės, liemenėlė, kreminės spalvos palaidinukė, 
juodas sijonas ir spalvinga siuvinėta liemenė - štai kokia buvo 
jos kasdienė apranga. Užsidėjusi ant galvos medvilninį kyką, su- 
rišamą po smakru, ir sukišusi po juo plaukus, apsiavė batus. 

Vakar vakare, kai visi pavalgė, Ana padainavo dar dvi dainas 
ir kitą giesmę, paskui motina liepė jai eiti gulti. Ligi tol buvo 
kalbamasi ne apie Aną, tik apie neįprastai šiltą orą ir tėvo numa- 
tomą kitų metų derlių. Bet paskui per plonas lentines sienas ji 
girdėjo pritildytus tėvų ir pono Bajerio balsus ir suprato, kad jie 
tariasi dėl jos ateities. Vienu metu ji net išdrįso praverti duris ir 
per siaurą plyšelį slapta pasiklausyti. 

- Žinoma, man neramu, kad Ana turės palikti mus ir išva- 
žiuoti į miestą, mano žmona turės viena apeiti visus darbus, - 
išgirdo ji sakant tėvą. 

- Ji gal ir niekam tikusi, jei kalbėsim apie virimą ir valymą, bet 
šiaip yra darbšti ir labai linkusi prie gyvulių, - pridūrė Berita. 

— Na, manau, tikrai sutarsime, - raminamai atsakė ponas Ba- 
jeris. - Aš, žinoma, esu pasiruošęs atsilyginti jums už tai, kad 
neteksite Anos kaip darbininkės. 

Ana sulaikė kvapą negalėdama patikėti, kai buvo paminėta 
suma. Daugiau nieko nebenugirdo, todėl tylutėliai uždarė duris. 

- Tad aš esu parduodama ir perkama tartum karvė turguje! — 
piktai subambėjo sau, niršdama, kad tėvų sprendimą nulems pi- 
nigai. Vis dėlto perbėgo ir jaudulio drebuliukas. Paskui dar labai 
negreitai ją įveikė miegas. 

Rytą valgydama pusryčių avižinę košę Ana sėdėjo tylomis, 
klausėsi, kaip namiškiai aptaria pono Bajerio, tebemiegančio po 
Kelionės vargų, pasiūlymą, Atrodė, vakarykštis džiūgavimas nu- 

slopo ir šeima ėmė abejoti, ar protinga išleisti vienintelę dukterį 
važiuoti į didmiestį su svetimu žmogumi. 

— Mes galim pasikliauti vien jo žodžiu, - tarė Knutas surūgęs, 
nes turėjo užleisti lovą ponui Bajeriui. - Iš kur žinoti, ar Ana su 
juo bus saugi? 

— Na, jeigu jį čia atsiuntė fru Erslev ir tam pritaria, tad jis 
turėtų būti bent jau garbingas dievobaimingas žmogus, - pasakė 
Berita, dosniai kraudama košės į svečio dubenėlį su bruknių uo- 
gienės kauburėliu ant viršaus. 

- Jaučiu, kai kitą savaitę grįšim namo į Hedalį, bus geriausia 
nueiti pasikalbėti su pastoriumi ir jo žmona, - pasakė Andersas, 
ir Berita linktelėjo pritardama. 

— Tada jis turi duoti mums laiko pagalvoti ir vėl apsilankyti to 
reikalo aptarti, - pasakė Berita. 

Ana nedrįso nieko sakyti žinodama, kad ant svarstyklių jos 
ateitis, ir jausdamasi netikra, į kurią pusę joms būtų geriau pa- 
svirti. Ji išsmuko laukan, kol motina nepaskyrė kokių darbų, nes 
norėjo praleisti dieną su karvėmis, ramiai sau pamąstyti. Žings- 
niavo niūniuodama ir stebėjosi, kodėl ponas Bajeris ja taip susi- 
domėjo, nors Kristianijoje tikriausiai yra daugybė geresnių už ją 
dainininkių. Kalnuose pabūti liko tik kelios dienos prieš grįžtant 
žiemai į Hedalį, ir ji staiga pasijuto priblokšta suvokusi, kad kitą 
vasarą gali visai čia negrįžti. Apkabinusi ir pabučiavusi Rozą, 
Ana užsimerkė ir uždainavo tramdydama ašaras. 


a 

o 
Po savaitės, kai visa šeima grįžo į Hedalį, Andersas nuėjo pa- 
sikalbėti su pastoriumi Erslevu ir jo žmona ir buvo patikintas 
nenuogąstauti dėl profesoriaus būdo ir kvalifikacijos. Ponas 
Bajeris, regis, tikrai buvo paėmęs globoti ir kitų jaunų mer- 

gaičių ir išugdęs jas profesionaliomis dainininkėmis. Viena iš 
jų, pompastiškai kalbėjo fru Erslev, net dainavusi Kristianijos 
teatro chore. 

Kai ponas Bajeris vėl netrukus pas juos apsilankė, Berita, 
prieš tai nervingai triūsusi virtuvėje, pietums patiekė rinktinės 
kiaulienos mentės. Visiems pavalgius Ana buvo išsiųsta laukan 
dirbti įprastų darbų - lesinti vištų ir pripilti į statinaites vandens. 
Kelis kartus ji pasisukiojo netoliese virtuvės lango, trokšdama 
nugirsti, kas kalbama viduje, bet nieko neišgirdo. Pagaliau atėjęs 
Knutas ją pakvietė. 

Nusimetusi apsiaustą Ana pamatė, kad tėvai draugiškai sėdi 
su ponu Bajeriu, geria tėvo naminį alų. Ją, su Knutu atsisėdusią 
prie stalo, ponas Bajeris pasveikino linksma šypsena. 

- Taigi, Ana, jūsų tėvai sutiko, kad važiuotumėte į Kristianiją 
ir gyventumėte pas mane vienus metus. Aš būsiu jūsų mentorius 
ir mokytojas, pažadėjau jiems patikimai veikti in loco parentis. 
Tai ką pasakysit, a? 

Ana spoksojo į jį ir neatsakė, nenorėdama pasirodyti neišma- 
nėlė, nes visai neturėjo supratimo, kas yra tas „mentorius“ ir ką 
reiškia in loco parentis. 

- Ponas Bajeris nori pasakyti, kad tu gyvensi jo bute Kris- 
tianijoje ir jis tave mokys deramai dainuoti, supažindins su įta- 
kingais žmonėmis, užtikrins, kad tavimi būtų rūpinamasi, lyg 
būtum jo tikra duktė, - paaiškino Berita, raminamai uždėjusi 
ranką Anai ant kelio. 

Matydamas sutrikusį Anos veidą ponas Bajeris ėmėsi skubiai 
įtikinėti ją toliau: 

— Kaip jau sakiau jūsų tėvams, gyvenimo sąlygos, be abejo, 
bus pačios geriausios. Mano namų šeimininkė freken Olsdater 
taip pat gyvena tame bute ir nuolat bus šalia, jus globos ir rūpin- 
sis jūsų poreikiais. Be to, jūsų tėvams įteikiau rekomendacinius 

laiškus iš mano universiteto ir Kristianijos muzikų draugijos. 
Taigi nėra ko bijoti, mano brangioji panele, užtikrinu jus. 

— Aišku. 

Ana sutelkė dėmesį į motinos paduotą puodelį kavos ir ėmė 
pamažu gurkšnoti. | 

- Ar šis sumanymas jums tinka, Ana? - paklausė ponas Ba- 
jeris. 

- Aš... manau, taip. 

— Ponas Bajeris pasirengęs ir viską apmokėti, - įkalbinėjo tė- 
vas. - Tai nuostabi proga, Ana. Jis įsitikinęs, kad tu turi didelį 
talentą. 

- Tikrai, - patvirtino ponas Bajeris. - Jūsų balsas vienas iš 
tyriausių, kiek esu jų girdėjęs. Be to, jūs lavinsitės, užsiimsite ne 
vien muzika. Mokysitės kitų kalbų, aš pasirūpinsiu mokytojais, 
kad padėtų išmokti gerai skaityti ir rašyti... 

— Dovanokite, pone Bajeri, - neištvėrusi pertraukė jį Ana, — 
bet aš jau gerai skaitau ir rašau. 

— Tada mums tai padės, vadinasi, galėsime greičiau imtis la- 
vinti balsą, nei aš tikėjausi. Tad, Ana, ar sakote „taip“? 

Anai labai knietėjo paklausti - kodėl? Kodėl jis nori mokėti 
jos tėvams už tai, kad gaiš laiką lavindamas ją ir jos balsą, o ką 
jau kalbėti apie tai, kad leis gyventi savo bute. Bet daugiau, re- 
gis, niekam kitam to klausti nerūpėjo, tad Ana pajuto, kad ir jai 
nedera. 

- Bet Kristianija taip toli, o metai - toks ilgas laikas... - Anos 
balsas nutrūko, kai jai staiga toptelėjo, kaip tai, kas siūloma, yra 
rirnta ir baisu. Viskas, ką ji pažįsta - pažinojo - ligi šiol, pradings. 
Ji tik paprasta mergina iš ūkio Hedalio kaime, ir jei anksčiau 
manė, kad jos gyvenimas nuobodus ir laukia tokia pat ateitis, tas 
rizikingas žingsnis, kurį ji prašoma žengti vos kelias sekundes 
pagalvojus, staiga pasirodė esąs ne jos jėgoms. 

— Na.., 

Į ją įsmigo keturios poros akių. 

- Aš... 

- Taip? - vienu balsu paklausė tėvai ir ponas Bajeris. 

— Kai išvažiuosiu, tik pažadėkit man, kad jei Roza nugaiš, jos 
nevalgysit. 

Ir sulig tais žodžiais Ana Lanvik apsipylė ašaromis. 


14 


Ponui Bajeriui išvažiavus, Lanvikų namuose staiga užvirė vi- 
sokiausia veikla. Motina ėmėsi siūti krepšį, kuriame Ana vešis 
daiktus į Kristianiją. Du geriausi jos sijonai ir palaidinukės, taip 
pat ir apatiniai buvo išskalbti ir kuo rūpestingiausiai suadyti, 
nes, kaip Berita pasakė, jos duktė neturi atrodyti kaip papras- 
ta kaimietė tarp tų nosį riečiančių didmiesčio ponų. Pastoriaus 
žmona fru Erslev padovanojo jai naują maldaknygę baltais 
šiugždančiais lapais ir priminė kas vakarą sukalbėti maldą ir ne- 
sileisti sugundomai „bedieviškų“ miesto papročių. Buvo sutarta, 
kad pastorius Erslevas pasitiks ją Dramene ir traukinyje lydės į 
Kristianiją, nes keliaus ten į dvasininkų susirinkimą. 

O pati Ana pamatė, kad vargu ar suras laisvą akimirką atsi- 
sėsti ir apgalvoti savo sprendimą. Vos tik pajusdavo smelkiantis 
ramybės neduodančias abejones, pasistengdavo nustumti jas ša- 
lin. Motina buvo sakiusi, kad pas ją ateis Larsas, ir širdį sugėlė 
prisiminus, kaip tėvai pašnibždomis svarstė apie jųdviejų san- 
tuoką. Atrodė, kad visa ką - jos ateitį ar čia, Hedalyje, ar Kristia- 
nijoje - sprendžia kiti. 

+ - Larsas atėjo, - tarė Berita kitą rytą, lyg manydama, kad pati 
Ana įsitempusi nesiklauso, kaip Larsas nutrepsi purvą nuo batų, 
atėjęs per rugsėjo lietų. - Aš atidarysiu duris. Kodėl tau nepriė- 
mus jo svetainėje? 

Ana linktelėjo žinodama, kad tai „rimtas“ kambarys. Ten 
stovėjo ilgas minkštasuolis aukšta atkalte, su stalčiais apačioje, 
vienintelis namuose apmuštas baldas, be to, įstiklinta spintelė, 
joje buvo išdėliotos įvairios lėkštės ir nedidelės puošmenos, ku- 
rias motina laikė vertomis rodyti. Svetainėje yra buvę ir pašar- 
voti karstuose trys seneliai, kai iškeliavo iš šio pasaulio. Eidama į 
svetainę siauru koridoriumi Ana pagalvojo, kad, kiek prisimena, 
tas kambarys labai retai priglausdavo ką nors gyvą. Tr kai atidarė 
duris, dvelktelėjo užsistovėjusiu ilgai nevėdintos patalpos oru. 

Jos laukiantis pokalbis turbūt ir reikalauja tokios rimtos aplin- 
kos, ir ji stovėjo dairydamasi, kurgi reikėtų sėdėti, kai Larsas įeis. 
Išgirdusi koridoriuje sunkius žingsnius, Ana skubiai puolė sėstis 
ant minkštasuolio, bet jo apmušas buvo beveik toks pat kietas 
kaip pušinės lentos apačioje. 

Pasigirdo beldimas į duris, ir Ana turėjo sulaikyti staiga už- 
ėjusį norą kikenti. Dar niekada anksčiau taip nebuvo, kad kas 
prašytų jos leidimo įeiti į kambarį, kuris ne jos miegamasis. 

- Prašom, - tarė Ana. 

Durys atsidarė, ir pasirodė apskritas motinos veidas. 

- Čia Larsas. 

Ana nužvelgė jį, įėjusį į kambarį. Buvo pasistengęs susišu- 
kuoti tankius šviesius plaukus ir vilkėjo geruosius kreminės 
spalvos marškinius, mūvėjo juodas kelnes, skirtas tik bažny- 
čiai, ir buvo su ligi šiol nematyta liemene - tamsiai mėlyna, 
Anos nuomone, labai derančia jam prie akių. Jis atrodė visai 
gražus, bet taip pat ji manė ir apie savo brolį Knutą. O už to tai 
tikrai nenorėtų tekėti. 

Juodu nebuvo matęsi nuo tada, kai Larsas padavė jai skaityti 
apie Perą Giuntą, ir ji nervingai gurktelėjo prisiminusi, kaip jis 
tada laikė jos ranką. Atsistojo pasisveikinti, 

- Sveikas, Larsai, 

- Larsai, gal norėtum kavos? - iš tarpdurio paklausė Berita, 

- Nne, ačiū, ponia Lanvik. 

— Ką gi, - patylėjusi tarė motina, - tai aš paliksiu jus vienus 
pasikalbėti, 

— Gal nori atsisėsti? - paklausė Ana, kai Berita išėjo. 

- Taip, - atsakė jis ir atsisėdo. 

Ana nepatogiai prisėdo kitame minkštasuolio gale, rankas 
sugniaužė sterblėje. 

— Ana... - Larsas atsikrenkštė, - Ar Žinai, kodėl aš čia? 

— Todėl, kad tu visada čia? - spėjo ji, o Larsas dėl tokio atsa- 
kymo tyliai nusijuokė, ir įtampa kiek atlėgo. 

— Taip, turbūt todėl. Kaip sekėsi vasarą? 

- Kaip ir kiekvieną kitą, taigi neblogai. 

- Bet ši vasara tau juk buvo ypatinga? - nesiliovė jis klausi- 
nėjęs. 

— Ar turi omeny poną Bajerį? Tą iš Kristianijos? 

— Taip, fru Erslev visiems išpasakojo. Ji labai tavimi didžiuo- 
jasi... taip pat ir aš, - pridūrė Larsas. - Manau, tu labiausiai išgar- 
sėjęs žmogus iš visos Telemarko fiulkės. Išskyrus, žinoma, poną 
Ibseną. Tai važiuosi? 

— Taip, far“ ir mor mano, kad tai nuostabi proga. Sako, man 
garbė, kad toks žmogus kaip ponas Bajeris nori man padėti. 

— Iš tiesų jie neklysta. Bet norėčiau žinoti, ar tu nori važiuoti. 

Ana kiek pagalvojo. 

— Manau, reikia, - atsakė ji. - Būtų labai nemandagu atsisa- 


* tėvas (norv.). 

kyti, ar ne? Ypač kai jis visą dieną važiavo į kalnus, kad pasiklau- 
sytų, kaip dainuoju. 

— Taip, manau, būtų nemandagu. 

Larsas žvelgė į sunkių pušinių rąstų sieną jai už nugaros, kur 
kabojo paveikslas, vaizduojantis Šišiono ežerą. Užsitesė tyla, ir 
Ana nežinojo, ar ją nutraukti. Pagaliau Larsas vėl į ją atsigręžė. 

— Ana. 

— Ką, Larsai“ 

Jis giliai įkvėpė ir, Ana pastebėjo, suspaudė ranktūrį, kad ran- 
ka liautųsi drebėjusi. | 

- Prieš tau išvažiuojant vasarai pasikalbėjau su tavo tėvu, ar 
būtų galima prašyti tavo rankos... vesti tave. Mudu sutarėm, kad 
parduosiu jam savo šeimos žemę ir kad ten kartu gyvensim. Ar 
apie tai žinojai? 

— Nugirdau tėvus apie tai kalbantis, - prisipažino ji. 

— Kol nebuvo pasirodęs ponas Bajeris - ką manei apie tokius 
ketinimus? 

— Nori pasakyti - kad far nusipirktų žemę? 

— Ne, - Larsas leido sau ironiškai nusišypsoti. - Tekėti už 
manęs. 
 — Na, tiesą sakant, aš nė nemaniau, kad nori mane vesti. Nie- 
“kada apie tai neužsiminei. 

Larsas žvelgė į ją nustebęs. 

- Ana, juk tikrai turėjai numanyti apie mano jausmus tau. 
Praėjusią žiemą aš kas vakarą čia buvau, padėjau tau mokytis. 

- Bet, Larsai, tu visada čia buvai, nuo pat vaikystės. Tu man... 
"kaip brolis. 

Larso veidą iškreipė skausmas. 

- Taip jau yra, Ana, kad aš myliu tave. 

| Ji nustebusi žvelgė į Larsą. Buvo maniusi, kad jis santuokoje 
“ matytų tik naudą, nes ji pati juk menkas laimikis, kai taip nevy- 

kusiai šeimininkauja. Galų gale, kiek buvo mačiusi per savo dar 
neilgą gyvenimą, dauguma santuokų, regis, tuo ir grindžiamos - 
nauda. Bet dabar Larsas pasisakė ją mylįs... o tai jau visai kas kita. 

- Tu labai geras, Larsai. Kad myli mane, norėjau pasakyti. 

— Koks čia gerumas, Ana, aš... - jis nutilo, atrodė visai su- 
trikęs. 

Kol tvyrojo ilga tyla, Ana svarstė, kokie ramūs būtų jųdviejų 
pašnekesiai per vakarienę, jei susituoktų. Larsas veikiausiai žiū- 
rėtų, ką valgo, o tai tikrai nebūtų gerai. 

— Noriu žinoti, Ana, jei ponas Bajeris nebūtų pakvietęs tavęs 
į Kristianiją, ar būtum sutikusi už manęs tekėti? 

Pagalvojusi apie visa tai, kaip Larsas jai padėjo praėjusią žie- 
mą ir kokį jam jautė švelnumą, suprato, kad yra tik vienas atsa- 
kymas. 

- Būčiau sutikusi. 

— Ačiū, — tarė jis, iš veido buvo aišku, kad jam palengvėjo. - 
Taigi mudu su tavo tėvu sutarėm, kad susiklosčius tokioms 
aplinkybėms nedelsdami sudarysime sandorį parduoti jam 
mūsų šeimos žemę. Tada aš metus lauksiu tavęs, kol būsi Kris- 
tianijoje. Kai grįši, oficialiai tau pasipiršiu. 

Tai išgirdusi Ana persigando. Larsas ne taip suprato. Jei būtų 
paklausęs, ar ji myli jį taip, kaip jis sakėsi mylįs ją, būtų atsakiusi, 
kad ne. 

— Ana, ar sutinki? 

Svetainėje vėl tvyrojo tyla Anai stengiantis susigaudyti savo 
mintyse. 

- Tikiuosi, kad galėsi išmokti mylėti mane taip, kaip aš tave 
myliu, - ramiai tarė Larsas. - Ir gal kada nors mes kartu nuke- 
liausim į Ameriką ir pradėsim ten naują gyvenimą. O čia štai - 
tau, kad sutvirtintume mudviejų neoficialų pažadą vieno kitam. 
Bus naudingiau nei žiedas, bent dabar, aš manau. 

Iš liemenės kišenės Larsas išėmė ilgą ploną medinę dėžutę ir 
padavė jai. 

- Ačiū... ačiū tau. 

„ Perbraukusi pirštais nugludintą medį, Ana atidarė dėžutę. 
Joje gulėjo nepaprastai gražus plunksnakotis su plunksna, tokio 
dar nebuvo mačiusi ir suprato, kad Larsui jis turėjo nemažai kai- 
nuoti. Plunksnakotis buvo išdrožinėtas iš šviesios pušies, dailiai 
išlenktas, patogiai tiko jos rankai, o plunksnos galiukas deramai 
nusmailintas. Ana laikė jį taip, kaip Larsas buvo išmokęs. Net jei 
ji nemyli Larso ir nenori už jo tekėti, dovana sugraudino širdį ir 
akys priplūdo ašarų. 

— Larsai, tokio puikaus daikčiuko dar nesu turėjusi. 

- Lauksiu tavęs, Ana, - tarė jis. - Gal galėsi panaudoti tą 
plunksnakotį, kai rašysi man laiškus apie savo naują gyvenimą 
Kristianijoje? 

- Žinoma. 

- Ir tu sutinki, kad oficialiai susižadėtume, kai kitais metais 
grįši iš Kristianijos? 

Jausdama visą jo meilės jėgą ir žvelgdama į savo gražųjį 
plunksnakotį Ana galėjo atsakyti tik viena: 

- Taip. 

Larso veidas nušvito plačia šypsena. 

— Tada aš patenkintas. Dabar eisiu ir pasakysiu tavo tėvams, 
kad sutarėm. — Larsas atsistojo, paėmė jos ranką ir palenkęs gal- 
vą ją pabučiavo. - Mano Ana. Tikėkimės, kad Dievas bus mums 
abiem geras. 


AF 
R A 
4 Ų 

Po dviejų dienų visos neramios mintys apie Larsą ir apie tai, kas 
nutiks po metų, išgaravo Anai iš galvos, kai ji anksti rytą atsikėlė 

leistis ilgon kelionėn į Kristianiją. Iš nervinimosi net darėsi blo- 
ga ir ji vos prisivertė nuryti ypatingus sklindžius, kurių motina 
jai iškepė pusryčiams. Kai Andersas pasakė, kad jau metas į ke- 
lią, Ana atsistojo, o kojos jai pasirodė minkštos kaip ožkos sū- 
ris. Paskutinį kartą apsidairiusi po jaukią virtuvę ji pajuto staigų 
troškimą išsikrauti iš krepšio daiktus ir atšaukti kelionę. 

- Viskas bus gerai, kjere, - kalbėjo Berita, glostydama ilgas 
Anos garbanas, kad nuramintų, kai jos apsikabino, — tu aplan- 
kysi mus, nė nepamatysi, kaip greitai. Tik nepamiršk pasimelsti 
kiekvieną vakarą, sekmadieniais eik į bažnyčią ir kaip reikiant 
šepečiu šukuokis plaukus. 

— Mor, liaukis šokinėjusi apie ją, arba ji ten taip ir nenuva- 
žiuos, - šaltai tarė Knutas, apglėbdamas seserį. - Ir nepamiršk 
linksmintis, - sušnibždėjo Anai į ausį ir nubraukė ašaras jai nuo 
veido. 

Tėvas arkliu pakinkytu vežimu nuvežė ją į Drameną - kelionė 
atėmė visą dieną, - o iš ten kartu su pastoriumi Erslevu ji va- 
žiuos traukiniu į didmiestį. Jie apsinakvojo kukliame viešbutėly- 
je, prie kurio buvo ir arklidės arkliui, o anksti rytą atsikėlę turės 
užtektinai laiko, kad Ana spėtų į traukinį. 

Pastorius Erslevas laukė perone, pilname tokių pat keleivių. 
Kai traukinys pagaliau įpukšėjo, Aną pribloškė šnypščiantys 
garų kamuoliai ir džerškantys stabdžiai, o visi keleiviai puolė 
lipti į vidų. Einant paskui pastorių prie traukinio Andersas pa- 
nėšėjo jai krepšį. 

— Far, aš taip bijau, - sušnibždėjo ji, 

- Mano Ana, jei ten jausiesi nelaiminga, tu galėsi tiesiog su- 
grįžti namo, - švelniai atitarė jis ir ištiesęs ranką paglostė skruos- 
tą. - Na, dabar reikia tave įtaisyti vagone. 

Jie užlipo laipteliais ir leidosi eiti per vagoną ieškodami vietos 
dviem keleiviams. Andersas užkėlė Anos krepšį ant metalinio 


Audrų sesuo *+ Alės istorija 199 


tinklo jai virš galvos, o palydovui sušvilpus švilpuku atsisveikin- 
damas greitai pasilenkė pabučiuoti Anos. 

- Žiūrėk, kad nuolatos rašytum Larsui, tada mes žinosim, 
kaip tau sekasi, ir prisimink, kokia tau suteikta garbė. Parodyk 
tiems miestiečiams, kad ir žmonės iš kaimo žino, kaip elgtis. 

- Būtinai, far, pažadu. 

— Gerai, dukrele. Pasimatysim per Kalėdas. Telaimina ir te- 
saugo tave Dievas. Sudiev. 

— Būkit ramus, aš pristatysiu ją ponui Bajeriui, kad saugotų, - 
tarė pastorius Erslevas spausdamas ranką Andersui. 

Ana pasistengė nepravirkti, kai tėvas, išlipęs iš traukinio, ėjo 
šalia ir mojavo jai už lango. Bet traukinys krestelėdamas pajudė- 
jo, ir tėvo veidas pradingo garų kamuoliuose. 

Pastoriui Erslevui atsivertus maldaknygę, Ana susidomėjo 
kitais keleiviais ir apsidairiusi staiga pajuto, kad iš visų išsiskiria 
savo įprastais drabužiais, Kiti vyrai ir moterys vilkėjo visai ki- 
taip, miestiškai, ir Ana pasijuto tikra kaimietė, kokia ir buvo. Si- 
jono kišenėse paieškojusi laiško, kurį vakar jai padavė Larsas, kai 
"jie atsisveikino, išsiėmė jį. Larsas liepė pažadėti, kad neskaitys jo 
prieš kelionę. Pabrėžtinai - tegu sau vagono keleiviai mato, kad 
ji kaimietė, bet moka skaityti, - Ana atplėšė voką. 

Žodžiai prieš akis, surašyti dailia Larso rašysena, buvo jėgų 
išbandymas, bet ji atkakliai ėmėsi skaityti. 


Stalsberg Voningshusetas 
Tindeveganas 

Hedalis 

1875 mety rugsėjo 18 


Kjare Ana, 
norėjau tau pasakyti, kad tavimi didžiuojuosi. Nau- 
dokis kiekviena proga tobulinti balsą ir pažinti platesnį 

pasaulį toli už Hedalio. Nebijok jo ir prisimink, kad po 
puikiais drabužiais ir skirtingomis savybėmis tų, kuriuos 
sutiksi, jie visi yra tik žmonės kaip tu ir aš. 

O aš lauksiu tavęs čia ir lauksiu dienos, kada grįši. Būk 
gera, parašyk man ir pasakyk, kad laimingai nuvažiavai į 
Kristianiją. Visiems mums bus labai įdomu sužinoti apie 
tavo naują gyvenimą ten. 

Kol kas žinok, kad esu tave mylintis ir visada ištikimas, 

Larsas 


Ana rūpestingai sulankstė laišką ir vėl įsidėjo į kišenę. Jai buvo 
sunku laikyti tuo pačiu žmogumi Larsą, tokį nerangų ir tykų, 
ir tą, kuris laisvai, iškalbingai parašė žodžius laiške. Traukiniui 
pukšint Kristianijos link Ana stebėjo pastorių Erslevą, snau- 
džiantį ant sėdynės priešais, ir kaip nedidelis lašelis, grėsmin- 
gai pakibęs jam panosėje, vis nekrito, ir ji vėl slopino užplū- 
dusią baimę, kurią pajusdavo kaskart pagalvojusi apie būsimą 
santuoką. Tačiau metai — labai ilgas laiko tarpas, maža kas gali 
nutikti. Žmones nutrenkia žaibas arba jie persišaldo, suserga 
plaučiais ir numiršta. Aš galiu numirti, pagalvojo ji, traukiniui 
staiga kryptelėjus į dešinę. Su ta mintimi Ana užsimerkė ir pa- 
mėgino ilsėtis, 


- Laba diena, pastoriau Erslevai! Ir mano brangioji freken 
Lanvik, sveiki atvykę į Kristianiją. Ar galiu paprašyti malonės 
vadinti jus Ana, nes mes gyvensime tose pačiose patalpose? - 
paklausė ponas Bajeris, imdamas jos kelioninį krepšį ir padėda- 
mas išlipti iš traukinio. 

— Taip, žinoma, gerbiamas pone; - droviai atsakė Ana. 

— Kaip kelionė, pastoriau Erslevai? - paklausė ponas Bajeris se- 
nyvo dvasininko, šlubčiojančio šalia gyvu, pilnu žmonių peronu. 

- Patogi buvo kelionė, ačiū. Dabar mano pareiga atlikta ir jau 
matau manęs laukiantį pastorių Eriksoną, - tarė jis ir pamojavo 
neaukštam nuplikusiam vyrui tokiais pat kaip jo drabužiais. — 
"Tad aš atsisveikinsiu, Ana. 

— Sudiev, pastoriau Erslevai. 

Ana žvelgė, kaip jis, paskutinis saitas su viskuo, ką ji pažinojo, 
dingsta už stoties vartų ir nueina prie judrios gatvės, kur laukia 
kelios arkliais kinkytos karietos. 
 - Ir mes nusisamdysime vieną iš jų, kad greičiau parvežtų 
namo. Aš paprastai važinėju tramvajumi, bet jums po tokios il- 
gos kelionės gali būti per sunku. 

Nurodęs vežikui adresą, ponas Bajeris padėjo Anai įlipti. At- 
sisėdusi ant švelniu raudonu audiniu aptrauktos sėdynės, kur 
kas patogesnės už jų šeimos minkštasuolį svetainėje, ji džiugiai 
„suvirpėjo, kad važiuoja taip prabangiai. 

- Mano butas visai netoli, - paaiškino ponas Bajeris. - Šei- 
mininkė paruošė mums šio to vakarienės. Jūs po kelionės turbūt 
išalkusi. 

Ana slapčiomis vylėsi, kad važiuoti karieta reikės labai ilgai. 
„Ji atitraukė brokatines užuolaidėles ir su nuostaba žvelgė pro 
| langą, nes jau buvo įvažiavę į miesto centrą. Čia visai ne taip 
"kaip Šiene, kur skersai išilgai ėjo siauros duobėtos gatvelės, - čia 
: gatvės plačios, apsodintos medžiais ir pilnos eismo. Jie pravažia- 
: vo pro arklių tempiamą tramvajų, jo keleiviai buvo prašmatniai 
„apsirengę, vyrai su žvilgančiais cilindrais, o moterys su įvairiais 
: apdarais, papuoštais gėlėmis ir kaspinais. Ana įsivaizdavo save 
taip apsirengusią ir užspaudė kikenimą. 

4 - Žinoma, yra daug ką aptarti, - kalbėjo toliau ponas Baje- 
"ris, - bet laiko turime į valias, kol... 

— Kol - ką, gerbiamas pone? - paklausė Ana. 

- O, kol būsite pasirengusi pasveikinti platesnę publiką, mano 
brangioji panele, Na, jau atvažiavome. 

Jis atidarė langelį ir šūktelėjo vežikui sustoti. Kai padėjo Anai 
išlipti, paskui paėmė jos kelioninį krepšį, ji žvelgė į didelį mūrinį 
pastatą, kurio daugelis aukštų su žvilgančiais langais, regis, stie- 
bėsi viršun ligi pat dangaus. 

— Deja, dar neturime įrengtos tos naujoviškos kėlimo maši- 
nos, lifto, tad teks lipti laiptais, - paaiškino jai, kai juodu, įėję 
pro įspūdingas dvivėres duris, sustojo aidinčiame vestibiulyje 
marmurinėmis grindimis. - Kai užlipu į butą, - padejavo ponas 
Bajeris jiems žengus lenktais laiptais su blizgančiais turėklais, — 
jaučiuosi bent nusipelnęs vakarienės. 

Ana suskaičiavo tik tris neilgus laiptatakius ir lipti jai buvo 
daug lengviau negu į kalną per lietų, tada ponas Bajeris nusivedė 
ją plačiu koridoriumi ir atrakino duris. 

- Freken Olsdater, aš grįžau, ir Ana jau čia! - šūktelėjo jis, 
vesdamasis Aną į didelę svetainę sodriais, raudonais kaip rubi- 
nas sienų apmušalais ir tokiais didžiuliais langais, kokių Ana dar 
nebuvo mačiusi. 

- Ir kurgi prasmego ta moteriškė? - nusiskundė ponas Baje- 
ris. - Atleiskite, Ana, mano brangioji, tuoj nueisiu ir ją surasiu. 
Prašom sėstis, įsitaisykit patogiai. 

Ana pernelyg nervinosi, kad ramiai nusėdėtų, tad verčiau pa- 
sinaudojo proga apžiūrėti kambarį. Prie vieno lango stovėjo for- 
tepijonas, o po kitu langu ant didžiulio raudonmedžio rašomojo 
stalo gulėjo daugybė popieriaus lapų su natomis. Kambario vi- 
duryje stovėjo didelis ir gerokai ištaigesnis minkštasuolis negu 
jos šeimos. Priešais jį buvo dvi dailios kėdės, apmuštos priderin- 
tu rausvu su rudais dryželiais audiniu, o tarp minkštasuolio ir 
kėdžių stovėjo žemas stalelis iš gražaus tamsaus medžio, apkrau- 

"tas knygomis ir daugybe tabakinių. Sienas puošė aliejumi tapyti 
kaimo peizažai, ne šiaip gražūs vaizdeliai, kokie supo ją namie 
Hedalyje. Ten buvo ir keli įrėminti dokumentai bei laiškai. Vie- 
nas dokumentas patraukė Anos žvilgsnį ir ji priėjo pasižiūrėti iš 
arčiau. 


Det kongelige Frederiks Universitet tildeler 
Prof. Dr. Franz Bjorn Bayer 
eresprofessorat i historie 
16 July 1847 


Po tais žodžiais buvo raudonas antspaudas ir parašas. Ana pa- 
spėliojo, kiek metų bus reikėję mokytis jos globėjui, kad tai pa- 
siektų. 

— Dievuli, jau temsta, o dar tik po penkių! - tarė ponas Ba- 
jeris, įdrožęs į kambarį su aukšta liekna moterimi, kuri Anai 
atrodė esanti panašaus amžiaus kaip jos motina. Ji vilkėjo tam- 
sią vilnonę suknelę aukšta apykakle, sijonas buvo ilgas ir pla- 
tus, dailiai sukirptas, bet paprastas, be jokių puošmenų, tik ant 
plonos grandinėlės apie juosmenį kabojo raktų ryšelis. Šviesiai 
kaštoniniai moters plaukai buvo susukti į tvarkingą kuodą ant 
sprando. 

- Ana, čia freken Olsdater, mano namų šeimininkė. 

— Malonu su jumis susipažinti, freken Olsdater, - tarė Ana 
tūptelėdama, kaip buvo išmokyta parodyti pagarbą vyresniems. 

— Tr man malonu, Ana, - tarė moteris, šiltai šypsančiomis ru- 
domis akimis stebėdama, kaip Ana po tūpsnio pakyla. - Aš čia 
esu tam, kad jums patarnaučiau ir rūpinčiausi jumis, - pabrėžė 
ji, - tad turite pasakyti, jei ko nors reikėtų ar kas būtų negerai. 


* Karališkasis Frederiko universitetas suteikia istorijos profesoriui Francui Bjornui Bajertui 
Garbės vardą (noyv.). 

— Aš... - sutriko Ana, Juk ta ponia su tokia puikia suknele 
tikrai ne tarnaitė? - Ačiū jums. 

— Gal uždegsite lempas, freken Olsdater? - paliepė moteriai 
ponas Bajeris. - Ana, ar jums ne šalta? Turite pasakyti, jei šalta, 
mes tada užkursime krosnį. 

Ana padelsė minutę ar dvi prieš atsakydama, nes buvo su- 
stingusi iš nuostabos, kai išvydo freken Olsdater už virvelės pa- 
traukiančią žemyn sietyną, kabantį palubėje, tada pasukančią 
varinį bumbulą jo centre ir prikišančią uždegtą žvakių degtuvą. 
Puošniose sietyno atšakose užsidegė liepsnelės, nušvietė kam- 
barį švelniu auksiniu spindesiu, tada sietynas vėl buvo užkeltas 
į savo vietą viršuje. Tik tada Ana žvilgtelėjo į „krosnį, kurią pa- 
minėjo ponas Bajeris. Ji buvo nulipdyta iš kažkokio kreminės 
spalvos molio, Platus kaminas siekė aukštas lubas su grotelėmis, 
o raižytos atbrailos pakraštėliai paauksuoti. Palyginti su mano 
tėvų bjauriu juodu geležiniu ugniakuru, čia visai ne krosnis, pa- 
galvojo Ana, o meno kūrinys. 

- Ačiū, pone Bajeri, bet man visai nešalta. 

- Freken Olsdater, malonėkite paimti Anos apsiaustą ir nu- 
neškite kartu su kelioniniu krepšiu į jos kambarį, - paprašė po- 
nas Bajeris. 

Ana atsirišo juostelę pakaklėje, ir šeimininkė nuėmė apsiaus- 
tą jai nuo pečių. 

- Didmiestis turėtų jus stulbinti, - tarė ji ramiai, užsimetusi 
apsiaustą ant rankos. - Ir man taip buvo, kai tik atvažiavau čia 
iš Olesiundo. 

Iš tų kelių žodžių Ana iškart suvokė, kad freken Olsdater ap 
pat yra buvusi kaimietė. Ir kad ji supras. 

- Tad, mano brangioji panele, dabar sėsime gerti arbatos. Kai 
tik ištaikysite valandžiukę jos atnešti, freken Olsdater. 

— Gerai, pone Bajeri, - linktelėjo šeimininkė, paėmė Anos 
krepšį ir išėjo iš svetainės. 

Ponas Bajeris parodė Anai, kur sėstis, ir atsisėdo ant minkš- 
tasuolio priešais. 

- Turime apie daug ką pasikalbėti. Ir kadangi nebus kito lai- 
"ko, kaip tik dabar, aš papasakosiu, kaip gyvensite čia, Kristiani- 
joje. Sakote, esate įgudusi skaityti ir rašyti, tad mums susitaupys 
daug laiko. Ar pažįstate ir natas? 

- Ne, nepažįstu, - prisipažino Ana. 

Ji stebėjo, kaip ponas Bajeris prisitraukia oda įrištą užrašų 
knygelę ir pasiima lakuotą plunksnakotį, - palyginti su šiuo, 
Larso jai dovanotasis atrodė lyg netašytas jūros išmestas med- 
galys. Jis padažė plunksną į rašalinę, stovinčią ant to žemo stalo, 
ir ėmė rašyti. 

— Taip pat, manau, nemokate ir kitų kalbų? 

— Ne, nemoku. 

Ir vėl jis užsirašė į savo knygelę. 

— Ar esate kada buvusi koncerte - turiu omenyje muzikinį 
pasirodymą - teatre ar koncertų salėje? 

— Ne, gerbiamas pone, niekada, tik bažnyčioje. 

— Tad reikės kuo greičiau tai ištaisyti. Ar žinote, kas yra opera? 

— Manau, taip. Tai tada, kai žmonės scenoje dainuoja pasako- 
dami kokią nors istoriją, užuot kalbėję. 

- Labai gerai. O kaip skaičiuojate? 

— Moku suskaičiuoti iki šimto, - išdidžiai atsakė Ana. 

Ponas Bajeris pasistengė užgniaužti šypseną. 

- To ir užtenka muzikai, Ana. Dainininkas turi mokėti skai- 
čiuoti taktą. Gal mokate groti kokiu nors instrumentu? 

— Mano tėvas turi hardanger smuiką", ir aš išmokau grojimo 
pagrindų. 

— Na, regis, esate labai kvalifikuota panelė, — tarė jis paten- 


r 


* Norvegų liaudies muzikantų smuikas su aštuoniomis arba devyniomis stygomis. 

kintas, ir tuo metu nešina padėklu įėjo šeimininkė. - Dabar iš- 
gersime arbatos, o paskui freken Olsdater, jei bus tokia maloni, 
palydės jus į jūsų kambarį. Septintą valandą kartu pavakarie- 
niausime valgomajame. 

Anos dėmesį patraukė keistos išvaizdos puodas, iš kurio šei- 
mininkė pylė lyg ir labai silpnos kavos. 

- Tai dardžilingo arbata, - paaiškino ponas Bajeris. 

Nenorėdama pasirodyti neišmanėlė, Ana pakėlė prie lūpų 
dailų porceliano puoduką visai taip, kaip ponas Bajeris. Skonis 
buvo malonus, bet niekuo neišsiskiriantis, palyginti su stipria 
kava, kokią motina virdavo namie. 

- Kambaryje rasite paprastų drabužių, kurių prašiau freken 
Olsdater jums greitosiomis pasiūti. Žinoma, jūsų dydį galėjau 
tik nuspėti, o dabar matau, kad esate net smulkesnė, nei tada 
prisiminiau, todėl drabužius gali tekti pataisyti, - pridūrė po- 
nas Bajeris. - Turbūt jau sumetėte, kad Kristianijoje retai kada 
vilkimi tradiciniai tautiniai norvegiški drabužiai, jie tik šven- 
tėms. 

— Esu tikra, gerbiamas pone, kad man visai gerai tiks tai, ką 
freken Olsdater pasiuvo, - mandagiai atsakė Ana. 

— Brangioji mano panele, prisipažįstu, kol kas man daro įspū- 
dį jūsų savitvarda, Esu turėjęs ir kitų jaunų dainininkių iš pro- 
vincijos, tad suprantu, ką jums reiškia aplinkybių pasikeitimas. 
Deja, daugelis jų bėgo namo kaip pelės į savo urvelius. Jaučiu, 
kad jomis nepaseksite. Dabar, Ana, freken Olsdater nuves jus 
įsikurti kambaryje, o aš imsiuosi nepabaigiamų darbų su uni- 
versiteto popieriais. Susitiksime per vakarienę septintą. 

- Kaip pageidausite, gerbiamas pone, 

Ana atsistojo ir prie durų pamatė jos laukiančią freken Ols- 
dater. Ji tūptelėjo prieš poną Bajerį ir koridoriumi nusekė paskui 
namų šeimininkę, kol ši sustojo priešais duris ir jas atidarė. 

— Tai bus jūsų kambarys, Ana, Tikiuosi, bus patogu. Sijonai ir 
palaidinukės, kuriuos jums pasiuvau, sukabinti spintoje. Vėliau 
pasimatuosite, žiūrėsim, ar reikės ką taisyti. 

— Ačiū, — atsakė Ana, apžvelgdama didžiulę apdengtą siuvi- 
nėtu užtiesalu lovą, dvigubai platesnę už tą, kurioje miegojo jos 
tėvai. Pamatė ir naujus drobelės naktinius marškinius, jau padė- 
tus ant lovos. 

- Išpakavau kai kuriuos jūsų daiktus, vėliau padėsiu susitvar- 
kyti kitus. Ant naktinio stalelio yra vandens ąsotyje, jeigu norė- 
tumėte gerti, o vonios kambarys koridoriaus gale. 

„Vonios kambarys“ - toks Anai buvo negirdėtas, ir ji dvejo- 
dama žvelgė į freken Olsdater. 

— Tai kambarys, kur yra klozetas ir vonia. Pono Bajerio žmo- 

-na-jijau mirusi - buvo amerikietė ir reikalavo tokių naujoviškų 
patogumų. - Namų šeimininkė kiek kilstelėjo antakius, bet Ana 
nesuprato, ar ji tam pritaria, ar priešingai - smerkia. - Septintą 
laukiame jūsų valgomajame, - tarė ji ir išskubėjo iš kambario. 

Priėjusi prie drabužių spintos, Ana atidarė ją ir net atsiduso 
nusistebėjusi naujais savo drabužiais. Buvo keturios plonos med- 
vilnės palaidinukės, prie kaklo susegamos perlinėmis sagutėmis, 
ir du vilnoniai sijonai. Bet dar labiau nudžiugino ir sujaudino 

išeiginė pūsta suknia, pasiūta iš blizgančio žalio audinio, kurį ji 
spėjo esant šilką. Virpėdama iš malonumo Ana uždarė spintos 
duris ir pagal freken Olsdater nurodymą koridoriumi nuėjo į 
vonios kambarį. 

Iš visko, ką matė tą dieną, įstabiausia buvo tai, ką išvydo ati- 

„ dariusi šias duris. Kampe buvo didelis medinis suolas, ant jo 
. emaliuota sėdynė su skyle viduryje, virš jos geležinis žiedas ant 
* grandinės. Kai Ana ryžtingai jį patraukė, nubėgo vanduo, ir ji 
„suprato, kad tai išvietė namo viduje. Viduryje ant plytelėmis iš- 

*klotų grindų stovėjo gili balta spindinti vonia, ir Anai alavinė 

vonia, kuria jos šeima retkarčiais naudodavosi Hedalyje, pasiro- 
dė tinkama nebent ožkoms maudyti. 

Stebėdamasi, kad įmanomi tokie dalykai, Ana sugrįžo į savo 
kambarį. Laikrodis rodė, kad kiek daugiau kaip po pusvalandžio 
ji laukiama vakarieniauti su ponu Bajeriu. Eidama prie drabužių 
spintos išsirinkti kurio nors iš naujų apdarų, ji pastebėjo, kad 
freken Olsdater ant mažo poliruoto stalelio po langu yra padė- 
jusi rašomojo popieriaus ir jos plunksnakotį. Ana pasižadėjo sau 
parašyti Larsui ir tėvams, kai tik pasitaikys proga, ir papasakoti 
jiems apie visa tai, ką jau matė. Tada ėmėsi rengtis, kad tinkamai 
atrodytų patį pirmąjį vakarą Kristianijoje. 

Šv. Olafo Vartų g. 10 

Kiere Larsai, mor, far ir Knutai, 

prašau atleisti už rašybos ir gramatikos klaidas, bet ti- 
kiuosi, kad pamatysit, kaip pagerėjo mano rašysena! Esu 
čia jau penkias dienas ir jaučiu turinti pasidalyti savo ste- 
bėjimusi didmiesčio gyvenimų. 

Visų pirma - tikiuosi, nemanysit, kad nepadoru tai pami- 
nėti, - čia yra namo viduje įtaisyti patogumai su grandinėle, 
kurią patrauki, kad nuplautum, kai viską padarai! Taip 
pat yra vonia, man į ją du kartus per savaitę pripila karšto 
vandens! Man neramu, gal freken Olsdater, čionykštė namų 
šeimininkė, ir ponas Bajeris mano, kad aš turiu kokią ligą ir 
todėl reikia valandomis gulėti pilnoje vandens vonioje. 

Be to, yra dujinių lempų apšvietimas, o krosnis svetai- 
nėje, kuri atrodo kaip labai didingas bažnyčios altorius, 
taip prišildo, net dažnai jaučiuosi, kad apalpsiu. Freken 
Olsdater rikiuoja visą kasdienę namų tvarką, gamina ir 

patiekia mums valgį, be to, turim tarnaitę, kuri kas rytą 
ateina valyti buto, skalbia ir lygina drabužius, tad, pripa- 
žįstu, beveik nė piršto nepajudinu, palyginti su tuo, kokias 
pareigas turėjau namie. 

Mes gyvename trečiame aukšte, gatvėje, vadinamoje 
Šventojo Olafo Vartų, iš ten matyti labai gražus vaizdas - 
parkas, į kurį vietiniai gyventojai sekmadieniais ateina 
pasivaikščioti. Pro savo langą matau tą žalumą ir kelis me- 
džius, jau metančius lapus, nes artėja žiema, bet jie man 
taip primena namus. (Čia neįprasta rasti didesnį žemės 
plotą, kur neitų kelias ar nebūtų užstatyta namais.) 

O dėl mokslų - aš mokausi skambinti pianinu. Ponas 
Bajeris labai kantrus, bet aš manau esanti labai kvaila. 
Mano pirštai trumpi, neapima natų, kaip jis norėtų. 

Dabar papasakosiu, ką veikiu per dieną, tada geriau 
suprasite. Freken Olsdater pažadina mane aštuntą valandą, 
pabeldžia į duris, atėjusi su pusryčių padėklu. Tą akimirką, 
prisipažįstu, jaučiuosi kaip karalaitė. Geriu arbatą, - pama- 
Žu įprantu prie jos skonio, - ir valgau šviežią baltą duoną, 
ponas Bajeris sako, kad tokia tik ir valgoma Anglijoje ir 
Prancūzijoje. Prie jos būna indelis uogienės, ji tepama ant 
duonos. Po pusryčių apsirengiu drabužiais, kuriuos man pa- 
siuvo freken Olsdater, jie atrodo tokie madingi, palyginti su 
tais, kuriuos vilkėjau namie, ir devintą valandą ateinu į sve- 
tainę pradėti muzikos pamokos su ponu Bajeriu. Maždaug 
valandą jis mane moko natų pianinu, paskui mes pereiname. 
prie natų, užrašytų popieriuje. Turiu išmokti, kaip natos 
popieriuje atitinka pianino klavišus, ir dėl pono Bajerio pui- 
kaus mokymo pamažu jau imu tai suprasti. Po pamokos po- 
nas Bajeris išeina į universitetą, jis ten yra profesorius, arba 
kartais per pietus susitinka su draugais. 

Tada ateina ta dienos dalis, kuri džiugina labiausiai, — 
pietūs. Kai atvažiavau, kitą dieną freken Olsdater atnešė 
man pietų vienai į valgomąjį, o ten toks didelis stalas, kad 
jaučiausi dar vienišesnė. (Stalo viršus taip nublizgintas, 
kad šviečia kaip veidrodis, net matau jame savo atvaizdą.) 
Pavalgiusi lėkštę ir stiklinę nunešiau į virtuvę. Freken Ols- 
dater atrodė pasipiktinusi, sakė, kad tai jos darbas nuimti 
nuo stalo nešvarius indus. Bet tenai akies krašteliu pastebė- 
jau dar šį tą, ko anksčiau nebuvau mačiusi, - didelę juodą 
geležinę viryklę. Freken Olsdater parodė, kaip ji sustato 
puodus ir uždega po jais dujų degiklius, kad virtų valgį, 
tam nereikia krosnies. Mūsų ūkyje virtuvė visai kitokia, bet 
prisiminiau namus ir maldavau jos, kad tomis dienomis, 
kai ponas Bajeris valgo ne namie, leistų man pietauti su ja. 
Nuo tada kasdien taip ir darom. Kalbamės kaip draugės, 
ji labai gera ir supranta, koks svetimas man šis naujasis 
gyvenimas, Po pietų man reikia valandą ilsėtis savo kam- 
baryje su knyga, kuri „išplės mąstymą“. Dabar skaitau 
(ar stengiuosi skaityti) į norvegų kalbą išverstas anglų 
rašytojo - jis vardu Viljamas Šekspyras - pjeses. Esu tikra, 
Larsai, kad būsi apie jį girdėjęs, bet jis jau seniai miręs, 0 
pirmoji pjesė, kurią skaičiau, buvo apie Škotijos princą, 
vardu Makbetas, ir labai baisi. Regis, visi mirė! 

Aš išeinu iš savo kambario, kai ponas Bajeris grįžta iš 
universiteto. Mes geriam arbatą, ir jis pasakoja, ką veikė 
dieną. Kitą savaitę nori mane nusivesti į Kristianijos tea- 
trą. Mes žiūrėsime baletą, ten vaidins rusai, jis sako, kad 
bus šokiai, pritaikyti muzikai, ir niekas nei kalbės, nei dai- 
nuos (ir kad vyrai mūvės ne padorias kelnes, o bus su koji- 
nėmis kaip mergaitės!). Po arbatos grįžtu į savo kambarį, 
vėliau persirengiu vakarine suknia, kurią man pasiuvo fre- 

ken Olsdater. Norėčiau, kad ją pamatytum, - ji tokia gra- 
ži, nieko panašaus anksčiau nesu vilkėjusi. Per vakarienę 
mes geriam raudonąjį vyną, kurio ponui Bajeriui atsiuntė 
iš Prancūzijos, ir valgom baisiai daug žuvies su baltuoju 
padažu, jis sako, kad visi tai valgo Kristianijoje. Po vaka- 
rienės ponas Bajeris prisidega cigarą, o tai yra tabakas, 
susuktas į džiovintą tabako lapą, ir išgeria brendžio. Tada 
jau einu į savo kambarį, paprastai labai nuvargusi, ir prie 
lovos randu stiklinę karšto karvės pieno. 

Sekmadienį freken Olsdater palydėjo mane į bažnyčią. 
Ponas Bajeris sako, kad ir jis eis ateityje, šį kartą buvo labai 
užsiėmęs. Bažnyčia tokio didumo kaip katedra, ten buvo 
šimtai žmonių! Taigi matai, mano patirtis labai skiriasi nuo 
gyvenimo Hedalyje. Dabar truputį jaučiuosi tartum gyven- 
čiau sapne. Kad viskas netikra, o namai atrodo labai toli. 

Maniau, kad ponas Bajeris atsivežė mane į Kristianiją 
dainuoti. O iš tiesų kol kas dainuoju kažką, kas vadinama 
gama, 0 tai reiškia, kad kartoju gaidas iš eilės, aukštyn ir 
žemyn, ir vėl aukštyn, visai be žodžių. 

Mano adresas laiško viršuje ir būčiau labai dėkinga, jei 
atsakytum. Atsiprašau, kad pritaškiau rašalo. Čia mano 
pirmas ir labai ilgas laiškas, jis atėmė man daug valandų. 
Be abejo, rašau plunksnakočiu, kurį man dovanojai, Lar- 
sai, pasidėjau jį ant rašomojo stalo, kad visada matyčiau. 

Malonėk pasakyti mano mor, far ir broliams, kad jų 
ilgiuosi, ir, tikiuosi, perskaitysi jiems šį laišką. Kito nebe- 
rašysiu, nes atima tiek daug laiko, bet jie nelabai ir moka 
skaityti. 

Tikiuosi, kad tu sveikas ir tavo kiaulės taip pat. 

Ana 


Audry sesuo * Alės istorija 213 


Ana atidžiai dar kartą perskaitė laišką. Jis buvo paskutinis gal iš 
. dvylikos juodraščių, rašytų per pastarąsias penkias dienas, kitus 
buvo pradėjusi, paskui metė. Žinojo, kad kai kuriuos žodžius pa- 
rašė taip, kaip taria, ir baiminosi, kad bus netaisyklingai. Tačiau, 
samprotavo ji, Larsui geriau laiškas su klaidomis negu jokio. Ji 
nekantravo papasakoti namiškiams apie šiuo metu vykstančias 
permainas savo gyvenime. Rūpestingai sulanksčiusi laišką atsi- 
stojo ir žvilgsnis užkliudė jos atspindį veidrodyje. Akimirką ati- 
džiai žvelgė į savo veidą. 

— Ar čia tebesu aš? - paklausė atspindžio. Negavusi atsakymo 
nuėjo į vonios kambarį. 

Vėliau vakare, guldamasi į lovą, klausėsi balsų ir juoko, at- 
sklindančių per koridorių. Ponas Bajeris vaišino kelis svečius, 
tad šį vakarą ji nevakarieniavo su juo prie blizgančio pietų stalo, 
gavo padėklą, atneštą freken Olsdater, - dabar jau žinojo, kad ji 
vardu Lisė. 

— Mano brangioji panele, - kiek anksčiau jai pasakė ponas 
Bajeris, pranešęs, kad ji nevakarieniaus drauge, - leiskite man 
paaiškinti. Jūs darote didelę pažangą, ir labai sparčiai. Iš tiesų 
daug greičiau nei kitos mokinės, kurias turėjau garbės mokyti ir 
globoti. Bet jei dabar pristatyčiau jus savo svečiams, jie būtinai 
paprašytų jiems padainuoti, nes tiek esu pripasakojęs apie jūsų 
gabumus. O mums negalima jūsų rodyti, kol nesate galutinai 
suformuota, — kai taip bus, ištrauksime jus iš slėptuvės į šlovės 
spindesį. 

Nors Ana jau beveik priprato prie įmantrių pono Bajerio 
posakių, ji spėliojo, ką iš tikrųjų reiškia „galutinai suformuoti“. 
„Ar kad jai reikės užsiauginti dar vieną ranką? Tai tikrai padėtų 
per pianino pamokas. O gal kelis papildomus kojų pirštus, - bet 
jie nepadėtų išmokti deramos kūno padėties. Į šį trūkumą jos 
dėmesį atkreipė teatro režisierius, šią popietę apsilankęs bute. 


214 Lucinda Riley 


Jis pasakė Anai, kad ponas Bajeris paprašęs pamokyti ją to, ką 
pavadino „scenine laikysena“, to prireiksią, kai ji pasirodysianti 
teatre. Regis, reikės laikyti galvą aukštai iškėlus ir batuose riesti 
kojų pirštus, kad, kai atsistos reikiama padėtimi, galėtų išstovėti 
kaip įbesta. 

- Tada palaukite, kol jie liausis ploję. Nedidelis linktelėji- 
mas, - vyriškis tai parodė prilenkdamas smakrą prie krūtinės ir 
kaire ranka siekdamas dešinio peties, - kad pareikštumėte dė- 
kingumą už plojimus, o tada pradėsite. 

Dar vieną valandą tas vyriškis paprašė jos įeiti į svetainę ir 
išeiti, mokydamas vis tų pačių judesių. Tai buvo labai nuobodu, 
vargino ir slėgė, nes ligi šiol, nors Ana nemokėjo virti ar siuvinė- 
ti, jai atrodė, kad vaikščioti moka. 

Ana pasivertė ant šono didžiulėje lovoje jausdama, kokia 
minkšta pūkinė pagalvė po skruostu, ir klausė savęs, ar kada 
nors taps tokia, kokios nori ponas Bajeris. 

Kaip rašė laiške Larsui, manė, kad ją čia atsivežė dėl gabu- 
mų dainuoti. Ir vis dėlto nuo tada, kai atvyko, ponas Bajeris ne- 
paprašė padainuoti nė vienos dainos. Ji suprato, kad reikės dar 
daug ko išmokti ir kad negaus geresnio ir kantresnio mokytojo. 
Vis dėlto kartais Ana jautėsi tartum netenkanti savo senosios 
esybės, neišsilavinusios ir neturinčios gyvenimiškos patirties. 
Pasijuto atsidūrusi tarp dviejų pasaulių: mergaitė, prieš savaitę 
dar neregėjusi dujinio apšvietimo ar išvietės namo viduje, tačiau 
jau pripratusi prie aptarnavimo ir per vakarienę gerianti raudo- 
nąjį vyną, valganti žuvį... 

- O, Dieve! - sudejavo ji balsu, pagalvojusi apie žuvį ir žuvį, 
be galo. 

Gal ponas Bajeris mano, kad ji kokia kvaiša ir nenutuokia 
apie jo ketinimus. Labai greitai Ana suprato, kad atsivežė ją į 
Kristianiją ne tik balso lavinti, bet ir padaryti dama, kurią gali- 

ma parodyti. Ją moko gudrybių kaip tuos žvėrelius mugėje, kuri 
retkarčiais užsuka į Hedalį. Ana prisiminė tą pirmą vakarą, kai 
ponas Bajeris atvažiavo į jų šeimos trobelę kalnuose ir ilgiausiai 
gražbyliavo apie Norvegijos kaimo kultūros vertybes. Tad ir ne 
visai suprato, kodėl jam prireikė ją keisti. 

— Aš nesu skirta bandymams, - sušnibždėjo ji sau įsitikinusi, 
pagaliau jau leisdamasi į miegus. 


irgA 
Vieną šaltą spalio rytą Ana kaip paprastai atėjo į svetainę, į pa- 
moką su ponu Bajeriu.. 

- Mano brangioji Ana, ar gerai išsimiegojote? 

— Labai gerai, iš tiesų, ačiū, pone Bajeri. 

- Puiku, puiku. Na, man malonu pasakyti, kad šiandien, 
jaučiu, esate pasiruošusi žengti toliau. Tad pradėsime dainuo- 
ti - gerai? 

- Taip, pone Bajeri, - atsakė ji jausdamasi kalta, nes labai gerai 
prisiminė, kaip nepalankiai apie jį galvojo prieš kelias dienas. 

— Ar gerai jaučiatės, Ana? Atrodote išblyškusi, 

— Aš sveika. 

- Gerai. Tad nebegaiškime laiko. Noriu, kad man padainuo- 
tumėte „Per Spelmann“ kaip tą pirmąjį vakarą, kai susipažino- 
me. Aš pritarsiu fortepijonu. 

Ana buvo vis dar taip suglumusi dėl netikėtai pakrypusios 
įvykių eigos, kad stovėjo tylomis, įbedusi akis į poną Bajerį. 

- Jūs nepasiruošusi? 

— Atleiskite. Aš pasiruošusi. 

- Gerai. Dabar dainuokite. 

Keturiasdešimt penkias minutes Ana daugybę kartų kartojo 
dainelę, žinomą nuo lopšio. Kartais ponas Bajeris ją nutraukda- 

vo ir pasakydavo kokiai nors gaidai pridėti kiek daugiau to, ką 
vadino vibrato, arba ilgiau išlaikyti pauzę, arba skaičiuoti taktą... 
Ji stengėsi laikytis jo nurodymų, bet išmokus dainą prieš ketu- 
riolika metų ir nuo tada vis taip pat dainuojant buvo iš tiesų 
labai sunku. 

Lygiai vienuoliktą valandą suskambo durų skambutis. Ana 
išgirdo koridoriuje tylius balsus, ir paskui freken Olsdater į sve- 
tainę įėjo įsimenamos išvaizdos tamsiaplaukis, plinkantis nuo 
kaktos ponas ereliška nosimi. Ponas Bajeris pakilo nuo fortepi- 
jono ir žengė jį pasitikdamas. 

- Pone Henumai, dėkoju, kad skyrėte laiko. Čia freken Ana 
Lanvik, mergina, apie kurią jums pasakojau. 

Ponas pasigręžė į ją ir nusilenkė. 

— Freken Lanvik, ponas Bajeris labai išgyrė jūsų balsą. 

— O dabar jo pasiklausysite! - Ponas Bajeris grįžo prie for- 
tepijono. - Ana, dainuokite taip, kaip dainavote man tą pirmąjį 
vakarą kalnuose. 

Ana sutrikusi žvelgė į jį. Jei jis nori, kad dainuotų kaip iš pat 
pradžių, tai kodėl gaišo visą valandą stengdamasis išmokyti ki- 
taip? Bet klausti buvo per vėlu, ponas Bajeris jau skambino pir- 
muosius taktus, tad ji ir uždainavo duodama balsui laisvę. 

Baigusi laukiamai pažvelgė į poną Bajerį nežinodama, ar dai- 
navo gerai, ar vidutiniškai. Prisiminė nuotrupas iš to, ką jis saky- 
davo anksčiau, bet ne viską, galvoje buvo visiška maišatis. 

- Ką manote, Johanai? - paklausė ponas Bajeris, kildamas 
nuo fortepijono. 

— Ana tiksliai tokia, kaip jūs apibūdinote. Todėl tobula. Aki- 
vaizdžiai dar žalia, bet gal taip ir turi būti. 

- Nesitikėjau, kad šis reikalas iškils taip greitai. Kaip jau mi- 
nėjau, dar nėra nė mėnesio, kai Ana atvažiavo į Kristianiją, ir aš 
tik pradėjau lavinti jos balsą, - atsakė ponas Bajeris. 

Klausydamasi, kaip tie vyrai aptaria ją ir jos gabumus, Ana 
tikrai pasijuto „žalia“, kaip nevirtas kiaulienos gabalas, kurį jos 
motina tuoj dės į puodą. 

— Dar turiu gauti galutinę partitūrą ir, kai tik gausiu, atnešiu 
jums, o paskui sų Ana nueisime į teatrą, ir ji padainuos ponui 
Josefsonui. Dabar jau turiu eiti. Freken Lanvik, - vėl nusilenkė 
jai Johanas Henumas, - man buvo malonu jūsų klausytis ir ne- 
abejoju, kad jau labai greitai man ir daugeliui kitų bus suteikta 
proga vėl jus išgirsti. Labos. dienos jums abiem. 

Ponas Henumas išlėkė pro duris, o jo apsiaustas nubangavo 
iš paskos. 

— Puikiai dainavote, Ana! 

Ponas Bajeris priėjo, suėmė jos veidą ir pabučiavo į abu 
skruostus. 

- Gerbiamas pone, gal pasakytumėt man, kas tas žmogus? 

— Dabar tai visai nesvarbu. Svarbiausia, turėsime daug dirbti, 
kad jus paruoštume. 

— Kam mane ruošite? 

Bet ponas Bajeris jos nesiklausė, žiūrėjo į laikrodį. 

- Po pusvalandžio turiu paskaitą, man reikia nedelsiant eiti. 
Freken Olsdater, - šūktelėjo jis, - tuoj pat paduokite man ap- 
siaustą! - Eidamas pro Aną prie durų jis dar kartą nusišypsojo. — 
Dabar pailsėkite, Ana, o kai grįšiu, imsimės darbo. 


Kilo 

OY 
Nors per kitas dvi savaites Ana stengėsi sužinoti, kas tas ponas 
Henumas ir ko jie siekia, ponas Bajeris buvo tiesiog siutinamai 
uždaras. Anai buvo: nesuprantama, kodėl jis staiga užsimanė, 
kad ji išdainuotų visas liaudies dainas, kurias tik mokėjo, o ne 
moko ją, kaip buvo minėjęs jos tėvams, dainuoti operas. Kam 

reikalinga tokia muzika čia, didmiestyje? - niūriai galvojo ji, pri- 
ėjusi vieną dieną prie lango, kai ponas Bajeris pietų metu išėjo į 
kažkokį susirinkimą. Ji stebėjo, kaip per lango stiklą rieda lietaus 
lašai, ir staiga panoro būti lauke. Per pastarąjį mėnesį beveik ne- 
kėlė kojos iš namų, tik vieną sekmadienį buvo bažnyčioje, ir jau 
ėmė jaustis kaip narve uždarytas žvėrelis. Ponas Bajeris turbūt 
tiesiog pamiršo, kad ji užaugo ir visą gyvenimą gyveno atvirose 
erdvėse. Ji troško gryno oro, plačių atvirų tėvų ūkio ganyklų, kur 
yra vietos vaikščioti ir laisvai bėgioti... 

- Čia aš ne kas kita kaip žvėrelis, kurį reikia išdresuoti, - pa- 
reiškė ji tuščiame kambaryje visai prieš pat įeinant freken Ols- 
dater pasakyti jai, kad pietūs gatavi. Ana nusekė paskui ją į vir- 
tuvę. 

- Kas yra, kjaere? Atrodai visai kaip silkė, ką tik sugauta ant 
kabliuko, - pasakė freken Olsdater, kai jiedvi atsisėdo ir Ana 
ėmė gurkšnoti žuvies sultinį. 

- Nieko, — atsakė Ana nenorėdama, kad šeimininkė imtų 
klausinėti apie jos dabartinę nuotaiką. Ji tik pamanytų, kad Ana 
išlepusi ir viskuo nepatenkinta. Galų gale jos vieta namuose kur 
kas pranašesnė padėties ir patogumų atžvilgiu. Vis dėlto ji tebe- 
jautė atidų, išminties kupiną freken Olsdater žvilgsnį. 

- Rytoj, Ana, eisiu į turgų aikštėje nupirkti mėsos ir daržovių. 
Ar norėtum eiti kartu? 

— O, taip! Nieko daugiau taip nenorėčiau, - atsakė ji sujau- 
dinta, kad ta moteris taip tiksliai nujautė, kas jai negerai. 

- Tad aš tave nusivesiu, ir gal prieš eidamos į turgų dar iš- 
taikysim laiko pasivaikščioti parke. Ponas Bajeris rytoj tarp de- 
vintos ir dvyliktos bus universitete, o paskui pietaus mieste, tad 
mes turėsim užtektinai laiko. Tai bus mudviejų mažutė paslaptis, 
tiesa? 

- Taip, - su palengvėjimu linktelėjo Ana. - Ačiū jums. 

Nuo tada jos eidavo į turgų dukart per savaitę. Be sekmadie- 
nių, kai Ana eidavo į bažnyčią, šių dienų ji laukė labiausiai. 

Lapkričio pabaigoje Ana susivokė, kad ji Kristianijoje jau 
daugiau kaip du mėnesiai. Pačios pasidarytame kalendoriuje ji 
žymėjo dienas žinodama, kad Kalėdoms galės grįžti į Hedalį. 
Kristianijoje bent jau pasnigo, ir tai šiek tiek praskaidrino nuo- 
taiką. Moterys, išėjusios pasivaikščioti parke kitoje gatvės pusė- 
je, dabar buvo su kailiniais apsiaustais ir skrybėlėmis, o rankas 
laikė sukišusios į kailines movas, ir Anai tai atrodė labai kvaila, 
nes jei norėsi pasikasyti nosį, dar pirštai nušals. 

Bute kasdienė įprasta tvarka mažai pasikeitė, tik ponas Bajeris 
praėjusią savaitę padavė jai „Perą Giuntą“ ir liepė perskaityti. 

- Oi, bet aš jau esu perskaičiusi, - apsidžiaugė ji galėdama 
taip atsakyti. 

— Tada viskas tik į gera. Tai jums padės, kai skaitysite dar kartą. 

Pirmąjį vakarą ji padėjo knygą šalin manydama, kad tik lai- 
ko švaistymas būtų ją skaityti, kaip liepė ponas Bajeris, - juk ji 
žino, kuo viskas baigėsi. Bet rytą jis smulkmeniškai paklausinėjo 
apie pirmus penkis poemos puslapius, ir beveik nieko neprisi- 
mindama ji nevykusiai pamelavo, esą jai skaudėję galvą ir anksti 
nuėjusi miegoti. Tad vėl ėmusi skaityti iš tiesų liko patenkinta 
savimi pamačiusi, kaip nuo vasaros pagerėjo skaitymo įgūdžiai. 
Dabar buvo tik keli nesuprantami žodžiai, ir jei kildavo sunku- 
mų, ponas Bajeris labai džiaugėsi, kad jai padeda. Bet ką ši po- 
ema gali turėti bendra su jos ateitimi Kristianijoje, Ana visiškai 
nenumanė. 


LMA 
TAN 
a 


- Mano kjere Ana, vakar vakare pagaliau gavau iš pono He- 
numo muziką, kurios laukiau! Ir šią pat minutę imsimės darbo. 

Nors Ana neturėjo supratimo, kokia tai galėtų būti muzika, 
ji matė savo mokytoją sėdantį prie fortepijono džiugiai susijau- 
dinusį. 

- Tik pamanykite, turime jos kopiją savo rankose! Eikite šen, 
Ana, stokitės prie manęs, aš jums paskambinsiu. 

Ana pakluso ir susidomėjusi įbedė akis į natas. 

— „Solveigos daina“, - sumurmėjo ji skaitydama kūrinio pa- 
vadinimą lapo viršuje. 

— Taip, Ana. Ir jūs būsite pati pirmoji, kuri ją padainuos! Ką 
pasakysite, a? 

Ana jau buvo išmokusi, kad į šį dažnai pono Bajerio kartoja- 
mą klausimą visada turi atsakyti teigiamai. 

— Kad aš labai džiaugiuosi. 

- Puiku, puiku. Buvo tikimasi, kad pats ponas Grygas atva- 
žiuos į Kristianiją padėti orkestrui ir dainininkams išmokti šį 
naują kūrinį, deja, neseniai mirė abu jo tėvai ir jis dar gedi. Taigi 
mano negalėsiąs atvažiuoti iš Bergeno. 

- Tai parašė ponas Grygas? - aiktelėjo Ana. 

- Taip, tikrai. Ponas Ibsenas paprašė jo parašyti muziką, kuri 
lydėtų būsimą „Pero Giunto“ spektaklį Kristianijos teatro sceno- 
je vasario mėnesį. Mano brangioji panele, ponas Henumas - tas 
vyras, su kuriuo susipažinote prieš kelias savaites, labai gerbia- 
mas mūsų čionykščio orkestro dirigentas, taip pat ir aš manome, 
kad būtent jūs turite dainuoti Solveigą. 

- Aš? 

— Taip, Ana, jūs. 

- Bet... aš niekada gyvenime nesu stovėjusi scenoje! O čia juk 
pati svarbiausia scena Norvegijoje! 

— Čia, mano miela mergaite, ir yra visas gražumas. Ponas Jo- 
sefsonas, teatro ir šio spektaklio režisierius, Solveigos vaidme- 
niui jau išrinko garsią aktorę. Bėda ta, kaip neseniai sakė ponas 


Audrų sesuo + Alės istorija 221 


Henumas, kad ji, tegu ir didi artistė, kai išsižioja dainuoti, tai 
spiegia kaip karštu vandeniu nuplikyta katė. Tad mums reikia 
„labai švaraus balso, ko nors, kas stovėtų už scenos ir dainuotų, 
o madam Hanson tiktai dėtųsi, kad taria šios ir dar kitos dainos 
žodžius. Suprantate, mano brangioji? 

Ana suprato ir negalėjo nepajusti dilgtelint nusivylimo, kad 
ji bus nematoma, o artistė su nuplikytos katės balsu apsimes 
dainuojanti. Tačiau pats faktas, kad dirigentas iš garsiojo Kris- 
tianijos teatro yra tokios geros nuomonės apie jos balsą, jog pa- 
skolins jį madam Hanson, jai didžiulis pagyrimas. Ir ji nenorėjo 
pasirodyti nedėkinga. 

- Iš tikrųjų mums suteikta nuostabi proga, - kalbėjo toliau 
ponas Bajeris. - Žinoma, galutinai dar nieko nenuspręsta. Jūs 
turėsite padainuoti ponui Josefsonui, pjesės režisieriui, pažiū- 
rėsime, ar jam pasirodys, kad jūsų balsas tiksliai perteikia Sol- 
veigos sielą. Dainuodama turite išreikšti tokias emocijas, tokį 
jausmą, kad neliktų nė vieno neapsiašarojusio žiūrovo, Ponas 
Henumas man sakė, kad jūsų balsas bus paskutinis, kurį išgirs 
žiūrovai prieš nusileidžiant uždangai. Ponas Josefsonas sutiko 
priimti mus gruodžio dvidešimt trečiosios popietę, visai prieš 
išvykdamas Kalėdoms. Tada jis ir nuspręs. 

- Bet aš išvažiuoju į Hedalį gruodžio dvidešimt pirmą! - pa- 
prieštaravo Ana, nebepajėgdama susivaldyti. - Jeigu turėsiu čia 
laukti iki dvidešimt trečiosios popietės, nebespėsiu Kalėdoms 
grįžti namo. Kelionė trunka beveik dvi dienas. Aš... negi ponas 

Josefsonas negali mūsų priimti kitu laiku? 
“ - Ana, turite suprasti, ponas Josefsonas labai užsiėmęs žmo- 
gus, ir pats faktas, kad jis skyrė mums bent valandėlę, jau yra 
didelė garbė. Aš puikiai suprantu, kad jums nebus jokio malo- 
numo per šventės dienas likti čia, su manimi, bet, antra vertus, 
tai gali būti geriausia galimybė, kokia vėliau gal nebepasitaikys, 

jums pakeisti visą savo ateitį. Bus dar daug Kalėdų su šeima, bet 
tik vienintelė proga užsitikrinti Solveigos balsą kūrinyje, kuria- 
me iškiliausieji Norvegijos dramaturgas ir kompozitorius pirmą 
kartą suvienijo savo meną! - Ponas Bajeris net purtė galvą ap- 
imtas labai retai jam pasitaikančio susierzinimo. — Ana, privalo- 
te pamėginti suprasti, ką tai jums gali reikšti. Ir jei nesuprasite, 
tada verčiau tuoj pat grįžkite namo ir dainuokite savo karvėms, 
o ne nuolatiniams premjerų lankytojams Kristianijos teatre, 
premjeroje, kuri tikrai įeis į istoriją. Na, tai mėginsite dainuoti 
ar nemėginsite? 

Jausdamasi tokia menka ir kvaila, kokią ją ir norėjo parodyti 
mokytojas, Ana lėtai linktelėjo. 

— Taip, pone Bajeri, žinoma. 

Tačiau tą vakarą Ana verkė, kol užmigo. Net jei ji „įeis į isto- 
riją“, kaip sakė ponas Bajeris, nebūti per Kalėdas su šeima buvo 
tiesiog nepakeliama. 


16 

- Jensai! Ar tu dar gyvas?! - Jensą Halvorseną staiga pažadi- 
no motinos balsas, atsklidęs pro miegamojo duris. - Dora sakė, 
gal būsi numiręs bemiegodamas, nes visą rytą neatsiliepi! 

Jensas atsidusęs išlipo iš lovos ir pažvelgė į savo susitaršiusį — 
dar su visais drabužiais - atvaizdą veidrodyje. 

- Nulipsiu pusryčių po dešimties minučių, - atsakė jis pro 
duris. 

- Jau pietūs, Jensai. Pusryčius pramiegojai. 

- Tuoj einu. 

Kaip kiekvieną rytą Jensas atidžiai pasitikrino, ar kupetoje 
garbanotų raudonmedžio spalvos plaukų nėra atsiradusių žilų. 
Būdamas tik dvidešimties Jensas žinojo, kad nėra ko dėl to neri- 
mauti. Bet kadangi jo tėvo plaukai pražilo, regis, per vieną naktį, 
kai šiam buvo dvidešimt penkeri, — tikriausiai nuo sukrėtimo, 
nes tais metais tėvas vedė jo motiną, - Jensas kas rytą nubusda- 
vo virpėdamas iš tos baimės. 

Po dvidešimties minučių, apsirengęs kitu drabužių komplek- 
tu, jis, kaip ir žadėjo, pasirodė valgomajame ir prieš sėsdamasis 
į savo vietą prie stalo pabučiavo į skruostą motiną Margaretę. 
Dora, jų jauna tarnaičiukė, ėmė aptarnauti pietų stalą. 

- Tikrai atsiprašau, mor. Baisiai skaudėjo galvą, todėl ir pra- 
. gulėjau lovoje visą rytą. Dar tebejaučiu pykinimą. 


224 Lucinda Riley 

Suirzęs motinos veidas bematant pasikeitė, rodė užuojautą. Ji 
ištiesė ranką per stalą, palietė jo kaktą. 

- Iš tiesų karštoka. Gal peršalai? Mielas mano vaikeli, ar iš- 
tversi pietus čia, o gal Dora tau nuneštų padėklą į lovą? 

— Tikrai pabūsiu čia, tik turėsi atleisti man, jei valgysiu ne- 
daug. 

Iš tiesų Jensas buvo peralkęs. Vakar vakare su keliais draugais 
susitiko bare, ir viskas baigėsi viešnamyje netoli dokų - tikrą pa- 
sitenkinimą suteikęs dienos finalas. Jis padaugino akvavito" ir tik 
miglotai prisiminė, kaip jį parvežė karieta ir kaip sublogavo grio- 
vyje prie namų. O paskui tik po daugelio mėginimų pavyko užlip- 
ti medžiu iki savo lango, nes šakos buvo apsnigtos ir šalo, - Dora 
visada palikdavo pravirą langą, jei jis vėlai išeidavo į miestą. 

Todėl, pamanė sau, ne viską jis ir sumelavo. Tikrai bjauriai 
šįryt jautėsi ir, kai Dora nedrąsiai žadino, negalėjo nubusti. Ži- 
nojo, kad tarnaičiukė jį įsimylėjusi, todėl ir buvo jo bendrininkė, 
kai prireikdavo apsimetinėti. 

— Labai apmaudu, kad vakar išėjai, Jensai. Pas mus vakarie- 
niavo geras mano draugas ponas Henumas, Kristianijos orkestro 
dirigentas, - pertraukė Jenso mintis Margaretė. Jo motina buvo 
ištikima menų rėmėja, o savo polinkį finansavo iš tėvo „alaus 
pinigų“, kaip juos tarpusavyje vadino. 

- Ar malonus buvo vakaras? 

- Taip, tikrai malonus. Prisimenu, jau sakiau tau, kad ponas 
Grygas parašė nepaprastai gražią partitūrą nuostabiai pono Ib- 
seno poemai „Peras Giuntas“. 

— Taip, mor, jau sakei. 

- Premjera įvyks vasarį, bet ponas Henumas sakė, kad dabar- 
tinis orkestras, deja, neatitinka pono Grygo lūkesčių, iš tiesų ir 


* Aguavit - skandinaviška degtinė su įvairiais prieskoniais. Agua vitae (lot) - gyvybės 
vanduo, 

jo paties. Kūrinio muzika tikrai sudėtinga, ją turi groti patiki- 
mas, įgudęs orkestras. Ponas Henumas ieško talentingų muzi- 
kantų, galinčių groti ne vienu instrumentu. Pasakiau jam apie 
tavo gebėjimus skambinti pianinu, griežti smuiku ir groti fleita, 
ir jis paprašė, kad ateitum į teatrą jam pagroti. 

Jensas įsidėjo į burną gerą kąsnį šamo, specialiai atvežto iš 
vakarinės Norvegijos pakrantės. 

- Mor, aš juk studijuoju universitete chemiją, kad sugebėčiau 
perimti šeimos alaus daryklą. Tu puikiai žinai, kad far neleis jos 
mesti ir eiti groti orkestre. Iš tiesų jis įsius. 

- Gal, jeigu tai būtų fait accompli', jis nusileistų, - ramiai tarė 
motina. 

-- Tu nori, kad meluočiau? - Jensas staiga pasijuto taip sune- 
galavęs, kaip pirma tik apsimetė esąs. 

- Aš sakau, kad sulaukęs dvidešimt vienų tu būsi jau vyras ir 
galėsi rinktis pats, bus nebesvarbu, ką apie tai manys kiti, Orkes- 
tre gausi algą, nors ir nedidelę, ji tau suteiks šiek tiek finansinio 
savarankiškumo. | 

- Iki gimtadienio dar septyni mėnesiai, mor. Kol kas tebesu 
priklausomas nuo tėvo ir jo kontroliuojamas. 

.- Jensai, būk geras. Ponas Henumas paklausys tavo grojimo 
teatre rytoj pusę antros. Labai prašau, bent susitik su juo. Dabar 
nežinai, kas iš to gali išeiti. 

— Aš blogai jaučiuosi, - atsakė jis staiga stodamasis. - Atleisk, 

mor, bet einu į savo kambarį, atsigulsiu. 

Margaretė stebėjo sūnų, einantį per valgomąjį, atidarantį du- 
ris, - tada uždarė jas trinktelėdamas. Ji susiėmė delnais smilki- 
nius, pajuto, kaip juose tvinksi. Suprato, kodėl Jensas išėjo, ir 
kaltai atsiduso. 


" * įvykęs faktas (pranc.). 

Dar tada, kai sūnus buvo tik išmokęs vaikščioti, ji sodin- 
davosi jį ant kelių ir mokė skambinti pianinu. Vienas iš malo- 
niausių neblėstančių prisiminimų iš jo vaikystės - kaip ji stebi 
putlius pirštukus lakstant po klavišus. Didžiausias Margaretės 
noras buvo, kad vienintelis vaikas paveldėtų jos talentą mu- 
zikai, nes jo nepanaudojo visu pajėgumu, ištekėjusi už Jenso 
tėvo. 

Jonas Halvorsenas, jos vyras, nebuvo linkęs į meną, jį do- 
mino tiktai kronų kiekis Halvorseno alaus daryklos bendrovės 
sąskaitų knygose. Nuo pat santuokinio gyvenimo pradžios jam 
atrodė būtina varžyti žmonos aistrą muzikai, o vienintelio sū- 
naus - juo labiau. Vis dėlto, kai Jonas būdavo savo kontoroje, 
Margaretė ištvermingai ugdė Jenso talentą, ir būdamas šešerių 
jis be jokių pastangų skambino sonatas, kurios reikalavo daug 
jėgų ir iš triskart vyresnio mokinio. 

Kai Jensui buvo dešimt metų, nepaisydama vyro nepritari- 
mo, ji surengė rečitalį savo namuose ir pakvietė garsiausius ir 
geriausius Kristianijos muzikus. Visi, kurie girdėjo skambinant 
jos sūnelį, buvo sužavėti ir pranašavo jam puikią ateitį. 

- Kai bus tinkamo amžiaus, jis turi vykti į Leipcigo konser- 
vatoriją įgyti žinių ir tobulinti meistriškumo, nes Kristianijoje, 
kaip žinote, galimybės ribotos, - pasakė naujasis Kristianijos or- 
kestro dirigentas Johanas Henumas. - Tinkamai ruošiamas jis 
turės didelį potencialą. 

Margaretė tai ir persakė savo vyrui, o tas tik negailestingai 
prunkštelėjo. 

— Mano brangioji žmona, suprantu, kaip trokšti, kad mūsų 
sūnus taptų garsiu muzikantu, bet gerai žinai - Jensas, sulaukęs 
dvidešimt vienų, prisidės prie šeimos verslo. Ne tam mano pro- 
tėviai kūrė jį daugiau kaip šimtą penkiasdešimt metų, kad, kai 
gulėsiu mirties patale, jis būtų parduotas kuriam nors iš konku- 

rentų. Jeigu Jensas augdamas norės ir toliau barškinti tuo piani- 
nu, tegu sau barškina. Bet tai ne karjera mano sūnui. 

Tačiau Margaretės tai neatbaidė. Dar kelerius metus ji mokė 
Jensą ne tik skambinti pianinu, bet ir griežti smuiku bei groti 
fleita suprasdama, kad muzikantas, jei nori patekti į orkestrą, 
turi būti įvaldęs ne vieną instrumentą. Ji mokė sūnų ir vokiečių, 
italų kalbų, nes jautė, kad tai padės jam įveikti sudėtingus kūri- 
nius orkestrui ir operas. 

Jenso tėvas ir toliau užsispyręs nenorėjo klausytis gražių gar- 
sų, sklindančių iš muzikos kambario ir aidinčių visame name. 
Vienintelį kartą Margaretei pavyko priversti jį pasiklausyti, kai 
Jensas griežė hardanger smuiku. Kartais paragindavo jį pagroti 
tėvui po vakarienės ir stebėdavo atsipalaidavusį, svajingai šyp- 
santį Jono veidą - prisidėdavo ir kelios taurės gero prancūziško 
vyno - jis net niūniuodavo kokią gerai žinomą liaudies dainą. 

Vis dėlto, nepaisydama savo vyro abejingumo Jenso talen- 
tui ir reikalavimų, kad muzika netaptų jo profesija, Margaretė 
ir toliau tikėjosi sulaukti poslinkių, kai Jensas bus vyresnis. Bet 
kai berniukas, taip uoliai mokęsis muzikos, jau darėsi suaugęs, 
Jonas paėmė jį į savo rankas. Užuot dvi valandas muzikavęs, Jen- 
sas sekiodavo paskui tėvą alaus darykloje, kai tas prižiūrėdavo 
gamybą arba tikrindavo sąskaitas. 

Padėtis galutinai išaiškėjo prieš trejus metus, kai Jonas pri- 
mygtinai pareikalavo, kad sūnus stotų į universitetą studijuoti 
chemijos, nes tai praversią jam alaus darykloje, nors Margaretė 
ant kelių suklupusi maldavo leisti Jensui vykti mokytis į Leipci- 
go konservatoriją. 

— Jo netraukia chemija ar verslas, jis turi tokį talentą muzi- 
kai! - maldavo Margaretė. 

Jonas šaltai pažvelgė įją. 

- Ligi šiol tau nuolaidžiavau, bet Jensas nebe vaikas ir privalo 

suprasti, kokios atsakingos bus jo pareigos. Jis bus penktos kar- 
tos Halvorsenas, vadovaujantis mūsų alaus daryklai. Jei turėjai 
iliuzijų, kad tavo siekiai padaryti mūsų sūnų muzikantu kada 
nors išsipildys, labai apsigavai. Semestras prasideda spalį. Rei- 
kalas baigtas. 


AMS 
AKN 
Na “ 


- Tik neverk, mor, - pasakė Jensas, išgirdęs naujieną iš pri- 
slėgtos motinos. - Aš nieko kita ir nesitikėjau. 

Margaretė taip ir žinojo - priverstas mesti muziką dėl daly- 
ko, kuris jo nedomino ir kuriam neturėjo gabumų, Jensas į stu- 
dijas universitete nežiūrėjo rimtai. Pavojingiau buvo tai, kad iš 
prigimties būdamas energingas, kai nusiteikė „o man nė velnio 
nerūpi“, jis ėmė eiti blogais keliais. 

Ji giliai neįmigdavo, nubusdavo nuo menkiausio krebždesio, 
tad žinojo, kad sūnus dažnai grįžta paryčiais. Jensas turėjo gau- 
sybę draugų, juos visus traukė jo joje de vivre“ ir jokių pastangų 
nereikalaujantis žavesys. Margaretė matė, kad jis pernelyg dos- 
nus, nes ateidavo pas ją mėnesiui įpusėjus ir sakydavo jau išlei- 
dęs tėvo duotus kišenpinigius dovanoms, paskolinęs draugams 
ar panašiai - taigi ar negalėtų padėti jam išsiversti iki mėnesio 
pabaigos? 

Ji dažnai pajusdavo pagirių kvapą ir numanė, kad kišenes tuš- 
tina ir besaikis gėrimas. Be to, spėjo, kad naktiniuose jo žygiuo- 
se įsipainiojusios ir moterys. Praėjusią savaitę ji pastebėjo lūpų 
dažų dėmę ant jo apykaklės. Šitai bent galima suprasti: visi jauni 
vyrai - netir vyresni - turi savų poreikių, tai Margaretė žinojo iš 
savo patirties. Tokia jau vyrų prigimtis. 


* gyvenimo džiaugsmas (pranc.). 

Jos manymu, viskas labai paprasta — kai laukia ateitis, kokios 
Jensas nenori, netekęs sau mielos muzikos, jis nepatenkintas 
gyvenimu ir širdgėlą skandins puolęs prie alkoholio ir moterų. 
Margaretė pakilo nuo stalo melsdama, kad Jensas rytoj nueitų 
pas poną Henumą. Jos nuomone, tik tai galėjo jį išgelbėti. 


KN 
Jensas tuo metu gulėjo ant savo lovos viršuje galvodamas pa- 
našiai kaip ir motina. Jau seniai jis suprato, kad apie muzikanto 
profesiją gali tik svajoti. Po kelių mėnesių jis baigs universitetą ir 
užims tėvo vietą alaus darykloje. 

Apie tai pagalvojus purtė pasibjaurėjimas. 

Nė pats nežinojo, katro iš tėvų gailėjo labiau: tėvo, banko 
sąskaitų ir nesibaigiančių machinacijų sėkmingai veikiančioje 
alaus darykloje vergo, ar motinos, į santuoką atsinešusios taip 
pageidaujamą aukštą kilmę, bet dabar besinervinančios ir nepa- 
tenkintos gyvenimu. Jensas aiškiai matė, kad jųdviejų santuoka 
ne kas daugiau, kaip sandoris, sudarytas dėl abipusės naudos. 
Jo bėda ta, kad juo, vieninteliu palikuoniu, nuolat naudojamasi 
kaip pėstininku jų jausmingame šachmatų žaidime. Jau seniai 
jis suprato, kad nelaimės. Bet tuo metu dar nelabai ir rūpėjo pa- 
mėginti laimėti. 

Bet šiandien jo motina buvo teisi. Jis jau beveik pilnametis. O 
ką, jei būtų įmanoma atgaivinti svajonę, dėl kurios tiek stengėsi 
būdamas vaikas? 

Išgirdęs, kad motina po pietų išėjo, Jensas tyliai nuslinko že- 
myn ir paklusęs įnoriui įėjo į muzikos kambarį, kur motina vis 
dar kartais priimdavo mokinius. 

Jis atsisėdo ant kėdutės priešais dailų fortepijoną, kūnas sa- 
vaime įgavo reikiamą padėtį. Atkėlęs dangtį, leido pirštams per- 

bėgti klavišais, prisiminė paskutinį kartą skambinęs turbūt prieš 
dvejus metus. Pradėjo nuo Bethoveno „Pathėtigue“ sonatos, vi- 
sada jo mėgstamiausios, prisiminė, kaip kantriai motina jį mokė 
ir kaip lengvai jam ėjosi. 

- Skambindamas turi išgyventi muziką visu savo kūnu, - kar- 
tą pasakė ji, - turi įdėti širdį ir sielą. Tuo išsiskiria iš kitų tikras 
muzikantas. 

Skambindamas Jensas nebejautė laiko. Ir muzikai užliejus 
kambarį jis užmiršo vargus per nekenčiamas chemijos paskai- 
tas, užmiršo baimę dėl ateities ir leido sau susilieti su nuostabia 
muzika kaip seniau. 

Nuskambėjus paskutinei gaidai, Jensas pajuto ašaras akyse, 
ištryškusias iš džiaugsmo vien dėl to, kad skambina. Ir jis nu- 
sprendė rytoj susitikti su ponu Henumu. 


O 
Kitą dieną pusę antros Jensas atsisėdo ant kitos kėdutės prie for- 
tepijono - tuščioje Kristianijos teatro orkestro duobėje. 

- Taigi, pone Halvorsenai, esu girdėjęs jus skambinant prieš 
dešimt metų. Jūsų motina sakė, kad per tą laiką tapote išskirti- 
niu muzikantu, - tarė Johanas Henumas, visų gerbiamas orkes- 
tro dirigentas. 

— Mano motina šiek tiek šališka, gerbiamas pone. 

- Ji taip pat sakė, kad konservatorijoje nesimokėte. 

- Deja, gerbiamas pone. Pastaruosius pustrečių metų studi- 
javau chemiją. - Jensas jau pajuto, kad dirigentas pamanė veltui 
gaištąs laiką. Galbūt sutiko su juo pasimatyti darydamas malo- 
nę motinai už tai, kad ši dosniai rėmė menus. - Bet turėčiau 
pridurti, kad motina daugelį metų mokė mane muzikos. Kaip 
žinote, ji yra labai gerbiama mokytoja. 

— Taip, tikrai. Tai kurį gi instrumentą laikote sau svarbiausiu 
iš tų keturių, kuriais, pasak motinos, grojate? 

- Iš tiesų daugiausia džiaugsmo teikia skambinimas pianinu, 
bet jaučiu, kad sugebu vienodai gerai groti smuiku, fleita ir har- 
danger smuiku. 

- Pono Grygo „Pero Giunto“ orkestruotėje nėra fortepijono 
partijos, tačiau mes ieškome antrojo smuiko ir dar vieno fleiti- 
ninko. Štai, - Henumas padavė jam natas. - Pasižiūrėkite, kaip 
jums seksis fleitos partija, o aš netrukus grįšiu pasiklausyti. 

Dirigentas linktelėjo jam ir išėjo pro duris po scena. 

Jensas peržvelgė natas. Ketvirto veiksmo preliudas: „Rytas“. 
Išėmęs fleitos dalis iš dėklo sujungė. Teatre buvo beveik taip pat 
šalta kaip esant nulinei temperatūrai lauke, ir jis energingai pa- 
sitrynė sustingusius pirštus, kad imtų vaikščioti kraujas. Tada 
pridėjo instrumentą prie lūpų ir pamėgino groti pirmas šešias 
natas... 

- Nagi, pone Halvorsenai, gal pažiūrėsime, kaip jums seka- 
si? - gyvai tarė Johanas Henumas, po penkių minučių grįžęs į 
orkestro duobę. 

Jensas pajuto, kad būtina šiam žmogui padaryti įspūdį, įro- 
dyti, kad galės atlikti šią užduotį. Dėkodamas Dievui, kad geba 
groti iš natų nepasiruošęs, - šis gebėjimas visada padėdavo įti- 
kinti motiną, kad jis praktikavosi gerokai ilgiau negu iš tiesų, — 
jis užgrojo. Per kelias akimirkas pasijuto įsitraukęs į išraiškingą 
melodiją, visiškai nepanašią į kokią nors girdėtą anksčiau, Bai- 
gęs groti, atitraukė fleitą nuo lūpų ir pažvelgė į Henumą. 

- Kaip pirmas mėginimas, tikrai nebuvo blogas. Visai neblo- 
gas. Dabar imkite šitą, - pasakė duodamas Jensui lapą su kito- 
mis natomis. - Tai pirmojo smuiko partija. Žiūrėkime, ką galite 
padaryti čia. 

"Jensas išsiėmė iš dėklo smuiką ir suderino stygas. Tada kelias 

minutes skaitė natas ir tyliai išmėgino prieš pradėdamas groti. 

— Labai gerai, pone Halvorsenai. Jūsų motina teisingai api- 
būdino jūsų talentą. Prisipažįstu, mane nustebinote. Jūs tikrai 
puikiai grojate tiesiai iš natų, o tai bus labai svarbu ateinančio- 
mis savaitėmis, kai suvesiu į orkestrą gana skirtingo lygio mu- 
zikantus. Neturėsiu laiko visiems nuolaidžiauti. Bet turiu pasa- 
kyti, kad groti orkestre yra visai kas kita, nei groti vienam. Jums 
prireiks laiko susigaudyti, kaip tai vyksta, ir turėčiau įspėti, kad 
nepakęsiu savo muzikantų atsipalaidavimo. Įprastomis aplinky- 
bėmis susilaikyčiau ir neimčiau naujoko, bet kad būtinai reikia. 
Norėčiau, kad pradėtumėte ateinančią savaitę. Ką pasakysite? 

Jensas žvelgė į jį apstulbęs - regis, jam siūlomas darbas. Jis 
buvo įsitikinęs, kad dėl patirties stokos gaus neigiamą atsakymą. 
Bet, antra vertus, jokia paslaptis, kad Kristianijos orkestras - 
margas kratinys muzikantų, mat čia nėra tinkamos muzikos 
mokyklos ir mažai talentų, iš kurių galėtum rinktis. Motina jam 
buvo sakiusi, kad kartą jame grojo dešimtmetis berniukas. 

- Manau, man bus garbė groti jūsų orkestre per tokią svarbią 
premjerą, - išgirdo save sakant. 

- Tada džiaugiuosi, kad jūs būsite orkestre, pone Halvorse- 
nai. Jūs turite duomenų tapti puikiu muzikantu. Tačiau alga čia 
menka, - bet jums, manau, tai ne bėda, - o repeticijos kelias | 
ateinančias savaites bus ilgos ir pareikalaus daug darbo. Gal jau 
pastebėjote, kad sąlygos toli gražu nėra patogios. Siūlau šilčiau 
rengtis. 

- Taip, gerbiamas pone, taip ir darysiu. 

— Minėjote, kad studijuojate universitete. Spėju, būsite paten- 
kintas prieš paskaitas padirbėjęs orkestre? 

- Taip, - atsakė Jensas, žinodamas, ką pasakys tėvas, bet nu- 
sprendė - jeigu motinai tai visų svarbiausia, tegu ji ir tvarkosi su 
prieštaravimais namie. Jam tai kelias į laisvę ir jis juo žengs. 

— Malonėkite pasakyti savo motinai — esu dėkingas, kad at- 
siuntė jus pas mane. 

- Pasakysiu, gerbiamas pone. 

- Taigi repeticijos prasidės kitą savaitę. Susitiksime ankstų 
pirmadienio rytą - devintą valandą. O dabar turiu eiti ieškoti 
padoraus fagotininko, per visą gyvenimą tokio dar nepasitaikė 
šiame nuobodžiame mūsų mieste. Geros dienos, pone Halvor- 
senai, išeisite pats. 

Jensas nulydėjo akimis iš orkestro duobės išeinantį dirigentą 
visai sutrikęs dėl to, koks volte-face" staiga įvyko jo gyvenime. Jis 
pasigręžė ir pažvelgė į žiūrovų salės tamsą. Yra buvęs ten daug 
kartų su motina, klausėsi koncertų ir operų, bet netikėtai sau, 
atsisėdęs ant kėdutės prie fortepijono, staiga pasijuto sukrėstas. 
Pastaruoju metu, jautė, leidžiasi nešamas pasroviui, tiesiog pa- 
prastai pasitikdamas kiekvieną atėjusią dieną, baimindamasis 
mokslų pabaigos ir būsimo aludario gyvenimo. 

O dabar, sugrojęs naują, nepaprastai gražų pono Grygo kūri- 
nį, pajuto ankstesnio džiugesio kibirkštį. Kai buvo kiek jaunesnis, 
gulėdamas lovoje kurdavo melodijas galvoje, o rytą mėgindavo 
paskambinti. Jų taip ir neužrašė, bet savos muzikos kūrimas jį 
tikrai uždegdavo. 

Dabar silpnoje orkestro duobės šviesoje Jensas uždėjo rankas 
ant klavišų ir atmintyje grįžo prie melodijų, kurias buvo sukūręs 
dar vaikas. Viena jų buvo ypatinga, šiek tiek panašios struktūros 
į naujausią Grygo kūrinį, primenanti senąsias liaudies dainas. 
Jensas ėmė skambinti ją iš atminties tuščiai žiūrovų salei. 


* visiškas pasikeitimas; perversmas (pranc.). 

Stalsberg Voningshusetas 
Tindeveganas 

Hedalis 

1876 metų vasario 14 


Kjeere Ana, 

ačiū tau už dar vieną laišką. Tavo gyvenimo Kristiani- 
joje aprašymai ir vėl teikia daug žinių ir yra labai smagūs. 
Jie man visada kelia šypseną. Ir būk rami, tavo rašysena 
kaskart vis gražesnė, vis mažiau darai klaidų. Čia, Hedaly- 
je, viskas taip pat kaip buvę. Kalėdos buvo tokios pat kaip 
anksčiau, jas gadino tik tai, kad tu čia nešventei kartu su 
mumis. Juk tai šalčiausias ir tamsiausias mety laikas, ne 
tik žvėrys miega žiemos miegu - ir žmonės tūno sulindę į 
vidų. Snigo ilgiau ir pusnys buvo gilesnės nei paprastai, ir 
aš aptikau, kad mūsų namo stogas prakiuręs, teks apkloti 
jį velėna dar iki pavasario atlydžio, antraip viduje turėsim 
ežerą, ant kurio galėsim čiužinėti. Mano tėvas sakė, kad 
per visą jo gyvenimą stogas nebuvo perdengtas, tad jis bent 
ilgai mus saugojo. Pavasarį man žadėjo padėti Knutas, esu 
jam už tai dėkingas. 

Neseniai jis ėmė suktis apie merginą iš kaimo už Šieno. 

Ji vardu Sigrida, miela ir graži, gal kiek per kukli. Gerai, 
kad tavo tėvai pritaria Knuto pasirinkimui. Tad šią vasarą 
skambės Hedalio bažnyčios varpai per jų sutuoktuves. Mel- 
džiuosi, kad galėtum ta proga grįžti namo. 

Sunku patikėti, kad tu dalyvausi mano mėgstamos 
Ibseno poemos, kuriai muziką parašė pats ponas Grygas, 
premjeroje. Ar jau esi mačiusi teatre poną Ibseną? Be abe- 
jo, jis atvyks patikrinti, ar spektaklis toks, kokio jis norėtų, 
nors šiuo metu, regis, gyvena Italijoje. Gal jau nebeturėsi 
laiko parašyti man prieš premjerą, nes beliko tik dešimt 
dienų, ir įsivaizduoju, kaip esi užimta repeticijose. Jei ne- 
parašysi, tada linkiu tau ir tavo gražiam balsui geriausios 
kloties. 


Tavimi sužavėtas 
Larsas 


P S. Įdedu vieną iš savo eilėraščių, kurį kartu su kitais 
neseniai nusiunčiau leidėjui pavarde Scribner į Niujorką 
Amerikoje. Tau jį išverčiau į norvegų kalbą. 


Ana perskaitė eilėraštį, pavadintą „Odė beržui svyruokliui“. Ka- 
dangi nežinojo, kas ta „odė“, greit permetė jį akimis, nesuprato 
daugelio pompastiškų žodžių ir pasidėjusi šalia lėkštės toliau 
valgė pusryčius. Gaila, kad jos gyvenimas ne toks įdomus, kaip 
įsivaizduoja Larsas. Kol kas Kristianijos teatre ji buvo tik dukart: 
padainuoti ponui Josefsonui prieš pat Kalėdas, kai jau buvo su- 
tarta, kad ji dainuos Solveigos partiją, o paskui praėjusią savaitę, 
kai artistai pamėgino pirmą kartą repetuoti scenoje, ir Ana iš 
užkulisių galėjo stebėti, kad suprastų pjesę. 

Susidariusi klaidingą požiūrį, kad tokia puiki vieta kaip teat- 


236 Lucinda Riley 


ras turi būti šildoma, Ana visą dieną prasėdėjo ant taburetės 
skersvėjų perpučiamuose užkulisiuose ir baisiai sušalo. Buvo 
suvaidinti tik trys pirmieji veiksmai, o tada iškilo sunkumų. 
Henrikas Klausenas, vaidinantis Perą, pargriuvo užkliuvęs už 
didelės atraižos melsvo audinio, po kuriuo klūpomis lingavo de- 
šimt mažų berniukų, sudarydami įspūdį, kad Peras plaukia per 
audringą jūrą. Jis smarkiai nikstelėjo kulkšnį, ir kadangi be pa- 
grindinio veikėjo nėra kaip vaidinti, repeticijos buvo atidėtos. 

Ana tada labai persišaldė ir keturias dienas pragulėjo lovoje, 
o ponas Bajeris tupinėjo apie ją kaip sena perekšlė, nerimauda- 
mas dėl gargiančio balso. 

- Beliko tik savaitė! - dejavo jis Anai. - Blogiau ir būti negali. 
Valgykite medaus, kiek tik pajėgsite, panele. Tikėkimės, kad tai 
padės laiku pagydyti balso stygas. 

Šį rytą po privalomos porcijos medaus, - jautė, jau tuoj iš- 
dygs sparneliai, o ant kūno atsiras geltoni ir rudi dryžiai, kai tiek 
medaus prisirijusi, - Ana nedrąsiai padainavo kelias gamas, ir 
ponui Bajeriui, regis, palengvėjo. 

— Dėkui Dievui, jūsų balsas taisosi. Tuoj atvažiuos madam 
Tora Hanson, aktorė, vaidinanti Solveigą, tad judvi galėsite pa- 
dirbėti kartu, suderinti jos žiopčiojimą ir jūsų dainavimą. Jums 
didelė garbė, kad ji sutiko atvažiuoti į šį butą, nes jūs šiuo metu 
negaluojate. Kaip žinote, ji viena garsiausių Norvegijos aktorių ir, 
spėjama, pono Ibseno labai mėgstama, - pridūrė ponas Bajeris. 

Pusę vienuoliktos Tora Hanson su puikiu kailiu pamuštu ak- 
sominiu apsiaustu įplasnojo į butą. Į svetainę, kur nervindamasi 
laukė Ana, ji įžengė supama stiprių prancūziškų kvepalų debe- 
sėlio. 

- Kjazre, atleisk, jei prie tavęs nesiartinsiu, nors ponas Bajeris 
ir sako, kad jau nebeužkrėsi, nes man tikrai negalima pasigauti 
tavo ligos. 

- Be abejo, madam Hanson, - kukliai atsakė Ana prieš ją tūp- 
telėdama. 

- Šiandien man bent nebereikės varginti balso, - nusišypsojo 
aktorė, - nes tu skleisi tuos dieviškus garsus. Aš tik žiosiuosi ir 
čiaupsiuosi, kai reikės, ir pasistengsiu įkūnyti paveikslą, atitin- 
kantį tas gražias pono Grygo dainas. 

- Taip, madam. 

Kai įėjęs ponas Bajeris ėmė susijaudinęs šokinėti apie madam 
Hanson, Ana įdėmiai nužvelgė aktorę. Teatre matė ją tik iš tolo 
ir manė, kad ji jau apysenė, Bet iš arti buvo matyti, kad madam 
Hanson tikrai jauna, gal tik keleriais metais už ją vyresnė. Ji buvo 
labai graži, švelnių veido bruožų ir tankiais tamsiai kaštoniniais 
plaukais. Ana stengėsi patikėti, kad apsivilkusi tautinį kostiumą 
ši rafinuota jauna moteris įtikins žiūrovus esanti paprasta kal- 
nuoto krašto kaimietukė, 

Kaimietukė kaip ji... 

— Tai ką, pradėsime? Ana, poco a poco, - patarė ponas Ba- 
jeris. - Kad nenuvargintumėte balso, kol sveikstate. Tad jei jūs 
pasiruošusi, madam Hanson, pradėsime nuo Solveigos dainos, 
o paskui pereisime prie lopšinės, 

Iki pietų jos mokėsi to, kas iš esmės buvo duetas, tiktai viena 
dainininkė buvo nebylė. Įvairiose vietose Ana jautė, kaip aktorė 
yra nepatenkinta ir nervinasi, kai išsižioja ne laiku ir Anos balsas 
suskamba taktu vėliau. Madam Hanson pasiūlė, gal Ana išeitų iš 
kambario, tada ponas Bajeris pajustų, ar žiūrovai tikrai patikės, 
kad tai ji dainuoja. Stovėdama vėjo traukiamame koridoriuje 
iš skausmo tuksinčia galva ir nuo dainavimo vėl peršinčia ger- 
kle Ana pajuto imanti nekęsti tų dainų. Ji turėjo tvirtai išlaikyti 
tiksliai tokį pat gaidų ir pauzių ilgį, kad madam Hanson žinotų, 
kada jai išsižioti ir užsičiaupti. Paprastai Anai patiko dainuoti 
iš dalies ir dėl to, kad kiekvieną kartą klausytojams, ar tai būtų 


238 Lucinda Riley 


žmonės, ar karvės, ji perteikdavo dainą vis kitaip. Tad žvelgiant 
į praeitį atrodė, kad tuomet buvo daug smagiau negu dabar, kai 
dainuoja durims. 

Pagaliau ponas Bajeris suplojo delnais. 

- Puiku! Madam, mes to pasiekėme, Puikiai padirbėjote, ma- 
dam Hanson. Ana, grįžkite į kambarį. 

Ana įėjo, ir madam Hanson pasigręžusi į ją nusišypsojo. 

— Manau, pavyks ir bus žavinga. Tik pažadėk, kad kiekvieną 
vakarą dainuosi visiškai vienodai, - gerai, mano mieloji? 

- Žinoma, madam Hanson. 

— Ana, atrodote labai išbalusi. Manau, jus nuvargino viso 
pusdienio pastangos. Pasakysiu freken Olsdater, kad kiek pail- 
sėsite, o ji atneš jums į kambarį pietus ir dar šiek tiek medaus 
nuraminti gerklei. 

- Gerai, pone Bajeri, - klusniai atsakė ji. 

— Ačiū, Ana, be abejo, mes matysimės teatre kelias ateinan- 
čias dienas, - maloniai nusišypsojo madam Hanson, ir Ana, dar 
kartą jai tūptelėjusi, nuėjo į savo miegamąjį. 


Butas nr. 4 

Šv. Olafo Vartų g. 10 
Kristianija 

1876 metų vasario 23 


Kjare Larsai, mor, tar ir Knutai, 

rašau skubėdama, nes šiandien generalinė repeticija, o 
rytoj „Pero Giunto“ premjera. Kaip norėčiau, kad būtumė- 
te čia tą proga, bet suprantu - dėl kainų atvažiuoti neįma- 
nomą. 

Aš jaudinuosi ir šiek tiek nervinuosi. Ponas Bajeris 
parodė man laikraščius, ten daug prirašyta apie rytdieną, 

net sklinda gandai, kad karališkojoje ložėje apsilankys 
karalius su karaliene. (Aš tuo abejoju - jie gyvena Šve- 
dijoje ir net karalių šeimai tai būtų per ilga kelionė vien 
tam, kad pasižiūrėtų pjesę, bet taip kalbama.) Teatre visi 
įsitempę. Režisierius ponas Josefsonas mano, kad bus baisi 
nesėkmė, nes dar nebuvo taip, kad būtų suvaidinta ištisai 
nuo pradžios iki galo, vis tenka kelioms valandoms sustoti, 
sutvarkyti kokius techninius gedimus. O dirigentas ponas 
Henumas - jis man labai patinka ir anksčiau visada atro- 
dė toks ramus - dabar visą laiką šaukia ant orkestro, kam 
jie neskaičiuoja taktų. 

Ar patikėsite, kad pačiame teatre dar nedainavau lop- 
šinės, nės nepavyko prisikasti iki pjesės galo? Ponas Henu- 
mas patikino mane, kad tai neabejotinai bus šiandien. 

Kol kas leidžiu laiką su vaikais, kurie pasamdyti nedi- 
deliems vaidmenims, trolių ir panašiai. Kai mane nusiuntė 
įjų persirengimo kambarį, pasijutau įžeista, nes kitos mo- 
terys, Choristės ir šokėjos, būna kitame. Gal jie nesupranta, 
kiek man mety? Bet dabar esu tuo patenkinta, nes vaikai 
mane prajuokina, su jais žaidžiu kortomis, kad nebūtų 
nuobodu. 

Jau nebegaliu daugiau rašyti, nes turiu važiuoti į teatrą, 
bet reikėtų pasakyti tau, Larsai, ir žinau, labai nusiminsi, 
bet ponas Ibsenas dar nepasirodė. 


Visiems jums siunčiu linkėjimus iš Kristianijos. 
Ana 


Išeidama į teatrą Ana padėjo laišką ant sidabrinio padėklo prieš- 
kambaryje. 

Generalinė repeticija truko jau beveik keturias valandas, ir Jen- 
sas buvo nuvargęs, sušalęs ir susierzinęs kaip ir kiti orkestrantai. 
Įtampa orkestro duobėje per kelias pastarąsias dienas išaugo iki 
crescendo. Ponas Henumas aprėkė Jensą už neatidumą, bet jis 
jautė, kad tai neteisinga, nes Simenas, senyvas pirmasis smuikas, 
sėdintis greta, regis, visą laiką snūduriavo. Jensui atrodė, kad jis 
vienintelis orkestre jaunesnis nei penkiasdešimties. Tačiau mu- 
zikantai buvo draugiška kompanija, ir jis džiaugėsi ta savotiškai 
smagia bičiulyste. 

Kol kas jam pavykdavo ateiti laiku kasdien, net ir po sunkių 
pagirių. Bet, regis, taip nutikdavo ir visiems orkestrantams, tad 
Jensas jautėsi čia puikiai pritapęs. Ir, žinoma, buvo galima gro- 
žėtis dailiomis choristėmis ir šokėjomis scenoje per kokią nors 
be galo ilgą pertrauką, kai ponas Josefsonas pagal savo skonį ri- 
kiuodavo aktorius. | 

Kai Jensui buvo pasiūlyta ši vieta orkestre, nežabotas motinos 
džiaugsmas kone išspaudė jam ašaras. 

— Bet ką pasakysim far? - paklausė jis. - Juk Žinai, turėsiu 
praleisti paskaitas universitete, nes.dalyvausiu repeticijose. 

— Manau, kol kas bus geriausia, jei jis nežinos apie tą... staigų 
posūkį. Tegul mano, kad tu ir toliau lankai paskaitas. Per tokį 
trumpą laiką jis nieko nesupras, esu tikra. 

Kitaip tariant, spėjo Jensas, motina labai bijo jam pasakyti, 

Kažin ar tai dabar svarbu, pagalvojo jis derindamas smuiką, 
nes jei ryžtas neiti į alaus daryklą buvo stiprus ir anksčiau, tai 
dabar tapo nepalaužiamas. Jensas nepaisė ilgų darbo valandų, 
šalčio ir dažnai kandžių Henumo pastabų, nes aiškiai jautė, kad 
sugrįžo kadaise per muziką patirtas džiaugsmas. Pono Grygo 
partitūroje buvo gausybė žadinančių jausmus pasažų, pradedant 

„Kalnų karaliaus oloje“ ir baigiant Anitros šokiu, tada Jensui 
grojant smuiku užtekdavo tik užsimerkti, kad vaizduotėje susi- 
kurtų Maroko egzotiką. 

Vis dėlto mėgstamiausias pasažas buvo „Rytas“ ketvirto 
veiksmo pradžioje. Tai muzikinis fonas toje pjesės dalyje, kur 
Peras auštant nubunda Afrikoje kęsdamas pagirias ir supratęs, 
kad viską prarado. Tada Pero mintys nuklysta į tėvynę Norvegiją 
ir virš fiordų tekančią saulę. Jensui niekada nenusibosdavo tai 
groti. 

Šiuo metu jis su kitu fleitininku, gal triskart už jį vyresniu, 
pakaitomis grojo gerai įsimenamas pirmų keturių taktų gaidas. 
Orkestro duobėje pasirodė Henumas ir pastukseno batuta at- 
kreipdamas dėmesį, ir Jensas pajuto, kad tai jis nori būti tas, ku- 
ris gros jas per premjerą, - daugiau nieko nebuvo taip troškęs 
per visą savo gyvenimą. 

- Taigi pradedame ketvirtą veiksmą, - pranešė dirigentas, kai 
pertrauka tarp veiksmų jau buvo užtrukusi daugiau kaip valan- 
dą. - Bjarte Frafiordai, šį rytą jūs grosite pirmąja fleita. Prašom 
palaukti penkias minutes, - pridūrė Henumas ir prieš pradėda- 
mas repeticiją nuėjo pasitarti su režisieriumi ponu Josefsonu. 

Jensą perliejo nusivylimas. Jei Bjartė gros pirmąja fleita gene- 
ralinėje repeticijoje, tada yra tikimybė, kad Henumas to norės ir 
per rytdienos premjerą. 

Po penkių minučių Henrikas Klausenas, atliekantis pagrin- 
dinį Pero Giunto vaidmenį, atėjo užimti savo vietos - persisvėrė 
per orkestro duobės kraštą ir vėliau apsimes, kad vemia ant mu- 
zikantų, kadangi jo personažas atsigauna po pagirių, kuriomis 
turėjo sirgti. 

- Kaip jūs šiandien, vyručiai? - draugiškai šūktelėjo Henrikas 
muzikantams apačioje. 

'" Pasirodžius Henumui ir pasiėmus batutą visa duobė suošė. 

— Ponas Josefsonas man pažadėjo, kad ketvirtą veiksmą per- 
varysime su minimaliais pertrūkiais, tad pagaliau prisikasime 
iki penkto. Visi pasiruošę? 

Henumas pakėlė batutą, ir iš orkestro duobės atsklido Bjartės 
fleitos garsai, Jis tikrai ne toks geras kaip aš, niūriai pagalvojo 
Jensas, pasikišdamas po smakru smuiką ir ruošdamasis groti. 

Po valandos, pasitaikius tik vienam menkam kliuviniui, ku- 
ris, regis, buvo greit pašalintas, jie jau artėjo prie ketvirto veiks- 
mo pabaigos. Jensas žvilgtelėjo aukštyn į madam Hanson, vai- 
dinančią Solveigą. Net su kaimietės sceniniu kostiumu ji atrodė 
Jensui itin patraukli ir jis tikėjosi nutverti progą susipažinti su ja 
per vakarėlį po spektaklio. 

Jis skubiai sutelkė dėmesį į poną Henumą, kai tas dar kartą 
pakėlė batutą, ir smuikininkai užgriežė pirmuosius širdį gniau- 
žiančius „Solveigos dainos“ taktus. Jensas klausėsi ėmusios dai- 
nuoti madam Hanson. Jos balsas buvo toks tyras, toks tobulas ir 
žadinantis jausmus, kad Jensas mintimis persikėlė į trobelę ant 
kalno šlaito, kur gyveno Solveiga su savo skausmu. Jis nė nenu- 
manė, kad madam Hanson gali šitaip dainuoti. Jos balsas vienas 
iš nuostabiausių moterų balsų, kiek jam buvo tekę klausytis. Jis, 
regis, išreiškė gaivų orą, jaunystę, bet kartu ir skausmą dėl pra- 
rastų svajonių ir vilčių... | 

Jensas taip susižavėjo, kad atsilikęs per vieną taktą užsidirbo 
griežtą Henumo žvilgsnį. Kai jie pagaliau priėjo pjesės pabaigą 
ir skaudžiai liūdna „Lopšinės“ melodija - ją dainuoja Solveiga, 
kai sugrįžta gavęs gyvenimo pamoką Peras ir padeda nuvargusią 
galvą jai ant kelių, - nuaidėjo per žiūrovų salę, Jensas pajuto, 
kaip šiurpsta sprandas klausantis tobulo madam Hanson vaid- 
mens atlikimo. Po kelių minučių nusileido uždanga, ir teatro 
darbuotojai, susirinkę pasižiūrėti ir pasiklausyti, spontaniškai 
ėmė ploti. | 

- Ar girdėjai? - Jensas paklausė Simeno, jau dedančio smuiką 
į dėklą, kad išklausęs paskutinių nurodymų galėtų kuo greičiau 
sprukti iš duobės ir skersai gatvę drožti į Engebreto kavinę. — 
Nežinojau, kad madam Hanson toks gražus balsas. 

- Dievaži, Jensai! Tai, ką mes ką tik girdėjom, tikrai yra gra- 
žus, bet ne madam Hanson balsas. Nejau nematei, kad ji tik žiop- 
čiojo? Ta moteriškė visai nemoka dainuoti, tad teko pasitelkti 
kitą balsą ir sudaryti įspūdį, kad tai ji dainuoja. Esu tikras, ponas 
Josefsonas bus patenkintas, kad jo apgaulė pavyko, - sukikeno 
Simenas ir paplekšnojęs Jensui per petį išėjo iš duobės. 

— Kas ji? - šūktelėjo šis Simeno nugarai, dingstančiai po scena, 

— Tai ir svarbiausia, - atsklido per petį Simeno atsakymas. - Ji 
dainuoja už kitą, ir niekas nežino, kas ji tokia. 


Na 

Taip sujaudinusio Jensą Halvorseną balso savininkė tuo metu 
jau sėdėjo karietoje vežama namo į pono Bajerio butą. Jausda- 
masi labai krintanti į akis su tautiniu kostiumu, kurį ponas Baje- 
ris liepė vilkėti per spektaklį, kad atrodytų kaip ir kitos atlikėjos, 
ji džiaugėsi likusi viena. Diena ir vėl buvo ilga, varginanti, ir Ana 
buvo dėkinga freken Olsdater, kai ši atidarė duris ir paėmė iš jos 
apsiaustą. 

- Turbūt labai nuvargai, Ana, kjazre. Bet sakyk, kaip manai, 
tau sekėsi dainuoti? - paklausė ji ramiai lydėdama globotinę į 
jos miegamąjį. 

- Iš tikro nė nežinau. Kai uždanga nusileido, aš taip ir pa- 
dariau, kaip sakė ponas Bajeris, - nuėjau prie durų, pro kurias 
vaikšto aktoriai ir teatro-darbuotojai, tada sėdau į karietą, Ir štai 
aš jau čia, - atsiduso Ana, leisdama freken Olsdater padėti jai 
nusirengti ir atsigulti į lovą. 

- Ponas Bajeris sako, rytoj galėsi miegoti visą rytą. Jis nori, 
kad tavo balsas per premjerą būtų atsigavęs. Na, pienas ir medus 
štai čia ant stalelio. 

- Ačiū jums, - Ana su dėkingumu paėmė stiklinę. 

- Labanakt, Ana. 

- Labanakt, freken Olsdater, ir ačiū jums. 


Johanas Henumas atėjo į orkestro duobę ir suplojo delnais rei- 
kalaudamas dėmesio. 

— Tai kaip, visi pasiruošę? 

Dirigentas meiliai žvelgė į savo orkestrą, ir Jensas pagalvojo, 
kaip skiriasi atmosfera teatre dabar, palyginti su tuo pačiu metu 
vakar. Muzikantai buvo su frakais, nebe su įvairiausiais kasdie- 
niais drabužiais, o salėje susirinkę nuolat premjeras lankantys žiū- 
rovai jau susėdę į vietas, ir iš ten sklido gaudesys kaip paprastai 
sų jauduliu laukiant spektaklio, Moterys praskleidė kailinius ap- 
siaustus, kad būtų matyti stulbinamos suknios ir brangakmeniai, 
spindintys švelnioje puošnaus palubės sietyno šviesoje. 

— Ponai, - kalbėjo toliau Henumas, - šį vakarą visi mes ga- 
vome garbę dalyvauti istoriniame įvykyje. Nors ponas Grygas 
negali čia būti, pasistengsime, kad jis didžiuotųsi, deramai per- 
teiksime jo nuostabią muziką, kaip ji ir nusipelniusi. Esu tikras, 
kada nors papasakosite savo anūkams, kad buvote to dalyviai. 
Pone Halvorsenai, šįvakar jūs grosite „Ryto“ pirmosios tleitos 

Dirigentas atsistojo ant pakylos parodydamas publikai, kad 
spektaklis tuoj prasidės. Staiga stojo tyla, tartum visi žiūrovai 
būtų sulaikę kvapą. Šią akimirką Jensas pasiuntė į dangų padė- 
kos maldą, nes karščiausias jo troškimas išsipildė. 

ISA 

NO 
Nė vienas iš tų, kurie spektaklio metu laukė užkulisiuose, neži- 
nojo, ką mano publika. Ana lėtai ėjo prie kulisų kartu su Rūde, 
vienu iš masinėse scenose vaidinančių berniukų, dainuoti pir- 
mosios dainos. 

- Išgirstume, net jei koks segtukas nukristų, freken Ana. Ste- 
bėjau publiką iš slaptos vietelės užkulisiuose, man regis, jiems 
patinka. 

Ana atsistojo savo vietoje scenos šone, slepiama vertikalių de- 
koracijų, bet taip, kad matytų madam Hanson, ir staiga sustingo 
iš baimės. Net jei jos nematyti, o jos pavardė programoje įrašyta 
ilgame choristų ir šokėjų sąraše, žinojo, kad kažkur ten klausosi 
ponas Bajeris. Taip pat ir visi svarbūs Kristianijos žmonės. 

Ji pajuto Rūdės rankutę spaudžiant jos ranką. 

— Nesijaudinkit, freken Ana, mums visiems atrodo, kad jūs 
dainuojat labai gražiai. 

Tada jis nuėjo palikdamas Aną vieną, ir ji stovėjo stebėda- 
ma madam Hanson ir atidžiai klausydamasi, kad nepražiopso- 
tų savo eilės. Orkestrui užgrojus pirmuosius „Solveigos dainos“ 
taktus, Ana giliai įkvėpė ir galvodama apie Rozą ir namiškius 
Hedalyje išleido savo balsą skrajoti ore. 

Po keturiasdešimties minučių, kai uždanga nusileido pa- 
skutinį kartą, Ana vėl stovėjo užkulisiuose, ką tik sudainavusi 
„Lopšinę“. Visiems atlikėjams renkantis scenoje, kaip reikalavo 
žiūrovai, Anos niekas nepakvietė, kad ateitų nusilenkti, tad ji ir 
liko kur buvusi. Tada, kai uždanga vėl pakilo, kad pasirodytų visi 
veikėjai, ją beveik apkurtino staiga pratrūkę audringi aplodis- 
mentai. Žiūrovai trypė kojomis ir šaukė „bis!“. 

- Dar kartą padainuokit „Solveigos dainą, madam Han- 
son! - išgirdo Ana kažką šaukiant, bet aktorė atsisakė papurty- 
dama galvą ir maloniai, elegantiškai mojuodama rankute, 

Kai pagaliau scenoje pasirodė ponas Josefsonas perduoti Ib- 
seno ir Grygo atsiprašymo dėl to, kad čia nebuvo, dalyviai nusi- 
lenkė dar kartą, uždanga nusileido, ir visi galutinai ėmė eiti nuo 
scenos. Eidami pro Aną jos nė nepastebėjo, dar sklidini adrena- 
lino, ir susijaudinę kalbėjosi apie, regis, didžiulį pasisekimą po 
ilgų savaičių darbo. 

Ana grįžo į savo persirengimo kambarį pasiimti apsiausto ir 
atsisveikinti su vaikais, kuriems padėjo persirengti besididžiuo- 
jančios motinos. Ponas Bajeris buvo sakęs, kad lauke jos lauks 
karieta ir tuoj po spektaklio ji turinti išvažiuoti. Eidama kori- 
doriumi prie durų Ana atsitrenkė į poną Josefsoną, išeinantį iš 
madam Hanson persirengimo kambario. 

— Ana, jūs dainavote visai gražiai. Kažin ar liko teatre kas nors 
neapsiašarojęs. Gerai padirbėjote. 

— Ačiū, pone Josefsonai. 

- Laimingos kelionės namo, - pridūrė jis linktelėdamas galvą, 
nerūpestingai nusilenkęs nusigręžė nuo jos ir pasibeldė į Henri- 
ko Klauseno persirengimo kambario duris. 

Ana nuėjo prie užpakalinių durų ir labai nenorom išėjo iš 
teatro. 


A A 

- Na, tai kas gi ta mergina, kuri dainuoja „Solveigos dainą“? - 
paklausė Jensas, atidžiai apžiūrinėdamas susirinkusius fojė. - Ar 
ji čia? | 

— Nežinau, nesu jos matęs, - atsakė violončelininkas Isakas, 
visai nusikamavęs. - Balsiukas angeliškas, bet ką gali žinoti, kaip 
ji atrodo, gal kokia baidyklė, ragana. 

Pasiryžęs sužinoti, Jensas prirėmė prie sienos dirigentą. 

- Puikiai grojai, vaikine, - tarė Henumas, plodamas jam per 

petį, akivaizdžiai dar apimtas euforijos po sėkmingo vakaro. - 
Džiaugiuosi, kad pasitikėjau tavimi, ir manęs nenuvylei. Dar 
pasimokęs ir įgijęs patirties gali toli nueiti. 

- Ačiū, gerbiamas pone. Būkit geras, pasakykit, kas ta paslap- 
tinga mergina, kuri šįvakar taip gražiai dainavo Solveigos žo- 
džius. Ar ji čia yra? 

— Turi omenyje Aną? Ji tikra mūsų Solveiga iš kalnų. Tik ka- 
žin ar ji pasiliko vakarėlyje. Ana yra Franco Bajerio globotinė ir 
protežė, dar labai jauna ir nepratusi prie didmiesčio. Jis griežtai 
ją kontroliuoja, tad, manau, tavo Pelenė jau išskubėjo namo, ko! 
laikrodis dar neišmušė vidurnakčio. 

— Kaip apmaudu, norėjau jai pasakyti, kad mane labai sujau- 
dino jos balsas. Be to, - tęsė Jensas naudodamasis proga, - labai 
žaviuosi madam Hanson. Ar negalėtumėte manęs jai pristatyti? 
Norėčiau pagirti už šio vakaro vaidybą. 

- Žinoma, - sutiko ponas Henumas. - Esu tikras, jai bus ma- 
lonu su tavimi susipažinti. Eik paskui mane. 


18 


Rytą „Pelenė“ sėdėjo priešais poną Bajerį svetainėje. Juodu gėrė 
kavą, o jis peržvelgė atsiliepimus „Dagbladet“ apie vakarykštį 
spektaklį, paskaitė įdomiausius, kurie, jo manymu, džiugintų 
Aną. 

- Madam Hanson sužavėjo daug iškentėjusios kaimo mergai- 
tės Solveigos vaidmeniu, o jos tyro, švelnaus balso buvo itin ma- 
lonu klausytis. 

Na, štai, - pažvelgė jis į Aną. - Ką manote apie tai, a? 

Jei šios dienos laikraščiuose būtų parašytas mano vardas, pa- 
galvojo Ana, ir mano balsas būtų taip išliaupsintas, būtų ką pa- 
sakyti, Bet taip nėra, tai ji nelabai ką galėjo pasakyti. 

- Džiaugiuosi, kad jiems patiko pjesė ir mano balsas, - tik 
tiek pajėgė ištarti. 

— Be abejo, kritikus labiausiai sujaudino pono Grygo muzika. 
Jo pono Ibseno nuostabios poemos interpretacija tiesiog stul- 
bina didingumu. Taigi, Ana, kadangi šiandien spektaklio nėra, 
jūs nusipelnėte poilsio. Mano brangioji panele, turėtumėte labai 
didžiuotis savimi. Gražiau ir neįmanoma padainuoti. Deja, man 
šiandien ne poilsio diena, turiu važiuoti į universitetą. - Jis pa- 
kilo nuo stalo ir žengė prie durų. - Kai vakare grįšiu, atšvęsime 
jūsų sėkmę vakarieniaudami. Geros jums dienos. 

Ponui Bajeriui išėjus Ana baigė gerti jau tik drungną kavą 

jausdamasi pažeminta ir keistai susierzinusi. Atrodė, pastaruo- 
sius kelis mėnesius viskas vedė prie svarbaus įvykio, vakar va- 
karo. O dabar, kai viskas baigėsi, niekas nepasikeitė. Ji nebuvo 
tikra, kokios tikėjosi permainos, bet negalėjo atsikratyti jausmo, 
kad kažkas turėjo įvykti. 

Ar ponas Bajeris žinojo, kad kažkam prireiks dainuoti už 
kitą, kai surado ją vasarą kalnuose? - spėliojo Ana. Ar tik dėl to 
ir atsivežė ją į miestą? Ji puikiai suprato - visi teatre norėjo, kad 
ji liktų nematoma, o jos balsas būtų priskirtas madam Hanson. 

Paėmusi vieną iš laikraščių ji dūrė pirštu, kur buvo paminėtas 
„tyras“ aktorės balsas. 

- Tai mano balsas! - sušuko ji. - Mano... - Galbūt dėl vakar 
vakare atlėgusios įtampos - taip iššauna pono Bajerio prancū- 
ziško šampano kamštis - ji parpuolė ant sofos ir pravirko. 

— Kas negerai, Ana, kjare? 

Ana pažvelgė visa apsiašarojusi ir pamatė, kad į kambarį ne- 
pasibeldusi įėjo freken Olsdater. 

- Nieko, - sumurmėjo ji, skubiai šluostydamasi akis. 

— Gal pervargai, nes buvai taip sukrėsta vakar vakare? Ir dar 
sveiksti po peršalimo. 

— Ne, ne. Aš visai sveika, ačiū, - tvirtai atsakė Ana. 

— Gal pasiilgai saviškių? 

- Taip taip, pasiilgau. Ir gryno kaimo oro. Aš... noriu grįžti 
namo į Hedalį, - sušnibždėjo ji. 

— Na, na, mano mieloji, aš suprantu. Visiems taip būna, kai iš 
kaimo atvažiuoja į didmiestį. O tavo gyvenimas labai vienišas. 

— Ar ilgitės savo šeimos? —- paklausė Ana. 

— Jau nebe, nes pamažu įpratau, bet iš pradžių buvau labai 
nelaiminga. Pirmoji mano šeimininkė buvo tikra ragana, su ma- 
nimi ir kitomis tarnaitėmis elgėsi blogiau negu su savo šunimis. 
“ Buvau du kartus pabėgusi, bet mane surado ir jai grąžino. Tada 

susipažinau su ponu Bajeriu, kai kartą vakarieniavo mano šei- 
mininkės namuose, Galbūt jis pajuto, kaip man blogai, o gal jam 
tikrai reikėjo namų tvarkytojos, bet, kad ir kaip ten buvo, tą patį 
vakarą pasiūlė man darbą. Mano ponia nesusinervino, manau, 
džiaugėsi manęs atsikračiusi. Taigi ponas Bajeris pasiėmė mane 
čia. Nors ir koks keistuolis, jis geraširdis ir malonus žmogus, dėl 
to gali būti rami. 

- Žinau, - tarė Ana, jausdama dar didesnę kaltę, kad gailėjosi 
savęs, nors freken Olsdater gyvenimas buvo kur kas sunkesnis 
neijos. 

- Jei tau padėtų nusiraminti, galiu pasakyti, kad per ilgus 
tarnystės ponui Bajeriui metus esu mačiusi daug jo globotinių, 
įeinančių pro šių namų duris. Bet dar nesu mačiusi, kad jis taip 
džiaugtųsi kieno nors talentu kaip tavuoju. Vakar vakare pats 
man sakė, kad visi buvo sužavėti tavo dainavimo. 

- Bet beveik niekas nežino, kad tai aš dainavau, - atsakė Ana 
silpnu balseliu. 

— Kol kas ne, bet turi tikėti - kada nors visi sužinos. Tu dar labai 
jauna, kjare, tau taip pasisekė, kad dalyvavai tokiame sėkmę ža- 
dančiame kūrinyje. Tave girdėjo patys svarbiausi Kristianijos žmo- 
nės. Turėk kantrybės ir pasitikėk Dievu, valdančiu tavo likimą. Na, 
aš jau vėluoju į turgų. Ar eisi kartu, kad įkvėptum gryno oro? 

- Taip, labai norėčiau, - atsakė Ana stodamasi. - Labai ačiū, 
jūs tokia gera. 


Kiek tolėliau kaip už trijų kilometrų Jensas Halvorsenas taip pat 
labai sutrikęs žingsniavo po savo miegamąjį klausydamasis pa- 
keltų balsų, aidinčių apačioje, pusryčių kambaryje. Tai, kad jis 
sų motina kelias pastarąsias savaites apgaudinėjo tėvą, išaiškėjo 

staiga šįryt, kai tėvas pusryčiaudamas perskaitė laikraštyje entu- 
ziastingą recenziją apie „Perą Giuntą . Recenzentas itin palankiai 
rašė: „Rytas“, mano manymu, yra vienas ryškiausių pono Grygo 
kūrinių, ir visus pakerėjo pirmieji neužmirštami taktai, kuriuos 
pasigėrėtinai sugrojo fleita Jensas Halvorsenas. 

Jenso tėvas panėšėjo į varinį virdulį, užmirštą ir paliktą kun- 
kuliuoti ant viryklės. 

— Kodėl išgirstu apie tai tik dabar? - pratrūko jis. 

- Todėl, kad aš maniau, tai nesvarbu tau žinoti, - atsakė Mar- 
garetė, ir Jensas suprato, kad ji ryžosi ištverti bjaurų barnį. 

— Manei, kad tai „nesvarbu“?! Aš, tėvas, šventai tikintis, kad 
jo sūnus stropiai mokosi universitete, sužinau iš laikraščio, kad 
jis uždarbiauja vakarais, grodamas Kristianijos orkestre! Tai tie- 
siog pasityčiojimas! 

- Jis praleido visai nedaug paskaitų, tikrai, Jonai. 

— Tada paaiškink man, kodėl garsusis kritikas toliau rašo, 
kaip ponas Johanas Henumas, Kristianijos orkestro dirigentas, 
daugelį mėnesių rinko draugėn muzikantus, o paskui su jais re- 
petavo, kad deramai atliktų sudėtingai orkestruotą pono Grygo 
kūrinį. Ar tu iš tiesų manai, kad patikėsiu, esą mūsų sūnus, net 
paminėtas šiame laikraštyje, vos užsigeidęs per vieną vakarą iš- 
moko tą muziką? Gerasis Dieve! - Jonas įnirtęs smarkiai purtė 
galvą. - Judu turbūt manot, kad aš koks avigalvis iš kalnų. Jums 
abiem atsirūgs, daugiau manęs šitaip nežeminsit. 

Tada Margaretė kreipėsi į Jensą: 

- Žinau, kad turi šį tą išmokti. Tad eik ir mokykis toliau. 

- Taip, mor. 

Jausdamas kaltę, kad palieka motiną vieną raminti įniršusio 
tėvo pykčio, ir kartu palengvėjimą, kad nereikės to matyti, Jen- 
sas abiem linktelėjo ir išėjo. 

Dabar žingsniuodamas po kambarį, klausydamasis, kaip tė- 

vas vis dar rėkia ant motinos, Jensas nusprendė, kad tas laikraštis 
tik atsitiktinumas ir tėvas vis tiek pagaliau būtų sužinojęs apie jo 
užsiėmimą ne auditorijose. Iš dalies jam buvo liūdna, kad tėvui 
neteikia džiaugsmo toks išskirtinis sūnaus pagyrimas, bet jį su- 
prato. Muzikantų socialinė padėtis Kristianijoje buvo nepavydė- 
tina, jų pajamos menkos. Tėvui nebuvo ko džiaugtis, kad sūnus 
siekia tokios profesijos. Juk vien dėl to jis neužims teisėtos vietos 
kaip Halvorseno aludarių bendrovės galva. 

Be to, Jensas buvo pernelyg laimingas, kad leistųsi tėvo nuliū- 
dinamas. Jis surado ateitį orkestre ir pagaliau pasijuto savo vie- 
toje. Kitų mėgstančių pašmaikštauti muzikantų draugijoje, kai 
kas vakarą po spektaklio susirinkę Engebreto kavinėje jie šau- 
niai pagerdavo, Jensas jautėsi atsidūręs labai jaukiame pasaulyje. 
O kąjau kalbėti apie aiškiai laisvą panelių elgesį... 

Vakar vakare ponas Henumas Jensui paprašius supažindino 
jį su madam Hanson. Baigiantis premjeros šventimui Jensas pa- 
stebėjo, kad krito jai į akį, todėl vėliau pasisiūlė palydėti ją, kad 
laimingai grįžtų namo į savo butą. Ir iš tiesų tai buvo malonus 
intermezzo - Tora buvo patyrusi ir karšta, ir Jensas liko jos lo- 
voje iki pat žvarbios aušros. Rytoj reikės subtiliai užbaigti santy- 
kius su Hilde Omvik, dailute šokėja, su kuria susitikinėdavo. Bus 
visai nekas, jei madam Hanson sužinos apie teatre sklindančias 
paskalas. Galų gale juk Hildė po savaitės išteka... 

Į Jenso duris pasibeldė, ir jis tuoj pat atsiliepė. 

- Jensai, padariau, ką galėjau, bet tėvas nori su tavimi pasi- 
kalbėti. Dabar. 

Motina atrodė išbalusi, veidas įsitempęs. 

— Ačiū, mor. 

- Mudu pasikalbėsim vėliau, kai jis išvažiuos į alaus daryklą. 

Ji paplekšnojo per petį, o nulipęs žemyn Jensas iš Doros išgir- 
do, kad tėvas jo laukia svetainėje. 

Jis atsiduso žinodamas, kad jei kas rimta vyksta Halvorsenų 
namuose, tai tik svetainėje. Ji buvo šalta ir asketiška kaip ir jo tė- 
vas. Jensas atidarė duris ir įėjo. Židinys kaip visada nesikūreno, 
ir į vidų pro didelius langus liejosi atšiauri balta šviesa, atsispin- 
dinti nuo sniego pusnių. 

Prie lango stovintis tėvas Jensui įėjus atsisuko. 

— Sėskis, - mostelėjo jis į kėdę. 

Jensas atsisėdo mėgindamas suteikti savo veidui išraišką, ro- 
dančią atsiprašymą, atmieštą iššūkio. 

- Visų pirma, - pradėjo kalbą Jonas, sėsdamasis priešais sūnų 
į didelį odinį fotelį aukšta plačia atkalte, - noriu pasakyti, kad 
tavęs nekaltinu. Tai vis tavo motinos kaltė, kam skatino imtis 
tokios kvailos užmačios. Tačiau liepos mėnesį tu būsi jau pilna- 
metis, Jensai, vadinasi, suaugęs vyras, pats turintis viską spręsti. 
Tad privalai pasiryžti ir ištrūkti iš motinos įtakos. 

- Taip, su visa pagarba, tėve. | 

- Padėtis tokia pat kaip buvusi. Šią vasarą, kai būsi baigęs 
studijas, ateisi pas mane į alaus daryklą. Mudu dirbsime kartu 
ir vieną gražią dieną bendrovė bus tavo. Tu būsi penktos kartos 
Halvorsenas, vadovaujantis verslui, kurį pradėjo mano propro- 
senelis. Tavo motina tvirtina, kad studijos dėl repeticijų orkestre 
nenukentėjo, nors aš tuo abejoju. Ką pasakysi, vaikine? 

- Motina sako teisybę. Aš praleidau labai nedaug paskaitų, - 
sklandžiai sumelavo Jensas. 

— Labai norėčiau tuoj pat ištraukti tave iš tos orkestro duo- 
bės ir pateikti kaltinimus ponui Henumui, bet žinau, kad tai pa- 
kenktų mūsų šeimos reputacijai. Tad, regis, tai bus fait accompli. 
Mudu su tavo motina sutarėme, kad teks leisti tau groti, kol kitą 
mėnesį „Pero Giunto“. spektakliai bus laikinai neberodomi. Ti- 
kiuosi, per tą laiką galutinai suprasi, kur tavo ateitis. 

— Taip, tėve. 

Jensas stebėjo, kaip tėvas nutilęs traškina pirštų sąnarius, - 
tas įprotis jį nepaprastai erzino. 

— Tad sutarėm. Įspėju tave, kai su... šia užmačia bus baigta, tai 
paskutinis kartas, kada pakenčiu tokį elgesį. O jei norėsi ir toliau 
būti profesionalus muzikantas, neturėsiu kito pasirinkimo, kaip 
tik palikti tave be erės, ir tuoj pat išeisi iš šių namų. Ne tam Hal- 
vorsenų vyrai darbavosi daugiau kaip pusantro šimto metų, kad 
vienintelis įpėdinis švaistytų iš jų paveldėtą turtą čirpindamas 
smuikeliu. 

Jensas buvo pasiryžęs nesuteikti tėvui malonumo išvysti, kaip 
jo veide atsispindi sukrėtimas. 

- Taip, tėve, suprantu. 

- Na, tai aš važiuoju į alaus daryklą. Jau ir taip valandą vė- 
luoju, o visada privalau rodyti pavyzdį savo samdiniams, to- 
kiam reikės būti ir tau, kai prie manęs prisidėsi. Geros dienos 
tau, Jensai. 

Tėvas linktelėjo galva ir išėjo, paliko Jensą vieną apmąstyti 
savo ateitį. Jausdamas, kad būti su motina, tiesą sakant, ir iš viso 
su niekuo, negalės, jis pasiėmė iš koridoriaus pačiūžas, apsivilko 
puskailinius ir su skrybėle bei pirštinėmis išėjo iš namų. 


Butas nr. 4 

Šv. Olafo Vartų g. 10 
Kristianija 

1876 metų kovo 10 


Kjere Larsai, mor, far ir Knutai, 
ačiū tau už laišką ir kad sakai, esą pagerėjo mano rašy- 
ba. Aš taip nemanau, bet labai stengiuosi. Štai jau dvi sa- 

vaites „Peras Giuntas“ rodomas Kristianijos teatro scenoje 
(nors aš joje tada nestoviu). Ponas Bajeris sako, kad apie 
spektaklį kalba visas miestas ir bilietai visam laikui išpirk- 
ti. Dabar jau žadama surengti daugiau vaidinimų, nes visi 
reikalauja. 

Gyvenimas čia kaip įprasta, tiktai ponas Bajeris liepia 
man mokytis arijų itališkai, o tai labai sunku. Kartą per 
savaitę ateina tikras operos dainininkas, toks Giunteris, 
manęs mokyti. Jis vokietis, ir man sunku suprasti, ką sako, 
jo tartis tokia savotiška. Be to, jis trenkia nešvariais rūbais 
ir visą laiką šniaukia tabaką, o tas dažnai iškrenta jam iš 
nosies į balutę ant viršutinės lūpos. Jis labai senas ir perka- 
res, man jo tikrai gaila. 

Kai „Perą Giuntą“ baigs rodyti, nežinau, ką dar veik- 
siu, turbūt tą patį, ką ir šiaip kasdien, mokysiuos geriau 
dainuoti, sėdėsiu namie ir valgysiu žuvį. Teatro sezonas 
vėl prasidės po Velykų, ir kalbama, kad „Perą Giuntą“ vėl 
rodys. Tau bus malonu sužinoti - kalbama, kad ponas Ib- 
senas atvažiuos iš Italijos pasižiūrėti vaidinimo. Parašysiu 
tau, jei atvažiuos. 

Padėkok mor už naujas liemenes, kurias man numezgė. 
Jos labai praverčia šią ilgą žiemą. Laukiu šiltesnių orų ir 
tikiuosi greitai grįžti namo. 


Ana 


Ana sulankstė laišką ir atsidusdama užklijavo voką. Ji spėjo, kad 
namiškiai ištroškę paskalų apie teatrą, bet neturėjo kuo su jais 
pasidalyti. Diena po dienos uždaryta bute, o vakarais kuo grei- 
čiau išvežama iš teatro ji pristigo naujienų, apie kurias galėtų 
parašyti. 

Ana priėjo prie lango ir pažvelgė į dangų - ketvirtą popiet dar 
buvo šviesu. Pagaliau ateina pavasaris, o paskui ateis vasara... Ji 
priglaudė kaktą prie šalto lango stiklo, skiriančio nuo gryno oro. 
Pagalvojus, kad reikės ir šiltuosius mėnesius tūnoti uždarytai 
toli nuo namų, užuot praleidus kalnuose su Roza, darėsi beveik 
nepakeliama. 


Rūdė nevėluodamas atėjo į orkestro duobę atlikti pavedimo kaip 
ir kas vakarą. 

— Sveikas, Rūde, kaip laikaisi šįvakar? - paklausė jo Jensas. 

— Gerai, gerbiamas pone. Ar turit raštelį, ar ką nors žodžiu 
perduoti? 

— Iš tiesų turiu. Štai. - Jis pasilenkė, kad galėtų pašnibždėti | 
berniukui į ausį. - Perduok šitą madam Hanson, - į mažą ne- 
kantrią rankutę įspraudė monetą ir laišką. 

— Ačiū, gerbiamas pone, perduosiu. 

— Puiku, - tarė Jensas Rūdei beišeinant. — O, beje, kas ta pa- 
nelė, kurią mačiau su tavimi išeinant pro užpakalines duris? Ar 
turi draugužę? — paerzino jis pasiuntinį. 

- Galji ir tokio pat didumo kaip aš, bet jai aštuoniolika, ger- 
biamas pone. Gerokai per sena, nes man tik dvylika, - rimtai. 
atsakė Rūdė. - Ji Ana Lanvik, dalyvauja vaidinime. 

- Tikrai? Neatpažinau jos, bet tada buvo tamsu ir pastebėjau 
tik jos ilgus rudus plaukus. 

— Taip sakant, gerbiamas pone, ji dalyvauja, bet scenoje jos 
nematysite. - Teatrališkai apsidairęs aplinkui, Rūdė mostelėjo 
Jensui pasilenkti arčiau ir sušnibždėjo į ausį: - Ji yra Solveigos 
balsas. 

— A, supratau, - perdėtai rimtai linktelėjo Jensas. Faktas, kad 

madam Hanson ne pati dainuoja, jau buvo tapęs blogiausiai sau- 
goma paslaptimi teatre. Bet visi turėjo apsimetinėti dėl žmonių 
už teatro ribų. 

- Ta panelė labai graži, ar ne, gerbiamas pone? 

— Plaukai tikrai gražūs. Aš juk mačiau ją tik iš nugaros. 

— Man jos labai gaila. Niekam neleidžiama sužinoti, kad tai ji 
taip gerai dainuoja. Ją net nugrūdo pas mus, į vaikų persirengi- 
mo kambarį. Na, - tarė Rūdė, suskambus varpeliui, kuris prane- 
šė, kad spektaklis prasidės po penkių minučių, - einu, pristaty- 
siu saugiai jūsų laišką. 

Jensas įspraudė berniukui į delną dar vieną monetą. 

— Šįvakar užlaikyk prie užpakalinių durų freken Lanvik dėl 
manęs, kad gerai pasižiūrėčiau į mūsų paslaptingąją dainininkę. 

— Manau, man pavyks, gerbiamas pone, - sutiko Rūdė ir nu- 
skuodė kaip miesto žiurkė, patenkintas šios dienos uždarbiu. 

- Ką, ir vėl susiruošei į medžioklę, Perai? 

Simenas, pirmasis smuikas, nebuvo toks priekurtis, koks 
atrodė, ir aiškiai bus nugirdęs šį tą iš pokalbio. Orkestro duo- 
bėje jau buvo juokaujama, kad Jenso kvailiojimai ir nuotykiai 
su trupės moterimis labai panašūs į pagrindinio pjesės veikėjo 
nuotykius. 

- Vargu, - sumurmėjo Jensas, orkestro duobėje pasirodžius 
Henumui. Pravardė iš pradžių jį pralinksmino, bet dabar jau 
įgriso. - Juk žinai, esu ištikimas madam Hanson. 

- Tada gal būsiu padauginęs portveino, bet vakar vakare tik- 
rai mačiau tave išeinantį iš Engebreto kavinės su Jorida Skrovset 
už parankės. 

— Aišku, tai nuo portveino, - atsakė Jensas keldamas fleitą, 
nes Henumas jau rodė, kad reikia pradėti. 

Tą vakarą po spektaklio Jensas išėjo pro aktorių duris ir su- 
kiojosi netoliese lūkuriuodamas, kol pasirodys Rūdė su paslap- 

tingąja mergina. Paprastai laukdamas, kol Tora persirengs ir 
savo kambaryje pabus su gerbėjais, jis eidavo į Engebreto ka- 
vinę. Ji sėsdavo į karietą viena, o jį paimdavo kiek pavažiavus, 
nenorėdama, kad kas nors juos pamatytų drauge. 

Jensas žinojo, kad dėl žemos jo, kaip muzikanto, padėties 
Tora neleidžia lydėti jos viešai po miestą. Jis jau ėmė jaustis ne 
ką geriau negu eilinė kekšė, tenkinanti kūniškus poreikius, bet 
per prasta, kad su ja rodytumeisi. Ir tai buvo iš tiesų juokinga - 
juk jis kilęs iš vienos gerbiamiausių Kristianijos šeimų ir Halvor- 
seno aludarių imperijos paveldėtojas. Tora nuolat jam pasako- 
davo, kaip vakarieniavusi su Europos didžiūnais ir turtuoliais ir 
kaip ja žavisi Ibsenas, vadina savo mūza. Jensas ligi šiol taikstėsi 
su jos pūtimusi, nes likusi su juo savo miegamajame ji gerai atsi- 
lygindavo už pažeminimą, kurį jis turėjo kęsti. Bet dabar Jensui 
buvo jau gana. 

Pagaliau jis pamatė pro duris išeinančius du žmones. Jie 
trumpai stabtelėjo ant slenksčio, apšviesti koridoriaus dujinės 
lempos, kai Rūdė kažką rodė jaunai moteriai. Jensas slapčia ati- 
džiai pažvelgė į ją iš po savo kepurės. 

Ji buvo gležna liesutė mergaitė gražiomis mėlynomis aki- 
mis, nedidele nosyte ir rausvomis kaip rožės pumpuras lūpomis 
smulkiame širdies pavidalo veide, puikūs rusvai auksiniai plau- 
kai bangomis buvo apkritę pečius. Paprastai nelinkęs pernelyg 
žavėtis, Jensas, ją išvydęs, staiga susigraudino, Ji buvo tartum 
gaivaus kalnų oro gurkšnis, šalia jos kitos moterys, išsipusčiu- 
sios ir išsidažiusios, atrodė negyvos kaip medinės lėlės. 

Jis stovėjo lyg apimtas transo, išgirdo, kaip mergina švelnių 
balsu palinkėjo Rūdei labos nakties, tada praplaukė pro jį ir tuoj 
pat žengė į laukiančią karietą. 

- Ar matėt ją, gerbiamas pone? —- Anos karietai nuvažiavus 
įžvalgios Rūdės akys iškart aptiko šešėlyje glūdintį Jensą. - Aš 

pasistengiau, bet ilgiau jos sulaikyti negalėjau. Persirengimo 
kambaryje manęs laukia mama. Jai pasakiau, kad turiu perduoti 
žinią durininkui prie aktorių durų. 

- Taip. Ar ji visada išvažiuoja tuoj pat po spektaklio? 

— Kiekvieną vakarą, gerbiamas pone, | 

— Tada man reikia sugalvoti, kaip su ja susitikti, | 

- Linkiu sėkmės, bet man jau tikrai reikia eiti. - Rūdė te- 
belūkuriavo, ir galų gale Jensas išėmęs iš kišenės padavė jam dar 
vieną monetą. - Ačiū. Labos nakties, gerbiamas pone. 

Jensas perėjo per gatvę į Engebreto kavinę, atsisėdęs prie baro 
užsisakė akvavito ir įsispoksojo į tolį nieko nematančiomis aki- 
mis. 

— Gal nesveikuoji, brolau? Taip išbalai. Dar vieną? - paklausė 
jo Einaras, lėkštėmis pritariantis orkestrui, atsisėdęs šalia. 

Jensas žavėjosi slėpiningu Einaro gebėjimu išeiti iš orkestro 
duobės spektaklio metu ir skaičiuoti taktus žingsniuojant sker- 
sai gatvę pas Engebretą. Vis dar skaičiuodamas jis išgerdavo 
alaus ir grįždavo į savo vietą duobėje kaip tik laiku, kai reikėda- 
vo sudaužti lėkštėmis. Visas orkestras laukė vakaro, kai Einaras 
praleis savo dūžį, bet per dešimtį metų to dar nebuvo nutikę. 

— Atsakau „taip“ į abu klausimus, - tarė Jensas, pakėlė prie 
lūpų taurelę ir nugurkė vienu mauku. Gavęs dar akvavito, jis pa- 
galvojo, gal kartais iš tikrųjų kuo nors apsirgo, nes labai keistai 
sunerimo išvydęs Aną Lanvik. Jis nusprendė, kad bent šįvakar 
madam Hanson gali sau grįžti namo viena. 


19 


— Freken Ana, turiu jums laišką. 

Ana pakėlė akis nuo kortų į Rūdę, o tas, šelmiškai šyptelėjęs, 
slapčiomis padavė jai sulenktą voką. Vaikų persirengimo kam- 
baryje juos supo bruzdesys ruošiantis to vakaro spektakliui. 

Ana jau buvo beatplėšianti voką, bet Rūdė sušnypštė: 

— Ne čia. Man sakė, kad perskaitytumėt viena. 

- Kas parašė? - sutrikusi paklausė Ana. 

Rūdė, kaip paprastai paslaptingas, papurtė galvą. 

— Negaliu sakyti. Aš tik pasiuntinukas. 

— Kodėl kas nors norėtų rašyti man laišką? 

— Kad sužinotumėt, reikės perskaityti. 

Ana suraukė antakius taip griežtai, kaip tik sugebėjo. 

— Sakyk man, - pareikalavo. 

- Nesakysiu. 

- Tada nebežaisiu su tavimi kortomis bezigue. 

- Na ir kas, man ir taip jau reikia eiti persirengti, - berniūkš- 
tis truktelėjo pečiais ir pakilęs nuo stalo nuėjo sau. 

Aną šiek tiek ėmė juokas iš Rūdės išsidirbinėjimų - toks iš- 
dykėlis ir nuolat budriai stebi, gal reikia kam perduoti laiškelį 
ar kitaip pagelbėti už pinigėlį ar šokoladuką. Ji pagalvojo, kad 
užaugęs jis gali tapti geru sukčiumi, o gal net šnipu, nes teatras 
buvo visų paskalų versmė. Ana suprato, kad jis puikiai žino, kas 


Audrų sesuo * Alės istorija 261 


siunčia tą paslaptingą laišką, gal net perskaitė jį, kiek sprendė 
iš purvinų pirštų atspaudų toje vietoje, kur užklijuota. Ji įsidėjo 
laišką į sijono kišenę, nusprendusi perskaityti šįvakar, kai atsi- 
guls miegoti, tada atsistojo ir nuėjo ruoštis spektakliui. 


Kristianijos teatras 
1876 metų kovo 15 


Mano brangioji freken Lanvik, 

atleiskite už įžūlumą, kad rašau jums, ir už laiško siun- 
timo būdą, nes nebuvo progos susipažinti. Dalykas tas, 
kad kai pirmą kartą išgirdau jus dainuojant per generalinę 
repeticiją, mane pakerėjo jūsų balsas. Nuo tada kiekvieną 
vakarą džiugiai klausausi ir žaviuosi. Gal būtų įmanoma 
mums susitikti rytoj prieš spektaklį prie aktorių durų? Sa- 
kykim, penkiolika po septynių - tada galėtume susipažinti 
kaip dera. 


Maldauju, ateikite. 
Kuo nuoširdžiausiai jus gerbiu 


Perskaičiusi dar kartą, Ana paslėpė laišką stalčiuje prie lovos ir 
spėjo, kad jį parašė vyras, nes būtų labai keista, jei taip rašytų mo- 
teris. Užgesinusi žibalinę lempą ir taisydamasi miegoti ji padarė 
išvadą, kad tai veikiausiai koks senyvas ponas, panašus į poną Ba- 
jerį... ir tai, kas toliau galėtų būti, atsiduso Ana, visai neįdomu. 


— Ar eisit į pasimatymą šįvakar? - paklausė Rūdė, nutaisęs 
nekalčiausią veidelį. 


262 Kucinda Riley 


- Su kuo? 

- Žinot, su kuo. 

- Ne, nežinau. Be to, iš kurgi tu gali žinoti, kad mane kviečia 
į pasimatymą, a? - Anai buvo smagu išvydus nerimą Rūdės vei- 
de, kai šis suprato visai netyčia išsidavęs. - Ir prisiekiu, daugiau 
niekada nebežaisiu su tavimi kortomis, nei iš pinigų, nei iš sal- 
dainių, jei nepasakysi, kas parašė tą laišką. 

— Freken Ana, negaliu. Atleiskite. - Rūdė nuleido galvą, pa- 
purtė. - Man tai svarbiau už gyvybę. Aš prisiekiau, kad nepra- 
sitarsiu. 

- Na, jei negali pasakyti to asmens vardo, gal bent atsakytum 
į kelis klausimus - tik „taip“ ir „ne“? 

- Galiu, - sutiko jis. 

— Tą laišką parašė padorus ponas? 

- Taip. 

— Jam mažiau nei penkiasdešimt? 

— Taip. 

— Mažiau nei keturiasdešimt? 

— Taip. 

— Mažiau nei trisdešimt? 

- Freken Ana, tikrai nežinau, kokio jis amžiaus, bet, manau, 
taip. 

Na, čia jau šis tas, pagalvojo ji, 

- Arjis nuolatinis žiūrovas? 

- Ne... na, iš tiesų, - Rūdė pasikasė galvą, - taip, panašiai. 
Bent jau kas vakarą girdi jus dainuojant. 

- Tad jis iš trupės? 

- Taip, bet ne visai. 

— Ar jis muzikantas, Rūde? 

- Freken Ana, man jau nebesaugu, - teatrališkai atsiduso 
Rūdė vaizduodamas neviltį. - Daugiau nieko negaliu pasakyti. 

— Gerai gerai, supratau, - atsakė Ana patenkinta, kad pavyko 
tiek išgauti. 

Ji pažvelgė į seną nepatikimą laikrodį ant sienos ir paklausė 
vienos iš motinų, ramiai siuvinėjančios savo kamputyje, kiek, 
jos manymu, dabar valandų. 

- Manau, baigiasi septynios, freken Lanvik. Kaip tik buvau 
koridoriuje, kai atėjo ponas Josefsonas. Jis visada toks punktua- 
lus, - pridūrė ji. 

- Ačiū. 

Ana vėl pažvelgė į laikrodį ant sienos, nusiramino, kad tas 
šįvakar rodo daugiau ar mažiau tiksliai. Ar eiti? Juk jeigu šis vy- 
ras tikrai jaunesnis nei trisdešimties, gali būti, kad jis nori su ja 
susitikti dėl nederamų priežasčių, ne vien dėl žavėjimosi jos bal- 
su. Nejučia Ana išraudo. Vien galvoti apie tai turbūt nepadoru, 
bet kad tas vyras gali būti palyginti jaunas, ją tai jaudino labiau 
negu turėtų. 

Anai vis neapsisprendžiant ir kankinantis sekundės tiksėjo 
toliau. Kai laikrodis rodė trylika po septynių, ji nusprendė eiti. 
Keturiolika po septynių - neiti... 

Kai buvo septynios penkiolika, ji pasijuto einanti koridoriu- 
mi prie aktorių durų, bet ten nieko nebuvo. 

Durininkas Halbertas atidarė savo būdelės langelį ir paklau- 
sė, ko jai reikėtų. Ji papurtė galvą ir pasisuko eiti atgal į persi- 
rengimo kambarį. Plūstelėjo šalto oro banga atsidarius aktorių 
durims, ir po akimirkos jos petį švelniai palietė ranka. 

- Freken Lanvik? 

- Taip. 

- Atleiskite man, kelias sekundes vėluoju. 

Ana atsigręžė ir pasijuto žvelgianti į giliai įdubusias rudas 
ją užkalbinusio vyro akis. Kažkodėl sukuteno paširdžius, kaip 
"būdavo prieš pradedant dainuoti. Halbertui, sėdinčiam savo 


264 Lucinda Riley 
būdelėje, juodu atrodė gana kvailai, nes tiesiog spoksojo vienas 
į kitą. 

Jaunuolis, stovintis priešais Aną, atrodė maždaug jos amžiaus, 
ojo veidas tikrai buvo gražus, gaubiamas raudonmedžio spalvos 
plaukų, jų garbanos beveik siekė apykaklę. Nebuvo aukštas, bet 
dėl plačių pečių atrodė vyriškas ir valdingas. Ana staiga pasijuto, 
tartum ji visa - kūnu, protu ir jausmais - išsilieja ir suteka į šį 
visai nepažįstamą žmogų. Nuo tokio baisiai keisto jausmo ji net 
kiek susverdėjo. 

- Ar jūs sveika, freken Lanvik? Atrodot, lyg būtumėt išvydusi 
vaiduoklį. 

- Taip, aš visai sveika, ačiū. Buvo truputį užėjęs silpnumas, 
tik tiek. 

Pasigirdo skambutis, kaip paprastai įspėjantis aktorius ir or- 
kestrą, kad po dešimties minučių pakils uždanga. 

— Būkit gera, - sušnibždėjo jaunuolis dar uždusęs, matyda- 
mas, kad Halbertas susidomėjęs žvelgia į juodu pro akinius, - 
liko mažai laiko. Pasikalbėkim vienu du lauke, ten bent oro 
įkvėpsit. 

Jis apglėbė Aną prilaikydamas, atkreipė dėmesį, kaip patogiai 
prigludo jos galva jam prie peties, tada atidarė duris ir atsargiai 
išvedė ją laukan. Ji buvo tokia smulkutė, tokia moteriška ir tobu- 
la, kad jai trumpam prisišliejus jis bematant pasijuto globėjiškas, 
lyg taip ir turėjo būti. 

Ana stovėjo ant šaligatvio, jaunuolio ranka tebelaikė ją apglė- 
busi, ir ji kelis kartus giliai įkvėpė gaivaus vakaro oro. 

— Kodėl norėjote su manimi susitikti? - paklausė ji susitvar- 
džiusi ir suprato, kaip nepadoru būti taip arti vyro. Be to, visai 
nepažįstamo. Vis dėlto, jei atvirai, jis visai neatrodo esąs nepa- 
žįstamas... 

— Tiesą sakant, nė pats gerai nežinau. Iš pradžių mane sužavė- 

jo jūsų balsas, o paskui užmokėjau Rūdei, kad sulaikytų jus prie 
durų ir galėčiau slapta į jus pažvelgti... Freken Lanvik, jau turiu 
eiti, arba ponas Henumas mane papjaus, - bet kada galėčiau vėl 
su jumis susitikti? 

— Nežinau. 

- Šįvakar po spektaklio? 

- Ne, ponas Bajeris atsiunčia karietą manęs laukti, ir aš tuoj 
pat išeinu iš teatro. 

— Dienos metu? 

— Ne. - Ji susiėmė delnais veidą, nes skruostai, nors vakaras 
buvo šaltas, staiga užsiliepsnojo. - Negaliu sugalvoti. Be to... 

— Kas? 

- Tai labai nederama. Jei ponas Bajeris sužinotų, kad susiti- 
kom, jis... 

Skambutis pranešė, kad liko penkios minutės. 

- Labai prašau, susitikim čia rytoj šeštą, - ėmė maldauti jis. 
Pasakykit ponui Bajeriui, kad jus kviečia anksčiau į repeticiją. 

— Aš... jau turiu su jumis atsisveikinti. Labanakt. 

Ana nusigręžė ir nuėjo atgal prie durų. Atidariusi tuoj žengė 
pro jas, bet durims paskui ją beužsidarant jis pamatė, kaip Anos 
piršteliai sugriebia durų kraštą ir vėl jas atidaro. 

- Gal bent galėčiau sužinoti, kuo jūs vardu, pone? 

- Atleiskit. Mano vardas Jensas. Jensas Halvorsenas. 

Ana apsvaigusi iš lėto parpėdino į persirengimo kambarį ir 
atsisėdo, kad suimtų save į rankas. Susitvardžiusi nusprendė, 
kad turi kiek įmanoma daugiau sužinoti apie Jensą Halvorseną 
prieš sutikdama toliau su juo susitikinėti. 

Tą vakarą spektaklio metu ji paklausinėjo visų, kuriais pasiti- 
kėjo, net ir tų, kuriais nepasitikėjo, ką apie jį žino. 

Kol kas sužinojo, kad jis orkestre groja smuiku ir fleita, bet 
labai nusivylė, mat teatre jis garsėjo nedoru elgesiu su moteri- 


266 Lucinda Riley 


mis. Tokiu nedoru, kad orkestrantai net pravardžiuoja jį Peru, 
nes jis toks pat pasileidėlis ir mergišius kaip ir Peras Giuntas. 
Viena iš šokėjų patvirtino, kad jis susitikinėja su Hilde Omvik 
ir Jorida Skrovset. O visų blogiausia, liežuvaujama, kad jis esąs 
slaptas madam Hanson meilužis. 

Tuo metu, kai atsistojo užkulisiuose dainuoti lopšinės, Ana 
jau beveik ėjo iš proto ir ilgiau nei paprastai išlaikė gaidą, todėl 
madam Hanson susičiaupė dviem taktais per anksti. Ana nedrį- 
so nė pažvelgti į orkestro duobę, kad nepamatytų Jenso. 

— Negalvosiu apie jį, - ryžtingai pasakė sau tą vakarą gesin- 
dama žibalinę lempą prie lovos. - Jis akivaizdžiai bjaurus ir be- 
širdis, - pridūrė trokšdama, kad jos nejaudintų pasakojimai apie 
Jenso nuotykius. - Be to, esu pasižadėjusi tekėti už kito. 

Tačiau kitą dieną jai prireikė iš paskutiniųjų sutelkti valią, kad 
neužsiprašytų karietos anksčiau ir nepameluotų ponui Bajeriui, 
esą, būsianti papildoma repeticija. Atvažiavusi į teatrą įprastu 
laiku, be penkiolikos septintą, Ana nepamatė jokio žmogaus ant 
šaligatvio prie durų. Ji piktai save išbarė už nusivylimą, dėl to 
plūste užplūdusį. 

Įėjusią į persirengimo kambarį ją pasitiko įprastas uoliai siu- 
vinėjančių mamyčių šnekučiavimasis viename kampe ir vaikai, 
pribėgę pasižiūrėti, gal ji bus atnešusi ką nauja pažaisti. Bet vie- 
nas vaikas laikėsi nuošaliai, ir apkabindama kitus per jų galvas 
sugavo neįprastai nusiminusio Rūdės žvilgsnį. Vaikai buvo pa- 
kviesti į sceną, ir Rūdė, dar kartą gailiai pažvelgęs į Aną, išėjo 
iš persirengimo kambario prieš spektaklio pradžią užimti savo 
vietos užkulisiuose. Per pertrauką jis ryžtingai priėjo prie Anos. 

— Mano draugas sako, kad šįvakar neatvažiavote su juo susi- 
tikti. Jis buvo labai nusiminęs. Siunčia jums dar vieną laišką, - 
Rūdė atkišo užklijuotą voką. 

Ana rankos mostu parodė neimsianti. 

— Pasakyk jam, kad man tai nerūpi. 

- Kodėl? 

- Nerūpi, ir tiek, Rūde, štai ir viskas. 

— Bet, freken Ana, - neatstojo jis, - šįvakar, kai su juo nesusi- 
tikot, mačiau, kokios liūdnos jo akys. 

— Rūde, tu labai talentingas vaikinukas, ir kaip aktorius, ir 
gebi išmelžti pinigėlių iš suaugusiųjų. Tačiau yra dalykų, kurių 
tu dar nesupranti... 

Ana atidarė duris ir išėjo iš persirengimo kambario, bet Rūdė 
atkakliai nusekė iš paskos. 

- Kokių? 

- Suaugusiųjų reikalų, - nekantriai atsakė ji eidama prie už- 
kulisių. Dainuoti dar nereikėjo, norėjo tik pasprukti nuo berniu- 
ko nepaliaujamo klausinėjimo. 

- Bet aš suprantu apie suaugusiųjų reikalus, freken Ana. Ži- 
nau, kokių paskalų būsit prisiklausiusi, kai paaiškėjo, kas yra 
jūsų gerbėjas. 

— Tai kodėl tu, viską apie jį žinodamas, toliau prašai, kad su 
juo susitikčiau? - užsipuolė ji Rūdę staiga atsigręžusi ir jį sustab- 
džiusi. - Jis neturi gero vardo tarp Žmonių, jis pasibaisėtinas! Be 
to, aš jau turiu sužadėtinį ir vieną gražią dieną, - Ana nusisuko 
ir vėl patraukė prie užkulisių, - už jo ištekėsiu. 

- Tada labai dėl jūsų džiaugiuosi, bet to pono, apie kurį kal- 
bam, ketinimai jūsų atžvilgiu tikrai kilnūs, garbės žodis, 

— O, dėl Dievo meilės, vaike! Duok man ramybę! 

- Gerai, bet turite su juo susitikti, freken Ana. Uždarbis lieka 
uždarbiu, juk suprantat, bet viskas, ką jums dabar sakiau, buvo 
už dyka. Na, bent laišką paimkit. 

Anai nebespėjus paprieštarauti Rūdė įspraudė jai į ranką laiš- 
kelį ir nuskuodė koridoriumi. Ji liko stovėti gerai slepiama ver- 
"tikalios dekoracijos ir klausėsi orkestro, derinančio instrumen- 

tus prieš antrą veiksmą. Žvilgtelėjusi į orkestro duobę, išvydo 
Jensą Halvorseną, sėdantį į savo vietą ir imantį iš dėklo fleitą. 
Saugojosi, kad jos nepastebėtų, bet jis pakėlė akis, ir trum- 
pą akimirką jų žvilgsniai susidūrė. Jo veide atsispindėjo toks 
nusivylimas, kad Ana susijaudino. Šastelėjusi už dekoracijos 
ji pasuko į persirengimo kambarį lyg apsvaigusi ir prasilen- 
kė su madam Hanson. Aktorei išdidžiai žengiant koridoriumi 
ore pasklido Anai pažįstami prancūziški kvepalai. Ta ponia jos 
net neatpažino, o Anai prisiminus girdėtas paskalas apie slaptą 
jos meilužį sukietėjo širdis. Jensas Halvorsenas ne kas daugiau 
kaip niekšas, žavingų damų numylėtinis ir, be jokios abejonės, 
ją pražudytų. Grįžusi į persirengimo kambarį, Ana pažadėjo 
per kitą pertrauką pažaisti su vaikais kortomis, suprasdama, 
kad turi būti kuo nors užsiėmusi. 

Tą vakarą grįžusi į butą ji iškart nuėjo į tuščią svetainę. Gerai 
suėmusi save į rankas išėmė iš sijono kišenės laišką ir neatplėšusi 
įmetė į židinio liepsnas. 


MA 
OY 
Kitas dvi savaites Rūdė kas vakarą nešė po laišką nuo Jenso Hal- 
vorseno, bet Ana sudegindavo juos vos parvažiavusi namo. O 
šį vakarą jos ryžtas dar sustiprėjo, kai ji ir visi kiti išgirdo garsią 
raudą, aidinčią užkulisių koridoriumi, ir dūžtančius stiklus. Visi 
trupėje žinojo, kad tie garsai sklinda iš madam Hanson persi- 
rengimo kambario. 
— Dėl ko ji šitaip? - Ana paklausė Rūdės. 
— Negaliu sakyti, - atšovė jis spyriodamasis ir susikryžiavo 
rankas. 
- Aišku, gali, juk viską man pasakai. Aš sumokėsiu, - pa- 
siūlė ji. 

— Nesakysiu už jokius pinigus. Dar susidarysit klaidingą 
įspūdį. 

- Apie ką? 

Rūdė papurtė galvą ir nuėjo. Vėliau, kai spektaklio metu ėmė 
laisvai sklandyti apkalbos, viena iš šokėjų pasakė Anai, kad ma- 
dam Hanson sužinojo apie Jenso Halvorseno pasimatymą prieš 
dvi savaites su Jorida, kita šokėja. Kadangi ji tai jau buvo girdė- 
jusi, nė kiek nenustebo, bet madam Hanson, regis, teatre buvo 
vienintelė, apie tai nė nenumaniusi. 


Atvažiavusi į pirmą kitos savaitės spektaklį, Ana pastebėjo di- 
džiulę puokštę raudonų rožių, gulinčių ant stalo durininko bū- 
delėje. Eidama pro šalį į persirengimo kambarį išgirdo durinin- 
ką šūktelint: 

- Freken Lanvik! 

- Klausau jūsų. 

- Šios gėlės jums. 

- Man? 

- Taip, jums. Prašom jas paimti, man užgriozdino visą būdelę. 

Išraudusi kaip tos rožės ji atsigręžė ir priėjo prie jo. 

— Ką gi, freken Lanvik, regis, turite gerbėją. Kažin, kas jis 
toks? - Halbertas nepritariamai kilstelėjo antakį, o Ana pasiėmė 
puokštę nedrįsdama pažvelgti jam į akis. 

— Mat kaip! - tarė sau eidama koridoriumi ir pasuko tiesiai 
į šaltą, dvokiančią moterų išvietę. - Šitoks įžūlumas! Ypač kai 
teatre ir madam Hanson, ir Jorida Skrovset. Jis žaidžia su ma- 
nimi, - piktai sumurmėjo sau, trinktelėjo durimis ir užsisklen- 
dė. - Dabar, kai madam Hanson pamatė, koks jis, mano galintis 
keliais žiedeliais apsukti galvą paprastai kaimietei. 

Ana perskaitė kortelę, įdėtą į puokštę. 

Aš ne toks, kaip mane įsivaizduojate. Maldauju, suteikite man 
galimybę. 

- Cha! 

Ana suplėšė kortelę į mažiausius skutelius ir įmetusi nuleido 
vandenį. Visi klausinės apie gėles, kai nueis į persirengimo kam- 
barį, ir ji norėjo atsikratyti įrodymų, nuo ko jos. 

- Dievuli! Ana, - tarė viena iš mamų, kai ji įėjo, - kokios jos 
gražios! | 

— Nuo ko jos? - paklausė kita. 

Visi kambaryje nuščiuvo laukdami jos atsakymo. 

— Na, aišku, - Ana gurktelėjo ir kiek patylėjo. - Jos nuo Larso, 
mano sužadėtinio iš Hedalio. 

Kambaryje ėmė sklisti „oi“ ir „ak“. 

- Ar tai kokia ypatinga proga? Ko gero, juk šitiek pinigų išlei- 
do! - tarė dar kita mama. 

- Šiandien... mano gimtadienis, - nebežinodama ko griebtis 
pamelavo Ana. 

Tada pasigirdo sutartiniai balsai: 

- Gimtadienis! Kodėl mums nieko nesakei? 

Tą vakarą Ana gavo iškęsti sveikinimus, apkabinimus ir sku- 
biai visų teikiamas dovanėles, išreiškiančias meilę, bet apsimetė 
nematanti sukto Rūdės šypsnio. 


2 + 
MAN 
AN 
Na y 


- Kaip žinote, Ana, „Peras Giuntas“ jau greitai nebebus ro- 
domas. Birželį aš čia, savo bute, rengsiu vasaros soirėe', kviesiu 
Kristianijos didžiuosius meno žmones pasiklausyti jūsų daina- 


* vakarėlius; pobūvius (pranc.). 

vimo. Pagaliau mes imsimės darbo ir pradėsime jus ruošti daini- 
ninkės karjerai. O visų gražiausia tai, kad bus atskleista, kas tas 
„balsas, dainuojantis už kitą“. 

- Supratau. Ačiū, pone Bajeri. 

- Ana, - jis stabtelėjo suraukęs antakius, atidžiai žvelgė jai į 
veidą, - jūs lyg ir abejojate? 

— Aš tik pavargusi. Bet esu labai dėkinga jums už dėmesin- 
gumą. 

“- Suprantu, kad keli pastarieji mėnesiai jums buvo sunkoki, 
Ana, bet būkite rami, daugelis mano pažįstamų muzikų žino, 
kieno iš tikrųjų tas nuostabus Solveigos balsas. Dabar pailsėkite, 
Ana, tikrai atrodote išblyškusi. 

- Gerai, pone Bajeri. 

Francas Bajeris stebėjo išeinančią iš kambario Aną ir supra- 
to jos prislėgtą nuotaiką, bet ką jis galėjo padaryti? Jos anoni- 
miškumas buvo dalis sandorio su Liudvigu Josefsonu ir Johanu 
Henumu. Bet susitarimas pasiteisino ir tas reikalas jau eina į pa- 
baigą. Pagunda susipažinti su paslaptingąja moterimi, kuri taip 
nepakartojamai dainavo Solveigą, atves į soirėe šiame bute visus 
įtakingiausius Kristianijos muzikus. Jis kūrė didžius planus jau- 
najai Anai Lanvik. 


20) 


Jensas, nubudęs namie praėjus savaitei po paskutinio „Pero 
Giunto“ parodymo, jautėsi itin prislėgtas. Nors Henumas buvo 
žadėjęs nuolatinę vietą orkestre, kuris gros atvykstančioms ope- 
ros ir baleto trupėms, iki naujo sezono pradžios visą mėnesį 
darbo nebus. Be viso to, kai pradėjo groti teatre, Jensas apsilan- 
kė daugiausia šešiose paskaitose ir buvo visiškai nepasiruošęs 
baigiamiesiems egzaminams universitete. Be jokios abejonės, 
diplomo jis negaus. 

Praėjusią savaitę, likus dviem spektakliams, jis sukaupė drąsą 
ir parodė Henumui kompozicijas, kurtas valandų valandas tuo 
metu, kai turėjo mokytis. Kai jas paskambino, dirigentas pareiš- 
kė, kad jos „nusirašytos“, bet kaip pradedančiajam geros. 

- Leiskite pasiūlyti, jaunuoli, - važiuokite pasimokyti mu- 
zikos mokykloje. Jūs turite kompozitoriaus gabumų, bet reikia 
išmokti „išgirsti“ savo užrašytą melodiją, kaip ją gros kiekvienas 
instrumentas. Pavyzdžiui, ar šią dalį, - Henumas parodė kurią, - 
gros visas orkestras? O galbūt... - Jis paskambino pirmus keturis 
taktus ir net negalinčiam objektyviai spręsti Jensui jie nuskam- 
bėjo kaip pagarbos atidavimas pono Grygo „Rytui“. - O galbūt 
juos reikia groti fleita? - ironiškai šyptelėjo ponas Henumas, ir 
Jensas paraudo. 

- Suprantu, gerbiamas pone, taip. 

— Dabar, kai prieiname prie antros dalies, - ar ją grieš smui- 
kai? O gal violončelė ar altas? - Henumas atidavė Jensui natas ir 
paplekšnojo per petį. - Jei rimtai norite sekti pono Grygo ir gar- 
sių jo draugų kompozitorių pėdomis, patariu pasimokyti, kaip 
tai daroma tinkamai, ir galvoje, ir ant popieriaus. 

— Bet čia aš negaliu mokytis, nes Kristianijoje nėra tokių mo- 
kytojų, — tarė Jensas. 

— Nėra. Todėl turite vykti į užsienį kaip visi mūsų didieji 
Skandinavijos muzikantai ir kompozitoriai. Galbūt į Leipcigą 
kaip ponas Grygas. 

Jensas išėjo iš teatro keikdamas save už naivumą. Žinojo, kad 
jei tėvas ištesės grasinimus atimti palikimą jam pasirinkus eiti 
muziko keliu, jis nebegaus pinigų ir negalės susimokėti už mo- 
kymąsi muzikos mokykloje. Taip pat jis ėmė suprasti, kad ligi 
šiol užteko įgimto talento muzikai, bet dabar to maža. Jei nori 
tapti kompozitoriumi, jam reikės specialiai pasimokyti. Reikės 
dirbti. 

Eidamas pro lauko duris jis jau piktai barė save už tai, kad 
per praėjusius trejus metus iššvaistė dosnius kišenpinigius. Jei 
nebūtų leidęs jų moterims ir alkoholiui, būtų susitaupęs ateičiai. 
Dabar, galvojo jis jausdamasis labai nelaimingas, jau tikrai per 
vėlu. Jis praleido progą ir nieko negali kaltinti, vien save. 


Nors ir pasiryžusiam nebeiti blogais keliais, pasibaigus „Pero 
Giunto“ sezonui, Jensui skelte skėlė galvą. Praėjusį vakarą apim- 
tas nevilties jis nusliūkino į Engebreto kavinę skandinti liūdesio 
sų kuriuo nors iš pažįstamų muzikantų, jei ten sutiks, 

Namie buvo tylu, ir tai rodė, kad rytas jau įpusėjęs, tėvas iš- 
"važiavęs į alaus daryklą, o motina, be abejo, išgerti kavutės su 

kuria nors pažįstama. Paskambinęs Dorai - jam mirtinai reikėjo 
kavos - laukė, kol ji ateis. Dora atėjo ne per greičiausiai. Jai pasi- 
beldus Jensas paprašė įeiti, o ji įėjo surūgusi, pastatė padėklą ant 
lovos barkštelėdama indais. 

— Kiek valandų? - paklausė Jensas. 

— Pusė dvylikos, pone. Ar dar ko norėsit? 

Jensas žvelgė į ją žinodamas, kodėl jos nuotaika prasta, - pas- 
taruoju metu per mažai skyrė jai dėmesio. Svarstydamas, ar rei- 
kėtų dėti pastangų susigrąžinti jos palankumą, kad gyvenimas 
namie būtų lengvesnis, jis gurkštelėjo kavos, prisiminė Aną ir 
nusprendė, kad ne. 

- Ne, ačiū, Dora. 

Nukreipęs akis nuo nelaimingo veidelio Jensas pasiėmė nuo 
padėklo laikraštį ir dėjosi skaitąs, kol tarnaitė išėjo iš kambario. 
Tada padėjo laikraštį ir sunkiai atsiduso. Labai gėdijosi vaka- 
re taip nusigėręs, bet jautėsi toks niekam tikęs ir nežinojo, ko 
griebtis, kad norėjo tiesiog užsimiršti. O Ana Lanvik nepadėjo 
pataisyti nuotaikos. 

- Kas gi tau? — vakar vakare paklausė Simenas. - Bėdos su 
moterimis, be abejo. 

- Tai dėl merginos, kuri dainavo Solveigą. Negaliu liautis apie 
ją galvojęs. Simenai, aš tikrai manau, kad pirmą kartą gyvenime 
įsimylėjau. 

Simenas nusijuokė atlošdamas galvą. 

- Jensai, negi nesupranti, kaip yra iš tiesų? 

- Ne! Kas čia taip juokinga? 

- Ji yra vienintelė tave atstūmusi! Tik todėl manai, kad ją įsi- 
mylėjai. Taip, tave gal ir žavi jos kaimiškas skaistumas, vaizduo- 
jiesi su ja idilę, bet juk supranti, kad tikrovėje ji būtų visai netin- 
kama tokiam išsilavinusiam didmiesčio jaunuoliui kaip tu. 

— Tu klysti! Mylėčiau ją, nesvarbu, kas ji būtų, aristokratė ar 

kaimietė. Jos balsas... tokio išskirtinio balso dar nesu girdėjęs. 
Jos ir veidelis angeliškas. 

Simenas pažvelgė į tuščią Jenso taurelę. 

- Čia už tave kalba akvavitas. Patikėk manimi, drauguži, tu 
kenti pirmą kartą atstumtas. Tai ne meilė. 

Gurkšnodamas drungną kavą Jensas svarstė - gal Simenas 
ir neklysta. Vis dėlto tebesvajojo prisimindamas jos veidą, jos 
dievišką balsą ir neturėjo ramybės. O dabar, kai užgriuvo ir ta 
dilema, ką rinktis - muziką ar alaus daryklą, - pagalvojo sau: o, 
kad mano akys niekada nebūtų regėjusios Anos Lanvik. Ir kad 
nebūčiau išgirdęs jos dainuojant. 


- Soirėe bus birželio penkioliktą, per pono Grygo gimtadie- 
nį, - pasakė ponas Bajeris Anai, kai juodu susitiko svetainėje 
praėjus kelioms dienoms po paskutinio „Pero Giunto“ spektak- 
lio. - Nusiųsiu jam kvietimą, kad ateitų susipažinti su pačia pir- 
mąja savo „Solveiga“, bet jis, regis, užsienyje. Sudarysime pro- 
gramą, į kurią jeis ir kai kurios jo liaudiškos dainos, ir, be abejo, 
dainos iš „Pero Giunto“. Dar bus Violetos arija iš „La Traviata“, 
paskui giesmė, galbūt „Leid, Milde Ljos““. Noriu, kad visi išgirs- 
tų jūsų nuostabaus diapazono balsą. 

- Ar galėsiu parvažiuoti į Hedalį per brolio vestuves? - pa- 
klausė jo Ana jausdama, kad jei greit nepakvėpuos grynu kaimo 
oru, ko gero, dar uždus. 

- Žinoma, mano brangioji. Galėsite išvažiuoti į Hedalį netru- 
kus po soirėe ir praleisti ten vasarą. Na, o rytoj rimtai imsimės 
darbo. Turime tik mėnesį, kad jūs ir jūsų balsas ištobulėtumėte. 


* „Vesk mane, rami šviesa...“ (norv.). 

Jai paruošti ponas Bajeris suieškojo mokytojus, kurie, jo ma- 
nymu, būtų tinkami kaip žinovai patarti dėl dainų. Grįžo Giun- 
teris ir susikaupęs mokė operų arijų, chorvedys iš katedros nu- 
kramtytais nagais ir blizgančia plike atėjo pasidalyti savo kom- 
petencija dėl šventos giesmės, o pats ponas Bajeris valandą per 
dieną su ja repetavo tobulindamas vokalo įgūdžius. Atvažiavo 
siuvėja jos pamatuoti ir pasiūti įvairių gražių drabužių, tinka- 
mų kylančiai jaunai žvaigždei. O visų geriausia, džiaugėsi Ana, 
kad ponas Bajeris ėmė nebepalikti jos uždarytos bute, vedžiojo- 
si į koncertus ir rečitalius. Vieną tokį vakarą prieš išvažiuojant 
į Kristianijos teatrą, į gastroliuojančios italų trupės Rosinio „Il 
Barbiere di Siviglia“ premjerą, Ana įėjo į svetainę pasipuošusi 
nauja vakarine labai dailia suknia iš tamsiai mėlyno šilko. 

— Mano brangioji panele, - tarė kildamas ir plodamas delnais 
ponas Bajeris, kai Ana įėjo, - šįvakar jūs tiesiog spindite. Ta spal- 
va jums labai tinka. Na, leiskite tai dar labiau pabrėžti. 

Jis padavė Anai odinę dėžutę, kurioje gulėjo safyrų vėrinys ir 
prie jo priderinti auskarai. Spindintys daugiabriauniai brangak- 
meniai buvo aptaisyti labai sudėtingu filigraniniu auksu, aiškiai 
tikro meistro darbo. Ana spoksojo į papuošalus nežinodama, ką 
sakyti. 

— Pone Bajeri... 

— Jie buvo mano žmonos. Norėčiau, kad jais pasipuoštumėte 
šįvakar. Ar galiu padėti užsegti vėrinį? 

Vargu ar Ana galėjo atsisakyti, nes jis jau ėmė vėrinį iš dėžu- 
tės. Pajuto prisiliečiant jo pirštus ant sprando, kai segė. 

— Labai jums tinka, - pareiškė jis patenkintas, stovėjo taip 
arti, kad buvo justi blogas burnos kvapas. - Na, tai važiuojam, 
pasirodykime Kristianijos teatre. 


KAN 

Visą kitą mėnesį Ana stengėsi susikaupusi mokytis muzikos ir 
jau džiaugėsi tuo laikinu gyvenimu Kristianijoje. Ji nuolat rašė 
Larsui ir vakarais karštai melsdavosi. Tačiau mintys apie Jensą 
Halvorseną Nedorėlį, kaip dabar jį vadino tikėdamasi, kad taip 
pamokys savo išdavikę širdį, vis tiek nuolat sukosi galvoje. Anai 
taip norėjosi pasikalbėti apie tą ištikusią ją nedalią su kokia 
drauge. Juk turėtų būti kokių nors vaistų išgyti. 

- Gerasis Dieve, - atsiduso vieną vakarą pakilusi po mal- 
dos, - aš manau, kad labai labai sergu. 

Artėjant birželio penkioliktai Ana matė, kad ponas Bajeris 
nuolatos džiugiai susijaudinęs. 

- Na, mano brangioji, - pranešė jis soirėe dieną, - pasam- 
džiau smuikininką ir violončelininką jums akompanuoti. O aš, 
žinoma, skambinsiu fortepijonu. Šįryt jie abu čia parepetuos su 
mumis. Popietę pailsėsite ruošdamasi savo sėkmės vakarui. 

Vienuoliktą suskambo durų skambutis, ir Ana, laukianti sve- 
tainėje, išgirdo, kaip freken Olsdater, atidariusi duris, sveikinasi 
sų muzikantais. Ji atsistojo jiems įėjus į svetainę kartu su ponu 
Bajeriu. 

— Leiskite pristatyti jums poną Isakseną, violončelininką, ir 
poną Halvorseną, smuikininką, - tarė jis. - Juos abu labai reko- 
mendavo mano draugas ponas Henumas. 

Jensui Halvorsenui Nedorėliui žengiant per kambarį pasi- 
sveikinti Anai vėl apsvaigo galva. 

- Freken Lanvik, man iš tiesų garbė šįvakar dalyvauti jūsų 
soirėe. 

- Ačiū, - pralemeno ji, iš linksmų akių matydama, kaip jam 
smagu. Širdis daužėsi krūtinėje ir jai ši padėtis anaiptol neatrodė 
smagi. a: 

— Tad pradėsime nuo Verdžio, - pasiūlė ponas Bajeris, kai abu 
muzikantai įsitaisė šalia fortepijono. - Ana, ar jūs susikaupusi? 

— Taip, pone Bajeri. 

- Tai pradedame. 

Ana žinojo, kad per repeticiją pasirodė ne per geriausiai, ir 
jautė pono Bajerio susierzinimą, nes užmiršo viską, ko buvo 
mokoma, ir jai net užėmė kvapą vibrato gaidų pabaigoje. Vis tai 
per Jensą Halvorseną Nedorėlį, įniršusi pagalvojo ji. 

— Kol kas užteks, ponai. Tikėkimės, kad vakare visi labiau su- 
siderinsime. Čia turite būti punktualiai pusę septintos, nes soirėe 
pradžia septintą. 

Jensas ir jo draugas mandagiai linktelėjo, tada trumpai nu- 
silenkė Anai. Jensui išeinant iš kambario šviesiai rudos jo akys 
atsisveikindamos metė reikšmingą žvilgsnį į Anos pusę. 

— Ana, kas jums atsitiko? - paklausė ponas Bajeris. - Juk ne- 
galėjo išmušti jūsų iš vėžių akompanavimas. Esate puikiai įpra- 
tusi dainuoti su visu orkestru „Pere Giunte“. 

- Atleiskite, pone Bajeri. Man šiek tiek skauda galvą. 

- O man atrodo, kad jus dėl visai nesuprantamos priežasties 
ištiko nervų priepuolis, mano brangioji panele. - Jo veidas su- 
švelnėjo ir jis patapšnojo Anai per petį. - Suvalgysite lengvus 
pietus, tada pailsėsite. O vakare prieš pasirodymą drauge išger- 
sime po nedidelę taurę vyno, kad jums nurimtų nervai. Aš ne- 
abejoju, šįvakar laukia didžiulė sėkmė, o rytoj jūs būsite visos 
Kristianijos numylėtinė. 

Penktą valandą freken Olsdater atėjo į Anos miegamąjį neši- 
na puoduku vandens ir neišvengiama porcija medaus. 

- Prileidau tau vonią, mano mieloji. Kol maudysies, padė- 
siu drabužius vakarui. Ponas Bajeris norėtų, kad vilkėtum tam- 
siai mėlyną suknelę su jo žmonos safyrais. Taip pat siūlo sukelti 
aukštyn plaukus. Padėsiu tau apsirengti, kai išeisi iš vonios kam- 
bario. 

— Ačiū. 


Audrų sesuo > Alės istorija 279 


Ana gulėjo vonioje su flanelės skiaute ant veido stengdamasi 
numaldyti širdies daužymąsi, nesiliaujantį nuo tada, kai tą dieną 
išvydo Jensą Halvorseną. Vien tik jį matant virpėjo visas kūnas, 
pakirto kelius, užėmė gerklę, spurdėjo širdis. 

— Viešpatie, būk geras, suteik man šįvakar sveikatos ir drą- 
sos, - meldėsi Ana šluostydamasi. — Ir atleisk man, bet linkiu, 
kad jam dabar išsilietų tulžis ir apsirgęs negalėtų ateiti čia groti. 

Kai apsirengė, o freken Olsdater padarė šukuoseną, Ana kori- 
doriumi nuėjo į svetainę. Čia, priešais fortepijoną erkeryje buvo 
sustatyta trisdešimt paauksuotų raudonu aksomu aptrauktų kė- 
džių. Jensas Halvorsenas ir violončelininkas jau šnekučiavosi su 
ponu Bajeriu, o šio veidas nušvito, kai pamatė Aną. 

- Atrodote tiesiog puikiai, mano brangioji panele, - tarė jis 
maloniai, duodamas jai taurę vyno. - Na, visi išgerkime už šio 
vakaro sėkmę, kol dar nėra čia to šurmulio. 

Gurkštelėjusi vyno Ana pajuto, kaip Jenso akys trumpam 
stabtelėjo ties jos iškirpte, — ar jis vėpso į spindinčius brangak- 
menius, ar į atvirą baltą odą po jais, Ana nežinojo, bet pasijuto 
raustanti. 

- Už jus, Ana, - paskelbė tostą ponas Bajeris. 

— Taip, už freken Lanvik, - pritarė Jensas, kilstelėdamas į ją 
taurę. 

— O dabar eikite, pasėdėkite virtuvėje su freken Olsdater, kol 
jūsų ateisiu. 

— Gerai, pone Bajeri. 

- Sėkmės, mano meile, - patyliukais sušnibždėjo Jensas Anai 
einant prie durų. 

Ar padėjo vynas, ar Jensas Halvorsenas Nedorėlis taip įsijau- 
tęs akompanavo tą vakarą smuiku, bet kai nuščiuvusiame kam- 
baryje nuaidėjo paskutinė gaida, net Ana suvokė, kad ligi šiol 
nebuvo taip gerai dainavusi. Nutilus entuziastingiems aplodis- 


280 Lucinda Riley 


mentams svečiai — tarp jų buvo ir Johanas Henumas - apsupo 
Aną, sveikino ir siūlė pasirodyti publikai Masonų ložės ir vie- 
šojoje miesto salėse. Šalia stovėjo visas švytintis ponas Bajeris ir 
savininkiškai žvelgė į ją, o Jensas stoviniavo atokiau. Kai ponas 
Bajeris pagaliau nuo jos atsitraukė, Jensas pasinaudojo proga ir 
užkalbino. 

— Freken Lanvik, leiskite ir man pasveikinti jus su šio vakaro 
pasirodymu. 

- Ačiū, pone Halvorsenai. 

— Ana, būkit gera, maldauju, - pridūrė jis pusbalsiu, - aš kan- 
kinuosi nuo tada, kai jus išvydau, negaliu liautis apie jus galvo- 
jęs, svajoju apie jus... nejaugi nematot, kad likimas mus suvedė? 

Jenso tariamas jos vardas skambėjo taip, lyg jie būtų labai 
artimi, tad Ana žvelgė jam per petį į tolį žinodama, kad jei su- 
sitiks akimis, bus žuvusi. Nes jo žodžiai tiksliai išreiškė ir jos 
jausmus. 

- Ar galėsim susitikti? Bet kur, bet kada... Aš... 

- Pone Halvorsenai, - tarė Ana, atgavusi kalbos dovaną, - jau 
labai greitai grįšiu namo į Hedalį, į brolio vestuves. 

— Tada leiskit su jumis susitikti, kai grįšit į Kristianiją. Ana, 
aš... - Pamatęs artėjantį poną Bajerį, Jensas šaltokai jai nusilen- 
kė. — Šis vakaras buvo vienas malonumas, freken Lanvik. - Pa- 
kėlęs akis jos akyse jis išvydo šmėstelint neviltį. 

- Argi ji nebuvo nuostabi? - Ponas Bajeris pliaukštelėjo Jen- 
sui per petį. - Kaip sklandžiai kilo balsas vidutiniame ir aukšta- 
me diapazone, o jos neprilygstamas vibrato... Taip puikiai dai- 
nuojant jos dar nebuvau girdėjęs. 

- Iš tikrųjų freken Lanvik šįvakar dainavo labai gražiai. O aš 
jau turiu eiti, - tarė Jensas, laukiamai žvelgdamas į poną Bajerį. 

- Taip taip, žinoma. Atleiskite, mano brangioji Ana, bet turiu 
atsiskaityti su mūsų jaunuoju smuikininkų. 

Po valandos pagaliau nuėjusi į savo kambarį Ana jautėsi ap- 
kvaitusi, sukosi galva. Gal dėl pakilios vakaro nuotaikos, o gal 
dėl antros taurės vyno, kurią neprotingai sutiko išgerti, bet kai 
freken Olsdater padėjo nusirengti, širdies gilumoje ji jau žinojo, 
kad dėl Jenso Halvorseno. Ana svaigo jusdama, kad Jensas vis 
dar ją įsimylėjęs. Kaip ir ji, pripažino nenorom, įsimylėjusi jį. 

Stalsberg Voningshusetas 
Tindeveganas 

Hedalis 

1876 metų birželio 30 


Kjare Ana, 

rašau pranešdamas liūdną žinią. Praėjusį antradienį 
pasimirė mano tėvas. Ačiū Dievui, ramiai. Gal taip ir ge- 
riau, nes, kaip žinai, jis kentė stiprius skausmus. Laidotu- 
vės įvyks, kol dar nebūsi gavusi šio laiško, bet jaučiu, kad 
privalau tau pranešti. 

Tavo tėvas prašo pasakyti, kad miežių derlius bus geras 
tr jo baiminimasis buvo nepagrįstas. Ana, kai parvažiuosi į 
brolio vestuves, turėsime daug ką aptarti dėl ateities. Nors ir 
liūdna ši žinia, džiaugiuosi, kad vėl greitai tave pamatysiu. 


Iki tada, 


Kjerling hilsen', 
Larsas 


* su meilę (n0rv.). 

Perskaičiusi laišką Ana atsilošė ant pagalvių jausdamasi ne 
ką geresnė už Jensą Halvorseną Nedorėlį. Nuo tos akimirkos, 
kai vėl išvydo jį per soirėe, apie nieką daugiau negalėjo galvoti. 
Ir net kai ponas Bajeris džiugiai pasakė apie būsimus rečitalius, 
dėl kurių jau susitarė, ji nepajėgė išsijudinti, kad galėtų parodyti 
bent lašelį iš jos laukiamo jaudulio. 

Vakar vakare jis paprašė Aną rytojaus dieną ateiti į svetainę 
vienuoliktą valandą. Deramai apsirengusi liūdnai nudūlino ko- 
ridoriumi. Įėjusi į svetainę pamatė, kad jos mokytojas jau labai 
džiugiai susijaudinęs. 

— Ana! Eikite šen ir išklausykite nuostabias naujienas. Šįryt 
susitikau su Johanu Henumu ir Liudvigu Josefsonu. Gal prisi- 
menate, kai ponas Henumas apsilankė jūsų soirėe, jis pasakė: 
„Peras Giuntas“ toks populiarus, kad pjesę norima įtraukti į ru- 
dens repertuarą. Jums siūloma vėl dainuoti Solveigą. 

Ana žvelgė į jį apstulbusi ir kartu nusivylusi. 

- Norite pasakyti — vėl stovėti scenos pakraštyje ir dainuoti, o 
madam Hanson apsimetinės, kad mano balsas yra jos? 

— Ana, iš tiesų! Kaip galėjote pagalvoti, kad siūlysiu tokį da- 
lyką? Ne, mano brangioji panele, jie nori, kad atliktumėte visą 
vaidmenį. Su madam Hanson šiuo metu neįmanoma susisiekti, o 
Kristianijos muzikų rate neseniai iškilus aikštėn, kas toji talentin- 
ga dainininkė, skolinusi jai savo balsą, visi trokšta, kad vaidintu- 
mėte jūs. O dar geriau štai kas - ponas Grygas pranešė pagaliau 
atvyksiąs į Kristianiją pasižiūrėti spektaklio. Ir Johanas, ir Liu- 
dvigas mano, kad niekas neperteiks jo dainų geriau už jus. Tad 
jie nori, kad šį ketvirtadienį dalyvautumėte vaidybinių gebėjimų 
patikrinime, tada nutars, ar turite pakankamai aktorinių gabu- 
mų. Ar prisimenate ką nors iš Solveigos žodžių toje pjesėje? 

- Taip, pone Bajeri. Dažnai tardavau juos sau tylomis kartu 
su madam Hanson, - atsakė Ana, per nugarą nubėgo jaudulio 

šiurpuliukas. Nejaugi tikrai taip galėtų būti, kad jie norėtų jos 
tam svarbiam vaidmeniui? O Jensas Halvorsenas jau nebe toks 
Nedorėlis ar gros orkestre?.. 

- Puiku! Tada šiandien užmiršime gamas ir naują ariją, kurią 
ketinau skirti jums išmokti, ir aš skaitysiu visus kitus vaidmenis 
iš „Pero Giunto', o jūs repetuosite Solveigos vaidmens žodžius. — 
Jis pasiėmė nuo rašomojo stalo pjesę ir atsivertė. -— Jauskitės lais- 
vai, prašom sėstis. Kaip žinote, pjesė ilga, bet mes pasistengsime. 
Pasiruošusi? | 

- Taip, pone Bajeri, - atsakė Ana, stengdamasi kuo geriau 
įsiminti žodžius. 


- Nana! - tarė ponas Bajeris po valandos susižavėjęs žvelgda- 
mas į ją. - Regis, mes turime ne tik balsą, bet ir talentą vaidinti 
personažą. - Jis paėmė jos ranką ir pabučiavo. - Mano brangioji 
panele, turiu pasakyti, kad ir toliau mane stulbinate. 

— Ačiū. 

— Nebijokite patikrinimo, Ana. Vaidinkite lygiai taip kaip šian- 
dien, ir vaidmuo bus jūsų. Na, eime, dabar kartu papietausime. 

Ketvirtadienį lygiai antrą Ana susitiko su ponu Josefsonu teatro 
scenoje, ir juodu susėdo skaityti teksto. Skaitydama kelias pir- 
mąsias eilutes ji girdėjo truputėlį virpant savo balsą, bet toliau 
ėmė labiau pasitikėti savimi. Ji perskaitė abi scenas, kur Solveiga 
pirmą kartą sutinka Perą vestuvėse, o paskui baigiamąją sceną, 
kai jis sugrįžta pas ją po kelionių aplink pasaulį ir Solveiga jam 
atleidžia, 

— Puiku, freken Lanvik! - pagyrė ponas Josefsonas, kai Ana 
pakėlė į jį akis. - Tikrai nemanau, kad reikėtų klausytis daugiau. 
Turiu prisipažinti, man tas sumanymas nepatiko, kai ponas He- 
numas pasiūlė, bet, kaip per pirmąjį skaitymą, jūs iš tikrųjų 1a- 
bai gerai pasirodėte. Dar reikės padirbėti, kad balsas sustiprėtų 
ir taptų išraiškingesnis, bet, manau, galiu pritarti, kad ateinantį 
sezoną jūs gautumėte Solveigos vaidmenį. 

- Ana! Argi tai ne nuostabi žinia? - Ponas Bajeris, sėdėjęs 
žiūrovų salėje ir įdėmiai klausęsis, užlipo į sceną. 

- Repeticijos prasidės rugpjūtį, o rugsėjį jau vaidinsime. Ti- 
kiuosi, neturite planų išvažiuoti į kaimą tuo metu? - paklausė 
jos ponas Josefsonas. 

— Būkite ramus, Ana liks čia, - atsakė už ją ponas Bajeris. - 
O dabar atėjo laikas paklausti apie pinigus. Turime susitarti dėl 
atlyginimo freken Lanvik vaidinant šį svarbų vaidmenį. 

Po dešimties minučių jie vėl sėdėjo karietoje, ir ponas Bajeris 
pasiūlė važiuoti į „Grand Hotel“ viešbutį išgerti geros arbatos ir 
atšvęsti tolesnių Anos pergalių. 

— Be visų kitų palankių aplinkybių, dar yra galimybė, kad ru- 
denį atvyks ponas Grygas pasižiūrėti, kaip jūs atliekate tą vaid- 
menį. Tik pagalvokite, mano brangioji panele! Jeigu jam patik- 
site, gali atsirasti proga nukeliauti į užjūrį, į kitus teatrus ir kon- 
certų sales... 

Anos mintys nuklydo, ji įsivaizdavo, kaip Jensas Halvorsenas 
iš orkestro duobės žvelgia aukštyn į ją, tariančią Solveigos mei- 
lės žodžius... | 

- Tad aš parašysiu jūsų mieliesiems tėveliams, papasakosiu tas 
nuostabias naujienas maldaudamas, kad leistų man ir Kristiani- 

jai pasidžiaugti jūsų draugija dar kelis mėnesius, kol vaidinsite 
„Pero Giunto“ spektaklyje. Namo grįšite liepą į brolio vestuves, 
o rugpjūtį vėl būsite čia, - kalbėjo ponas Bajeris tą dieną jiems 
vakarieniaujant. - Aš taip pat išvažiuosiu iš Kristianijos į šeimos 
vilą vasaroti su seserimi ir vargše pasiligojusia motina, 

— Tai man neliks laiko nukeliauti į kalnus? - Ana išgirdo aikš- 
tingumą savo balse, bet norėjo savo akimis pamatyti, ar Roza 
dar gyva. 

- Ana, bus dar daug vasarų dainuoti karvėms namie, bet ne- 
bebus tokios, kai ruošitės pagrindiniam vaidmeniui Kristianijos 
teatre „Pero Giunto“ spektaklyje. Aš, aišku, taip pat sugrįšiu, kai 
pradėsite repetuoti. 

- Manimi juk pasirūpins freken Olsdater, jei ir negalėsite 
grįžti. Nenorėčiau užkrauti jums rūpesčio dėl mano reikalų, - 
mandagiai atsakė Ana. 

— Net negalvokite apie tai, mano brangioji panele. Šiuo metu 
jūsų reikalai, regis, jau yra mano reikalai. 

Tą vakarą Anai palengvėjo, kai pagaliau grįžo į savo kamba- 
rį. Ji suprato, kad ponui Bajeriui būdingas užsidegimas, paki- 
lių jausmų proveržiai yra mielas teigiamas bruožas, bet gyventi 
diena po dienos šalia jau darėsi varginama. Bent jau Larsas ra- 
mus, pagalvojo ji atsiklaupusi pasimelsti, žinojo, kad labai greit 
jį pamatys, ir stengėsi prisiminti jo gerąsias savybes. Bet kalbant 
Jėzui apie Larsą mintys atitrūko nuo jo ir nuskriejo pas Jensą 
Halvorseną. 

- Viešpatie, atleisk už tokius jausmus mano širdyje, nes tik- 
rai manau, kad įsimylėjau ne tą vyrą. Padėk man mylėti tą, kurį 
privalėčiau. Ir dar, - pridūrė ji prieš atsistodama, pamėginusi 
rasti paprašyti ko nors ne taip savanaudiška, - ar negalėtų Roza 
išgyventi dar vienos vasaros? 

Tuo metu, kai Ana po savaitės išvažiavo į Hedalį, Jensas su bran- 
giu paketėliu ir dviem lagaminais žingsniavo į centrinę Kristia- 
nijos dalį. Nuo košmaro, išgyvento per kelias praėjusias valan- 
das, jis jautėsi išsekęs, netekęs jėgų. 

Tą rytą valgomajame Jensas sėdėjo kuo tiesiau, stengdamasis 
atrodyti išdidus, nė neparagavo jam padėtos duonos su uogiene. 
Giliai įkvėpęs garsiai išsakė viską, ką reikėjo pasakyti. 

- Stengiausi gyventi taip, kaip iš manęs tikėjaisi, far, bet mano 
ateitis tikrai nėra aludario verslas. Noriu būti muzikantas, vien 
tuo užsiimti, o kada nors, tikiuosi, tapsiu kompozitoriumi. Labai 
apgailestauju, bet savęs pakeisti negaliu. 

Jonas nesiliovė barstęs druskos ant kiaušinių, o prieš atsaky- 
damas prisikimšo pilną burną. 

- Tegu taip ir bus. Pats nusprendei. Kaip esu sakęs, kai kal- 
bėjomės apie tai anksčiau, daugiau nebegausi iš manęs pinigų ir 
nieko nepaliksiu pagal testamentą. Nuo šios akimirkos tu man 
nebe sūnus. Man tiesiog nepakeliama žiūrėti, ko atsisakai, išmeti 
lauk, ir kaip išduodi mane. Todėl, kaip esame sutarę, tikiuosi, jau 
būsi išėjęs iš šių namų, kai vakare grįšiu iš kontoros. 

Nors Jensas drąsino save, tikėdamasis tokio atsakymo, vis 
dėlto jį tai pribloškė. Jis pažvelgė į pasibaisėjusios motinos veidą 
kitoje stalo pusėje. 

— Bet, Jonai, kjaere, po kelių dienų Jensui sueis dvidešimt vie- 
ni metai, ir, kaip žinai, rengiam jam šventinę vakarienę. Nejaugi 
negali leisti pabūti čia ligi tol, kad atšvęstų su savo tėvais ir drau- 
gais? 

- Vargu ar kas nors iš mūsų švęs, kai viskas taip susiklostė. O 
jei manai, kad laikui bėgant sušvelninsiu savo sprendimą, labai 
apsirinki. — Jonas kaip visada du kartus sulenkė laikraštį. - Da- 
bar jau turių važiuoti į alaus daryklą. Geros dienos jums abiem. 

Blogiausia iš visos tos šeimyninės scenos buvo matyti, kaip 
paskui tėvą trinktelėjus lauko durims pravirko motina. 

— Aš labai nuvyliau far. Gal reikėtų apsigalvoti ir... 

— Ne, ne... Turi paklusti savo pašaukimui. Gailiuosi, kad taip 
nepasielgiau būdama tavo amžiaus. Atleisk man, Jensai, kjare, 
bet aš galbūt gyvenau iliuzijomis. Maniau, kad kai iki to bus pri- 
eita, tavo tėvas pakeis nusistatymą. 

- Na, o aš taip nemaniau, todėl buvau tam pasirengęs. Taigi 
dabar privalau paklusti jo valiai ir išeiti iš šių namų. Atleisk man, 
mor, turiu eiti susikrauti daiktų. 

- Galbūt klydau tave skatindama, - grąžė rankas Margare- 
tė, - ir griaudama jo planus tavo atžvilgiu, reikėjo susitaikyti su 
tuo, kad jis laimės. 

— Bet jis nieko nelaimėjo, mor. Aš tai darau savo laisva valia. 
Ir galių tau tik padėkoti už tai, kad paveldėjau iš tavęs gabumus 
muzikai. Be jos mano ateitis būtų daug liūdnesnė. 

Po valandos Jensas nulipo žemyn į prieškambarį su dviem 
prikimštais lagaminais viso to, ką pajėgė panešti. 

Motina ašarotu veidu pasitiko jį prie valgomojo durų. 

- O, mano vaikeli, - pravirko jam ant peties, - gal tėvas kada 
nors pasigailės to, ką šiandien padarė, ir paprašys tavęs sugrįžti 
namo. 

- Juk abu žinom, kad taip nebus. 

— Kur tu eisi? 

— Orkestre turiu draugų, tikrai kuris nors laikinai suteiks sto- 
gą virš galvos. Man labiau rūpi tu, mor. Jaučiu, kad nereikėtų 
palikti tavęs su juo vienos. 

— Dėl manęs nesirūpink, kjere. Tik pažadėk, kad rašysi ir 
praneši man, kur būni. 

- Žinoma, - sutiko jis. 

Tada motina įdavė jam nedidelį paketą. 

— Pardaviau deimantų vėrinį ir auskarus, tavo tėvo dovanotus 
per keturiasdešimtą gimtadienį, - jeigu jis ištesėtų ką pagrasi- 
nęs. Čia tie pinigai. Dar įdėjau savo motinos auksinį vestuvinį 
žiedą, galėsi jį parduoti, jei prireiks. 

- Mor... 

- Ša, tie daiktai buvo mano, ir jei jis paklaus, kur jie dingo, 
pasakysiu jam tiesą. To užteks susimokėti už metų mokymąsi ir 
pragyvenimą Leipcige. Jensai, prisiek man, kad nepaleisi vėjais 
tų pinigų, kaip dažnai esi daręs. 

— Mor, - Jensas taip susijaudino, kad neteko žado. - Duodu 
žodį, taip nebedarysiu. - Kol dar visai nepalūžo, apglėbė ją ir 
atsisveikindamas švelniai pabučiavo. 

— Tikiuosi kada nors sėdėti Kristianijos teatre ir žiūrėti, kaip 
tu diriguoji savo sukurtą muziką, - tarė motina liūdnai šypso- 
damasi. 

— Tai mano pažadas, mor, ir darysiu viską, kad jį ištesėčiau. 

Tada jis su visai išėjo iš namų jausdamasis apstulbęs, bet ir 
džiaugdamasis dėl savo sprendimo, ir suprato, kad nors tvirtai 
patikino motiną, tikrai nebuvo numatęs, kur eis, jei vis dėlto 
įvyktų visų blogiausia. Na, jau ir įvyko, ir Jensas patraukė tiesiai 
į Engebreto kavinę tikėdamasis sutikti ten pažįstamą muzikan- 
tą, kuris priglaustų pernakvoti. Simenas maloniai sutiko, užrašė 
savo adresą ir pasakė vėliau jo lauksiąs. 

„„ Išgėręs kelis bokalus alaus, kad būtų ne taip baisu dėl to, ką 
padarė, Jensas atsidūrė netoliese tos miesto dalies, kur niekada 
nebuvo lankęsis. Jis pasijuto labai krentąs į akis dėl puikių pa- 
gal užsakymą siūtų drabužių. Tie du šunkūs lagaminai nutraukė 
rankas ir jis stengėsi žingsniuoti kuo sparčiau, vengdamas pa- 
žvelgti praeiviams į akis. 

Dar niekada jis nebuvo taip toli už miesto, ir čia, ne taip, kaip 
Kristianijos centre, akivaizdžiai dar neuždrausta statyti medinių 
namų baiminantis gaisrų. Kuo toliau jis ėjo, tuo labiau apgriuvę 
buvo trobesiai. Pagaliau sustojo prieš seną rąstų namą ir vėl pasi- 
tikrino adresą, Simeno užrašytą Engebreto kavinėje. Pasibeldęs 
į duris, viduje išgirdo niurnėjimą ir krenkštimą. Durys atsidarė, 
ten stovėjo Simenas, kaip visada, apygirtis, ir jam šypsojosi. 

- Užeik, užeik, vaikine, sveikas atvykęs į mano kuklią buvei- 
nę. Ne kažin kas, bet vis tiek namai. 

Įėjus į ankštą kambarėlį padvelkė gendančiu maistu ir taba- 
ku —- Simenas rūkydavo pypkę. Jensas pamatė, kad čia grūste 
prigrūsta muzikos instrumentų. Dvi violončelės, altas, pianinas, 
daugybė smuikų... 

- Ačiū, Simenai. Esu labai dėkingas, kad mane priimi. 

Simenas į padėkas tik numojo ranka. 

- Prašom, čia niekis. Kiekvienas jaunuolis, visko atsisakęs dėl 
meilės muzikai, nusipelno pagalbos, kiek tik pajėgsiu suteikti. 
Didžiuojuosi tavimi, Jensai, iš tiesų. Dabar lipk paskui mane į 
viršų, tave įkurdinsim. 

- Čia turi visą kolekciją, - tarė Jensas, atsargiai braudama- 
sis pro suverstus instrumentus, ir palypėjo siaurais mediniais 
laiptais. 

- Tiesiog negaliu atsispirti ir perku juos. Viena violončelė jau 
beveik šimto metų, - aiškino Simenas, o laiptai lyg prieštarauda- 
mi girgždėjo Jensui tempiant lagaminus. 

Juodu įėjo į kambarį, kuriame buvo kelios išklypusios kėdės 
ir dulkėtas stalas su kelių dienų maisto ir gėrimų likučiais. 

— Turiu čia kažkur šiaudų čiužinį, galėsi ant jo miegoti. Aišku, 
nesi prie tokio pratęs, bet vis geriau negu nieko. O dabar, bičiuli, 
gal po lašelį akvavito, atšvęsime tavo nepriklausomybę? - Sime- 
nas paėmė nuo stalo butelį ir anaiptol ne skaidrią stiklinę. Pa- 
uostęs nukratė žemėn kelis lašus. 

— Ačiū, 

Jensas paėmė nešvarią stiklinę. Jei naujas gyvenimas bus 
toks, reikia jį nuoširdžiai priimti. Tą vakarą jis visai nusigėrė, 
o nubudo jausdamas bjaurias pagirias, visus kaulus maudė nuo 
kieto čiužinio. Ir dar buvo aišku, kad jokia Dora neateis su kava 
jo nuraminti. 

Prisiminęs iš motinos gautą paketėlį su pinigais, Jensas pa- 
niškai puolė prie švarko, į kurio kišenę jį įgrūdo išeidamas iš 
namų. Rado jame žiedą ir tiek pinigų, kad tikrai užtektų metų 
mokslams Leipcige. Arba patogiai lovai viešbutyje kelias atei- 
nančias naktis... 

Ne, suturėjo save Jensas. Jis davė pažadą motinai ir nenuvils 
jos švaistydamas jos pinigus. 


Ana sėdo į traukinį, vešiantį ją pirmąją kelionės dalį namo. Į 
Drameno stotį atvažiavo jau sutemus, o kai išlipo iš vagono, pe- 
rone pamatė laukiantį tėvą. 

- Far! Oi, far! Kaip džiaugiuosi, kad tu čia, - tarė ji ir labai 
nustebino Andersą, puolusi jo apkabinti - viešai rodyti jausmus 
čia neįprasta. 

- Na na, Ana. Turbūt esi labai pavargusi po kelionės. Eime į 
tuos svečių namus. Šiąnakt galėsi miegoti kiek širdis geidžia, o 
rytoj keliausim namo į Hedalį. 

Rytą, atsigavusi po nakties miego, Ana įlipo į vežimą, ir An- 
dersas paragino arklį. 

— Dienos šviesoje atrodai kažkaip kitaip. Manau, jau esi suau- 
gusi moteris, dukra. Tu labai graži. 

- Ką tu, far, tikrai ne. 

— Visi laukia tavęs parvažiuojant. Motina tau ruošia ypatingą 
vakarienę, pas mus ateis ir Larsas. Gavom pono Bajerio laišką, 
jis rašo apie tavo pasisekimą Kristianijos teatre. Rašo, kad Sol- 
veigos vaidmuo beveik svarbiausias. 

- Taip ir yra. Bet ar neprieštarausi, far, jei liksiu Kristianijoje 
ilgiau? 

- Tikriausiai būtų neteisinga skųstis, kai ponas Bajeris tiek 
daug dėl tavęs padarė, - ramiai atsakė Andersas. - Jis rašo, kad 
tu išgarsėsi, kad mieste jau kalbama apie tavo balsą. Mes tavimi 
didžiuojamės. 

— Manau, jis perdeda, far, - atsakė Ana rausdama. 

— Kažin ar perdeda. Bet tau, Ana, reikia pasikalbėti su Larsu. 
Jis jaučiasi nelaimingas, nes vėl atidedamos sužadėtuvės ir ves- 
tuvės, bet mes viliamės, kad tu jam rūpi ir jis supras. 

Paminėjus Larsą Anai suspaudė širdį. Ji nusistatė neleisti, 
kad tai sugadintų pirmąją dieną namie, ir pasistengė nugrūsti 
tas mintis kuo toliau. 

Išvažiavus iš Drameno į atvirus laukus tą giedrą dieną Ana 
užsimerkė ir girdėjo tik arklio kanopų kaukšėjimą ir medžiuose 
čiulbančius paukščius. Ji giliai kvėpė šviežią gryną orą, lyg narve 
laikytas žvėrelis, staiga paleistas į laisvę, ir nusprendė, kad į Kris- 
tianiją gali ir nebegrįžti. 

Andersas pasakė, kad karvė Roza ištvėrė tą žiemą, ir tai su- 
stiprino Anos tikėjimą, kad jos maldos išklausytos. Tada jis pa- 
pasakojo, kas numatoma per Knuto vestuves ir kaip karštligiškai 
įnikusi motina viską kepa ir verda. 

— Sigrida maloni mergina, manau, ji būs gera žmona Knu- 
tui, - pasakė savo nuomonę Andersas. - Svarbiausia, kad ir tavo 
motinai ji patinka, o tai bus pravartu, kai laimingoji porelė gy- 
vens po mūsų stogu. Kai ištekėsi už Larso, persikraustysi į jo ūkį, 
o mes ketiname kitais metais statytis naują sodybą. 

Jiems parvažiavus į ūkį vėlyvą popietę, visi išėjo pasisveikinti 
su Ana. Net sena katė Gerdė atkuduliavo trimis kojomis, o jai iš 
paskos atidūmė kalė Viva ir džiugiai ėmė šokinėti apie Aną. 

Motina ilgai nepaleido jos iš glėbio. 

- Visą dieną tavęs laukiau. Kaip kelionė? Dieve brangus, at- 
rodai sulysusi! Ir plaukai per ilgi užaugo, reikėtų gerokai pa- 
kirpti... 

Eidama į trobą Ana klausėsi motinos nepaliaujamo šnekėji- 
mo. Kai buvo įvesta į virtuvę, plūstelėjo stiprūs kvapai - rami- 
nantis degančių malkų, motinos talko miltelių ir šlapio šuns. 

— Padėk Anos krepšį jos kambaryje, - Berita šūktelėjo Knu- 
tui, kaisdama virdulį kavai. - Turbūt nepyksi, Ana, bet mes per- 
kraustėm tave į Knuto miegamąjį. Ten buvo per maža vietos dvi- 
gulei lovai, kurioje po vestuvių miegos Knutas su Sigrida. Viršu- 
tinį gultą tėvas nuėmė, ir, manau, dabar daug jaukiau. Su būsima 
broliene susipažinsi rytoj, ji ateis pas mus vakarienės. Ak, Ana, 
ją tikrai pamilsi. Ji tokia gera, o kokie gražūs jos rankdarbiai! Ir 
virti moka, tai man labai padės, nes šią žiemą vis kamavo reu- 
matas. 

Dar visą valandą Ana klausėsi, kaip motina susijaudinusi giria 
Sigridą. Kiek pyktelėjo, kad buvo be jokių ceremonijų išmesta iš 
miegamojo net neatsiklausus, bet pasistengė nesijausti, lyg ją jau 
būtų pakeitusi tobulybė, akivaizdžiai gimusi namams ir šeimai. 
Išgėrusi kavos, Ana nuėjo susitvarkyti daiktų prieš vakarienę. 

Įėjusi į savo naująjį kambarį pamatė, kad viskas, ką ji turė- 
jo, sukrauta į pintines, kuriose motina paprastai veždavo į turgų 

vištas. Sėdėdama ant brolio lovos kieto čiužinio Ana paspėliojo, 
kas nutiko jos vaikystės lovai, - sprendžiant pagal visą šių namų 
tvarką tėvas bus ją sukapojęs ir sukūrenęs krosnyje. Jau visai su- 
irzusi Ana ėmė kraustyti daiktus iš kelioninio krepšio. 

Ji išskleidė pagalvėlės užvalkalą, kurį valandų valandas siu- 
vinėjo kaip vestuvinę dovaną Knutui, sužinojusi apie jo sužadė- 
tuves su Sigrida. Vakarą po vakaro sėdėdama nuolat įsidurdavo 
pirštą arba reikėdavo ištraukti siūlus, kai ne taip pataikydavo 
dygsnį, ir puldavo į neviltį dėl to, kad jai stinga įgūdžių. Išlygino 
siuvinį ant lovos žvelgdama į apspurusias skylutes storame au- 
dekle, kur turėjo taisyti dygsnius. Net jei būsimoji brolienė, visų 
dorybių įsikūnijimas, numes tą pagalvėlę į kalės guolį pintinėje, 
Ana žinojo, kad kiekvieną dygsnelį ji siuvinėjo su meile. 

Aukštai iškelta galva ji išėjo iš kambario prie visos šeimos, 
valgyti sutiktuvių vakarienės. 

Larsas atėjo kaip tik tuo metu, kai ji padėjo motinai dengti 
stalą. Ana, laikydama uždengtą dubenį su bulvėmis, pažvelgė į 
jį, kai įėjęs į virtuvę pasisveikino su Knutu ir jos tėvais. Iškart 
susierzino, nes neištvėrė nepalyginusi jo su Jensu Halvorsenų 
Nedorėliu. Jie buvo skirtingos išvaizdos, be to, Jensas visada bū- 
davo dėmesio centre, o Larsas to vengė. 

— Ana, dėl Dievo meilės, padėk tas bulves ir pasisveikink su 
Larsu, - subarė motina. 

Ana padėjo dubenį ant stalo ir eidama prie Larso nusišluostė 
rankas į prijuostę. 

— Sveika, Ana, - tarė jis tyliai. - Kaip gyvuoji? 

— Gerai, ačiū. 

- Ar patogi buvo kelionė namo? 

- Labai, ačiū. 

Ana jautė, kaip žvelgdamas į ją Larsas vis labiau drovisi, ieš- 
ko, ką reikėtų sakyti toliau. 

- Atrodai... sveika, - šiaip taip išlemeno. 

— Tikrai? - įsiterpė Berita. - Man regis, ji visai sudžiūvo. Tai 
vis dėl tos žuvies, kurią visi valgo mieste. Ji neturi riebalų. 

- Ana visada buvo liauna, tokią ją sukūrė Dievas, - palaiky- 
damas Aną nusišypsojo Larsas. 

- Užjaučiu dėl tėvo mirties. 

- Ačiū už užuojautą. 

- Gal jau sėskimės, Berita? Kelionė ten ir atgal buvo ilga, tavo 
vyras išalkęs, —- tarė Andersas. 

Per vakarienę Ana atsakinėjo į nesibaigiančius klausimus 
apie gyvenimą Kristianijoje. Paskui kalba pakrypo prie Knuto 
vestuvių ir ruošimosi joms. 

- Turbūt esi pavargusi po kelionės, Ana, - tarė Larsas. 

- Taip, aš pavargau, - sutiko ji. 

— Tai eik į lovą, - tarė Berita,. - Kelias ateinančias dienas bus 
tiek darbo, kad neliks kada miegoti. 

Ana atsistojo. 

- Tada labanakt. 

Larsas nusekė ją akimis, per virtuvę einančią į savo kambarį. 
Jau beveik nusirengusi ji staiga prisiminė, kad tėvų ūkyje nėra 
vonios kambario. Vėl apsirengė ir išėjo pasinaudoti patogumais 
lauke. Pagaliau atsigulusi Ana vargo mėgindama patogiai įsitai- 
syti. Ašutų pagalvė buvo kieta kaip akmuo, palyginti su minkštu- 
tėle žąsų pūkų, ant kurios miegojo pono Bajerio bute, lova atrodė 
per siaura, o čiužinys gumbuotas. Ji susimąstė, kiek daug dalykų 
ėmė laikyti savaime suprantamais visai apie juos negalvodama. 
Kristianijoje nereikėjo užsiimti jokiais namų ruošos darbais, čia 
pat po ranka visada buvo patarnautoja. 

Ana, barė ji save, tu jau tikrai pasidarei išlepėlė. Su ta mintimi 
tuoj ir užmigo. 

Savaitė iki vestuvių praėjo kaip migloje, buvo gaminami valgiai, 
valoma, kas nors atnešama ar išnešama, visi užsiėmę iki pasku- 
tinės minutės. 

Nors ir buvo nusiteikusi nepamėgti brolio nuotakos dėl visų 
tų moteriškų darbų, kurie Sigridai taip sekėsi, Ana pamatė, kad 
ji tokia ir yra, kaip buvo sakiusi motina. Tikrai ne gražuolė, bet 
ramaus būdo, atsveriančio Beritos karštakošiškumą artėjant 
svarbiajai dienai. O Sigrida savo ruožtu baimingai žvelgė į Aną, 
taip puikiai gyvenančią Kristianijoje, elgėsi su ja labai pagarbiai 
ir neprieštaraudama paklausydavo jos nuomonės. 

Vyresnysis Anos brolis Nilsas atvažiavo vestuvių išvakarėse 
su žmona ir dviem vaikais. Ana nebuvo jo mačiusi daugiau kaip 
metus ir žavėjosi savo mažaisiais brolvaikiais. 

Besidžiaugiant visa sųsirinkusia šeima vienas dalykas neišėjo 
Anai iš galvos: regis, visi mano, kad grįžusi iš Kristianijos, kai 
ten nebebus rodomas „Peras Giuntas, ji išsikraustys į nugyven- 
tą Trulsenų sodybą kaip Larso žmona. Ir bus su juo ne tik tame 
pačiame kambaryje, bet ir miegos toje pačioje lovoje. 

Vien apie tai pagalvojusi Ana jautėsi labai nejaukiai ir ėmė 
dar prasčiau miegoti. 

Vestuvių rytą Ana padėjo Sigridai pasipuošti nuotakos dra- 
bužiais. Tai buvo tamsiai raudonas sijonas, balta batisto palai- 
dinukė ir trumpas nesusegamas kiklikas, papuoštas sunkiais 
aukso spalvos metalo gabalėliais. Ana atidžiai apžiūrėjo dailiai 
išsiuvinėtą kreminės spalvos prijuostę. 

- Rožės išsiuvinėtos labai sudėtingai. Aš taip nesugebėčiau, 
Sigrida. Tu tokia sumani, tavo labai miklios rankos. 

— Ana, tu tiesiog neturi tam laiko mieste, juk esi taip užsiė- 
"musi. Savo kraitį siuvau daugelį vakarų žiemos mėnesiais, - at- 

sakė Sigrida. - Be to, aš nemoku dainuoti kaip tu. Padainuosi 
per vestuvių vaišes vakare, gerai? 

- Jei nori, taip. Gal verčiau sakykim, kad tai bus mano dovana 
vestuvių proga tau ir Knutui. Išsiuvinėjau jums šį tą, bet baisu 
žiūrėti, - prisipažino ji. 

- Neimk į galvą, svainele, žinau, kad savo rankomis tai darei 
su meile, ir tai svarbiausia. Na, dabar gal paduotum karūną ir 
padėtum prisegti? 

Ana išėmė iš dėžutės sunkią auksuotą vestuvinę karūną. Ši 
karūna priklausė bažnyčiai ir jau aštuoniasdešimt metų kiekvie- 
na kaimo nuotaka tekėjo su karūna ant galvos. Ana uždėjo ją ant 
šviesių Sigridos plaukų. 

— Na, štai, dabar tu tikra nuotaka, - tarė ji Sigridai žvelgiant 
į save veidrodyje. 

Pro duris įkišo galvą Berita. 

— Metas važiuoti, kjere. Ir, pasakysiu, atrodai visai gražiai. 

Sigrida suėmė Anos ranką. 

- Ačiū už pagalbą, svainele. Ir aš tau padėsiu, kai tekėsi už 
Larso. | 

Eidama paskui Sigridą prie laukiančio vežimo, iškloto švie- 
žiomis pievų gėlėmis, Ana nejučia sudrebėjo apie tai pagalvo- 
jusi. 

Bažnyčioje ji žiūrėjo į savo brolį, stovintį prieš altorių su Si- 
grida ir pastoriumi Erslevu. Buvo keista, kad Knutas dabar šei- 
mos galva ir greitai turės savo rudaplaukių vaikų. Ji žvilgtelėjo į 
Larsą, įdėmiai besiklausantį ir nors kartą nežvelgiantį į ją. 

Po sutuoktuvių apeigų daugiau kaip šimtas žmonių paskui 
jaunikio ir nuotakos vežimą nusekė į Lanvikų namus. Jau ke- 
lias savaites Berita siuntė maldas į dangų Viešpačiui, kad duotų 
giedrą orą, nes viduje visi nesutilps. Jos maldos buvo išklausy- 
tos, ir pievoje prie namų sustatyti stalai netrukus apkrauti val- 

giais, daug jų atsinešė patys svečiai. Sūdytos ir su prieskoniais 
paruoštos kiaulienos patiekalai, minkšta jautiena, lėtai iškepta 
ant iešmo, ir, savaime aišku, silkė prikimšo skrandžius ir padėjo 
susigerti naminiam alui ir akvavitui, laisvai besiliejantiems per 
vaišes. 

Gerokai vėliau, kai ėmė temti, buvo uždegti žibintai, sukabin- 
ti ant medinių stulpų, taip atsirado šokių aikštelė ir prasidėjo šo- 
kiai. Muzikantai užgrojo linksmą hallingkast melodiją, visi ėmė 
pritardami šūkauti ir paliko viduryje laisvą ratą. Į jį išėjo jauna 
moteris, iškėlė aukštai ant lazdos skrybėlę ir ėmė kviesti vyrus 
ateiti jos numušti. Anos broliai niuktelėję vienas kitam pirmieji 
išėjo į ratą šokti ir šokinėti aplinkui merginą, o minia juos drąsi- 
no šauksmais ir plojimais. 

Neatgaudama kvapo nuo juoko Ana atsigręžė ir pamatė, kad 
prie stalo vienas sėdi paniuręs Larsas. 

— Ana, ar padainuosi mums, kaip žadėjai? - atsiradusi šalia 
paklausė Sigrida. 

— Taip, - ėmė prašyti ir uždusęs Knutas, - turi padainuoti. 

- Padainuok Solveigos dainą! - sušuko kažkas iš minios. 

Šiam pasiūlymui visi pritarė vienu balsu. Ana išėjo į šokių 
aikštelės vidurį, susikaupė ir uždainavo. Dainuojant jos mintys 
savaime grįžo į Kristianiją, prie jauno muzikanto, kurį taip už- 
būrė jos balsas, kad jis nesiliauja jos persekiojęs... 


Tave, tave tik vieną mylėsiu visada, 
mylėsiu visada... 


Nutilus paskutinei gaidai Anos akys prisipildė ašarų. Klausy- 
tojai tylėjo, tada kažkas ėmė ploti, prisidėjo ir visi kiti, o netru- 
kus visoje pievoje skardėjo sveikinimai, 

- Padainuok dar ką nors, Ana! 

— Taip! Ką nors mūsiška. 

Visą pusvalandį tėvui pritariant smuiku jai nebeliko laiko 
savo jausmams, nes dainavo liaudies dainas, gerai žinomas ir 
klausytojams. Tada atėjo metas jaunikiui ir nuotakai atsisveikin- 
ti nakčiai. Lydimi geraširdiškų pašaipėlių ir švilpčiojimų Knutas 
su Sigrida dingo name, o svečiai ėmė skirstytis. 

Padėdama viską tvarkyti Ana jautėsi išsekusi ir sutrikusi. Ji 
judėjo negalvodama, nešė lėkštes ir kitus indus prie statinės, iš 
anksto pripiltos vandens. 

- Atrodai pavargusi, Ana. 

Pajutusi lengvą prisilietimą prie peties ji atsigręžė ir pamatė 
šalia stovintį Larsą. 

- Jaučiuosi puikiai, - atsakė ji išspausdama šypseną. 

— Ar patiko vestuvės? | 

— Taip, viskas buvo labai gražu. Sigrida ir Knutas bus laimingi 
kartu. 

Ana vėl pasigręžė dirbti, ką dirbusi, ir pajuto, kaip Larso ran- 
ka nuslydo jai nuo peties. Akies krašteliu matė, kaip jis stovi nu- 
leidęs galvą, rankas susikišęs į kišenes. 

- Ana, aš tavęs ilgėjausi, - tarė tyliai, ji vos išgirdo. - Ar tu... 
iš viso manęs pasiilgai? 

Ji sustingo, muiluota lėkštė išslydo iš rankų. 

- Žinoma, aš ilgėjausi visų jūsų, bet buvau taip užsiėmusi 
Kristianijoje. 

— Manau, su visais savo naujais draugais, - tarė jis tiesiai. 

— Taip, su tokiais kaip freken Olsdater ir vaikais, kurie vaidi- 
no, - atsakė ji skubiai, toliau plaudama lėkštę ir slapčia trokšda- 
ma, kad Larsas eitų sau. 

Jis dar kiek neryžtingai pamindžikavo, Ana jautė jo žvilgsnį. 

- Visiems ši diena buvo ilga, - pagaliau tarė jis. - Jau reikia 
eiti... bet pirma, Ana, turiu tavęs paklausti, nes žinau, kad rytoj 

išvažiuoji į Kristianiją. Ir noriu, kad atsakytum nuoširdžiai, Mu- 
dviejų labui. 

Ana jo balse išgirdo užslėpta kažką rimta. Jai durstelėjo pa- 
širdžius. 

- Žinoma, Larsai. 

- Ar tu... ar vis dar nori tekėti už manęs? Atsižvelgdamas į tai, 
kas tavo gyvenime pasikeitė ir dar keisis, aš prisiekiu - suprasiu, 
jei nebenori. 

— Aš... — ji palenkė galvą virš lėkščių, prisimerkė trokšdama, 
kad ši akimirka pradingtų. - Manau, taip. 

— Vis dėlto aš manau, kad nebenori. Ana, mums abiem bus 
geriau, jei žinosim, kaip yra. Aš galiu laukti tavęs ir toliau, jei 
turėčiau viltį. Negaliu atsikratyti jausmo, kad tau iš pat pradžių 
buvo nemalonu, kai pasipiršau. 

— O kaip tada mor ir far, ir ta žemė, kurią jiems pardavei? 

Larsas sunkiai atsiduso. 

— Ana, tu ką tik pasakei man viską, ką norėjau sužinoti. Dabar 
jau eisiu, bet parašysiu tau, kaip reikės viską sutvarkyti. Tėvams 
nieko nesakyk. Aš viskuo pasirūpinsiu. - Siektelėjęs jis ištraukė 
iš vandens Anos ranką, pakėlęs prie lūpų pabučiavo. - Sudie, 
Ana, ir telaimina tave Dievas. 

Ana sekė akimis jį nueinantį į tamsą ir suprato, kad jos suža- 
dėtuvės su Larsu Trulsenu, regis, baigėsi nė neprasidėjusios. 


(lė 


2007 metų rugpjūtis 


„Solveigos daina“ 

Jau ir pietų metas praėjo, tik tada aš pakėliau akis nuo nešioja- 
mojo kompiuterio ekrano, ir dryžuoti tapetai priešais susilieję 
pamirguliavo akyse, kol vaizdas išryškėjo. Nors visai neturėjau 
supratimo, kaip aš susijusi su tais įvykiais prieš šimtą trisde- 
šimt metų, kiek ligi šiol paskaičiau, labai sudomino. Ženevos 
konservatorijoje sužinojau apie daugelio kompozitorių gyve- 
nimą ir mokiausi jų šedevrų, bet ši knyga ryškiai atgaivino tą 
laikotarpį. Man padarė įspūdį faktas, kad Jensas Halvorsenas 
buvo pirmasis, sugrojęs fleita tuos pirmus keturis užburian- 
čius taktus per vieno iš mano mėgstamiausių muzikos kūrinių 
premjerą. 

Prisiminiau tėčio laišką ir paklausiau savęs, ar jis tiesiog norė- 
jo, kad perskaityčiau, kaip buvo statomas teatre „Peras Giuntas“, 
ir tai paskatintų mane atgaivinti meilę muzikai. Tartum būtų ži- 
nojęs, kad man to prireiks. 

Ir iš tiesų grojimas per pamaldas už Teo mane paguodė. Net 
tos kelios valandos, kai repetavau, teikė palengvėjimą, atitraukė 
nuo minčių apie jį. Ir nuo tada išsiėmusi fleitą grodavau savo 
malonumui. Arba, tiksliau sakant, kad numalšinčiau skausmą. 

Kilo klausimas, ar mane, Aną ir Jensą sieja stipresnis, kraujo 
ryšys. Kaip plonytė šilko gija, nusidriekusi per šimtą trisdešimt 
metų... 

Ar galėjo tėtis Atlantas pažinoti Jensą arba Aną, kai buvo jau- 
nas? - susimąsčiau. Kadangi tėtis mirė eidamas devintą dešimtį, 
spėjau, kad yra tokia tikimybė, atsižvelgiant į tai, kada Ana ir 
Jensas mirė. Savo apmaudui, šių faktų tuo metu nežinojau. 

Mano apmąstymus nutraukė garsus namų telefono skambu- 
tis. Žinodama, kad senas Selijos aparatas sugedęs ir telefonas 
nesiliaus skambėjęs, atsiliepti iš miegamojo nubėgau žemyn į 
prieškambarį. 

- Alio? 


- Šiuo metu nėra, - atsakiau atpažinusi balsą su amerikietiš- 
ku akcentu. - Čia Alė. Gal galiu jai ką nors perduoti? 

- Na, sveika, Ale. Čia Piteris, Teo tėtis. Kaip laikotės? 

- Gerai, - atsakiau negalvodama. - Selija turėtų grįžti maž- 
daug vakarienės metu. 

- Deja, man jau bus per vėlu. Skambinu norėdamas jai pra- 
nešti, kad šįvakar išskrendu atgal į Valstijas. Jaučiu, kad reikėtų 
su ja pasikalbėti. | 

— Ką gi, pasakysiu jai, kad skambinot, Piteri. 

- Dėkui. - Ragelyje kurį laiką buvo tyla. - Ale, ar dabar esat 
labai užsiėmusi? 

- Ne, tikrai ne. 

- Tai gal susitiktume prieš man išvažiuojant į oro uostą? Aš 
apsistojęs „Dorchester“ viešbutyje, galėčiau pavaišinti popietės 
arbata. Iš Selijos namų tik penkiolika minučių kelio taksi. 

- Aš... 

— Prašau? 

— Gerai, - nenorom sutikau. 

— Tai gal trečią „Promenadoje“? Ketvirtą turiu išvažiuoti į 
Hitrou. 

- Susitiksim trečią, Piteri, - pasakiau ir padėjau ragelį sukda- 

ma galvą, ką gi aš turiu pasiėmusi apsirengti, kad būtų tinkama 
pasirodyti „Dorchester viešbutyje. 

Po valandos įėjusi į viešbutį jaučiau keistą kaltę, tartum iš- 
duočiau Silviją. Bet tėtis Atlantas auklėjo mane taip, kad ne- 
spręsčiau apie žmogų pagal nuogirdas. O Piteris juk Teo tėvas, 
turėjau suteikti jam galimybę pasikalbėti. 

- Aš čia, panele, - pamojo jis nuo staliuko prabangioje salėje 
su marmuro kolonomis, į kurią įėjau iš vestibiulio. Jis atsistojo 
mane pasitikdamas ir šiltai, tvirtai paspaudė ranką. - Prašom 
sėstis. Nežinojau, ko norėsit, ir, kai laikas spaudžia, leidau sau 
užsakyti visko, kas įprasta. 

Jis parodė į žemą staliuką, ant kurio stovėjo porcelianinės 
lėkštės su tiksliai nustatyto dydžio vieno kąsnio sumuštiniais ir 
kelių aukštų pyragaičių padėklas, pilnas trapių prancūziškų py- 
ragaičių ir paplotėlių, taip pat indeliai džemo ir kremo, gamina- 
mo lėtai kaitinant pieną. 

- Be to, čia labai daug arbatos. O, anglai tikrai mėgsta arbatą. 

- Ačiū, - atsakiau sėsdamasi ant minkštasuolio prie sienos 
priešais jį, bet nė kiek nesijausdama išalkusi. 

Nepriekaištingai atrodantis padavėjas baltomis pirštinėmis 
žengė priekin įpilti man arbatos, o aš tuo metu įdėmiai apžvel- 
giau Teo tėvą. Jo akys buvo tamsios, blyški oda beveik nepaliesta 
amžiaus - o jam turbūt daugiau kaip šešiasdešimt — ir raume- 
ningas kūnas, kiek buvo matyti po paprastu, bet brangiu tam- 
siai mėlynu bleizeriu. Iš nenatūralios blausiai kaštoninės plaukų 
spalvos mačiau, kad juos dažosi, ir nusprendžiau, kad Teo buvo 
atsigimęs visai ne į tėvą. Tą akimirką Piteris man nusišypsojo, 
ir kreiva šypsena buvo tokia panaši į jo sūnaus, kad net užėmė 
kvapą. 

- Taigi, Ale, kaip laikotės? - paklausė jis padavėjui grakščiai 
nuėjus šalin. 

— Turbūt būna ir geresnių laiko tarpų, ir blogesnių. O jūs? 

- Jei norit, pasakysiu atvirai, Ale, aš prastai valdausi. Mane tai 
visai išmušė iš vėžių. Vis prisimenu, koks Teo buvo kūdikystėje 
ir koks protingas buvo berniukas. Tiesiog neteisinga, kad tavo 
vaikas mirtų pirma tavęs, - suprantat? 

- Taip, - užjausdama pasakiau žmogui, kurį taip neigiamai 
apibūdino Selija ir Teo. Mačiau, kaip jis stengiasi tvardytis, ir 
jaučiau, kaip jam skaudu. Skausmas tartum sklido iš jo, gyvas ir 
apčiuopiamas. 

- Kaip Selija su tuo taikstosi? - paklausė jis. 

- Taip, kaip ir mes visi - baisiai sunkiai. Ji man buvo nuosta- 
biai gera. 

— Galbūt, kai turi rūpintis kitu žmogumi, tai veikia kaip vais- 
tai. Norėčiau, kad man taip būtų. 

- Turėčiau jums pasakyti, - tariau paėmusi sumuštinį su rū- 
kyta lašiša ir truputį atsikandusi, - Selija man sakė, kad būtų 
jus pakvietusi atsisėsti šalia bažnyčios priekyje, jei būtų žinojusi, 
kad ten esat. 

— Tikrai? - Piterio veidas kiek pragiedrėjo. - Iš tiesų gera tai 
žinoti, Ale, Gal turėjau pranešti jai, kad atvykstu, bet žinojau, 
kaip ji palaužta sielvarto, ir nenorėjau dar labiau skaudinti. Gal 
jau numanot, kad aš nebuvau jai gyvenimo dovana. 

— Gal jai sunku atleisti jums už... Žinot... už tai, kaip su ja 
elgėtės. 

- Na, panele, kaip jau sakiau tą dieną po pamaldų, visada rei- 
kia išklausyti ir kitą pusę, bet dabar į tai nesileisim. Tačiau - taip, 
aš prisiimu labai didelę dalį kaltės. Beje, tai tik tarp mudviejų: 
aš tebemyliu Seliją, - atsiduso Piteris. - Taip myliu ją, kad, po 
velnių, jaučiu tai kaip fizinį skausmą. Žinau, kad ją nuvyliau ir 
blogai elgiausi, bet mes susituokėme jauni, ir dabar, žvelgdamas 
atgal, suprantu - reikėjo man išsidūkti prieš vedybas, o ne tada, 

kai jau buvom susituokę. Selija... na, - truktelėjo pečiais Pite- 
ris, - šiuo atžvilgiu buvo tikra dama, jei suprantat užuominą. 
Mes šioje srityje buvom tiesiog priešingybės. Šiaip ar taip, aš iš 
to pasimokiau. | 

— Taip, - tariau nebenorėdama toliau klausytis pasiaiškini- 
mų, - iš tiesų manau, kad ji taip pat jus tebemyli. 

— Tikrai? — Piteris nepatikliai kilstelėjo antakį. - To iš jūsų 
tikrai nesitikėjau išgirsti. 

— Na, gal ir nesitikėjot, bet tai tiesiog matyti iš jos akių, kai 
kalba apie jus, net kai sako ką nors nemalonaus. Jūsų sūnus yra 
sakęs, kad nuo meilės iki neapykantos tik vienas žingsnis. 

- Tikėkit juo - jis buvo protingas, išmintingas jausmų atžvilgiu 
vaikinas. O, kad nors perpus tiek nusimanyčiau apie žmogiškąją 
prigimtį, - atsiduso Piteris. - Jis tikrai paveldėjo tai ne iš manęs. 

Supratau gal per giliai įbridusi, bet vandens vis tiek jau iki 
kaklo, tad nusprendžiau nesitraukti. 

- Žinot, manau, Teo būtų labai patikę, jei tėvai susitiktų ir 
galbūt susitaikytų dėl praeities. Jei iš šios tragedijos išeitų nors 
vienas geras dalykas, būtų bent šis tas. 

Piteris įdėmiai žvelgė į mane, gurkšnojančią arbatą. 

— Manau, puikiai galiu suprasti, kodėl mano vaikas jus taip 
mylėjo. Jūs nepaprasta, Ale. Bet, kad ir kokie geri jūsų norai, 
stebuklais aš nebetikiu. 

- O aš tikiu. Taip, tikiu, - pakartojau. - Nors mudu su Teo 
praleidom kartu tik kelias savaites, jis pakeitė mano gyvenimą. 
Tai tikras stebuklas, kad mudu susitikom ir taip idealiai tikom 
vienas kitam, ir aš žinau, nors tenka ištverti visą skausmą, jis 
padėjo man tapti geresniu žmogumi, - paprieštaravau Piteriui, 
o jis siektelėjęs per stalą paplekšnojo man ranką. 

- Na, Ale, tikrai jumis žaviuosi. Stengiatės rasti ką nors gera 
bloguose dalykuose. Labai seniai ir aš toks buvau. 

— Bet ir dabar galit? 

— Manau, tokią nuostatą man išmušė ilgai trukusios skyry- 
bos. Bet verčiau pasakykit, kokie jūsų ateities planai. Ar mano 
sūnus jums ką nors paliko? 

— Taip. Iš tiesų prieš regatą jis pakeitė testamentą. Gavau jo 
„Sunseeker“ jachtą ir seną daržinę Anafės saloje, netoli jūsų gra- 
žių namų. Atvirai kalbant, nors ir taip labai mylėjau Teo, nesu 
tikra, kad apsigyvensiu „Kažkur“, kaip mes vadinom tą salą, ir 
kariausiu su graikų valdininkais, kad leistų statyti jo svajonių 
namą. 

- Jis paliko jums tą sukežusią ožkų daržinę? - nusijuokė Pi- 
teris atlošdamas galvą. - Kad žinotumėt, aš ne kartą siūliausi 
nupirksiąs Teo namus, bet jis visada griežtai atsisakydavo. 

- Išdidumas, - pasakiau truktelėdama pečiais. 

— Arba kvailumas, - paprieštaravo Piteris. - Mano sūnus 
buvo sportininkas, atsidavęs savo pomėgiui. Supratau, kad jam 
reikia padėti finansiškai, bet jis nieko neėmė. Kertu lažybų, ir 
jūs nesat įsigijusi savo namo, Ale. Kaip šiais laikais tai išgalėtų 
jaunas žmogus, gaunantis net ir vidutinį atlyginimą? 

— Ne, namo neturiu, užtat dabar turiu ožkų daržinę, — atsa- 
kiau šypsodamasi. 

— Na, visų pirma noriu jums pasakyti - kai tik panorėsite pa- 
būti mano namuose saloje, esat labai laukiama. Selija žino, kad 
ir ji gali tuo bet kada naudotis, bet ji atsisako ten vykti. Matyt, 
tai susiję su kažkuo, ką leptelėjau kadaise, kai dar buvom kartu. 
Neklauskit ką, nes negaliu prisiminti. Ir leiskit pasakyti, Ale, jei 
jums reikės pagalbos tartis su vietine valdžia dėl planavimo, aš 
pats tas. Į tą salą investavau tiek, kad turėčiau būti jos meras! Ar 
jau turit nuosavybės dokumentus? 

— Dar ne, bet jei testamentas patvirtintas, man tikriausiai juos 
atsiųs. 

- Taigi, ko tik prireiks, panele, prisiminkit mane. Bent jau 
tiek galiu padaryti - pasirūpinti mergina, kurią mylėjo mano 
sūnus. 

— Ačiū. 

Abu kurį laiką sėdėjom tylomis, ilgėdamiesi Teo. 

Pagaliau Piteris prabilo: 

— Taip ir nepasakėt man, kokie jūsų ateities planai. 

— Kad ir pati gerai nežinau. 

— Teo sakė, kad jūs velniškai puiki buriuotoja, treniruositės 
Šveicarijos olimpinėje rinktinėje. 

— Aš pasitraukiau. Neklauskit paaiškinimo, Piteri, būkit ge- 
ras, bet aš tiesiog nebegaliu. 

- Nebūtina aiškinti. Regis, jūs turit ir kitą galimybę. Jūs puiki 
muzikantė, Ale. Mane labai sujaudino jūsų grojimas fleita per 
pamaldas. 

- Jūs labai malonus, Piteri, kad taip sakot, bet iš tikrųjų aš 
muziką visai apleidau. Daug metų negrojau kaip pridera. 

— Na, man taip neatrodė. Jei turėčiau tokių gabumų, labai 
juos vertinčiau. Ar tai paveldėjote? 

— Gerai nežinau. Galbūt. Mano tėvas mirė prieš kelias sa- 
vaitės... 

- Ale! — Piteris atrodė priblokštas. - Dieve mano! Ir kaip iš- 
tvėrėt, netekusi abiejų savo gyvenime svarbiausių vyrų? 

- Atvirai kalbant, nežinau. - Gurktelėjau užplūdus jausmams. 
Buvo geriau, kai niekas nereiškė užuojautos. - Šiaip ar taip, aš 
juk buvau įvaikinta, kaip ir kitos penkios seserys. O mano tėvo 
atsisveikinimo dovana buvo suteikti žinių, kad galėčiau išsiaiš- 
kinti savo kilmę. Iš to, ką sužinojau ligi šiol, gali paaiškėti, kad 
muzika tikrai mano genuose. 

— Suprantu, —- pažvelgė jis tamsiomis, kupinomis empatijos 
akimis. - Ar ketinat sužinoti daugiau? 

— Kol kas neapsisprendžiu. Tikrai neketinau, kol buvau su 
Teo. Aš žvelgiau tik į ateitį. 

- Žinoma. O kelioms ateinančioms savaitėms ką nors pla- 
nuojat? 

— Ne, nieko. 

— Na, tada štai ir atsakymas: pasinaudokit gautomis žiniomis. 
Aš tikrai taip daryčiau. Manau, ir Teo to norėtų. Ką gi, - tarė jis 
pažvelgęs į savo laikrodį, - labai gaila, bet jau turiu jus palikti, 
antraip nespėsiu į lėktuvą. Sąskaita apmokėta, tad prašom - likit 
čia, jei tik norit. O aš vėl pakartosiu - jei tiktai ko reikės, Ale, 
praneškit man. 

Jis pakilo, aš taip pat. Tada savaime atsidūriau jo glėbyje, jis 
stipriai mane priglaudė. 

— Ale, gaila, kad mažai turėjom laiko pasikalbėti, bet buvo 
malonu susipažinti. Ši diena man vienintelė gera po to, kas įvy- 
ko, ir už tai dėkoju jums. Ir prisiminkit, kažkas yra pasakęs, kad 
gyvenimas užverčia žmogui tik tokią naštą, kokią jam įmanoma 
panešti. O jūs tikrai nepaprasta. - Jis padavė vizitinę kortelę. — 
Palaikykim ryšį. 

- Gerai, - pažadėjau. 

Piteris liūdnai pamojavo ir guviai nuėjo. 

Aš vėl atsisėdau prie staliuko, apžvelgiau visus gardėsius 
priešais ir neryžtingai pasiėmiau paplotėlį, negalėdama leisti, 
kad maistas nueis perniek. Man taip pat norėjosi pasikalbėti su 
Piteriu ilgiau. Kad ir ką Selija sakė apie savo buvusį vyrą, kad ir 
kaip ją būtų įskaudinęs, man jis patiko. Nors toks turtingas ir 
smerkiamas už niekingą elgesį, jis atrodė pažeidžiamas. 

Parvažiavusi radau Seliją jos miegamajame, kraunančią daik- 
tus į lagaminą. 

— Ar gerai praleidai popietę? - paklausė ji. . 

— Taip, ačiū. Buvau susitikusi su Piteriu, gėrėm arbatą. Jis pa- 

skambino čia rytą, norėjo pasikalbėti su jumis, bet jau buvot iš- 
ėjusi, tad likau aš. 

— Na, keista, kad skambino. Paprastai, kai būna Jungtinėje 
Karalystėje, neskambina. 

- Paprastai nebūdavo praradęs sūnaus. Jis perdavė linkėjimus. 

- Gerai. Ką gi, Ale, - pernelyg linksmai tarė ji, - kaip Žinai, 
išvažiuoju rytoj auštant. Gali čia likti, kiek nori, o kai sumanysi 
išvažiuoti, įjunk signalizaciją, o raktus įmesk pro priekinių durų 
plyšį paštui. Ar iš tikrųjų visai nenori važiuoti sa manimi? Tos- 
kanoje šiuo metų laiku taip gražu. O Kora ne tik mano seniausia 
draugė, bet ir Teo krikštamotė. 

- Labai ačiū, kad kviečiat, bet, manau, jau metas važiuoti vie- 
nai ir susirasti savo gyvenimo kelią. 

— Na, prisimink, kad esi dar jauna. Aš išsiskyriau su Piteriu 
prieš dvidešimt metų ir, regis, dar nesusiradau savo kelio, - liūd- 
nai gūžtelėjo ji pečiais. - Šiaip ar taip, lik čia, kiek tik norėsi. 

— Ačiū. Beje, grįždama namo šio to nupirkau ir norėčiau jums 
atsidėkodama paruošti vakarienę. Nieko ypatinga, tik makaro- 
nai, bet, tikiuosi, jums tai sukurs itališką nuotaiką. 

- Kaip miela, brangioji. Bus labai malonu. 

Paskutinę vakarienę valgėme terasoje. Neturėjau apetito ir 
stengdamasi nuryti kelis kąsnius pastebėjau, kad Selijos rožių 
žiedai nulinkę, spalvos išblukusios, o žiedlapių pakraštėliai rudi 
ir trapūs. Net oro kvapas buvo kitoks — sunkesnis, žemė dvelkė 
artėjančių rudeniu. Valgydamos paskendome savo mintyse, su- 
pratusios, kad netenkame abipusio paguodos jausmo, kai buvo- 
me tarsi kokone užsidariusios atskiroje nuo kitų erdvėje, ir vėl 
turėsime susidurti su pasauliu. 

— Noriu tau padėkoti, kad buvai čia, Ale, tikrai nežinau, ką 
būčiau be tavęs dariusi, - tarė Selija, kai nunešėme į virtuvę tuš- 
"Čias lėkštes. 

- Ir aš be jūsų, - pasakiau. 

Selija ėmė plauti indus, o aš pasiėmiau šluostę juos šluostyti. 

— Be to, noriu, kad žinotum, - kai tik būsi Londone, turi pri- 
siminti, kad šie namai yra tavo namai, Ale. 

- Ačiū. 

- Sunku apie tai kalbėti, bet grįžusi iš Italijos ketinu pasiimti 
Teo pelenus. Mums reikia susitarti, kurią dieną važiuosim į Li- 
mingtoną drauge jų išbarstyti. 

— Taip, - gurktelėjau seiles, - žinoma. 

- Man stigs tavęs, Ale. Tikrai jaučiu, kad esi man duktė, 
nes dukters neturėjau. O dabar, - pridūrė šiurkštokai, - jau ei- 
siu miegoti. Taksi atvažiuos pusę penktos, ir tikrai nereikia tau 
keltis manęs išlydėti. Tad sakau sudie. Bet palaikyk su manimi 
ryšį - gerai“ 

- Žinoma, būtinai. 

Tą naktį miegojau neramiai, persekiojo sapnai apie visai ne- 
aiškią ateitį. Ligi šiol visada tiksliai žinojau, kur eisiu ir ką da- 
rysiu. Šiuo metu atsiradęs tuštumos jausmas ir apatija buvo dar 
nepatirti. 

— Gal taip ir jautiesi, kai apima depresija, - samurmėjau rytą 
išlipusi iš lovos ir truputį jausdama šleikštulį prisiverčiau nueiti 
po dušu. Nusausinusi rankšluosčiu plaukus, įrašiau į kompiute- 
rio paiešką Jens Halvorsen. Susierzinau, nes kelis kartus jis buvo 
paminėtas norvegiškai, tad perėjau į mažmeninės knygų preky- 
bos tinklalapį ir ėmiau tingiai žiūrinėti, gal bus kokių knygų an- 
glų ar prancūzų kalba, kuriose jis būtų paminėtas. 

Ir tada suradau. 


Grygo mokinys 
Autorius: Thom Halvorsen 
Knyga išleista (JAV) 2007 rugpjūčio 30 

Paslinkau žemyn ieškodama trumpos apžvalgos. 


Tomas Halvorsenas, gerai žinomas Bergeno filharmonijos 
orkestro smuikininkas, parašė savo proprosenelio Jenso Hal- 
vorseno biografiją. Joje pavaizduotas talentingo kompozi- 
toriaus ir muzikanto, artimai dirbusio su Edvardu Grygu, 
gyvenimas. Padedami nepaprastai įdomių šeimos narių at- 
siminimų regime Grygą naujai, artimai jį pažinojusių žmo- 
nių akimis. 


Tuoj pat ir užsisakiau knygą, nors pastebėjau, kad pristatymas 
iš Jungtinių Valstijų užtruks mažiausiai dvi savaites. Tada šovė į 
galvą gera mintis ir išsiėmusi iš piniginės Piterio vizitinę kortelę 
parašiau jam elektroninį laišką, padėkojau už arbatą. Tada pa- 
aiškinau, kad man reikia gauti knygą, kuri prieinama tik Ameri- 
koje, - gal galėtų man ją gauti? Negraužė sąžinė, kad to prašau, 
neabejojau - Piteris turi begalę parankinių, kurie vos pirštu jam 
pamojus puls jos ieškoti. 

Paskui surinkau Peer Gynt ir eidama per įvairias nuorodas 
aptikau Ibseno muziejų Osle - arba Kristianijoje, kaip buvo va- 
dinamas Anos ir Jenso laikais — ir jo direktorių Eriką Edvardse- 
ną. Jis yra pasaulyje pagarsėjęs Ibseno žinovas ir galbūt sutiks 
man padėti, jei parašysiu elektroninį laišką. 

Labai knietėjo tęsti paieškas ir baigti skaityti knygos vertimą, 
bet prisiminusi, kad po pusvalandžio turiu būti Batersyje, pasi- 
matyti su Star per pietus, labai nenorom uždariau nešiojamąjį 
kompiuterį. 

Išėjusi iš namų susistabdžiau taksi ir, kai kirtau Temzę per 
puošnų rausvą tiltą, pajutau, kad imu šiek tiek įsimylėti Londo- 
ną. Šis miestas turi kažką iš esmės elegantiška - beveik didinga, 
to nerasi karštligiškos energijos kupiname Niujorke ar ramioje 

Ženevoje. Kaip ir viskas Anglijoje, Londonas, atrodo labai pasi- 
tikintis savo istorija ir unikalumu. 

Taksi sustojo prie pastato, kadaise akivaizdžiai buvusio 
sandėliu. Stovintis ant upės kranto jis ir gretimi pastatai tu- 
rėjo būti lengvai pasiekiami iš baržų, seniai praėjusiais laikais 
atgabendavusių arbatos, šilko ir prieskonių krovinius. Sumo- 
kėjusi taksistui spustelėjau skambutį šalia Star duoto numerio. 
Elektroniškai burgzdamos durys atsidarė, o Star balsas paliepė 
keltis liftu į ketvirtą aukštą. Pakilusi radau Star, laukiančią prie 
buto durų. | 

— Sveika, mieloji, kaip laikaisi? - paklausė, kai apsikabinome. 

- A, šiaip taip kasuosi, - pamelavau jai vedant mane į baltą, 
daug patalpų turinčią gyvenamąją erdvę su langais per visą sie- 
nos aukštį, išeinančiais į Temzę. 

- Oho! - ištariau priėjusi pasigrožėti vaizdu pro langą. - Šis 
butas tiesiog fantastiškas! 

- Kelė jį išrinko, - tarė truktelėdama pečiais Star. - Ji turi 
darbo kambarį, čia geras apšvietimas. 

Dairydamasi pastebėjau atviro plano butą, minimalistinius 
baldus šen bei ten ant šviesių lentinių grindų ir elegantiškus spi- 
ralinius laiptus, veikiausiai į miegamuosius. Sau tokio buto nesi- 
rinkčiau, nes čia anaiptol nebuvo jauku, nors iš tiesų įdomu. 

- Gal nori ko išgerti? - paklausė Star. - Mes turim visokių 
spalvų vyno ir, žinoma, alaus. 

- Nesvarbu, duok, ko turi, Star, - pasakiau sekdama paskui 
ją į erdvią virtuvę, apstatytą ultramodernia nerūdijančio plieno 
įranga su matiniais stiklais. 

Star atidarė didžiulio dvivėrio šaldytuvo duris ir, regis, dve- 
jojo. 

— Baltojo vyno? - pasiūliau. 

— Taip, gerai sakai. 

Stebėjau, kaip jaunesnioji sesuo ima iš įstiklintos spintelės dvi 
taures ir atkemša vyną, ir vėl pagalvojau, kad Star, regis, nieka- 
da nepasako savo nuomonės ir negali apsispręsti. Su Maja dėl 
to nesiliaudamos svarstydavome, ar Star iš prigimties tokia as- 
menybė, visada sutinkanti su kitų nuomone, ar to pasiekė Kelė, 
viešpataujanti jų santykiuose. 

— Kvepia skaniai, - pasakiau, rodydama į puodą, kunkuliuo- 
jantį ant didelės profesionalams skirtos dujinės viryklės. Mačiau 
ir kažką kepant orkaitėje stiklinėmis durelėmis. 

— Tu būsi man kaip ir bandomasis triušis, Ale. Mėginu ga- 
minti pagal naują receptą, ir jau beveik gatava. 

- Puiku. Cheers', kaip sakoma čia, Anglijoje. 

— Taip, cheers. 

Abi gurkštelėjome vyno, bet aš pastačiau savo taurę ant dar- 
bastalio, nes kažkodėl pajutau skrandyje rūgštumą. Žiūrėdama į 
Star, maišančią puodą, galvojau, kaip jaunai ji atrodo, papurę be- 
veik balti plaukai siekia pečius, o ilgi kirpčiukai dažnai apkrinta 
didžiules melsvas akis, užstoja jų išraišką kaip kokia apsauginė 
užuolaida. Man buvo sunku suvokti, kad Star yra suaugusi dvi- 
dešimt septynerių metų moteris, 

— Tai kaip, jau apsipratot Londone? - paklausiau jos. 

— Manau, taip. Man čia patinka. 

- O kaip sekasi kulinarų kursuose? 

- Jau baigiau juos, Buvo puiku, 

- Tai, manai, galėtum tapti profesionalia kulinare? - yriausi 
toliau, tikėdamasi išgauti išsamesnį atsakymą. 

— Nemanau, kad tai man. 

— Aišku. Gal sugalvojai, ką toliau veiksi? 

— Nežinau. 


* Į sveikatą (angl.). 

Tada įsiviešpatavo tyla - taip dažnai nutikdavo kalbantis su 
Star. Pagaliau ji vėl prabilo. 

— Tai kaipgi iš tikrųjų jautiesi, Ale? Tau taip baisu, kai tai įvy- 
ko netrukus po tėčio mirties. 

— Atvirai kalbant, nė nežinau, kaip jaučiuosi. Viskas pasikei- 
tė. Mano ateitis buvo suplanuota, o dabar staiga viskas dingo. 
Pasakiau Šveicarijos buriuotojų komandos vadovui, kad nedaly- 
vausiu olimpinėse žaidynėse. Tikrai negalėčiau ištverti to dabar. 
Visi man sako, kad klystu, ir jaučiuosi kalta, bet neturiu jėgų 
toliau tuo užsiimti - man atrodo, tai tiesiog netinkama. O ką tu 
manai? 

Star nusibraukė nuo akių kirpčiukus ir atsargiai pažvelgė į 
mane. 

— Manau, turi elgtis tik taip, kaip jauti, Ale. Bet kartais tai 
labai sunku, tiesa? 

- Taip, sunku. Nenoriu nieko nuvilti. 

- Būtent. - Star lengvai atsiduso dirstelėjusi į langus nuo 
grindų iki lubų, paskui vėl pažvelgė į viryklę ir ėmė dėti patieka- 
lą į dvi lėkštes. - Ar valgysim lauke? 

— Kodėl ne? 

Nukreipiau dėmesį į upę ir terasą po visais langais ir nelabai 
gražiai pagalvojau: kiekgi kainuoja tokio buto nuoma? Juk tai 
nelabai įprastas butas neturtingai menininkei ir jos neturinčiai 
aiškaus tikslo seseriai. Kelei, matyt, bus pavykę įtikinti Georgą 
Hofmaną duoti kažkiek lėšų tą rytą, kai ji su Star apsilankė pas 
jį Ženevoje. 

Nusinešėme lėkštes į terasą ant stalo, stovinčio priešais dau- 
gybę maloniai kvepiančių augalų, vešinčių didžiuliuose vazo- 
nuose palei terasos kraštą. 

— Labai gražūs. Kas čia toks? — parodžiau į vieną, gausiai Žy- 
dintį oranžiniais, baltais ir rausvais žiedais. 

— Tai Sparaxis tricolor. Įprastai ji vadinama čigonų gėle, ir, 
manau, jai tikrai patinka vėjelis nuo upės. Iš tiesų jos papras- 
tai auginamos Anglijos provincijos soduose, apsaugotuose nuo 
vėjo kampeliuose. 

- Ar pati pasodinai? - paklausiau prieš dėdamasi į burną gerą 
kąsnį lakštinių su jūros gėrybėmis - šį patiekalą Star išvirė kaip 
pagrindinį. 

- "Taip. Man patinka augalai. Visada patiko. Padėdavau tėčiui 
„Atlantidoje“, jo sodelyje. 

- Tikrai? Nė nenumaniau. Dievulėli, kaip gardu, Star, — 
pagyriau ją, nors nebuvau išalkusi. - Šiandien man vis atsi- 
skleidžia tavo užslėpti talentai. Mano virtuvė geriausiu atveju 
elementari, o užsiauginti nesugebu net pipirnės vazonėlyje, ką 
jau kalbėti apie visa tai, - mostelėjau į žalumą, supančią mus 
terasoje. 

Ir vėl stojo kupina neišsakytų minčių tyla, bet aš susilaikiau 
neprabilusi. 

- Pastaruoju metu vis galvoju, kas iš tikrųjų yra talentas. Tai 
yra ar tokie dalykai lengvai atitenka žmogui kaip dovana? - ne- 
drąsiai paklausė Star. - Pavyzdžiui, ar tau reikia stengtis, kad 
grotum fleita taip gražiai? 

- Ne, turbūt nereikia. Tik iš pradžių reikėjo. O paskui, kad 
geriau įgusčiau, turėjau be galo daug repetuoti. Nemanau, kad 
kai turi kam nors talentą, jis ir atstoja tą sunkų darbą. Prisimin- 
kim kad ir didžiuosius kompozitorius: negana girdėti melodiją 
galvoje, dar reikia išmokti ją užrašyti ir pritaikyti tą kūrinį or- 
kestrui. Kad taptum meistru, reikia daug metų mokytis ir lavin- 
tis. Esu tikra, milijonai žmonių turi kam nors įgimtų gabumų, 
bet jei tų gabumų nepuoselėjam ir jiems neatsiduodam, niekada 
neatskleisim visų galimybių. 

Star lėtai linktelėjo. 

— Ar jau nebevalgai, Ale? - paklausė ji, per stalą žvelgdama į 
beveik pilną mano lėkštę. 

- Taip. Atleisk, Star. Iš tiesų labai skanu, bet pastaruoju metu, 
deja, mano prastas apetitas. 

Paskui pasišnekučiavome apie seseris ir kuo jos užsiima. Star 
papasakojo apie Kelę ir kaip ji įnikusi į savo „instaliacijas“. Aš 
pasakiau savo nuomonę apie netikėtą Majos persikėlimą į Rio de 
Žaneirą - kaip nuostabu, kad pagaliau ji surado laimę. 

- Mane tai tikrai nudžiugino. Ir kaip gera matyti tave, Star, — 
tariau šypsodamasi. 

- Ir man tave. Kur dabar ketini vykti? 

- Iš tiesų galėčiau vykti į Norvegiją ir sužinoti, kur pagal tėčio 
Atlanto nurodytas koordinates yra mano tikroji gimimo vieta. 

Dėl to, ką pasakiau, tikrai atrodžiau labiau nustebusi pati nei 
Star, nes ta mintis atėjo į galvą pirmą kartą ir ėmė įsigalėti. 

- Puiku, - tarė Star. - Manau, taip ir turėtum daryti. 

- Otu? 

- Kodėl ne? Tėčio nuorodos gali pakeisti gyvenimą. Majos 
pakeitė. Galbūt, - Star stabtelėjo, - ir mano. 

- Tikrai? 

— Taip. 

Vėl įsigalėjo tyla, ir supratau, kad neverta raginti Star atskleis- 
ti ką nors daugiau. 

— Na, tikrai jau turėčiau eiti. Labai ačiū tau už pietus. - Aš 
atsistojau, staiga pajutusi nuovargį ir būtinybę grįžti į savo prie- 
globstį. - Ar iš čia nesunku pasigauti taksi? - paklausiau, kai 
Star palydėjo iki buto durų. 

- Taip, pasuk į kairę ir atsidursi pagrindinėje gatvėje. Sudie, 
Ale, - tarė bučiuodama į abu skruostus. - Pranešk man, jei vyksi 
į Norvegiją. 

Grįžusi į tylius Selijos namus nuėjau į savo miegamąjį ir atsida- 
riau dėklą, kuriame gulėjo fleita. Įdėmiai žvelgiau į ją, tartum ji 
būtų galėjusi atsakyti į klausimus, neduodančius ramybės. Ne- 
atidėliotinas klausimas buvo - kur man iš čia vykti? Tikriausiai 
galėčiau pasislėpti ir stengtis užsimiršti „Kažkur“ saloje. Tik vie- 
nas telefono skambutis Piteriui, ir gražūs jo namai Anafėje būtų 
mano, kiek man jų reikėtų. Ateinančius metus galėčiau leisti su- 
sitelkusi į Teo taip brangintos ožkų daržinės renovaciją - staiga 
prisiminiau „Mamma Mia!“, grupės „ABBA“ miuziklą, ir kiken- 
dama papurčiau galvą. Kad ir kaip norėtųsi pasislėpti nuo visko 
„Kažkur“ prieglobstyje, supratau, kad taip nežengsiu į priekį. Tai 
tik leistų man gyventi mudviejų su Teo pasaulyje, kuris buvo, bet 
jau nebeegzistuoja. 

Taip pat ar į gera būtų apsigyventi „Atlantidoje'? Ar ten yra 
man kas likę? Visa tai, ką galėčiau atskleisti Norvegijoje, taip pat 
tik praeitis, o aš juk žvelgiu į ateitį. Gal kaip tik dabar turėčiau 
atsitraukti atgal, kad paskui galėčiau irtis priekin. Ir aš nuspren- 
džiau, kad pasirinkimas tik toks: grįžti į „Atlantidą“ arba skristi į 
Norvegiją. Gal kelios.dienos apmąstymų šalyje, kurios dar nepa- 
žįstu, — atsitolinus nuo visko ir visų, - būtų į naudą. Niekas ten 
nežinos apie mane ir gilindamasi į praeitį bent jau turėsiu į ką 
susitelkti. Net jei tai nieko neduotų. 

Ėmiau ieškoti skrydžių į Oslą, suradau tokį tos dienos vakarę, 
lėktuve buvo vietų. Supratau, kad jei noriu laiku nusigauti į Hitrou, 
turiu važiuoti tuoj pat. Žvelgiau į tolį stengdamasi apsispręsti. 

— Klausyk, Ale, - piktai tariau sau, laikydama pirštą ties myg- 
tuku, kuris airis kad gaunu tą vietą lėktuve. - Ką gi tu 
prarasi? 

Nieko. 

Be to, aš buvau pasiruošusi sužinoti. 

Vėlų rugpjūčio vakarą lėktuvui aukštai ore skrendant į šiaurę 
peržiūrėjau turimą informaciją apie Ibseno muziejų ir Nacio- 
nalinį teatrą Osle. Rytoj rytą, nusprendžiau, apsilankysiu ir ten, 
ir ten, gal kas nors suteiks daugiau žinių apie tai, ką radau Jenso 
Halvorseno knygoje. 

Oslo oro uoste išlipusi iš lėktuvo netikėtai pajutau, kaip len- 
gvai žengiu ir net esu beveik džiugiai nusiteikusi. Po muitinės 
patikros nuėjau tiesiai prie informacijos punkto ir paklausiau 
jaunos moters, kuriame viešbutyje apsistoti, kad būtų netoli Ib- 
seno muziejaus. Ji paminėjo „Grand Hotel“, paskambino ten ir 
pasakė, kad kambarių yra tik toje viešbučio dalyje, kur kainuoja 
brangiau. 

- Puiku, - atsakiau. - Imsiu tai, ką jie turi. 

Moteris padavė man lapelį, patvirtinantį, kad kambarys užsa- 
kytas, tada iškvietė taksi ir pasakė laukti jo gatvėje. 

Važiuojant į Oslo centrą dėl tamsos buvo sunku orientuotis, 
kur esu, ir susidaryti įspūdį apie miestą. Kai atvažiavome prie 
impozantiško mūrinio apšviesto fasado, mane tuoj pat įvedė į 
vidų ir, kai buvo sutvarkyti formalumai, palydėjo į numerį, ku- 
ris, pasirodo, vadinamas „Ibseno apartamentais“. 

- Ar jums tai tinkama, ponia? - paklausė angliškai viešbučio 
tarnautojas, duodamas raktus. 

Apsidairiau gražioje svetainėje su dailių palubėje kabančiu 
sietynu ir įvairiomis Henriko Ibseno nuotraukomis, puošian- 
čiomis ruožuotu šilku išmuštas sienas, ir nusišypsojau dėl tokio 
sutapimo. 

- Nuostabu, labai jums ačiū. 

Daviau tarnautojui arbatpinigių, ir jis išėjo, tada žavėdamasi 
pagarbiai nusiteikusi pavaikščiojau po kambarius galvodama, 
kad lengvai galėčiau persikraustyti. čia visam laikui. Nusimau- 
džiau po dušu ir, kai išėjau iš vonios kambario, bažnyčios varpai 
kaip tik išmušė vidurnaktį. Džiaugiausi, kad esu čia. Atsigulusi 
tarp šiugždančių lininių paklodžių giliai įmigau. 

Rytą atsikėliau anksti ir išėjau į nedidelį balkoną apžvelgti 
miesto skaisčioje naujos dienos šviesoje. Apačioje buvo medžiais 
apkraštuota aikštė, supama įvairių puikių senų mūrinių pastatų 
ir kelių šiuolaikinių. Metusi žvilgsnį į tolį ir aukštyn įžiūrėjau 
rausvą pilį, stovinčią ant kalno. 

Grįžau į vidų ir supratau, kad esu nevalgiusi nuo vakarykščių 
pietų. Užsisakiau pusryčius į kambarį, tada vis dar su chalatu 
atsisėdau ant lovos jausdamasi kaip princesė neseniai įsigytuose 
rūmuose. Pastudijavau miesto planą, gautą registratūroje vakar 
vakare, ir pamačiau, kad Ibseno muziejus visai netoli. 

Po pusryčių persirengiau ir liftu nusileidau į apačią, pasiėmu- 
si miesto planą. Eidama per aikštę priešais viešbutį staiga užuo- 
džiau pažįstamą, tokį malonų man jūros kvapą ir prisiminiau, 
kad Oslas pastatytas prie fiordo. Be to, pastebėjau daug šviesios 
odos rudaplaukių praeivių. Šveicarijoje mokyklos laikais mane 
erzindavo dėl blyškios odos, strazdanų ir auksinio atspalvio rudų 
garbanų. Tuo metu tai skaudino, tokie dalykai visada skaudina, 
ir, prisimenu, paklausiau Ma, ar negalėčiau nusidažyti plaukų. 

— Ne, chėrie, tavo plaukai spindi kaip karūna. Kada nors tos 
-bjaurios mergiūkštės tau jų pavydės, - buvo jos atsakymas. 

Ką gi, pagalvojau eidama toliau, čia tikrai neišsiskirsiu iš kitų. 
Sustojau prie įspūdingo šviesių plytų pastato, kurio paradinės 
duris supo pilko akmens kolonos. 


NATIONALI HEATER - 


perskaičiau virš dailaus fasado iškaltą užrašą, o po juo akmens 
plokštėse buvo Ibseno ir dviejų man negirdėtų vyrų pavardės. 
Ar tai šiame pastate vyko „Pero Giunto premjera? - pagalvojau. 
Nusivyliau, kad teatras tuo metu uždarytas, ir ėjau toliau plačia 
judria gatve, kol priėjau Ibseno muziejaus duris. Žengusi į vidų 
atsidūriau nedideliame knygyne, ant sienos kairėje kabojo len- 
telė su išspausdintomis datomis - svarbiausių Ibseno profesinės 
veiklos įvykių. Širdis ėmė plakti tankiau, kai perskaičiau datą: 
1876 vasario 24 - „Pero Giunto“ premjera Kristianijos teatre. 

- God morgen! Kan eg hjelpe deg? - paklausė mergina už pre- 
kystalio. 

- Ar kalbat angliškai? - buvo mano pirmas klausimas. 

- Žinoma, - atsakė ji šypsodamasi. - Kuo galiu jums padėti? 

- Na, bent tikiuosi, kad galėsite. - Išsiėmiau iš rankinės kny- 
gos viršelio fotokopiją ir padėjau priešais ją ant stalo. - Aš esu 
Alė D'/Aplesjė, tyrinėju kompozitoriaus Jenso Halvorseno ir 
dainininkės Anos Lanvik gyvenimą. Juodu abu dalyvavo „Pero 
Giunto“ premjeroje Kristianijos teatre. Gal kas nors man galėtų 
papasakoti apie juos daugiau? 

— Aš negalėsiu, kol kas esu praktikantė, - prisipažino ji, - 
bet užlipsiu į viršų, pasižiūrėsiu, gal yra Erikas, muziejaus di- 
rektorius. 

- Ačiū. 


* Labas rytas! Kuo galiu jums padėti? (Norv.) 

Jai dingus pro duris už rašomojo stalo, pavaikščiojau po kny- 
gyną ir paėmiau į rankas „Pero Giunto“ vertimą į anglų kalbą. 
Bent jau perskaityti reikėtų, pagalvojau. 

- Taip, Erikas čia, jis netrukus nulips pas jus, - patvirtino 
grįžusi mergina. 

Padėkojau jai ir sumokėjau už knygą. 

Po kelių minučių pasirodė elegantiškas žilaplaukis vyras. 

— Laba diena, panele D'/Aplesjė. Aš esu Erikas Edvardsenas, - 
tarė jis tiesdamas ranką pasisveikinti. - Ingrida sakė, kad domi- 
tės Jensu Halvorsenu ir Ana Lanvik? 

- Taip, - atsakiau, paspaudžiau jam ranką, tada parodžiau 
knygos viršelio fotokopiją. 

Jis paėmė ir pažvelgęs linktelėjo. 

— Regis, turime ją bibliotekoje, viršuje. Gal malonėsite eiti su 
manimi? 

Jis palydėjo mane pro duris, vedančias į paprastą, be puošme- 
nų vestibiulį. Palyginti su šiuolaikiniu knygyno dekoru, čia buvo 
tartum žengtas Žingsnis atgal laiku. Jis atidarė senoviškus lifto 
vartelius, uždarė juos mums įėjus ir spustelėjo mygtuką. Liftui 
tarškant į viršų parodė ypatingą aukštą, pro kurį kilome. 

— Tai butas, kuriame Ibsenas gyveno paskutinius vienuolika 
metų iki mirties. Mes laikome privilegija jį prižiūrėti. Tad ar 
jūs istorikė? - paklausė jis, kai iš lifto įžengėme į erdvią pa- 
talpą, kurioje prie sienų nuo viršaus iki apačios stovėjo knygų 
lentynos. 

— O, Dieve, ne, - atsakiau. - Knygą kaip palikimą gavau iš 
tėvo, jis mirė prieš kelias savaites, Iš tiesų gal reikėtų sakyti, kad 
tai daugiau nuoroda, nes vis dar nežinau, kokį ryšį knyga turi 
sų manimi. Šiuo metu man verčia visą tekstą iš norvegų į anglų 
kalbą, kol kas perskaičiau pirmą jos dalį. Tikrai žinau tik tiek, 

"kad Jensas buvo tas muzikantas, kuris per „Pero Giunto“ prem- 

jerą sugrojo pirmuosius „Ryto“ taktus. Ir kad Ana buvo balsas 
užkulisyję, dainavęs Solveigos dainas. 

— Atvirai pasakysiu, nežinau, kiek galėsiu jums padėti, nes 
mūsų tyrimai susiję su Ibsenu, ne šu Grygu. Jums būtinai rei- 
kia susitikti su paties Grygo žinovu, ir tam idealus Žmogus yra 
Grygo muziejaus Bergene direktorius. Tačiau, - tarė jis, atidžiai 
žvelgdamas į lentynas, - galiu jums parodyti vieną dalyką. A, 
štai ji. - Erikas ištraukė iš lentynos didelę seną knygą. - Ją parašė 
Rudolfas Rasmusenas - žinomas kaip Rūdė - jis buvo vienas iš 
vaikų pirmojoje „Pero Giunto“ premjeroje. 

— Taip! Skaičiau apie jį knygoje. Jis perduodavo raštelius Jen- 
sui ir Anai, kai jie įsimylėjo vienas kitą teatre. | 

— Tikrai? - paklausė Erikas, versdamas lapus. - Štai, čia nuo- 
traukos iš pačios pirmosios premjeros, visi veikėjai su scenos 
kostiumais. 

Jis padavė man knygą, ir negalėdama patikėti žvelgiau į veidus 
žmonių, apie kuriuos neseniai skaičiau. Čia buvo Henrikas Klau- 
senas, vaidinęs Perą Giuntą, ir Tora Hanson, vaidinusi Solveigą. 
Mėginau įsivaizduoti ją, nuotraukoje vilkinčią kaimiškus Sol- 
veigos apdarus, kaip kerinčią žvaigždę. Kitose nuotraukose buvo 
visi vaidinę aktoriai, bet žinojau, kad Anos nė vienoje nebus. 

- Jei norite, galiu padaryti nuotraukų fotokopijas, - pasiūlė 
Erikas, - tada galėsite žiūrinėti neskubėdama. 

— Būtų nuostabu, ačiū. 

Erikui nuėjus prie kopijavimo aparato kampe, mano žvilgsnį 
patraukė senojo teatro graviūra. 

- Šiandien ėjau pro Nacionalinį teatrą ir įsivaizdavau, kaip 
ten buvo per „Pero Giunto“ premjerą, - pasakiau, kad nutrauk- 
čiau tylą. 

— Iš tiesų ta premjera buvo ne Nacionaliniame teatre. Pjesę 
pastatė Kristianijos teatre. 

— O. Aš maniau, pastatas tas pats, tiesiog kitaip pavadintas? 

- Deja, Kristianijos teatro seniai nebėra. Jis buvo už maždaug 
penkiolikos minučių kelio nuo čia. Dabar ten muziejus. 

Spoksojau į Eriką iš nustebimo net išsižiojusi. 

- Ar kartais ten ne Šiuolaikinio meno muziejus? 

- Taip. Kristianijos teatras buvo uždarytas 1899 metais, ir visi 
muzikiniai spektakliai perkelti į pastatytą naują Nacionalinį tea- 
trą. Prašom, - tarė jis duodamas man fotokopijų lapus. 

— Na, jau tikrai per ilgai jus gaišinu, labai ačiū, kad sutikote 
mane priimti. 

— Kol dar neišėjote, duosiu jums Grygo muziejaus direkto- 
riaus elektroninio pašto adresą. Pasakykite, kad aš jus siunčiu. 
Jis tikrai padės daugiau nei aš. 

— Pone Edvardsenai, iš tiesų man labai daug padėjote, - pati- 
kinau jį, kol rašė adresą, paskui padavė man. 

- Žinoma, ir aš sutinku, kad Grygo muzika išgarsėjo daug 
plačiau negu pati poema, - tarė jis šypsodamasis, kai lydėjo 
mane prie lifto. - Ja žavimasi visame pasaulyje. Sudie, panele 
D'Aplesjė. Norėčiau sužinoti, ar jums pavyks atskleisti paslaptį. 
Ir visada būsiu čia, jei jums dar prireiktų pagalbos. 

- Ačiū. 

Išėjusi iš muziejaus beveik šuoliais leidausi į „Grand Hotel“ 
viešbutį. Koordinatės armiliarinėje sferoje pagaliau įgavo pras- 
mę. Įėjusi į „Grand Cafė“ priekiniame viešbučio kampe pažvel- 
giau į originalų Ibseno portretą, pieštą ant sienos, jau būdama 
įsitikinusi, kad Jensas ir Ana kažkaip susiję su mano šeimos is- 
torija. 

Užkandusi ankstyvų pietų išsiunčiau elektroninį laišką Gry- 
go muziejaus direktoriui, kaip siūlė Erikas. Tada vedama smal- 
sumo nuvažiavau taksi į tą vietą, kur anksčiau buvo senasis Kris- 
tianijos teatras. Šiuolaikinio meno muziejus stovėjo už fontano, 

trykštančio aikštės viduryje. Šiuolaikinis menas tikrai manęs 
nedomina, nors žinojau, kad čia patiktų Kelei, ir nusprendžiau 
į jį neiti. Tada kitoje aikštės pusėje pamačiau Engebreto kavinę, 
nuėjau iki jos ir stumtelėjusi atidariau duris. 

Apsidairiusi išvydau kaimiškas kėdes ir kitus medinius bal- 
dus, lygiai tokius, kokius įsivaizdavau skaitydama apie šią kavinę 
Jenso knygoje. Ore tvyrojo savitas kvapas - įsisenėjęs alkoho- 
lio, dulkių ir vos juntamas drėgmės. Užsimerkiau ir įsivaizdavau 
Jensą su orkestrantų šutve gerokai daugiau nei prieš šimtą metų 
leidžiančius čia ilgas valandas, skandinančius širdies skausmus 
akvavite. Prie baro užsisakiau kavos ir gerdama karštą kartų 
skystį nervinausi, kad negaliu toliau skaityti knygos, kol vertėja 
neatsiuntė likusios dalies vertimo. 

Išėjau iš Engebreto kavinės ir išsitraukusi miesto planą nu- 
sprendžiau parpėdinti į viešbutį įsivaizduodama, kaip šiomis 
pačiomis gatvėmis vaikščiojo Ana ir Jensas. 

Miestas nuo tų laikų akivaizdžiai išaugęs, yra ultramodernių 
jo dalių, bet likę ir daugelis gražių senų pastatų. Grįžusi į viešbu- 
tį pagalvojau, kad Oslas turi savito žavesio. Kažkaip raminamai 
veikė jo kompaktiškumas ir čia jaučiausi puikiai kaip namie. 

Kambaryje pasitikrinau elektroninį paštą ir pamačiau, kad 
jau atsakęs Grygo muziejaus direktorius: 


Gerbiamoji panele D'Aplesjė, 

taip, aš turiu žinių apie Jensą ir Aną Halvorsenus. Jums 
gal jau žinoma, kad Edvardas Grygas jiems abiem buvo lyg ir 
mokytojas, patarėjas. Kasdien būnu Trolhaugene visai netoli 
Bergeno nuo devintos iki ketvirtos valandos ir būtų labai 
malonu su jumis susitikti, padėti rasti tai, ko ieškote. 

Nuoširdžiai jūsų 

Erlingas Dahlis jaun. 

Neturėdama supratimo, kur tas Bergenas, susiradau Google 
Norvegijos žemėlapį ir pamačiau, kad jis pietvakarių pakrantė- 
je, nusigauti ten aiškiai teks lėktuvu. Ligi šiol nebuvau suvokusi, 
kokia tai iš tikrųjų didelė šalis. Didžiulė jos dalis už Bergeno tę- 
sėsi Arkties link. Nusprendžiau užsisakyti vietą lėktuve rytojaus 
rytui ir atsakiau ponui Dahliui, kad būsiu Bergene rytoj apie vi- 
durdienį. | 

Buvo po šešių, bet lauke dar šviesu. Įsivaizdavau ilgas čionykš- 
tes žiemas, kai saulė nusileidžia tuoj po pietų ir smarkiai sninga, 
viską apkloja sniego antklodė. Prisiminiau, kaip seserys dažnai 
sakydavo, kad manęs negąsdina šaltis, aš nuolat atidarinėju lan- 
gus, noriu įsileisti gryno oro. Visada maniau, kad tiesiog įpratau 
prie to buriuodama. Bet kai prisiminiau, kaip Maja geba pakelti 
bet kokį karštį ir vos per kelias minutes įdega taip patraukliai 
rudai, o aš virstu raudonu burokėliu, - tai gal dėl to, kad mano 
paveldo dalis yra žiema, o Maja kilusi iš saulėto krašto. 

Kaip visada artėjant nakčiai mintys pakrypo prie Teo. Žino- 
jau, kad jis būtų mielai lydėjęs mane į šią kelionę, galbūt ana- 
lizavęs mano reakciją į naujas aplinkybes, stebėjęs kiekvieną 
žingsnį. Atsigulusi tą vakarą į lovą - ji man pasirodė per didelė 
vienai - paklausiau savęs, ar dar bus mano ateityje vyras, galin- 
tis užimti Teo vietą. Ir labai suabejojau, kad bus. Kol dar nesu- 
sigraudinau, nustačiau žadintuvą septintai ryto, užsimerkiau ir 
mėginau užmigti. 


24 


Sėdint lėktuve Norvegija iš paukščio skrydžio atrodė tiesiog 
nuostabiai. Apačioje tamsiai žali miškai driekėsi palei gilius mė- 
lynus fiordus, baltai švietė snieguotos kalnų viršūnės, amžinai 
įšalusios net ir dabar, rugsėjo pradžioje. Bergeno oro uoste sė- 
dau į taksi ir paprašiau vairuotojo vežti tiesiai į Trolhaugeną', 
kur anksčiau buvo Grygo namai, o dabar muziejus. Kaimiškas 
kraštovaizdis žvelgiant nuo judrios automobilių magistralės su 
skiriamąja juosta atrodė vien susilieję medžiai, kuriems nebus 
galo, bet pagaliau mes išsukome iš magistralės ir leidomės siau- 
ru kaimo keliuku. 

Taksi sustojo prie žavios šviesiai geltonomis lentomis apkaltos 
vilos, ir aš, sumokėjusi taksistui, išlipau ir užsimečiau ant peties 
kuprinę. Kiek pastovėjau apžvelgdama vilą, pastebėjau didelius 
langus žaliai dažytais rėmais ir balkoną su pinučiais, išsikišusį 
antrame aukšte. Iš vieno kampo buvo iškilęs bokštelis, ten ant 
aukšto stiebo plazdėjo Norvegijos vėliava. 

Pamačiau, kad vila stovi ant žolėto kalno šlaito paežerėje, ją 
supa aukštos, didingos eglės. Gėrėdamasi ramybe dvelkiančiu 
tos vietos grožiu žengiau į šiuolaikinį pastatą, kur buvo įėjimas į 
muziejų, ir prisistačiau merginai, sėdinčiai už suvenyrų krautu- 


* Troldhaugen (norv.) - Trolių kalnas. 

vėlės prekystalio. Paprašiusi pasakyti direktoriui, kad aš jau čia, 
pažvelgiau į vitriną prie prekystalio ir man užėmė kvapą. 

— Mon Dieu! - sušnibždėjau taip priblokšta į mane spoksan- 
čių akučių, kad sugrįžau prie gimtosios kalbos. 

Vitrinoje tupėjo eilutė rudų varlyčių, lygiai tokių pat kaip ta, 
kurią radau tėčio Atlanto voke. 

- Direktorius Erlingas tuoj pat ateis, - pasakė mergina, dėda- 
ma telefono ragelį. 

— Ačiū. Gal galit pasakyti, kodėl suvenyrų krautuvėlėje par- 
duodate šias varlytes? 

— Grygas visą laiką tokią nešiodavosi kaip laimės talismaną, - 
paaiškino mergina. - Kur tik jis eidavo, ji tupėdavo jo kišenėje, o 
prieš miegą ją pabučiuodavo. 

- Laba diena, panele D'Aplesjė. Aš esu Erlingas Dahlis. Kaip 
skrydis? — paklausė šalia išdygęs patrauklus vyras sidabraspal- 
viais plaukais. 

— O, buvo puiku, ačiū, - atsakiau stengdamasi atsigauti po 
netikėtumo, kai atsiskleidė varlės paslaptis. - Ir prašau vadinti 
mane Ale. 

- Gerai, Ale. Gal kartais išalkot? Užuot sėdėję mano ankštam 
kabinete, nueitume į kavinę šalia, pasiimtume sumuštinių ir ten 
pasikalbėtume. Daiktus galit palikti Elsei, - parodė jis merginą 
už prekystalio. 

- Regis, taip bus labai gerai, - sutikau duodama kuprinę ir 
dėkodama galvos linktelėjimu, tada nusekiau paskui jį pro ke- 
lerias duris. 

Saliukės, į kurią įėjome, sienos buvo beveik vien iš stiklo, ir 
pro medžius buvo matyti kvapą gniaužiantis ežero vaizdas. Žvel- 
giau į blizgančias vanidens platybes, kuriose buvo išsimėčiusių 
pušimis apkraštuotų salelių, kol žvilgsnis pasiekė tolimą krantą 
miglotame horizonte. 

— Nordos ežeras nuostabus, tiesa? - tarė Erlingas. - Kartais mes 
pamirštam, kaip mums pasisekė, kad dirbam tokioje vietoje. 

- Jis stulbinamas, - tyliai tariau. - Jums iš tiesų pasisekė. 

Kai užsisakėme kavos ir vienos riekės sumuštinių, Erlingas 
paklausė, kuo galėtų padėti. Tad ir vėl išsitraukiau tėčio Atlanto 
knygos fotokopijas ir paaiškinau, ką noriu sužinoti. 

Jis paėmė lapus ir atidžiai pažvelgė. 

- Šios knygos nesu skaitęs, nors iš esmės Žinau, kas čia rašo- 
ma. Neseniai padėjau Tomui Halvorsenui, Jenso ir Anos propro- 
anūkiui, kai ieškojo duomenų naujai biografijai. 

— Taip, esu ją užsisakiusi iš Jungtinių Valstijų. Tai jūs pažįstate 
Tomą Halvorseną? 

— O kaipgi. Jis gyvena už kelių minučių pėsčiomis nuo čia, o 
muzikos pasaulis Bergene mažas. Jis griežia smuiku filharmoni- 
jos orkestre, o neseniai buvo paskirtas dirigento padėjėju. 

— Tad gal būtų įmanoma su juo susitikti? - paklausiau, tuo 
pat metu mums buvo atnešti sumuštiniai. 

- Tikrai būtų, bet dabar jis su orkestru išvykęs į Valstijas. Jie 
grįš po kelių dienų. Tai kaip toli pasistūmėjo jūsų tyrimas? 

- Dar neperskaičiau pirmosios biografijos, nes tebelaukiu li- 
kusios vertimo dalies. Priėjau iki tos vietos, kur Jensas išprašytas 
iš namų, o Anai Lanvik pasiūlytas Solveigos vaidmuo. 

- Aišku. - Erlingas nusišypsojo, tada žvilgtelėjo į savo laik- 
rodį. - Deja, nebeliko laiko pasakoti jums ką nors daugiau, nes 
po pusvalandžio čia bus vidurdienio koncertas. Šiaip ar taip, 
jums gal būtų geriausia baigti skaityti Jenso knygą, tada ir pa- 
sikalbėsim. 

— Kur vyks koncertas? 

- Mūsų specialiai pastatytoje salėje, vadinam ją Troldsalen'. 


* Trolių sale (norv.). 

Visą vasarą čia atvykstantys pianistai atlieka Grygo muziką. 
Šiandien bus Piano concerto A minor. 

- Tikrai? Ar neprieštarausit, jei ateisiu pasiklausyti? 

— Nė kiek, - atsakė jis stodamasis. - Tik pabaikit sumuštinį, 
tada ir ateisit į koncertų salę, o man reikia pasitikslinti dėl pia- 
nisto - ar ten viskas gerai. 

— Būtų labai miela, ačiū, Erlingai. 

Šiaip taip sukimšusi, kiek buvo likę sumuštinio, pagal nuo- 
rodas tankiai mišku apaugusiu šlaitu nuėjau iki pastato, jaukiai 
glūdinčio tarp pušų. Viduje nulipau su stačiu nuolydžiu pastaty- 
tos žiūrovų salės laiptais ir pamačiau, kad du trečdaliai vietų jau 
užimta. Nedidelę sceną, kurios viduryje stovėjo puikus „Stein- 
way“ fortepijonas, supo didžiuliai langai, pro juos buvo matyti 
stulbinamas fonas - eglės, o už jų ežeras. 

Kai atsisėdau, netrukus scenoje pasirodė Erlingas su lieknu 
tamsiaplaukiu jaunu vyru, kurio išvaizda net iš tolo atrodė la- 
bai savotiška, įspūdinga. Erlingas kreipėsi į publiką pirmiausia 
norvegiškai, paskui angliškai, kad suprastų daugelis čia esančių 
turistų. 

- Turiu garbės pristatyti jums pianistą Vilemą Kasparį. Šis 
jaunas atlikėjas jau yra išgarsėjęs visame pasaulyje, pastaruoju 
metu gastroliavo Londone, grojo Karališkojoje Alberto salėje, pro- 
menadiniuose koncertuose. Mes dėkingi, kad jis sutiko čia atvykti 
ir savo dalyvavimu teikia garbę mūsų mažai pasaulio kertelei. 

Publika audringai paplojo, ir Vilemas ramiai linktelėjo, o atsi- 
sėdęs prie fortepijono palaukė, kol visi nutils. Jam ėmus skambinti 
pirmuosius taktus užsimerkiau, ir muzika sugrąžino į tą metą, kai 
mokiausi Ženevos konservatorijoje ir kas savaitę lankiausi kon- 
certuose, dažnai juoše ir pagrodavau. Klasikinė muzika vienu 
metų mane labai traukė, ir supratau - kokia gėda, jau praėjo ma- 
žiausiai dešimt metų nuo tada, kai apsilankiau nors kukliausiame 

rečitalyje. Pajutau, kad klausantis Vilemo ir stebint, kaip lengvai 
jo įgudusios rankos laksto klavišais, įtampa ima atlėgti. Ir prisiža- 
dėjau sau, kad nuo dabar imsiuosi tą padėtį atitaisyti. 

Koncertui pasibaigus Erlingas susirado mane ir nusivedė 
prie scenos supažindinti su Vilemu Kaspariu. Pianisto veidas 
buvo prakaulus, balta oda glaudžiai aptempusi aukštus skruos- 
tikaulius, akys žalsvai melsvos ir putlios raudonos lūpos. Visas 
jis buvo nepriekaištingai švarus ir tvarkingas, pradedant dailia 
tamsių plaukų šukuosena ir baigiant juodais nublizgintais ba- 
tais - dėl to man panėšėjo į gražuolį vampyrą. 

— Labai dėkui jums už koncertą, - pasakiau Vilemui. - Buvo 
nepaprastai gražu. 

— Malonu, panele D'Aplesjė, - atsakė jis ir prieš paspausda- 
mas man ranką taktiškai nusišluostė delnus balta kaip sniegas 
nosine. Tuo pat metu įdėmiai žvelgė į mane. - Žinot, beveik ne- 
abejoju, kad esame susitikę anksčiau. 

— Iš tiesų? - paklausiau sutrikusi, kad negaliu jo prisiminti. 

- Taip, aš mokiausi Ženevos konservatorijoje. Manau, jūs 
kaip tik ten įstojot, kai buvau jau paskutiniame kurse. Ne tik 
puikiai prisimenu veidus, - įstrigo į atmintį ir jūsų pavardė, nes 
tuo metu ji pasirodė labai neįprasta. Jūs grojate fleita, ar ne? 

— "Taip, - atsakiau nustebusi, - ar bent grojau. 

— Iš tiesų, Ale? Man apie tai nė neužsiminėte, - tarė Erlingas. 

— Na, tai buvo labai seniai. 

- Jau nebegrojat? - paklausė Vilemas, tuo pat metu pedantiš- 
kai lygindamasis atlapus - matyt, tai veikiau buvo pasąmonin- 
gas ritualas nei mėginimas padaryti įspūdį. | 

— Taip, iš tiesų nebegroju. 

- Jei gerai prisimenu, kartą buvau jūsų rečitalyje. Grojote So- 
natą fleitai ir fortepijonui. 

— Taip, tikrai. Jūsų atmintis iš tiesų nepaprasta. 

— Tik tiems dalykams, kuriuos noriu prisiminti. Bet tai turi ir 
gerą, ir blogą pusę, galiu jus užtikrinti. 

- Kaip įdomu, kad muzikantas, į kurio gyvenimą Alė šiuo 
metu gilinasi, taip pat buvo fleitininkas, - įsiterpė Erlingas. 

- Ir kas gi tas muzikantas, jei galiu pasidomėti? - paklausė 
Vilemas, švytinčiomis akimis žvelgdamas man į akis. 

— Norvegų kompozitorius Jensas Halvorsenas ir jo žmona 
Ana, ji buvo dainininkė. 

— Gaila, apie juos nieko nežinau. 

— Jie abu, ypač Ana, buvo labai gerai žinomi čia, Norvegijo- 
je, - tarė Erlingas. - Dabar, kaip ketinote, gal norėtumėte pasi- 
dairyti po Grygo namus ir apsilankyti trobelėje ant kalno šlaito, 
kurioje jis kūrė muziką? 

- Taip, ačiū, noriu. 

- Ar neprieštarausit, jei eičiau kartu? - paklausė Vilemas, vis 
dar įdėmiai į mane žvelgdamas net pakreipęs galvą. - Į Bergeną 
atvykau tik vakar vakare ir dar neturėjau progos apsidairyti. 

— Nė kiek neprieštarausiu, - atsakiau nusprendusi, kad ver- 
čiau eiti kartu, nei stovėti čia ir būti, regis, šaltai, bet labai nuo- 
dugniai apžiūrinėjamai. 

— Tad judu čia ir paliksiu, - skubiai tarė Erlingas. - Prieš išva- 
žiuodami užsukite į mano kabinetą atsisveikinti. Ir ačiū jums už 
tokį užimantį kvapą koncertą, Vilemai. 

Drauge su Vilemu išsekiau paskui Erlingą iš salės, tada mudu 
užlipome laiptais pro medžius iki Grygo namo. Įėjome į tą vilą 
ir į svetainę lentinėmis grindimis, ten prie sienos stovėjo senas 
„Steinway“ fortepijonas. Kitą kambario dalį užėmė eklektiškas 
baldų mišinys - čia stovėjo ir kaimiški, ir elegantiškesni riešut- 
medžio baldai. Tapyti:portretai ir peizažai varžėsi vieni su kitais 
reikalaudami dėmesio ant švelnios spalvos pušinėmis lentomis 
apkaltų sienų. 

- Toks jausmas, kad čia vis dar tikri namai, - pasakiau Vi- 
lemui. 

- Taip, tikrai, - sutiko jis. 

Visur kambaryje buvo Grygo ir jo žmonos Ninos įrėmintų 
nuotraukų, mano žvilgsnį patraukė viena iš jų, kur jie abu stovi 
šalia pianino. Nina švelniai šypsosi, o Grygo veido išraiškos nejį- 
manoma įžvelgti dėl tankių antakių ir didelių ūsų. 

— Abu tokie nedideli šalia pianino, - pasakiau, - atrodo tar- 
tum lėlės. 

— Matyt, buvo vos per pusantro metro ūgio. Ar žinojot, kad 
Grygo vienas plautis buvo subliūškęs? Kai reikėdavo fotografuo- 
tis, po švarku įsidėdavo mažą pagalvėlę, kad ta vieta būtų už- 
pildyta, todėl jis visur laiko ranką ant krūtinės, kad pagalvėlė 
neiškristų. 

— Kaip įdomu, - sumurmėjau mums vaikštant po kambarį ir 
žiūrinėjant įvairius eksponatus, 

— Tad kas atsitiko, kad metėt muziką? - staiga paklausė Vile- 
mas, ir man pasirodė pažįstamas jo atkartojamas pokalbio mo- 
delis: jis tartum spustelėjo ką nors kompiuteryje, pasirodė užra- 
šas „Klausimas apdorojamas“, ir reikia palaukti prieš pereinant 
prie kito klausimo sąraše. 

- Aš tapau profesionalia buriuotoja. 

- Ir grojot dūdele jūrininkų šokiui? - sukikeno jis iš savo juo- 
kelio. - Ar nepasiilgstat fleitos? 

- Atvirai kalbant, per pastaruosius kelerius metus fleitai visai 
neturėjau laiko. Gyvenau buriavimu. 

— O aš negaliu įsivaizduoti gyvenimo be muzikos, - tarė Vi- 
lemas, rodydamas į Grygo pianiną. — Šis instrumentas yra mano 
aistra ir mano skausmas, varomoji gyvenimo jėga. Man net sap- 
nuojasi košmarai, kad pirštus iškraipė artritas. Matot, be muzi- 
kos, nieko daugiau neturėčiau. 

- Bet jūs gal tvirčiau tikit savo gabumais negu aš. Mokyda- 
masi konservatorijoje jaučiau, kad esu vis to paties lygio. Nors ir 
kiek grojau, neatrodė, kad groju geriau. 

- Aš taip jaučiuosi kasdien jau daug metų, Ale. Manau, tai 
neatsiejama nuo šios profesijos. Privalau tikėti, kad tobulėju, 
antraip nusižudyčiau. Na, ar pasižiūrėsim į trobelę, kur didysis 
muzikas sukūrė kai kuriuos savo šedevrus? 

Trobelė buvo visai netoli nuo vilos. Žvelgdama pro prieki- 
nių durų stiklą prie vienos sienos mačiau kuklų pianiną, šalia jo 
stovėjo supamoji kėdė, o tiesiai priešais didelį langą su vaizdu į 
ežerą —- rašomasis stalas. Ant jo tupėjo dar viena varlytė, lygiai 
tokia pat kaip mano. Nepanorau pasakoti apie tai Vilemui. 

— Koks vaizdas, - atsiduso jis. - Kiekvieną gali įkvėpti. 

-— Bet vieta labai nuošali, ar jums taip neatrodo? 

— Man tai būtų nė motais. Vienas būčiau visai laimingas. Aš 
labai savarankiškas, nenoriu priklausyti nuo kitų, - tarė jis truk- 
telėdamas pečiais. 

- Ir aš, bet vis dėlto, manau, galų gale išprotėčiau, - nusišyp- 
sojau jam. - Gal jau grįžkim? 

- Taip. - Vilemas pasižiūrėjo į laikrodį. - Ketvirtą valandą 
pas mane į viešbutį ateis Žurnalistė, nori gauti interviu. Registra- 
tūroje sakė, kad ji atsiųs taksi. Kur jūs apsistojusi? Gal galėčiau 
pavėžėti atgal į miestą? 

- Tiesą sakant, dar niekur neužsisakiau kambario, - atsakiau 
mums grįžtant kalno šlaitu. - Tikriausiai rasiu ką nors mieste 
per turistų informacijos centrą. 

- Galėtumėt apsistoti mano viešbutyje. Ten itin švaru, jis 
stovi senojo uosto priekinėje dalyje, nuostabus vaizdas į fiordą. 
Man daro įspūdį jūsų atsainus nusiteikimas dėl to, kur apsigy- 
vensit, - pridūrė jis mums grįžtant į pagrindinę turistų lanko- 
mą vietą. - Kai keliauju, būtinai turiu užsisakyti viešbutį prieš 

kelias savaites, kad tiksliai žinočiau, kur sdskia, antraip aš 
visai žlugęs. 

- Galbūt tokį liberalų, laissez-faire dsisisikioii įgavau per vi- 
sus buriavimo metus. Aš galiu miegoti bet kur. 

- O aš gal pedantiškesnis už daugumą Žmonių, todėl taip ne- 
galiu. Esu apsėstas organizavimo, ir tai varo iš proto visus, kurie 
mane pažįsta. 

Pasiėmiau iš Elsės, merginos už prekystalio, savo kuprinę, 
tada palaukiau prie durų, kol Vilemas „suorganizavo“ taksi. 
Vogčiomis jį stebėdama galvojau, kaip įtampa atsiskleidžia per 
kūno laikyseną: klausydamas, kaip Elsė kalbasi telefonu su taksi 
bendrove, jis atrodo kaip kareivis, visi raumenys įtempti, kumš- 
čiai tai susigniaužia, tai atsileidžia. 

Apsėstas siekti sėkmės, dingtelėjo galvoje. 

- Tai kur gyvenat, kai neburiuojat ir nelakstot po pasaulį ieš- 
kodama seniai mirusių muzikų ir jų žmonų? - paklausė jis, kai 
privažiavo taksi ir mes įsėdome. 

- Ženevoje, mūsų šeimos namuose. 

- Tad savo nuolatinės gyvenamos vietos neturit? 

- Ne, iš tiesų man to niekad ir nereikėjo. Aš visada kur nors 
išvykusi. 

- Tai dar vienas dalykas, kuriuo skiriamės. Turiu pastogę 
Ciuriche, puikų butą. Ir, žinokit - turiu save tramdyti, kad ne- 
prašyčiau svečių nusiauti batus ar užsipurkšti ant rankų antibak- 
terinio skysčio. 

Mintyse šmėstelėjo akimirkos po koncerto, kaip jis slapčio- 
mis šluostosi rankas, nes lietė klavišus. 

- Žinau, kad esu savotiškas, — tęsė jis maloniai, - tad nėra 
reikalo jaustis nepatogiai, jei apie tai pagalvojot. 

— Dauguma Žmonių iš muzikos pasaulio, kuriuos teko sutik- 
ti, yra ekscentriški. Aš linkusi manyti, kad tai neatskiriama nuo 
artistiškumo. 

- Arba „autistiškumo“, kaip sako mano psichoanalitikas. Gal- 
būt tarp tų dalykų nėra aiškios ribos. Motina sako, man reikią 
antros pusės, tada susitvarkysiu, bet negaliu įsivaizduoti, kad kas 
nors taikstytųsi su mano keistybėmis. O jūs turit partnerį? 

— Aš... turėjau, bet jis prieš kelias savaites mirė, - atsakiau 
įsmeigusi akis į automobilio langą. 

— Man labai gaila, Ale, užjaučiu. . 

- Ačiū, 

— Nė nežinau, ką sakyti. 

- Nesijaudinkit, niekas nežino, - nuraminau jį. 

- Ar dėl to ir esat čia, Norvegijoje? 

- Taip, manau, taip. 

Taksi sulėtino greitį kelyje palei vaizdingą uosto dalį. Mus 
supo pastatai mediniais fasadais, nudažyti įvairiais baltos, rau- 
donojo vyno, ochros ir geltonos atspalviais, o jų stogai, dengti 
raudonomis čerpėmis, išsiskyrė savita V forma. Visos tos spal- 
vos man staiga susiliejo, akyse pajutau ašaras. 

- Na... - ilgokai patylėjęs atsikrenkštė Vilemas, - paprastai 
apie tai nekalbu, bet, tiesą sakant, ir pats esu patyręs tai, ką dabar 
išgyvenate. Prieš penkerius metus tuoj po Kalėdų mirė mano 
pora. Tai nėra geras prisiminimas. 

- Tai ir aš jus užjaučiu, - paplekšnojau per sugniaužtą jo 
kumštį, tada jis nusigręžė į kitą pusę. 

- Mano atveju mirtis buvo palaima, išsivadavimas iš kančių. 
Žakas į pabaigą sunkiai sirgo. O jūsų? 

- Nelaimingas atsitikimas buriuojant. Vieną minutę Teo buvo 
gyvas, o kitą jau nebe. 

- Atvirai kalbant, nežinau, kas blogiau. Aš turėjau laiko su 
tuo susitaikyti, bet vis dėlto teko matyti, kaip kenčia mylimas 
žmogus. Turbūt nuo to dar neatsigavau. Šiaip ar taip, nenorėjau 
jūsų nuliūdinti dar labiau, nei tikriausiai liūdit, atleiskit. 


338 Lucinda Riley 

— Neatsiprašinėkit. Keista, bet guodžia pažintis su žmonėmis, 
kurie patyrė tą patį, - atsakiau, o taksi jau sustojo, privažiavęs 
prie aukšto plytų pastato. 

— Čia mano viešbutis. Kodėl jums nejėjus ir nepaklausus, gal 
jie turi laisvų kambarių? Kažin ar rastumėt ką nors geriau. 

— Iš pažiūros — tikrai nerasčiau, - sutikau. Išlipusi iš taksi pa- 
mačiau, kad viešbutis „Havnekontoret“ stovi už kelių metrų nuo 
įlankos krašto, o šalia prišvartuota sena graži dvistiebė škuna. - 
Teo čia būtų patikę, - tyliai tariau džiaugdamasi, kad galiu tai 
dabar pasakyti, o Vilemas supras. 

— Taip. Na, duokit man savo bagažą. 

Paprašiau taksisto kelias minutes luktelėti, nuėjau paskui Vi- 
lemą į viešbutį ir registratūroje paklausiau, ar yra vietų. Gavusi 
kambarį, grįžau pasakyti vairuotojui, kad gali važiuoti. 

— Ką gi, džiaugiuosi jums tai suorganizavęs, - tarė Vilemas. Jis 
įsitempęs tebelūkuriavo registratūroje. - Jau matau, kad mano 
žurnalistė atėjusi. Nekenčiu jų, bet ką darysi. Iki pasimatymo. 

- Iki, - atsakiau, o jis nuėjo prie moters, jo laukiančios ves- 
tibiulyje. 

Padavusi kredito kortelę ir gavusi slaptažodį prisijungti prie 
Wi-Fi, pakilau liftu į savo kambarį. Jis buvo pastato pakraigė- 
je, buvo matyti stulbinamas uosto vaizdas. Jau artėjo naktis, tad 
persirengiau - džinsus pakeičiau treningu su gobtuvu - ir įsi- 
jungiau nešiojamąjį kompiuterį. Laukdama, kol jis prisijungs, 
galvojau apie Vilemą - nepaisant visų keistybių, jis man patiko. 
Pasitikrinusi paštą pamačiau, kad vėl yra laiškas iš vertėjos Mag- 
dalenos Jensen. 


Nuo: Magdalenajensen1 Gtrans.no 
Kam: Allygenevaegmail.com 

Turinys: Grieg, Solveig og Jeg / Grygas, Solveiga ir aš 
2007 rugsėjo 1 


Mieloji Ale, 


siunčiu likusią vertimo dalį. Originalą parsiųsiu adresu Že- 
nevoje. Tikiuosi, jums bus smagu skaityti. Tai įdomi istorija. 


"Su geriausiais linkėjimais 
Magdalena 


Spustelėjusi atsidariau priedą ir nekantriai stebėjau, kaip ateina 
puslapiai iš jos kompiuterio. Tada vėl ėmiau skaityti... 


(ha 


Kristianija, Norvegija 
1876 metų rugpjūtis 

- Ana, kjare, kaip malonu, kad tu vėl pas mus, - tarė freken 
Olsdater, įleidusi Aną į butą ir paėmusi jos apsiaustą. - Ponas 
Bajeris dabar Driobake, tai čia jau pernelyg ramu. Kaip sekėsi 
kaime? | 

- Buvo labai gera, ačiū, nors per trumpai pabuvau, - atsakė 
Ana, sekdama paskui freken Olsdater į svetainę. 

- Arbatos? 

- Labai norėčiau, - atsakė Ana. 

— Tada tuoj atnešiu. 

Freken Olsdater išėjus iš kambario Ana pagalvojo - kaip ma- 
lonu sugrįžus į Kristianiją, kai namų šeimininkė jai tokia pa- 
slaugi. Ir net jeigu jau išlepau, man nė motais, pasakė ji sau giliai 
atsidususi, su palengvėjimu, kad miegos ant patogaus čiužinio, o 
nubudusi rytą gaus pusryčius ant padėklo. O ką jau kalbėti apie 
karštą vonią... 

Jos mintis nutraukė freken Olsdater, grįžusi su arbatos pa- 
dėklu. 

- Na, turiu tau naujienų, - tarė ji pildama karštą arbatą į por- 
celianinius puodukus, vieną jų padavė Anai, - Ponas Bajeris šiuo 
metu negali grįžti į Kristianiją. Vargšelė jo motina sunkiai serga, 
ir jis negali jos palikti. Mano, kad jau greitai pasimirs, ir, be abe- 
jo, nori ten būti prie jos. Taigi, kol grįš, tave paliko man globoti. 

— Labai gaila, kad jo motina taip serga, - atsakė Ana, nors jai 
visai nebuvo gaila, kad ponas Bajeris dar kiek užtruks. 

— Repeticijos bus dieną, tad aš tave lydėsiu tramvajumi į te- 
atrą ir atgal. Kai išgersi arbatą, pasižiūrėk, kas naujo tavo dra- 
bužių spintoje. Jau pristatyti žieminiai drabužiai, kuriuos ponas 
Bajeris buvo užsakęs pasiūti. Man jie atrodo tikrai puošnūs. Dar 
tau atėjo laiškas, padėjau tavo kambaryje. 

Po dešimties minučių Ana, atidariusi spintos duris, išvydo ją 
pilną gražiausių pagal užsakymą pasiūtų apdarų. Čia buvo pa- 
laidinukių iš švelniausio šilko ir muslino, plonos vilnos sijonų ir 
dvi labai skoningos suknios, viena topazų spalvos, kita dulsvai 
rausvos. Dar buvo du nauji korsetai, kelios poros apatinių kelnių 
ir kojinių, plonyčių kaip voratinklis. 

Pagalvojusi, kad tokius intymius daikčiukus išrinko ponas 
Bajeris, Ana net suvirpėjo, bet nugrūdo tas mintis giliau, saky- 
dama sau, kad tai freken Olsdater bus juos užsakiusi. Aukščiau 
ant lentynos stovėjo dvi poros aukštakulnių batelių, vieni buvo 
tokios pat dulsvai rausvos spalvos, su nedidele sidabrine sagtele, 
o kiti - švelnios dramblio kaulo spalvos su baltais pagražinimais. 
Matuojantis rausvuosius batelius Anos žvilgsnis užkliudė skry- 
bėlės dėžutę ir ji atsargiai ją nukėlė. Atvožusi dangtelį aiktelėjo. 
Skrybėlaitė buvo priderinta prie rausvosios suknelės ir įmantriai 
išpuošta plunksnomis bei kaspinais. Ana prisiminė, kaip pirmą 
kartą atvažiavusi išlipo Kristianijos geležinkelio stotyje ir žavė- 
josi ponių skrybėlaitėmis. Ši, pagalvojo, atsargiai užsidėjusi ant 
galvos, pranoksta jas visas. Pratindamasi vaikščioti po kambarį 
naujaisiais bateliais, su skrybėlaite ant galvos, ji pasijuto lyg ir 
aukštesnė ir vyresnė ir negalėdama patikėti pagalvojo, kaip yra 
pasikeitusi nuo to laiko, kai čia atvažiavo. 

Tada atsisėdusi vis dar su skrybėlaite ant galvos, Ana paėmė 
freken Olsdater jai paliktą laišką. Atsiduso pamačiusi, kad jis iš 
Larso, ir atsargiai atplėšė baimindamasi to, kas ten parašyta. 

Stalsberg Voningshusetas 
Tindeveganas 

Hedalis 

1876 metų liepos 22 


Mano brangiausioji Ana, 

pažadėjau parašyti ir išsamiau paaiškinti tai, apie ką 
trumpai pasikalbėjome tą vakarą per tavo brolio vestuves. 

Per kelis pastaruosius mėnesius man pasidarė aišku, 
kad gyvenimas Kristianijoje pakeitė tavo ateities viltis ir 
svajones. Mano brangioji Ana, tik nesijausk dėl to kalta. 
Visai suprantama, kad jos pasikeitė. Tu turi didelį talentą, 
o svarbiausia, kad to talento ėmėsi įtakingi žmonės, kurie 
gali jį išugdyti ir dovanoti pasauliui. 

Nors tavo tėvams ir atrodo, kad mažai kas pasikeitę, aš 
suprantu - pasikeitė labai daug. Tai, kad vaidinsi Solveigą 
šį rudenį Kristianijos teatre, tau suteiks galimybę toliau 
keistis. Nors ir kaip man sunku, turiu susitaikyti su tuo, 
kad gal jau nebenorėsi už manęs tekėti. Jei iš pradžių ir no- 
rėjai, - bet aš tuo abejoju. 

Suprantu, kad dėl savo pažiūros į moralę ir dėl geros 
širdies nebūtum sau leidusi pasakyti, ką iš tikrųjų jauti. Ne 
tik nenorėdama įskaudinti manęs, bet ir nebūtum drįsusi 
nuvilti tėvų. Todėl, kaip jau kalbėjomės, pasakysiu jiems, 
kad apsisprendžiau, nes nebegaliu ilgiau tavęs laukti. 
Mano žemę tavo tėvas jau nusipirko, ir tas finansinis san- 
doris man visai tinka. Kaip tu nesi namų šeimininkė, taip 
aš nesu ūkininkas, o dabar, kai mano tėvas mirė, niekas 
manęs čia nebelaiko. 

Regis, yra kita išeitis. 

Ana, turiu tau pasakyti, kad gavau žinią iš Skribnerio, 


Lucinda Riley 


to leidėjo Niujorke, kuriam, kaip sakiau, nusiunčiau savo 
eilėraščių. Leidykla nori juos išspausdinti ir pasiūlė man 
nedidelį avansą. Kaip žinai, mano svajonė visada buvo nu- 
keliauti į Ameriką. Pinigų, gautų iš tavo tėvo už žemę, kaip 
tik užteks bilietui. Tik įsivaizduok, kaip dėl to jaudinuosi, 

0 jei išspausdins ten mano eilėraščius, man bus didelė gar- 
bė. Didžiausias mano noras būtų vesti tave ir pasiimti į 
Ameriką, tada kartu galėtume kurti sau naują gyvenimą. 
Tačiau tau laikas tam netinkamas. Ana, būsiu atviras, net 
jei laikas tiktų, aš suprantu, kad tu negalėjai mylėti manęs 
taip, kaip aš tave mylėjau. 

Nejaučiu tau pagiežos ir linkiu visko kuo geriausio. La- 
bai keistai Viešpats mums abiem davė laisvę, kad eitume 
savais keliais, net jeigu jie nebesusikirstų. Nors jau nebesi- 
tuoksime, tikiuosi galėsiąs likti tavo draugu. 

Į Ameriką išplaukiu po pusantro mėnesio. 

Larsas 


Ana padėjo laišką šalia ant lovos. Ji sėdėjo giliai susimąsčiusi, 


jautėsi ir sujaudinta, ir sutrikusi tuo pat metu. 
Amerika... Ji išbarė save, nes manė, kad tai nepasiekiama Lar- 
so svajonė, ir nežiūrėjo į tai rimtai. O dabar mat, jo eilėraščius 


ten išspausdins ir kada nors jis gal žengs paties pono Ibseno pė- 


domis. 


Pirmą kartą Ana liovėsi žiūrėjusi į Larsą kaip į auką ar į nelai- 
mėlį šuniuką, kurį reikia priglausti ir lepinti. Pardavęs savo žemę 
jos tėvui kaip kraitį, jis, kaip rašo laiške, taip pat gavo galimybę 
ištrūkti iš Hedalio ir sekti paskui savo svajonę kaip ir ji. 
Bent jau tai guodė. 

Ar ji būtų keliavusi su juo į Ameriką, jei būtų paprašęs? 
— Ne. 


Audrųy sesuo * Alės istorija 347 


Atsakymas savaime jai išsprūdo. Ji aukštielninka krito ant 
lovos, ir naujoji šilkinė skrybėlaitė nuslydusi priekin uždengė 
akis. 


Butas nr. 4 

Šv. Olafo Vartų gatvė, 10 
Kristianija 

1876 metų rugpjūčio 4 


Mielas Larsai, 

ačiū tau už laišką. Aš labai džiaugiuosi dėl tavo sėkmės. 
Tikiuosi, parašysi man iš Amerikos. Ir priimk mano padė- 
ką už viską, ką dėl manęs padarei. Dėl to, kad padėjai mo- 
kytis skaityti ir rašyti, dabar galiu gyventi Kristianijoje. 

Perduok mano linkėjimus mor ir far. Tikiuosi, jie neims 
ant tavęs šaukti, kai pasakysi, kad vestuvių nebus. Tu toks 
kilnus, kad prisiimi kaltę. 

Tikiuosi, Amerikoje gausi daug geresnę žmoną už 
mane. Aš taip pat noriu likti tau drauge. 

' Tikiuosi, nesirgsi jūros liga. 
Ana 


Užklijavusi laišką Ana tik dabar pajuto smūgį dėl to, ką parašė 
Larsas. Kai jis jau tiktai draugas ir išvyksta į Ameriką, ji suprato, 
kad jo ilgėsis. 

Gal reikėjo už jo tekėti? — paklausė ji savęs atsistojusi ir ei- 
dama prie lango pažvelgti į gatvę apačioje. Jis buvo toks geras ir 
mielas. Ir tikriausiai Amerikoje net praturtės, o aš galiu ir numirti 
-senmerge... 

Vėliau, eidama koridoriumi padėti laiško ant sidabrinio pa- 
dėklo, kad jį išsiųstų paštu, Ana pajuto galutinai nutrūkstant 
paskutinį menką saitelį, dar laikiusį ją pririštą prie senojo gy- 
venimo. 


AS 
SONY 


Po trijų dienų prasidėjo „Pero Giunto“ repeticijos. Visa trupė - 
daugelis iš premjerinio spektaklio - buvo Anai maloni ir jai pa- 
dėjo, bet, nors išmokti dainą ir paskui ją dainuoti visai nebūdavo 
sunku, būti aktore pasirodė esą daug sudėtingiau, nei ji buvo 
maniusi, Kartais scenoje eidama ten, kur reikia, ji pamiršdavo 
tuo pat metu sakyti žodžius; kitais kartais tai prisimindavo, bet 
nesugebėdavo išreikšti veide reikiamų jausmų. Režisierius po- 
nas Josefsonas buvo Anai labai kantrus, bet ji jautėsi taip, tartum 
vienu metu jai kaip vaikui glostytų skaudantį pilvuką, tapšnotų 
per galvą ir dar šoktų su ja polką. 

Po trijų dienų repeticijų ji nusiminusi klausė savęs, ar kada 
nors padarys viską kaip reikiant. Einant iš teatro prie aktorių durų 
kažkas staiga sugriebė ją už rankos ir ji išsigandusi šūktelėjo. 

— Freken Lanvik, sužinojau, kad jūs jau Kristianijoje. Kaip se- 
kėsi kaime? 

Čia Jensas Halvorsenas Nedorėlis. Anai širdis smarkiai pla- 
kė būnant taip arti jo, ir, nors jis kiek atleido gniaužtą, jo ranka 
liko kur buvusi. Per rankovę ji jautė tos rankos šilumą ir sunkiai 
nurijo seiles. Atsigręžusi liko sukrėsta jo pasikeitusios išvaizdos. 
Paprastai žvilgantys garbanoti plaukai nutįsę karo apie veidą, o 
puikieji drabužiai susiglamžę ir nešvarūs. Regis, jis jau kelias sa- 
vaites nesimaudęs vonioje, tai patvirtino Anai ir uoslė. 

- Aš... Gatvėje laukia mano globėja, - sušnibždėjo Ana. - Pa- 
leiskit mane. 

- Paleisiu, bet tik tada, kai pasakysiu, kaip labai jūsų ilgėjau- 
si. Jau tikriausiai įrodžiau jums savo meilę ir ištikimybę? Būkit 
gera, maldauju, pasakykit, kad susitiksit sa manimi. 

-— Ne, nesusitiksiu, - atšovė ji. 

- Na, bet niekas man nesukliudys susirasti jus čia, teatre, fre- 
ken Lanvik, ar ne? - šūktelėjo jis Anai iš paskos, kai ji išskubėjo 
pro duris ir su trenksmu jas uždarė. 

Visą savaitę Jensas kasdien laukė Anos, išeinančios po repe- 
ticijų. 

— Pone Halvorsenai, man jau tikrai darosi pikta, - sušnibždė- 
jo ji tyliai, kai durininkas Halbertas atsisėdo į savo įprastą vie- 
tą - lyg pirmoje eilėje stebėti, kaip Jensas jai meilinasi. 

— Puiku! Tai gal jau pasigailėsit ir leisit bent nusivesti jus ar- 
batos? 

- Mano globėja mielai eis kartu. Pasakykit jai, ko pageidau- 
jat, - atsakė Ana skubiai praeidama pro jį su tramdoma šypsena. 

Iš tiesų Ana tik ir laukė tų kasdienių susitikimų ir ėmė po tru- 
putį atsipalaiduoti supratusi, kad juodu žaidžia erzinantį katės 
ir pelės žaidimą. Dėl to, kad Larsas jos „jau nebelaukia“, - be to, 
ir ji visą vasarą svajojo apie Jensą, - nors ir kaip stengėsi, ryžtas 
ėmė silpti. 

Kitą pirmadienį po ilgo savaitgalio, kai Ana prabuvo užda- 
ryta bute, freken Olsdater pasakė turinti važiuoti į miestą pono 
Bajerio reikalais. Ji mananti, kad Ana galima pasitikėti, parva- 
žiuosianti tramvajumi ir viena, tad nulipusi nuo scenos Ana jau 
žinojo, kad atėjo akimirka, kai ji pasiduos. 

Jensas kaip paprastai laukė jos koridoriuje prie aktorių durų. 

- Kada gi pasakysite „taip , freken Lanvik? - paklausė jis gai- 
liai Anai einant pro šalį. - Turiu pripažinti, nors esu toks ištver- 
mingas, šitaip atstumdama pamažu atimate man ryžtą. 

- Šiandien? - paklausė ji staiga atsigręždama. 

— Aš... na, taip... gerai. 

Ana mėgaudamasi pasidžiaugė jį pribloškusi. 

- Eisim į Engebreto kavinę anapus aikštės, - tarė Jensas. — 
Minutė kelio. 

Ana buvo girdėjusi apie tą kavinę, jai atrodė, kad tai tikrai 
kelianti jaudulį vieta. 

— Ojei kas nors mus pamatys? Pagalvos, kad man nederama 
ten eiti be vyresnės palydovės. 

- Dar ko, - sukikeno Jensas. - Engebreto kavinėje daugiausia 
lankosi bohema ir girti muzikantai, ir jie nė nemirktelės, net jei 
nuogai nusirengusi imtumėt šokti ant stalo! Mūsų niekas nė ne- 
pastebės, tikrai. Eime, freken Lanvik, negaiškim laiko. 

— Ką gi, gerai, - atsakė Ana, jai per kūną perbėgo džiugus 
virpulys. 

Tylomis išėję iš teatro, jie perėjo per aikštę į kavinę, o ten Ana 
parodė stalelį pačiame tamsiausiame, ramiausiame kampe. Jen- 
sas abiem užsakė arbatos. 

- Sakykit, Ana, kaip praleidot vasarą? 

- Kur kas geriau nei jūs, kaip matyti iš pažiūros. Atrodot... 
paliegęs. 

- Na, ačiū už tokį mandagų apibūdinimą, - sukikeno Jensas 
dėl jos stačiokiškumo. - Aš nesergu, tiesiog šiuo metu esu netur- 
tingas ir man reikia gerai išsimaudyti vonioje ir pasikeisti dra- 
bužius. Simenas - jis taip pat groja orkestre - sako, kad jau tapau 
tikru muzikantu. Jis man labai geras, priėmė po savo stogu, kai 
buvau priverstas išeiti iš namų. 

— Dievuli! Kodėl? 

— Tėvas nepritaria mano siekiams užsiimti muzika. Jis norė- 
jo, kad eičiau jo pėdomis ir vadovaučiau alaus daryklai kaip ir 
mano protėviai. 

Ana žvelgė į jį iš naujo susižavėjusi. Juk turi būti labai tvir- 

to būdo, pagalvojo ji, kad dėl meno nustumtum į šalį šeimą ir 
namų patogumus. 

- Šiaip ar taip, - kalbėjo toliau Jensas, - dabar, kai vėl pra- 
sideda teatro sezonas ir aš pagaliau vėl užsidirbsiu pinigų, per- 
sikelsiu į tinkamesnį būstą. Otas, obojininkas, vakar man pa- 
žadėjo išnuomoti kambarį savo bute. Neseniai mirė jo žmona, 
o kadangi ji buvo gana pasiturinti, tikiuosi patekti į malonesnę 
gyventi aplinką. Tas butas tik už penkių minučių kelio nuo jū- 
siškio, Ana. Mes būsim beveik kaimynai. Galėsit ateiti arbatos 
pas mane. 

— Džiaugiuosi, kad gyvensit patogiau, - droviai atsakė Ana. 

- Ir kai aš esu nugrimzdęs į dugną, jūsų žvaigždė sparčiai 
kyla! Galjūs tapsite turtinga geradare, kokios taip reikia kiekvie- 
nam muzikantui, - paerzino jis, kai jiems atnešė arbatos. - Tik 
pažvelkit į tuos puikius drabužius, tą prašmatnią paryžietišką 
skrybėlaitę. Dabar atrodot kaip turtinga panelė. 

- Gali būti, kad mano žvaigždė nukris taip pat greitai, kaip, 
regis, pakilo. Manau, esu visai niekam tikusi aktorė ir tikriausiai 
jau visai netrukus neteksiu darbo, - staiga prisipažino Ana apsi- 
džiaugusi, kad gali tai kam nors pasakyti. 

- O aš esu tikras, kad taip nebus. Vakar, kai pirmą kartą buvo 
susirinkęs orkestras, nugirdau poną Josefsoną sakant Henumui, 
kad jums visai gerai sekasi. 

- Jūs nesuprantat, pone Halvorsenai. Aš niekada nesijaudi- 
nau dėl to, kad reikia stovėti prieš publiką ir dainuoti, bet sakyti 
žodžius ir vaidinti personažą yra visai kas kita. Manau, net turiu 
scenos baimę, - kalbėjo Ana, išsiblaškiusi čiupinėdama puodu- 
ko ąselę. - Negaliu nė įsivaizduoti, kaip kada nors įgausiu drąsos 
išeiti prieš žiūrovus per premjerą. 

- Ana... Ar galiu tave vadinti Ana, o tu mane Jensu? Jaučiu, 
kad mudu jau gana gerai pažįstami ir galim sau tai leisti. 

— Manau, galim, taip. Bent kai būnam vieni. 

- Ačiū. Na, dėl to, apie ką kalbėjomės, Ana, - aš neabejoju, 
kad tu taip gražiai atrodysi ir taip kerinčiai dainuosi, jog niekas 
neatkreips dėmesio į tai, ką kalbi. 

— Malonu girdėti... Jensai, bet aš nemiegu naktimis, taip ne- 
noriu ką nors nuvilti. 

— Tikrai nenuvilsi. O dabar sakyk, kaip tavo sužadėtinis tė- 
viškėje? 

- Jis ketina išvykti į Ameriką. Be manęs, - atsakė ji droviai, 
nukreipusi akis. - Mes jau nebesam susižadėję. 

— Užjaučiu, bet prisipažįstu - dabar aš laimingas. Nuo tada, 
kai mačiau tave paskutinį kartą, nuolat apie tave galvoju. Tiktai 
tu padėjai man išsilaikyti per tą sunkią vasarą. Dabar esu įsimy- 
lėjęs tave iki ausų. 

Ana prieš atsakydama kelias akimirkas įdėmiai žvelgė į jį. 

- Kaip taip gali būti? Juk manęs beveik nepažįsti. Nesam kal- 
bėjęsi ilgiau nei kelias minutes. Žmogų tikriausiai mylim dėl jo 
būdo? Tad reikia jį gerai pažinti. 

- Žinau apie tave kur kas daugiau, nei manai. Pavyzdžiui, 
matau, kokia tu kukli, - iš to, kaip raudai, kai klausytojai sukilo 
plodami po triumfo soirėe. Dėl to, kad nesidažai veido, žinau, 
kaip mažai puikuojiesi savo išvaizda. Taip pat suprantu, kad esi 
skaisti, ištikima, labai dorovinga, dėl to siekti tavęs juo sunkiau. 
Visa tai dar leidžia manyti, kad būni užsispyrusi kaip asilas, jei 
ką nors nusprendei. Kiek man yra žinoma, reta moteris nors pa- 
skubomis neperžvelgs mergintojo laiškų prieš mesdama į ugnį - 
net jei tikrai jaučia, kad taip aistringai jos siekti nederama. 

Ana pasistengė neišsiduoti apstulbusi dėl tokio įžvalgumo. 

- Na, - tarė ji sunkiai gurktelėjusi, - yra ir daug dalykų, 
kurių tu nežinai. Kad mano motiną varo į neviltį mano nesu- 
gebėjimas tvarkytis po namus. Aš visai niekam tikusi virėja ir 

nemoku siuvinėti. Tėvas sako, kad man tik gyvuliais rūpintis, 
ne žmonėmis. 

- Tada mes būsim sotūs meile ir įsigysim katę, - plačiai nu- 
sišypsojo Jensas. 

- Atleisk, bet jau tikrai turiu spėti į tramvajų ir grįžti namo, - 
tarė Ana kildama. Ji išėmė iš piniginės monetų ir padėjo ant sta- 
liuko. - Būk geras, leisk man sumokėti už arbatą. Sudie, Jensai. 

- Ana, - jis sugavo jos ranką, kai ji pasigręžė eiti, - kada vėl 
tave pamatysiu? 

- Labai gerai žinai, kad kasdien tarp dešimtos ir ketvirtos 
būnu teatre. 

- Tad rytoj ten būsiu ketvirtą, - šūktelėjo jis stebėdamas, kaip 
Ana skuba prie durų. 

Kai ji išėjo, Jensas pažvelgė į monetas ant staliuko ir sumetė, 
kad užteks ne tik sumokėti už arbatą, - galės gauti dar ir dube- 
nėlį sriubos ir net taurelę akvavito. 

Įsėdusi į tramvajų, Ana užsimerkė ir svajingai nusišypsojo. 
Būti dviese su Jensu Halvorsenu tiesiog nuostabu. Ar dėl šios 
naujos aplinkybės, ar tiesiog dėl atkaklumo jos siekiant Jensas 
jau nebeatrodė keliantis skiauterę pasipūtėlis, kaip apie jį buvo 
maniusi. 

—'O, Dieve, - meldėsi ji tą vakarą, - būk geras, atleisk man, 
jei pasakysiu mananti, kad Jensas Halvorsenas Nedorėlis jau vi- 
sai nebe toks nedoras. Kad jį išbandžiau ir jo elgesys pasikeitė. 
Labai stengiausi nepasiduoti pagundai, kaip Žinai, bet... - Ana 
prikando lūpą, - manau, dabar jau galiu pasiduoti. Amen. 


Kol buvo rengiamasi premjerai, Ana ir Jensas kasdien susitikda- 
x0 po repeticijų. Nerimaudama dėl paskalų teatre Ana pasiūlė, 

kad jis lauktų jos Engebreto kavinėje. Vėlyvą popietę kavinėje 
būdavo ramiausia, ir Ana pamažu ėmė atsipalaiduoti, nebe taip 
rūpinosi apsimetinėti. Kartą, kai Jensas siektelėjo po stalu jos 
rankos, leido ją paimti. Nuo tada tai tapo įpročiu, ir dabar juo- 
du dažniausiai sėdėdavo slapčia supynę pirštus. Arbatą ir pieną 
pilstyti viena ranka kiek kebliau, bet kiekviena sekundė buvo 
brangi. 

Jensas atrodė kur kas geriau negu pirma. Jis persikėlė į Oto 
butą ir, kaip vaizdingai jai nupasakojo, labai atsigavo, visai atsi- 
kratęs utėlių. Bute buvo tarnaitė, ji skalbdavo Jensui visus drabu- 
žius, ir Anai palengvėjo, nes nuo jo dvelkė gaiviau. 

Be viso šito, dar liko prisiminimas, kaip jo oda liečiasi su 
jos - iš pažiūros visai nekaltas prisilietimas, tačiau žadantis daug 
daugiau, - ir jis dieną naktį neišėjo Anai iš galvos. Pagaliau ji 
suvokė, kaip jautėsi Solveiga ir kodėl ji taip pasiaukojo savajam 
Perui. 

Dažnai juodu sėdėdavo tylomis, užmiršę arbatą, gerte gerda- 
mi į save vienas kitą. Nors Ana liepdavo sau būti atsargi, suprato 
pagaliau jau pasidavusi. O jo kerai traukė vis giliau ir giliau. 

Likus trims dienoms iki naujo „Pero Giunto“ sezono Kristiani- 
jos teatre vėl prasidėjo įtemptas darbas orkestrui ir aktoriams 
vieniems su kitais susiderinti. Šį kartą Anai nebereikėjo būti 
užkulisiuose kambaryje su Rūde ir kitais vaikais. Ji gavo buvusį 
madam Hanson persirengimo kambarį su siena vien iš veidro- 
džių ir chaise longue', apmuštu aksomu, jei pasijustų nuvargusi 
ir norėtų pailsėti. 

- Čia labai gražu, ar ne, freken Ana? - pasakė pastabą Rūdė 
apsidairęs. - Sakyčiau, kai kurie iš mūsų per kelis pastaruosius 
mėnesius gana aukštai iškilo. Ar nieko, jei kartais čia užsuksiu 
palaikyti jums draugijos? Ar jūs man jau per puiki? 

Ana krizendama suėmė delnais jo pūstus žandus. 

- Kortomis su tavimi žaisti gal ir nebeturėsiu laiko, bet esi 
mielai laukiamas ir gali apsilankyti kada tik nori. 

Premjeros vakarą įėjusi į persirengimo kambarį, Ana rado jį 
pilną gėlių su kortelėmis, kur buvo linkima sėkmės. Buvo korte- 
lė ir nuo jos tėvų bei Knuto kartu su laišku - be jokios abejonės, 
ten bus parašyta apie jos nutrūkusias sužadėtuves su Larsu. Ana 
atidėjo laišką į šalį, perskaitys vėliau. Kai grimuotoja Ingebor- 
ga nugrimavo veidą, Ana perskaitė kitas korteles, jausdama dė- 

kingumą žmonėms, parašiusiems gerus žodžius. Viena kortelė 
buvo ypatinga, su vienintele raudona rože, ir skaitant ją Anai 
visą kūną perliejo virpulys. 


Aš ten būsiu, stebėsiu, kaip šį vakarą kyli į žvaigždes. Ir 
jausiu kiekvieną tavo širdies tvinksnį. 

Giedok, mano nuostabi paukšte, giedok! 

J. 


Išgirdusi kviečiant į sceną pirmuosius aktorius, Ana pasiuntė į 
dangų maldą. 

- Viešpatie, būk geras, neleisk man šįvakar apsijuokti ir už- 
traukti gėdą savo šeimos vardui. Amen. 

Tada ji atsistojo ir nuėjo į užkulisius. 


Tą vakarą pasitaikė akimirkų, kurios, Ana žinojo, niekada neiš- 
dils iš atminties. Kaip ir ta siaubingoji, kai ji per antrą veiksmą 
išėjo į sceną, o galvoje buvo visiškai tuščia. Apimta nevilties ji 
žvelgė į orkestro duobę ir matė Jensą vien lūpomis tariant jos 
vaidmens žodžius. Tikėjosi, kad bus laiku susigriebusi ir žiūro- 
vai nieko nepastebėję, bet per likusią spektaklio dalį nervinosi 
nebepasitikėdama savimi. Tik pačioje pabaigoje, kai dainavo 
lopšinę, laikydama ant kelių Pero galvą, ir jie buvo scenoje vieni, 
Ana vėl pajuto pasitikėjimą savimi ir leido sau nevaržomai balsu 
išlieti jausmus. 

Nutilus paskutinei gaidai aktoriai buvo daug kartų kviečiami 
į sceną, jai ir Mari, vaidinusiai Pero motiną Osę, buvo teikiamos 
puokštės gėlių. Uždangai galutinai nusileidus, ji nuėjo nuo sce- 
nos ir ėmė garsiai kūkčioti įsikniaubusi ponui Josefsonui į petį. 

- Mieloji, būkite gerutė, neverkite, - ramino šis. 

- Bet aš siaubingai susimoviau! Žinau! 

- Visai ne, Ana. Nejaugi nesuprantate, kad natūralus jūsų 
abejojimas savimi iš tiesų tik stipriau parodė, kokia pažeidžia- 
ma yra Solveiga? O į pabaigą... na, žiūrovai buvo pakerėti. Tas 
vaidmuo tartum parašytas jums, ir jei jus būtų matę ponas Ib- 
senas ir ponas Grygas, jie tikrai būtų patenkinti. Jūs dainavote 
nuostabiai kaip visada. Dabar, - pakėlęs pirštą jai prie skruosto 
jis nubraukė ašaras, - eikite ir atšvęskite tai, ko pasiekėte. 

Kol Ana nuėjo iki savo persirengimo kambario, ten jau buvo 
pilna sveikintojų, visi norėjo dalyvauti karūnuojant naują labai 
savą, vietinės kilmės princesę, ir Ana pasistengė visiems pasa- 
kyti tai, ką priderėjo. Tada įėjęs ponas Henumas visus išvarė iš 
kambario. 

- Šįvakar man buvo vienas džiaugsmas diriguoti orkestrui ir 
stebėti jūsų debiutą scenoje, Ana, Na, ne, nebuvote tobula kaip 
aktorė, bet galėsite to išmokti stiprėjant pasitikėjimui savimi, o 
jis tikrai sustiprės. Prašau jus - pamėginkite džiaugtis Kristiani- 
jos žmonių liaupsėmis, nes iš tiesų jų nusipelnėte. Po penkioli- 
kos minučių čia ateis ponas Josefsonas palydėti jūsų į premjeros 
proga fojė surengtą pobūvį. 

Tada jis nusilenkė ir išėjo. 

Anai persirengiant trumpas bilstelėjimas į duris pranešė, kad 
ateina Rūdė. 

- Atleiskit, freken Ana, bet manęs paprašė perduoti jums ži- 
nutę, - šelmiškai šypsodamasis jis padavė laiškelį. - Atrodot labai 
gražiai šįvakar, turiu pasakyti. Gal paklaustumėt mano mamos, 
ar man leidžia ateiti į pobūvį? Ji gali leisti, jei paprašysit jūs. 

- Juk žinai, kad negaliu, Rūde, bet jei jau esi čia, gal užsegtum 
man suknelę? | 

Kai Ana su ponu Josefsonu atėjo į fojė, ją pasveikino aplodis- 

mentai. Jensas iš tolo stebėdamas galvojo, kad dar niekada jos 
taip nemylėjo, tai buvo parašęs ir laiškelyje, kurį perdavė Rūdė, 
Jis matė, kaip ji šypsosi ir šnekučiuojasi su žmonėmis, ir galvo- 
jo, kaip toli nuskrido jo paukštė nuo tada, kai išgirdo ją pirmą 
kartą. 

Tada nusiminė išvydęs prie jos artinantis pažįstamą vyro fi- 
gūrą, ir net didžiuliai užraityti ūsai spinduliavo džiaugsmu, kai 
visi prasiskyrė leisdami jam prieiti. 

- Ana! Mano brangioji panele, net motinos liga nesutrukdė 
man čia būti ir stebėti jus šį nepaprastą vakarą! Buvote nuostabi, 
kjere, tikrai nuostabi. 

Jensas pastebėjo kiek sustingstant Anos veido bruožus, bet 
paskui ji atsigavo ir šiltai pasisveikino su ponu Bajeriu, Tada Jen- 
sas prislėgtas išėjo, nes pasirodžius Anos mokytojui ir globėjui 
nebegalėjo pasakyti jai, kaip ja didžiuojasi. 

Žinoma, galvojo Jensas, skandindamas liūdesį akvavite En- 
gebreto kavinėje, juk seniai buvo matyti, iš kur vėjas pučia, nors 
Ana to ir nemato. Ji gal ir atsikratė sužadėtinio kaimiečio, bet vi- 
siems akivaizdu, kad ponas Bajeris ją įsimylėjęs. Jis gali suteikti 
jai viską, ko tik ji įsigeistų. Prieš kelis mėnesius, galvojo Jensas, 
ir aš būčiau galėjęs. 

Tik dabar jis susimąstė, ar nebus padaręs didžiulės klaidos. 


- Freken Lanvik gal ir nesuteikia Solveigos vaidmeniui tokios 
patirties ir užtikrintumo kaip madam Hanson, bet tai atperka jos 
nekaltumas, jos jaunystė ir išskirtinis Solveigos dainų atlikimas. 
O rytiniame „Dagbladet“ apžvalgininkas vėl rašo apie jūsų gro- 
Žį, jaunystę ir... 

Toliau Ana pono Bajerio nebesiklausė, Ji jautėsi laiminga, nes 

pavyko susidoroti su vaidmeniu per premjerą, bet prisiminus, 
kad reikės vėl viską daryti taip pat kitą vakarą, nebenorėjo apie 
tai net pagalvoti. 

— Deja, Ana, negaliu pasilikti Kristianijoje iki ryto, kuo grei- 
čiau turiu grįžti keltu prie savo motinos, - tarė ponas Bajeris 
užversdamas laikraštį. 

— Kaip jos sveikata? 

— Nei taisosi, nei blogėja, - atsiduso jis. - Mano motina vi- 
sada buvo nepalaužiamos dvasios ir vien tai ją dar laiko gyvą. 
Niekuo negaliu jai padėti, vien tik būti su ja artėjant mirčiai. Bet 
gana apie tai. Noriu, kad šįvakar, Ana, abu pasivaišintume ypa- 
tinga vakariene, tada galėsite man papasakoti, kaip viskas ėjosi 
nuo tada, kai mačiau jus pastarąjį kartą. 

— Man būtų labai malonu, bet jaučiuosi kiek pavargusi. Jei 
drauge vakarieniausime, tai gal galiu dabar pailsėti? 

- Žinoma, brangioji mano panele. Dar kartą sveikinu. 

Francas Bajeris žvelgdamas, kaip Ana išeina iš kambario, su- 
sižavėjęs stebėjosi, kiek daug ji pasiekė per praėjusius metus. Iš 
tiesų ir nuo tada, kai matė ją pastarąjį kartą. Ji buvo tarsi besi- 
skleidžiantis pumpuras, o dabar jau visai pražydo, yra labai gra- 
ži, o jo lavinama įgijo gerų manierų ir išpruso. 

Nors Ana ką tik nusiskundė nuovargiu, regis, spinduliavo 
kažkuo dar nebūtu, to jis negalėjo apibūdinti. Vylėsi, kad tai ne- 
susiję su tuo smuikininku, kuris akivaizdžiai ją traukė per soirėe 
birželį. Vakar vakare buvo labai nesmagu, ponas Josefsonas jį 
paerzino, esą kaip gerai, kad jis, Francas, grįžęs į miestą. Ponas 
Josefsonas užsiminė, kad jo protėgėe ne kartą pastebėta Engebre- 
to kavinėje su tuo vyruku gerianti arbatą. 

Ligi šiol jis vis laukė geros progos, nenorėjo Anos nubaidyti. 
Bet dėl to, ką pasakė ponas Josefsonas, verčiau reikia atskleisti 
jai savo ketinimus. 

— Mano brangioji panele, kaip žaviai šįvakar atrodote! - pa- 
sveikino Aną ponas Bajeris, kai ji įėjo į svetainę pasipuošusi to- 
pazų spalvos suknia. 

Nesvarbu, kad žmonės sako ją esant gražią, ypač vyrai, pagal- 
vojo ji ironiškai - jeigu pamatytų ją be tos stebuklingos pudros, 
vėl išlįstų strazdanos, ir jie visi pripažintų, kad ji visai prasta. 

Kad atsilygintų ponui Bajeriui už galantiškumą, Ana sugalvo- 
jo tik pareikšti susižavėjimą jo nauju prašmatniu turkiškų raštu 
margintu kaklaraiščiu, tikėdamasi, kad jis neišgirs nenuoširdu- 
mo jos balse. 

— Kaip laikėsi jūsų brangieji namiškiai, kai aplankėte juos va- 
sarą? — paklausė jis. 

- Mano namiškiai sveiki, ačiū. O vestuvės buvo labai gra- 
ŽiOS. 

— Iš freken Olsdater girdėjau, kad jūs ir jūsų vaikinas, deja, 
nutraukėte sužadėtuves. 

- Taip. Larsas nebegalėjo ilgiau manęs laukti. 

- Ar dėl to jaučiatės nelaiminga, Ana? 

- Manau, tai tik į gera mums abiem, - diplomatiškai atsakė 
Ana, bededanti į burną kąsnelį žuvies. Iš tiesų ji tik norėjo kuo 
greičiau eiti gulti ir svajoti apie Jensą. 

Po kavos freken Olsdater atnešė į svetainę grafiną brendžio 
ponui Bajeriui ir, didžiam Anos nustebimui, kibirėlį su ledu, 
kuriame buvo butelis šampano. Jai, regis, gerokai per vėlu gerti 
alkoholį, ir dingtelėjo, gal ponas Bajeris laukia kokių svečių. 

- Išėjusi uždarykite duris, - pasakė jis freken Olsdater, ir šei- 
mininkė pakluso. 

- Dabar, Ana, mano brangioji panele, turiu jums šį tą pasaky- 
ti, - tarė ponas Bajeris ir atsikrenkštė. - Būsite pastebėjusi, kaip 

mano palankumas jums sustiprėjo per tą laiką, kai čia su ma- 
nimi gyvenate. Ir, tikiuosi, vertinate mano pastangas vadovauti 
jums siekiant dainininkės karjeros. 

— Be abejo, vertinu, pone Bajeri, nežinau kaip ir atsidėkoti. | 

— Meskime į šalį tuos formalumus, Ana, būkite gera, vadinki- 
te mane Francu. Dabar jau gana gerai mane pažįstate... 

Ana žvelgė į staiga nutilusį poną Bajerį. Pirmą kartą nuo tada, 
kai su juo susipažino, jis, regis, neberanda žodžių. Pagaliau atsi- 
gavo ir ėmė kalbėti toliau. | 

— Matote, Ana, aš visa tai dariau ne vien tam, kad ugdyčiau 
jūsų talentą, bet ir todėl, kad... kad pasijutau jus mylįs. Žino- 
ma, būdamas padorus negalėjau apie tai prabilti, kol buvote 
pasižadėjusi kitam, bet dabar jūs laisva, na... ir šią vasarą, kai 
buvome išsiskyrę, aš aiškiai suvokiau, kokie stiprūs mano jaus- 
mai. Žinau turėsiąs vėl jus palikti čia vieną, grįžti prie motinos, 
ir visai nežinia, kiek laiko manęs nebus. Tad pamaniau būsiant 
geriausia išsakyti savo ketinimus dabar. - Jis akimirką stabte- 
lėjo ir giliai įkvėpė. - Ana, ar padarysite man garbę ištekėdama 
už manęs? 

Ana priblokšta tylomis žvelgė į jį, nepajėgdama sutramdyti 
pasibaisėjimo taip, kad jis neatsispindėtų veide. 

Bematant pastebėjęs jos veido išraišką jis vėl atsikrenkštė. 

- Suprantu, pasipiršdamas jus gal ir nustebinau. Bet, Ana, 
nejaugi nematote, kad mudu galėtume būti kartu? Kol kas gerai 
darbavausi jūsų karjeros labui, ir jau aukštai iškilote čia, Kristia- 
nijoje. Bet Norvegija labai maža šalis, per maža jūsų talentui. Jau 
parašiau keliems vadovaujantiems muzikams ir koncertų plana- 
vimo komitetams Danijoje, Vokietijoje ir Paryžiuje, papasako- 
jau apie jūsų talentą. Be abejo, po vakarykščio spektaklio jie ir 
patys apie jus sužinos. Jei mes susituoktume, galėčiau keliauti su 
jumis po Europą, kai dainuosite didžiosiose koncertų salėse. Ga- 

lėčiau jus globoti, prižiūrėti... Daugelį metų laukiau ieškodamas 
tokio talento kaip jūsų. Ir, be abejo, - pridūrė jis skubotai, - jūs 
užvaldėte mano širdį. 

— Aišku, - Ana tvardėsi žinodama, kad turi atsakyti. 

- Juk pamilote mane? 

— Taip, ir aš... esu dėkinga. 

— Manau, būsime gera pora - ir scenos reikaluose, ir už jos. 
Galų gale gyvenate po mano stogu jau beveik metus ir žinote 
visus mano blogus įpročius, - sukikeno jis. - Tikiuosi, ir kai ku- 
riuos gerus. Todėl mūsų vedybos nebus toks didelis šuolis, kaip 
jums galėtų pasirodyti, - daug kas mūsų gyvenime liks taip pat 
kaip dabar. 

Aną net nupurtė supratus, kokių kitokių dalykų ponas Baje- 
ris tikėsis. 

- Jūs tylite, mano brangioji Ana. Matau, nustebinau jus. Aš 
įsivaizdavau, kad tokia ir bus natūrali mudviejų santykių eiga, o 
jūs turbūt nedrįsote apie tai galvoti. 

Gryna teisybė, pagalvojo Ana. 

- Taip, - atsakė ji. | 

- Švęsti su šampanu gal buvo kiek įžūlu iš mano pusės. Dabar 
matau, kad turiu duoti jums šiek tiek laiko apgalvoti mano pa- 
siūlymą. Ar pagalvosite apie tai, Ana? 

- Žinoma, pone Bajeri... Francai. Suteikėte man garbę pasi- 
piršdamas, - pajėgė ji išlementi. 

— Būsiu išvykęs mažiausiai dvi savaites, gal ir ilgiau, gal tai 
suteiks jums galimybę viską apsvarstyti. Melsiuosi ir tikėsiuosi, 
kad jūsų atsakymas bus teigiamas. Kai gyvenote čia pas mane, 
supratau, koks esu vienišas po žmonos mirties. 

Jis atrodė taip baisiai nusiminęs, kad Ana net panoro jį pa- 
guosti - lygiai taip, kaip būtų guodusi savo tėvą. Nusikračiusi tos 
minties ji atsistojo jausdama, kad nebėra daugiau ką sakyti. 

- Aš labai gerai apgalvosiu tai, ko paprašėte. Atsakysiu, kai 
grįšite. Labanakt... Francai. 

Ana turėjo tramdyti save, kad nesileistų bėgti iš svetainės, bet 
išėjusi į koridorių pagreitino žingsnį. Įėjusi į savo miegamąjį, 
uždarė duris ir užsirakino. Susmukusi ant lovos susiėmė galvą 
vis dar nepajėgdama suprasti, kas ką tik įvyko. Ėmė raustis at- 
mintyje, gal prisimins, kaip būtų netyčia leidusi ponui Bajeriui 
patikėti, kad kada nors už jo ištekės. Buvo įsitikinusi - visada el- 
gėsi tinkamai. Neprisiminė, kad būtų kada nors su juo flirtavusi 
ar į jį „žvilgčiojusi , kaip sakydavo „Pero Giunto“ šokėjos. 

Tačiau, pripažino Ana, jos tėvai sutiko, kad ji gyvens po jo sto- 
gu, leido jam maitinti ją, rengti ir suteikti galimybių, apie kokias 
būtų negalėjusi nė pasvajoti. O ką jau kalbėti apie jos tėvui duotą 
pinigų sumą. Ir kai tiek daug jos labui padarė, kodėl jam nemany- 
ti, kad atlygis už visas tas pastangas bus ilgalaikis jų ryšys? 

— O, Dieve, aš neištversiu... - dejavo Ana. 

Galimi pono Bajerio piršlybų padariniai gali būti baisūs. Jei- 
gu ji atsisakys tekėti, bus nebeįmanoma toliau čia gyventi. Ir 
kurgi ji eis? 

Tada Ana suprato, kaip yra nuo jo priklausoma. Ir kiek daug 
merginų ar net vyresnių moterų, gal tokių kaip freken Olsdater, 
mielai pasinaudotų proga tapti jo žmona. Jis turtingas, kultūrin- 
gas, priimamas aukščiausiuose Kristianijos sluoksniuose. Be to, 
jis geras ir pagarbus. Bet turbūt triskart už ją vyresnis. 

O dar svarbiau... Ana prisiminė sau duotą priesaiką. Ji nemyli 
pono Bajerio. Ji myli Jensą Halvorseną. 

Rytojaus vakarą po spektaklio, kuriame jautėsi vangi ir neįdomi, 
palyginti su pirmuoju, Ana pamatė už durų laukiantį Jensą. 

— Ką čia veiki? - sušnypštė ji. Pastebėjusi savo karietą nusku- 
bėjo prie jos. - Dar kas nors pamatys. 

— Nebijok, Ana, aš neketinu gadinti tavo reputacijos. Tik no- 
rėjau ir aš pasakyti, kokia nuostabi buvai pirmajame spektaklyje. 
Ir paklausti, ar šiandien esi visai sveika. 

Tai išgirdusi ji sustojo ir atsigręžė. 

— Ką nori pasakyti? 

- Šįvakar, kai į tave žiūrėjau, atrodei kaip nesava. Niekas kitas 
to nebus pastebėjęs, užtikrinu. Vaidinai puikiai. 

- Iš kur tu gali žinoti, ką aš jaučiu? - paklausė ji apsiašarojusi 
iš palengvėjimo, kad jis kažkaip sužinojo. 

- Vadinasi, nesuklydau, - tarė Jensas, kai jiems priėjus prie 
karietos vežikas atidarė Anai dureles. - Ar galiu padėti? 

- Aš... nežinau... Man reikia važiuoti namo. 

- Suprantu, bet mes turim pasikalbėti - vieni, - tarė jis tyliai, 
kad nenugirstų vežikas. - Bent paimk mano adresą, - jis įsprau- 
dė Anai į ranką skiautelę popieriaus. - Rytoj Otas, mano šeimi- 
ninkas, išeis pas vieną iš savo privačių mokinių. Būsiu vienas 
bute tarp ketvirtos ir penktos. 

— Man... reikės pagalvoti, - sumurmėjo ji, tada nusisuko ir 
užlipo laipteliais į karietą. 

Vežikas uždarė dureles, ir Ana susmuko ant sėdynės. Matė, 
kaip Jensas mojuoja, paskui perkreipusi kaklą žiūrėjo pro karie- 
tos langą, kaip jis eina skersai gatvę į Engebreto kavinę. Karietai 
pajudėjus ji atsilošė sėdynėje, širdis daužėsi. Ana puikiausiai ži- 
nojo, kaip nepadoru lankytis pas vyriškį, kai jis tik vienas savo 
bute, bet taip pat jautė, kad būtina su kuo nors pasikalbėti apie 
tai, kas vakar nutiko su ponu Bajeriu. 

- Šią popietę ketvirtą turiu būti teatre, - kitą dieną po pusry- 
čių Ana pasakė freken Olsdater. - Ponas Josefsonas liepė ateiti į 
repeticiją, nes jam nepatinka scena antrame veiksme. 

— Vakarienės grįši? 

- Taip, tikiuosi. Nemanau, kad repeticija užtruktų ilgiau nei 
dvi valandas, 

Anai gal tik pasirodė, bet freken Olsdater pažvelgė į ją taip, 
kaip jos motina žvelgtų žinodama, kad duktė meluoja. 

— Tai gerai. Ar nori, kad po repeticijos parvežtų karieta? 

— Ne, tramvajai dar važiuos, aš lengvai rasiu kelią namo. 

Ana atsistojo ir kaip įmanydama ramiau nuėjo nuo pusryčių 
stalo. 

Vėliau išeidama iš buto anaiptol nebebuvo tokia rami, 

Kai įlipo į tramvajų, širdis baladojosi taip garsiai, kad ji ste- 
bėjosi, kaip to negirdi greta sėdintys. Kitoje stotelėje išlipusi nu- 
skubėjo prie namo, kurio adresą davė Jensas. Ana mėgino patei- 
sinti savo veiksmus sakydama sau, kad jis vienintelis jos draugas 
Kristianijoje ir vienintelis, kuriuo galima pasitikėti. 

— Atėjai, - šypsodamasis tarė Jensas, atidaręs buto duris. — 
Prašom į vidų. 

— Ačiū. 

Ana nusekė jam iš paskos ir ilgu koridoriumi nuėjo į erdvią 
elegantiškai apstatytą svetainę, panašią į pono Bajerio. 

— Gal norėtum arbatos? Nors, įspėju, pats turėsiu išvirti, nes 
tarnaitė trečią valandą išėjo. 

- Ne, ačiū. Gėriau arbatos prieš išeidama, o kelionė nebuvo 
ilga. 

- Gal malonėsi atsisėsti? - mostelėjo jis į kėdę. 

— Ačiū. - Ana atsisėdo apsidžiaugusi, kad kėdė netoli židinio, 
nes ji drebėjo krečiama šalčio ir nerimo. Jensas atsisėdo prie- 
šais. - Šis butas atrodo labai patogus, - drįso ji pasakyti. 

— Jei būtum mačiusi, kur gyvenau anksčiau... - purtydamas 
galvą nusijuokė Jensas. - Na, sakykim, man pasisekė, kad gavau 
kitokį butą. Bet negaiškim laiko plepalams, Ana. Kas nutiko? Ar 
gali apie tai kalbėti? 

— O, Dieve! - Ana pridėjo delną prie kaktos. - Tai... sudė- 
tinga. 

— Sunkiai išsprendžiami dalykai dažnai ir būna sudėtingi. 

— Dalykas tas, kad ponas Bajeris paprašė mano rankos. 

- Aišku, - linktelėjo Jensas, iš pažiūros likęs ramus, tik stip- 
riai sugniaužė kumščius. - Ir ką jam atsakei? 

— Vakar anksti rytą jis išvyko į Driobaką, jo motina miršta, jis 
ją slaugo. Turiu atsakyti tada, kai grįš. 

— Kada tai bus? 

- Manau, kai pasimirs motina. 

- Atsakyk man atvirai: ką jautei, kai jis pasipiršo? 

- Aš pasibaisėjau. Ir kartu jaučiausi kalta. Turi suprasti, koks 
ponas Bajeris man buvo geras. Jis man tiek daug davė. 

- Ana, visa tai, ką dabar turi, tau davė tavo talentas. 

— Taip, bet jis mane išugdė ir suteikė galimybių, apie kurias nė 
nenumaniau gyvendama Hedalyje. 

- Tada judu lygūs. 

— Aš taip nesijaučiu, - laikėsi savo Ana. - Ir, kai atsisakysiu, 
kur man tada dėtis? 

— Tai nori atsisakyti? 

— Žinoma! Juk būtų tas pats, kas tekėti už savo senelio! Jam 
jau turbūt gerokai daugiau nei penkiasdešimt. Bet tada turėsiu 
išsikelti iš buto ir tikrai įgysiu priešą. 

- Aš turiu daugybę priešų, Ana, - atsiduso Jensas. - Net jei 
pats dėl to esu kaltas. Bet ponas Bajeris Kristianijoje nėra toks 
galingas, kaip atrodo jam pačiam ar tau. 

- Galbūt, bet kur man eiti, Jensai? 

Tada įsivyravo tyla, abu galvojo apie tai, kas pasakyta, Taip 
pat ir kas nepasakyta. Pirmas prabilo Jensas. 

— Ana, man labai sunku ką nors pasakyti apie tavo ateitį. Iki 
vasaros būčiau pasiūlęs tau viską, ką pasiūlytų ir ponas Bajeris, 
be to, tu moteris, todėl gyvenimas tave varžo daug labiau. Tačiau 
turi prisiminti, kad dabar tave lydi sėkmė, nepriklausomai nuo 
kitų, - esi žvaigždė, iškilusi Kristianijos danguje. Ponas Bajeris 
tau ne taip ir reikalingas, kaip įsivaizduoji. 

- Na, nežinosiu, kaip jis man reikalingas, kol neapsispręsiu, 
tiesą? 

— Taip, - nusišypsojo Jensas dėl tokio Anos pragmatišku- 
mo. - Žinai, ką tau jaučiu, Ana, bet nors širdis trokšta pasiū- 
lyti tau viską, nenumanau, kokia bus mano materialinė padėtis 
ateityje. Tačiau patikėk, būsiu nelaimingiausias Kristianijoje, jei 
imsi ir ištekėsi už pono Bajerio. Ne vien dėl savų egoistinių prie- 
žasčių, - dar ir dėl tavęs, nes žinau, kad jo nemyli. 

Tada Ana suprato, kokia baisi ta padėtis turi atrodyti Jensui, 

nevaržomai prisipažinusiam, kad ją myli, nors ji dar nepasakė 
taip pat jį mylinti. Susijaudinusi ji atsistojo ketindama išeiti. 

- Atleisk, Jensai, nereikėjo man čia eiti. Tai tiesiog... - ji ieš- 
kojo žodžio, kurį ištartų ponas Bajeris, - nepadoru. 

- Sutinku, man sunku išgirsti, kad kitas vyras prisipažino 
tave mylįs. Nors dauguma žmonių Kristianijoje sveikintų tave, 
jei sutiktum už jo tekėti. 

- Taip, tikrai. - Ji nusisuko nuo jo ir nuėjo prie durų. - Iš 
tiesų labai apgailestauju, bet jau turiu eiti. 

Ana atidarė duris, bet pajuto, kaip Jenso ranka nutvėrė ją už 
rankos ir įtempė atgal į kambarį. 

- Būk gera, kad ir kaip viskas klostosi, negaiškim šių pirmųjų 
akimirkų, kai esam vieni. - Jis žengė arčiau ir švelniai suėmė 
delnais Anos veidą. - Aš myliu tave, Ana. Kartočiau tai be galo. 
Aš myliu tave. 

Tada pirmą kartą Ana patikėjo, kad tai tiesa. Dabar juodu 
buvo taip arti vienas kito, kad ji net jautė jo spinduliuojamą 
karštį. 

- Galbūt, kad apsispręstum, tau svarbu prisipažinti sau ir 
man, kodėl čia atėjai, - tarė jis. - Prisipažink, Ana, tu myli mane, 
myli... 

Anai nespėjus sustabdyti jis jau bučiavo ją. Ir per mažiausią 
sekundės dalelę Ana pajuto, kaip jos lūpos atsako, visai be jos 
pačios leidimo. Ji žinojo, kaip tai negerai, bet buvo jau per vėlu, 
nes tas pojūtis buvo toks nuostabus ir taip ilgai lauktas, kad ne- 
buvo jokios priežasties, dėl kurios turėtų jo atsisakyti. 

- Ar jau pasakysi man? - maldavo jis Anai išeinant. 

Ji atsigręžė. 

- Taip, Jensai Halvorsenai. Aš tave myliu. 

Po valandos Ana atsirakino pono Bajerio buto duris. Jau mokėsi 
vaidinti teatre, tad buvo pasiruošusi, kai freken Olsdater užklu- 
po ją pusiaukelėje į miegamąjį. 

— Kaip repeticija, Ana? 

- Sekėsi gerai, ačiū. 

- Kada norėsi vakarienės? 

- Šįvakar gal galėčiau nusinešti padėklą į savo kambarį, jei tai 
nesudarys didelio vargo? Jaučiuosi visai išsekusi po vakarykščio 
spektaklio ir šiandienos repeticijos. 

- Žinoma. Gal pripilti tau vonią? 

- Būtų nuostabu, ačiū, - atsakė Ana eidama į savo kambarį. 

Su palengvėjimu užsidarė duris. Metėsi ant lovos ir džiugiai 
susijaudinusi stipriai apglėbė save, prisimindama Jenso lūpas 
prie savo lūpų. Jau žinojo - nesvarbu, kas paskui nutiks, ji turi 
atsisakyti tekėti už pono Bajerio. 


Kitą vakarą teatre ėmė pašnibždomis sklisti nauji gandai. 

— Girdėjau, kad jis atvyksta. 

— Ne, jis pavėlavo į traukinį Bergene, 

- Na, kažkas nugirdo, kaip ponas Josefsonas kalbėjosi su 
ponu Henumųu, ir orkestrantus šiandien sukvietė anksti... 

Ana žinojo, kas vienintelis gali patvirtinti išgirstus gandus, 
tad ir paprašė jį pakviesti. Po kelių minučių į jos persirengimo 
kambarį atėjo Rūdė, 

— Kvietėt mane, freken Ana? 

- Taip. Ar tai tiesa? Apie ką dabar kalbamasi teatre? 

— Kad į spektaklį ateis ponas Grygas? 

- Taip. 

— Na... - Rūdė susikryžiavo rankas ant liesos krūtinės. - Tai 
priklauso nuo to, kas jums pasakys. 

Ana atsidususi įdėjo Rūdei į delną pinigėlį, ir jis plačiai nu- 
sišypsojo. 

— Galiu patvirtinti, kad ponas Grygas sėdi su ponu Henumu 
ir ponu Josefsonu kabinete viršuje. Ar jis žiūrės spektaklį, nega- 
lėčiau pasakyti. Bet jei jau yra teatre, tai tikriausiai žiūrės. 

— Ačiū už informaciją, Rūde, - tarė ji berniukui einant prie 
durų. 

— Labai prašom, freken Ana. Linkiu sėkmės šįvakar. 

Kai davus ženklą pradėti aktoriai užėmė savo vietas užkuli- 
siuose, sujudimas ir triukšmingi aplodismentai anapus uždan- 
gos patvirtino, kad į žiūrovų salę įėjo iš tiesų labai svarbus as- 
muo. Laimė, Ana turėjo mažai laiko galvoti, kas dabar bus, nes 
orkestras užgrojo įžangą ir spektaklis prasidėjo. 

Prieš pat pasirodymą scenoje Ana pajuto kažką tempiant jai 
už rankovės. Atsigręžusi pamatė pritykinusį Rūdę. Prisidengęs 
burną ranka jis sušnibždėjo, kai Ana prie jo pasilenkė: 

- Tik prisiminkit, freken Ana, kaip nuolat man sako mama: 
net ir karalius neišbus nemyžęs. 

Aną nuo to taip suėmė juoko priepuolis, kad net užsiliko vei- 
de, kai ji įėjo į sceną. Jausdama iš orkestro duobės spinduliuo- 
jant Jenso meilę, Ana atsipalaidavo ir vaidino gerai kaip niekad. 
Po trijų valandų nusileidus uždangai viso teatro vos neapėmė 
isterija, kai pats Grygas nusilenkė iš savo ložės. Ana, stovėdama 
scenoje, tik ėmė puokštę po puokštės ir šypsojosi žemyn Jensui. 

- Myliu tave, - ištarė jis vien lūpomis. 

Uždangai galutinai nusileidus visi aktoriai buvo paprašyti pa- 
laukti scenoje, atėjo ir orkestrantai. Ana sugavo Jenso žvilgsnį, o 
jis pasiuntė jai oro bučinį. 

Galų gale ponas Josefsonas palydėjo į sceną liekną vyrą, tik 

vos aukštesnio už Anos ūgio. Trupė sutiko jį džiugiais plojimais. 
Ana atidžiai pažvelgusi suprato, kad Edvardas Grygas gerokai 
jaunesnis, nei ji vaizdavosi. Banguoti šviesūs plaukai buvo at- 
mesti atgal, o ūsais jis galėjo varžytis su ponu Bajeriu. Ana nepa- 
prastai nustebo, kai jis, priėjęs tiesiai prie jos, nusilenkė, paskui 
paėmęs ranką pabučiavo. 

— Freken Lanvik, kurdamas graudžias Solveigos dainas aš ir 
tikėjausi išgirsti tokį kaip jūsų balsą. 

Tada jis pasigręžęs užkalbino Henriką Klauseną, aktorių, vėl 
vaidinusį Perą, ir kitus pagrindinius aktorius. 

- Jaučiu turįs prašyti visų aktorių ir muzikantų atleidimo, 
kad buvau taip toli nuo šio teatro. Buvo... - Jis stabtelėjo, regis, 
prireikus iš kažkur gauti stiprybės, kad galėtų kalbėti toliau. - 
Buvo taip susiklosčiusios aplinkybės, sulaikiusios mane toli nuo 
čia, Dabar galiu tik nuoširdžiai dėkoti ponui Josefsonui ir ponui 
Henumui, sukūrusiems tokį spektaklį, kad didžiuojuosi prie jo 
prisidėjęs. Leiskite pasveikinti orkestrą, pavertusį mano kuklius 
kūrinėlius tokiu stebuklu, o aktorius ir dainininkus suteikus gy- 
vybę personažams. Dėkoju jums visiems. 

Aktoriams ir muzikantams einant iš scenos Edvardo Grygo 
žvilgsnis vėl sustojo ties Ana. Jis grįžo prie jos, paėmė už rankos, 
tada pamojo prieiti Liudvigui Josefsonui ir Johanui Henumui. 

— Ponai, kai jau pamačiau spektaklį, rytoj pasikalbėsime apie 
kai kuriuos nedidelius pakeitimus, o dabar dėkoju už tokį puikų 
pastatymą, kiek Žinau, esant sunkiai materialinei padėčiai. Pone 
Henumai, orkestras grojo kur kas geriau, nei galėjau įsivaizduo- 
ti. Jūs sukūrėte stebuklą. O dėl šios panelės, — tarė jis išraiškin- 
gomis mėlynomis akimis verdamas Aną, - tas, kas skyrė jai Sol- 
veigos vaidmenį, yra:genijus. 

- Ačiū, pone Grygai, - tarė Henumas. - Ana iš tikrųjų yra 
didelis naujas talentas. 

Tada ponas Grygas palinko prie Anos ir sušnibždėjo į ausį: 

— Mums dar reikės pasikalbėti, mano mieloji, nes aš galiu pa- 
dėti jūsų žvaigždei kilti. 

Tada šypsodamasis paleido jos ranką ir kreipėsi į poną Josef- 
soną. Nueidama nuo scenos Ana vėl kiek baimingai nusistebėjo, 
kur pasuko jos gyvenimas. Garsiausias Norvegijos kompozito- 
rius šįvakar viešai pagyrė jos talentą. Kai persirengė ir nusivalė 
grimą, sunkiai galėjo patikėti, kad čia ji - ta pati kaimo mergaitė, 
kiek daugiau nei prieš metus dainavusi tik namie savo karvėms. 

Nors, Žinoma, jau nebe ta pati. 

— Kad ir kas dabar esu, tokia jau esu, - sušnibždėjo sau liū- 
liuojama karietoje, kai arklys kaukšėdamas tempė ją pono Baje- 
rio buto link. 


Buvo neįprasta, kad Henumas su visais muzikantais po vakari- 
nio spektaklio ateitų į Engebreto kavinę. 

— Ponas Grygas atsiprašo, kad jo nebus kartu, bet, kaip žinote, 
jis tebeliūdi dėl tėvų mirties. Tačiaujis davė man tiek pinigų, kad 
jums visiems pataisys nuotaiką mažiausiai mėnesiui, - pranešė 
ponas Henumas, ir visi ėmė garsiai džiūgauti. 

Visų muzikantų nuotaika buvo pakili, iš dalies ją palaikė 
nesibaigiančios portveino ir akvavito porcijos, bet taip pat jie 
žinojo, kad, nors ligi šiol skurdžiai vertėsi iš algos ir beveik ne- 
sulaukdavo padėkų, šį vakarą jų pastangos buvo įvertintos paties 
kompozitoriaus nuoširdžiomis padėkomis ir pagyrimais. 

- Pone Halvorsenai, - pamojo Henumas, - ateikite šnektelėti 
su manimi valandėlę. 

Jensas priėjo prie dirigento. 

— Pamaniau, gal jums bus įdomu sužinoti - aš pasakiau ponui 

Grygui, kad jūs pradedantysis kompozitorius ir kad esu girdėjęs 
šį tą iš jūsų kūrybos. Simenas man sakė, kad visą vasarą kūrėte 
ir turite daugiau. 

- Ar manote, kad poną Grygą įmanoma prikalbinti pasižiū- 
rėti, ką esu parašęs? 

- Užtikrinti negaliu, bet tikrai žiriau, kad jis palaiko iš Norve- 
gijos kilusius talentus, tad tai įmanoma. Duokite man, ką turite 
iš savo muzikos, ir jūsų kompozicijas pateiksiu jam rytoj rytą, 
kai pas mane apsilankys. 

- Gerai, gerbiamas pone, labai jums dėkui. 

— Esu girdėjęs iš Simeno, kad vasarą ryžtingai apsisprendėte, 
nors ir buvo sunku. Muzikantas, pasirengęs viską aukoti dėl savo 
meno, nusipelno pagalbos, kokią tik galėsiu pasiūlyti. Na, dabar 
jau turiu eiti. Labanakt, pone Halvorsenai. 

Johanas Henumas linktelėjo Jensui ir išėjo iš kavinės. Jensas, 
susiradęs Simeną, tvirtai jį apkabino. 

— Kas čia dabar? Gal tau jau nebeužtenka moterų ir persime- 
tei prie vyrų? - paklausė nustebęs draugas. 

- Galir taip, - pajuokavo Jensas. - Bet ačiū tau, Simenai. Tik- 
rai esu tau dėkingas. 


X 5 X 

Vėlyvą kitos dienos rytą Anai į butą pasiuntinys atnešė laišką. 

- Kaip manai, nuo ko? - paklausė freken Olsdater, Anai žiū- 
rinėjant rašyseną. 

— Neturiu supratimo, - atsakė ši, atplėšė voką ir ėmė skaityti. 

Po kelių sekundžių Ana nustebusi pakėlė akis. 

— Rašo ponas Grygas, kompozitorius, Jis nori šią popietę pas 
mane čia apsilankyti. 

— Dievuli brangus! - Freken Olsdater sunerimusi pažvelgė į 

nenublizgintą sidabrą ant bufeto, paskui į laikrodį ant sienos. — 
Kada jis nori ateiti? 

— Ketvirtą. 

— Kokia garbė! Jei tik ponas Bajeris čia būtų ir jį sutiktų. Juk 
žinai, kaip jis vertina pono Grygo kūrybą. Atsiprašau, Ana, bet 
jei jau turėsim savo namuose tokį įžymų svečią, turiu tam pasi- 
ruošti. 

- Žinoma, - atsakė Ana šeimininkei išskubant iš kambario. 

Baigus valgyti Anai po krūtine iš nervų ėmė kilti nerimas. 
Nuėjusi persirengti ką nors tinkamesnio arbatai su garsiu kom- 
pozitoriumi ji apžvelgė naują gausią drabužių kolekciją. Viso- 
kias palaidinukes atmetusi, nes buvo tai per daug senamadės, tai 
per atviros ar per prastos, ji apsistojo prie dulsvai rausvo šilko 
suknios. 

Skirtą valandą suskambo durų skambutis, ir freken Olsdater 
įvedė svečią į svetainę. Po pietų buvo nupirkta gėlių, skubiai iš- 
kepta pyragaičių, mat freken Olsdater buvo susirūpinusi, kad jis 
gali ateiti ne vienas, tačiau Ana pakilo pasisveikinti tik su Edvar- 
du Grygu. 

- Mano mieloji freken Lanvik, ačiū, kad radote laiko susitikti 
su manimi nesusitarus iš anksto, - paėmęs pabučiavo jos ranką. 

— Malonėkite sėstis. Gal norėsite kavos ar arbatos? - užsikirs- 
dama kalbėjo Ana, nepratusi priimti svečių viena. 

— Gal stiklinę vandens? 

Freken Olsdater nežymiai linktelėjusi išėjo iš svetainės. 

— Deja, turiu mažai laiko, nes rytoj reikia grįžti į Bergeną, 
ir, kaip galite įsivaizduoti, dar daug ką teks aplankyti Kristia- 
nijoje. Bet aš norėjau susitikti su jumis, freken Lanvik. Jūs turi- 
te išskirtinį balsą, - nors nesigirsiu, kad pirmas jums tai sakau. 
Sužinojau, kad tai ponas Bajeris nukreipė jus siekti dainininkės 
karjeros. 

— Taip ir buvo, - pripažino ji. 

— O iš to, ką girdėjau vakar vakare, sprendžiu, kad jis pui- 
kiai pasidarbavo. Bet jo galimybės... ribotos, jei kalbėsime apie 
sąlygas jums atsiskleisti visa galia, kaip ir nusipelnėte. Būsiu 
laimingas asmeniškai pristatyti jus visos Europos muzikos sri- 
ties vadovams, nes jau netrukus keliauju į Kopenhagą ir Vo- 
kietiją ir galiu užsiminti apie jūsų talentą žmonėms, kuriuos 
ten pažįstu. Freken Lanvik, turite suprasti - nors mes ir labai 
tuo nepatenkinti, šiuo metu Norvegija yra tik taškelis visos 
Europos kultūros žemėlapyje. - Jis stabtelėjo ir nusišypsojo, iš 
Anos veido pamatęs, kad ji nelabai suprato. - Mėginu pasakyti, 
mano mieloji, kad noriu padėti jums toliau siekti karjeros ne 
tik mūsų tėvynėje. 

- Jūs nepaprastai geras, gerbiamas pone, man tai didelė garbė, 

- Bet visų pirma leiskite paklausti - ar jūs laisva ir galite ke- 
liauti? — tarė jis. 

Freken Olsdater įėjo su ąsotėliu vandens ir dviem stiklinė- 
mis. 

— Kai nebebus rodomas „Peras Giuntas“, taip, o kitų įsiparei- 
gojimų Norvegijoje neturiu. 

— Puiku, puiku, - tarė jis namų šeimininkei išėjus. - Ir nesate 
ištekėjusi ar šiuo metu susižadėjusi su kokiu jaunuoliu? 

— Nesu, gerbiamas pone. 

— Galiu įsivaizduoti, kad turite daug gerbėjų, ir ne vien dėl di- 
delio talento, bet ir dėl to, kad esate labai graži. Daugeliu bruožų 
primenate mano brangią žmoną Niną. Jos balsas taip pat kaip 
paukštės giesmininkės. Tad parašysiu jums iš Kopenhagos, ir 
žiūrėsime, ką galima padaryti pristatant jūsų išskirtinį balsą pla- 
tesniam pasauliui. Dabar jau turiu eiti. 

— Ačiū, kad apsilankėte, gerbiamas pone, - tarė Ana, kai jis 
"pakilo eiti. 

- Ir dar kartą noriu pasveikinti jus su puikiu pasirodymu. Jūs 
man teikiate įkvėpimo. Mes dar susitiksime, freken Lanvik, esu 
tuo tikras. Sudie. 

Jis pabučiavo Anai ranką, o tada pažvelgė tokiu žvilgsniu, 
kurį Ana jau buvo išmokusi atpažinti, - jis rodė susidomėjimą 
ja kaip moterimi. 

— Sudie, - atsakė ji tūptelėdama, ir Grygas išėjo. 


Alo 
K 

— Ką čia sakote, jis išvažiavo iš Kristianijos?! 

- Sakau, kaip yra, jam reikia grįžti į Bergeną. 

- Tada viskas žlugo! Vienas Dievas težino, kada jis grįš. 

Jensas klestelėjo ant savo nepatogios kėdės orkestro duobėje 
ir gailiai pažvelgė į poną Henumą. 

— Yra ir gera žinia — prieš jam išvažiuojant man pavyko pa- 
siekti, kad pasiklausytų jūsų kūrinių. Ir štai ką jis man davė, - 
ponas Henumas padavė Jensui voką, adresuotą: Visiems suinte- 
resuotiesiems. 

Jensas spoksojo nesuprasdamas. 

- Kas čia yra? 

— Tai jo rekomendacinis laiškas Leipcigo konservatorijai. 

Jensas džiugiai kirto kumščiu per orą. Tas laiškas jam atveria 
vartus į ateitį. 


28 


- Kai baigsis „Pero Giunto“ sezonas, aš išvažiuosiu į Leip- 
cigą. Važiuok su manim, Ana, labai prašau, - maldavo Jensas, 
apglėbęs jos liauną kūną, kai juodu sėdėjo Oto buto svetainė- 
je. - Nepaliksiu tavęs Kristianijoje pono Bajerio naguose. Kai 
atsisakysi už jo tekėti, nemanau, kad jis elgsis garbingai. - Jen- 
sas švelniai pabučiavo ją į antakį. - Padarykim taip, kaip visi 
įsimylėjėliai romanuose, - pabėkim drauge. Sakai, tavo algą jis 
laiko savo žinioje? 

- Taip, bet juk atiduos man, jei paprašysiu, - Ana dvejoda- 
ma prikando lūpą. - Jensai, aš bjauriai išduočiau poną Bajerį, 
kai jis tiek daug padarė mano labui. O kas manęs laukia Leip- 
cige* 

- Na, kaipgi, Leipcigas yra Europos muzikos pasaulio centras! 
Tau tai būtų nuostabi proga. Juk pats ponas Grygas tau sakė, kad 
Kristianijos pasaulėlis mažas, o tavo talentas nusipelnęs plates- 
nės publikos, - įtikinėjo Jensas. - Ten gyvena jo kūrinių leidėjas, 
ir jis pats daug laiko praleidžia tame mieste. Tad niekas nesu- 
kliudytų jums atnaujinti pažinties. Ana, būk gera, pagalvok apie 
tai. Aš manau, kad tai vienintelis sprendimas mudviem. Šiuo 
metu jokio kito negaliu sugalvoti. 

Ana nerimaudama žvelgė į Jensą. Jai prireikė visų metų ap- 
siprasti Kristianijoje. O jei kitur gyventi neįpras? Be to, dabar, 

kai įgavo daugiau pasitikėjimo savimi, jai taip patinka būti Sol- 
veiga, be to, ilgėsis freken Olsdater ir Rūdės... Bet, antra vertus, 
kai pamėgindavo įsivaizduoti gyvenimą Kristianijoje be Jenso, 
jai skaudžiai suspausdavo širdį. 

— Suprantu, kad prašau labai daug, - tarė Jensas, įspėjęs jos 
mintis, - na, taip, gali čia likti ir tapti garsiausiu Norvegijos sopra- 
nu. Arba gali siekti aukščiau, gyventi meilėje su manimi ir turė- 
dama pasisekimą platesniu mastu. Bet, žinoma, tai nebus lengva, 
nes tu neturi pinigų, o aš turiu tik tiek, kiek motina davė užsimo- 
kėti už pragyvenimą ir mokslus Leipcige. Mes gyventume grynai 
muzika, meile ir tikėjimu savo talentais, - baigė jis iškalbingai. 

- Jensai, bet ką gi aš pasakyčiau savo tėvams? Ponas Bajeris 
tikrai pasiskųs dėl to, kaip su juo pasielgiau. Aš užtrauksiu ne- 
garbę savo šeimai. Negalėčiau ištverti, jei jie manytų... - Anos 
balsas nutrūko, ji pakėlė delnus prie kaktos. - Leisk man apie tai 
pagalvoti, man reikia laiko viską apmąstyti... 

- Žinoma, reikia, - maloniai sutiko Jensas. - Dar turim visą 
mėnesį, kol bus rodomas „Peras Giuntas“. 

— Ir aš negalėčiau... negalėčiau būti su tavimi, jei liktume ne- 
susituokę, - tarė Ana, raudonuodama iš pykčio, kad yra privers- 
ta kalbėti apie tokius dalykus. - Aš per amžius degčiau pragare, 
o mano motina verčiau pultų į savo verdantį katilą nei patirtų 
tokią gėdą. : 

Jensas sutramdė šypseną, sukeltą tokios gyvos Anos vaiz- 
duotės. 

- Taigi, freken Lanvik, - tarė jis imdamas ją už rankų, - ar lau- 
kiate, kad pasipirštų dar ir trečias gerbėjas iš visos jų virtinės? 

— Aišku, ne! Aš tik sakau... 

— Ana, - jis pabučiavo mažą rankutę, - žinau, ką pasakysi, ir 
suprantu. Ir pažadu — ar mes pabėgsim į Leipcigą, ar ne, norė- 
čiau tau pasipiršti. 

— Tikrai? 

- Taip, tikrai. Jei važiuosim į Leipcigą, prieš tai slapta susi- 
tuoksim, pažadu. Nenorėčiau apjuodinti tavo gero vardo. 

- Ačiū. 

Anai labai palengvėjo, kad Jenso ketinimai rimti. Kad jeigu 
jie iš tiesų „pabėgs“, - Aną net nupurtė apie tai pagalvojus, - jie 
bent bus vyras ir žmona Dievo akivaizdoje. 

— Sakyk, kada paršnopuos ponas Bajeris, geidžiantis tavo at- 
sakymo? - paklausė Jensas. 

- Nežinau, bet... - ji žvilgtelėjo į laikrodį ant sienos, ir ranka 
pakilo prie burnos, kai pamatė, kiek valandų, - žinau, kad tuoj 
pat turiu lėkti į teatrą. Man reikia ten būti pusantros valandos iki 
pakylant uždangai, nes reikia nusigrimuoti. 

— Žinoma. Bet, Ana, turi suprasti — jei neišvyksiu į Leipcigą, o 
tu atsisakysi tekėti už pono Bajerio, nujaučiu, kad tas ponas ap- 
kartins mums gyvenimą Kristianijoje. Eikš ir pabučiuok mane 
atsisveikindama. Dar matysiu tave scenoje, ir pažadėk, kad jau 
greitai duosi atsakymą. 


"Po spektaklio Ana grįžo į butą jausdamasi visai išsekusi. Ji 
norėjo tik tuoj pat eiti gulti ir miegoti. 

- Ana, kaip sekėsi šįvakar? - freken Olsdater, atnešusi Anai 
karšto pieno, klausiamai žvelgė į ją padėdama nusivilkti suk- 
nelę. 

- Praėjo gerai, ačiū. 

— Puiku. Džiaugiuosi dėl tavęs, kjere. Turiu pasakyti, kad šį- 
vakar gavau telegramą iš pono Bajerio. Jo motina šiandien pa- 
simirė. Jis su seserimi dar liks per laidotuves, tada penktadienį 
grįš į Kristianiją. 

Jau po trijų dienų, pagalvojo Ana. 

- Liūdna žinia. 

- Taip, bet galbūt visiems lengviau, kai fru Bajer išsivadavusi 
iš skausmų. 

- O aš lauksiu pono Bajerio sugrįžtant, - pamelavo Ana fre- 
ken Olsdater einant iš kambario. 

Kai įsitaisiusi lovoje pagalvojo, kad jis grįš, nuo nervų pašir- 
džiuose tartum susimetė mazgai. 

Rytą tebegalvodama apie savo keblią padėtį Ana atėjo pus- 
ryčių. 

- Atrodai pablyškusi, Ana, kjare. Ar prastai miegojai? - pa- 
klausė freken Olsdater. 

- Šis tas neduoda ramybės galvai. 

— Tai gali pasipasakoti man. Gal aš galėsiu padėti. 

— Niekas čia nepadės, - atsiduso Ana. 

- Suprantu. - Freken Olsdater įdėmiai į ją žvelgė, bet primyg- 
tinai nebeklausinėjo. - Ar pietų norėsi? 

— Ne, turiu eiti... šiandien anksti reikia į teatrą. 

- Tad gerai, Ana. Pasimatysim per vakarienę. 

Kitas tris dienas freken Olsdater su padiene darbininke puolė 
viską valyti. Ana per tą laiką repetavo pasiaiškinimą ponui Baje- 
riui, kodėl nesutinkanti už jo tekėti. 

Nebuvo žinoma, kurią valandą jis pasirodys, bet pusę ket- 
virtos nebeištverdama įtampos bute Ana užsimetė apsiaustą 
su gobtuvu ir pasakė freken Olsdater einanti pasivaikščioti po 
parką. Šeimininkė metė į ją žvilgsnį, rodantį, kad ji netiki, bet 
ir ramiai su tuo susitaiko, - pastaruoju metu jos veido išraiška 
nuolat ir buvo tokia. 

Vėsus tyras oras kaip visada Aną atgaivino. Sėdėdama ant pa- 
mėgto suolelio ji žvelgė į fiordą, sidabru mirguliuojantį vandenį 
jau artėjančioje prieblandoje. 

Esu tokioje padėtyje, kokioje atsidūriau, tarė ji sau, ir nieko 
negaliu padaryti, tik būti dėkinga ir mandagiai elgtis, nes taip esu 
išauklėta. 

Kai atsistojusi pagalvojo apie savo tėvus, susigraudino iki 
ašarų. Jie parašė trumpą, bet palaikantį ją laišką, paguodė dėl 
nutrūkusių sužadėtuvių su Larsu ir jo staigaus išvykimo į Ame- 
riką. Tą akimirką iš visos širdies gailėjosi, kam ponas Bajeris ją 
surado, - būtų sau kaip niekur nieko gyvenusi Hedalyje ir ište- 
kėjusi už Larso. 

— Ponas Bajeris grįš kaip tik laiku, kad spėtų su tavimi pava- 
karieniauti, - tarė freken Olsdater, pasitikusi Aną prie durų. — 
Prileidau vonią ir padėjau suknelę. 

- Ačiū. 

Ana skubiai šovė pro ją ir ėmė ruoštis susirėmimui. 


- Ana, min elskede'! - tarė jis intymiai sveikindamasis, kai ji 
įėjo į valgomąjį. Paėmė jos rankutę savo didele ranka ir prisilies- 
damas ūsais pabučiavo. - Eikit šen, sėskitės. 

Kol jie valgė, jis pasakojo, kaip mirė motina, ir apie laidotu- 
ves. Ana šiek tiek tikėjosi, kad išgyvendamas sielvartą gal bus 
pamiršęs apie piršlybas. Tačiau, kai perėjo į svetainę gerti kavos 
ir brendžio, Ana pajuto jo pasikeitusią nuotaiką. 

- Taigi, mano brangioji panele, ar apgalvojote tą svarbų daly- 
ką, kaip buvau prašęs prieš išvažiuodamas? 

Ana mažais gurkšneliais siurbčiojo kavą, kad susikauptų 
prieš atsakydama, nors iš tiesų jau šimtus kartų buvo tarusi sau 
tuos žodžius. 


* mano mylimoji (norv.). 

— Pone Bajeri, man buvo didelė garbė ir malonė išgirsti jūsų 
siūlymą... 

- Tada aš laimingas! - pareiškė jis plačiai šypsodamasis. 

- Taip, bet gerai pagalvojusi jaučiu, kad turiu atsisakyti. 

Ana stebėjo, kaip keičiasi jo veido išraiška, siaurėja akys. 

- Ar galiu paklausti kodėl? 

- Todėl, kad nesijaučiu būsianti tokia žmona, kokios jums 
reikia. 

— Ką čia dabar paistot? 

— Aš nesu pratusi tvarkytis namuose ir nieko nemoku, nesu 
tokia išsilavinusi, kad priiminėčiau jūsų svečius ar... 

- Ana. - Išgirdus tuos žodžius pono Bajerio veido išraiška 
suminkštėjo, ir Ana suprato kvailai ėmusi derėtis ne iš to galo. - 
Jūs kaip visada kukli ir maloni man sakydama tokius dalykus, 
bet turite suprasti, kad visa tai nesvarbų. Už visas tas trūkstamas 
savybes su kaupu atlygina jūsų talentas, mane žavi jūsų jaunystė 
ir nekaltumas. Mano brangioji panele, visai nėra reikalo jums 
kuklintis ar jaustis esant nieko vertą. Iš tiesų jus labai pamilau. 
O dėl virimo - tai kam čia laikyčiau freken Olsdater? 

Stojo tyla, nes Ana stengėsi sugalvoti dar kokių nors prie- 
žasčių. 

— Pone Bajeri... 

— Ana, būkite gera, jau sakiau, vadinkite mane Francu. 

— Francai, kad ir ką sakot, nors ir esu labai pamaloninta, deja, 
negaliu priimti jūsų pasiūlymo. Štai ir viskas. 

— Ar yra kitas? 

Ana nejučia suvirpėjo staiga išgirdusi piktu tonu ištartą klau- 
simą. 

- Ne, aš... 

— Ana, kol dar nepasakėte nieko daugiau, turite žinoti - nors 
kelias pastarąsias savaites ir buvau toli nuo Kristianijos, čia aš 

turiu šnipų. Jei atsisakote mano pasiūlymo dėl to išvaizdaus 
niekšelio, kuris groja smuiku orkestre, tada norėčiau jus įspėti. 
Ne tik kaip jus mylintis vyras, norintis suteikti jums viską, apie 
ką svajojote, bet ir kaip patarėjas, vedantis jus į pasaulį, kurio dėl 
savo naivumo dar nesuprantate. 

Ana nieko neatsakė, bet numanė, kad iš jos veido puikiai ma- 
tyti, kaip yra sukrėsta. 

- Taigi! - Ponas Bajeris pliaukštelėjo sau per storas šlaunis. — 
Mat kaip. Regis, varžausi dėl jūsų palankumo su nuskurdėliu 
niekam tikusiu storžieviu orkestrantu. Taip ir žinojau, - tarė jis 
juokdamasis net atlošęs galvą. - Atsiprašau, bet, Ana, šįvakar 
man parodėte, kokia iš tiesų esate naivi. 

— Atleiskite man, bet - taip, mes tikrai mylime vienas kitą! — 
Dėl to, kad ponas Bajeris iš jos juokiasi, menkina tai, kas yra tarp 
jos ir Jenso, Anai sukilo pyktis. - Ir nesvarbu, ar jūs tam prita- 
riate, ar ne, tai tiesa, - tarė ji stodamasi. - Kai jau taip susiklostė, 
manau, man bus geriausia išeiti. Noriu padėkoti jums už viską, 
ką dėl manęs padarėte ir man davėte. Ir labai apgailestauju, jei 
mano atsisakymas jums nepatinka. | 

Jai skubiai einant prie durų ponas Bajeris dviem dideliais 
žingsniais pasivijo ir patraukė ją atgal. 

Palaukite, Ana, neišsiskirkime šitaip. Būkite gera, maldau- 
ju, atsisėskite ir mes pasikalbėsime. Anksčiau visada manimi 
pasitikėjote, ir dabar norėčiau parodyti, kaip klystate. Aš pažįstu 
tą vyrą, suprantu, kas jis toks ir kaip jus apžavėjo. Jūsų dėl nie- 
ko nekaltinu. Jūs tokia naivi, manote, kad esate įsimylėjusi. Ne- 
svarbu, ar dabar sutiksite su mano pasiūlymu, ar jį atmesite. Tas 
vyras pamins jūsų širdį ir jus sužlugdys, kaip jau yra sužiugdęs 
daug moterų. . 

- Ne, jūs jo nepažįstate... - Ana iš nevilties grąžė rankas, vei- 
du plūdo susierzinimo ašaros. 

— Na, na, pamėginkite išlikti rami. Jūs jau pasiduodate isteri- 
jai. Prašau jus, atsisėskime ir pasikalbėkime. 

Ana neteko jėgų ir leidosi vedama atgal prie kėdės. 

- Mano brangioji, - maloniai prabilo ponas Bajeris, - turite 
sužinoti apie ankstesnius pono Halvorseno santykius su kitomis 
moterimis. 

— Taip, aš Žinau, 

- Jorida Skrovset iš kordebaleto taip sielvartavo, kad net atsi- 
sakė grįžti į teatrą. O garsioji madam Hanson dėl to, kaip jis su ja 
pasielgė, taip kentėjo, kad turėjo važiuoti į užsienį atsigauti. Dėl 
to jūs šiuo metu ir vaidinate jos vaidmenį Kristianijos teatre. 

- Gerbiamas pone, aš tikrai žinau iš Jenso, kad... 

— Atleiskite, bet jūs apie tą žmogų nieko nežinote, Ana, - nu- 
traukė jis. - Suprantu, kad nesu jums tėvas, ir šiuo metu, deja, ne 
būsimasis vyras, todėl turiu mažai įtakos jūsų sprendimams. Bet 
vis tiek pasakysiu, nes nepaprastai man rūpite: Jensas Halvor- 
senas yra tikra nelaimė. Jis sutryps jus, kaip sutrypė kiekvieną 
moterį, kuriai taip nepasisekė, kad buvo įviliota į jo spąstus. Jis 
silpnas žmogus, o jo silpnybės yra moterys ir girtavimas. Bijausi 
dėl jūsų, tikrai bijausi nuo tada, kai tik sužinojau apie tą... ryšį. 

— Kada sužinojote? — sušnibždėjo Ana nedrįsdama į jį pa- 
žvelgti. 

— Jau seniai. Ir turėčiau įspėti - apie tai Žino visi teatre. Na, 
taip, tai sužinojęs ir suskubau pasipiršti, tiesiog todėl, kad noriu 
išgelbėti jus ir jūsų talentą nuo jūsų pačios. Žinau, kad jei pas jį 
nueisite, netrukus jis paliks jus dėl kitos. Negaliu net pagalvoti, 
kad mestumėte viską dėl savanaudžio kazanovos, kai mes jau 
tiek nuveikėme drauge. 

Ana tylėjo, o ponas Bajeris įsipylė antrą porciją brendžio. 

— Kadangi man nieko nesakote, aš pasakysiu, ką, mano ma- 
nymu, turėtume daryti. Jei ketinate būti su tuo žmogumi, tada, 

vien dėl to, kad neištversiu regėdamas neišvengiamą dramatišką 
atomazgą, sutinku - tuoj pat iš čia išeikite. Paskui, kai bus baigtas 
rodyti „Peras Giuntas, važiuokite su juo į Leipcigą. - Jis stebėjo 
apstulbusios Anos veidą ir tęsė: - Jei nuspręsite, kad tikrai to 
norite, tada atiduosiu algą, kurią užsidirbote teatre, ir keliaukite 
sau. Tačiau jei tai, ką sakiau, išgirs jūsų sąžinė ir būsite pasiren- 
gusi mesti poną Halvorseną ir tekėti už manęs, kai praėjus tam 
tikram laikui baigsis gedulas dėl mano motinos, tada prašom, 
galite pasilikti čia. Nėra reikalo skubėti - man tik svarbu, ką ke- 
tinate daryti. Būkite gera, Ana, maldauju, labai gerai apgalvokite 
savo sprendimą. Nes tai pakeis jūsų gyvenimą - arba į gerąją, 
arba į blogąją pusę. 

- Jei visa tai žinojote, kodėl nieko nesakėte anksčiau? - tyliai 
paklausė Ana. - Tikriausiai nujautėte, kad atsisakysiu tekėti už 
jūsų? 

- Tiesiog todėl, kad kaltinu save už tai, kas įvyko. Nebuvau 
Kristianijoje ir jūsų neapsaugojau. Dabar, kai grįžau, galiu pa- 
sakyti, kad apsaugosiu. Bet tik su sąlyga, kad nedelsdama išme- 
site iš savo gyvenimo Jensą Halvorseną. Jei būtumėte atstūmusi 
mane dėl kitokio gerbėjo, gal būčiau su tuo gailestingai susitai- 
kęs. Bet šiuo atveju negaliu, nes žinau, kad jis pražudys jus. 

Aš jį myliu, - vėl beprasmiškai pakartojo Ana. 

— Žinau, kad taip manote, ir suprantu, kaip jums bus sunku 
susitaikyti su mano reikalavimais. Bet kada nors, tikiuosi, jums 
paaiškės, kad veikiu tik jūsų labui. Dabar, manau, jau metas eiti 
miegoti. Ištvėriau kelias varginančias savaites ir dabar jaučiuosi 
visai nusialinęs. - Paėmęs jos ranką pabučiavo. - Labanakt, Ana, 
saldžių sapnų. 

Kitą vakarą Ana džiaugėsi galėjusi atvažiuoti į teatrą, kur viskas 
buvo taip pat kaip visada, ir tai ją ramino. Tą naktį nė bluosto ne- 
sudėjo nenuspręsdama, ko klausyti - proto ar širdies. Daug kas iš 
to, ką sakė ponas Bajeris, atrodytų teisinga, ypač pašaliečiui. Ji ir 
pati taip pagalvodavo apie Jensą, tad negalėtų kaltinti ko nors, jei 
mano taip pat. Ir, be abejo, visi patartų jai tekėti už pono Bajerio, o 
ne už nuskurėlio muzikanto. Tai būtų protingas sprendimas. 

Tačiau tie logiški protavimai dilemos neišsprendė, nes, kad 
ir į kurią pusę ji krypdavo, visiems laikams atsisakyti Jenso Hal- 
vorseno būtų tiesiog nepateisinama, 

Bent jau, pagalvojo Ana, eidama iš persirengimo kambario 
scenos link, po kelių minučių ji pamatys Jensą, meilės ir palaiky- 
mo kupinomis akimis žvelgiantį į ją iš orkestro duobės. Jau buvo 
parašiusi jam laiškelį, kad jiems reikia susitikti po spektaklio, ir 
per pirmąją pertrauką pasikvies Rūdę tą laiškelį jam perduoti. 
Vaidinimui prasidėjus Ana stengėsi raminti smarkiai plakančią 
širdį ir pati nusiraminti. Kai išėjo į sceną tardama pirmuosius 
žodžius, vogčiomis nuleido akis žemyn, ieškodama jo akių. 

Apėmė panika, kai pamatė, kad Jenso ten nėra. Ant jo kėdės 
sėdėjo kažkoks senyvas smulkus žmogelis. 

Pirmajam veiksmui pasibaigus Ana, kai tik nuėjo nuo scenos, 
į persirengimo kambarį pasikvietė Rūdę. 

— Sveikutė, freken Ana. Kaip laikotės? 

- Gerai, - pamelavo Ana. - Gal žinai, kur yra ponas Halvor- 
senas? Mačiau, kad jis šįvakar negroja. 

- Tikrai? Na, tai pirmą kartą jūs man pasakėte tokį dalyką, 
kurio dar nežinojau. Ar man eiti sužinoti? 

- Jei galėtum. 

— Gerai, bet tai kiek užtruks, todėl ateisiu per kitą pertrauką. 

Antrą veiksmą Ana prastūmė kankinama nevilties, o kai 
Rūdė, kaip žadėjęs, pasirodė jos persirengimo kambaryje, manė, 
gal nualps iš įtampos ir dėl to, ką jis gali pasakyti, 

- Atsakymas toks - niekas nieko nežino. Gal jis apsirgo, fre- 
ken Ana. Bet teatre jo tikrai nėra. | 

Likusią spektaklio dalį Ana atbuvo lyg trenkta į galvą. Kai tik 
aktoriai nusilenkė paskutinį kartą, ji skubiai persirengė, išbėgo 
iš teatro ir įsėdusi į karietą pasakė vežti į Jenso butą. Karietai 
sustojus prie namo, Ana išlipusi per petį šūktelėjo vežikui jos 
palaukti, tada nuskubėjo į vidų ir aukštyn laiptais. Gaudydama 
orą ėmė garsiai belsti į duris ir išgirdo artėjančius žingsnius. 

Durys atsidarė, ir ji išvydo Jensą. Su palengvėjimu susmuko 
jo glėbyje. | 

- Ačiū Dievui, ačiū Dievui. Aš... 

- Ana. 

Jis įsitempė Aną vidun ir vesdamasis į svetainę apglėbė vir- 
pančius pečius. 

— Kur tu buvai? Jau maniau, kad išvažiavai... Aš... 

— Ana, pamėgink nusiraminti. Leisk man paaiškinti. - Jensas 
nukreipė ją prie ilgo minkštasuolio su aukšta atkalte ir atsisėdo 
šalia. - Aš kaip visada nuvažiavau į teatrą, o tada Johanas Henu- 
mas pasakė, kad mano paslaugos orkestre nebereikalingos. Jie 
jau suradę mane pakeisiantį kitą smuikininką ir fleitininką. Pa- 
klausiau, ar taip bus tik laikinai, ir jis atsakė, kad ne. Sumokėjo 

man visą uždarbį, ir, prisiekiu, Ana, visiškai nežinau, kodėl man 
liepė eiti sau. 

— Aš žinau. O, gerasis Dieve... - Ana susiėmė už galvos. - Šį 
kartą, Jensai, tai nesusiję su tavo elgesiu, viskas tik per mane. 
Vakar vakare pasakiau ponui Bajeriui, kad negaliu už jo tekėti. 
Tada jis pasakė, kad viską žino apie mudu. Sakė mielai leisiąs 
likti su juo, jei aš nedelsdama nutrauksiu ryšį su tavimi. O jei ne, 
tai turėsiu išeiti iš jo namų. 

- O, Dieve, - atsiduso Jensas, viską supratęs. - Toliau jau ži- 
nome, manęs paprašė išeiti iš Kristianijos orkestro. Jis tikriausiai 
pasakė Henumui ir Josefsonui, kad aš darau blogą įtaką, nelei- 
džiu susikaupus dirbti jų naujajai žvaigždutei. 

— Atleisk man, Jensai. Nemaniau, kad ponas Bajeris galėtų 
taip pasielgti. 

— Aš tai žinojau ir jau esu sakęs, - subambėjo Jensas. - Ką 
gi, dabar bent paaiškėjo tokio skubaus atsisveikinimo su teatru 
priežastis. 

— Ką darysi? 

- Tiesą sakant, jau kraunuosi lagaminus. 

- Kur išvyksti? - pašiurpo Ana. 

- Į Leipcigą, kurgi daugiau. Šiaip ar taip, akivaizdu, kad čia 
nebėra man ateities. Nusprendžiau išvažiuoti kuo greičiau. 

-— Aišku. 

Ana nuleido akis, susikaupė, kad neleistų sau pravirkti išgir- 
dus tokią naujieną. 

— Ketinau tau šįvakar parašyti ir palikti laišką prie aktorių 
durų. 

— Ar gali prisiekti, kad būtum parašęs? Ar tik taip sakai ir 
ketinai tiesiog pradingti nė žodžio netaręs? 

— Ana, min kjere, eik šen. - Jensas ją apkabino ir švelniai 
paglostė nugarą. - Žinau, tau tai buvo labai sunkus laikas, bet ir 

aš turėjau sau tik kelias valandas nuo tada, kai Henumas mane 
atleido. Be abejo, ketinau pranešti, kur esu. Kodėl galėčiau ne- 
pranešti? Juk tai aš kviečiau tave vykti drauge, prisimeni? 

- Taip, taip... Tavo teisybė. - Ana nusišluostė akis. - Aš per- 
vargusi ir pernelyg susijaudinusi. Ir baisiai pykstu dėl to, kad už 
tai, ką padariau aš, nubaudė tave. 

- Na, nepyk. Juk žinai, vis tiek planavau išvažiuoti, bet tai 
įvyks šiek tiek anksčiau, nei tikėjausi. Ar ponas Bajeris labai ant 
tavęs niršo, mano mieloji? 

- Ne, jis visai nepyko. Pasakė nenorįs, kad sugriaučiau sau 
gyvenimą būdama su tavimi, ir linki mano labui, kad niekada su 
tavimi nebesusitikčiau. 

— Todėl be jokių ceremonijų mane taip skubiai ir išspyrė iš tos 
duobės - kad nebesusitiktume. Ką dabar darysi? 

— Ponas Bajeris man davė dieną apie tai pagalvoti. Kaip jis 
drįsta šitaip kištis į mano ir tavo gyvenimą! 

— Pakliuvom į keblią padėtį - mes abu, - atsiduso jis. - Na, aš 
rytoj išvažiuoju - konservatorijoje semestras prasidėjo tik prieš 
dvi savaites, tad būsiu nedaug praleidęs. O tu, jei nori, gali at- 
važiuoti pas mane į Leipcigą, kai tik bus baigtas rodyti „Peras 
Giuntas“. 

- Jensai, dėl to, ką jie tau padarė, aš nieku gyvu nebegrįšiu 
į teatrą! — net sudrebėjo Ana. - Nieko nelaukusi važiuosiu su 
tavimi. 

Jensas žvelgė į ją nustebęs. 

— Ar esi tikra, kad tai išmintinga, Ana? Jei išeisi nesibaigus se- 
zonui, niekada nebegalėsi dirbti Kristianijos teatre. Tavo vardas 
bus taip pat apjuodintas kaip mano. 

— Aš ir nebenorėsiu ten dirbti, - atšovė ji iš pasipiktinimo 
žibančiomis akimis. - Neleisiu niekam, kad ir kokie tie žmonės 
būtų galingi ir turtingi, taip elgtis, tartum būčiau jų nuosavybė. 

Jensą prajuokino tokia nuožmi jos veido išraiška. 

— Po ta švelnia išore sieloje tu tikra maištininkė, ar ne? 

— Mane auklėjo skirti gėrį nuo blogio, ir žinau, kad su tavimi 
pasielgta labai labai blogai. 

- Taip, tai tiesa, mieloji, deja, nieko nebegalim padaryti. Iš 
tikrųjų, Ana, nors ir kaip pyksti, įspėju tave, labai gerai pagalvok 
prieš važiuodama rytoj su manimi. Nekęsčiau savęs žinodamas, 
kad per mane sugriovei savo karjerą. Ir suprask, - nutildė jis 
Aną, kai buvo kažką besakanti, - aš taip kalbu ne todėl, kad ne- 
norėčiau vykti kartu su tavimi. Man tiktai kelia rūpestį, kad rytoj 
sėdę į keltą atsidursim Hamburge, o paskui visą naktį važiuosim 
traukiniu į Leipcigą, nežinodami, kur reikės galvą priglausti, kai 
ten nuvyksim. Ir dar kažin ar mane priims į konservatoriją. 

- Žinoma, priims, Jensai. Juk turi pono Grygo laišką. 

— Turiu, tai gal ir priims. Bet vėlgi - aš esu vyras ir galiu kęs- 
ti visokius nepatogumus, o tu - jauna panelė, turinti tam tikrų 
poreikių. 

- Panelė, kuri gimė kaime ir, kol neatvažiavo į Kristiani- 
ją, akyse nebuvo mačiusi išvietės namuose, - atkirto Ana. - Iš 
tikro, Jensai, jaučiu, kad stengiesi atkalbėti mane nuo kelionės 
drauge. 

— Na, nesakyk, kad neįspėjau, kai ten nusigausim. Taigi, - nu- 
sišypsojo jis staiga, - labai stengiausi atkalbėti, o tu nesutikai, 
kad mano susirūpinimas rimtas. Todėl mano sąžinė rami, Išvyk- 
sim rytoj auštant. Eik šen, Ana. Apsikabinkim ir pasisemkim 
jėgų tam rizikingam žygiui, į kurį leidžiamės. 

Jis pabučiavo Aną, ir visas nerimas dėl jo slapumo ir jos ap- 
sisprendimo tirpte ištirpo. Pagaliau jų lūpos atsiskyrė, Ana pri- 
glaudė galvą jam prie krūtinės, ir jis paglostė jai plaukus. 

— Žinoma, turim aptarti dar vieną dalyką. Visiems, kuriuos 
sutiksim kelionėje, juo labiau Leipcige, turim prisistatyti kaip 

susituokusi pora. Po šios nakties turi tapti fru Halvorsen pasau- 
lio akyse, nes niekas neišnuomos mums kambario, jei sužinos, 
kad esam nesusituokę. Kaip tau tai atrodo? 

— Man atrodo, kad turėsim susituokti, kai tik nuvyksim į 
Leipcigą. Aš esu prieš kokius nors... - Anos balsas užsikirto. 

- Žinoma, susituoksim. Nesijaudink, Ana, net jei mums tek- 
tų miegoti vienoje lovoje, patikėk, aš visada liksiu garbingas. Tad 
kol kas... - Jensas išėjo iš kambario ir netrukus grįžo nešinas 
maža aksomo dėžute, - turėsi mūvėti šitą. Čia mano senelės ves- 
tuvinis žiedas. Motina davė jį, kai išėjau iš namų, ir liepė par- 
duoti, jei prireiktų pinigų. Ar galiu tau užmauti ant piršto? 

Ana stebeilijo į paprastą ploną auksinį žiedelį. Vargu ar čia 
tokios „vestuvės“, kokias ji įsivaizdavo, bet suprato, kad kol kas 
bus gerai ir taip. 

- Myliu tave, fru Halvorsen, - tarė Jensas, švelniai mauda- 
mas žiedą Anai ant piršto. - Ir pažadėk - Leipcige susituoksim 
iš tikrųjų. Dabar jau turi eiti ruoštis rytdienai. Ar galėsi būti čia 
šeštą ryto? 

- Taip, būsiu, - atsakė ji eidama prie buto durų. - Tiktai kažin 
ar gerai miegosiu šiąnakt. 

— Ana, ar turi kiek nors pinigų? 

“- Ne, - prikando ji lūpą. - Ir kažin ar dabar galėčiau papra- 
šyti pono Bajerio savo algos. Būtų neteisinga. Aš taip baisiai nu- 
vilsiu jį ir kitus. 

- Tada būsim tikri vargšai, kol atsistosim ant kojų, - tarė jis 
truktelėdamas pečiais. 

— Taip. Labanakt, Jensai, — tarė ji ramiai. 

— Labanakt, mano meile. 


SAN 

Kai Ana parvažiavo, bute buvo tylu. Tykindama koridoriumi 
ji pamatė pro freken Olsdater kambario duris pasirodant susirū- 
pinusį šeimininkės veidą. 

— Aš nerimavau, Ana, - sušnibždėjo ji prieidama, - Ačiū Die- 
vui, ponas Bajeris šįvakar anksti atsigulė, nusiskundė, kad krečia 
šaltis. Kurgi tu buvai? 

— Mieste, - atsakė Ana, imdama už savo kambario durų ran- 
kenos, nes nebenorėjo niekam aiškintis. 

— Gal eikim į virtuvę? Pakaitinsiu pieno. 

— Aš... - Ana susitvardė. Ši moteris jai buvo tokia gera, ir būtų 
neteisinga palikti ją nieko nesakius. - Ačiū, - leidosi ji korido- 
riumi nuvedama į virtuvę. 

Gerdama karštą pieną Ana viską pasipasakojo freken Olsda- 
ter. Ir į pabaigą apsidžiaugė tai padariusi. 

— Na na, - sumurmėjo freken Olsdater, - kokia tu širdžių 
ėdikė, kjere. Vyrai, regis, neriasi iš kailio tavęs siekdami. Taigi 
nusprendei nieko nebelaukdama važiuoti į Leipcigą paskui savo 
smuikininką? 

— O ką man daugiau daryti? Ponas Bajeris sakė, kad turėsiu 
iš čia išeiti, jei tuoj pat nemesiu Jenso. O kai jis paprašė pono 
Henumo šitaip pasielgti su Jensu, nebenoriu likti Kristianijoje 
nė minutės ilgiau. 

— Ana, ar nemanai, kad ponas Bajeris tik mėgina tave apsau- 
goti? Kad širdies gilumoje trokšta tau tiktai gero? 

— Tai kad ne! Jam svarbu, ko jis nori, o ne ko noriu aš! 

— O kaip tavo karjera? Ana, juk tu tokia talentinga. Tai būtų 
per didelė auka - net dėl meilės. 

— Bet tai būtina - aš negaliu likti Kristianijoje be Jenso, - tvir- 
tino Ana. - O dainuoti galima bet kur visame pasaulyje. Pats 
ponas Grygas sakė man padėsiąs, jei kada paprašyčiau. 

— Taip, jis įtakingas mecenatas, - sutiko freken Olsdater. - Tai 
ką darysi dėl pinigų? 

- Ponas Bajeris sakė atiduosiąs man, ką užsidirbau teatre. Bet 
nusprendžiau nieko iš jo neprašyti, 

- Labai garbinga iš tavo pusės. Bet ir įsimylėjėliams reikia val- 
gyti ir turėti stogą virš galvos. - Freken Olsdater atsistojo, nuėjo 
prie indaujos stalčiaus ir išėmė skardinę dėžutę. Rakteliu, kurį 
nešiojosi ant grandinėlės aplink juosmenį, ją atrakino. Viduje 
buvo maišelis su monetomis, jį padavė Anai. - Štai. Čia mano 
santaupos. Dabar neturiu kur jų panaudoti, o tau reikia labiau 
negu man. Negaliu leisti, kad išeitum iš namų visai be nieko ten, 
kur nežinia, kas tavęs laukia. 

— Oi, bet aš negaliu... - spyrėsi Ana. 

- Gali ir paimsi, - tvirtai tarė freken Olsdater. - O kada nors, 
kai sužinosiu, kad jau dainuoji Leipcigo operoje, galėsi mane pa- 
sikviesti tavęs pažiūrėti ir taip atsilyginsi. 

- Ačiū, jūs tokia gera. - Ana nepaprastai susijaudino dėl tokio 
poelgio. Siektelėjusi paėmė freken Olsdater už rankos. - Turbūt 
manot, kad tai, ką darau, negerai. 

— Kas aš tokia, kad teisčiau? Ar tas apsisprendimas išeis į gera, 
af ne, tu vis tiek esi drąsi mergina, turinti tvirtus nusistatymus. 
Dėl to tavimi žaviuosi. Gal, kai apsiraminsi, parašysi ponui Ba- 
jeriui? | 

- Bijau, kad jis labai pyks. 

— Ne, Ana, nepyks, tiktai labai liūdės. Tau jis gal atrodo senas, 
bet žinok - žmogui senstant širdis lieka vis tokia pat. Nekaltink 
jo, kad tave įsimylėjo ir troško visam laikui pasilikti sau. Na, ka- 
dangi tau reikės keltis su vieversėliais, verčiau eik gulti ir kiek 
gali pamiegok. | 

— Gerai. 

— Ana, būk gera, parašyk man iš Leipcigo, kad žinočiau, ar tu 
saugi. Ne vienam ponui Bajeriui tavęs stigs šiuose namuose. Ir 
prisimink, kad turi jaunystę, talentą ir grožį. Nešvaistyk jų vel- 
tui - girdi? 

- Labai pasistengsiu nešvaistyti. Ačiū jums už viską. 

— O ką pasakysi savo tėvams? 

— Nežinau, - atsiduso Ana, - tikrai nežinau. Sudie. 


SAS 
Kai keltas jau pukšnojo iš fordo Hamburgo kryptimi ir iš jo ka- 
minų veržėsi dūmai ir garai, Ana vieniša stovėjo denyje stebėda- 
ma, kaip jos gimtinė dingsta rudens miglose. Ir spėliojo, ar dar 
kada ją pamatys. 

Po dvidešimt keturių valandų Ana ir Jensas pagaliau išlipo iš 
traukinio Leipcigo geležinkelio stotyje. Saulė buvo ką tik pate- 
kėjusi. Ana buvo taip išvargusi, kad vos ant kojų pastovėjo, tad 
Jensas nešė ir savo lagaminą, ir jos krepšį. Traukinys iš Ham- 
burgo į Leipcigą buvo miegamasis, bet nė katras nesiryžo leisti 
pinigų patogiai miegamnajai vietai. Abu visą naktį prasėdėjo ant 
kietų medinių sėdynių, o Jensas beveik iš karto ėmė snūduriuo- 
ti, jo galva nusviro Anai ant peties. Valandoms slenkant Ana vis 
labiau negalėjo patikėti tuo, ką padarė. 

Jiems išėjus iš pilnos skubančių žmonių stoties ir patraukus 
į miesto centrinę dalį bent jau rytas išaušo puikus. Nors Ana 
ir buvo pavargusi, širdis kiek pradžiugo išvydus Leipcigo gro- 
žybes. Plačiose grįstose gatvėse stovėjo aukšti didingi mūriniai 
pastatai, daugelis su puošniais frontonais ar drožiniais ir eilėmis 
dailių suveriamų langų. Praeiviai kalbėjo kapota kalba, Ana jau 
buvo girdėjusi taip kalbant ir per ilgą kelionę traukiniu iš Ham- 
burgo ir žinojo, kad jie kalba vokiškai. Jensas ją tikino galįs visai 
pakenčiamai susikalbėti, bet ji suprasdavo tik vieną kitą žodį, 
panašų į norvegišką. 

Pagaliau juodu atsidūrė centrinėje turgaus aikštėje, prie ku- 
rios stovėjo impozantiška miesto rotušė raudonu stogu, jos fa- 
sadą puošė arkos ir kolonos, dėmesį traukė aukštas laikrodžio 

bokštas su kupolu. Aikštė jau buvo pilna prekystalių, čia virte 
virė prekyba, klegėjo žmonių balsai. Jensas stabtelėjo prie pre- 
kystalio, kur kepėjas krovė šviežius kepinius. Ana įtraukė gardų 
kvapą ir pajuto, kaip yra išalkusi. 

Bet Jensas sustojo ne maistu apsirūpinti. 

- Entschuldigen Sie, bitte. Wissen Sie wo die Pension in der 
Elsterstrafie ist? | 

Ana nieko nesuprato iš to, ką atsakydamas šiurkščiai burbte- 
lėjo kepėjas. 

- Gerai, mes visai netoli nuo namo, kur nuomojami kamba- 
riai, - ponas Grygas patarė ten apsistoti, - tarė Jensas. 

Tai pasirodė esąs kuklus senoviškas medinis namas siauroje 
gatvelėje toliau nuo platesnės gatvės, Ana perskaitė jos pavadi- 
nimą - Elsterstrafėe. Čia aplinka iš tiesų nebe tokia kaip ten, kur 
pakeliui buvo matyti didingi statiniai, pagalvojo Ana, reikia būti 
apdairiems. Viskas atrodė gerokai apleista ir netvarkinga, bet 
prisiminusi, kad juodu neišgali gauti ko nors geriau, ji nusekė 
Jensui iš paskos, o jis, priėjęs prie durų, garsiai pabeldė belstuku. 
Po kelių minučių pasirodė moteris, skubiai rišdamasi ant nak- 
tinių marškinių užsimestą chalatą, ir Ana suvokė, kad dar labai 
anksti, - nebus daugiau nei septynios ryto, 

- Um Himmels willen, was wollen Sie denn?!"“ - suniurnėjo 
moteris. 

Jensas atsakė jai vokiškai, ir Ana iš viso to suprato tik herr 
Grieg. Tą vardą paminėjus moters veido išraiška suminkštėjo ir 
ji įsileido juos vidun. 

- Ji sako, kad visi kambariai užimti, bet jei mus atsiuntęs po- 
nas Grygas, tai laikinai galėsim apsistoti tarnaitės kambarėlyje 
pastogėje, - Jensas išvertė Anai. 


* Prašau atleisti. Ar žinote, kur yra pensionas Šarkų gatvėje? (Vok.) 
** Dėl Dievo, ko gi jums prireikė?! (Vok.) 

Jie lipo vis aukštyn siaurais mediniais girgždančiais laiptais. 
Pagaliau viršuje moteris stumtelėjo duris į nedidelį kambarėlį, 
įrengtą namo pastogėje. Iš baldų čia buvo tik siaura metalinė 
lova ir komoda, ant jos dubuo praustis ir asotis, bet atrodė bent 
jau švaru. 

Jensas, toliau su moterimi kalbėdamasis vokiškai, gestiku- 
liuodamas vis rodė į lovą, ir moteris linktelėjusi išėjo. 

— Pasakiau jai, kad čia pagyvensim, kol rasiu butą kitur. Pasa- 
kiau, kad lova mums abiem per siaura miegoti, tad ji suras man 
šiaudinį čiužinį. Aš miegosiu ant grindų. 

Juodu stovėjo dairydamiesi po kambarį ir iš nuovargio net 
nesikalbėjo, tada moteris grįžo su čiužiniu, Jensas išėmė iš kiše- 
nės kelias monetas. 

— Nur Goldmark, keine Kronen', - tarė moteris purtydama 
galvą. 

— Dabar paimkit kronas, vėliau šiandien išsikeisiu pinigus, — 
pasiūlė Jensas. 

Moteris nenorom sutiko, įsidėjo monetas į kišenę ir toliau 
aiškindama parodė į palovį, tada išėjo. 

Ana nedrąsiai atsisėdo. Iš nuovargio svaigo galva, bet svar- 
biau buvo tai, kad jai reikėjo pasinaudoti patogumais. Rausda- 
ma paklausė Jenso, ar moteris jam nesakiusi, kur tai yra. 

— Deja, tik čia, - jis taip pat parodė po lova. - Aš pastovėsiu 
už durų, kol tu... 

Užkaitusiais skruostais Ana sutiko ir, kai jis išėjo, padarė tai, 
ko troško jau prieš daug valandų. Virpėdama uždengė naktipuo- 
dį tam skirta muslino skiaute, tada leido grįžti Jensui. 

— Geriau? — nusišypsojo jis. 

- Taip, ačiū, - atsakė ji įsitempusi. 


* Tik aukso markėmis, jokių kronų (vok.). 

— Gerai. Dabar mums reikia pailsėti. 

Jensui nusirengiant Ana rausdama nusigręžė, o jis, likęs tik 
su medvilninėmis apatinėmis kelnėmis ir apatiniais marškiniais, 
atsigulė ant čiužinio ir apsiklojo apsiaustu. 

- Nesijaudink, aš slapčia nežvilgčiosiu, - sukikeno jis. - Pa- 
miegok, Ana. Abu tada pasijusim geriau. 

Pasiuntęs oro bučinį, jis apsivertė ant kito šono. 

Ana atsirišo apsiausto kaspinus, nusivilko sunkų sijoną ir pa- 
laidinukę, liko su marškiniais ir apatinėmis kelnėmis ligi kelių. Jau 
girdėdama tykų Jenso knarkimą, sklindantį nuo čiužinio, ji palin- 
do po šiurkščia vilnone antklode ir pasidėjo galvą ant pagalvės. 

Ką aš padariau? - pagalvojo. Ponas Bajeris sakė gryną tei- 
sybę. Ji naivi ir užsispyrusi ir net nestabtelėjo pagalvoti, kokie 
bus jos veiksmų padariniai. Dabar jau sudegino visus tiltus ir 
atsidūrė šiame baisiame ankštame kambarėlyje, miegos per kokį 
metrą nuo vyro, už kurio net nėra ištekėjusi, o intymius reikalus 
turės atlikti be jokio privatumo. 

- O, Viešpatie, atleisk man už skausmą, kurį sukėliau ki- 
tiems, - sušnibždėjo Ana į dangų, kur įsivaizdavo Jį esantį, šią 
akimirką į ją žvelgiantį ir nutremsiantį į požemio karalystę. Pa- 
galiau ji užmigo neramiu miegu. 


AKA 

Kai Jensas nubudęs krustelėjo, Ana jau buvo atsikėlusi, apsiren- 
gusi, ištroškusi nors puodelio vandens ir peralkusi. 

- Ar lova patogi? - paklausė Jensas rąžydamasis ir žiovauda- 
mas. 

— Įprasiu. 

— O dabar, - tarė Jensas rengdamasis - Ana tuo metu nu- 
sigręžė, - turim išsikeisti pinigų į aukso markes ir susirasti ko 

nors pavalgyti. Bet pirma paprašysiu tavęs išeiti iš kambario, o 
aš išeisiu, kai atliksiu reikalą. 

Apimta siaubo, kad jis pamatys, kas jau yra naktipuodyje, Ana 
išėjo. Tada pasibaisėjo, kai Jensas išėjo laikydamas naktipuodį. 

— Reikia paklausti savininkės, ką daryti su tuo, - tarė jis ir 
ėmė lipti laiptais žemyn. 

Ana degančiais skruostais lipo iš paskos. Gal ji ir buvo pa- 
prasta kaimo mergaitė prieš atvažiuodama į Kristianiją, bet 
niekada nebuvo susidūrusi su tokiais nehigieniškais, šlykščiais 
dalykais. Namie Hedalyje buvo paprasta išvietė lauke, bet kur 
kas priimtinesnė. Ji suprato, kad įpratusi prie modernaus vonios 
kambario pono Bajerio bute nė nepagalvodavo, kaip eiliniai did- 
miesčio gyventojai atsikrato savo išmatų. | 

Savininkę jie sutiko prieškambaryje, ir Jensas padavė jai 
naktipuodį tartum dubenį su sriuba. Toji linktelėjo ir moste- 
lėjo į užpakalinę namo pusę, bet naktipuodį iš jo vis dėlto pa- 
ėmė, 

- Gerai, tvarka. Eime paieškoti užkąsti, - tarė Jensas ir atidarė 
duris. 

Eidami pilnomis žmonių gatvėmis Ana su Jensu aptiko Bier- 
keller' nedidelės aikštės pakraštyje ir atsisėdo prie stalelio. Jensas 
užsakė alaus, ir abu pažvelgė į lentą, kur buvo kreida surašytas 
valgiaraštis. Ana nesuprato nė žodžio. 

- Na, yra Bratwurst - keptos dešros. Esu girdėjęs, kad ji labai 
gera, nors ir riebesnė negu mūsiškė, — tarė Jensas, versdamas 
jai valgiaraštį. Knodels“ - neklausk manęs, kas tai... Speck“ - tai 
turbūt kiauliena... 

— Manau, valgysiu tą patį, ką ir tu, - alsiai tarė Ana, kai ant 

* aludę (vok). 


** Kukuliai (vok.). 
*** Lašiniai (vok.). 

stalelio buvo padėta alaus ir dubenėlis su juoda duona. Nors la- 
biau norėjo vandens, ji paėmė bokalą ir ėmė malšinti troškulį. 

Ana žvelgė pro nešvarius langus į judrią aikštę. Moterys dau- 
giausia buvo su paprastomis tamsiomis suknelėmis ir baltomis 
arba pilkomis prijuostėmis, pabrėžiančiomis jų blyškią odą ir 
ryškius germaniškus bruožus. Ana tikėjosi Leipcige pamatyti 
daugiau puošnumo, nes buvo girdėjusi, kad tai vienas svarbiau- 
sių Europos miestų. Kartais pro šalį pravažiuodavo kokia karie- 
ta, šmėstelėdavo viduje sėdinčios turtingos moters daili skrybė- 
laitė su plunksnomis. 

Buvo atnešti pietūs, ir Ana sparčiai sudorojo bulves ir riebią 
dešrą, Į galvą jau trenkė alus, ir ji meiliai šypsojosi Jensui. 

- Kaip paprašyti vandens? 

— Sakyk: Ein Wasser, bitte, - atsakė Jensas, tada jo dėmesį 
patraukė gatvės orkestrėlis - muzikantai aikštės viduryje griežė 
srmuikeliais, pasidėję ant tako priešais kepurę pinigams. 

Ana stebėjo, kaip Jensas su malonumu atsilošia klausyda- 
masis. 

- Argi čia ne nuostabu? Čia mūsų likimas, esu tuo įsitiki- 
nęs. - Siekęs per stalelį jis paėmė Aną už rankos. - Tai kaip tau 
mūsų nuotykis kol kas? 

— Aš jaučiuosi nešvari, Jensai. Kai grįšim, kaip manai, gal bus 
galima paklausti savininkės, ar yra kur išsimaudyti ir išsiskalbti 
drabužius? 

Jensas įsmeigė į ją griežtą žvilgsnį. 

- Ana, ką tu, juk sakei esanti kaimo mergaitė, pratusi prie 
vargų. Ar tik tai pasakysi apie mūsų buvimą Leipcige? 

Ana ilgesingai pagalvojo apie Hedalį ir švarų ištirpintą snie- 
gą, kurio žiemą būdavo prikasama lauke, paskui kaitinama ant 
ugnies skalbimui. Ir švarius gaivius upokšnius, kur maudydavo- 
si vasarą. 

- Atleisk. Aš susidorosiu, tikrai, 

Jensas gurkštelėjo alaus iš antro bokalo. 

— Turėčiau padėkoti ponui Bajeriui, nes jis galų gale pastūmė- 
jo mane pasitikti ateities. 

- Džiaugiuosi, kad tau čia gera, Jensai. 

— Tikrai gera. Pauostyk orą, Ana. Jis net kitaip kvepia. Mieste 
klesti kūrybiškumas ir muzika. Pažvelk, kiek žmonių susirinko 
aplink tuos muzikantus! Ar esi mačiusi tai Kristianijoje? Čia mu- 
zika aukštinama, o ne pajuokiama kaip nuskurdėlių užsiėmimas, 
O dabar ir aš galėsiu būti tarp tų aukštinamųjų. - Jis baigė gerti 
bokalą ir atsistojęs numetė ant stalelio kelias monetas. - Dabar 
pasiimsiu pono Grygo laišką ir eisiu tiesiai į konservatoriją. Tai 
pradžia viso to, apie ką aš svajojau. 

Kai jie parėjo į kambarį, Jensas, pasirausęs savo lagamine, 
išsiėmė branginamąjį laišką. Tada pabučiavo Aną ir žengė prie 
durų. 

— Pailsėk, Ana, paskui aš tave pažadinsiu, parnešiu vyno ir 
gerų naujienų. 

- Gal paklaustum ko nors, ar negalėtų paklausyti, kaip aš dai- 
nuoju?.. | 

Bet durys jau buvo užsidariusios jam iš paskos. 

Ana susmuko ant lovos. Dabar jau suprato, kad šis „nuotykis“ 
jiems atsiliepia visai skirtingai. Jensas bėgo kažką pasitikdamas, 
o ji tiesiog pabėgo. O dabar, pagalvojo nusiminusi, nors ir nege- 
rai buvo pabėgti, jau visai nieko nebeįmanoma pakeisti. 

Jensas grįžo iš konservatorijos po kelių valandų, dar labiau 
apimtas euforijos. 

- Kai atėjęs pasiprašiau pas rektorių, daktarą Šleinicą, du- 
rininkas nužvelgė mane kaip kokį kaimo avigalvį. Tada pada- 
viau laišką, ir perskaitęs nunešė jį tiesiai į kabinetą! Daktaras 
"Šleinicas paprašė manęs pagriežti smuiku, dar paskambinti ką 

nors iš savo kūrinių. Ir nepatikėsi, - Jensas kirto kumščiu per 
orą, - jis man nusilenkė! Taip, Ana, jis tikrai man nusilenkė! 
Mes pasikalbėjom apie poną Grygą, ir jis pasakė, kad būsią 
malonu mokyti jo protėgė. Taigi rytoj pradedu studijas Leipci- 
go konservatorijoje. 

— Oi, Jensai! Tai nuostabu! - Ana pasistengė ištarti tai džiu- 
giai. 

— Grįždamas užsukau pas siuvėją ir gavau dvigubai sumokė- 
ti už tai, kad parūpintų tinkamesnių drabužių iki rytojaus ryto. 
Nenoriu pasirodyti kaip mulkis iš fiordų. Argi tai ne nuosta- 
bu? — Juokdamasis jis apkabino Aną per liemenį ir pakėlęs ją 
ėmė suktis. - O dabar, prieš eidami atšvęsti, turim persikelti į 
savo naująjį kambarį. 

- Ar jau suradai kur nors kitą? 

- Taip. Ne karaliaus rūmai, bet geresnis už šitą. Kol susikrau- 
si viską, aš nueisiu užmokėti savininkei tas markes, susitiksim 
apačioje. 

- Aš... 

Ana buvo besakanti, kad vargu ar viena paneš abiejų laga- 
minus, bet jis jau buvo išėjęs. Po kelių minučių uždususi nuo 
pastangų ji priėjo su daiktais prie Jenso prieškambaryje. 

— Gerai, eime į savo naująjį būstą, - pasakė Jensas. 

Ana išsekė paskui jį į gatvę ir nustebo pamačiusi, kad jis tik 
perėjo skersai gatvę ir eina į priešais stovintį namą. 

— Grįždamas pastebėjau lange skelbimą, kad išnuomojamas 
kambarys, ir pamaniau - užsuksiu pasiteirauti, - pridūrė jis. 

Namas buvo labai panašus į tą, iš kurio jie ką tik išėjo, bet 
kambarys antrame aukšte ir erdvesnis, jame buvo daugiau oro 
kvėpuoti negu ankštame pastogės kambarėlyje. Daugiausia vie- 
tos čia užėmė didelė metalinė lova, ir Anai širdis krūptelėjo su- 
pratus, kad čiužiniui ant grindų vietos nėra. 

- Kitoje laiptų aikštelės pusėje yra klozetas, dėl to, aišku, 
kambarys brangesnis, bet tau čia turėtų būti maloniau. Paten- 
kinta, Ana? 

- Taip, - stojiškai linktelėjo ji. 

— Gerai. 

Jis padavė kelias monetas frau Šneider, namo savininkei, - ši 
Anai pasirodė bent jau draugiškesnė negu anoji. 

- To užteks už pirmąją nuomos savaitę, - tarė Jensas kilnia- 
širdiškai šypsodamasis. 

- Kochen in den Zimmern ist untersagt. Abendbrot um punkt 
sieben Uhr. Essen Sie hier heute Abend? 

- Ji sako, kambaryje virti valgį draudžiama, bet kas vakarą 
lygiai septintą galėsim gauti vakarienę apačioje, - tyliai paaiški- 
no Jensas Anai. Tada jis kreipėsi į frau Šneider: - Atrodo, labai 
geras sumanymas. Kiek papildomai tai atsieis? 

Ir vėl iš rankų į rankas perėjo pinigai, tada durys pagaliau 
buvo uždarytos. 

— Nagi, frau Halvorsen, - plačiai nusišiepė Jensas, - kaip jums 
patinka šis jaunavedžių būstas? 

- Aš... 

Jensas išvydo baimę Anos veide, kai ji žvelgė į lovą. 

— Ana, eik šen pas mane. 

Ji priėjo, ir Jensas tvirtai ją priglaudė. 

- Na jau, na. Juk pažadėjau, kad neliesiu tavęs tol, kol neleisi. 
Bent galėsim vienas kitą sušildyti šaltomis Leipcigo naktimis, 

- Jensai, iš tikrųjų turim kuo greičiau susituokti, - paragino 
Ana. - Reikia susirasti liuteronų bažnyčią, kur mus sutuoks... 

- Susituoksim, bet kol kas nesukim dėl to galvos, - tarė jis 
prisitraukdamas Aną arčiau ir mėgindamas pabučiuoti į kaklą. 

- Jensai, tai, ką darom, yra nuodėmė prieš Dievą, - tarė ji 
atstumdama glamones. 

- Žinoma, teisybę sakai, - atsiduso Jensas jai į odą, tada pa- 
leido. - Na, mudu, ko gero, senokai nesiprausę, o paskui eisim į 
miestą užvalgyti ir išgerti. Gerai? - paklausė suėmęs už smakro 
ir pakėlęs, kad pažvelgtų jai į akis. 

- Gerai, - atsakė Ana su šypsena žvelgdama aukštyn į jį. 

Per kitas dvi savaites Ana ėmė įprasti prie vienodos kasdienės 
tvarkos. Bent surado kuo užsiimti per ilgas valandas, kai likdavo 
viena Jensui išėjus į konservatoriją. 

Artėjo žiema, rytą kambaryje būdavo labai šalta, todėl Jensui 
išėjus ji dažniausiai grįždavo į lovą ir susiriesdavo po vilnonėmis 
antklodėmis laukdama, kol įsidegs ugnis anglimis kūrenamoje 
krosnelėje ir kiek geriau sušildys. Tada nusiprausdavo ir apsi- 
rengdavo, išeidavo Leipcigo gatvėmis į turgų nusipirkti duonos 
ir šaltos mėsos griežinėlių savo pietums. 

"Karšto valgio jie gaudavo tik vakare iš frau Šneider. Dažniau- 
siai tai buvo kokia nors dešra su bulvėmis ar suzmekę virtiniai 
su neaišku iš ko pagamintu padažu. Ana pasiilgo šviežių daržo- 
vių ir sveiko vaikystės laikų maisto. 

Ji praleisdavo daug valandų mėgindama kurti laiškus, nes 
jautė turinti parašyti ponui Bajeriui ir savo tėvams. Laikydama 
Larso dovanotą plunksnakotį spėliodavo, ar jis jau Amerikoje, 
kaip buvo planavęs. O tomis akimirkomis, kai jausdavosi la- 
biausiai prislėgta, klausė savęs, gal vis dėlto reikėjo išvykti su 
Larsu. 

Leipcigas 
1876 metų spalio 1 


Gerbiamas pone Bajeri, 

kadangi manęs nebėra, jau žinote, kad išvykau į Leip- 
cigą. Ponas Halvorsenas mane vedė. Mes laimingi. Noriu 
padėkoti jums už viską, ką man davėte. Pasilikite mano 
algą iš Kristianijos teatro kaip dalį atlygio, ir tikiuosi, kad 
galėsite parduoti sukneles, kurias palikau, nes jos buvo la- 
bai puikios. 

Pone Bajeri, gaila, bet negalėjau jūsų pamilti. 

Jūsų Ana Lanvik 


Tada, paėmusi naują lapą, ėmė rašyti kitą laišką. 


Kjaere mor ir far, 

aš ištekėjau už Jenso Halvorseno ir persikėliau gyventi į 
Leipcigą. Mano vyras čia konservatorijoje mokosi muzikos, 
o aš tvarkausi namie. Aš laiminga. Ilgiuosi jūsų visų. Ir 
Norvegijos. 

Ana 


Savo adreso Ana neužrašė, jautėsi kalta ir labai bijojo, kad at- 
rašys ją kaltindami. Popietėmis vaikščiodavo po parką arba be 
tikslo klaidžiodavo miesto gatvėmis, nors jos apsiaustas su gob- 
tuvu jau buvo per plonas apdaras apsisaugoti nuo žvarbaus vėjo, 
bet vis tiek nors taip jautėsi esanti tarp žmonių. Leipcige, regis, 
visur buvo pilna muzikos paveldo ženklų, pradedant gatvėmis, 
pavadintomis garsių kompozitorių vardais, ir baigiant jų statu- 
lomis bei namais, kuriuose gyveno Mendelsonas ir Šumanas. 
Labiausiai Ana mėgo ateiti prie išvaizdaus Neues Theater su 

aukštu kolonų supamu įėjimu ir didžiuliais arkiniais langais, 
nes jame buvo įsikūrusi Leipcigo opera. Dažnai žvelgė į pastatą 
klausdama savęs, ar kada nors išdrįstų tikėtis dainuoti tokiame 
teatre. Kartą sukaupusi drąsą net pasibeldė į artistų duris ir mė- 
gino pasikalbėti su durininku, bet gestikuliavimo rankomis ne- 
užteko išaiškinti tam vyrui, girdi, ieškanti dainininkės darbo. 

Netekusi drąsos ir vis labiau jausdamasi niekur nepritapusi 
ji rado prieglobstį Thomaskirche, Šventojo Tomo bažnyčioje, di- 
dingame gotikos stiliaus statinyje, virš kurio buvo iškilęs gra- 
žus baltas varpinės bokštas. Nors ši bažnyčia buvo daug dides- 
nė negu bažnytėlė Hedalyje, kvapas ir visa atmosfera priminė 
namus. Tą dieną, kai pagaliau išsiuntė laiškus ponui Bajeriui ir 
tėvams, atėjo čia, kad nuo visko pasišalintų. Atsisėdusi klaupte 
nulenkė galvą melsdama atleidimo, tvirtybės ir vadovaujančios 
jos gyvenimui rankos. 

- Brangus Dieve, atleisk man už baisius melus, kurių prira- 
šiau laiškuose. Manau, pats blogiausias tas, - Ana sunkiai nurijo 
seiles, - kad esu laiminga. Aš nesu laiminga. Anaiptol. Ir žinau, 
kad nenusipelniau užuojautos ar atleidimo. 

Tada ji pajuto švelniai ant peties uždėtą ranką. 

- Warumn so traurig, mein Kind? 

Ana išsigandusi pakėlė akis ir išvydo besišypsantį seną pas- 
torių. 

- Kein Deutsch, nur Norwegisch“, - tik tiek gebėjo suregzti, 
kaip buvo išmokęs Jensas. 

- A! - tarė pastorius. - Šiek tiek moku norvegų kalbą. 

Nors Ana ir labai stengėsi susikalbėti, pastorius tiek temokė- 
jo norvegiškai, kiek ji vokiškai, ir tada suprato - su pastoriumi 


* Ko taip liūdi, mano vaike? (Vok.) 
** Nemoku vokiškai, tik norvegiškai (vok.). 

apie jungtuves turi kalbėtis Jensas ir įtikinti, kad juodu laikosi 
Bažnyčios priesakų. 

Svarbiausia dienos dalis jai būdavo vakarienė su Jensu, kai 
klausydavosi, kaip jis pasakoja apie konservatoriją ir kitus stu- 
dentus, suvažiavusius iš visos Europos, apie eiles mokymuisi su- 
statytų „Blūthner“ fortepijonų ir nuostabius mokytojus, kurių 
dauguma buvo ir Leipcigo Gewandhaus orkestro muzikantai. 
Tą vakarą Jensui buvo leista pagroti Stradivarijaus smuiku ir jis 
pompastiškai apie tai pasakojo. 

- Garso kokybės skirtumas toks, jei bufetininkės niūniavimą 
palygintume su soprano dainuojama arija, - susižavėjęs kalbėjo 
jis. - Viskas taip nuostabu! Ne tiktai kasdien gaunu paskambin- 
ti, bet pagriežiu ir savo smuiku, o per muzikos kompozicijos, 
harmonijos ir muzikos analizės pamokas tiek daug sužinau. Iš 
muzikos istorijos jau mokiausi apie Šopeno ir Listo kūrinius, 
apie kuriuos nebuvau nė girdėjęs! Jau netrukus per studentų 
koncertą Gewandhkaus salėje skambinsiu Šopeno Scherzo nr. 2. 

- Taip džiaugiuosi, kad tu laimingas, - tarė Ana, mėgindama 
nutaisyti džiugų balsą. - Ar negalėtum ko nors paklausti, gal at- 
sirastų man galimybė dainuoti? 

— Ana, vis manęs to prašai, - atsakė Jensas tarp kąsnių, - bet 
sakiau juk - jei neišmoksi vokiškai, bus sunku ką nors veikti šia- 
me mieste. | 

— Bet tikrai yra kas nors, kas manęs paklausytų? Aš moku 
Violetos arijas itališkai, o vokiškai išmoksiu vėliau. 

- Ša, mano meile, - Jensas paėmė jos ranką, - vėl pamėginsiu 
ko nors paklausinėti dėl tavęs. 

Po vakarienės visada ateidavo trikdantis ruošimosi miegoti 
metas. Ana klozete persirengdavo naktiniais marškiniais ir at- 
skubėdavo po antklodėmis, kur jau gulėdavo Jensas. Jis apkabin- 
davo, ir ji atsipalaiduodavo prigludusi jam prie krūtinės, trauk- 

dama į save jo muskusu dvelkiantį kvapą. Tada Jensas imdavo 
ją bučiuoti, ir ji jausdavo, kaip kūnas jam atsako, kaip ir jo, nes 
abu norėjo daugiau... Bet tada Ana atsitraukdavo, ir jis sunkiai 
atsidusdavo. 

— Aš tiesiog negaliu, - sušnibždėjo ji vieną naktį į tamsą. - 
Juk žinai, kad pirma turim susituokti. 

- Žinau, mano brangiausioji, bet ir ligi tol galim... 

- Ne, Jensai! Aš tiesiog... negaliu. Žinai, radau bažnyčią, kur 
greit galėsim susituokti, bet pirma tu turi pasikalbėti su pasto- 
riumi ir susitarti. 

- Ana, man tiesiog nėra tam laiko. Turiu susikaupęs mokytis. 
Be to, daug kas konservatorijoje mąsto naujoviškai. Tarp studen- 
tų yra radikalų, manančių, kad Bažnyčia yra tik žmonėms val- 
dyti. Jie laikosi labiau apsišvietusių žmonių pažiūrų, tokių kaip 
Gėtė savo pjesėje „Faustas. Ten kalbama apie įvairius dvasinių ir 
metafizinių dalykų aspektus. Pasiskolinau iš draugo tą knygą pa- 
siskaityti, o šį savaitgalį nusivesiu tave į Auerbacho rūsį, smuklę, 
kurioje lankydavosi pats Gėtė ir kur jam žvelgiant į freską ant 
sienos atėjo įkvėpimas parašyti tą klasikos kūrinį. 

Ana nieko nebuvo girdėjusi apie Gėtę ir jo, matyt, šviečiamąjį 
darbą. Ji žinojo tik viena - Dievo akivaizdoje privalo susituokti 
su Jensu, tik tada bus įmanomas kūniškas ryšys. 


R ŠA 

NT 
Atėjo Kalėdos, ir Ana prisiminė, kad jau trys mėnesiai, kaip juo- 
du su Jensu Leipcige. Ji norėjo nueiti į Christmette, vidurnak- 
čio mišias bažnyčioje, o pastorius Mejeris buvo davęs lapelį su 
tradicinėmis vokiečių giesmėmis. Ji niūniavo sau „Stille Nacht“ 


* „Tyllą naktį“ (vok.). 

jaudindamasi, kad vėl galės giedoti kartu su visais. Bet Jensas už- 
sispyrė, kad per Kūčias jie eitų pas Frederiką, vieną iš jo draugų 
studentų. Su karštu Gliihwein" puodeliu rankose Ana tyliai sėdė- 
jo prie stalo šalia Jenso klausydamasi gomurinės vokiečių kalbos 
ir nė žodžio nesuprato. Jensas jau buvo įkaušęs ir nebesistengė 
jai versti. Kiti svečiai po vakarienės pamuzikavo, bet Jensas ne- 
pasiūlė jai padainuoti. 

Kai šaltą naktį juodu ėjo namo, Ana girdėjo, kaip varpai muša 
vidurnaktį, skelbdami Kalėdų rytą. Einant pro bažnyčią atsklido 
kalėdinių giesmių garsai, ir ji pažvelgė į Jensą, įraudusį nuo al- 
koholio ir nuotaikingo vakaro. Tyliai melsdamasi už savuosius, 
švenčiančius be jos Hedalyje, ji iš visos širdies troško būti ten 
kartu su jais. 


Per sausį ir vasarį Ana jau manė išprotėsianti nuo nykumo. Kas- 
dieniai užsiėmimai, atrodę pakenčiami dėl naujumo, dabar da- 
rėsi nepakeliamai nuobodūs. Leipcige prisnigo ir kartais būdavo 
taip šalta, kad sustirdavo rankų ir kojų pirštai. Per dienų dienas 
ji tempdavo į viršų kibirėlius anglių, skalbdavo drabužius šaltoje 
indų plovykloje ir bergždžiai stengėsi suvokti „Fausto“ žodžius, 
mat Jensas liepė jai skaityti, kad išmoktų vokiškai. 

— Aš tokia bukagalvė! - barė ji save vieną popietę pliaukšte- 
lėdama užvertusi knygą ir iš susierzinimo bei nevilties puolusi į 
ašaras - tuo metu tai jau nuolat kartojosi ir kėlė jai nerimą. 

Jensas dar labiau įniko į mokslus konservatorijoje ir draugys- 
tes su kitais studentais, dažnai pareidavo namo po koncerto vi- 
durnaktį trenkdamas alumi ir tabako dūmais. Ana apsimesdavo 


* karšto vyno, glintveino (vok.). 

mieganti, kai jo rankos tiesdavosi atsargiai paglamonėti jos kūną 
per naktinius marškinius. Ji girdėdavo, kaip jis patyliukais keiks- 
noja nesulaukdamas atsako, ir širdis daužyte daužydavosi, bet 
paskui jis niurnėdamas nusisukdavo ir užknarkdavo. Tik tada 
Ana, atsidususi iš palengvėjimo, ir pati leisdavosi į miegus. 

Tuo metu vakarieniaudavo ji dažniausiai viena, pro nuleistas 
blakstienas stebėdama kitus tų namų nuomininkus. Dauguma 
pabūdavo po savaitę, ir Ana spėjo, kad jie kokie nors keliaujantys 
prekeiviai. Tačiau vienas senyvas ponas, regis, buvo nuolatinis 
gyventojas kaip ir ji ir visada vakarieniaudavo vienas. Būdavo 
nuolat nosį įkišęs į knygą, dailiai senamadiškai apsirengęs. Val- 
gant Aną vis traukė į jį žiūrėti, ji suko galvą, kas jis toks ir koks 
buvo jo gyvenimas, kodėl saulėlydyje pasirinko leisti metus čia. 
Kartais, kai jie vakarieniaudavo tik dviese, jis įėjęs linktelėdavo 
ir ištardavo Guten Abend, o išeidamas — Gute Nacht. Anai jis 
labai priminė poną Bajerį - tankiais žilais plaukais, vešliais ūsais 
ir mandagumu. 

- Jeigu jau pasiilgau net pono Bajerio, tai tikrai esu labai ne- 
laiminga, - subambėjo sau vieną vakarą išeidama iš valgomojo. 

Po kelių dienų ponas pavakarieniavęs atsistojo ir kaip visada 
nešinas knyga pasuko prie durų. 

- Gute Nacht, - ištarė linktelėdamas, bet prisiartinęs prie 
durų apsigalvojo ir atsigręžė į Aną. - Sprechen Sie Deutsch? 

- Nein, Norwegisch. 

- Tai jūs iš Norvegijos? - paklausė nustebęs. 

- Taip, - atsakė Ana apsidžiaugusi, kai jis laisvai atsakė jos 
gimtąja kalba. 

— Matote, aš esu danas, bet mano motina buvo iš Kristianijos. 
Vaikystėje išmokė mane savo kalbos. 

Daug savaičių nuo atvykimo negalėdama bendrauti norma- 
liai su niekuo, vien su Jensu, Ana net panūdo jį apkabinti. 

— Tad labai malonu susipažinti su jumis, gerbiamas pone. 

Ji matė, kad vyras susimąstęs stovi prie durų į ją žvelgdamas. 

— Sakote, visai nemokate vokiškai? 

- Tiktai kelis žodžius. 

- Tai kaipgi išsiverčiate be to šiame mieste? 

- Atvirai pasakius, gerbiamas pone, blogai. 

- Ar jūsų vyras dirba čia, Leipcige? 

- Ne, jis lanko konservatoriją. 

- A, muzikantas! Nėra ko stebėtis, kad retai ateina su jumis 
vakarieniauti. Ar galiu paklausti, kuo jūs vardu? 

- Aš esu Ana Halvorsen. 

- O aš - Stefanas Hougordas, - nusilenkė jis. - Malonu su 
jumis susipažinti. Tad jūs nedirbate, fru Halvorsen? 

- Ne, gerbiamas pone. Nors tikiuosi netrukus gauti darbo 
kaip dainininkė. 

— Na, o kol kas gal galėčiau padėti jums pasimokyti vokie- 
čių kalbos? Ar bent įgyti pagrindus? - pasiūlė jis. - Jei norite, 
galėtume susitikti čia po pusryčių, kur mus puikiausiai matys 
šeimininkė, tad jūsų vyras nemanys, kad čia dedasi kas nors ne- 
derama. 

- Jūs toks geras, gerbiamas pone, iš tiesų būčiau labai dėkinga 
už pagalbą. Tik įspėju, esu labai lėta ir nelabai įgudusi prie kny- 
gų, net savo gimtąja kalba. 

- Ką gi, tada tiesiog teks kartu gerokai padirbėti, tiesa? Tai 
rytoj dešimtą ryto? 

— Taip, aš čia būsiu. 

Tą vakarą Ana atsigulė kur kas linksmesnė, nors Jenso ir vėl 
nebuvo šalia, sakėsi repetuosiąs prieš koncertą. Proga pasikal- 
bėti su kitu žmogumi ją pradžiugino, ir turi būti gerai, jei tai 
pajvairins jos kasdienybę. O jei sugebėtų išmokti nors kiek vo- 
kiškai, gal atsirastų galimybė vėl dainuoti publikai... 

PRN 

TRY 
Ėmus rastis pirmiesiems medžių pumpurams Ana visus rytus 
leido apačioje stengdamasi įsikalti į savo užsispyrusią galvą ir 
kartoti žodžius, kurių mokė ponas Hougordas. Praėjus kelioms 
pirmosioms dienoms jis būtinai norėjo lydėti Aną į miestą, kai 
ji kasdien eidavo į turgų. Jis stovėdavo netoliese ir įdėmiai klau- 
sydavosi, kaip ji pagal jo nurodymus palinki prekiautojui labo 
ryto, paprašo prekių, sumoka už jas ir atsisveikina. Šios užduo- 
tys iš pradžių nervino ir ji dažnai suklupdavo tardama iškaltas 
frazes, bet pamažu pasitikėjimas savimi ėmė stiprėti. 

Per vėlesnes savaites, kai Ana geriau pramoko kalbos, tos iš- 
vykos į miestą su ponu Hougordu išsiplėtė ir buvo apvainikuo- 
tos tuo, kad Ana abiem užsakė pietus restorane šitaip norėdama 
atsidėkoti. 

Ji vis dar labai mažai žinojo apie poną Hougordą, tik tiek, 
kad prieš kelerius metus mirus žmonai jis liko našlys. Tada iš 
provincijos persikėlė į didmiestį, kad galėtų džiaugtis Leipcigo 
kultūriniu gyvenimu, bet nereikėtų rūpintis tvarkymusi namie. 

— Ko man daugiau reikia - pilvas pilnas, visada švarus pata- 
las, reguliariai skalbiami drabužiai ir dar, vos kelias minutes pa- 
ėjėjęs, galiu pasiklausyti puikaus koncerto, kad sužadintų jaus- 
mus, - kalbėjo jis plačiai šypsodamasis. 

Ponas Hougordas nustebo, kad Jensas nekviečia jos pasiklau- 
syti daugelio koncertų, kuriuose sakėsi grojantis. Teisinosi pini- 
gų stygiumi, bet ponas Hougordas pasakė, kad koncertai dažnai 
būna nemokami. Iš tiesų Ana vis rečiau matė savo „vyrą“, o kar- 
tais jis visai nepareidavo namo. Vieną rytą atidariusi langą, kad 
prieš lipdama žemyn į kasdienę pamoką įsileistų pavasarinio 
oro, ji pagalvojo: jeigu ne ponas Hougordas, turbūt jau seniai 
būčiau puolusi po tramvajumi. 

Kartą, kai pietų metu su ponu Hougordu išėjo į miestą, Ana 
labai nustebo ir susijaudino išvydusi Jensą, sėdintį prie lango 
„Ihūringer Hof“, viename iš geriausių Leipcigo restoranų. Ten 
rinkdavosi išsipuošę aristokratai, jų kantriai laukdavo karietos 
su pakinkytais arkliais, kad po prabangių pietų parvežtų namo. 
Toks buvo ir mano gyvenimas Kristianijoje, gailiai pagalvojo 
Ana. 

Per tarpą tarp karietų ji stengėsi įžiūrėti, su kuo Jensas pie- 
tauja. Iš ryškiai raudonos skrybėlaitės su plunksna, kuri sūpavo- 
si kalbant, buvo aišku - ten sėdi moteris. Prislinkusi arčiau - tai 
pralinksmino poną Hougordą - Ana pamatė, kad moters plau- 
kai tamsūs ir ji turi, kaip vadindavo motina, romėnišką profilį - 
tiesiai sakant, didelę nosį. 

— Į ką gi ten taip žiūrite, Ana? — priėjo arčiau jai už nugaros 
ponas Hougordas. - Atrodote kaip ta maža mergaitė su degtu- 
kais mano tautiečio Hanso Kristiano Anderseno pasakoje. Ar 
norite prieiti visai arti ir prispausti prie stiklo nosytę kaip ir ji? - 
kikeno ponas Hougordas. 

- Ne. - Ana atplėšė akis nuo Jenso ir moters, kai juodu kalbė- 
damiesi palinko vienas prie kito. - Tik pamaniau, kad ten man 
pažįstamas žmogus. 

Tą vakarą Ana prisivertė neužmigti, kol Jensas grįžo namo, — 
jau gerokai po vidurnakčio. Tomis dienomis jis nusimesdavo 
drabužius klozete ir tamsoje įslinkdavo į lovą, kad neprižadintų 
Anos. Bet, žinoma, prižadindavo. Kiekvieną naktį. 

- Ką čia veiki? Kodėl dar nemiegi? - paklausė jis akivaiz- 
džiai nustebęs, kai įėjo į kambarį ir pamatė tebedegančią žiba- 
linę lempą. 

- Sumaniau tavęs palaukti, Jau labai mažai matomės. 

- Iš tiesų, - atsiduso Jensas, griuvęs šalia į lovą, ir Ana supra- 
to, kad jis vėl gėrė. - Deja, toks jau muzikos studento gyvenimas 

garsiojoje Leipcigo konservatorijoje. Visą dieną beveik nelieka 
laiko nė pavalgyti! 

— Net pietų metu? - nejučia nuslydo Anai nuo liežuvio. 

Jensas pasigręžė į ją. 

— Ką norėjai pasakyti? 

- Šiandien mačiau tave pietaujantį mieste. 

- Tikrai? Tai kodėl nepriėjai pasisveikinti? 

- Todėl, kad mano drabužiai vargu ar buvo tinkami tokiai 
vietai. O tu įnikęs kalbėjaisi su moterimi. 

— A, taip, su baroniene fon Gotfryd. Ji dosniai remia konser- 
vatoriją ir jos studentus. Praėjusią savaitę buvo atėjusi į koncer- 
tą, kuriame mums, keturiems jauniems kompozitoriams, buvo 
suteikta galimybė atlikti po vieną trumputį savo kūrinėlį. Prisi- 
meni, kūriau tą kompoziciją? 

Ne, ji neprisiminė, juk Jenso vis nebūdavo ir jis nieko jai ne- 
pasakojo. 

- Aišku, - sunkiai gurktelėjo Ana, širdyje sukilo pasipiktini- 
mo banga pagalvojus, kodėl pristatydamas naują kūrinį Jensas 
nepakvietė jos pasiklausyti. 

— Baronienė pakvietė mane per pietus aptarti galimų planų, 
kaip mano kūrinius paskleisti klausytojams platesniu mastu. Ji 
turi daug pažinčių didžiuosiuose Europos miestuose - Paryžiu- 
je, Elorencijoje, Kopenhagoje... - Svajingai šypsodamasis Jensas 
atmetė rankas ir susinėrė po galva. - Įsivaizduoji, Ana? Mano 
muziką gros didžiosiose pasaulio koncertų salėse... Dabar pa- 
matys ponas Henumas, ką padarė, tiesa? 

— Taip, be abejo, tau tai suteiks didelį pasitenkinimą. 

- Kas tau, Ana? - paklausė Jensas, pajutęs ledą jos balse. - 
Nagi, klok viską. Juk nori man kažką pasakyti? 

- Taip, noriu! - Ana ilgiau nebepajėgė suvaldyti pykčio. — Sa- 
vaitė po savaitės tavęs beveik nematau, o dabar sakaisi koncer- 

tuojąs, bet manęs, savo sužadėtinės, o visiems kitiems žmonos, 
net nepakvieti. Dažniausiai parsirandi po vidurnakčio, o kartais 
visai nepareini nakvoti! O aš sėdžiu čia, laukiu tavęs kaip ištiki- 
mas šunelis, neturiu draugų, neturiu kuo užsiimti, vien namų 
ruoša, ir nėra jokių vilčių, kad tęsiu dainininkės karjerą! Negana 
to, dar pamatau tave viename iš geriausių restoranų pietaujantį 
su kita. Tai štai ką norėjau pasakyti! 

Matydamas, kad Ana per pykčio proveržį jau viską išklojo, 
Jensas išlipo iš lovos. 

- O dabar, Ana, aš tau pasakysiu: ar įsivaizduoji, kaip jau- 
čiuosi, kas naktį gulėdamas lovoje šalia moters, kurią myliu, 
ir būnu taip arti jos nuostabaus kūno, bet man neleidžiama jo 
liesti, nebent paglostyti ar pabučiuoti? Dieve mano, tos mažos 
malonės, kurias teikiesi man leisti, tik sustiprina neviltį ir susi- 
erzinimą. Guliu čia naktis po nakties sapnuodamas, kad mudu 
mylimės, daugiau taip nebegaliu. Kad neišprotėčiau, man geriau, 
kai neguliu su tavimi tavęs trokšdamas, todėl grįžtu kiek galėda- 
mas vėliau ir nukaušęs, kad užsimirščiau. Taip! - Jensas priešiš- 
kai nusiteikęs susinėrė rankas. - Šis gyvenimas, kurį gyvename 
draugę, yra nei šis, nei tas. Tu man Žmona, bet ir ne žmona. Esi 
užsidariusi savyje ir surūgusi... atrodo, nieko daugiau nenori, 
tiktai grįžti į tėvynę. Ana, prisimink, tai fu nusprendei čia atvyk- 
ti. Kodėl dabar negrįžti? Visiems akivaizdu, kad tu nelaiminga. 
Kad aš atėmiau iš tavęs laimę! 

- Jensai, tu tikrai labai neteisingas! Puikiai žinai, aš trokštu 
už tavęs ištekėti, kad galėtume deramai gyventi kaip vyras ir 
žmona. Bet kaskart, kai paprašau, kad nueitume pas pastorių, tu 
teisiniesi esąs per daug nuvargęs ar užsiėmęs! Kaip drįsti mane 
kaltinti dėl tokios padėties, nors ne per mane taip susiklostė! 

— Na, dėl to tu nekalta, sakai tiesą, - suminkštėjo Jensas. - Bet 
kodėl manai, kad nenoriu susitikti su pastoriumi? 

— Gal dėl to, kad nenori manęs vesti? 

— Ana, - jis susierzinęs sukikeno, - juk žinai, kaip trokštu 
būti tavo vyras iš tikrųjų. Bet tu gal nenumanai, kiek kainuo- 
ja vestuvės. Tau reikės suknelės, pamergių ir pabrolių, vestuvių 
puotos... visko, kas priklauso kiekvienai nuotakai. Ir aš noriu, 
kad tai turėtum. Bet tokiam įvykiui tiesiog nėra lėšų. Mes ir taip 
vos suduriam galą su galų. 

Visas Anos įkarštis užgeso pagaliau tai suvokus. 

— O... bet, Jensai, man nieko to nereikia. Noriu tik susituokti 
su tavimi. i 

— Na, jeigu sakai tiesą, tada nieko nelaukę ir susituoksim. 
Deja, vestuvės nebus tokios, apie kokias turbūt svajojai nuo vai- 
kystės. 

— Suprantu, - Ana nurijo seiles pagalvojusi, kad nebus nieko 
iš jos šeimos. Nei mor ir far ar Knuto su Sigrida. Ne pastorius 
Erslevas juos sutuoks, ir ji neturės ant galvos kaimo nuotakos 
karūnos. - Bet man nesvarbu. 

Jensas atsisėdo ant lovos ir švelniai ją pabučiavo. 

- Susitiksim su pastoriumi ir nustatysim datą. 

Jungtuvių apeigos Šventojo Tomo bažnyčioje buvo trumpos, pa- 
prastos ir uždaros, Ana vilkėjo paprastą baltą suknelę, kurią nusi- 
pirko tai progai už freken Olsdater duotus pinigus, į plaukus buvo 
įsisegusi baltų gėlių. Pastorius Mejeris geraširdiškai šypsojosi tar- 
damas priesaikas, sujungsiančias juodu visam gyvenimui. 

- Ja, ich will, - abu pakartojo iš eilės, ir Jensas užmovė jai ant 
piršto tą paprastą savo senelės vestuvinį žiedą, jo rankos prisi- 
lietimas buvo šiltas ir užtikrintas. Ana užsimerkė jam nekaltai 
bučiuojant į lūpas ir su palengvėjimu širdyje pajuto, kad Vieš- 
pats atleido. 

Nedidelis vestuvininkų būrelis perėjo į Bierkeller, ten Jenso | 
draugai jaunavedžių porai įeinant ekspromtu sugrojo vestuvių 
maršą, o kiti nuolatiniai lankytojai sveikindami pakėlė bokalus. 
Valgydama paprastą patiekalą, vokiečių vestuvinę sriubą, Ana 
jautė raminamą savo vyro prisilietimą prie kelio. Pono Hougor- 
do dėka Ana suprato Jenso draugų juokelius ir tostus, nebesijau- 
tė svetima svetimame pasaulyje. 

Kai vėliau tą vakarą jie užlipo laiptais į savo kambarį, Jenso 
pirštai atsidūrė Anai ant juosmens, ir ją nukrėtė nervingas lau- 
kimo virpulys. 


* Taip, aš sutinku (vok.). 

- Tik pažvelk, - šnibždėjo jis patamsėjusiomis iš geismo 
akimis, jau uždaręs duris, —- tokia mažutė, tokia skaisti, tokia 
tobula... - Tada prisitraukė ją į glėbį, rankos drąsiai slinko jos 
kūnu. - Turiu pagaliau pamylėti savo žmoną, - sušnibždėjo į 
ausį, kilstelėjęs jos veidą pabučiuoti. - Nėra ko stebėtis, kad ieš- 
kojau paguodos kitur. 

Tai išgirdusi Ana atsitraukė nuo jo. 

- Ką pasakei? 

— Nieko nieko, tikrai... tik tai, kad noriu tavęs. 

Anai nespėjus atsakyti jis jau bučiavo, rankos glamonėjo nu- 
garą, šlaunis, krūtis... ir prieš savo norą ji pajuto, kaip tai nuosta- 
bu ir savaime suprantama, kad jos drabužiai ir visos kitos kliūtys, 
skyrusios juodu, pagaliau pašalintos ir jie galės tapti vieniu. Jen- 
sas, nusinešęs ją į lovą, taip pat nusirengė ir guldamasis atsidūrė 
viršuje. Ana nedrąsiai čiuopė jo nugaros raumenis. Kai jis įėjo, 
Ana buvo tam pasirengusi, suvokė, kad jos kūnas nesąmoningai 
tai žinojo nuo tada, kai pirmą kartą išvydo Jensą. 

Jai tie veiksmai buvo neįprasti, bet kai Jensas atsidusęs sugle- 
bo ant pagalvės šalia ir palenkė jos galvą sau prie peties, visos 
girdėtos apie šią akimirką baisybės buvo užmirštos. Nes dabar 
jis tikrai jos, o ji jo. 


Kelias savaites Jensas pareidavo laiku vakarieniauti, abu nekan- 
travo kuo greičiau baigti valgyti ir pasišalinti į savo kambarį. 
Anai buvo akivaizdu, kad jos vyras patyręs mylėjimosi reikaluo- 
se, ir kai jis pasidarė nebe toks atsargus, o ji taip pat leido sau 
atsipalaiduoti, kiekviena naktis tapo nuostabiu nuotykiu. Kelių 
pastarųjų mėnesių vienatvė buvo įveikta, Ana galutinai supra- 
to, kuo skiriasi draugas nuo meilužio. Ir atrodė, tartum juodu 

būtų apsikeitę vaidmenimis, nes ji nuolatos troško Jenso prisi- 
lietimų. 

- Dieve brangus, žmonele, - tarė jis kartą naktį dūsaudamas 
šalia jos lovoje, - jau imu gailėtis tave išmokęs šio naujo žaidi- 
mo. Tu tiesiog nepasotinama! 

Ji ir buvo nepasotinama, nes tik šiomis akimirkomis jį visą 
turėjo sau. Kai rytą išsivadavęs iš jos glėbio Jensas rengdavosi 
drabužius eiti į konservatoriją, Ana matydavo, kaip keičiasi jo 
veido išraiška, o mintys nuklysta tolyn nuo jos. Ji įprato paėjėti 
kartu iki konservatorijos, ten Jensas ją apkabindavo, pasakydavo 
mylįs ir dingdavo už durų kitame pasaulyje, kuris jį prarydavo. 

Mano priešas, kartais pagalvodavo Ana, apsigręžusi eiti 
namo. 

Ponas Hougordas pastebėjo gyvesnį jos žingsnį ir smagią 
šypseną, kai pasisveikindavo rytą atėjusi į pamoką. 

- Atrodote laimingesnė, frau Halvorsen, dėl to džiaugiuosi, - 
tarė jis. 

Skatinama atsiradusių naujų dalykų Ana sparčiai mokėsi vo- 
kiečių kalbos. Dabar jau kalbėjo pasitikėdama savimi, ir ponas 
Hougordas buvo patenkintas. Atrodė, tartum kiekvienas išmok- 
tas žodis šuorais atneša kitus. 

Ana nusprendė nebesėdėsianti ir nebelauksianti, kol Jensas 
suras jai dainininkės darbo. Ji parašė laišką ponui Grygui, pa- 
pasakojo apie persikraustymą į Leipcigą ir kartu paprašė - gal 
kas nors iš jo pažįstamų šiame mieste galėtų paklausyti jos ir 
įvertinti kaip dainininkę. Jensas konservatorijoje sužinojo pono 
Grygo muzikos kūrinių leidėjo Karlo Frydricho Pėterso adre- 
są. Susiradusi dešimtą numerį Talstraffe, Slėnio gatvėje, ji pati 
nunešė laišką ir paliko jaunuoliui, dirbančiam pirmame aukšte 
krautuvėlėje, prekiaujančioje natomis. Paskui kasnakt meldėsi, 
kad ponas Grygas gautų jos laišką ir atsakytų. 

Vieną birželio dieną, kai Anai pavyko be jokios klaidelės atlai- 
kyti penkiolikos minučių pokalbį vokiškai, ponas Hougordas jai 
nusilenkė. 

— Frau Halvorsen, išmokote puikiai, sveikinu. 

— Danke, - padėkojo Ana kikendama. 

— Taip pat turiu jums pasakyti, kad kaip visada vasarą netru- 
kus išvažiuoju į Baden Badeno mineralinio vandens gydyklas. 
Mieste man būna per karšta, o pastaruoju metu dar jaučiu ir 
nuovargį. Ar judu su ponu Halvorsenu vyksite į Norvegiją se- 
mestrui pasibaigus? 

— Iš tiesų jis man nesakė, ar vyksim. 

— Išvažiuoju rytoj rytą, tad jei bus lemta, vėl pasimatysime 
rudenį, 

- Taip, tikiuosi. - Ana atsistojo paskui jį gailėdamasi, kad dėl 
mandagumo reikalavimų negali parodyti jam meilės ir dėkingu- 
mo ne taip formaliai. 

— Esu tikrai jums dėkinga, gerbiamas pone. 

- Frau Halvorsen, galite būti tikra, man buvo vienas malonu- 
mas, - atsakė jis prieš nueidamas. 

Ponui Hougordui išvažiavus į Baden Badeną Ana pastebėjo, 
kaip pasikeitė Jenisas. Jis vėl nebepareidavo namo vakarieniauti, 
o parėjęs nenustygdavo kaip ant adatų. Mylėdamasi su juo Ana 
pajuto, kad jis vėl nutolęs. 

— Kas yra? - paklausė jo vieną naktį. - Jaučiu, kad kažkas ne 
taip. 

— Nieko, - atsakė jis piktai, ištrūko jai iš glėbio ir apsivertė ant 
kito šono. - Aš tik pavargęs, štai ir viskas. 

- Jensai, min elskede, aš tave pažįstu. Būk geras, pasakyk, kas 
atsitiko. 

Kurį laiką jis nė nekrustelėjo, paskui atsigręžė į ją. 

— Gerai, turiu bėdą ir nežinau, ką daryti. 

- Tai, dėl Dievo meilės, pasakyk man. Gal galėsiu padėti. 

— Dalykas tas, kad tau visai nepatiks. 

- Aišku. Tada verčiau jau pasakyk. 

— Na, prisimeni moterį, su kuria matei mane pietaujant? 

- Baronienė. Kaip galėčiau pamiršti? - supyko Ana, išgirdusi 
ją Minint. 

— Ji pakvietė mane vasarai kartu važiuoti į Paryžių - jie su 
vyru netoli Versalio rūmų turi ch4teau. Kas savaitę ji rengia 
muzikos vakarus meno pasaulio garsenybėms ir nori, kad ten 
pirmą kartą pristatyčiau savo naujus kūrinius. Žinoma, tai kuo 
puikiausia proga įtakingiems žmonėms išgirsti mano kūrybą. 
Baronienė fon Gotfryd su visais pažįstama ir, kaip sakiau, labai 
remia jaunus kompozitorius. Sakė, net ponas Grygas yra skam- 
binęs fortepijonu viename iš tokių renginių. 

— Na, tai gerai, aišku, kad mums reikia važiuoti. Nesuprantu, 
kodėl negali apsispręsti. 

Tai išgirdęs Jensas sudejavo. 

- Ana, todėl aš tau ir nesakiau. Visa bėda, kad negaliu tavęs 
pasiimti kartu. 

- O. Gal pasakytum kodėl? 

- Todėl, kad... - atsiduso Jensas. - Baronienė fon Gotfryd 
apie tave nieko nežino. Nė neužsiminiau, kad esu vedęs. Tie- 
są sakant, maniau, jei pasakysiu, ji nusiteiks nepalankiai. Tuo 
metu, kai su ja susipažinau, mudviejų santykiai su tavimi buvo... 
keblūs, gyvenom beveik kaip brolis su seserimi ar kaip draugai. 
Tai dabar taip ir yra. Ji visai nežino, kad tu esi. 

- Tad kodėl nepasakius jai, kad aš esu? - Žemas Anos balsas 
nuskambėjo šaltai, kai suvokė, kas slypi po jos vyro kalbomis. 


" pilį; užmiesčio rūmus (pranc.). 


Audrų sesuo * Alės istorija 423 


— Todėl, kad... aš bijau. Taip, Ana, tavo Jensas bijo, kad baro- 
nienė tai sužinojusi nebenorės vežtis manęs į Paryžių. 

— Tai tu nori, kad baronienė manytų tave esant prieinamą, 
todėl padės kaip kompozitoriui? 

— Taip, Ana. O, Dieve, koks aš asilas... 

— Taip, tikras asilas. 

Ana šaltai stebėjo, kaip Jensas užsitempia pagalvę slėpdama- 
sis po ja tartum išdykęs vaikas, baramas mamos. 

— Atleisk man, Ana, tikrai savęs dėl to nekenčiu. Bet bent jau 
pasakiau tau viską nieko nenuslėpdamas. 

— Kuriam laikui ji nori tave išsivežti? 

- Tik vasarai, - atsakė Jensas, išlindęs iš po pagalvės. - Priva- 
lai suprasti, visa tai darau dėl mudviejų, kad užsidirbčiau iš savo 
kūrybos pinigų ir tu kada nors galėtum iš šio kambario persikel- 
ti į tikrus namus, kokių esi nusipelniusi. 

O tu paragautum šlovės, kokios manai esąs nusipelnęs, piktai 
pagalvojo Ana. 

— Tada turi važiuoti. 

- Tikrai? - įtariai paklausė Jensas. - Kodėl gi turėtumei mane 
išleisti? 

- Tiesiog todėl, kad stumi mane į nepavydėtiną padėtį. Jei ne- 
išleisčiau, visą vasarą čia riogsotum surūgęs ir kaltintum mane 
dėl savo nelaimės. Ir nors mane kai kas įtikinėjo priešingai, - 
Ana giliai įkvėpė, - aš tavimi pasitikiu. 

- Pasitiki? - Jis atrodė labai nustebęs. - Tada dievinu tave! 

- Jensai, tu mano vyras. Kokia prasmė būtų iš santuokos, jei 
negalėčiau pasitikėti? — atsakė ji liūdnai. 

- Ačiū, ačiū tau, mano brangioji žmonele. 

Jensas išvažiavo po kelių dienų, palikęs Anai pinigų, kad be 
vargo pragyventų tas kelias savaites, kol jis grįš. Didžiulis jo dė- 
kingumas ją įtikino, kad nusprendė teisingai. Visas naktis prieš 
kelionę gulėdama su juo lovoje Ana matė, kaip stebėdamasis 
žvelgia į ją. 

- Aš myliu tave, Ana, myliu tave... - nesiliovė kartojęs. 

Tą rytą, kai turėjo išvažiuoti, laikė ją glėbyje taip, tartum jam 
būtų nepakeliama paleisti. 

— Pažadėk, kad lauksi manęs, mano brangiausioji žmonele, 
nors ir kas nutiktų! 

- Žinoma, Jensai. Tu mano vyras. 


Ana ištvėrė tvankią vasarą Leipcige vien dėl to, kad taip nu- 
sistatė. Atsidariusi langus, kad nors kiek pūstelėtų vėjelis toje 
siauroje gatvėje tarp namų, naktį ji gulėdavo nuoga, prakaituo- 
dama nuo šutros. Baigė skaityti Gėtės „Faustą“ ir toliau vargo 
su knygomis, gautomis iš miesto bibliotekos, kad dar geriau 
išmoktų vokiškai. Be to, turguje nusipirko medžiagos ir nusi- 
nešdavo į parką siūti - sėdėdavo pavėsyje po medžiu ir kruopš- 
čiai siuvosi multino suknelę bei šiltesnį apsiaustą ateinančiai 
žiemai. Matuodamasi drabužius nervinosi, kad nesulaukus nė 
dvidešimties jos juosmuo jau platėja, kaip ir kitų moterų, kai 
tik išteka. Kas antrą dieną lankėsi bažnyčioje ieškodama prie- 
globsčio dvasiai ir kūnui, nes tik bažnyčios vėsa gelbėdavo nuo 
karščio. 

Ana reguliariai rašė Jensui adresu, kurį jis paliko prieš išva- 
žiuodamas į Paryžių, bet gavo iš jo tik du trumpus laiškelius, 
kuriuose rašė esąs sveikas ir labai užsiėmęs, nes susitinka su 
daugeliu įtakingų baronienės fon Gotfryd pažįstamų. Rašė, kad 

jo kūriniai buvo palankiai sutikti per rečitalį ir kad laisvu laiku 
kuria naujus. 

Chateau įkvepia mano geriausią muziką! Kaip nejausi kūry- 
bos džiaugsmo tokioje gražioje vietoje kaip ši? 


Be galo tęsiantis tai vasarai Ana nesileido įveikiama juodų min- 
čių, lendančių į galvą apie turtingą ir įtakingą Jenso globėją. Jis 
jau greitai grįš, tvirtai kartojo sau, ir juodu vėl gyvens kaip vyras 
ir žmona. 

Jensas nebuvo sakęs tikslios datos, kada sugrįš, bet vieną rytą 
rugsėjo pradžioje Anai pusryčiaujant namo savininkė frau Šnei- 
der kandžiai paklausė, ar jos vyras šiandien grįšiąs į Leipcigą, 
nes rytoj konservatorijoje prasidedąs naujas semestras. 

- Jis tikrai grįš, taip, - ramiai atsakė Ana, pasiryžusi nerodyti 
nustebimo. 

Tuoj pat užlipo į viršų susišukuoti ir persirengti naująja suk- 
nele. Žvelgdama į savo atspindį nedideliame veidrodyje, kurį 
laikė ant komodos, pagalvojo atrodanti gerai. Jos skruostai, be 
jokios abejonės, papilnėję nuo tada, kai Jensas ją paliko, ir ji ti- 
kėjosi, kad jam patiks, - jis, kaip ir namiškiai kaime, dažnai pa- 
erzindavo ją dėl liesumo. 

Visą tą dieną Ana liko tvankiame kambaryje nervindamasi ir 
jaudindamasi, kad grįžta jos vyras. 

Bet kai ėmė temti, ir jos nuotaika aptemo. Juk Jensas nepra- 
leistų pirmosios semestro dienos savo numylėtoje konservatori- 
joje? - galvojo ji. Tačiau atėjus vidurnakčiui ir bažnyčių varpams 
išmušus naujos dienos pradžią Ana nusirengė suknelę ir atsigulė 
į lovą su apatiniais marškiniais. Žinojo, kad tą naktį į Leipcigo 
stotį daugiau traukinių neatvažiuos. 

Tris dienas Ana ėjo iš proto nerimaudama. Ji nuėjo prie kon- 
servatorijos ir palaukė, kol pro duris rūkydami ir šnekučiuoda- 
miesi pasipils studentai. Atpažinusi Frederiką, vyruką, su kuriuo 
praleido praėjusias Kūčias, ji droviai prisiartino. 

- Atleiskite, kad trukdau, pone Frederikai, - kreipėsi į jį var- 
du, nes nežinojo pavardės, - ar šią savaitę matėte Jensą per už- 
siėmimus? 

Frederikas įdėmiai pasižiūrėjo ir ne iš karto atpažino, kas ji 
tokia. Tada nukreipė žvilgsnį į draugus, susižvelgusius tarpusa- 
vyjėe. 

- Ne, frau Halvorsen, deja, nemačiau jo. Ar kas nors matėt? - 
paklausė jis būrelio aplinkui. Visi papurtė galvas, sutrikę nukrei- 
pė šalin akis. 

— Aš susirūpinau, kad Paryžiuje gal jam kas nutiko, nes jau 
daugiau kaip mėnesį nesu gavusi jokios žinios, o jis juk turėjo 
grįžti semestro pradžiai, - Ana susijaudinusi sukiojo ant piršto 
vestuvinį žiedą. - Gal kas nors konservatorijoje žinotų, kur jis 
dingo? 

— Galiu paklausti pono Halvorseno dėstytojo, gal jis bus ką 
girdėjęs. Bet turiu atvirai jums pasakyti, frau Halvorsen, man 
susidarė įspūdis, kad jis ketina apsigyventi Paryžiuje. Sakėsi turįs 
pinigų tik vieniems mokslo metams čia. Nors, žinoma, konser- 
vatorija galėjo jam pasiūlyti stipendiją, kad pasiliktų. Ar siūlė? 

— Aš... 

Anai viskas aplinkui ėmė suktis, ji net kiek susvyravo. Frede- 
rikas čiupęs už alkūnės ją sulaikė. 

- Frau Halvorsen, jūs akivaizdžiai prastai jaučiatės. 

— Ne ne, aš visai sveika, iš tiesų, - atsakė ji, išsivadavo iš jo 
rankos ir išdidžiai pakėlė smakrą. - Danke, pone Frederikai. 

Dėkodama ir linksėdama Ana su visais atsisveikino ir nuėjo 
kiek įmanoma aukščiau iškėlusi galvą. 

— Oi, Dieve brangus, oi, Dievuli, - šnibždėjo vilkdama kojas 
judriomis gatvėmis, vis dar gaudė kvapą, jai svaigo galva. 

Susmukusi ant lovos Ana ištiesė ranką, pasiėmė šalia stovin- 
čią stiklinę vandens ir išgėrė malšindama troškulį ir kad neap- 
alptų iš silpnumo. 

— Tai negali būti tiesa. Tai negali būti tiesa. Jei jis ketina likti 
Paryžiuje, kodėl nesikviečia manęs? —- Plikos kambario sienos 
negalėjo atsakyti į jai svarbų klausimą. - Jis manęs nepames, ne, 
nepames, - tikino ji save. - Jis mane myli, aš esu jo žmona... 

Po bemiegės nakties Ana, kai manė neteksianti proto nuo 
minčių, kamuojančių galvą, nulipo žemyn pusryčių ir pamatė 
frau Šneider, stovinčią prieškambaryje ir skaitančią laišką. 

- Labas rytas, frau Halvorsen. Ką tik gavau labai liūdną žinią. 
Jūsų draugas ponas Hougordas prieš dvi savaites mirė nuo šir- 
dies smūgio. Jo namiškiai nori, kad surinkčiau pono daiktus, jie 
atsiųs vežimą jų parsivežti. 

Ana ranka užsiėmė burną. 

- O, ne, ne, - ir tą akimirką viskas aptemo. 


NO 

V“ 
Ana atsipeikėjo frau Šneider buto svetainėje, ji gulėjo ant sofos 
su šlapia audinio skiautę ant galvos. 

— Nagi, nagi, - meiliai kalbėjo jai namo savininkė. - Žinau, 
kaip jį mėgot, ir man jis patiko. Jums ir taip liūdna, kai vyro 
nėra. Ir dar kai esate tokioje padėtyje. 

Ana pastebėjo, kad moteris žvelgia jai į pilvą. 

- Aš... Ką norit pasakyti - kokia ta „padėtis '? 

- Na, jūsų nėštumas, be abejo. Ar Žinot, kada gims vaikelis? 
Jūs tokia smulkutė, frau Halvorsen, tikrai turit labiau savimi pa- 
sirūpinti. 

Ana vėl pajuto viską aplinkui sukantis ir pamanė, kad tuoj 
apvems frau Šneider aksomu apmuštą sofą. 

— Gal pamėgintumėt atsigerti vandens? - pasiūlė frau Šnei- 
der, ateidama prie jos su stikline. 

Ana atsigėrė, o moteris kalbėjo toliau: 

— Jau ketinau su jumis pasikalbėti apie tai, kaip bus vėliau, 
bet tada, kai grįš jūsų vyras. Pagal vieną iš mano nuostatų čia 
negalima gyventi su vaikais. Jų verkimas trukdo kitiems sve- 
čiams. 

Jei Ana ir nemanė, kad gali būti dar blogiau, tai, pasirodo, 
gali. 

- Tačiau, kol jis negrįžęs, jaučiu, būtų neteisinga varyti jus į 
gatvę. Tad sutinku, kad pasiliktumėt, kol gims vaikas, - kilnia- 
širdiškai pareiškė ji. 

- Danke, - sušnibždėjo Ana suprasdama, kad tik tiek ir bus 
tos moters atjautos ir dabar ši jau nori eiti toliau tvarkytis kaip 
kas rytą. - Man jau visai gerai. Ačiū už gerumą ir atsiprašau už 
sukeltus rūpesčius, - mandagiai linktelėjo ji savininkei, išėjo ir 
grįžo į savo kambarį. 

Visą tą dieną Ana nejudėdama pragulėjo lovoje. Jei gulės 1a- 
bai ramiai, užsimerkusi, gal tie baisūs dalykai, kurie įvyko, - ir 
dabar tebevyksta, - pradings. Bet jeigu krustels nors pirštelį, tai 
reikš, kad ji tebėra gyva, kvėpuoja ir turės susidurti akis į akį su 
tikrove. 

- O, Dieve, padėk man, - maldavo ji. 

Vėliau, kai prisireikė į klozetą, Ana nusivilko suknelę ir liko 
stovėti su apatinėmis kelnėmis ir marškiniais. Pasikėlusi marški- 
nius prisivertė nuleisti akis ir pripažino, kad pilvas kiek iškiles- 
nis. Ir kodėl, kai sustorėjo per juosmenį, nesuprato, kad tai dėl 
nėštumo? 

- Kvaišele tu kvaišele, - sudejavo ji. - Ir kaip nesumojai to- 

kio dalyko? Tu naivi, kvaila kaimietė, kaip teisingai sakė ponas 
Bajeris. 

Ji nuėjo prie komodos pasiimti rašalo, plunksnakočio ir popie- 
riaus, tada atsisėdo ant lovos rašyti laiško savo vyrui į Paryžių. 


— Šįryt jums atėjo laiškas, - tarė frau Šneider duodama Anai 
voką. Vaikelis - taip namo savininkė mintyse vadino smulku- 
tę nuomininkę — pažvelgė į ją giliai įdubusiomis akimis, ir frau 
Šneider pirmą kartą išvydo jose sušvintant vilties spindulėlį. — 
Jis su prancūzišku antspaudu, tai turi būti iš jūsų vyro. 

- Danke. 

Frau Šneider linktelėjo ir išėjo iš valgomojo, kad „vaikelis“ 
galėtų ramiai perskaityti laišką. Pastarąsias dvi savaites ne Ana, 
o jos šmėkla pasirodydavo iš kambario, abejingai pažvelgdavo 
į padėtą prieš ją valgį, ir tekdavo jį nunešti nė neragautą. Frau 
Šneider atsiduso po pusryčių eidama į indų plovyklą plauti lėkš- 
čių medinėje statinaitėje. Tokių dalykų jau buvo mačiusi. Ir šiek 
tiek užjautė Aną, tikėjosi, kad tas laiškas viską išspręs. Jau seniai 
suprato, kad už nuomininkų gyvenimą, nors ir kokį nelaimingą, 
ji negali būti atsakinga. 

Savo kambaryje Ana virpančiais pirštais atplėšė voką. Jau 
prieš kelias savaites buvo parašiusi Jensui į ch4teau, pasakė apie 
kūdikį. Gal čia pagaliau bus atsakymas. 


Paryžius 
1877 metų rugsėjo 13 


Mano brangiausioji Ana, 
atleisk, kad taip ilgai nerašiau, bet norėjau pirma čia 
įsikurti. Aš gyvenu Paryžiuje prabangiame bute, mokausi 


43). Lucinda Riley 


muzikos pas Ogiustą Teroną, garsų profesorių. Jis man 
labai padeda tobulėti. Baronienė fon Gotfryd buvo labai 
dosni geradarė ir rėmėja, pristatė mane visiems, kurie gali 
padėti. Lapkritį buvo surengusi soirėe, skambinau savo kū- 
rinius Paryžiaus aukštuomenei. 

Kaip jau esu minėjęs, jaučiau, kad nedera jai apie 
mudu sakyti, bet iš tiesų, Ana, nenorėjau prieš išvažiuo- 
damas kelti tau nerimo. Dalykas tas, kad buvo pasibaigę 
mano pinigai ir, jei ne baronienės dosnumas, dabar abu 
būtume elgetos. Palikau tau visus pinigus, turėtus Leipcige, 
be to, žinau, kad šiek tiek gavai iš freken Olsdater, todėl 
tikiuosi, kad nebadauji. 

Ana, aš suprantu, kad mano išvykimas ir tai, kad ne- 
grįžtu, tau atrodo kaip baisi mūsų meilės išdavystė. Bet 
patikėk, aš TIKRAI tave myliu. Ir tai, ką padariau, yra dėl 
mūsų ir mūsų ateities. Kai į mano muziką bus atkreiptas 
dėmesys ir galėsiu savarankiškai mus aprūpinti, aš grįšiu 
tavęs, mano meile. Prisiekiu tai Biblija, kurią taip brangi- 
ni. Ir prisiekiu mudviejų santuoka. 

Būk gera, Ana, maldauju, lauk manęs, kaip pažadėjai. 
Ir pamėgink suprasti, kad tai, ką darau, yra mūsų abiejų 
labui. Gali atrodyti sunku, bet tikėk manimi ir pasitikėk - 
tai pati geriausia išeitis. | 

Ilgiuosi tavęs, mylimoji. Labai. 

Myliu tave iš visos širdies. 


Tavo Jensas 
Ana paleido laišką, ir tas nukrito ant grindų, o ji susiėmė ranko- 


mis galvą stengdamasi sugaudyti skubančias mintis. Apie kūdikį 
nė žodžio - gal jis negavo to laiško? Ir kiek dar teks jo laukti? 

Tas vyras pamins jūsų širdį ir jus sužlugdys... - nuskambėjo at- 
mintyje pono Bajerio žodžiai, silpnindami ryžtą pasitikėti savo 
vyru. 


Ana kažkaip sugebėjo išgyventi dar vieną mėnesį. Nenumanyda- 
ma, kada grįš Jensas, ji stebėjo, kaip mažėja freken Olsdater duo- 
tų monetų, ir nusprendė pasiieškoti mieste kokio nors darbo. 

Savaitę ji mynė Leipcigo gatves klausinėdama, ar negalėtų 
tapti padavėja ar puodų plovėja, bet galimi darbdaviai, vos pa- 
stebėję jos pilvą, purtydavo galvą ir pavarydavo. 

— Frau Šneider, gal jums reikia pagalbos virtuvėje ar valyti 
kambarius? - vieną dieną Ana paklausė namo savininkės. - Da- 
bar, kai ponas Hougordas miręs, laukdama sugrįžtant vyro aš 
nuobodžiauju. Pagalvojau, ar nebūčiau kuo nors naudinga. 

— Tas darbas ne dykinėtojams, bet jei tikrai norit, - atsakė 
namo savininkė įdėmiai į ją žvelgdama, - tada taip, pagalba man 
praverstų. 

Frau Šneider pradėdavo nuo virtuvės, pusryčių ruošimo, o 
tai reiškė, kad Ana turės keltis pusę šeštos ryto. Suplovusi indus, 
Ana pereidavo per nuomininkų kambarius ir, jei reikėdavo, pa- 
keisdavo patalynę. Popietę turėdavo sau, bet penktą vėl būdavo 
virtuvėje, skusdavo bulves ir ruošdavo vakarienę. Anai ta padė- 
tis atrodė ironiška - neturint polinkio ir sugebėjimų teko suktis 
virtuvėje. Tai buvo sunkus nesibaigiantis triūsas, ir jai aukštyn 
žemyn laipioti laiptais su tokiu pilvu buvo nelengva, bet bent jau 
taip nuvargdavo, kad išmiegodavo visą naktį. 

- Kur aš nusiritau? — paklausė savęs gailiai vieną vakarą atsi- 
gulusi į lovą. - Kristianijos pažiba per kelis mėnesius virto indų 
plovėja. - Tada ji pasimeldė kaip ir kiekvieną vakarą, kad sugrįž- 

tų jos vyras. - Dieve brangus, neleisk, kad klysčiau mylėdama 
savo vyrą ir tikėdama juo. Dėl visų tų, kurie juo abejojo. 


Jau ėmus pūsti šaltiems lapkričio vėjams Ana vidurnaktį staiga 
pajuto skaudant pilvą. Sugrabaliojo degtukus, užsidegė žibalinę 
lempą prie lovos ir atsistojusi, kad apmalštų skausmas, pasibai- 
sėjo pamačiusi kruvinas paklodes. Skausmas vis sugniauždavo 
pilvą, bet ji stengėsi nerėkti. Ana taip bijojo šauktis pagalbos ir 
užsitraukti frau Šneider apmaudą, kad visą naktį kentė gimdy- 
mo kančias viena, o išaušus rytui pamatė tarp kojų gulintį mažą 
nejudantį vaikelį. 

Ji pastebėjo odos virvelę, einančią jam iš bambos, atrodė, kad 
ji susieta ir su ja. Nebegalėdama ilgiau ištverti siaubo ji ėmė šauk- 
ti išliedama visą skausmą, baimę ir nuovargį. Po kelių sekundžių 
prie durų pasirodė frau Šneider, vos tik žvilgtelėjusi pamatė lovą 
tartum po skerdynių ir išbėgo kviesti pribuvėjos. 

Išsekusią Aną iš karštligiško miego pažadino švelnios rankos, 
braukiančios nuo kaktos plaukus ir dedančios drėgną medžia- 
gos skiautę. 

— Na na, Liebe, tuoj nukirpsiu virkštelę ir tave nuvalysiu, - 
tyliai sušnibždėjo balsas. 

- Ar ji miršta? - į Anos sąmonę įsibrovė pažįstamas frau 
Šneider balsas. - Iš tikro reikėjo liepti jai išeiti, kai tik pamačiau, 
kad laukiasi. Mat kas pasidaro, kai leidi, kad protas klausytų ge- 
ros širdies. 

- Ne, jaunoji ponia pasveiks, gaila, vaikelis gimė negyvas. 

— Na, tai tikra nelaimė, bet man, deja, jau reikia eiti prie dar- 
bų, - ir frau Šneider apmaudžiai caktelėjusi liežuviu išėjo. 

Po valandos viskas buvo sutvarkyta, ir Ana sėdėjo švarioje 

lovoje. Pribuvėja susupo vaikelį į skarą ir padavė Anai atsisvei- 
kinti. 

— Buvo mergytė, brangute. Pasistenk nesigraužti. Dar tikrai 
susilauksi ir daugiau vaikų. 

Ana pažvelgė į gražų dukrelės veiduką, jau pamėlusį. Ji švel- 
niai pabučiavo kūdikį į mažutę kaktą, apmirusi taip, kad net ne- 
pravirko, tada leido pribuvėjai paimti jai iš rankų. 

- Dabar, kai jau kiek sustiprėjai, noriu su tavimi pasikalbė- 
ti, — tarė frau Šneider, paėmusi Anai nuo kelių nepaliestą pus- 
ryčių lėkštę. 

„Vaikelis“ praėjus savaitei tebegulėjo lovoje, neturėjo sveika- 
tos atsikelti. Frau Šneider nusprendė, kad jau gana. 

Ana abejingai linktelėjo puikiai žinodama, ką ta moteris pa- 
sakys. Jai buvo visai vis tiek, kad ją meta į gatvę. Dabar jau nie- 
kas neberūpėjo. 

— Nuo rudens pradžios negavai iš savo vyro nė vieno laiško, 

— Negavau. 

— Ar jis rašė, kada grįš? 

- Ne. Tiktai kad grįš. 

- Ir juo dar tiki? 

- Kodėl jis turėtų man meluoti? 

Frau Šneider žvelgė į Aną apimta nevilties dėl jos naivumo. 

- Ar turi pinigų man sumokėti praėjusios savaitės nuomą? 

- Taip. | 

- O kitos savaitės? Ir dar kitos? 

- Nepasižiūrėjau į savo dėžutę, frau Šneider. Dabar pasi- 
žiūrėsiu. - Pakišusi ranką po čiužiniu, Ana ištraukė skardinę 
dėžutę. 

Frau Šneider nė nereikėjo iš Anos išgirsti, kad: dėžutėje liko 

tik kelios monetos. Ji stebėjo, kaip „vaikelis“ atidaro dėžutę ir 
jos mėlynose akyse pasirodo baimė. Ana išėmė dvi monetas ir 
padavė jas namo savininkei, tada greitai užvožė dangtelį. 

- Danke. O kaip užmokestis pribuvėjai? Ar galėsi už tai atsi- 
lyginti? Išeidama ji paliko man sąskaitą. Be to, dar, žinoma, tavo 
dukrelės laidotuvės. Ji tebeguli miesto lavoninėje, ir jeigu neno-: 
ri, kad ją palaidotų elgetų kape, reikia sumokėti už pamaldas ir 
žemės sklypelį šventoriuje. 

— Kiek tai kainuos? 

- Negaliu pasakyti. Bet tikrai, manau, mums abiem aišku, 
kad daugiau nei turi. 

— Taip, - liūdnai pripažino Ana. 

- Vaikeli, aš nesu ragana, bet ir ne šventoji. Pamėgau tave ir 
žinau, kad esi gera, dievobaiminga moteris, taip žemai nusiritusi 
dėl vyro kaltės. Ir nesu tokia beširdė, kad išvaryčiau į gatvę, kai 
tiek iškentėjai. Bet reikia žiūrėti į šią padėtį praktiškai. Šis kam- 
barys geriausias, kokį galiu pasiūlyti svečiams, o to, ką iš manęs 
uždirbai už namų ruošą, vargu ar užtektų sumokėti už dvi nak- 
vynes. O turi dar kitų skolų... 

Frau Šneider žvelgė, kaip Ana reaguos, bet šios akys liko ne- 
gyvos, be jokios kibirkštėlės. Atsidususi ji tęsė: 

- Todėl siūlau tau ir toliau padėti man pensione, dirbti visą 
darbo dieną, kol grįš tavo vyras - jeigu grįš, - ir siūlau persikelti 
į tarnaitės kambarėlį užpakalinėje namo pusėje už indų plovyk- 
los, tada mokėti nereikės. Maitinsiesi tuo, kas liks nuo pusryčių 
ir vakarienės, be viso to, dar paskolinsiu tau pinigų, kuriuos turi 
sumokėti pribuvėjai, ir krikščioniškai palaidosi savo dukrelę. 
Na, tai ką pasakysi? 

Ana nieko negalėjo pasakyti. Jei ir buvo kokių minčių, dabar 
jos buvo nepasiekiamai nutolusios. Ji čia liko sėdėti, nes neturė- 
jo pasirinkimo, tad automatiškai palinksėjo galva. 

— Gerai, tada sutarta. Rytoj persineši savo daiktus į naująjį 
kambarėlį. Yra ponas, norintis išsinuomoti šį Mėnesiui. 

"Frau Šneider nuėjo prie durų ir didele, viską gebančia dirbti 
ranka suėmė durų rankeną, bet dar atsigręžė susiraukusiu veidu. 

- Ar nepadėkosi, vaikeli? Kiti išmestų tave lauk, 

— Ačiū jums, frau Šneider, - pareigingai, bet kaip papūga iš- 
tarė Ana. 

Moteris kažką subambėjusi atidarė duris ir išėjo, o Ana su- 
prato neparodžiusi jai deramo dėkingumo. Ji užsimerkė, kad ne- 
matytų tikrovės. Saugiausia likti nejudant, tada jos nepasieks nei 
žmonės, nei jokios bėdos. 

Gruodžio pradžioje, pučiant žvarbiam vėjui, Ana nuėjo į 
Šventojo Jono kapines ir vieniša sustojo prie dukrelės kapo. 

Solveiga Ana Halvorsen. 

Dievas, kurį visada tikėjo, meilė, kuriai viską paaukojo, o da- 
bar ir mažutė jos mergytė... nieko nebėra. 


ŽAS 

Dar tris mėnesius Ana tik egzistavo. Ji dirbo nuo aušros ligi su- 
temų, nes frau Šneider pasinaudojo palankiomis aplinkybėmis, 
kai finansinis susitarimas buvo padarytas Anai esant tokiai pa- 
žeidžiamai. Namo savininkė ilsėjosi savo svetainėje ir krovė Anai 
vis naujus darbus. Vakare Ana atsiguldavo ant šiaudų čiužinio 
ankštame kambarėlyje, kur nuo indų plovyklos trenkė gendan- 
čiu maistu, o iš užpakalinio kiemo kanalizacijos atmatomis, bet 
būdavo taip pervargusi, kad užmigdavo ir nieko nesapnuodavo. 

Nebeliko ir svajonių. 

Kai sukaupusi drąsą ji paklausė, kada atsiskaitys už skolas ir 
gaus nors kiek algos, frau Šneider atsakydama piktai prunkš- 
telėjo. 

- Nedėkingoji! Aš tavimi rūpinuosi, suteikiu pastogę, gauni 
maisto prie stalo ir dar tau maža - nori daugiau? 

Ne, tai frau Šneider nori daugiau, tą naktį mąstė Ana. Šiuo 
metu ji dirba viską pensione, ir, kad gautų nors menką algelę, 
jai reikia susirasti darbą kitur. Nusivilkusi suknelę ir pažvelgusi 
į suodiną veidą veidrodyje ji suprato atrodanti ne ką geriau kaip 
šiukšlyno žiurkė: pusbadė, apsirengusi skarmalais, visa dvokian- 
ti. Neįmanoma, kad tokiai koks nors darbdavys pasiūlytų vietą. 

Pagalvojo, gal parašyti freken Olsdater ar net pulti į kojas tė- 
vams, prašyti malonės. Paklaususi lombarde, kiek gautų už Lar- 
so padovanotą plunksnakotį, suprato, kad to neužtektų paštu 
išsiųsti laiško į Norvegiją. 

Be to, beveik praradusi išdidumą, suprato, kad visas baisias 
negandas užsitraukė ant savo galvos pati ir nenusipelno net 
užuojautos. 

Atėjo ir praėjo Kalėdos, šaltos sausio dienos pamažu susting- 
dė ir paskutines viltis, ir tikėjimo kruopeles, dar užsilikusias 
Anos širdyje. Maldas, buvusias jai išsigelbėjimu, pakeitė kitos - 
kad užmigtų ir nebenubustų. 

- Dievo nėra, visa tai melas... viskas yra melas, - nusialinusi 
šnibždėdavo ji sau prieš užmigdama, 

Vieną kovo vakarą, kai Ana virtuvėje pjaustė daržoves nuo- 
mininkų vakarienei, įėjo sutrikusi frau Šneider. 

— Pas tave atėjo ponas, Ana. 

Ana atsigręžė, jos veide buvo matyti didelis palengvėjimas. 

— Ne, tai ne tavo vyras. Aš pakviečiau poną į savo svetainę. 
Nusirišk prijuostę, nusišluostyk veidą ir tuoj pat ateik. 

Drebančia širdimi Ana spėjo, gal ponas Bajeris bus atėjęs 
iš jos pasityčioti. Na'ir kas, pagalvojo ji eidama koridoriumi į 
frau Šneider svetainę. Baimingai pasibeldė ir buvo pakviesta 
įeiti. 

- Freken Lanvik! Ar reikėjo sakyti fru Halvorsen, manau, da- 
bar taip turėtume į jus kreiptis. Kaip jūs, mano čiulbuonėle? 

— Aš... 

Ana spoksojo į poną tiesiog priblokšta, tyrinėdama jį tartum 
eksponatą savo būtojo gyvenimo muziejuje. 

- Nagi, vaikeli, kalbėkis su ponu Grygu, - paragino frau Šnei- 
der. - Ji tikrai geba atsakyti, kai panori, - kandžiai pridūrė. 

— Taip, ji visada buvo narsi ir pareikšdavo savo nuomonę. Bet 
toks ir būna scenos Žmonių temperamentas, madam, - atsakė 
Grygas. 

- Scenos žmonių temperamentas? - niekinamai žvelgė į Aną 
frau Šneider. - Maniau, su scena susijęs jos pradingęs vyras. 

— Šios moters vyras gal ir yra puikus muzikantas, bet ši jau- 
na ponia - tikras talentas. Nejaugi negirdėjote jos dainuojant, 
madam? Ji turi išskirtinį balsą, ją pranoko, žinoma, tik mano 
brangioji žmona Nina. 

Ana ramiai klausėsi, kaip juodu apie ją kalba, buvo smagu 
matyti frau Šneider net išsižiojusią iš apstulbimo. 

— Na, taip, žinoma, jei tik būčiau žinojusi, būčiau kvietusi ją į 
šią svetainę padainuoti mūsų gyventojams, pati būčiau skambi- 
nusi pianinu. Aš tik mėgėja, bet tikra entuziastė, - frau Šneider 
parodė į senovinį instrumentą kampe, kuriuo skambinant Ana 
nė karto nebuvo girdėjusi nuo tada, kai čia apsigyveno. 

- Esu tikras, per menkai vertinate savo gabumus, brangio- 
ji madam. - Tada Edvardas Grygas visą dėmesį skyrė Anai. - 
Vargšas vaikeli, - tarė jis norvegiškai, kad nesuprastų frau Šnei- 
der, - aš tik neseniai grįžau į Leipcigą ir gavau jūsų laišką. Atro- 
do, gyvenat pusbadžiu. Atleiskit man, jei būčiau žinojęs, kokia 
padėtis, būčiau grįžęs greičiau. 

- Nesirūpinkite taip dėl manęs, pone Grygai, aš gyvenu gerai. 

- Visai akivaizdu, kad negerai, ir man bus malonu padėti, 
kuo tik galėsiu. Ar šiai nelabai moteriškei esate skolinga? 

- Nemanau esanti skolinga, gerbiamas pone. Jau pusę metų 
negaunu algos ir manau, kad skolas jau seniai turiu būti atlygi- 
nusi. Bet jai gali atrodyti kitaip. 

— Vargšas, vargšas vaikelis, - kalbėjo Grygas stengdamasis iš- 
laikyti lengvabūdiškas intonacijas atidžiai stebint frau Šneider. - 
Dabar paprašysiu stiklinės vandens, man ją atnešite. Tada nueisite 
į savo kambarį ir susidėsite kokius turite daiktus. Atneškite van- 
dens, tada viską pasiimkite ir išeikite. Susitiksime Bierkeller ties 
Šarkų gatvės kampu. Aš tuo metu susitvarkysiu su frau Šneider. 

- Ką tik sakiau Anai, kad mane kamuoja troškulys. Frau Hal- 
vorsen pasisiūlė atnešti vandens, - tarė jis vokiškai. 

Frau Šneider pritariamai linktelėjus Ana išėjo iš kambario ir 
nuskubėjo pro indų plovyklą susikrauti kelioninio krepšio, kaip 
liepė ponas Grygas. Iš ąsočio pripylusi į stiklinę vandens, nune- 
šė į svetainę. Krepšį paliko už durų. 

- Dėkui, mano mieloji, - tarė Grygas, kai Ana padavė stikli- 
nę. - O dabar, esu tikras, turite darbų. Dar pasimatysime prieš 
man išeinant. - Sukdamasis į frau Šneider pusę jis spėjo mirk- 
telėti Anai, ir toji skubiai pasišalino, čiupo savo krepšį ir išėjo iš 
tų namų. 

Apstulbinta taip pakrypusių įvykių, Ana palaukė bent dvide- 
šimt minučių aludėje, kol išvydo atskubant gatve savo gelbėtoją. 

— Na, fru Halvorsen, tikiuosi, jūsų pradingęs vyras kada nors 
atsilygins už tai, kad susiderėjau dėl jūsų išvadavimo! 

- Oi, gerbiamas pone! Ar turėjote jai už tai sumokėti? 

— Ne, buvo daug blogiau. Ji primygtinai prašė, kad paskam- 
binčiau savo Concerto A minor tuo išklerusiu pianinu. Verčiau 
ta lašininė žiemą pasikūrentų juo krosnį, kad nešaltų, - kikeno 
Grygas imdamas jos krepšį. - Pažadėjau vėl užsukti padainuoti 

jai serenados, bet užtikrinu jus, to įsipareigojimo nevykdysiu. 
Dabar pasisamdysime aikštėje karietą, kad nuvežtų į Slėnio gat- 
vę, ir pakeliui papasakosite man, ką iškentėjote, pakliuvusi į tos 
nelemtos frau Šneider nagus. Tartum būtumėte Aschenputtel, 
o ta moteris bloga pamotė, nugrūdusi jus į virtuvę ir pavertusi 
savo tarnaite. Trūksta tik tų dviejų bjaurybių seserų! 

Grygas padėjo Anai įsėsti į karietą. Ji tą akimirką iš tiesų pa- 
sijuto kaip pasakos princesė, išgelbėta savojo princo. 

- Važiuosime į mano gero draugo, muzikos kūrinių leidėjo 
Makso Abrahamo namus, - tarė Grygas. 

- Arjis žino, kad atvažiuosime? 

- Ne, bet, mieloji madam, sužinojęs apie sunkią jūsų padėtį 
jis bus labai patenkintas galėdamas pasiūlyti prieglobstį. Kai tik 
užsimanau pagyventi Leipcige, ten naudojuosi keliais kamba- 
riais. Jums bus visai patogu, kol įkurdinsime jus kur nors kitur. 
Jeigu ką, aš galiu miegoti ir ant fortepijono. 

- Gerbiamas pone, tikrai nenoriu kelti jums nepatogumų. 

- Patikėkite, mieloji madam, jūs ir nekeliate. Aš tik pajuoka- 
vau, — tarė jis maloniai šypsodamasis. - Makso namuose daug 
laisvų kambarių. Tad kaipgi jūs taip žemai nusiritote iš tų aukš- 
tybių, kurias buvote pasiekusi, kai mačiau jus paskutinį kartą? 

— Gerbiamas pone, aš... 

- Iš tiesų nė nepasakokite! - Grygas sustabdė ją atstatęs del- 
ną, tada pasikasė ūsus. - Leiskite atspėti! Pono Bajerio asistavi- 
mas ėmė darytis nepakenčiamas. Jis gal net pasipiršo jums. Jūs 
atsisakėte už jo tekėti, nes buvote įsimylėjusi tą mūsų gražuolį, 
bet nepatikimą smuikininką ir būsimą kompozitorių. Jis pareiš- 
kė vykstąs studijuoti į Leipcigą, ir jūs nusprendėte už jo ištekėti 
ir vykti kartu. Ar taip ir buvo? 


* Pelenė (vok.). 

- Gerbiamas pone, būkite geras, nesišaipykite iš manęs, - nu- 
leido galvą Ana. - Aišku, kad jau viską žinote. Kiekvienas jūsų 
ištartas žodis tiesa. 

- Fru Halvorsen.., ar galiu jus vadinti Ana? 

- Žinoma. 

— Ponas Henumas visai neseniai papasakojo man apie neti- 
kėtą jūsų dingimą, bet smulkmenų nežinojau. O iš to, ką bu- 
vau girdėjęs Kristianijoje, buvo aišku, kad ponas Bajeris turėjo 
ir kitų ketinimų, ne vien rūpintis jūsų karjera. Tai tas apgavikas 
smuikininkas jūsų vyras dar Paryžiuje? 

— Manau, taip, - atsakė Ana spėliodama, iš kur jis sužinojo. 

- Ir, manyčiau, apsistojęs prabangiame bute, priklausančia- 
me turtingai mecenatei baronienei fon Gotfryd. 

- Nežinau, kur jis gyvena, gerbiamas pone. Jau daug mėnesių 
negavau iš jo jokios žinios. Jau nebelaikau jo savo vyru. 

- Mano mieloji Ana, - tarė Grygas guodžiamai tiesdamas 
prie jos ranką, - jūs tiek iškentėjote. Deja, baronienė užsidegusi 
ieško talentingų muzikų. Ir kuo jie jaunesni ir patrauklesni, tuo 
geriau. 

- Atleiskite, gerbiamas pone, bet nenorėčiau žinoti visų 
smulkmenų. 

“| - Ne, žinoma, ne. Taip netaktiškai leptelėjau. Bet gera žinia 
ta, kad jis baronienei greitai nusibos ir ji susiras kitą, o tada jis 
sugrįš pas jus. - Grygas žvilgtelėjo į Aną. - Visada sakiau, kad 
į jus įsikūnijusi mano Solveigos siela. Kaip ir ji, jūs laukiate jo 
sugrįžtant. 

- Ne, gerbiamas pone, - Anos veidas sustingo išgirdus tokią 
įžvalgią pastabą. - Aš nesu Solveiga ir nelaukiu, kad Jensas pas 
mane grįžtų. Jis man nebe vyras, o aš jam nebe žmona. 

- Ana, kol kas apie tai nekalbėkime. Jūs su manimi, esate sau- 
gi. Padarysiu viską, kad jums padėčiau. - Jis nutilo karietai su- 

stojus prie didingo gražaus balto keturių aukštų namo su eilėmis 
aukštų, viršuje dailiai išlenktų langų. Ana atpažino, kad tai ir yra 
tas muzikos kūrinių leidėjo namas, kur ji taip seniai paliko laišką 
Grygui. - Padorumo dėlei būtų geriau, jei visi manytų, kad jums 
dabar sunkus metas, ko! laukiate iš Paryžiaus sugrįšiančio vyro. 
Suprantate, Ana? - Griežtas mėlynų Grygo akių žvilgsnis aki- 
mirką susitiko su jos žvilgsniu, jis stipriai suspaudė jai ranką. 

— Taip, gerbiamas pone. 2 

- Būkite gera, vadinkite mane Edvardu. Na, mes atvažiavo- 
me, - tarė jis paleisdamas Anos ranką. - Eime į vidų, prisista- 
tysime. | 

Vis dar apsvaigusi nuo to, kas tą dieną įvyko, Ana paskui tar- 
naitę nuėjo į gražius, erdvius kambarius mansardoje, tada pasi- 
nėrė į taip pasiilgtą vonią. Nusišveitusi kelių pastarųjų mėnesių 
nešvarumus persirengė šilkine suknele, stebuklingai atsiradusia 
ant lovos su baldakimu. Keista, bet ta smaragdo žalumo suknia 
puikiai-tiko smulkiai jos figūrai. 

Gėrėdamasi ji žvelgė pro didelį langą į nuostabų Leipcigo vaiz- 
'dą ir supama visos tos prabangos jau ėmė pamiršti, kaip gyveno 
tartum spąstuose tame kambarėlyje pensione. Kaip buvo pasaky- 
ta, nulipo žemyn ir pagalvojo - jeigu ne ponas Grygas, dabar suo- 
dinoje frau Šneider virtuvėje skusčiau morkas vakarienei. 

Tarnaitės įvesta į valgomąjį Ana buvo pasodinta prie ilgo sta- 
lo tarp Edvardo, kaip dabar turėjo jį vadinti, ir namų šeiminin- 
ko pono Abrahamo. Šiam sveikinant Aną atvykus į jo namus ji 
pastebėjo už dailių apskritų akinių stiklų žiburiuojant gerašir- 
diškas akis. Prie stalo sėdėjo ir daugiau muzikų, buvo juokauja- 
ma, gausu gero maisto. Nors Ana buvo išbadėjusi, daug valgyti 
negalėjo - skrandis jau buvo atpratęs virškinti. Tad ji sėdėjo ty- 
lomis, klausėsi ir žnaibė sau rankos odą, kad įsitikintų tikrai čia 
esanti. 

- Ši graži ponia, - tarė Grygas, keldamas į jos pusę šampano 
taurę, - yra labai talentinga dainininkė iš Norvegijos. Tik pa- 
žvelkite į ją! Tikras Solveigos įsikūnijimas. Ji man įkvėpė kelias 
liaudiško stiliaus dainas, kurias esu sukūręs šiais metais. 

Kiti svečiai tuoj pat paprašė jo tas dainas paskambinti, o 
Anos - padainuoti. 

- Gal vėliau, mieli draugai, kai Ana nebus taip nuvargusi. Jai 
buvo sunkus metas, buvo pagrobta pačios blogiausios raganos 
visame Leipcige. 

Edvardui pasakojant įvykius, kurie baigėsi Anos išgelbėjimu, 
o svečiams aikčiojant tose vietose, kur reikėjo, ji pati stengėsi 
atsikratyti baisių prisiminimų to, ką patyrė. 

— Jau maniau, kad mano mūza ištirpo ore, vaiskiam ore! Bet 
še tau, ji visų panosėje gyveno Leipcige! - užbaigė jis mostelė- 
damas. - Už Aną! 

Visi prie stalo pakėlė krištolines taures ir išgėrė į jos svei- 
katą. 

Po vakarienės Edvardas pasikvietė ją prie fortepijono ir prie- 
šais padėjo natas. 

— Na, Ana, gal mainais už mano didvyrišką jūsų gelbėjimo 
žygį rasite jėgų padainuoti? Daina vadinasi „Pirmoji raktažolė“, 
ir niekas jos dar nedainavo, nes pirmoji turėjote dainuoti jūs. — 
Eikite šen, - tarė jis plekšnodamas per kėdutę prie fortepijono, - 
sėskitės šalia manęs, kelias minutes parepetuosime. 

— Gerbiamas pone... Edvardai, - lemeno ji, - jau labai ilgai 
nedainavau. 

- Tada jūsų balsas pailsėjo ir skraidys kaip paukštelis. Na, pa- 
siklausykite melodijos. 

Ana klausėsi gailėdamasi, kad jie ne vieni, tada ji bent klystų 
ne viešumoje, girdint tokiai garbingai draugijai. Edvardui pra- 
nešus, kad juodu pasiruošę, visi laukdami atsigręžė. 

- Atsistokite, Ana, taip bus lengviau valdyti kvėpavimą. Ar 
matysite žodžius man per petį? 

- Taip, Edvardai, 

— Tada pradedame. 

Gelbėtojui skambinant įžanginius taktus visas Anos kūnas 
nervingai virpėjo. Balso stygos taip ilgai buvo paliktos be darbo 
ir ji nežinojo, kokie garsai pasigirs iš burnos, kai uždainuos. Ir iš 
tikrųjų, nors pirmosios gaidos buvo teisingos, reikėjo geriau val- 
dyti balsą. Tačiau gražiai melodijai plūstant į sielą ir balsas ėmė 
atgauti atmintį, pasitikėjimą savimi, suskambo visa jėga. 

Baigusi dainuoti Ana jautė, kad pavyko gana gerai. Pasigirdo 
aplodismentai, prašymai pakartoti. 

- Puiku, mano mieloji Ana, aš ir žinojau, kad taip bus. Ar 
išspausdinsi dainą savo kataloge, Maksai? 

- Žinoma, bet reikėtų dar surengti rečitalį Gewandhaus salė- 
je, jei angeliškoji Ana padainuotų ir kitas liaudiško stiliaus dai- 
nas, kurias parašei. Akivaizdu, jos parašytos vien tik jos balsui, — 
Maksas Abrahamas pagarbiai linktelėjo Anai. 

— Tada sutarta, - Edvardas nusišypsojo Anai, o ši tik stengėsi 
nežiovauti. 

— Mano mieloji, matau, esate pailsusi. Manau, visi jums atleis, 
jei anksti eisite atsigulti. Iš to, ką sužinojome, supratau, kad išgy- 
venote labai sunkų metą, - pasakė Maksas, ir Anai palengvėjo. 

Pakilęs Edvardas pabučiavo jai ranką. 

— Labos nakties, Ana. 

Ana užlipo per tris aukštus į savo kambarį. Ten rado tarnai- 
tę, kūrenančią židinį. Ant didelės dvigulės lovos jau buvo padėti 
naktiniai marškiniai. 

- Jei galiu paklausti - kieno šie.drabužiai? Jie man puikiai 
tinka. 

— Jie Edvardo žmonos Ninos. Ponas Grygas sakė, kad nieko 

neturėsite, ir liepė padėti drabužius iš frau Gryg spintos, - atsakė 
tarnaitė, atsegiodama Anai suknelę ir padėdama nusivilkti. 

- Ačiū, — tarė Ana, atpratusi, kad jai kas padėtų, - dabar jau 
galite eiti. 

- Labos nakties, frau Halvorsen. 

Tarnaitei išėjus Ana apsivilko minkštus poplino naktinius 
marškinius, tada ekstazės apimta atsigulė ant švarių lininių pa- 
klodžių. 

Pirmą kartą po daugelio mėnesių ji pasimeldė dėkodama 
Dievui, nors buvo Jo atsižadėjusi, ir paprašė atleidimo už tai, kad 
buvo praradusi tikėjimą. Tada užsimerkė per daug nuvargusi to- 
liau galvoti ir kietai užmigo. 

Istorija, kaip Grygas išgelbėjo Aną iš niekšingosios frau Šneider 
nagų, paplito Leipcige ir kelias savaites buvo pasakojama dar su 
pagražinimais. Naujajam įtakingam globėjui lydint Aną į kon- 
certus ir renginius įvairiuose miesto visuomenės sluoksniuose 
visos durys jiems būdavo plačiai atvertos. Jie dalyvavo keliuose 
prašmatniuose pobūviuose gražiausiuose Leipcigo namuose, ten 
Ana buvo prašoma padainuoti „atsidėkojant už vakarienę“, kaip 
sakė Edvardas. Kitais vakarais ji dalyvavo nedideliuose muzikos 
soirėe su kitais dainininkais ir kompozitoriais. 

Edvardas ją pristatydavo taip: „Tai įsikūnijimas visko, kas tyra 
ir gražu mano tėvynėje“ arba „Tai tobula mano mūza norvegė“. 
Dainuodama jo dainas apie karves, gėles, fiordus ir kalnus Ana 
kartais pagalvodavo, gal jai tiesiog apsisiausti Norvegijos vėlia- 
va, tada jis galėtų ja mojuoti. Tačiau, žinoma, ji nebuvo prieš 
tokį susidomėjimą, tai teikė jai garbę. Palyginti su gyvenimu 
Leipcige ligi šiol, dabar kiekviena sekundė buvo stebuklas. 

Per tuos kelis mėnesius Ana susipažino su daugeliu didžių 
kompozitorių, ją labai sujaudino susitikimas su Piotru Čaikovs- 
kiu, nes nepaprastai mėgo jo romantišką, aistringą muziką. Jie 
visi lankėsi pas Maksą Abrahamą, vadovaujantį „C. E Peters“ 
leidyklai ir pasiekusį, kad ji taptų viena gerbiamiausių muzikos 
kūrinių leidyklų Europoje. 

Leidykla buvo tame pačiame pastate, ir Ana mėgo nulipusi 
į apatinius aukštus žiūrėti į dailiai įrištas natų knygas, išsiski- 
riančias šviesiai žaliais viršeliais, žavėjosi kompozicijomis tokių 
muzikos pasaulio šviesulių, kaip Bachas ir Bethovenas. Ją taip 
pat traukė stebėti mechaninius spausdinimo presus rūsyje, jie 
neįtikimu greičiu puslapį po puslapio spausdino didelius kiekius 
natų ant atskirų lakštų. 

Pamažu, palankiai veikiant geram maistui, poilsiui, 0 svar- 
biausia visiems namiškiams švelniai rūpinantis, Ana ėmė atgauti 
jėgas ir pasitikėjimą savimi. Baisi Jenso išdavystė vis dar atsi- 
liepdavo, tada širdį užplūsdavo deginte deginantis pyktis, bet ji 
stengėsi išmesti jį - ir Jensą - iš savo minčių. Ji jau nebe naivus 
vaikas, tikintis meile, o moteris, kuriai talentas gali suteikti vis- 
ką, ko tik reikia. 

Nuolat prašoma rengti rečitalius Vokietijoje ir kitose šalyse, 
Ana ėmėsi tvarkyti savo finansinius reikalus, nes nebenorėjo 
kada nors vėl būti priklausoma nuo kokio vyro. Ji taupė kiekvie- 
ną uždirbtą skatiką tikėdamasi įsigyti nuosavą būstą. Edvardas 
ją skatino, rėmė ir, negana to, stiprėjo jųdviejų artumas. 

Kartais nubudusi po vidurnakčio Ana išgirsdavo iš apačios 
atsklindančius liūdnus fortepijono garsus, mat Edvardas dažnai 
užsisėdėdavo kurdamas iki vėlyvos nakties. 

Vieną naktį pavasario pabaigoje kankinama nuolat pasikar- 
tojančių vaizdinių, kaip jos vargšė mirusi dukrelė vieniša guli 
šaltoje žemėje, Ana, išėjusi iš savo kambarių, atsisėdo laiptų 

apačioje prie svetainės klausytis melancholiškos Edvardo skam- 
binamos melodijos. Akis užplūdo ašaros, ji susiėmė rankomis 
galvą ir pravirko, su ašaromis liedama netekties skausmą. 

- Mano mieloji mergaite, kas atsitiko? - Ana net krūptelėjo 
pajutusi ant peties ranką ir išvydo į ją žvelgiančias malonias mė- 
lynas Edvardo akis. 

- Atleiskite. Ta nuostabi muzika taip sujaudino. 

- Manau, yra šis tas daugiau. Eime. - Edvardas įsivedė ją į 
svetainę, uždarė duris. - Na, sėskitės šalia manęs ir nusišluosty- 
kite ašaras, - padavė jai didelę šilkinę nosinę. 

Edvardo užuojauta vėl sukėlė ašarų protrūkį ir Ana niekaip 
negalėjo susivaldyti. Galų gale sutrikusi ji pakėlė akis. Jausdama, 
kad privalo paaiškinti, giliai atsiduso ir pasipasakojo, kaip nete- 
ko dukrelės. 

— O, jūs vargšele, miela mergaite. Ištverti tai vienai turėjo 
būti nepaprastai baisu. Gal ir žinote, aš taip pat netekau vaiko... 
Aleksandra sulaukė dvejų, ji buvo man brangiausia, mieliausia, 
mylimiausia už viską gyvenime. Netekęs jos labai sielvartavau. 
Kaip ir jūs praradau Dievo tikėjimą ir tikėjimą pačiu gyvenimu. 
Prisipažįstu, tai atsiliepė ir mano santuokai. Nina buvo tiesiog 
nepaguodžiama, ir nuo tada mudu nebegalime vienas kitam su- 
teikti nusiraminimo. 

- Na, man tuo metu bent šitos bėdos nebuvo, - sausai tarė 
Ana, ir Edvardas tyliai nusijuokė. 

- Mano mieliausioji Ana, tapote man labai brangi. Taip ža- 
viuosi jūsų dvasios stiprybe ir drąsa, net negaliu apsakyti, Mes 
abu patyrėme tikrą širdgėlą, ir galiu tik pasakyti, kad turime ieš- 
koti paguodos muzikoje. Ir... - Edvardas žvelgdamas jai į akis 
siektelėjo jos rankos, - galbūt vienas kitame. 

- Taip, Edvardai, — atsakė ji, gerai supratusi, ką jis turėjo gal- 
voje. - Manau, galime. 

A ja 

Praėjus metams Ana, Edvardo padedama, jau galėjo išsikrausty- 
ti iš namų Slėnio gatvėje į nuosavą patogų namą Sebastiano Ba- 
cho gatvėje viename geriausių Leipcigo rajonų. Visur ji važinėjo 
karieta ir galėjo maitintis gardžiausiais valgiais prašmatniuose 
miesto restoranuose. Išgarsėjusi Vokietijoje, su Edvardu apvažia- 
vo Berlyną, Frankfurtą ir daug kitų miestų dainuoti rečitaliuose. 
Dainavo ne tik Edvardo kūrinius, jos repertuare atsirado arija su 
varpeliais iš naujos operos „Lakmė“ ir „Sudie, tėvynės kalnai ir 
laukai“ iš pamėgtos Čaikovskio operos „Orleano mergelė“. 

Juodu net surengė rečitalį Kristianijoje, tame pačiame teatre, 
kur Ana pradėjo dainininkės karjerą. Iš anksto buvo parašiusi 
savo tėvams ir freken Olsdater kviesdama į koncertą, namiš- 
kiams nusiuntė tiek kronų, kad užtektų kelionei, užsakė vietas 
„Grand Hotel“ viešbutyje ir pati jame apsistojo. 

Po viso to, kas įvyko, bjauriai jausdamasi, kad juos nuvylė, 
Ana su baime laukė atsakymų. Jai nereikėta jaudintis. Visi priė- 
mė kvietimą ir buvo daug džiaugsmo vėl susitikus. Per šventines 
vaišes po rečitalio freken Olsdater ramiai pasakė, kad neseniai 
mirė ponas Bajeris. Išgirdusi tą žinią, Ana išreiškė užuojautą ir 
tuoj ėmė prašyti freken Olsdater važiuoti su ja į Leipcigą, būti 
jos namų šeimininke. 

Visa laimė, Lisė sutiko jai dirbti. Ana jautė, kad esant tokioms 
aplinkybėms jai reikia besąlygiškai patikimo žmogaus darbuotis 
namuose. 

O dėl neištikimo vyro - Ana stengėsi kuo mažiau apie jį gal- 
voti. Ji žinojo, kad baronienė buvo pastebėta Leipcige, ir sklido 
gandai, esą, ji globojanti naują jauną kompozitorių, bet apie Jen- 
są jau seniai niekas nebuvo girdėjęs. Kaip pasakė Edvardas, jis 
"pradingo kaip žiurkė Paryžiaus kloakoje. Ana net meldėsi, kad 

jis būtų miręs. Nors ji gyveno nesilaikydama įprastų visuomenė- 
je normų, buvo laiminga. 

Taip ir tęsėsi, kol 1883 metų žiemą Edvardas atvažiavo į Leip- 
cigą, skubiai iškviestas jos laišku. 

- Ar supranti, ką dabar turėsime daryti, kjazre? Mes visi? 

- Taip, suprantu, - tyliai atsakė Ana, nuolankiai susitaikiusi 
su likimu. 


CA kasė 
ARA 
NOK" 


Jis sugrįžo aštuoniasdešimt ketvirtų metų pavasarį. Tarnaitė, pa- 
sibeldusi į svetainės duris, pasakė Anai, kad kažkoks vyras lau- 
kia norėdamas su ja pasimatyti. 

— Liepiau jam eiti prie tų durų, kur pristatomos prekės, bet 
jis nenori nė pajudėti jūsų nepamatęs. Priekinės durys uždary- 
tos, tai jis sėdi prie slenksčio, - pro didelį langą tarnaitė parodė 
į susigūžusią figūrą. - Ar man kviesti policiją, frau Halvorsen? 
Aiškiai matyt, kad jis elgeta, o gal vagis ir dar blogesnis. 

Ana lėtai pakilo nuo minkštasuolio, ant kurio ilsėjosi, ir pri- 
ėjo prie lango. Pamatė vyrą, sėdintį ant laiptelių, rankomis susi- 
ėmusį galvą. 

“Staiga pajutusi sunkumą širdyje dar kartą paprašė Dievo 
stiprybės. Tik Jis žinojo, kaip jai reikės tai pakelti, bet tokiomis 
aplinkybėmis pasirinkimo nebuvo. 

— Tuoj pat jį įleisk. Regis, mano vyras sugrįžo. 

Apmirusia širdimi perskaičiau apie Jenso sugrįžimą pas Aną ir 
skubiai pervariau puslapius, kad sužinočiau, kas tada įvyko. Bet 
Jensas tik paviršutiniškai praslydo per tuos kelis mėnesius, tu- 
rėjusius jiems būti kankinamai sunkius, ir labiau susitelkė vaiz- 
duodamas jų persikraustymą praėjus metams į Bergeną, į na- 
mus, vadinamus Froskehusetu, esančius netoliese Grygo Trol- 
haugenu vadinamų namų. Rašė ir apie vėliau įvykusį pirmąjį jo 
kūrinių atlikimą Bergene. Aš perėjau prie „Autoriaus pastabų“ 
paskutiniame knygos puslapyje: | 


„Šią knygą skiriu savo nuostabiai žmonai Anai Lanvik Hal- 
vorsen. Jos mirtis šiais metais nuo plaučių uždegimo sulau- 
kus penkiasdešimties man buvo tikra tragedija. Jei ji nebū- 
tų man atleidusi ir priėmusi, kai pasirodžiau prie jos durų 
slenksčio tiek daug metų palikęs vieną, tada tikrai būčiau 
pražuvęs Paryžiaus kloakoje. Tačiau dėl jos atlaidumo dar 
laimingai pagyvenome su savo brangiuoju sūnumi Horstu. 
Ana, mano angele, mano mūza... tu išmokei mane visko, 
kas iš tiesų svarbiausia gyvenime. 
Myliu tave, ilgiuosi. 
Tavo Jensas“ 

Uždariau nešiojamąjį kompiuterį sutrikusi ir susipainiojusi. Man 
atrodė neįmanoma patikėti, kad Ana, turinti tokį tvirtą būdą ir 
nepalenkiamas dorovės nuostatas - visa tai, kas padėjo išgyventi 
Jensui ją pametus, - būtų jam taip lengvai atleidusi ir priėmusi 
vėl kaip savo vyrą. 

- Būčiau kuo greičiau jį išspyrusi lauk ir išsituokusi, - pasa- 
kiau viešbučio kambario sienoms, baisiai susierzinusi dėl tokios 
nepaprastos Anos istorijos pabaigos. Žinojau, kad tais laikais 
viskas buvo kitaip, bet Jensas Halvorsenas - tikras Pero Giunto 
įsikūnijimas - mano manymu, per lengvai išsisuko. 

Pažvelgiau į laikrodėlį - jau buvo po dešimtos vakaro, tad nu- 
ėjau į vonios kambarį, vėliau užsivirinau vandens arbatai. 

Užsitraukusi sunkias užuolaidas nuo blyksinčių Bergeno uos- 
to žiburių, rimtai susimąsčiau, ar būčiau atleidusi Teo, jei būtų 
mane pametęs. Bet jis ir pametė, taip siaubingai, su visai. Taip, 
supratau, kad pykstu ir dar turėsiu atleisti pasauliui. Ne taip kaip 
Jenso ir Anos, mano meilės istorija buvo nutraukta kaip reikiant 
nė neprasidėjusi, ir čia nebuvo nė katro iš mūsų kaltės. 

Kad neapimtų graudulys, pasitikrinau elektroninį paštą ir 
sukirtau vaisius, paliktus vazoje, nes jaučiausi per daug pavar- 
gusi eiti žemyn valgyti, o kambariai po devintos vakaro neap- 
tarnaujami. Radau laiškų iš Ma, Majos ir vieną iš Tigės - ji rašė, 
kad galvoja apie mane. Parašė ir Teo tėvas Piteris, pranešė gavęs 
Tomo Halvorseno knygą, klausė, kur ją išsiųsti. Atsakiau prašy- 
dama per FedEx atsiųsti viešbučio adresu ir nusprendžiau likti 
Bergene, kol ji atkeliaus. 

Rytoj eisiu ieškoti Jenso ir Anos namų ir galbūt grįšiu pas 
Erlingą, tą draugišką Grygo muziejaus direktorių, kad papasa- 
kotų apie juos daugiau. Bergene man patiko, nors tuomet mano 
tyrinėjimas ir užstrigo. 

Staiga prie lovos suskambo telefonas, net krūptelėjau. 

— Alio? 

- Čia Vilemas Kasparis. Kaip jaučiatės? 

— Gerai, ačiū. 

- Puiku. Ale, gal norėtumėt rytoj su manimi papusryčiauti? 
Kilo idėja ir noriu su jumis pasidalyti. 

- E... taip, būtų malonu. 

— Puiku. Labos nakties. 

Ryšys staiga nutrūko, ir aš padėjau ragelį jausdamasi nelabai 
smagiai dėl to, kad priėmiau Vilemo kvietimą. Mėginau išsiaiš- 
kinti kodėl, tada pripažinau, kad jaučiuosi kalta. Jei esu visiškai 
atvira sau, tai iš tiesų jaučiu kažką sukirbėjus širdyje, kas sako, 
kad mane prie jo traukia. Nors protas ir širdis tai draudžia, kū- 
nas neklauso jų įsakymų ir reaguoja savaip. Bet čia turbūt jokios 
rizikos. Juo labiau kad iš to, ką Vilemas sakė apie mirusį partnerį 
Žaką, jis aiškiai yra gėjus. 

Ruošdamasi eiti miegoti leidau sau pakikenti - jeigu ir susi- 
žavėjau, tai jokio pavojaus nėra, ir patrauklus jis turbūt labiau- 
siai dėl pianisto talento, ne ko kita. Juk tai stiprus afrodiziakas, 
tad atleidau sau už tai, kad jam pasidaviau. 


SAN 
NY 
- Tai ką manot? - rytą pusryčiaujant mano akis pervėrė stip- 
rus Vilemo žalsvai melsvų akių žvilgsnis. 
- Kada tas rečitalis? 
- Šeštadienio vakarą. Bet jūs grojot tą kūrinį anksčiau, o dar 
turėsim repeticijoms likusią savaitės dalį. 
— Dieve mano, Vilemai, aš grojau prieš dešimt metų. Labai 
malonu, kad kviečiat, bet... 
- Sonata fleitai ir fortepijonui tokia graži, ir aš dar nepa- 
miršau, kaip grojot ją tą vakarą Ženevos konservatorijoje. Jei 

prisimenu jus ir jūsų grojimą dešimt metų, vadinasi, atlikimas 
buvo išskirtinis. 

- Aš anaiptol ne tokia talentinga kaip jūs ir nesu patyrusi sėk- 
mės, - prieštaravau. — Pasižiūrėjau apie jus internete - jūs tikrai 
karjeros viršūnėje, Vilemai. Pernai koncertavote Carnegie Hall! 
Tad labai dėkoju už kvietimą, bet ačiū, ne. 

Jis žvelgė į mane ir nė neparagautus pusryčius. Aš tikrai jau- 
čiausi labai nesveika. 

— Jūs nervinatės, tiesa? 

— Tai aišku! Ar galit įsivaizduoti, koks jaustumėtės atsilikęs, 
jei būtumėt dešimt metų neprisilietęs prie klavišų? 

— Taip, bet skambinčiau su nauja energija ir visa jėga. Nebū- 
kit bailė, bent pamėginkit. Galėtumėt šiandien po mano vidur- 
dienio koncerto ateiti į salę ir kartu pagrotume. Erlingas tikrai 
neprieštaraus, net jei jam pasirodytų, kad skambinti Fransisą 
Pulenką paties Grygo pašventintoje žemėje yra šventvagystė. O 
Logeno teatras, kur šeštadienį vyks rečitalis, labai maloni vieta. 
Tai puiki proga jums ramiai sugrįžti prie grojimo. 

- Jūs norit mane priversti, Vilemai, - tariau jau arti ašarų. — 
Kodėl taip įkalbinėjat? 

— Jei vienas žmogus nebūtų privertęs manęs sėsti prie klavi- 
šų po Žako mirties, gal daugiau nebūčiau prie jų nė prisilietęs, 
tad galit sakyti - tai karma, aš sugrąžinu gautą iš kito malonę. 
Sutikit. 

— Ak, gerai jau. Ateisiu šiandien popiet į Trolhaugeną ir pa- 
mėginsiu, - sutikau jausdama, kad mane varu privertė paklusti. 

- Puiku! - Vilemas patenkintas suplojo delnais. 

- Jūs, ko gero, pasibaisėsit mane išgirdęs. Pagrojau per Teo 
laidotuves, bet tai buvo kas kita. 

— Tada bus visai lengva. Taigi, - tarė jis kildamas nuo stalo, - 
susitinkam trečią. 

Stebėjau Vilemą nueinantį, jo liekną figūrą — kaip taip gali 
būti, kai valgo tokius pusryčius kaip ką tik? Matyt, jį palaiko 
adrenalinas. Grįžusi į savo kambarį po dešimties minučių ne- 
drąsiai atsidariau fleitos dėklą ir pažvelgiau į ją kaip į priešą, su 
kuriuo teks galynėtis. 

— Ir ką aš darau? - syumurmėjau išėmusi fleitos dalis ir jas su- 
jungiau, neskubėdama susukau, kaip reikiant išlyginau ir greitai 
pagrojau kelias gamas, paskui iš atminties pagrojau pirmą dalį. 
Kaip pirmas mėginimas - skamba visai neblogai, pagalvojau, iš 
įpratimo šluostydama, kur sudrėko po vožtuvais, tada išardžiau 
ir įdėjau į dėklą, 

Vėliau išėjau pasivaikščioti krantine ir užsukau į lentomis ap- 
kaltą krautuvėlę nusipirkti norvegiško žvejams skirto megztinio, 
nes staiga, regis, atšalo, o aš kuprinėje turėjau tik vasarinių dra- 
bužių. 

Grįžau į viešbutį pasiimti fleitos ir taksi išvažiavau į kalnus, 
paklaususi vairuotojo, ar jis žino namus, vadinamus Froskehu- 
setu, prie to paties kelio kaip Grygo muziejus. Jis atsakė nežinąs, 
bet mes galėsią žiūrėti į pavadinimus namų, pro kuriuos važiuo- 
sime. Ir iš tiesų juos aptikome vos už poros minučių pėsčiomis 
į pakalnę nuo muziejaus. Paleidusi taksi pažvelgiau į dailų tradi- 
cinės statybos medinį namą, nudažytą kremine spalva. Priėjusi 
prie vartelių pamačiau, kad jis gerokai apšiuręs, nuo lentų lupasi 
dažai, o sodelis netvarkingas. Stoviniavau už vartelių jausdamasi 
lyg įsilaužėlė, ketinanti apiplėšti, spėliojau, kas ten dabar gyvena, 
o gal man tiesiog eiti ir pasibelsti į duris, kad sužinočiau. Nu- 
sprendžiau nesibelsti ir palypėjau į kalną, prie Grygo muziejaus. 

Užsukau į kavinę vėl jausdama silpnumą. Po Teo mirties visai 
netekau apetito ir mačiau, kad nukrito svoris. Nors nebuvau iš- 
alkusi, užsisakiau vienos riekės sumuštinį su tunu ir prisiverčiau 


valgyti. 

— Sveika, Ale, - šypsodamasis prie manęs kavinės kampe pri- 
siartino Erlingas. - Girdėjau, šiandien po koncerto salėje eks- 
promtu repetuosit? 

- Jei jūs neprieštarausit, Erlingai. 

— Aš visai nieko prieš, kad kas čia grotų gražią muziką, - pati- 
kino jis. - Ar dar kiek paskaitėt Jenso Halvorseno biografijos? 

- Tiesą sakant, vakar vakare ją baigiau. Ką tik buvau pasižiū- 
rėti į namą, kuriame jie su Ana kadaise gyveno. 

— A, ten dabar gyvena Tomas Halvorsenas, jų proproanūkis, 
jis taip pat parašė biografinę knygą. Ar manot, kad galit būti 
Halvorsenų giminaitė? | 

- Jeigu ir esu, nežinau, kaip galiu būti susijusi. Bent šiuo 
metu. 

— Na, gal Tomas galės jus apšviesti, kai šią savaitę grįš iš Niu- 
jorko. Ar ateisit šiandien į Vilemo koncertą? 

- Taip. Jis nepaprastas talentas, tiesa? 

- Taip, tikrai. Gal jums ir sakė, ne per seniausiai jis išgyveno 
asmeninę tragediją. Manau, dėl to tapo dar geresnis pianistas. 
Po tokių įvykių Žmogui tik arba viską laimėti, arba bedugnėn 
nugarmėti, jei suprantat, ką turiu galvoje. 

- Taip, - atsakiau jausmingai. 

- Ten ir pasimatysim, Ale, - Erlingas linktelėjo man ir nu- 
ėjo. 

Po pusvalandžio vėl sėdėjau Trolių salėje, klausiausi Vile- 
mo. Šį kartą jis skambino mažiau žinomą kūrinį, pavadintą 
„Nuotaikos“, kurį Grygas parašė į gyvenimo pabaigą, kai dėl 
ligos beveik nekėlė kojos iš namų, bet dar nutrependavo į tro- 
belę rašyti muzikos. Vilemas skambino neprilygstamai, ir nu- 
sistebėjau, ką sau manau ketindama groti su tokiu patyrusiu 
pianistu. Ar, tiksliau sakant, ką jis sau mano, siūlydamas man 
groti kartu. 

Kai po koncerto dėkinga publika išsiskirstė, Vilemas pamojo 
kviesdamas į sceną, ir aš nervindamasi nuėjau. 

- Dar nebuvau to kūrinio girdėjusi. Jis žavus, o jūs puikiai 
skambinot, - pasakiau. 

— Ačiū, — nusilenkė Vilemas, tada įdėmiai pažvelgė į mane, - 
Ale, jūs išblyškusi kaip drobė! Tad, kol dar nenualpot ir nepali- 
kot manęs vieno, imkimės darbo, gerai? 

— Čia niekas nejeis? - paklausiau žvelgdama į duris salės gale. 

— Dieve mano, Ale! Man jau imat atrodyti paranoikė. 

— Atsiprašau, - sumurmėjau ir išsiėmusi sujungiau fleitos da- 
lis, tada Vilemas davė ženklą pradėti, 

Didžiavausi savimi net dvylika minučių nesuklydusi, bet 
labai padėjo intuityvus Vilemo akompanimentas ir neįtikimai 
platus „Steinway“ fortepijono tembras. 

Vilemas man paplojo, tas garsas nuaidėjo per tuščią salę. 

— Na, jeigu taip grojat po dešimties metų pertraukos, manau, 
reikės paprašyti, kad padvigubintų bilietų kainą į šeštadienio va- 
karo rečitalį. | 

— Labai malonu girdėti, bet kažin ar tai buvo tobula. 

— Nebuvo, bet taip ilgai negrojus - fantastiška. Dabar, manau, 
mums reikėtų sugroti lėčiau. Buvo kelios vietos, kur reikia sude- 
rinti ritmą. 

Kitą pusvalandį vieną po kitos repetavome tris pjesės dalis. 
O kai įsidėjau fleitą į dėklą ir mes kartu ėjome iš salės, supratau, 
kad pastarąsias keturiasdešimt penkias minutes nebegalvojau 
apie Teo. 

— Grįšit į miestą? - paklausė Vilemas. 

— Taip. 

- Tada „suorganizuosiu“ taksi. 

Pakeliui į Bergeno centrą padėkojau Vilemui ir patvirtinau, 
kad šeštadienį su juo grosiu. | 

— Tada labai džiaugiuosi, —- atsakė jis, išsiblaškęs žvelgdamas 
pro langą. - Bergenas iš tiesų ypatingas miestas, ar ne? 

— Taip, ir aš tai jaučiu. 

— Viena iš priežasčių, kodėl sutikau atvykti ir rengti šeštadie- 
niais rečitalius Trolhaugene, yra ta, kad Bergeno filharmonijos 
orkestras pakvietė tapti jų nuolatiniu pianistu. Norėjau pasidai- 
ryti, kaip čia kas, nes tai reikštų, kad turėčiau palikti savo prie- 
globstį Ciuriche ir persikelti į Bergeną beveik visam laikui. O dėl 
to, ką vakar jums pasakiau, suprasit, kaip man tai būtų svarbu. 

— Ar judu su draugu gyvenote Ciuriche? 

- Taip. Galbūt metas pradėti iš naujo. Norvegijoje bent jau 
švaru, - pridūrė jis rimtu veidu. 

— Tikrai, - sukikenau. - Ir žmonės labai draugiški. Nors tur- 
būt baisiai sunku išmokti jų kalbos. 

— Man šiuo atžvilgiu pasisekė, esu labai pagavus. Natos ir kal- 
bos bei retkarčiais matematiniai galvosūkiai - štai ką labiausiai 
mėgstu. Be to, čia visi kalba angliškai. 

- Na, manau, orkestras bus laimingas jus turėdamas. 

— Ačiū, - apdovanojo mane Vilemas retai pasirodančia šyp- 
sena. - Tai ką veikiat šįvakar? - paklausė, kai parvažiavę į vieš- 
butį įėjome vidun. 

— Dar negalvojau apie tai. 

— Pavakarieniausim drauge? 

Jis iškart pastebėjo, kad abejoju. 

- Atleiskit, jūs turbūt pavargusi. Tad susitinkam rytoj trečią. 
Sudie. 

Vilemas staiga nuėjo, ir aš likau stovėti viena jausdamasi kal- 
ta ir sumišusi. Tačiau tikrai nelabai kaip jaučiausi, o man tai ne- 
būdinga. Nuėjusi į savo kambarį ir atsigulusi ant lovos liūdnai 
pagalvojau, kiek daug dalykų dabar pasidarė man „nebūdingi“. 

Teko pavaikščioti po Bergeno parduotuves, susirasti ką nors tin- 
kama apsirengti koncerte, kad būtų rimta ir kuklu. Apsivilkusi 
rečitaliui paprastą juodą suknelę, nustūmiau šalin prisiminimą, 
kad labai panašią vilkėjau per Teo laidotuves. Kiek pasidažiau 
blakstienas ir pajutau užplūstant adrenaliną. Taip stipriai, kad 
turėjau pasilenkti virš unitazo ir žiaukčioti. Nusišluosčiusi aša- 
rotas akis, grįžau prie veidrodžio, vėl pasidažiau blakstienas ir 
šiek tiek lūpas. Tada, pasiėmusi fleitą dėkle ir švarkelį, nusilei- 
dau liftu į vestibiulį susitikti sa Vilemu. 

Jaučiausi ne tik nesveikuojanti, bet ir sunerimusi dėl Vilemo 
nuo tada, kai pakvietė vakarienės. Ligi tol bendraudama jaučiau 
sklindantį nuo jo tam tikrą froideur'. Jis išlaikydavo pašnekesį 
tik reikalų lygyje, važiuodami taksi kalbėjomės vien apie muzi- 
ką, kurią repetavome. 

Atsidarius lifto durims pamačiau jį laukiantį manęs prie re- 
gistratūros, atrodė dailiai su peteliške ir nepriekaištingu juodu 
smokingu. Tikėjausi nenuliūdinusi jo, kad atsisakiau vakarie- 
nės. Buvau pajutusi šiokį tokį keblumą, kaip ir santykiuose su 
Teo pačioje pradžioje, ir dabar kažkodėl atrodė, kad Vilemas tik- 
rai nėra gėjus... 


* šaltumą; santūrumą (pranc.). 

- Puikiai atrodot, Ale, - tarė jis pakilęs ir priėjęs prie manęs. 

- Ačiū, bet taip nesijaučiu. 

- Regis, visoms moterims taip atrodo, - gana stačiokiškai pa- 
sakė mums einant iš viešbučio į jo iškviestą taksi. 

Automobilyje viešpatavo tyla, aš nervinausi dėl atsiradusio 
tarp mudviejų nesmagumo. Vilemas atrodė nutolęs ir įsitempęs. 

Atvažiavę į Logeno teatrą įėjome, ir Vilemas susirado organi- 
zatorę, mūsų laukiančią fojė. 

- Eime, eime, — tarė ji vesdama mus į elegantišką salę aukš- 
tomis lubomis, su eilėmis kėdžių, kur į siaurą beletažą viršuje 
krito sietyno šviesa. Scenoje stovėjo tik fortepijonas ir man skir- 
tas piupitras, geso ir vėl užsidegdavo prožektoriai - apšvietėjai 
baigė viską derinti. 

- Paliksiu jus parepetuoti, - tarė moteris. - Publika bus įleis- 
ta likus penkiolikai minučių iki pradžios, tad turite pusvalandį 
įvertinti akustikai. 

Vilemas jai padėkojo ir užlipo laipteliais į sceną prie fortepi- 
jono. Jis atkėlė dangtį ir pirštais perbėgo per klavišus. 

- Tai „Steinway B“, - tarė su palengvėjimu, - garsas bus geras. 
Na, greitosiomis parepetuosim? 

Išsiėmiau iš dėklo fleitą ir pastebėjau, kad sųsukant jos dalis 
man virpa pirštai, Mes sugrojome sonatą, o paskui, kol Vilemas 
skambino savo solo gabalus, aš nuėjau ieškoti tualeto. Vėl pa- 
žiaukčiojau nieko neišvemdama, o nusipraususi veidą šaltu van- 
deniu pasišaipiau iš savo vaiduokliško atspindžio veidrodyje. 
Juk aš, daugelio manymu, esu moteris, galinti ištverti didžiausią 
bangavimą jūroje be menkiausių skrandžio sutrikimų. O štai da- 
bar sausumoje dėl to, kad reikės dvylika minučių pagroti fleita 
prieš publiką, pasijutau kaip naujokė jūroje, per pirmą audrą su- 
sirgusi jūros liga. 

Grįžusi į užkulisius, pažvelgiau pro vertikalias dekoracijas ir 

pamačiau įeinančius klausytojus. Slapčia žvilgtelėjau į Vilemą, 
jis už kelių metrų, regis, atliko kažkokį ritualą, susidedantį iš 
bambėjimo, žingsniavimo ir pirštų mankštinimo, tad nesikišau. 
Visa bėda, kad Sonata fleitai su fortepijonu buvo priešpaskutinis 
rečitalio numeris, vadinasi, turėsiu sėdėti užkulisiuose, laukti ir 
nerimauti. 

- Ar gerai jaučiatės? - sušnibždėjo man Vilemas, kai išgirdo- 
me koncerto vedėją pristatant jį ir skaitant svarbiausius jo bio- 
grafijos faktus. 

- Gerai, ačiū, - atsakiau per salę nubangavus aplodismen- 
tams. 

- Noriu atsiprašyti už savo įžūlų kvietimą pavakarieniauti. 
Tokiomis aplinkybėmis jis buvo visiškai nederamas. Žinau, kaip 
šiuo metu jaučiatės emociškai ir kaip jausitės artimiausiu metu, 
ir į tai atsižvelgsiu. Tikiuosi, galėsim būti draugais. 

Tai taręs Vilemas nuėjo į sceną ir nusilenkė, atsisėdo prie for- 
tepijono. Jis pradėjo nuo greito ir techniškai sudėtingo Šopeno 
etiudo nr. 5 G-bemol major. 

Klausydamasi Vilemo skambinimo mąsčiau apie amžinai 
painius moterų ir vyrų santykius, kaip jie verčia vieni kitus kan- 
kintis. Salėje nuskambėjus paskutinėms kūrinio gaidoms pripa- 
žinau sau pasijutusi keistai pažeminta, kai Vilemas išsakė viltį, 
kad galėsime būti draugais. O ką kalbėti apie kaltę, tūnančią pa- 
sąmonėje, - ką pasakytų Teo dėl mano sutrikimo taip susižavė- 
jus Vilemu... 

Regis, praėjo visa amžinybė man žingsniuojant po nedidelį už- 
kulisių plotelį, kol pagaliau išgirdau Vilemą pristatant mane ir nu- 
ėjau prie jo į sceną. Plačiai nusišypsojau dėkodama už gerumą ir 
padrąsinimą per kelias pastarąsias dienas. Tada pridėjau prie lūpų 
fleitą, parodžiau, kad esu pasirengusi, ir mes pradėjome. 

Vilemui paskambinus paskutinį to vakaro kūrinį, vėl nuė- 

jau į sceną ir labai keistai jaučiausi kartu su juo lankstydamasi 
publikai. Organizatoriai atsidėkodami net įteikė man nedidelę 
puokštę gėlių. 

- Gerai grojot, Ale, buvo puiku. Iš tiesų net labai labai pui- 
ku, - pasveikino Vilemas mums drauge einant nuo scenos. 

- Visiškai su jumis sutinku. 

Atsigręžiau išgirdusi pažįstamą balsą ir pamačiau Grygo mu- 
ziejaus direktorių Erlingą, stovintį užkulisiuose su dar dviem 
vyrais. 

- Sveiki, - nusišypsojau sveikindamasi. - Ačiū jums. 

— Ale, čia Tomas Halvorsenas, Jenso Halvorseno proproanū- 
kis ir biografas. Be to, Bergeno filharmonijos orkestro smuiki- 
ninkas virtuozas ir dirigento padėjėjas. Taip pat noriu pristatyti 
Deividą Stiuartą, orkestro vadovą. 

— Malonu susipažinti su jumis, Ale, - tarė Tomas, Deividui 
Stiuartui užkalbinus Vilemą. - Erlingas sakė, kad jūs domitės 
mano proprosenelių gyvenimų. | 

Žvelgiau į Tomą ir man atrodė, kad jį jau pažįstu, tik iškart 
negalėjau prisiminti, iš kur. Jo rusvi plaukai ir odos spalva buvo 
įprasti norvegams, nosis strazdanota, o akys mėlynos, didelės. 

— Taip, domiuosi. 

- Tada džiaugsiuosi padėdamas kuo tik galėsiu. Nors šįva- 
kar prašau atleisti, jei nelabai susigaudysiu. Ką tik parskridau iš 
Niujorko, Erlingas mane pasitiko oro uoste ir atvežė tiesiai čia 
pasiklausyti Vilemo koncerto. 

- Paros ritmo sutrikimas tiesiog žudo, - abu ištarėme vienu 
metu, tada sumišę ir nutilę vienas kitam plačiai nusišypsojome. 

— Tikrai, - pridūriau, kai į mus atsigręžė Deividas Stiuartas. 

- Deja, jau turiu bėgti, - tarė Deividas, - tad atsisveikinu. 
Tomai, paskambink, jei turėsi gerų žinių, - jis mostelėjo atsisvei- 
kindamas ir nuėjo. 

- Gal jau žinot, Ale, mes mėginam įtikinti Vilemą pereiti į 
mūsiškį filharmonijos orkestrą. Pasvarstėt apie tai, Vilemai? 

— Taip, ir kilo klausimų, Tomai. 

— Tada siūlau pereiti anapus gatvės greitomis užkąsti ir išger- 
ti. Einam kartu? - Tomas paklausė Erlingo ir manęs. 

- Jei turit ką aptarti su Vilemu, mes nenorėtume trukdyti, — 
atsakė Erlingas ir už mane. 

- Visai netrukdysit. Reikės tik išgirsti iš Vilemo „taip“ ir at- 
kimšti butelį šampano. 

Po dešimties minučių mes visi jau sėdėjome jaukiame resto- 
rane žvakių šviesoje. Tomas su Vilemu palinkę per stalą įnikę 
kalbėjosi, tad mane užkalbino priešais sėdintis Erlingas. 

- Šįvakar grojote tikrai labai gerai, Ale. Taip gerai, kad ne- 
galima nepaisyti tokio talento, be to, groti — tai juk toks didelis 
džiaugsmas. 

- Arjūs taip pat muzikantas? - paklausiau. 

— Taip, aš iš muzikantų šeimos, kaip ir Tomas. Groju violon- 
čele nedideliame šio miesto orkestre. Tai muzikuojantis miestas. 
Bergeno filharmonijos orkestras seniausias orkestras pasaulyje. 

- Taigi, - pertraukė mus Tomas, - pagaliau galim užsisakyti 
šampano! Vilemas sutiko pas mus ateiti. 

- Aš šampano negersiu, ačiū. Niekada negeriu alkoholio po 
devintos vakaro, - tvirtai tarė Vilemas. 

— Manau, verčiau įpraskit, jei persikeliat į Norvegiją, - paer- 
zino jį Tomas. - Mus tik tai ir palaiko per ilgas žiemas. 

— Tada teks šia proga prisidėti prie jūsų, - maloningai sutiko 
Vilemas pasirodžius padavėjui su buteliu. 

— Už Vilemą! - sušukome visi; buvo atnešta ir užkandos. 

— Tikrai jaučiuosi žvalesnis po taurės šampano, - nusišypsojo 
man Tomas. - Tad papasakokit daugiau, kas sieja jus su Jensu ir 
Ana Halvorsenais. 

Trumpai paaiškinau jam apie tėčio Atlanto palikimą, į kurį 
įėjo Jenso Halvorseno parašyta jo žmonos Anos biografija, ir 
apie koordinates armiliarinėje sferoje, atvedusias mane į Oslą, o 
paskui į Bergeną ir Grygo muziejų. 

- Labai įdomu, - sumurmėjo jis mąsliai žvelgdamas į mane. - 
Gal mes kaip nors susiję giminystės ryšiais? Nors, atvirai pasa- 
kysiu, kadangi visai neseniai ėmiau gilintis į savo šeimos istoriją, 
iš karto negaliu pasakyti kaip. 

— Ir aš nieko nežinau, - patikinau jį, staiga pasijutusi nejau- 
kiai - dar pamanys, kad esu kokia naudos ieškanti genų klasto- 
toja. - Beje, užsisakiau jūsų knygą. Šiuo metu ji jau keliauja iš 
Amerikos. 

— Malonu, Ale, bet aš juk turiu atliekamą namie, jei norėtu- 
mėt. 

- Ačiū. Bent jau norėsiu, kad pasirašytumėt manojoje. Jei tu- 
riu jus čia patį, gal galėtumėt padėti papasakodamas išsamiau. 
Ar žinot, kas nutiko Halvorsenams nuo to laiko, kai baigiasi Jen- 
so parašyta biografija? 

- Taip, daugiau ar mažiau Žinau. Deja, tai nebuvo laimingas 
žmonijos istorijos laikotarpis, pasitaikė net du pasauliniai karai. 
Pirmajame Norvegija liko neutrali, bet gerokai nukentėjo per 
vokiečių okupaciją Antrajame. 

- Iš tiesų? Net nežinojau, kad Norvegija buvo okupuota, - 
prisipažinau. - Mokykloje istoriją mokėjau ne per geriausiai. Iš 
tikrųjų niekada net nepagalvojau, kaip Antrasis pasaulinis ka- 
ras, be didžiųjų priešininkų, paveikė mažesniąsias šalis. Ypač šią 
tokią taikią šalį, slypinčią pasaulio viršūnėje. 

— Na, mokykloje labiau esam linkę mokytis savo šalies istori- 
ją, tiesa? Iš kur jūs? 

- Iš Šveicarijos, - sukikenau žvelgdama į jį. 

- Neutrali, - ištarėme abu kartu. 

— Taigi, - kalbėjo toliau Tomas, - mes buvom užgrobti 1940- 
aisiais. O Šveicarija man iš tiesų priminė Norvegiją, kai prieš 
porą metų buvau nuvažiavęs koncertuoti į Liucerną. Ir šis, ir 
anas kraštas atrodo savotiškai atsiskyrę nuo pasaulio. 

- Taip, - sutikau. Stebėjau Tomą valgantį, vis mėgindama 
suvokti, kodėl jis man atrodo toks pažįstamas, ir nusprendžiau, 
kad tikriausiai atpažinau jame kai kuriuos genetinius požymius, 
įsidėmėtus jo protėvių fotografijose. - Tad Halvorsenai išgyveno 
per karus? 

— Iš tiesų tai labai liūdna istorija, ir tikrai per sudėtinga pa- 
ros ritmo pokyčių sutrikdytoms mano smegenims. Bet galėtu- 
me susitikti kada nors - gal rytoj popiet - mano namuose? Ten 
kadaise buvo ir Jenso su Ana namai, galėsiu parodyti, kur juodu 
išgyveno laimingiausias akimirkas. - Tomas kilstelėjo antakį, ir 
aš pajutau neaiškų jaudulį, nes jis akivaizdžiai žinojo jų santy- 
kių istoriją. 

- Iš tiesų tai mačiau tą namą prieš porą dienų pakeliui į Trol- 
haugeną. 

- Tad jau žinot, kur jis yra. O dabar, Ale, atleiskit, važiuoju 
namo miegoti. - Tomas atsistojo ir skyrė dėmesio Vilemui: — 
Laimingo skrydžio į Ciurichą, ir esu tikras, administratorius 
susisieks su jumis dėl kontrakto. Paskambinkit man, jei dar kas 
ateis į galvą. Taigi, Ale, antrą valandą rytoj Froskehusete? 

— Taip. Ačiū, Tomai. 

- Gal norit pareiti pėsčiomis? - paklausė Vilemas, kai palin- 
kėjome labos nakties ir Erlingui, parvešiančiam Tomą namo, - 
Viešbutis ne taip ir toli. 

— Man kaip tik to ir reikia, - sutikau manydama, kad grynas 
oras padės apmalšinti jau pulsuojantį galvos skausmą. 

Grįstomis gatvėmis išėjome prie uosto. Vilemas sustojo žvelg- 
damas į jį. 

— Bergenas... Mano naujieji namai! Ar aš teisingai nuspren- 
džiau, Ale? 

- Iš tiesų nežinau, bet sunku būtų rasti gražesnę vietą gyventi 
negu čia. Sunku įsivaizduoti, kad čia dėtųsi kas nors bloga. 

- Man tai ir kelia nerimą. Ar aš nuo visko nusišalinu? Vėl 
bėgu nuo to, kas ištiko mano draugę? Nuo tada, kai ji mirė, ke- 
liauju kaip pamišęs ir dabar svarstau - gal čia noriu pasislėpti, — 
atsiduso jis mums žingsniuojant krantine į viešbutį. 

Mintyse kilstelėjau antakius išgirdusi, kad jis apie savo part- 
nerį pasakė „ji“. 

— Arba galit pakreipti požiūrį į teigiamą pusę ir sakyti, kad 
žengiate toliau, pradedate iš naujo... - pasiūliau. 

- Taip, galėčiau. Iš tiesų norėjau paklausti jūsų, Ale, ar išgyve- 
note tą nuotaiką, kai atrodo - kodėl aš gyvenu, o jie miršta? 

- Žinoma, dar ir dabar taip jaučiuosi. Juk Teo privertė mane 
palikti lenktyninę jachtą ir netrukus nuskendo. Nesiliauju gal- 
voti, kaip būčiau galėjusi jį išgelbėti, jei ten būčiau buvusi, nors 
žinau, kad išgelbėti buvo neįmanoma. 

— Taip... tai veda į aklavietę. Aš supratau, kad gyvenimas - tai 
atsitiktinių įvykių seka, Jus ir mane paliko ir turime su tuo susi- 
taikyti. Mano psichoterapeutas sako, kad dėl to ir turiu obsesi- 
nio kompulsinio sutrikimo simptomų. Kai ji mirė, pajutau, kad 
praradau savikontrolę, ir nuo tada stengiuosi kompensuoti tai 
su kaupu. Dabar jau taisausi — net išgėriau šampano po devintos 
vakaro... - Vilemas gūžtelėjo pečiais. - Mažais žingsneliais, Ale, 
mažais žingsneliais. 

— Taip, beje, kuo iš tikrųjų buvo vardu jūsų antra pusė? 

- Žaklina. Taip buvo pavadinta Žaklinos diu Prė garbei. Jos 
tėvas buvo violončelininkas. 

— Kai pirmą kartą paminėjot, maniau, kad tai vyras... 

— Cha! Taip, matyt, tai dar viena savikontrolės forma, ir ji vei- 
kia. Apsaugo mane nuo vis pasitaikančių barakudų. Tik užsime- 
nu apie Žaką, ir jos atsikabina. Aš gal ir ne roko žvaigždė, bet yra 
nemažai ir pianistų garbintojų, jos sukiojasi aplink po koncerto, 
mirksi man ir nori pamatyti mano... e... instrumentą. Viena net 
sakėsi fantazuojanti, kaip skambinu jai Rachmaninovo Concerto 
nr. 2 nuogas. 

— Na, tikiuosi, jums nepasirodė, kad aš viena iš jų. 

— Žinoma, ne. Iš tiesų... - Mes stabtelėjome prie viešbučio, ir 
Vilemas pažvelgė į ramius vandenis, tyliai teškenančius į kranti- 
nę. - Visai priešingai. Ir kaip jau sakiau, mano kvietimas vaka- 
rienės buvo nederamas. Tai man būdinga, - atsiduso jis staiga 
paniuręs. - Šiaip ar taip, ačiū, kad grojot su manimi, ir, tikiuosi, 
po šiandienos koncerto mudviejų ryšys nenutrūks. 

- Vilemai, tai aš turėčiau jums dėkoti. Jūs mane sugrąžinot 
prie muzikos. Bet dabar jau turiu eiti gulti į lovą, antraip susi- 
rangysiu čia pat ant šaligatvio ir užmigsiu. 

- Išskrendu anksti rytą, - pasakė jis, kai įėjomę į tuščią ves- 
tibiulį. - Turiu daug ką sutvarkyti grįžęs į Ciurichą. Tomas nori, 
kad kuo greičiau ateičiau į orkestrą. 

— Kada grįšit? 

- Iki lapkričio, kad užtektų laiko pasiruošti Grygo mirties 
šimtųjų metinių minėjimo koncertui. Ar dar liksite čia ilgiau? — 
paklausė jis, kai sustojome prie lifto. 

- Tikrai nežinau, Vilemai. 

— Na, - tarė jis, kai įėję į liftą spustelėjome katras savo aukš- 
to mygtuką, - štai mano vizitinė kortelė. Norėčiau žinoti, kaip 
jums sekasi. 

— Susisieksim. 

Liftas sustojo Vilemo aukšte. 

— Sudie, Ale, - šyptelėjo man ir išėjo iš lifto. 

Po dešimties minučių užgesinusi lempą prie lovos vyliausi, 
kad mudu su Vilemu palaikysime ryšį. Net jei nauji santykiai su 
vyru atrodė galimi tik po daugelio metų, jis man patiko. O kai 
taip atsisveikinome, pamaniau, gal ir aš jam patinku. 

— Sveika, - šypsodamasis tarė Tomas, atidaręs Froskehuseto 
duris, ir aš įsekiau paskui jį į vidų. - Eime į svetainę. Ko norėtu- 
mėt išgerti“ 

- Stiklinė vandens būtų puiku, ačiū. 

Tomui išėjus apsidairiau po kambarį. Jis buvo dekoruotas ne- 
įprastai, jau ėmiau suprasti, kad tai savitas norvegiškas stilius, — 
naminiai audiniai, labai jauku. Čia buvo visokių nederančių 
viena prie kitos kėdžių ir sofa su nėrinių apdangalu ant atkaltės 
šalia didžiulės geležinės krosnies, kuri turbūt tikrai neleistų šalti 
naktį. Vienintelis krintantis į akis daiktas tame kambaryje buvo 
juodas lakuotas fortepijonas erkeryje, už jo apačioje buvo matyti 
didingas fiordas. 

Priėjau pažvelgti iš arčiau į nuotraukas rėmeliuose, stovin- 
čias ant gana bjauraus pseudorokoko stiliaus rašomojo stalo 
kambario kampe. Viena patraukė mano dėmesį - mažas ber- 
niukas, maždaug trejų, spėjau, kad tai Tomas, sėdi moteriai ant 
kelių prie fiordo nušviesti saulės. Abiejų tokia pat plati šypse- 
na, vienoda odos ir plaukų spalva, didelės išraiškingos akys. 
Tomui grįžus jo veide įžvelgiau išlikusius berniuko nuotrau- 
koje bruožus. | 

- Atsiprašau dėl netvarkos namuose, - tarė Tomas. - Per- 
sikrausčiau čia tik prieš kelis mėnesius, kai mirė mano mama, 

ir dar neradau laiko pakeisti dekorą. Aš labiau minimalistas, 
šiuolaikinis skandinavas, šios praeities liekanos ne pagal mane, 

- O aš, tiesą sakant, ką tik pagalvojau, kaip jos man patinka. 
Čia viskas taip... 

- Tikra! - ištarėme abu vienu metu. 

- Jūs tiesiog skaitot mano mintis, - tarė Tomas. - Bet kadangi 
tyrinėjat Jenso ir Anos gyvenimą, visai gerai, kad pamatėt nuo 
seno buvusį interjerą, kol beveik visko neišmečiau. Šie baldai 
buvo jų, jiems dabar maždaug šimtas dvidešimt metų. Kaip ir 
viskam name, taip pat ir vandentiekiui. Jie nusipirko žemę — ar 
turėčiau sakyti, Ana nusipirko - 1884-aisiais, tada prireikė metų 
pastatyti namui. 

- Visai nieko nė apie vieną iš jų nežinojau, kol neperskaičiau 
knygos, - pasakiau atsiprašydama. 

— Na, iš jųdviejų Europoje geriau buvo žinoma Ana, bet Jen- 
sas savu laiku buvo garsus žmogus, ypač Bergene. Jis pasiekė 
savo viršūnę iš tikrųjų tada, kai 1907-aisiais mirė Grygas, nors, 
atvirai kalbant, jo muzika daugiausia nusirašyta nuo maestro 
ir jam neprilygsta. Nežinau, kiek jūs žinot apie Grygo ryšius su 
Jensu ir Ana... 

- Labai daug, juk perskaičiau paties Jenso žodžius. Ypač kaip 
Grygas padėjo Anai, išvadavo ją iš pensiono Leipcige. 

- Taip. Na, kadangi jums dar neteko perskaityti mano knygos, 
nežinot tokio dalyko, kad tai Grygas surado Jensą, gyvenantį su 
dailininkų pozuotoja Monmartre. Jo globėja baronienė jį buvo 
metusi, ir jis šiaip taip vertėsi grieždamas smuiku, dažniausiai 
girtas ir apsisvaiginęs opijumi, kaip daugelis iš tuometinės bo- 
hemos Paryžiuje. Matyt, Grygas griežtai jį išbarė, sumokėjo už 
kelionę į Leipcigą ir liepė nieko nelaukiant pulti Anai po kojų ir 
prašyti pasigailėjimo. 

— Kas jums tai papasakojo? 

— Mano prosenelis Horstas, o jam jau gulėdama mirties pata- 
le papasakojo Ana. 

- Ir kada gi Jensas grįžo? 

— Turbūt aštuoniasdešimt ketvirtais. 

- Praėjus keleriems metams, kai Grygas išgelbėjo Aną Leip- 
cige? Pasakysiu tiesiai, Tomai, pasijutau prislėgta perskaičiusi 
knygą iki galo. Negalėjau suprasti, kodėl Ana priėmė Jensą, nors 
buvo tiek metų ją palikęs. O dabar visai taip pat nesuprantu, ko- 
dėl Grygui prisireikė ieškoti Jenso Paryžiuje. Jis turėjo Žinoti, ką 
Ana jam jautė. Tai buvo tiesiog beprasmiška. 

Tomas įdėmiai žvelgė į mane tartum ką sau svarstydamas. 

- Tai ir visa bėda susidūrus su istorija, aš tai supratau tyrinė- 
damas savo šeimos istoriją, - pagaliau tarė jis. - Gauni faktus, 
bet nežinai, kokia buvo žmonių motyvacija. Nepamirškit, kad 
biografiją rašė Jensas. Mes visai nežinom, ką apie visa tai manė 
Ana. Knyga buvo išleista po jos mirties ir iš esmės vyras taip 
pagerbė jos atminimą. 

— Aš tai tikrai būčiau griebusi mėsos kapoklę, kai Jensas 
parsliūkino. Larsas, jos pirmasis sužadėtinis, man atrodė kur kas 
patrauklesnis. 

- Larsas Trulsenas? Juk žinot, kad jis išvyko į Ameriką ir pa- 
garsėjo kaip poetas? Vedė merginą iš turtingos Niujorko šeimos, 
kurios jau trys norvegų kilmės kartos gyveno Amerikoje, ir su- 
silaukė daug vaikų. 

- Iš tiesų? Tada man dėl to palengvėjo. Buvo jo labai gaila, bet 
moterys juk ne visada pasirenka patį geriausią sau vyrą, tiesa? 

- Nemanau, kad turiu tai kaip nors komentuoti, - sukikeno 
Tomas. - Galiu pasakyti tik tiek, kad, visų akimis, Jensas ir Ana 
liko laiminga pora iki gyvenimo pabaigos. Jensas, matyt, buvo 
amžinai dėkingas Grygui už išgelbėjimą iš pragariškų Paryžiaus 
linksmybių, o Anai už tai, kad jam atleido. Iš tiesų abi poros daug 

laiko leido kartu, buvo beveik artimi kaimynai. Grygui mirus 
Jensas prisidėjo steigiant muzikos fakultetą Bergeno universite- 
te, finansuojamą iš Grygo palikimo. Dabar tai Grygo akademija, 
ir aš ten mokiausi. 

- Visai nieko nežinau apie tą šeimą po 1907-ųjų, kuriais bai- 
giasi Jenso knyga, ir nesu girdėjusi nė vieno jo kūrinio. 

- Mano nuomone, jis yra parašęs nedaug kūrinių, kurių būtų 
verta klausytis. Nors tvarkydamas daugybę jo prirašytų natų, 
taip ilgai trūnijančių palėpėje dėžėse, viename aplanke radau šį 
tą ypatinga. Koncertą fortepijonui, kuris, kiek žinau iš savo tyri- 
nėjimų, viešai dar nebuvo atliktas. 

- Tikrai? | 

- Kadangi šiais metais minimos Grygo šimtosios mirties 
metinės, vyksta daug renginių, o svarbiausias koncertas bus su- 
rengtas čia, Bergene, užbaigiant minėjimo metus. 

— Taip, Vilemas sakė. 

- Tik įsivaizduokit, tuo metu, kai pasaulyje taip garsinama 
norvegų muzika, ar ne nuostabu būtų surengti mano proprose- 
nelio kūrinio premjerą. Jau kalbėjausi su Programos komitetu ir 
pačiu Andrum Litonu - jis mūsų gerbiamas dirigentas, o šiuo 
metu dar moko mane dirigavimo. Jie paklausė to kūrinio - jis, 
mano supratimu, nuostabus - ir įrašė į gruodžio septintosios 
koncerto programą, kol kas negalutinai. Palėpėje suradau tik 
fortepijono partijos natas, todėl nusiunčiau jas perrašyti orkes- 
trui labai talentingam savo bičiuliui. Bet vakar grįžęs iš Niujorko 
radau atsakiklyje žinutę, kad prieš kelias savaites susirgo jo mo- 
tina ir jis dar nė nepradėjęs to darbo. 

Tomas nutilo, mačiau nusivylimą jo veide. 

- Tikrai nežinau, kaip būtų įmanoma parengti iki gruodžio. 
Kaip apmaudu... Mano supratimu, tai geriausias Jenso kūrinys. 
Žinoma, būtų puiku pirmą kartą sugroti originalų kūrinį to 

Halvorseno, kuris dalyvavo pirmojoje pasaulyje „Pero Giunto“ 
premjeroje. Šiaip ar taip, gana jau apie mano problemas. Kaip 
jūs, Ale? Ar esat kada grojusi orkestre? 

- O, Dieve, ne. Nemanau, kad toks kaip mano lygis tiktų or- 
kestrui. Aš labiau mėgėja ir esu tuo patenkinta. 

- Vakar jūsų pasiklausęs su tuo nesutinku. Vilemas sakė, kad 
ketverius metus mokėtės groti fleita Ženevos konservatorijoje. 
Tad kažin ar esat mėgėja, Ale, - pertarė jis mane. 

— Gal ir nesu, bet vos prieš kelias savaites buvau profesionali 
buriuotoja, 

- Iš tikrųjų? Kaip ja tapot? 

Gerdama žolelių arbatą, kurios Tomas surado man spintelė- 
je, trumpai papasakojau jam savo gyvenimo istoriją ir įvykius, 
atvedusius mane į Bergeną. Supratau, kad jau tik kartoju faktus, 
jausmai pasikeitę. Nežinojau, ar tai gerai, ar blogai. 

- Dieve mano, Ale! Aš maniau, kad mano gyvenimas sudė- 
tingas, bet jūsų... Na, nežinau, kaip ištvėrėt kelias praėjusias sa- 
vaites. Reiškiu jums pagarbą, tikrai. 

— Buvau užsiėmusi, knaisiojausi po savo praeitį, - pasakiau 
trumpai ir griežtai, nebenorėdama apie tai kalbėti. - Tad dabar, 
kai išūžiau jums galvą savo nuobodžia gyvenimo istorija, ar ne- 
manot, kad turit atsilyginti ir papasakoti apie šių laikų Halvor- 
senus, - skubiai pridūriau puikiai suvokdama, kad kalbame apie 
Tomo šeimą. Nenorėjau, kad jis manytų mane siekiant ją savin- 
tis. - Norėjau pasakyti, kad ir kokių turiu saitų su jumis, jie tik iš 
netolimos praeities, nes man dabar trisdešimt. 

- Ir man tiek pat. Gimiau birželio mėnesį. O jūs? 

— Gegužės trisdešimt pirmą, taip sakė mano įtėvis. 

- Iš tiesų? Na, o aš.- birželio pirmą, - pasakė Tomas. 

- Vienos dienos skirtumas, - susimąsčiau., - Šiaip ar taip, „ 
sakokit, įdėmiai klausau. 

- Na, - Tomas gurkštelėjo kavos, - čia, Bergene, mane užau- 
gino mama, ji mirė prieš metus. Dėl to ir persikrausčiau gyventi 
į Froskehusetą. 

- Labai užjaučiu, Tomai. Kaip jau sakiau, žinau, koks jaus- 
mas, kai netenki kurio nors iš tėvų. 

- Ačiū. "Tuo metu tai buvo baisu, nes mes buvom labai artimi. 
Turėjau vien tik mamą, tėčio nebuvo, kad mus palaikytų. 

— Ar žinot, kas jis? 

- O, taip, - kilstelėjo antakį Tomas. - Jis tikras Jenso Halvor- 
seno palikuonis. Feliksas, mano tėvas, yra jo proanūkis. Bet ne 
taip kaip Jensas, bent pagaliau grįžęs pas Aną, mano tėvas atsa- 
komybės taip ir neprisiėmė. 

— Ar jis dar gyvas? 

— Gyvas ir sveikas, nors buvo apie dvidešimt metų vyresnis 
už mamą, kai juodu susipažino. Mano nuomone, tėvas iš visų 
Halvorsenų vyrų dosniausiai apdovanotas talentu muzikai. O 
mama, kaip ir Ana, turėjo gražų balsą. Trumpai tariant, ji mokė- 
si pas mano tėvą skambinti pianinu, ir jis ją suvedžiojo. Pastojo 
nuo jo būdama dvidešimties. Jis atsisakė pripažinti mane savo 
vaiku ir patarė jai pasidaryti abortą. 

— Tai bjauru. Ar taip sakė jūsų mama? 

- Taip. O pažinodamas Feliksą visiškai tuo tikiu, - ramiai at- 
sakė Tomas. - Jai tikrai buvo labai sunku, kai aš gimiau. Tėvai jos 
išsižadėjo — jie buvo kaimiečiai iš šiaurės ir dėl tų dalykų labai 
senamadiški. Mano mama Marta tiesiog skurdo. Turėtumėt pri- 
siminti, kad prieš trisdešimt metų Norvegija dar buvo palyginti 
neturtinga šalis. 

— Kaip baisu, Tomai. Ir kaip ji vertėsi? 

— Dėkui Dievui, įsikišo mano proseneliai Horstas ir Astrida, 
pasiūlė jai apsigyventi su jais šiuose namuose. Nors jaučiau, kad 
mama taip ir neatsigavo nuo to, kaip su ja pasielgė mano tėvas. 


Audrų sesuo * Alės istorija 477 


Visą gyvenimą jai kartojosi baisūs depresijos priepuoliai. Ji taip 
ir nerealizavo savo galimybių kaip dainininkė. 

— Ar dabar Feliksas pripažįsta jus savo sūnumi? 

- Buvo priverstas pripažinti, kai man sulaukus paauglystės 
teismas liepė padaryti DNR testą, - paaiškino Tomas paniuręs. - 
Mat mirė mano prosenelė ir paliko namą pagal įgaliojimą, kol 
buvau nepilnametis, ne Feliksui, savo anūkui, o man. Feliksas 
užprotestavo testamentą, sakė, mes su mama esame apsišaukė- 
liai, gviešiamės turto, dėl to ir reikėjo DNR testo. Ir štai - bingo! 
Šimtu procentų įrodyta, kad mano gyslomis teka Halvorsenų 
kraujas. Nors niekada kitaip ir nemaniau. Mama nebūtų mela- 
vusi apie tokį dalyką. 

- Tikrai. Na, visų pirma turiu pasakyti, kad jūsų praeitis atro- 
do lygiai tokia pat dramatiška kaip mano, - tariau šypsodamasi 
ir man palengvėjo, kai Tomas taip pat nusišypsojo. - Ar matotės 
su tėvu“ 

- Retkarčiais susitinkam mieste, bet nebendraujam. 

— Tai ir jis čia gyvena? 

- O, taip, kalnuose su savo viskio buteliais ir nesibaigiančio- 
mis virtinėmis moterų, kurios pramynė taką prie jo durų. Dabar 
jis tikras Peras Giuntas, taip ir nesupratęs savo klaidų, - liūdnai 
gūžtelėjo pečiais Tomas. 

— Bet man ne viskas aišku... Pasakojot apie savo prosenelius 
ir, atrodo, yra iškritusi viena karta. Kas nutiko jūsų seneliams? 
Felikso tėvui ir motinai? 

- Apie tai ir užsiminiau jums vakar vakare. Jų nesu matęs. 
Abu mirė prieš man gimstant. 

— Užjaučiu, Tomai, - tariau ir net nustebau, kad apsiašarojau. 

- O, Dieve, Ale, neverkit. Iš tikrųjų man viskas gerai, gyvenu 
sau, ir tiek. Jums pastaruoju metu teko patirti šį tą blogesnio. 

— Tikrai, Tomai. Atleiskit, mane sujaudino jūsų šeimos is- 

torija, štai ir viskas, - pasakiau ne visai suprasdama, kodėl sų- 
jaudino. 

— Kaip galit įsivaizduoti, nedažnai kalbu apie tuos dalykus. Iš 
tiesų net esu nustebęs, kodėl viską taip atvirai jums pasakoju. 

- Aš dėkinga jums, Tomai, kad pasakojat, tikrai. Tik dar vie- 
nas klausimas. Ar kada išklausėte savo tėvą, ką jis sako apie tai, — 
gal yra ir kita istorijos pusė? 

Tomas keistai pažvelgė į mane. 

- Kaip gali būti kita pusė? 

- O, žinot... 

- Kadjis ne tik niekam tikęs savanaudis niekšas, palikęs mano 
mamą nėščią ir varguose, - ar tai norėjot pasakyti? 

— Taip, — tyliai ištariau ir netvirtai pasijutusi tuoj pat atsitrau- 
kiau: - Iš to, ką sakėt, aišku, kad tikriausiai esat teisus ir nieko 
daugiau nėra. 

- Nepasakysiu, kad kartais neapima gailestis dėl Felikso, - 
pripažino Tomas. - Jis taip sumaitojo savo gyvenimą ir paleido 
niekais nuostabų talentą. Ačiū Dievui, paveldėjau iš jo dalelę ir 
už tai visada būsiu dėkingas. 

Pastebėjau Tomą žvelgiant į laikrodį ir supratau tai kaip ženk- 
lą išeiti. 

- Jau turiu eiti. Ir taip atėmiau daug jūsų laiko. 

- Ne, Ale, būkit gera, dar neišeikit. Iš tiesų aš tik pasijutau 
išalkęs. Niujorke dabar juk maždaug pusryčių metas. Gal norė- 
tumėt blynų? Tik juos ir moku kepti be receptų knygos. 

— Tomai, tikrai pasakykit, jei norit mane išspirti lauk. 

- Pasakysiu, kad išspirti nenoriu. Galim eiti kartu į virtuvę, 
būsit sous-chef'. Gerai? 

— Gerai. 


* virtuvės šefo padėjėja (pranc.). 

Virtuvėje kepdamas blynus Tomas vėl ėmė klausinėti apie 
mano gyvenimą. 

- Iš to, ką sakėt anksčiau, atrodo, kad jūsų įtėvis buvo nepa- 
prastas Žmogus. | 

- Toks ir buvo, taip. 

— O tiek seserų... jums niekada nestigo draugijos. Kai esi vie- 
nintelis vaikas, kartais pasijunti labai vienišas. Augdamas labai 
norėjau brolių ir seserų. 

- Dėlto vienintelio dalyko - vienišumo - man neteko kentėti. 
Visada turėjau su kuo žaisti, ką nors veikti, Ir išmokau dalytis. 

— O aš vienas turėjau viską ir piktinausi dėl to, kad esu ma- 
mos princas, sosto įpėdinis, - kalbėjo Tomas, dėdamas blynus į 
lėkštes. - Visada jaučiau jos spaudimą gyventi taip, kaip ji tikisi. 
Aš jai buvau viskas, daugiau nieko ji neturėjo. 

— Mane ir seseris tik ir skatino būti savimi, - pasakiau, kai 
susėdome prie virtuvės stalo valgyti. - Ar jautėtės kaltas, kad 
mama tiek prisikentėjo, nes jus pagimdė? 

— Jaučiausi. O tada, kai ją apimdavo depresija ir sakydavo, 
kad tai aš kaltas dėl jos nuėjusio šunkeliais gyvenimo, norėjau 
būti žiaurus, išrėkti jai, kad visai nesiprašiau į šį pasaulį, tai ji 
nusprendė gimdyti. 

- Na, mudu puikiai sutariam, tartum būtume pora, ar ne? 

Jis pažvelgė į mane pakėlęs šakutę. 

— Taip, Ale, tikrai. Iš tiesų malonu, kai kas nors supranta 
mano neįprastas šeimos peripetijas. 

- Ir man, - nusišypsojau jam žvelgdama per stalą. Jis taip pat 
nusišypsojo, ir pajutau labai stiprų dėja vu jausmą. 

— Keista, - po kelių sekundžių susimąstęs tarė Tomas, - jau- 
čiuosi taip, tartum pažinčiau jus jau visą amžinybę. 

— Suprantu, ką norit pasakyti, - pritariau. 

Vėliau Tomas parvežė mane į miestą, į viešbutį. 

- Ar jūs laisva rytoj rytą? - paklausė jis. 

- Nesu nieko suplanavusi. 

— Puiku. Tad užsuksiu jūsų, ir mes paplaukiosim valtele po 
uostą. Tada papasakosiu, kas nutiko Pipui ir Karinai, mano se- 
neliams. Kaip jau sakiau, tai skaudus skirsnis Halvorsenų šeimos 
istorijoje. 

— O gal būtų geriau ant sausos žemės? Teo žuvus aš visai ne- 
benoriu jūros. 

— Suprantu. Kodėl gi jums vėl neatvažiavus į Froskehusetą? 
Užsuksiu jūsų vienuoliktą. Labanakt, Ale. 

— Labanakt, Tomai. 

Pamojavau jam stovėdama prie viešbučio, tada pakilau į savo 
kambarį. Sustojau prie lango žvelgdama tolin per vandenį ir ste- 
bėjausi prisimindama drauge su Tomu praleistas valandas, kai 
mudu kalbėjomės apie viską - viską — ir kaip tai buvo lengva 
ir paprasta. Nuėjau po dušu, tada atsiguliau žinodama, kad ne- 
svarbu, kas išeis iš mano praeities ieškojimų, - bent jau ieškoda- 
ma susiradau naujų draugų. 

Su ta mintimi ir užmigau. 

Rytą nubudus vakare pajusta ramybė išgaravo, nes teko bėgti į 
vonios kambarį vemti. Parsvirduliavusi į lovą gulėjau ašaroto- 
mis akimis niekaip nesuprasdama, kodėl taip bjauriai jaučiuosi. 
Gera sveikata man visada atrodė savaime suprantamas dalykas, 
beveik nesirgau vaikų ligomis ir visada buvau sveikuolė, pade- 
danti Ma, kai koks itin pavojingas virusas persiduodavo nuo vie- 
nos sesers kitai. 

O šiandien jaučiausi baisiai blogai ir spėliojau, gal tas pirma- 
sis sunegalavimas Nakse tikrai buvo dėl kokio viruso skrandyje, 
dar ten užsilikusio, nes nuo to laiko savijauta tikrai buvo ne- 
kokia. Ir dar pablogėjo... Tikriausiai, pamaniau bejėgiškai, man 
tiesiog atsiliepia pastarųjų kelių savaičių įtampa? Reikia paval- 
gyti — veikiausiai kritęs cukraus kiekis — tad užsisakiau lengvus, 
bet gausius europietiškus pusryčius ir buvau pasiryžusi viską su- 
doroti. Štai kaip reikia gydytis nuo blogavimo, Ale, pasakiau sau 
sėdėdama lovoje su pusryčių padėklu ant kelių ir narsiai viską 
dorojau, kimšau, kiek tilpo. 

Praėjus dvidešimčiai minučių viską išvėmiau. Po pusvalan- 
džio. turėjo atvažiuoti Tomas, ir virpančiomis rankomis reng- 
damasi nusprendžiau paprašyti jo, kad nurodytų gerą gydytoją, 
nes akivaizdžiai sergu. Apie tai galvojant suskambo mobilusis. 

- Alio? 

— Ale? 

- Tige, kaip gyvuoji? 

- Aš... gerai. Kur esi? 

- Vis dar Norvegijoje. 

Stojo tyla, tada ji ištarė: 

- O. 

— Kas yra, Tige“ 

- Nieko... visai nieko. Tiesiog pagalvojau, gal tu sugrįžai į 
„Atlantidą“. 

- Ne, deja. Ar viskas gerai? 

— Taip, gerai, visiškai gerai. Tik paskambinau sužinoti, kaip 
laikaisi. 

- Aš - gerai, ir atrandu visokių dalykų pagal tėčio paliktas 
nuorodas. | 

— Puiku. Na, pranešk man, kai grįši iš Norvegijos, gal tada 
galėsim susitikti, - tarė ji apsimestinai linksmu balsu. - Myliu 
tave, Ale. 

- Ir aš tave myliu. 

Leisdamasi liftu sukau galvą, kodėl Tigė taip keistai kalbėjo. 
Buvau pratusi prie jos giedros nuotaikos, gebėjimo padėti aplin- 
kiniams geriau jaustis nuo jos skleidžiamos savotiškos ezoteri- 
nės vilties. Bet dabar ji atrodė kaip nesava. Pasižadėjau parašyti 
jai elektroninį laišką. 

- Labas, - pasisveikino Tomas, žengdamas prie manęs, kai 
išėjau iš lifto. | 

— Labas, - nusišypsojau stengdamasi tvardytis. 

- Ar jūs sveika, Ale? Atrodot... išbalusi. 

— Taip, na, iš tiesų ne, - atsakiau mums einant prie durų. - 
Nelabai gerai jaučiuosi. Tiesą sakant, jau kelias dienas taip. Esu 
tikra, čia nieko rimta, tik skrandis sutriko, bet noriu jūsų papra- 
šyti - gal turit pažįstamą gydytoją, į kurį galėčiau kreiptis. 

- Žinoma, turiu. Ar vežti dabar? 

— O, Dieve, ne, dar nėra taip blogai, tiesiog jaučiuosi... ne taip 
kaip visada, - atsakiau jo padedama sėsdamasi į gerokai pavaži- 
nėtą „Renault“. 

- Tikrai atrodot baisiai, Ale, - tarė jis imdamas savo mobilų- 
jį. - Gal užrašysiu jus šiandien kiek vėlesniam laikui? 

— Gerai, ačiū. Atsiprašau, - sumurmėjau jam ieškant numerio 
mobiliajame, tada jis ėmė kalbėtis norvegiškai. 

- "Tvarka, užrašiau jus pusei penktos. Taigi dabar, - nusišyp- 
sojo jis, pažvelgęs į mano perbalusį veidą, - vežuosi jus tiesiai į 
Froskehusetą ir jaukiai įtaisysiu ant sofos po gagų pūkų antklo- 
de. Tada galėsit nuspręsti, ar norit išgirsti mano senelių gyveni- 
mo istoriją, ar pasiklausyti, kaip griežiu.smuiku. 

— Ar negalima visko iškart? — silpnai šyptelėjau atsakydama 
ir tik stebėjausi, iš kur jis gali žinoti, kad tokią vėsią rudens die- 
ną su tokiu neramiu skrandžiu nieko geriau ir nereikia, kaip tik 
šiltos antklodės, pasakojimo ir muzikos. 

Po pusvalandžio patogiai įsitaisiusi ant sofos, dar šildoma ir 
užkurtos didžiulės geležinės krosnies, paprašiau Tomo pagriežti 
man smuiku. 

— Ir kodėl jums nepradėjus nuo paties mėgstamiausio kūri- 
nio? 

- Gerai, - jis perdėtai atsidūsėjo. - Bet, kai matau, kokia jūsų 
savijauta, nepagalvokit, kad tai kaip nors su tuo susiję. 

— Nepagalvosiu, - pažadėjau, kiek sutrikdyta jo žodžių. 

— Tada gerai. 

Tomas meiliai pasikišo po smakru smuiką, kelias sekundes 
paderino, ir tada iš po jo stryko ėmė plaukti gerai žinoma mano 
viena mėgstamiausių melodijų. Garsiai nusijuokiau, dabar jau 
supratusi, ką jis turėjo galvoje. 

Tomas liovėsi griežęs ir plačiai nusišypsojo. 

— Ar nesakiau? 

— Tikrai, „Mirštanti gulbė“ yra ir mano viena mėgstamiausių 
melodijų. 

— Puiku. 

Tada jis vėl ėmė griežti, o aš jaukiai ir patogiai gulėjau klausy- 
damasi talentingo virtuozo ir jaučiausi pagerbta, kad man vienai 
surengtas rečitalis. Nutilus paskutinei gaidai jam paplojau. 

— Buvo nepaprastai gražu. 

— Ačiū. Tai ko dar norėtumėt? 

- Kas jums labiausiai patinka groti. 

- Gerai, kas bus, tas bus, pradedu. 

Visas keturiasdešimt minučių klausiausi, kaip Tomas griežia 
nuostabiai parinktus mėgstamiausius savo kūrinius, tarp jų ir 
Čaikovskio koncertą smuikui D major, ir Tartinio „Velnio tri- 
lius“, ir mačiau, kaip jis atsiduria kitame pasaulyje, tame, į kurį 
esu regėjusi panyrant kiekvieną tikrą muzikantą. Ir vėl nusiste- 
bėjau, kaip praėjusius dešimt metų galėjau gyventi be muzikos 
ir muzikantų draugijos. Kadaise ir pati esu patyrusi tą jauseną. 
Turbūt kažkurią akimirką užsnūdau, jausdamasi taip atsipalai- 
davusi, saugi ir šiltai įsitaisiusi, kad tiesiog kažkur nuplaukiau. 
Kol pajutau švelniai prisiliečiant prie peties. | 

- Atsiprašau, labai atsiprašau, - pasakiau mirksėdama ir pa- 
mačiau, kaip susirūpinęs į mane žvelgia Tomas. 

— Rimtai įsižeisčiau, jei vienintelė mano klausytoja užsnūstų, 
bet dabar nelaikau to asmeniniu įžeidimu. 

- Tikrai, Tomai, neįsižeiskit. Užtikrinu jus, tai tiesiog kompli- 
mentas, nors pasireiškęs ironiškai. Ar galiu pasinaudoti jūsų vo- 
nios kambariu? - paklausiau pamažu lįsdama iš po antklodės. 

— Taip, jis paėjus koridoriumi kairėje. 

— Ačiū. 

Grįžusi pasijutau kiek geriau nei rytą, dėl to palengvėjo. Tomą 
radau virtuvėje, ten kažkas kunkuliavo ant viryklės. 

- Ką čia darot? - paklausiau. 

- Verdu pietus. Jau pusė antros. Leidau jums porą valandų 
pamiegoti. 

— O, Dieve mano! Nesistebiu, kad jaučiatės įžeistas. Aš labai 
atsiprašau. 

— Tiesą sakant, Ale, iš to, ką pasakojot, suprantu, kad visai 
neseniai labai daug kentėjot. 

— Taip, - sutikau nė kiek nesigėdydama jam to prisipažinti. - 
Aš taip ilgiuosi Teo. | 

- Tikiu. Žinau, kad tai skamba keistai, bet dėl vieno dalyko 
jums pavydžiu. 

- Dėl ko? 

— Dar nesu nieko panašaus jautęs nė vienai moteriai. Yra 
buvę santykių, taip, bet jie niekur nenuvedė. Dar turėsiu surasti 
„tą vienintelę“, kaip visi sako. 

- Surasite, Tomai, neabejoju. 

— Galbūt, bet atvirai pasakysiu, Ale, metams einant vis ma- 
žiau tuo tikiu. Atrodo, tam reikia tiek daug pastangų. 

- Tomai, kas nors atsiras lygiai taip, kaip man atsirado Teo, ir 
tada iškart suprasit. Na, o ką čia verdat? 

- Vienintelį kitą patiekalą, kurio neįmanoma sugadinti, — 
makaronus. A la Thomas. 

— Na, nežinau, ko ten pridėjot, mano „ypatingieji makaronai“ 
tikrai geresni už jūsiškius, - paerzinau jį. - Tai mano firminis 
patiekalas, su niekuo nesupainiosi. 

- Tikrai? Abejoju, kad pranoktų manąjį. Žmonės plūsta iš 
Bergeno kalnų vien jo paragauti, - kalbėjo Tomas košdamas 
makaronus, užpildamas padažu ir maišydamas. - Maloniai pra- 
šom sėstis. 

Valgiau atsargiai, nes visai nesinorėjo vėl bėgti į vonios kam- 
barį, bet Tomo patiekalas - makaronai su gardžiu sūrio, žolelių 
ir kumpio užpilu - tikrai labai patiko. 

- Tai ką? - paklausė jis žvelgdamas į mano tuščią dubenėlį. — 
Gardu? 

— Puiku. Jūsų ypatingieji makaronai mane atgaivino. Dabar 
esu pasirengusi išklausyti jūsų proprosenelio concerto, jei tik no- 
rėtumėt jį paskambinti. 

- Žinoma. Nors turit prisiminti, kad fortepijonas — ne pa- 
grindinis mano instrumentas, tad viso grožio neatskleisiu. 

Mes grįžome į svetainę, ir vėl įsitaisiau ant sofos, tik jau sėdo- 
mis, o Tomas nuo lentynos paėmė natas. 

— Ar tai ir yra tos fortepijono partijos natos? 

— Taip, - atsakė jis atsiversdamas natas. - Paprašysiu truputį 
palaukti, kol peržiūrėsiu, - gerai? 

Tomui ėmus skambinti užsimerkiau ir susitelkiau į muziką. 
Be jokios abejonės, buvo girdėti užuominų į Grygą, bet ir kažkas 
unikalaus, visą kūrinį buvo persmelkusi spalvinga hipnotizuo- 
janti tema, šiek tiek primenanti Rachmaninovą ir gal Stravinskį. 
Tomas efektingai baigė skambinti ir atsigręžė į mane. 

— Ką manot? 

- Aš jau niūniuoju mintyse. Kūrinys tiesiog užburiantis, To- 
mai, tikrai. 

- Ir man taip atrodo, taip pat Deividui Stiuartui ir Andrui 
Litonui. Rytdieną skirsiu paieškoms kito žmogaus, kuris galėtų 
parašyti orkestruotę. Nesu tikras, ar kas tai padarytų laiku, bet 
pamėginti verta. Tikrai nežinau, kaip tai darydavo mūsų pro- 
tėviai. Šiais laikais net turint kompiuterius ir visas modernias 
priemones ir tai sunku, o ranka surašyti kiekvieną natą kiekvie- 
nam viso orkestro instrumentui ant popieriaus lapo turėjo būti 
milžiniškas darbas. Nėra ko stebėtis, kad didieji kompozitoriai 
taip ilgai orkestruodavo savo simfonijas ir concertos. Žemai len- 
kiuosi Jensui ir tokiems kaip jis. 

- Jūs tikrai tos garsiosios giminės palikuonis, ar ne? 

— Na, svarbiau atsakyti į klausimą, ar esate jūs, Ale, - lėtai tarė 
Tomas. - Kai vakar vakare atsisveikinom, ilgai galvojau, kaip ga- 
lėtumėte giminiuotis sų Halvorsenais. Kadangi mano tėvas Fe- 
liksas buvo vienintelis vaikas, seneliai taip pat neturėjo brolių 
nei seserų, aš padariau vienintelę išvadą. 

- Ir kokią gi? 

— Bijau, kad įsižeisit, Ale. 

— Na, vožkit man tiesiai, Tomai, tikrai atlaikysiu, - paragi- 
nau jį. 

- Gerai, na, kadangi mano tėvo santykių su moterimis isto- 
rija tokia marga, pagalvojau, ar negalėjo jis turėti nesantuokinio 
vaiko. Apie kurį net pats nežinojo. 

Spoksojau į Tomą svarstydama jo žodžius. 

- Teoriškai taip galėtų būti. Bet, Tomai, nepamirškit, juk dar 
nėra jokių įrodymų, kad aš turėčiau Halvorsenų kraujo. Labai 
nejaukiai jaučiuosi nei iš šio, nei iš to atsiradusi ir besibraunanti 
į jūsų šeimos istoriją. 

- Klausykit, kuo daugiau būtų Halvorsenų, tuo smagiau. Šiuo 
metu aš esu paskutinis iš tos giminės. 

— Na, yra tik vienas būdas sužinoti. Reikia paklausti jūsų 
tėvo. 

— Esu tikras, kad jis pameluotų, - su kartėliu atsakė Tomas, - 
paprastai viską meluoja. 

- Dėl to, kaip jį apibūdinot, tikiuosi, jis neturi su manimi nie- 
ko bendra. 

- Aš tikrai nesistengiu viską vaizduoti juodai, Ale. Tiktai ne 
kažin kiek ten to balto, - truktelėjo pečiais Tomas. 

- Gerai, — tariau tęsdama pokalbį, - leiskit man susigaudyti 
giminės kartose. Vadinasi, Jensas su Ana turėjo sūnų Horstą. 

- Taip, turėjo. - Tomas nuėjo prie rašomojo stalo ir paėmė 
knygą. - Štai mano parašyta biografija ir Halvorsenų šeimos 

medis. Čia, — tarė jis paduodamas knygą, - jis gale, prieš pa- 
dėkas, 

— Ačiū. 

— Horstas buvo puikus violončelininkas ir išvažiavo studi- 
juoti ne į Leipcigą, o į Paryžių, - kalbėjo Tomas man ieškant 
puslapio su medžiu. - Jis sugrįžo į Norvegiją ir beveik visą gy- 
vėnimą grojo Bergeno filharmonijoje. Buvo labai mielas, ir nors 
jau devyniasdešimt dvejų, kai aš gimiau, iš vaikystės prisimenu, 
kad buvo dar guvus. Mama sakė, kad tai jis pirmasis įdavė man 
į rankas smuiką, kai buvau trejų. Jis mirė sulaukęs šimto vienų 
metų, gyvenime beveik nesirgęs. Tikėkimės, kad paveldėjau jo 
genus. 

— O kaip jo vaikai? 

— Horstas buvo vedęs Astridą, ji buvo penkiolika metų už jį 
jaunesnė, ir juodu beveik visą gyvenimą pragyveno čia, Froske- 
husete. Jie turėjo sūnų Jensą, pagal senelį, nors dėl tam tikros 
priežasties jis buvo žinomas kaip Pipas. 

- Ir kas jam nutiko? - paklausiau sutrikusi žiūrinėdama šei- 
mos genealoginį medį. 

- Čia ta istorija, apie kurią esu užsiminęs, Ale, ji gana šiurpi. 
Kai nekaip jaučiatės, ar esate tikra, kad galėsite klausytis? 

— Taip, - tvirtai atsakiau. 

- Gerai. Taigi Jensas jaunesnysis pasirodė esąs talentingas 
muzikantas ir iškeliavo studijuoti į Leipcigą kaip seniau jo bend- 
ravardis. Bet buvo tūkstantis devyni šimtai trisdešimt šeštieji, ir 
pasaulis keitėsi... 


€/ipas 


Leipcigas, Vokietija 
1936 metų lapkritis 

Jensas Horstas Halvorsenas - labiau žinomas kaip „Pipas“, pra- 
varde, kurią gavo dar būdamas motinos įsčiose, - skubiai žings- 
niavo prie didingo šviesaus mūro pastato, Leipcigo karališkosios 
muzikos konservatorijos. Šį rytą jam ir kitiems studijų draugams 
bus garsaus specialisto paskaita - Hermano Abendroto, žinomo 
Leipcigo Gewandhaus orkestro dirigento, ir jis net virpėjo iš su- 
sijaudinimo. Prieš pustrečių metų atvažiavus į Leipcigą šiek tiek 
pasimokius muzikos gimtajame Bergene, jam atsivėrė visai nau- 
jas pasaulis ir kūrybos, ir asmeninio gyvenimo srityje. 

Po gražios - bet Pipo ausiai senoviškos - Grygo, Šumano, 
Bramso ir panašios muzikos, kurios nuo vaikystės klausydavosi 
su. tėvu Horstu, konservatorijoje buvo supažindintas su dar gyvų 
kompozitorių muzika, Tuo metu labiausiai mėgo Rachmanino- 
vą, jo „Rapsodija Paganinio tema“, prieš dvejus metus pirmą 
kartą atlikta Amerikoje, įkvėpė Pipą kurti savo muziką. Eidamas 
plačiomis Leipcigo gatvėmis jis tyliai švilpaudavo tą melodiją. 
Pianino ir kompozicijos studijos sužadino jo kūrybinę vaizduo- 
tę ir leido susipažinti su pažangiomis idėjomis muzikoje. Lygiai 
taip, kaip žavėjosi Rachmaninovo talentu, jis buvo pakerėtas 
ir Stravinskio baleto „Šventasis pavasaris“, tokio modernaus 


* Pip (angl.) - vaisiaus kauliukas; sėkla. 

ir drąsaus, kad net praėjus dvidešimčiai metų po jo premjeros 
Paryžiuje 1913-aisiais jo tėvas, ir pats puikus violončelininkas, 
pareiškė jį esant „nešvankų“. 

Žingsniuodamas Pipas galvojo ir apie kitą savo gyvenimo 
meilę, Kariną. Ji buvo jo mūza, įkvepianti, skatinanti eiti priekin 
ir tobulėti. Vieną gražią dieną jis dedikuos jai concerto. 

Daugiau kaip prieš metus šaltą spalio vakarą juodu susipaži- 
no per rečitalį Gewandhaus koncertų salėje. Pipas buvo pradėjęs 
antruosius mokslo metus konservatorijoje, o Karina tik įstojusi. 
Gewandhaus fojė jiems belaukiant, kol galės užimti savo vietas 
paskutinėje žiūrovų salės eilėje, Karinai nukrito ant žemės vil- 
nonė pirštinė, ir Pipas pakėlęs jai padavė. Tą akimirką susitiko 
jų akys ir nuo tada jie tapo neperskiriami. 

Karina buvo svetimšalių - prancūzų ir rusų - kilmės ir augo 
aiškiai bohemiškuose namuose Paryžiuje. Jos tėvas buvo šiek 
tiek žinomas prancūzų skulptorius, o motina sėkmingai dainavo 
operoje. Karina taip pat buvo kūrybinga, jos mėtier' tapo obojus 
ir ji buvo viena iš kelių moterų, studijuojančių konservatorijoje. 
Jos plaukai buvo juodi ir švelnūs kaip panteros kailis, žvilgan- 
čios tamsios akys ir ryškūs skruostikauliai, o oda net per vasa- 
ros karščius išlikdavo blyški ir balta kaip sniegas Norvegijoje. Ji 
rengėsi savitu stiliumi, atmetusi įprastas moteriškas puošmenas, 
teikė pirmenybę kelnėms ir laisviems palaidiniams, kokius vilki 
dailininkai, ar gerai pasiūtam švarkui. Tie drabužiai neteikė jai 
vyriškos išvaizdos, tik pabrėžė aistringą grožį. Vienintelis paste- 
bimas kūniškas netobulumas - dėl jo Karina nuolat skųsdavo- 
si - buvo jos žydiška nosis, akivaizdžiai paveldėta iš tėvo. Pipui 
būtų buvę nė motais; net jei nosis būtų tokia kaip Pinokio, kai jis 
pameluodavo. Jam Karina buvo tobula, tiesiog tobula. 


* mėgstamu užsiėmimu (pranc.). 

Juodu dažnai svarstydavo savo bendrą ateitį - pasistengsią 
susirasti darbus Europos orkestruose, paskui, susitaupę pinigų, 
išvyksią į Ameriką ir ten kursią naują gyvenimą. Jei atvirai, tai 
buvo daugiau Karinos svajonė nei jo. Jis galėjo būti laimingas 
bet kur, kad tik šalia jos, bet suprato, kodėl ji nori išvykti. Vokie- 
tijoje sparčiai plito nacistų skleidžiama antižydiška propaganda, 
kitur Vokietijoje žydai jau buvo puldinėjami. 

Laimė, Leipcigo burmistras Karlas Frydrichas Gėrdeleris 
išliko nepalaužiamas nacistų etoso priešininkas. Pipas kasdien 
tikino Kariną, kad jai čia nieko bloga nenutiks, jis ją saugosiąs. 
O kai jie susituoksią, visada pridurdavo, ji gausianti norvegišką 
pavardę vietoj aiškiai žydiškos Rozenblium. 

- Nors tu ir esi nuostabi žydinti rožė, - paerzindavo ją kas- 
kart apie tai užsiminus. 

Bet šiandien buvo puiki saulėta diena, ir baimę keliantys na- 
cistų grasinimai atrodė tolimi ir pernelyg išpūsti. Tą rytą Pipas 
nusprendė, nepaisydamas vėsoko oro, verčiau dvidešimt minu- 
čių maloniai paėjėti iš savo būsto Johannisgasse, Šventojo Jono 
aklagatvyje, o ne važiuoti tramvajumi. Jis pagalvojo - kaip išsi- 
plėtė miestas nuo tų laikų, kai čia gyveno jo tėvas. Nors Horstas 
Halvorsenas beveik visą gyvenimą praleido Bergene, jis gimė 
čia, Leipcige, ir tas žinojimas apie šeimos ryšius teikė Pipui stip- 
rų savumo šiame mieste jausmą. 

Artėdamas prie konservatorijos jis praėjo bronzinę Felikso 
Mendelsono, šios muzikos mokyklos steigėjo, statulą, stovinčią 
prie Gewandhaus koncertų salės. Mintyse kilstelėjo pirštus prie 
kepurės sveikindamas didįjį vyrą, tada žvilgtelėjo į savo laikrodį 
ir paspartino žingsnį pamatęs, kad jau vos suspės. 

Du artimiausi Pipo draugai, Karstenas ir Tobijas, jo jau laukė 
atsirėmę į koloną prie skliautuoto įėjimo į mokyklą. 

- Labas rytas, miegaliau. Tai Karina tave užlaikė ligi vėlyvos 
nakties, ar ne? - paklausė šelmiškai šiepdamasis Karstenas. 

Pipas draugiškai nusišypsojo, išgirdęs pašaipėlę. 

- Ne, ėjau pėsčias ir užtrukau ilgiau, nei buvau manęs. 

- Dėl Dievo meilės, paskubėkit, - įsiterpė Tobijas. - Ar judu 
norit pavėluoti į pono Abendroto paskaitą? 

Visi trys įsiliejo į tolydų studentų srautą, plūstantį į erdvią 
Grofler Saal su skliautuotomis lubomis, kurias rėmė eilės pilio- 
rių, ir į galeriją virš apatinio aukšto ir scenos. Čia buvo kartu ir 
amfiteatrinė auditorija, ir koncertų salė. Sėsdamasis Pipas prisi- 
minė pirmąjį savo rečitalį čia ir susiraukė. Studentai ir profeso- 
riai buvo kur kas kritiškiau nusiteikusi publika negu ta, kuriai 
jis vėliau koncertuos viešose salėse. Ir iš tiesų jo atlikimas tada 
buvo deramai išnagrinėtas ir sumaišytas su žemėmis. 

Dabar, praėjus dvejiems su puse metų, jo jau beveik neveik- 
davo kandžios pastabos apie jį kaip atlikėją, konservatorija di- 
džiavosi išleidžianti profesionalius muzikantus, jau užsigrūdi- 
nusius ir pasirengusius, kai užvers jos duris, prisidėti prie bet 
kurio orkestro visame pasaulyje, 

— Ar skaitėt šio ryto laikraštį? Mūsų burmistras išvažiavo į 
Miuncheną, į susitikimą su partijos šulais, - sušnibždėjo Tobijas 
jiems susėdus. - Be jokios abejonės, vėl spaus jį imtis Leipcige 
antisemitinių veiksmų. Diena po dienos padėtis darosi vis pavo- 
jingesnė. 

Hermanui Abendrotui įėjus į salę kilo garsėjantys aplodis- 
mentai, bet Pipui plojant širdis plakė tankiau nei įprastai dėl ži- 
nios, kurią ką tik išgirdo iš Tobijo. 

Tą vakarą jis susitiko su Karina ir jos geriausia drauge Ele 
kaip įprastai kavinėje, esančioje pusiaukelėje tarp jų butų. 


* Didžiąją salę, auditoriją (vok.). 

Merginos susipažino per pirmąjį semestrą konservatorijoje, 
apgyvendintos kartu kambaryje. Kadangi abi buvo gimusios 
Prancūzijoje ir kalbėjo ta pačia kalba, bematant viena prie ki- 
tos prisirišo. Šį vakarą Elė atsivedė ir savo vaikiną Bo, apie jį 
Pipas Žinojo tik tiek, kad taip pat antrus metus mokosi muzi- 
kos. Jiems užsisakius „Gose“ alaus, Pipą nustebino įspūdingos 
juodaakės Karinos ir gražutės šviesiaplaukės mėlynų akių Elės 
kontrastas. Čigonė ir Rožė, pagalvojo jis, tuo metu buvo atnešta 
ir alaus. 

- Turbūt girdėjai naujienas? —- Karina tyliai paklausė Pipo - 
tomis dienomis negalėjai žinoti, kas tave nugirs. 

— Taip, girdėjau, - atsakė jis matydamas Karinos veide įsirė- 
žusią įtampą. 

— Elė su Bo taip pat sunerimę. Juk žinai, ir Elė žydaitė, nors 
taip ir neatrodo. Gerai jai, - sumurmėjo Karina ir nukreipė dė- 
mesį į draugus prie stalelio. 

— Mes manom, kad tai, kas vyksta Bavarijoje, netrukus bus ir 
čia, - tyliai tarė Elė. 

- Reikia palaukti, žiūrėsim, ką galės padaryti burmistras bū- 
damas Miunchene. Bet jeigu net įvyks blogiausia, aš esu tikras, 
mūsų studentų jie nelies, - patikino juos Pipas. - Vokiečių sielos 
ir širdys užvaldytos muzikos, nesvarbu, kokia būna jų politika. - 
Kalbėdamas troško, kad jo draugams tai nebūtų tik tušti žodžiai. 
Pažvelgė per stalelį į Bo, šio akys buvo susirūpinusios ir liūdnos, 
tarsi saugodamas savo merginą buvo apkabinęs per pečius. - 
Kaip tu, Bo? - paklausė Pipas. 

- Visai neblogai, - atsakė tas. 

Jis buvo mažakalbis, o pravardę gavo dėl to, kad kur tik ėjo, 
visur būtinai nešėsi ir savo violončelės stryką'. Pipas žinojo, kad 


* Bogen (vok.) - strykas. 

Bo yra vienas talentingiausių konservatorijos violončelininkų ir 
jam pranašaujama puiki ateitis. 

— Kur praleisit Kalėdas? 

- Aš... 

Tą akimirką Bo pažvelgė Pipui per petį ir priblokštas net 
krūptelėjo visu kūnu, jo veidas išbalo. Pipas atsigręžęs pamatė 
du SS karininkus jau pažįstamomis pilkomis uniformomis, su 
pistoletais odiniuose dėkluose prie liemens, iš lėto įėjusius pro 
duris. Pipas matė, kaip Bo virpa, ir nukreipė akis į šalį. Deja, tai 
Leipcige jau darėsi įprasta. 

Abu vyrai nužvelgė kavinės lankytojus, tada atsisėdo prie sta- 
liuko netoliese. 

— Mes dar gerai nežinom, - atsakė Bo atsigavęs. Jis pasisu- 
ko į Elę ir kažką jai sušnibždėjo, tada po kelių minučių juodu 
pakilo eiti. 

- Jie abu taip išsigandę, - atsiduso Karina, su Pipu žvelgda- 
ma, kaip jų draugai išeina stengdamiesi nekristi į akis. 

- Ar Bo taip pat žydas? 

- Jis sako, kad ne, bet dabar daug kas meluoja. Bo susirū- 
pinęs dėl mylimos moters. Manau, jie gali netrukus išvykti iš 
Vokietijos. 

— Ir kurgi vyks? 

- Jie nežino. Gal į Paryžių, nors Elė sako, kad Bo nerimauja, - 
jeigu Vokietija nori sukelti karą, jis pasieks ir Prancūziją. Mano 
tėvynę. 

Karina ištiesė ranką, ir Pipas ją paėmęs pajuto, kaip ji virpa. 

— Jau sakiau, pažiūrėsim, kaip bus, kai sugrįš burmistras 
Gėrdeleris, - pakartojo Pipas. - Jei taip reikia, Karina, ir mes 
išvyksim. 

Kitą rytą per minkštą pilką lapkričio rūką Pipas ėjo į kon- 
servatoriją. Prisiartinus prie Gewandhaus jam net pakirto ko- 

jas - priešais tą pastatą buvo susirinkusi minia, o ten, kur dar 
tik vakar išdidžiai stovėjo Felikso Mendelsono, žydo, įsteigusio 
tuometinę konservatoriją, statula, dabar buvo tiktai krūva nuo- 
laužų ir dulkių. 

- O, Dieve brangus, - tyliai sušnibždėjo Pipas skubėdamas 
pro šalį ir girdėdamas, kaip didelė minia jaunuolių hitlerjugen- 
do uniformomis stovėdami tarp griuvėsių skanduoja plūstamus 
žodžius. - Jau prasidėjo. 

Pipui atėjus prie konservatorijos vestibiulyje jau buvo pilna 
sukrėstų studentų. Jis susirado akimis Tobiją ir priėjo. 

- Kas dedasi? 

- Hakė, burmistro pavaduotojas, įsakė sunaikinti statulą. Tai 
buvo suplanuota padaryti, kol Gėrdeleris bus Miunchene. Da- 
bar jau tikrai jį išmes. O tada Leipcigas žuvęs. 

Pipas toje sumaištyje ėmė ieškoti Karinos ir pastebėjo ją žiū- 
rint pro vieną iš skliautuotų langų. Ji krūptelėjo, kai Pipas uždėjo 
ranką jai ant peties, o jai atsisukus Pipas išvydo akyse ašaras. Ji 
be žodžių papurtė galvą, ir Pipas ją apkabino. 

Tą dieną konservatorijos rektorius Valteris Davisonas atšau- 
kė visus užsiėmimus, nes esant tokiai įtampai buvo manoma, 
kad studentams tame rajone pavojinga. Karina pasakė eisianti 
susitikti su Ele kavinėje Wasserstraffe, Vandens gatvės, kampe, ir 
Pipas pasisiūlė ją palydėti. Jiems atėjus Elė ir Bo sėdėjo nekris- 
dami į akis nišoje. 

— Dabar, kai taip nutiko, mūsų niekas nebeapgins, - tarė Ka- 
rina, atsisėdusi prie jų su Pipu. - Visi žinom, kad Hakė - an- 
tisemitas. Prisiminkit, kaip jis norėjo primesti tuos siaubingus 
įstatymus kaip ir visur Vokietijoje. Kiek dar liko laiko, kol Leip- 
cige bus uždrausta praktikuoti žydams gydytojams, o arijams 
pas juos gydytis? 

Pipas žvelgė į tris jį supančius išbalusius veidus. 

- Nereikėtų panikuoti, palaukim, kol sugrįš Gėrdeleris. Laik- 
raščiai rašo, kad jau po kelių dienų. Iš Miuncheno jis nuvažiavo 
į Suomiją Prekybos rūmų pavedimu. Esu tikras, kai apie tai su- 
žinos, tuoj pat grįš į Leipcigą. 

— Bet mieste tiek neapykantos! - pratrūko Elė. - Visi žino, 
kiek daug žydų mokosi konservatorijoje. Ką, jeigu bus einama 
toliau ir visas pastatas sulygintas su žeme, kaip kituose miestuo- 
se jau padaryta su sinagogomis? 

— Konservatorija yra muzikos, o ne politinės ar religinės val- 
džios šventovė. Klausykit, mes visi turim pasistengti išlikti ra- 
mūs, - vėl savo kartojo Pipas, bet Elė ir Bo jau šnibždėjosi tar- 
pusavyje. 

— Labai lengva tau taip kalbėti, - tarė jam pusbalsiu Karina. — 
Tu ne žydas ir jiems būsi kaip saviškis. - Karina žvelgė į jo mels- 
vas akis ir garbanotus šviesiai rudus plaukus. - Man kitaip. Kai 
buvo nuversta statula, pakeliui į konservatoriją praėjau pro bū- 
relį jauniklių, ir jie šaukė: Jiidische Hūndin! - Tai prisimindama 
ji nuleido akis. 

Pipas puikiai žinojo, ką tie žodžiai reiškia: „Žydų kalė.“ Jam už- 
virė kraujas, bet Karinai nieko nepadės, jei jis praras savitvardą. 

- Ir maža to, - tęsė Karina, - net negaliu pasikalbėti su tėvais. 
Jie Amerikoje, ruošiasi tėvo naujų skulptūrų parodai. 

- Mano mieloji, aš tave apsaugosiu. Net jei prireiktų dėl to 
parsivežti tave į Norvegiją. Tau nieko bloga nenutiks. 

Pipas tvirtai suėmė jos ranką ir nubraukė žvilgančių plaukų 
sruogą nuo susirūpinusio veido. 

— Pažadi? 

Pipas švelniai pabučiavo ją į kaktą. 

- Pažadu. 


Am 
Yd Ž 

Pipui palengvėjo, nes per kelias kitas dienas viskas nurimo. Gėr- 
deleris sugrįžęs pažadėjo vėl pastatyti Mendelsono statulą. Kon- 
servatorija jau veikė, ir Pipas su Karina eidami pro griuvėsius 
stengėsi nukreipti nuo jų akis. Atrodė, kad studentų grojama 
muzika buvo įkvėpta atgimusios aistros, kupina skaudaus saldu- 
mo. Tartum jie grotų kovodami dėl savo gyvybės. 

Atėjo Kalėdų atostogos, bet buvo per trumpos, kad Pipas ar 
Karina važiuotų namo. Tad juodu praleido savaitę nedidelia- 
me viešbutyje, įsiregistravę kaip vyras ir žmona. Pipas, kadangi 
buvo išauklėtas liuteronų šeimoje, kur griežtai draudžiami lyti- 
niai santykiai iki vedybų, stebėjosi laissez-faire Karinos požiū- 
riu, kai ji pasiūlė miegoti kartu praėjus vos kelioms savaitėms 
nuo pažinties pradžios. Jis sužinojo, kad ji net nebėra skaisti, ne 
taip kaip jis. Karinai buvo smagu, kad jis taip drovisi, kai juodu 
mylėjosi pirmą kartą. 

- Juk tai natūralūs dviejų mylinčių vienas kitą žmonių veiks- 
mai, - erzino jį stovėdama nuoga priešais, ilgos baltos kojos ir 
rankos judėjo grakščiai be jokių pastangų, nuostabios krūtys 
buvo nedidelės, standžios. - Mūsų kūnai sukurti tam, kad teiktų 
mums malonumą. Kodėl turėtume to atsisakyti? 

Per pastaruosius mėnesius Pipas gerokai išlavėjo meilėje ir 
laimingas skendėjo, vietinio pastoriaus žodžiais tariant, kūniš- 
kose nuodėmėse. Tai buvo pirmos toli nuo namų švenčiamos 
Kalėdos, ir Pipas nusprendė, kad gulėti lovoje su Karina kur kas 
geriau negu per Kūčias gauti kokią dovanėlę iš Kalėdų Senelio 
namie, Norvegijoje. 

- Myliu tave, - be paliovos šnibždėjo jai į ausį gulėdamas ša- 
lia jos, miegančios ar nubudusios. - Myliu tave. 


KNA 

Sausį prasidėjo naujas semestras, ir Pipas, žinodamas, kad kon- 
servatorijoje mokytis liko nebeilgai, visas jėgas sutelkė į tai, ko 
buvo mokomas. Žvarbią Leipcigo žiemą brisdamas per sniegą 
jis niūniavo Rachmaninovą, Prokofjevą ir Stravinskio „Psalmių 
simfoniją . Beniūniuojant galvoje ėmė rastis ir savos melodijos. 

Atėjęs į konservatoriją jis išsitraukdavo iš knygų krepšio tuš- 
čią natų lapą ir sugrubusiais pirštais skubėdavo užrašyti, kol dar 
neužmiršo. Pamažu suprato, kad jam geriausias muzikos kūri- 
mo būdas yra laisvai leisti skrajoti vaizduotei, o ne kitų studentų 
mėgstamas kruopštus temų planavimas, kai užrašoma po vieną 
rūpestingai sukurtą taktą. 

Jis parodė savo darbą dėstytojui, tas sukritikavo, bet ir padrą- 
sino. Pipas gyveno perimtas džiugaus jaudulio, žinodamas, kad 
čia tik nepaprastų jo darbų pradžia. Apėmus įkvėpimui, kraujas 
priplūdo energijos ir sparčiau tekėjo gyslomis. 

Mieste dar buvo palyginti ramu, Gėrdeleris tikėjosi būti per- 
rinktas kovo mėnesį. Visi konservatorijoje jį palaikė, platino 
lankstinukus ir plakatus, raginančius miestiečius už jį balsuoti, 
ir Karina atrodė įsitikinusi, kad jis laimės. 

— Net jeigu jam ligi šiol nepavyko pastatyti statulos, vis tiek, 
jei žmonės norės, jis bus perrinktas, reichas neturės ką daugiau 
daryti, kaip tik palaikyti šį jo sumanymą, - viltingai tarė ji, kai 
grįžusios namo su Ele po ilgos agitacijai skirtos dienos gėrė 
kavą. 

- Taip, bet visi žinom, kad Hakė atvirai nusistatęs prieš jo 
perrinkimą, - paprieštaravo Elė. - Mendelsono statulos nugrio- 
vimas aiškiai atskleidė jo priešiškumą žydams. 

— Hakė tiktai kursto įtampą, kad iš nacių gautų sau daugiau 
naudos, - niūriai pritarė Karina. 

Tą naktį, kai buvo skaičiuojami balsai, Pipas, Karina, Elė ir 
Bo stovėjo minioje prie rotušės. Jie džiugiai su visais šūkavo su- 
žinoję, kad Gėrdeleris perrinktas. 

Alos 

OY 
Deja, gegužę pražydus medžiams ir pagaliau ėmus šildyti saulei 
euforija mieste pasirodė esanti trumpalaikė. 

Pipas dienų dienas dirbo konservatorijos jam skirtoje prak- 
tikos klasėje, ir kartą jį susiradusi Karina pranešė naujausias ži- 
nias. 

— Iš Miuncheno nurodyta - statulos nebus, - uždususi tarė 
ji. 

- Bjauri naujiena, bet, mano mieloji, pasistenk nesijaudinti. 
Jau nebedaug liko iki semestro pabaigos, tada žiūrėsim, kokia 
padėtis, ir ką nors sugalvosim. 

— Bet, Pipai, o jeigu reikalai pablogės daug greičiau? 

- Esu tikras, nepablogės. Dabar eik namo, užsuksiu pas tave 
šivakar. 

Bet Karina nesuklydo - po kelių dienų Gėrdeleris atsistatydi- 
no. Ir vėl miestas buvo įstumtas į sumaištį. 


Pipas įnikęs ruošėsi egzaminams, taip pat tobulino savo pirmąjį 
opusą, kuris turėjo būti atliktas baigiamajame koncerte prieš pat 
semestro galą. Kad užbaigtų orkestruotę, užsisėdėdavo ligi vėlu- 
mos, bet stengėsi užeiti atsigauti pas nevilties apimtą Kariną, ją 
paguosti. 

— Elė sako, kad juodu su Bo išvažiuos iš Leipcigo po dviejų 
savaičių, kai tik pasibaigs semestras, ir daugiau čia negrįš. Sako, 
per pavojinga dabar čia būti, kai nacionalsocialistai turi laisvę 
reikalauti prieš žydus sankcijų, jau įvestų kituose miestuose. 

— Kur jie važiuos? 

- Nežino. Gal į Prancūziją, bet Bo nerimauja, kad bėdos ir 

ten juos pasivys. Reichas turi šalininkų visoje Europoje. Parašy- 
sių savo tėvams, paklausiu patarimo. Bet jeigu Elė išvažiuos, tai 
ir aš važiuosiu. | 

Šią žinią išgirdęs Pipas labai susirūpino. 

- Bet, aš maniau, tavo tėvai Amerikoje? 

— Taip. Tėvas ketina ten likti, kol Europoje antisemitinis sam- 
brūzdis. - 

- Ir tu vyksi pas juos? - paklausė Pipas jausdamas, kaip pani- 
ka gniaužia paširdžius. 

- Jei tėvams tai atrodys protinga, tada taip, vyksiu. 

- Bet... kaipgi mudu? Ką aš be tavęs darysiu? - paklausė jis 
girdėdamas savo balse egoistišką verkšlenimą. 

— Galėtum vykti su manimi. 

- Karina, juk žinai, kad neturiu pinigų kelionei į Ameriką. Ir 
kaip aš ten užsidirbsiu pragyvenimui, jei prieš išvykdamas nepa- 
baigsiu konservatorijos ir neįgysiu nors kiek patirties? 

- Chėrie, manau, nesupranti, kokia pavojinga padėtis. Iš Vo- 
kietijoje gimusių žydų, kurių čia gyveno jau kelios kartos, atima- 
ma pilietybė. Mano tautiečiams neleidžiama tuoktis su arijais, 
stoti į kariuomenę, jiems uždrausta reikšti lojalumą šiai šaliai. 
Net girdėjau kalbų, kad kai kur surenka visus žydus ir ištremia. 
Jeigu jau leidžiami tokie dalykai, kas gali pasakyti, kiek bus nu- 
eita toliau? - pasipiktinusi kilstelėjo smakrą Karina. 

- Tai tu plauksi į Ameriką viena ir paliksi mane čia? 

- Jei tai išgelbės man gyvybę, tada taip, žinoma. Dėl Dievo 
meilės, Pipai, žinau, kaip įsitraukęs kuri savo opusą, bet ar ne 
geriau tau būtų turėti mane gyvą nei mirusią? 

- Savaime aišku! Negi manyčiau kitaip? — tarė jis ėmęs pykti. 

- Bet kad tu nežiūri į tai rimtai. Tavo norvegiškam pasauliui 
niekada nebuvo kilusi grėsmė. O mes, žydai, žinom, kad visada 
būsim persekiojami, taip yra nuo senų senovės. Ir dabar niekas 

nepasikeitė. Mes tai jaučiam, visi. Gal tai susiję su genties ins- 
tinktu, bet mes jaučiam, kai yra kilęs neišvengiamas pavojus. 

— Negaliu patikėti, kad išvyktum be manęs. 

— Pipai! Nebūk vaikas! Žinai, kaip tave myliu ir noriu su ta- 
vimi nugyventi visą gyvenimą, bet... ši padėtis man nėra nauja. 
Net reichui dar neįteisinus mūsų persekiojimo, visada buvome 
nemėgstami. Prieš daug metų mano tėvą apmėtė kiaušiniais 
Paryžiuje vienoje jo skulptūrų parodoje. Antisemitiniai jausmai 
gyvuoja tūkstančius metų. Turi tai suprasti. 

— Bet kodėl taip yra? 

Karina gūžtelėjo pečiais. 

- Todėl, chėrie, kad istorija pavertė mus atpirkimo ožiais. 
Žmonės visada bijo tų, kurie ne tokie kaip jie, ir per šimtme- 
čius mes buvome priversti palikti savo kraštą ir ieškotis kito. Ir 
kur tik atsibeldžiam, sėkmingai įsikuriam ir gerai sau gyvuojam. 
Mes laikomės vieni kitų, nes taip buvome mokomi. Taip ir išgy- 
venome. 

Pipas sutrikęs nuleido akis. Karina sako gryną tiesą. Beveik 
visą gyvenimą praleidus saugiame savo miestelyje pasaulio vir- 
šūnėje Karinos žodžiai jam atrodė kaip fantastinis pasakojimas 
apie kitą visatą. Ir nors savo akimis matė Mendelsono statulos 
griuvėsius, kažkaip pats sau tai pateisino - atseit būrelis jaunuo- 
lių atsitiktinai surengė protestą, panašiai kartais daro žvejai, kai 
pakilus jų laivų degalų kainoms žuvų pirkliai atsisako didinti 
kainą už kilogramą žuvų. 

— Tu teisi, - sutiko jis, - Atleisk man, Karina. Aš toks naivus, 
tikras avigalvis. 

— Manau, tu veikiau nenori matyti tiesos. Nenori, kad didelis, 
platus pasaulis sugriautų tavo ateities svajones ir planus. Niekas 
to nenori. Bet yra kaip yra, - atsiduso ji. - Tiesą sakant, viskas 
labai paprasta - aš Vokietijoje nebesijaučiu saugi. Taigi turiu iš- 

vykti. - Karina atsistojo. - Po pusvalandžio „Coffe Baum“ kavi- 
nėje susitinku su Ele ir Bo aptarti padėties. Iki pasimatymo, 

Karina pabučiavo Pipą į viršugalvį ir išėjo. 

Tada Pipas pažvelgė į natų lapus, paskleistus priešais ant ra- 
šomojo stalo. Jo kūrinį numatyta atlikti po mažiau nei dviejų 
savaičių. Bardamas save už egoizmą jis kartu ir klausė savęs, ar 
tas kūrinys iš viso kada nors bus atliktas. 


Jiems susitikus vėliau tą pačią dieną Karina buvo ramesnė, 

- Parašiau tėvams prašydama patarimo ir kol kas teks tik 
laukti, kol gausiu atsakymą. Taigi gal vis dėlto ir galėsiu pasi- 
klausyti tavo šedevro. 

Pipas per stalą siektelėjo Karinos rankos. 

— Ar atleisi man, kad esu toks egoistas? 

- Žinoma, atleisiu. Suprantu, laikas premjerai visai netin- 
kamas. 

— Aš galvojau... 

— Apie ką? 

— Kad gal geriausia būtų tau vasarai išvažiuoti su manimi į 
Norvegiją. Tada nereikėtų nerimauti dėl saugumo. 

- Man? Važiuoti į šiaurinių elnių, Kalėdų eglučių ir sniegynų 
šalį? - paerzino jį Karina. 

- Sniego tikrai nebūna visą laiką. Manau, vasarą tau ten pa- 
sirodys visai gražu, - atsakė Pipas, iškart ėmęs gintis. - Pas mus 
gyvena kažkiek žydų, su jais elgiamasi kaip ir su visais kitais 
Norvegijos piliečiais. Tu būsi saugi. Net jei Europoje kils karas, 
Norvegijos jis nepasieks, neateis ten ir naciai. Norvegų nuomo- 
ne, mūsų šalis jiems per maža ir nereikšminga, kad atkreiptų į 

mus dėmesį. Be to, Bergene yra labai geras orkestras - vienas iš 
seniausių pasaulyje. Mano tėvas ten groja violončele. 

Tamsios drėgnos Karinos akys įdėmiai žvelgė į jį. 

— Priimtumei mane į savo namus? 

- Žinoma! Mano tėvai viską apie tave žino ir žino, kad ketinu 
tave vesti. 

— Ar jie žino, kad aš žydė? 

- Ne. - Pipas pajuto raustant skruostus ir dėl to ant savęs 
supyko. - Bet ne dėl to, kad nenorėčiau jiems pasakyti. Tiesiog 
todėl, kad visai nesvarbu, kokio tu tikėjimo. Jie išsilavinę žmo- 
nės, Karina, ne kaimiečiai iš kalnų. Prisimink, mano tėvas gimė 
Leipcige. Jis mokėsi muzikos Paryžiuje ir vis pasakoja man apie 
bohemos gyvenimą Monparnase Belle Ėpogue laikotarpiu. 

Dabar buvo Karinos eilė atsiprašyti. 

- Tu teisus, aš noriu pasirodyti už tave viršesnė. Ir galbūt, — 
ji pridėjo smilių tarpuakyje ir patrynė kaip visada, kai galvo- 
davo, - galbūt tai bus išeitis, jei negalėsiu nusigauti į Ameriką. 
Ačiū tau, chėrie. Man labai padės, jei žinosiu, kad ateityje turėsiu 
prieglobstį reikalams čia pablogėjus. 

Karina pasilenkė per stalą ir jį pabučiavo. 

Tą vakarą atsigulęs miegoti Pipas meldėsi, kad ta „ateitis“ pa- 
lauktų, kol bus atliktas jo kūrinys. 


Nors jie paskaitydavo laikraščiuose, kad žydai, išėję iš sinago- 
gos, apmėtomi akmenimis, ir apie daugelį kitų keliančių neri- 
mą atsitikimų, Karina atrodė mažiau susirūpinusi - gal dėl to, 
kad žinojo apie atsiradusią kitą išeitį. Taigi dar dvi savaites Pipas 
įbedęs nosį į natas rašė muziką. Jis nedrįso galvoti, kas bus, kai 
pasibaigs semestras, ir sulaikęs kvapą laukė, kada Karina gaus 

atsakymą iš tėvų, galbūt liepsiančių jai keliauti į Ameriką. Apie 
tai pagalvojus jį krėtė šiurpas, nes žinojo, kad, kol nepradėjo už- 
sidirbti iš muzikos, neturi pinigų sekti paskui ją. 

Baigiamojo koncerto dieną, kai turės būti atlikti šeši trumpi 
studentų kūriniai, Karina susirado jį pietų metu. 

- Bonne chance, chėrie, - palinkėjo ji, - mes su Ele ten būsim 
ir tau plosim. Bo nuomone, tavo kompozicija geriausia iš visų. 

- Jis labai malonus. Ir nuostabiai prisideda prie mano opuso 
grodamas orkestre violončele. Dabar jau turiu eiti į paskutinę 
repeticiją. 

Pipas pabučiavo Kariną į nosį ir ilgu, pilnu skersvėjų korido- 
riumi nuėjo į praktikos klasę. 

Lygiai pusę aštuntos Pipas, pasipuošęs fraku, sėdėjo pirmoje 
eilėje Groffer Saal kartu su kitais penkiais jaunais kompozito- 
riais. Konservatorijos rektorius Valteris Davisonas juos pristatė 
publikai, ir į sceną užlipo pirmasis kompozitorius. Pipas buvo 
paskutinis ir jautė, kad visada prisimins kankinamą pusantros 
valandos laukimą, kol ateis jo eilė. Bet pagaliau ji atėjo, ir pasiun- 
tęs į dangų trumpą maldelę jis ėmė lipti laipteliais tikėdamasis, 
kad nesuklups, nes labai drebėjo kojos. Jis linktelėjo publikai ir 
atsisėdo prie fortepijono. 

Vėliau iš viso mažai ką prisiminė apie plojimus ir sveikini- 
mus, kilusius, kai ir kiti kompozitoriai atėjo visi kartu nusilenk- 
ti. Žinojo tik tai, kad tą vakarą pasirodė gerai kaip niekad, ir tai 
buvo svarbiausia. 

Vėliau apsupę draugai studentai ir dėstytojai plojo per petį ir. 
kalbėjo apie jo laukiančius didžius dalykus. Jo interviu paprašė 
laikraščio žurnalistas. 

- Manasis Grygas, - kikendama tarė Karina, šiaip taip pra- 
sibrovusi per minią jo apkabinti. - Chėrie, ką tik prasidėjo tavo 
puiki karjera. 

NY 
Po koncerto gerokai padauginęs šampano, Pipas suirzo, priža- 
dintas anksti rytą, kai į jo nuomojamo kambario duris kažkas 
ėmė belstis. Išsiropštęs iš lovos nusvyravo jų atidaryti ir pamatė 
buto savininkę dar su naktiniais marškiniais, labai supykusią ir 
nepalankiai nusiteikusią jo atžvilgiu. 

— Pone Halvorsenai, apačioje laukia panelė, sako norinti ne- 
delsiant su jumis pasimatyti. 

- Danke, frau Pryve, - padėkojo jis, tada uždarė duris ir užsi- 
metė pirmus pasitaikiusius marškinius, užsitempė kelnes. 

Gatvėje prie durų jo laukė Karina. Regis, net neatidėlioti- 
nais atvejais frau Pryvės taisyklė „jokių panelių namuose“ te- 
begaliojo. 

— Kas yra? Kas atsitiko? 

- Vakar vakare buvo padegti trys namai - visuose juose gyve- 
no žydai. Viename iš jų gyveno Bo. 

— O, Dieve brangus! Ar jis?.. 

- Jis gyvas. Sugebėjo pasprukti. Išlipo pro antro aukšto langą 
ir nušoko. Su savo brangiausiuoju violončelės stryku, savaime 
aišku, - Karina dar pajėgė liūdnai, ironiškai nusišypsoti. - Pipai, 
jie su Ele nieko nelaukę išvyks iš Leipcigo. Ir aš jaučiu, kad turiu 
išvykti. Eime, man reikia išgerti kavos, o sprendžiant iš to, kaip 
atrodai, ir tau bus ne pro šalį. 

Kavinukė netoli konservatorijos buvo ką tik atidaryta, dar 
tuščia, ir juodu, atsisėdę prie lango, užsisakė kavos. Pipas pasi- 
trynė delnais veidą, kad atsigautų. Stipriai jautė pagirias. 

— Ar gavai atsakymą iš tėvų? - paklausė Karinos. 

- Jau vakar žinojai, kad ne, o šiandien dar per anksti paštą 
išnešioti, - irzliai atsakė Karina. - Ir nepraėjo nė dvi savaitės, kai 
jiems parašiau. 

- Ką ketina daryti Elė ir Bo? 

- Jie bėgs iš Vokietijos kuo greičiau, tai aišku. Bet nė katras 
neturi pinigų tolimai kelionei. Be to, niekas nežino, kur išvykus 
bus saugu. O mūsų šeimos butas išnuomotas, kol tėvai Ameri- 
koje, ir aš neturiu kur vykti, - atsakė ji truktelėdama pečiais. 

- Tada?.. - Pipas jau nujautė, ką ji toliau sakys. 

- Taip, Pipai, jeigu dar siūlai, aš važiuosiu su tavimi į Norve- 
giją pabūti bent tol, kol gausiu žinią iš tėvų. Semestras baigiasi 
po kelių dienų, tavo kompozicija atlikta, ir aš nematau priežas- 
ties atidėlioti. Kai šįryt buvau susitikusi su Ele ir Bo, jie sakė, kad 
po vakarykščių gaisrų prasidės masinis žydų bėgimas iš Leipci- 
go, tad reikia važiuoti, kol dar turim galimybę. 

- Taip, - sutiko Pipas. - Žinoma. 

- Ir... dar turiu šio to paklausti. 

- Ko? 

- Žinai, nuo tada, kai atvažiavau į Leipcigą, Elė tapo man kaip 
sesuo. Jos tėvų nebėra - žuvo per Didįjį karą, o ji su broliuku pa- 
teko į vaikų prieglaudą. Jį dar visai mažą kažkas įsivaikino, ir Elė 
jo daugiau nematė. Elei ne taip pasisekė, ir ji iš viso turi ateitį tik 
dėl to, kad jos muzikos mokytojas, pastebėjęs talentą groti fleita 
ir smuiku, išrūpino stipendiją čia mokytis. 

— Tai namų ji neturi? 

- Po vaikų prieglaudos jos namai Leipcige — tas kambarys, 
kuriame mudvi gyvename. Jos šeima - Bo ir aš. Pipai, ar galima 
jiems važiuoti kartu su mumis į Norvegiją? Net jei tik kelioms 
savaitėms? Iš saugios vietos jie galės matyti, kaip klostosi padė- 
tis Europoje, ir nutars, ką daryti. Žinau, prašau labai daug, bet 
tiesiog negaliu palikti Elės. O kadangi ji nepaliks Bo, jis taip pat 
turi važiuoti. 

Pipas žvelgė į jos kupiną nevilties veidą svarstydamas, kaip 
jausis tėvai, jeigu jis, atsiradęs prie namų slenksčio, praneš par- 

sivežęs namo atostogų tris draugus. Nujautė, kad tėvai bus jiems 
dosnūs ir mielai priims, ypač kad jie visi trys muzikantai. 

- Taip, žinoma, jie gali važiuoti. Jei manai, kad taip bus ge- 
riausia, mano mylimoji. 

“ - Ar galim išvykti kuo skubiau? Kuo greičiau iš čia ištrūksim, 
tuo bus geriau. Labai prašau. Nedalyvausi oficialiose baigimo iš- 
kilmėse, bet... 

Pipas suprato, kad kiekviena diena Karinai likus Leipcige 
ne tik pavojinga, bet ir vis priartina laiką, kai ateis atsakymas iš 
tėvų, siūlančių jai vykti pas juos į Ameriką. 

- Žinoma, visi galim važiuoti kartu. 

- Ačiū! - Karina staiga apglėbė Pipą per pečius, jis išvydo jos 
akyse palengvėjimą. - Nagi, eime, pasakysim Elei ir Bo, kad jie 
vyks su mumis. 


39 


Po dviejų dienų Pipas savo išvargusius kelionėje draugus nusi- 
vedė garlaivio laipteliais žemyn į Bergeno uostą. Tėvus apie ne- 
tikėtus svečius buvo įspėjęs tiktai trumpu telefono skambučiu iš 
konservatorijos rektoriaus kabineto. Su visais draugais ir dėsty- 
tojais buvo skubiai atsisveikinta, jiems padėkota, o rektorius net 
paplekšnojo Pipui per petį girdamas už kilnumą, kad pasiima 
draugus į Norvegiją. 

- Gaila, kad negaliu likti iki semestro pabaigos, - tarė Pipas, 
spausdamas ranką Valteriui Davisonui. 

— Manau, protingai darot, išvykdami dabar. Kas žino - gal grei- 
tai jau nebebus taip paprasta? - liūdnai atsiduso jis. - Laimingos 
kelionės ir geros kloties, vaikine, Parašyk man, kai nuvyksit. 

Pipas atsisuko į savo draugus — šie nuvargusiomis akimis 
spoksojo į eile sustatytus medinius gelsvus namus uosto prie- 
kyje ir mėgino apsiprasti su aplinka. Bo vos stovėjo ant kojų. Jo 
veide buvo matyti mėlynės nuo kritimo ant žemės, kai iššoko 
pro langą, be to, Pipas spėjo, kad jam lūžusi alkūnė. Elė jo deši- 
nę ranką buvo parišusi prie krūtinės savo šalikėliu, bet per visą 
kelionę jis nė žodžiu nenusiskundė, tiktai buvo sunku nuslėpti 
kančią veide. 

Pastebėjęs savo tėvą Horstą, stovintį prieplaukoje, Pipas pla- 
čiai šypsodamasis prie jo priėjo. 

- Far! - tarė jis, kai tėvas apglėbė sūnų per pečius ir juodu 
apsikabino. - Kaip gyvuoji? 

— Labai gerai, tikrai, ačiū. Tavo mama taip pat sveika, - atsa- 
kė Horstas jiems visiems šypsodamasis. - Supažindink mane su 
savo draugais. 

Pipas pasakė jų vardus, ir visi dėkingi paspaudė -Horstui 
ranką. 

— Sveiki atvykę į Norvegiją, - tarė Horstas. - Džiaugiamės, 
kad būsite čia su mumis. 

— Far, - priminė jam Pipas, - nepamiršk, nė vienas iš mano 
draugų nemoka norvegų kalbos. 

- Žinoma! Atsiprašau. Vokiečių? Prancūzų? 

- Prancūzų yra mūsų gimtoji kalba, - tarė Karina, - bet mes 
kalbam ir vokiškai. 

— Tada tegul bus prancūzų! - suplojo delnais Horstas lyg 
džiugiai susijaudinęs vaikas. - Vis neturiu progos pasirodyti, 
kaip puikiai kalbu, - tarė jis plačiai šypsodamasis ir visiems ei- 
nant prie automobilio toliau kalbėjo prancūziškai. 

Jie šnekėjosi visą vingiuotą kelią aukštyn į kalnus už Bergeno 
miesto, į Froskehusetą, jų namus, o Pipas dabar jautėsi nuošaly, 
nes mažai temokėjo prancūziškai. Sėdėdamas ant priekinės ke- 
leivio sėdynės jis žvelgė į tėvą šalia, šio retėjantys šviesūs plaukai 
buvo sušukuoti atgal, o veide atsiradę raukšlelių dėl nuolatinės 
laimingos veido išraiškos - Pipas beveik neprisiminė, kad jis 
nesišypsotų. Horstas buvo užsiželdinęs nedidelę ožio barzdelę 
ir ūsus ir dabar Pipui priminė matytus prancūzų impresionistų 
paveikslus. Kaip Pipas ir numatė, Horstas džiaugėsi susipažinęs 
su jo draugais, ir pajuto mylintis tėvą dar labiau už tokį malonų 
sutikimą. 

Namie jo motina Astrida - atrodanti kaip visada gražiai — ati- 
"dariusi duris taip pat šiltai juos pasveikino, tiktai norvegiškai. Ji 

iškart pastebėjo Bo, dabar taip išsekusį ir kenčiantį skausmą, kad 
jau turėjo remtis į Elę. 

Astrida pakėlė ranką prie burnos. 

— Kas jam atsitiko? 

- Jis iššoko pro langą, kai buvo padegtas namas, kuriame jis 
gyveno, - paaiškino Pipas. | 

— Vargšelis! Horstai, tu su Pipu veskitės viešnias į svetainę. O 
jūs, Bo, - tarė ji rodydama į kėdę, stovinčią prie telefono prieš- 
kambaryje, - sėskitės, apžiūrėsiu, kaip jūs susižeidęs. 

— Mano mama yra kvalifikuota slaugytoja, - tyliai paaiškino 
Pipas Karinai jiems einant koridoriumi paskui Horstą ir Elę. - 
Be abejo, kada nors ji pasipasakos, kaip įsimylėjo mano tėvą 
slaugydama jį po apendicito operacijos. 

— Ji atrodo gerokai už jį jaunesnė, 

— Taip ir yra, jaunesnė penkiolika metų. Tėvas sako gavęs į 
nuotakas vaiką. Jai buvo tik aštuoniolika, kai ėmė manęs lauktis. 
Juodu dievina vienas kitą. 

- Pipai... 

Jis pajuto laibus, jautrius Karinos pirštus sau žemiau peties. 

— Ką? 

— Ačiū tau nuo mūsų visų. 


Tą vakarą, kai iškviestas gydytojas sutvarstė Bo žaizdas ir paskyrė 
apsilankymą ligoninėje pasitikrinti, ar nelūžusi alkūnė, Elė su As- 
trida padėjo jam užlipti laiptais į viršų ir paguldė Pipo kambaryje. 

— Vargšas vaikinas, — tarė Astrida, nulipusi virti vakarienės į 
virtuvę, kur paskui ją nusekė ir Pipas. - Jis tiesiog išsekęs. Tavo 
tėtis šiek tiek papasakojo, kas įvyko Leipcige. Gal paduotum 
bulvių skutiklį? 

— Taip, - tarė Pipas ir padavė. 

- Jie visi trys veikiau pabėgėliai nei trys draugai, atvykę pasi- 
svečiuoti Norvegijoje? 

— Manau, ir taip, ir taip. 

- Ir kiek laiko jie čia bus? 

— Iš tiesų, 7107, aš nežinau. 

- Arjie visi žydai? 

— Karina ir Elė - taip, o dėl Bo nesu tikras. 

- Iš tiesų sunku patikėti tuo, kas dedasi Vokietijoje. Bet turiu 
patikėti. Pasaulis labai žiaurus, - atsiduso Astrida. - O Karina? 
Ar tai ji ta mergina, apie kurią mums tiek daug rašei? 

- Taip. 

Pipas stebėjo, kaip motina skuta bulves, ir laukė, ką pasakys 
toliau. 

- Ji atrodo tokia gyvybinga ir labai protinga. Įsivaizduoju, ne- 
lengva ją suvaldyti, - pridūrė ji. 

— Karina man tikras jėgų išbandymas. Daug sužinojau iš jos 
apie pasaulį, - tarė Pipas, jo balse buvo girdėti gaidelės, tartum 
gintųsi. 

— Tokios tau ir reikia - tvirtos moters. Ką tavo tėvas be ma- 
nęs darytų, tik vienas Dievas žino, - juokdamasi tarė Astrida, - 
Didžiuojuosi tavimi dėl to, ką padarei padėdamas draugams. Ir 
mudu su tavo tėvu dėl jų pasistengsim. Nors... 

— Ką, morė 

— Per savo kilnumą gausi miegoti ant sofos svetainėje, kol Bo 
pasveiks. 


p kas) 
AS VAS 

Po vakarienės terasoje priešais nuostabų fiordą apačioje Elė už- 
" lipo į viršų pasižiūrėti, kaip jaučiasi Bo, jau anksčiau gavęs va- 

karienę ant padėklo, paskui ji nuėjo gulti. Horstas su Astrida 
taip pat pasakė einą ilsėtis, ir Pipas girdėjo jų tylų juoką, kai lipo 
laiptais. Per vakarienę matydamas, kaip iš draugių veidų dingsta 
įtampa, dar niekada taip nesididžiavo savo tėvais ir jautėsi lai- 
mingas esąs Norvegijoje. 

- Ir man reikėtų lipti į viršų, - tarė Karina. - Pavargau, bet čia 
toks pasakiškas vaizdas, kad bus gaila jo nebematyti. Matai? Jau 
beveik vienuolika vakaro, o vis dar šviesu. 

- O rytą saulė patekės daug anksčiau, nei tu atsikelsi. Juk sa- 
kiau, kad čia labai gražu, - tarė Pipas kildamas nuo stalo ir eida- 
mas per terasą. Jis atsirėmė į medinį turėklą, skiriantį namą nuo 
pušų, apaugusių kalno šlaitą ligi pat vandens. 

- Čia daugiau negu labai gražu, tiesiog užima kvapą. Ir tai ne 
dekoracija. O tavo tėvai mus taip palankiai sutiko, jie tokie geri... 
Mane tai labai jaudina. 

Jis apkabino Kariną, ir ji atsirėmusi jam į petį ėmė tykiai 
lieti palengvėjimo ašaras. Ji pakėlė akis, įdėmiai pažvelgė jam 
į veidą. 

— Pasakyk, kad niekada nereikės iš čia išeiti. 

Ir Pipas pasakė. 


LKA 
Rytą Horstas nuvežė Bo su Ele į vietinę ligoninę. Bo buvo diag- 
nozuotas alkūnės išnirimas ir dar lūžis, todėl liko ten operacijai. 
Kelias dienas Elė praleido su juo ligoninėje, tad Pipas gavo laisvę 
parodyti Karinai viską, kuo žavi Bergenas. 

Jis nusivedė Kariną į Trolhaugeną, Grygo namus, visai ne- 
toli nuo savųjų, jau tapusius muziejumi. Stebėjo, kaip ji žavisi 
trobele, pastatyta ant šlaito prie fiordo, kur maestro parašė kai 
kuriuos savo kūrinius. 

— Ar ir tu turėsi tokią trobelę, kai išgarsėsi? - paklausė Kari- 
na. - Atnešiu tau per pietus vyno ir saldumynų ir galėsime my- 
lėtis ant grindų. 

— A, tada gal teks užsirakinti. Kuriančiam kompozitoriui 
trukdyti nevalia, - paerzino ją Pipas. 

— Tada man gal reikės įsitaisyti meilužį laikui praleisti, kad 
nebūčiau viena, - atšovė ji šelmiškai šypsodamasi, tada pasigrę- 
žė eiti. 

Pipas juokdamasis pasivijo ją ir iš nugaros apkabino liemenį 
neleisdamas eiti. Jo lūpos susirado švelnų jos kaklo linkį. 

- Niekada, - sušnibždėjo jis. - Jokio kito, tik aš. 

Traukiniu jie nuvažiavo į miestą, pavaikščiojo siauromis grįs- 
tomis gatvėmis ir užėjo papietauti į kavinę, kad Karina pirmą 
kartą paragautų akvavito. 

Abu pakrizeno, kai jos akys apsiašarojo, ir, pasakiusi: „Jis 
stipresnis už absentą', ji tuoj pat paprašė antros taurelės. Po 
pietų Pipas nusivedė ją į Nationale Scene Theatre, kurio meno 
vadovu kadaise yra buvęs Ibsenas ir kur Grygas yra dirigavęs 
orkestrui. 

— Dabar orkestras groja kitoje vietoje, Konsert-paleet, tėvas 
ten praleido daug metų, grojo pirmąja violončele, - pridūrė jis. 

- Kaip manai, Pipai, ar jis galėtų gauti mums abiem darbo? 

- Be abejo, tėvas užtartų už mus žodelį, taip, - atsakė jis ir ne- 
norėdamas sugadinti Karinai nuotaikos nutylėjo, kad Bergeno 
filharmonijos orkestre nėra - ir niekada nėra buvę - nė vienos 
moters. 

Kitą dieną jie Fleibanen - nedideliu funikulieriumi - užva- 
žiavo į Fliojeno kalną, vieną iš septynių viršukalnių, supančių 
Bergeną. Nuo apžvalgos aikštelės buvo matyti įspūdingas mies- 
to vaizdas apačioje ir mirguliuojantis fordas. Karina, žvelgdama 
nuo turėklų, palaimingai atsiduso. 

— Tikrai niekur pasaulyje negali būti gražesnio vaizdo už šį, - 
tyliai tarė ji. 

Pipui buvo labai malonus nuoširdus Karinos žavėjimasis Ber- 
genu žinant, kad ligi šiol jos svajonės sukosi apie kur kas dides- 
nį tikslą - Ameriką. Ji paprašė Pipo pamokyti norvegų kalbos, 
grauždamasi, kad su jo motina negali susikalbėti be vertėjo. 

- Ji man tokia gera, chėrie, noriu jai pasakyti, kaip tai brangi- 
nu, jos gimtąja kalba. 


Bo sugrįžo į namus sugipsuota ranka, ir vakarus jie leido lauke 
terasoje. Po vakarienės prasidėdavo improvizuotas koncertas. 
Pipas atsisėsdavo prie fortepijono svetainėje plačiai atvertomis į 
terasą durimis. Atsižvelgdami į kūrinį, Elė grodavo smuiku arba 
fleita, Karina obojumi, o Horstas violončele. Jie grojo viską - ir 
paprastas norvegų liaudies dainas, kurių kantriai mokė Horstas, 
ir senųjų meistrų, tokių kaip Bethovenas ir Čaikovskis, kūrinius, 
ir dar šiuolaikiškesnius Bartoką bei Prokofjevą, nors Horstas 
tvirtai laikėsi Stravinskio. Nuo kalno link fiordo skambant nuos- 
tabiai muzikai Pipo gyvenime harmoningai susipynė viskas, ką 
jis mylėjo ir ko jam reikėjo, ir džiaugėsi, kad likimas atvedė į 
Norvegiją jo draugus. 

Tiktai naktį, vos išsitekdamas laikiname guolyje viename 
kambaryje su Bo, jis gulėjo ilgėdamasis geidulingo nuogo Kari- 
nos kūno ir matydamas, kad nieko nebūna visiškai tobula. 


AV 
MAN 
NY 


Baigiantis ramiam rugpjūčiui Halvorsenų namiškiams prireikė 
rimtai pasikalbėti apie ateitį. Visų pirma vieną vėlų vakarą tera- 

soje, kitiems nuėjus gulti, liko Pipas ir Karina. Pagaliau Karina 
gavo laišką iš tėvų, nusprendusių likti Amerikoje, kol pradundės 
pro šalį karo audros. Jie patarė Karinai negrįžti į Vokietiją nau- 
jam semestrui. Taip pat manė, kad jų dukteriai nebūtina tuoj pat 
leistis į ilgą ir brangią kelionę Amerikon, nes ji kol kas saugiai 
pasislėpusi Norvegijoje. 

- Jie siunčia tavo tėvams linkėjimus ir dėkoja, - tarė Karina, 
dėdama laišką atgal į voką. - Kaip manai, ar Horstas ir Astrida 
neprieštaraus, jei aš čia dar kiek pasiliksiu? 

— Visai ne. Man regis, mano tėvas tave truputį įsimylėjęs. Ar 
bent tavo grojimą obojumi, - šypsodamasis atsakė Pipas. 

- Bet jei teks pasilikti čia ilgiau, negaliu piktnaudžiauti tavo 
tėvų svetingumu. Be to, pasiilgau tavęs, chėrie, - sušnibždėjo 
Karina prie jo prigludusi ir švelniai dantimis grybštelėjo ausį. 
Jos lūpos susirado Pipo lūpas ir jie bučiavosi, kol Pipas atsitrau- 
kė, viršuje atsidarius durims. 

— Mes po mano tėvų stogu, tad turi suprasti, kad... 

— Aišku, aš suprantu, chėrie. Bet gal rastume čia kur nors vie- 
telę pabūti kartu. Taip noriu būti su tavimi... - Karina paėmė jo 
ranką ir priglaudė sau prie krūtinės. 

- Ir aš noriu būti su tavimi, mano mieloji, - tarė Pipas, švel- 
niai atitraukdamas ranką, kad kas netyčia nepastebėtų. - Net jei 
mano tėvai pritaria daugeliui dalykų, kuriems kiti Norvegijoje 
nepritartų, užsiminti, kad miegosim vienoje lovoje nesusituo- 
kę - ar jų namuose, ar savuose - būtų nepriimtina. Tai būtų ne- 
pagarba viskam, ką jie dėl mūsų padarė, 

- Suprantu, bet ką mums daryti? Man tai tiesiog kančia, — 
Karina pavartė akis. - Juk žinai, kaip man reikia tos mūsų san- 
tykių dalies. 

- Kaip ir man. - Pipas jų kūniško ryšio atžvilgiu kartais jaus- 
davo, kad jis yra moteriškoji pusė, o ji - vyriškoji. - Bet Norve- 

gijoje tai neįmanoma, jei nepereisi į mano tikėjimą, kad galėtum 
už manęs ištekėti. 

— Turiu tapti krikščione? 

- Tiksliau - turėtum tapti liuterone. 

- Mon Dieu! Tai per didelė kaina tam, kad galėtumei mylėtis. 
Amerikoje tikrai nėra tokių įstatymų. 

- Galbūt, bet mes ne Amerikoje, Karina. Mes gyvename ma- 
žame Norvegijos mieste. Ir nors kaip tave myliu, atvirai gyventi 
su tavimi tėvų panosėje aš tiesiog negaliu. Ar supranti? 

— Taip, suprantu, suprantu, bet pereiti į kitą tikėjimą... na, 
tai būtų saviškių išdavimas. Tačiau mano mama ne žydė, ji tik 
priėmė žydų tikėjimą, kad ištekėtų už tėčio, tad pagal kilmę aš 
tik pusiau žydė. Reikės atsiklausti tėvų nuomonės. Turiu tėvo 
galerijos telefono numerį būtiniausiems atvejams, ir dabar, man 
regis, kaip tik toks atvejis. O jeigu jie pritars, ar greit galėsim 
susituokti? 

— Nuostatų gerai nežinau, Karina, bet, manau, pastoriui rei- 

kės parodyti tavo krikšto liudijimą. 

— Kaip žinai, tokio dar neturiu. Ar tai galima padaryti čia? 

- Tu tai padarytum? Priimtum krikštą ir taptum liuterone? 

— Keli lašai vandens ir kryžiaus ženklas ant kaktos nepavers 
manęs liuterone širdyje, Pipai. 

— Ne, bet... - Pipas jautė, kad ji nesupranta esmės. - Ar be to, 
kad galėtume mylėtis, tu tikrai nori būti mano žmona? 

— Atleisk man, Pipai, - nusišypsojo Karina. - Kadangi turėjau 
atsakyti į klausimus apie praktinę reikalų pusę, jie užgožė ro- 
mantinę mūsų pokalbio dalį. Žinoma, aš noriu būti tavo žmona! 
Tad padarysiu viską, kas būtina, kad tai įvyktų. 

— Tu tikrai dėl manęs pereisi į mano tikėjimą? — Pipas buvo 
sukrėstas ir sujaudintas. Jis labai gerai žinojo, ką reiškia Karinai 
jos kilmė. 

— Jei mano tėvai sutiks, tada taip. Chėrie, aš turiu pasielgti 
protingai. Ir esu tikra, Dievas - nesvarbu, tavo ar mano - atleis 
man, atsižvelgdamas į aplinkybes. 

- Net jei imu manyti, kad nori tik mano kūno? - paerzino ją 
Pipas. 

— Galbūt, - sutiko ji santūriai. - Rytoj paklausiu tavo tėvo, ar 
galiu paskambinti į Ameriką. 

Pipas žvelgė į Kariną, išeinančią iš svetainės, ir pagalvojo, kad 
ji nuolat nustebina jį savo gyvu temperamentu ir donkichotišku 
mąstymu, Klausė savęs, ar kada tikrai supras jos sudėtingą būdą. 
Bet jeigu juodu galės susituokti, jam ateityje bent neteks nuobo- 
džiauti. 

Karinos tėvai atsakydami paskambino kitą vakarą. 

- Jie sutiko, - rimtai tarė ji. - Ir aš ne tik galiu už tavęs tekėti. 
Jie mano, kad bus saugiau turėti tavo pavardę, tiesiog jeigu ką... 

- Tada aš labai laimingas, mano mieloji, - tarė Pipas, čiupo 
Kariną į glėbį ir puolė bučiuoti. 

— Taigi, - Karina pagaliau nuo jo atsitraukė, jos akys buvo 
linksmesnės, - ar greitai galima tai sutvarkyti? 

- Kai tik susitiksi su pastoriumi ir jis sutiks tave pakrikštyti. 

— Rytoj? — paklausė ji rankai slystant jam prie kirkšnies. 

- Surimtėk! — griežtai subarė jis ir sudejavęs nuo prisilieti- 
mo nenoriai atitraukė jos ranką. - Ar būsi laiminga, dabar likusi 
Norvegijoje? 

— Yra ir blogesnių vietų įsikurti, o kol kas turim gyventi sulig 
ta diena ir žiūrėti, kas bus. Juk žinai, man čia viskas patinka, 
išskyrus, aišku, tą baisią jūsų kalbą. 

- Tada turiu pamėginti kuo greičiau susirasti muzikanto 
darbą, kad galėtume abu pragyventi. Arba čia orkestre, arba gal 
Osle? 

- Gal ir aš gaučiau darbą? 

—- Gal ir gautum, kai išmoksi daugiau žodžių mūsų „baisia“ 
kalba, ne vien „prašau“ ir „ačiū“, - paerzino ją Pipas. 

- Gerai gerai! Aš juk stengiuosi. 

- Taip, - Pipas pabučiavo ją į nosį, - žinau, kad stengiesi. 


Pipui ir Karinai pranešus, kad jie nori susituokti, Astrida visiems 
šešiems paruošė šventinę vakarienę. 

- Ar judu su Karina įsikursit Bergene? — paklausė ji. 

- Kol kas taip. Jei galėtum padėti mums susirasti darbo mu- 
zikos srityje, far, - tarė Pipas. 

- Galiu paklausinėti, - atsakė Horstas, o Astrida tai išgirdusi 
atsistojo ir apkabino būsimąją marčią. 

- O dabar gana apie praktinius dalykus. Tai ypatingas vaka- 
ras. Sveikinu, kjare, maloniai prašom į Halvorsenų šeimą. Aš 
ypač laiminga, nes maniau, kad prarasim Pipą ir jo talentus iš- 
keliavus jam kur nors kitur į Europą ar Ameriką. O tu sugrąžinai 
mūsų sūnų namo. 

Pipas išvertė Karinai motinos žodžius ir pamatė ašaras jos ir 
būsimosios žmonos akyse. 

— Sveikinu, - staiga prabilo Bo keldamas taurę. - Mudu su Ele 
tikimės jau greitai pasekti jūsų pavyzdžiu. 


Astrida, gerai pažįstanti vietinės bažnyčios pastorių, nuėjo su juo 
pasikalbėti. Ką jam pasakė apie Karinos žydišką kilmę, niekam 
neatskleidė, bet pastorius sutiko tuoj pat ją pakrikštyti. Halvor- 
senai nuėjo į trumpas pamaldas, vėliau, jau namie, Horstas pa- 
sivedė Pipą į šalį. 


Audrų sesuo * Alės istorija 521 


- Visais atžvilgiais gerai, kad Karina pakrikštyta, Turiu drau- 
gą orkestre, jis ką tik sugrįžo koncertavęs Miunchene. Nacių 
kampanija prieš žydus sparčiai įsisiautėja. 

— Bet čia mūsų juk nepalies? 

- Reikėtų manyti, ne, bet kai tas beprotis patraukė prie savęs 
tiek daug žmonių, ir ne vien Vokietijoje, - tarė Horstas, - kas 
žino, kuo visa tai pasibaigs? 

Neilgai trukus Bo ir Elė pasakė, kad kol kas lieka Bergene, 
Gipsas Bo jau buvo nuimtas, bet alkūnė dar per daug sustingusi, 
kad galėtų groti violončele. 

— Abu meldžiamės, kad ji kuo greičiau atsitaisytų. Juk jis toks 
talentingas, - pasisakė Elė Karinai tą vakarą jųdviejų bendrame 
miegamajame. - Nuo to priklauso visos jo svajonės. Kol kas jis 
gavo darbą uoste, jūrlapių braižytojo dirbtuvėje. Virš jos yra ne- 
didelis butas, mums pasiūlė jame apsigyventi. Apsimetam, kad 
jau esam susituokę, ir aš būsiu valytoja, padėsiu jūrlapių braižy- 
tojo žmonai. 

- Jūs abu jau tiek mokat norvegiškai, kad galit tuo užsiimti? — 
pavydėdama draugei paklausė Karina. 

- Bo labai greit išmoksta. Aš tiesiog daug mokausi. Be to, jūr- 
lapių braižytojas yra vokietis, o, kaip žinai, mes abu visai gerai 
kalbam vokiškai. 

- Ir iš tikrųjų susituoksit? 

— Mes labai norim, taip, bet reikia taupyti pinigus. Tad kol 
kas turim gyventi meluodami. Bo sako, kad tiesa širdyje, ne ant 
popieriaus. 

- Ir aš su tuo sutinku. - Karina ištiesė ranką per lovų tarpą prie 
Elės. - Pažadėk, kad liksim artimos, kai jūs persikelsit į miestą. 

- Žinoma. Tu man sesuo visais atžvilgiais, tik pavardės ski- 
riasi. Myliu tave ir nežinau, kaip ir atsidėkoti tau ir Pipui už tai, 
ką mūsų labui padarėt. 

— Ar ir mes netrukus turėsim savo stogą virš galvos? - pa- 
klausė Karina Pipo rytą, papasakojusi naujienas apie Elę ir Bo. 

- Jei susitikimas rytoj nusiseks, kaip tikiuosi, tada pagaliau 
turėsim, - atsakė Pipas. Horstas jam buvo išrūpinęs perklausą 
pas Haraldą Heidę, Bergeno filharmonijos orkestro dirigentą. 

- Nusiseks, chėrie, - patikino jį Karina, dar pridėdama buči- 
nį. - Tikrai nusiseks. 


M 

Pipas, atvažiavęs į Konsert-palmet, nervinosi beveik labiau negu 
tada, kai buvo tikrinamas stojant į Leipcigo konservatoriją. Gal- 
būt todėl, pagalvojo su kreiva šypsena, kad šį kartą perklausa 
atsilieps ir praktiniam gyvenimui, o tada jis buvo nerūpestingas 
jaunuolis, niekam neturintis įsipareigojimų. Jis prisistatė mote- 
riai, sėdinčiai kasoje, ir ši nuvedė jį koridoriumi į erdvų kambarį, 
kuriame stovėjo fortepijonas ir daug piupitrų natoms. Netrukus 
atėjo ir aukštas plačiapetis linksmų akių vyras tankiais tamsiai 
geltonais plaukais ir prisistatė esąs Haraldas Heidė, 

— Jūsų tėvas ne kartą yra gyręs jūsų talentus, pone Halvorse- 
nai. Jis aiškiai patenkintas, kad grįžote namo į Norvegiją, - tarė 
jis šiltai spausdamas Pipui ranką. - Kiek Žinau, grojate smuiku ir 
skambinate pianinu? 

— Taip, gerbiamas pone, nors, kai mokiausi Leipcige, pianinas 
buvo pagrindinis instrumentas. Tikiuosi kada nors tapti ir kom- 
pozitoriumi. 

- Ką gi, tada pradėsime. - Ponas Heidė mostelėjo Pipui sėstis 
prie fortepijono, o pats atsisėdo ant siauro suolo prie sienos. - 
Kai tik būsite pasirengęs, pone Halvorsenai, aš klausau. 

Kai Pipas pakėlė rankas virš klaviatūros, pirštai kiek virpėjo, bet 
kai ėmė skambinti lėtą Rachmaninovo Piano concerto nr. 2 C mi- 
nor pirmąją dalį, primenančią varpelių skambėjimą, nervinimasis. 
atslūgo. Jį visą užliejo aistringas muzikos siautulys, užsimerkęs 
mintyse girdėjo styginių ir medinių pučiamųjų akompanimentą, 
o pirštai nenustygdami skambino jau greitėjančius arpeggio. Kai 
buvo įpusėjęs lėtą lyrinę E bemol dalį, ponas Heidė jį sustabdė. 

- Manau, išgirdau pakankamai. Buvo tikrai tiesiog nuosta- 
bu. Jei smuiku grojate net perpus prasčiau, nematau priežasties, 
kodėl negalėčiau pasiūlyti jums darbo, pone Halvorsenai. Dabar 
eisime į mano kabinetą, pasikalbėsime toliau. 

Pipas grįžo namo po valandos iš džiaugsmo nejausdamas že- 
mės po kojomis ir nieko nelaukęs pranešė naujieną Karinai ir 
tėvams - jis oficialiai pasamdytas groti Bergeno filharmonijos 
orkestre. 

— Aš būsiu tik „pakaitinis“, pavaduosiu nuolatinius pianistą 
ir smuikininką, kai jie negalės ateiti ar susirgs, bet ponas Heidė 
sakė - dabartinis pianistas esąs jau senas ir dažnai pasitaiko, kad 
negali skambinti. Jis gali netrukus išeiti iš darbo. 

- Francas Volfas yra tartum surūdiję girgždantys vartai, jo 
pirštai pažeisti artrito. Tad turėsi daug progų skambinti. Puiku, 
sūnau! - paplojo Horstas jam per petį. - Būsim orkestre kartu 
kaip anksčiau aš buvau su savo tėvu Jensu. 

— Ar pasisakei jam, kad esi ir kompozitorius? - paklausė Ka- 
rina. 

— Taip, bet juk ir Roma nebuvo pastatyta per vieną dieną, ir 
kol kas aš tiesiog dėkingas, kad galėsiu tave išlaikyti, kaip dera 
vyrui, kai pagaliau susituoksim. 

— Gal kada nors ir aš galėsiu groti orkestre, - patempė lūpą 
Karina. - Nemanau, kad būsiu labai gera Hausfrau“. 


* namų šeimininkė (vok.). 

Pipas išvertė motinai, ką pasakė Karina, ir ši nusišypsojo. 

- Nesijaudink. Kol judu su tėvu muzikuosit, aš išmokysiu Ka- 
riną visko, ko reikia norint prižiūrėti namus. | 

- Ir vėl du Halvorsenai orkestre, sūnus tuoj ves, ir, neabejoju, 
turėsiu daug mylimų anūkų, - iš laimės spindėjo Horsto akys. 

Karina žvelgdama į Pipą suraukė tamsius antakius. Ji dažnai 
sakydavo nesanti motiniška ir per daug savanaudė, kad turėtų 
vaikų. Jis nežiūrėjo į tai rimtai, Karina buvo pratusi kalbėti neį- 
tikimus dalykus, kad nustebintų. Ir už tai Pipas ją mylėjo. 


Karina ir Pipas susituokė Kūčių išvakarėse, Bergeną tartum bal- 
ta paklodė buvo apdengęs iškritęs sniegas, o mirksinčiomis švie- 
somis papuoštos gatvės leido pasijusti kaip pasakoje, kai juodų 
arkliais pakinkyta karieta važiavo į „Grand Hotel“ viešbutį. Pasi- 
baigus pobūviui, už kurį buvo užsispyręs sumokėti Horstas, jau- 
navedžiai pagaliau palinkėjo svečiams labos nakties ir užlipo į 
viršų. Įėję į kambarį, - kaip vestuvinę dovaną jį išnuomojo Elė ir 
Bo, - abu puolė vienas kitam į glėbį išalkę po pusės metų susilai- 
kymo. Kol bučiavosi, Pipas atsegiojo Karinos kreminės nėrinių 
suknios sagutes, ir kai ši ėmė slysti jai nuo pečių ir rankų, jo pirš- 
tų galiukai švelniai nuslydo sukniai iš paskos, užkliudydami dai- 
lius raktikaulius, paskui perbraukė per tamsiai rausvus spene- 
lius. Ji sudejavo ir sugriebusi jį už plaukų atitraukė jo lūpas nuo 
savųjų ir nukreipė jas prie krūties. Ji ėmė aikčioti iš malonumo, 
kai jo lūpos apėmė spenelį, ir tuo pat metu stumti suknelę nuo 
klubų, ir ši nukrito ant grindų. Tada Pipas pakėlė ją ir nusinešė 
į lovą, jo kvėpavimas buvo patankėjęs ir negilus, geismas jį varė 
iš proto. Stovėdamas prie lovos jis nevikriai mėgino nusirengti, 
bet Karina, atsiklaupusi ant lovos, jį sustabdė. 

- Ne - dabar mano eilė, - kimiai tarė ji ir mikliai atsagstė 
marškinius, paskui kelnes. Po kelių sekundžių patraukė jį ant sa- 
vęs, ir juodu užsimiršo vienas kito glėbyje. 

Paskui gulėjo šalia pasisotinę, klausydamiesi, kaip laikrodis 
senoje miesto aikštėje muša vidurnaktį. 

— Tikrai buvo verta persikrikštyti, - pareiškė Karina, pasirė- 
musi alkūne ji žvelgė Pipui į akis ir šypsojosi, glostė jam veidą. - 
Ir jeigu nesu dar to sakiusi, sakau dabar, dar tik kelias valan- 
das būdama tavo žmona, - noriu, kad niekada to neužmirštum: 
myliu tave, chėrie, ir neprisimenu, kad būčiau buvusi kada nors 
laimingesnė nei dabar. | 

— Ir aš, - sušnibždėjo Pipas, imdamas jos ranką nuo savo 
skruosto ir glausdamas prie lūpų. - Kad taip būtų amžinai, 

— Amžinai. 

Kai visą sausį, vasarį ir kovą Bergene be paliovos tai snigo, tai 
lijo, o trumpą dieną greit pakeisdavo tamsa, Pipas kasdien kę- 
lias valandas repetuodavo su Bergeno filharmonijos orkestru. Iš 
pradžių jį kviesdavo skambinti vakaro koncertuose daugiausia 
kartą per savaitę, bet kai vargšas senasis pianistas Francas vis 
dažniau neateidavo dėl pasunkėjusio artrito, Pipas pamažu tapo 
nuolatiniu orkestro nariu. 

O visą laisvalaikį jam atimdavo pirmojo concerto kūrimas. Jis 
niekam nerodė, ką buvo parašęs. Net Karinai. Kai bus užbaigtas, 
dedikuos jai. Popietėmis po repeticijų Pipas dažnai pasilikdavo 
koncertų salėje. Čia, supamas dvasingos žiūrovų salės atmosfe- 
ros, tik be orkestro garsų ir žiūrovų, jis orkestro duobėje kūrė 
savo kompoziciją. 

Karina savo ruožtu buvo užsiėmusi Astridos dėka ir labai ją 
pamilo. Pamažu ėmė geriau kalbėti norvegiškai ir geraširdiškos 
anytos vadovaujama stengėsi išmokti namų ruošos. 

Kai tik Elė galėdavo atitrūkti nuo darbo, Karina ateidavo pas 
savo draugę į mažą butuką virš jūrlapių braižytojo dirbtuvėlės 
priekinėje uosto dalyje, ir jiedvi aptardavo savo ateities planus 
ir viltis. 

— Negaliu susilaikyti nepavydėjusi, kad turi savo namus, — 
prisipažino Karina vieną rytą joms geriant kavą. - Mudu su Pipu 

jau susituokę, bet tebegyvenam jo vaikystės miegamajame. Ne- 
labai gundanti aplinka mylėtis. Visada turim saugotis, kad nebū- 
tume nugirsti, ir aš trokštu laisvės mylėtis nevaržomai. 

Elė buvo įpratusi prie drąsių draugės kalbų. 

- Ateis tas laikas, esu tikra, - šypsojosi ji. - Tau pasisekė, kad 
jums padeda Pipo tėvai. O mums vis dar sunku. Bo alkūnė ge- 
rokai sveikesnė, bet dar ne tiek, kad jis galėtų eiti į perklausą 
mėginti gauti darbo šiame orkestre ar kur kitur. Jis labai sieloja- 
si, kad negali šiuo metu daryti to, ko trokšta. Tiesą sakant, ir aš 
taip pat. 

Karina labai gerai žinojo, koks tai jausmas, - nuo atvykimo į 
Bergeną buvo tartum įkalinta namie, o savo muzikinį talentą ga- 
lėjo parodyti tiktai kartais Froskehusete rengiamuose vakaruo- 
se. Bet ji pripažino, kad jos bėdos visai nereikšmingos, palyginti 
su sunkumais, iškilusiais Elei ir Bo. 

— Atleisk, Ele, aš tokia egoistė. 

— Ne, sesute. Muzika - tai mūsų gyvybinės jėgos šaltinis ir labai 
sunku be jos gyventi. Bet iš Bo negalėjimo groti išėjo bent šis tas 
gera. Jam labai patinka dirbti su jūrlapių braižytoju ir jau pasinėrė 
į navigacijos studijas. Šiuo metu jis patenkintas, tai ir man gerai. 

- Tada džiaugiuosi, - tarė Karina. - Esu laiminga, kad mes 
gyvenam tame pačiame mieste ir galim susitikti kada tik užsi- 
maniusios. Nežinau, ką be tavęs daryčiau. 

— Oašbe tavęs. 


Gegužės pradžioje Pipas pasakė Karinai sutaupęs tiek pinigų, 
kad gali išsinuomoti namuką Teatergaten, Teatro gatvėje, pačia- 
me miesto centre visai prie teatro ir koncertų salės. 

Karina tai išgirdusi puolė į ašaras. 

— Pačiu laiku, chėrie. Nes, be visa ko kita, turiu pasakyti tau, 
kad aš... Mon Dieu! Aš laukiuosi. 

— Bet tai nuostabi naujiena! - sušuko Pipas ir skubiai priė- 
jęs apkabino ją jausdamasis kaip devintam danguje. - Pamėgink 
neatrodyti tokia pasibaisėjusi, - paerzino jis kilstelėdamas jos 
smakrą, kad pažvelgtų į akis. - Laikydamasi tų natūralistinių 
įsitikinimų turėtum neabejodama pripažinti, kad vaikas yra tie- 
siog dviejų mylinčių širdžių vaisius. 

- Visa tai suprantu, bet kiekvieną rytą taip bjauriai pykina. O 
kas bus, jei vaikas man nepatiks? Jei paaiškės, kad esu ne motina, 
o pabaisa? Kas, jei... 

- Ša. Tu tiesiog išsigandai. Kaip ir visos būsimosios motinos. 

— Ne! Mano pažįstamos moterys tiesiog mėgaudavosi nėš- 
tumu. Sėdi vaikų ištroškusios, glostosi pampstančius pilvus ir 
džiaugiasi dėmesiu. O aš jaučiu svetimkūnį savyje, per kurį ne- 
beturėsiu plokščio pilvuko, jis dar ir išsiurbs man visą energiją! 

: Tai išklojusi Karina susmuko jo glėbyje ir vėl garsiai kūkčio- 
dama. Pipas sutramdė šypseną, giliai atsiduso ir kaip įmanyda- 
mas ėmė ją guosti. 

Vėliau tą vakarą jie pasakė Horstui ir Astridai, kad šie bus 
seneliai. Ir kad juodu su Karina persikraustys į savo namus. 

Po sveikinimų Horstas atkimšo butelį akvavito, bet Karinai 
taurelės nepasiūlė. 

- Matai? - nusiskundė ši, vėliau atsigulusi šalia Pipo į lovą. - 
Visiems mano malonumams galas. 

Pipas juokdamasis prisitraukė ją į glėbį ir pakišęs ranką po 
naktiniais marškiniais paglostė dar nedidelį iškilumą. Tartum 
žvaigždžių pilname danguje būčiau pirmą kartą pamatęs mėnu- 
lį, pagalvojo. Juodu tai sukūrė drauge. Tikras stebuklas. 

- Dar palauksi tik pusmetį, Karina. Pažadu, kai gimdysi, at- 
nešiu tau prie lovos visą butelį akvavito, ir galėsi sau gerti. 

Birželio pradžioje jie persikraustė į savo naująją buveinę Teatro 
gatvėje. Namukas, nors mažas, buvo gražus kaip iš paveikslėlio, iš 
lauko apkaltas lentomis ir melsvai nudažytas, prie virtuvės buvo 
nedidelė terasa. Visą vasarą, kai Pipas išeidavo į darbą, Karina, 
Astridos ir Elės padedama, darbavosi gražindama vidų, terasoje 
pristatė vazonų su petunijomis ir levandomis. Nors mažai turėjo 
lėšų, namai pamažu tapo jaukiu, ramiu prieglobsčiu. 


Alo 
Spalio mėnesį per dvidešimt antrąjį gimtadienį po vakarinio 
koncerto parėjusį iš teatro Pipą svetainėje stovėdami sutiko Ka- 
rina, Elė ir Bo. 

— Su gimtadieniu, chėrie, - tarė Karina nenustygstančiomis 
iš susijaudinimo akimis, ir kai visi trys paėjo į šoną, kambario 
kampe Pipas išvydo pianiną. - Žinau, tai ne „Steinway“, bet čia - 
pradžia. 

- Bet kaip?.. - apstulbęs paklausė Pipas. - Mes neturim pini- 
gų tokiam daiktui. 

- Čia buvo mano reikalas tuo pasirūpinti, o tu tik džiaukis. 
Kompozitorius turi bet kada užsimanęs sėsti prie nuosavo ins- 
trumento ir sekti paskui savo mūzą, - atsakė Karina. - Bo jį iš- 
mėgino ir sako, kad tonas geras. Eikš, Pipai, norim paklausyti, 
kaip tu skambini. 

— Gerai. 

Pipas priėjo prie pianino ir perbraukė per dangtį gėrėdamasis 
paprasta inkrustacija, puošiančia auksaspalvį priekinės plokštės 
medį. Gamintojo ženklo nebuvo, bet instrumentas atrodė gerai 
padarytas ir puikios būklės, buvo matyti, kad su meile nubliz- 

gintas. Pipas atkėlė dangtį, slėpusį žvilgančius klavišus, tada pa- 
sidairė, ant ko atsisėsti. 

Skubiai žengė į priekį Elė. 

- O čia mūsų dovana, - tarė ji, paėmė apmuštą taburetę, slėp- 
tą už kėdės, ir pastatė priešais pianiną. - Bo pats ją sumeistravo, 
o aš išsiuvinėjau pagalvėlę. 

Pipas pažvelgė į dailiai nutekintas pušines kojeles ir sudėtin- 
gą pagalvėlės raštą. Jis pasijuto tiesiog priblokštas. 

— Aš... nežinau, nė ką sakyti, - ištarė atsisėdęs. - Tiktai ačiū, 
dėkoju jums abiem. 

- Tai niekis, palyginti su tuo, ką mūsų labui padarei tu ir tavo 
tėvai, Pipai, - ramiai tarė Bo. - Su gimtadieniu. 

Pipas pakėlė pirštus prie klavišų ir ėmė skambinti pirmuosius 
Čaikovskio Capriccio G bemol taktus. Bo buvo teisus, instru- 
mento tonas tikrai buvo labai gražus, ir Pipas džiugiai susijau- 
dino žinodamas, kad dabar galės kurti savo concerto bet kuriuo 
dienos ar nakties metu. 


KAA 

Karinai vis storėjant, kai iki gimdymo liko tik kelios savaitės, 
Pipas vis sėdėjo prie savo numylėto pianino, įnikęs rašė ir ekspe- 
rimentavo su akordais ir obertonų variacijomis žinodamas, kad 
kai gims vaikelis, ramybė namuose bus sudrumsta negrįžtamai. 

Feliksas Mendelsonas Edvardas Halvorsenas - pirmasis var- 
das buvo toks pat kaip Karinos tėvo - laimingai gimė sveikas 
tūkstantis devyni šimtai trisdešimt aštuntųjų lapkričio penkio- 
liktą. Kaip Pipas ir spėjo, Karina po visų baimių stačia galva pa- 
sinėrė į motinystę ir jautėsi kaip Žuvis vandenyje. Nors Pipas ir 
džiaugėsi matydamas ją tokią patenkintą ir savo vietoje, turėjo 
pripažinti, kad kartais jautėsi nustumtas į šalį nuo tvirtai vienas 

prie kito prisirišusių motinos ir vaiko. Visas žmonos dėmesys 
buvo skirtas jų brangiajam sūneliui, ir Pipas vienodai džiaugėsi 
ir piktinosi tuo dėmesio centro perkėlimu. Sunkiausia jam buvo 
susitaikyti su tuo, kad Karina, anksčiau nuolat skatinusi kurti, 
šiomis dienomis, regis, vos jis atsisėsdavo prie pianino, neleis- 
davo skambinti. | 

— Pipai! Vaikelis miega, tu jį pažadinsi! 

Tačiau dėl vienos ypatingos priežasties jis džiaugėsi, kad 
Karina nuo visko atskirta motinystės, — vadinasi, jai neberūpi 
laikraščiai, o juose buvo rašoma apie nuolat Europoje augančią 
įtampą. Kovą Vokietijai aneksavus Austriją, rugsėjo pabaigoje 
įsižiebė vilties kibirkštėlės, kad karo bus išvengta: Prancūzija, 
Vokietija, Britanija ir Italija pasirašė Miuncheno susitarimą, ku- 
riuo Čekoslovakijos Sudetų sritis buvo perleista Vokietijai mai- 
nais už Hitlerio pasižadėjimą, kad Vokietija daugiau teritorijų 
nereikalaus. Britų premjeras Nevilis Čemberlenas savo kalboje 
net pareiškė, kad šis susitarimas atves į taiką „visam mūsų gy- 
venamam laikui“. Pipas visa širdimi troško, kad Čemberlenas 
būtų nesuklydęs. Bet rudeniui slenkant kalbos orkestro duobėje 
ir Bergeno gatvėse darėsi vis niūresnės - mažai kas betikėjo, kad 
Miuncheno susitarimas dar galios. 

Bent jau Kalėdų šventės buvo malonus laiko tarpas. Pirmąją 
Kalėdų dieną jie praleido Horsto ir Astridos namuose su Ele ir 
Bo. Naujųjų metų išvakarėse Karina sų Pipu surengė nedidelę 
šventę savo namuose, ir kai vidurnaktį suskambo naujų 1939 
metų varpai, Pipas apglėbė savo žmoną ir švelniai pabučiavo. 

— Mano mieloji, esu dėkingas tau už tai, kas dabar esu. Nieka- 
da nepajėgsiu tau atsidėkoti už tai, kas tu buvai man. Ir ką man 
davei, - šnibždėjo jis. - Už mus visus tris. 


„A ja 
MAN 
Non 

Pirmąją Naujųjų metų dieną Karina — įtikinta palikti Feliksą 
švelniai senelių globai - su Pipu, Bo ir Ele sėdo į „Hurtigruten“ 
bendrovės laivą Bergeno uoste ir išplaukė į kelionę palei nuos- 
tabų vakarinį Norvegijos krantą. Karina, žvelgdama į nesuskai- 
čiuojamus stulbinamus vaizdus, pro kuriuos plaukė, net pamir- 
šo motinystės rūpesčius. Labiausiai jai patiko Septynių Seserų 
krioklys, pakibęs ant Geirangerio fiordo krašto. 

— Tiesiog užima kvapą, chėrie, - tarė ji Pipui stovėdama de- 
nyje, apsitūlojusi daugybe sluoksnių vilnonių drabužių, kad ap- 
sisaugotų nuo žemesnės už nulį temperatūros. 

Abu susidomėję žvelgė į neįtikimas gamtos sukurtas ledo 
skulptūras, kai žiemai atėjus šaltis sustingdė virstančius vandens 
srautus. 

„Hurtigruten“ bendrovės laivas plaukė pakrante, įsukdavo 
į fiordus, sustodavo visokiuose nedideliuose uostuose, gabeno 
maisto atsargas ir pašto siuntas, buvo gyvybiškai svarbus nuo 
visų atskirtų bendruomenių gyventojams palei krantą išsimė- 
čiusiose gyvenvietėse. 

Plaukiant link šiauriausio kelionės punkto, Mehamno, toli- 
mame Norvegijos arktiniame krante Pipas paaiškino bendrake- 
leiviams aurora borealis, Šiaurės pašvaistės, reiškinį. 

- Šiaurės pašvaistė yra tartum paties Dievo dangiški fejerver- 
kai, - kalbėjo jis mėgindamas sudėti į žodžius visą reginio grožį 
ir suprasdamas, kad jam nepavyks. 

— Ar esi ją matęs? - paklausė Karina. 

- Taip, bet tik kartą, kai pasitaikė tinkamos sąlygos ir šviesos 
buvo matyti net taip toli pietuose kaip Bergene. O kaip dabar dar 
nesu keliavęs. 

- Kaip ji atsiranda? —- paklausė Elė, įdėmiai žvelgdama į gied- 
rą žvaigždėtą dangų. | 

- Tikrai tai galima paaiškinti moksliškai, bet aš nesugebė- 
sių, - prisipažino Pipas. 

— O gal ir nėra reikalo, - tarė Bo. 

Jūra nuo Trumsės buvo banguota, ir laivui artinantis prie 
Nordkapo abi moterys nuėjo į kajutes. Kapitonas pranešė, kad 
čia geriausia vieta stebėti Šiaurės pašvaistę, bet žinodamas, kaip 
Karina negaluoja, Pipas neturėjo ką daryti - paliko Bo denyje 
vieną spoksoti į dangų ir nulipo žemyn rūpintis Karina. 

- Sakiau tau, kad nekenčiu vandenų, - dejavo Karina, susi- 
rietusi ties maišeliu, kurių buvo apdairiai parūpinta sergantiems 
jūros liga. 

Išaušus jūra jau buvo ramesnė, o jie nuo Nordkapo leidosi į 
pietus, atgal į Bergeną. 

Valgomajame Bo pasisveikino su Pipų kupinu jaudulio veidu. 

— Bičiuli, aš ją mačiau! Mačiau tą stebuklą! Tokio didingumo 
buvo gana, kad įtikintų aršiausią netikintį aukštesniosiomis ga- 
lybėmis. Spalvos... žalia, geltona, mėlyna... visas dangus buvo nu- 
šviestas to spinduliavimo, - net springdamas kalbėjo Bo, paskui 
apsiramino. Švytinčiomis, pilnomis ašarų akimis jis ištiesė ran- 
kas į Pipą ir suspaudė jį glėbyje. - Ačiū tau, - tarė jis. - Ačiū. 


OY 

Grįžus į Bergeną Pipas, kad netrikdytų mažojo Felikso ramybės, 
eidavo skambinti į tuščią koncertų salę arba į tėvų namus. Pasi- 
juto negalįs aiškiai galvoti, nes buvo neišsimiegojęs daugelį nak- 
tų, kai Feliksas be paliovos verkdavo dėl pilvuko dieglių. Karina 
keldavosi žiūrėti vaiko, palikdama vyrą miegoti, nes žinojo, kiek 
jam reikia dirbti, bet šaižūs Felikso riksmai aidėjo pro plonas 
namuko sienas, ir poilsio nė katras neturėjo. | 

— Gal reikėtų imti ir įpilti jam į buteliuką akvavito, i ir jis mie- 
gos, - išvargusi po sunkios nakties per pusryčius tarė Karina. — 
Tas vaikas mane žudo, -— atsiduso ji. - Labai gailiuosi, kad tu 

neturi ramybės, chėrie. Aš, regis, nesugebu jo nuraminti. Esu 
bloga motina. 

Pipas ją apglėbė ir pirštais nubraukė ašaras. 

— Aišku, kad ne, mano mieloji. Jis iš to išaugs, tikrai. 

Vasarai artėjant abu tėvai jau buvo puolę į neviltį, nes vis dar 
negalėdavo išmiegoti visos nakties. Tada vieną naktį abu savai- 
me nubudo antrą valandą, kai paprastai prasidėdavo klyksmai, 
bet buvo tylu. 

— Ar manai, kad jis sveikas? Kodėl neverkia? Mon Dieu! O ką, 
jei jis nebegyvas?! - šokusi iš lovos Karina pribėgo prie lopšelio 
nedidelio kambario kampe. - Ne, ne, jis kvėpuoja ir, regis, nė 
nekarščiuoja, - šnibždėjo ji stovėdama palinkusi prie Felikso ir 
uždėjo ranką jam ant kaktos. 

— Tai ką tada jis veikia? - paklausė Pipas. 

Karinos lūpose ėmė skleistis šypsena. 

— Jis miega, chėrie. Tiesiog miega. 


Namams vėl atgavus ramybę Pipas grįžo prie muzikos. Daug 
svarstęs jis nusprendė pavadinti kūrinį „Herojiniu koncertu“. 
Perskaityta istorija apie žynę, kuri pamynė šventyklos taisykles 
ir nusileidusi jaunam garbintojui su juo pasimylėjo, o jam nu- 
skendus metėsi iš paskos į jūrą, puikiai atitiko dramatišką ir ne- 
priklausomą Karinos prigimtį. Be to, Karina ir yra jo „herojė“, ir 
Pipas žinojo, kad, jei jos netektų, pasielgtų taip pat. 

Vieną rugpjūčio popietę jis padėjo pieštuką, kuriuo rašė na- 
tas, ir su palengvėjimu rąžydamasis iškėlė rankas. Paskutinė or- 
kestruotė jau visa. Jo kompozicija užbaigta. 

Sekmadienį juodu su Karina traukiniu nusivežė mažąjį Felik- 
są aplankyti senelių į Froskehusetą. Po pietų padavė violončelės, 

smuiko ir obojaus partijų natas Karinai ir Horstui ir paprašė pa- 
simokyti. Po trumpos repeticijos - abu buvo įgudę groti iš natų 
nesiruošę - Pipas atsisėdo prie fortepijono, ir nedidelis orkestrėlis 
užgrojo. 

Po dvidešimties minučių Pipas nuleido rankas pailsėti ir atsi- 
sukęs į motiną pamatė ją besišluostančią ašaras. 

— Tai parašė mano sūnus... - sušnibždėjo ji žvelgdama į savo 
vyrą. - Manau, jis paveldėjo tą dovaną iš tavo tėvo, Horstai. 

— Taip, iš tiesų, - tarė Horstas, taip pat akivaizdžiai sujau- 
dintas. Jis paplekšnojo Pipui per petį. - Parašyta su įkvėpimu, 
sūnau. Kuo greičiau reikia pagroti Haraldui Heidei. Esu tikras, 
jis norės, kad pirmą kartą tai būtų išgirsta Bergene. 

- Žinoma, tai tik mano dėka, nes nupirkau tau pianiną, - ne- 
rūpestingai tarė Karina važiuojant traukiniu atgal. - Ir dabar, kai 
tapsi turtingas, galėsi atsilyginti man už perlų karolius, kuriuos 
pardaviau, kad nupirkčiau pianiną. - Išvydusi priblokštą veidą 
ji pasilenkė ir pabučiavo Pipą į skruostą. - Nebijok, mano mie- 
lasis. Tu pasiekei, kad mudu su Feliksu tavimi didžiuotumės, ir 
mes tave mylim. 

Pipas sukaupė drąsą pasikalbėti su Haraldu Heide koncertų 
salėje prieš pirmąjį tos savaitės vakaro koncertą. Susirado jį už- 
kulisiuose, pasisakė parašęs concerto ir norintis sužinoti Haral- 
do nuomonę. 

— Nebus geresnės progos kaip dabar. Kodėl jo nepagrojus tuoj 
pat? - pasiūlė Haraldas. 

- E... labai gerai, gerbiamas pone. 

Pipas nervindamasis atsisėdo, uždėjo rankas ant klavišų ir 
visą concerto paskambino iš atminties. Haraldas jo nenutraukė, 
o kai baigė, garsiai paplojo. 

— Na, na, jis labai, labai geras, iš tiesų, pone Halvorsenai. Pa- 
sikartojanti tema žavi originalumu, ji tiesiog hipnotizuoja. Aš ją 

jau niūniuoju. Pažvelgęs į šiuos lapus matau, kad prie kai kurių 
orkestruočių dar teks padirbėti, bet čia galiu suteikti pagalbą. 
Kažin, - tarė jis atiduodamas Pipui natas, - ar dar turime kitą 
tokį jaunąjį Grygą tarp mūsų. Kompozicijoje buvo girdėti jo 
muzikos stilius, bet taip pat gal išgirdau ir šiek tiek Rachmani- 
novo ir Stravinskio. 

- Tikiuosi, išgirdote ir kiek nors manęs, gerbiamas pone, - 
drąsiai atšovė Pipas. 

- Išgirdau, tikrai išgirdau. Puikiai padirbėta, jaunuoli. Ma- 
nau, galėtume pridurti jį prie programos ankstyvą pavasarį, tad 
jums užteks laiko patobulinti orkestruotę. 

Po koncerto Pipas leido sau pažadinti miegančią žmoną. 

— Ar gali patikėti, kjere? Tai jau pildosi! Po metų aš galiu būti 
jau tikras kompozitorius! 

— Tai pati nuostabiausia žinia. Bet aš nė sekundės tuo neabe- 
jojau. Tu tapsi įtakingas, - tarė ji kikendama. - Aš būsiu garsiojo 
Pipo Halvorseno žmona. 

— Aš, be abejo, būsiu Jensas Halvorsenas, - pataisė jis. - Va- 
dinsiuosi senelio vardu. 

- Jis tikrai tavimi labai didžiuotųsi, chėrie. Kaip ir aš. 

Jie aplaistė naujieną išgerdami po stiklelį akvavito ir užbaigė 
šventę tyliai mylėdamiesi, kad nepažadintų Felikso, ramiai mie- 
gančio savo lovelėje prie jų lovos kojūgalio. 


AAVAĄS; 


Ača 
Ir kodėl gi laimė visada tokia trumpalaikė? - liūdnai paklausė 
savęs Pipas, rugsėjo ketvirtosios laikraštyje perskaitęs, kad po 
Vokietijos įsiveržimo į Lenkiją rugsėjo pirmąją Prancūzija ir 
Britanija paskelbė Vokietijai karą. Išėjęs į repeticiją, žingsniuo- 
damas tą nedidelį atstumą iki koncertų salės, Pipas jautė tvyran- 
čią niūrią miestiečių nuotaiką. 


Audrų sesuo * Alės istorija 537 


— Bet Norvegija išliko neutrali praėjusiame kare, tai kodėl ne- 
išliktų ir šiame? Mes esam pacifistų tauta ir neturėtume nieko 
bijoti, - kalbėjo Samuelis, vienas iš Pipo draugų muzikantų or- 
kestrui derinant stygas duobėje. 

Visi laukė daugiau žinių, nuo nervinės įtampos duobė net 
gaudė. 

- Bet prisiminkit, Vidkunas Kvislingas, Norvegijoje vadovau- 
jantis fašistų partijai, siekia suteikti paramą Hitleriui, - niūriai 
tarė Horstas, įtrindamas kanifolija violončelės stryką. - Jis jau 
skaitė daug paskaitų vadinamuoju „žydų klausimu“. Ir neduok 
Dieve, jeigu jis ateitų į valdžią, nėra ko abejoti - stos į vokiečių 
pusę. 

Po koncerto Pipas pasivedėjo tėvą į šalį. 

- Far, ar tikrai manai, kad mus įvels į šį karą? 

- Bijau, kad taip gali būti, - liūdnai gūžtelėjo pečiais Hors- 
tas. - Ir net jei mūsų tautiečiai priešinsis stoti su ginklu į kieno 
nors pusę, vargu ar Vokietijos režimas paliks mus ramybėje. 

Tą vakarą Pipas labai stengėsi guosti Kariną, vėl kaip ir Leip- 
cige baimės kupinomis akimis. 

- Būk gera, nusiramink, - kalbėjo jai. Karina vaikščiojo po 
virtuvę glausdama prie krūtinės besimuistantį Feliksą, tartum 
staiga pro priekines duris įsibrovę nacistai galėtų ištraukti sūnelį 
iš glėbio. - Prisimink, kad dabar esi pakrikštyta, liuteronė, tavo 
pavardė Halvorsen. Net jei naciai čia įsiveržtų, o tai visai neįtiki- 
ma, niekas neturi sužinoti, kad tu žydų kilmės. 

— O, Pipai! Nebūk toks naivus! Jiems tereikės į mane žvilgtelėti, 
ir tiesa išaiškės. Šiek tiek pasiknisus viskas bus kaip ant delno. Tu 
nežinai, kokie jie radikalai, - niekas jų nesustabdys, jei norės mus 
išnaikinti! O mūsų sūnus? Jis turi žydų kraujo! Gal ir jį paims? 

- Nežinau, kaip jie galėtų tai išsiaiškinti. Be to, reikia tikėtis, 
kad jie čia neateis, - atsakė Pipas, anksčiau girdėtas tėvo kalbas 

nugrūsdamas kuo toliau. - Man net keli žmonės sakė, kad žy- 
dai nuolat iš Europos per Švediją pamažu skverbiasi į Norvegiją 
gelbėdamiesi nuo nacių. Jie mato šią šalį kaip saugų prieglobstį. 
Kodėl tau taip neatrodo? 

- Todėl, kad jie gali klysti, Pipai... jie gali klysti. - Ji staiga 
atsiduso ir klestelėjo ant kėdės. - Ar aš visada turėsiu bijoti? 

- Prisiekiu, Karina, padarysiu viską, ką galiu, kad apginčiau 
tave ir Feliksą. Kad ir ko tai pareikalaus, mano mieloji. 

Karina pažvelgė į jį, jos tamsios akys buvo neramios ir nepa- 
tiklios. 

— Žinau, kad to nori, chėrie, ir esu už tai dėkinga, deja, net tu 
negalėsi šį kartą manęs išgelbėti. 

Lygiai taip pat, kaip Leipcige, kai buvo sudaužyta Mendelso- 
no statula, per kitą mėnesį Pipas jautė įtampą atlėgstant, nes visi 
Norvegijoje ėmė suvokti padėtį ir atitinkamai reagavo. Karalius 
Hokonas ir premjeras Johanas Niugorsvoldis dėjo visas pastan- 
gas įtikinėdami norvegus, kad Vokietijai visai nerūpi jų mažas 
pasaulio kampelis. Nereikia panikuoti, nuolat kartojo jie, bet vis 
dėlto buvo mobilizuota kariuomenė ir laivynas, buvo imamasi 
įvairių atsargumo priemonių, jei įvyktų blogiausia. 

Per tą laiką Pipas, vadovaujamas patyrusio ir gebančio ugdyti 
Haraldo, daug valandų praleido tobulindamas orkestruotę. Visai 
prieš pat Kalėdas Haraldas pranešė jam nuostabią žinią, kad „He- 
rojinis koncertas“ bus įtrauktas į pavasario programą. Dėl to jam 
tą vakarą po koncerto grįžus namo vėl buvo išgerta akvavito. 

— Mano pasirodymas pirmajame koncerte bus skirtas tau, 
mieloji. 

- O aš ten būsiu ir klausysiuosi, kaip tu suteiki gyvybę sava- 
jam šedevrui. Tu buvai, kai aš pagimdžiau savąjį, - tarė ji apgir- 
tusi ir puolė jam į glėbį. 

Tada jie pasimylėjo nesivaržydami, nekliudomi sūnaus, nak- 
vojančio pas senelius. 

Lietingą 1940-ųjų kovo rytą Pipas, sėdėdamas priešais žmoną 
prie pusryčių stalo, matė, kaip vis labiau raukiasi jos kakta-skai- 
tant iš tėvų gautą laišką. 

— Kas yra, mano mieloji? - paklausė jis. 

Jųdviejų akys susitiko. 

- Mano tėvai rašo, kad nedelsdami turėtume vykti į Ameriką. 
Jie įsitikinę, kad Hitleris planuoja viešpatauti visame pasaulyje. 
Kad jis nepasitenkins užvaldęs Europą ir dar daugiau. Matai, jie 
siunčia mums kiek tik išgali dolerių užsimokėti už kelionę, - pa- 
mojavo ji keliomis plonomis kupiūromis. - Jei parduotum pia- 
niną, lengvai gautume trūkstamą pinigų dalį. Jie rašo, kad Pran- 
cūzija ir net Norvegija jau nebesaugios, jas gali užpulti. 

Pipas, jau tik po kelių savaičių sulauksiantis premjeros, nu- 
matytos balandžio keturioliktą atskirame sekmadienio koncerte 
Nationale Scene Theatre, tvirtai sutiko jos žvilgsnį. 

- Atleisk man, bet kaip tavo tėvai, būdami už tūkstančių kilo- 
metrų, gali žinoti apie padėtį Europoje daugiau negu mes? 

— Todėl, kad būdami ten jie yra neutralūs ir turi platesnį su- 
pratimą, o mes jo neturim. Mes esam „įvelti“ ir gal net apgaudi- 
nėjam save, nes daugiau nieko negalim padaryti, kad jaustumės 
ramūs. Pipai, aš tikrai manau, kad mums jau metas išvykti, - ra- 
gino Karina. 

— Mano brangiausioji, tu taip pat gerai kaip aš žinai, kad mūsų 
visų trijų ateitis priklauso nuo to, ar bus sėkminga mano concer- 
to premjera. Kodėl dabar turėčiau atsitraukti? 

- Tikriausiai kad apsaugotum savo žmoną ir vaiką? 

— Karina, būk gera, taip nekalbėk! Aš darau viską, kad jus 
apsaugočiau, ir toliau tai darysiu. Jei norim susikurti ateitį Ame- 
rikoje, aš jau iš anksto turiu turėti gerą reputaciją. Jei neturėsiu, 
atvyksiu ten kaip dar vienas būsimasis kompozitorius iš šalies, 
apie kurią dauguma amerikiečių nėra girdėję. Kažin ar mane 
priimtų į Niujorko filharmonijos ar kokį kitą orkestrą arbatos 
nešioti, o ką kalbėti, kad žiūrėtų rimtai. 

Pipas pamatė, kaip Karinos akys staiga užsiplieskia pykčiu. 

- Ar tikrai tik nori pinigų? O gal tai labiau dėl tavo ego? 

— Liaukis laikiusi save viršesne, - šaltai tarė Pipas kildamas 
nuo stalo. - Aš tavo vyras ir mūsų sūnaus tėvas. Tai man pri- 
klauso daryti sprendimus šiuose namuose. Po dvidešimties mi- 
nučių man susitikimas su Haraldu. Pasikalbėsim apie tai vėliau. 

Pipas išėjo nepaprastai pasipiktinęs ir galvodamas, kad Ka- 
rina kartais per daug iš jo nori. Juk jis skaito visus laikraščius, 
kurie tik pakliūva į rankas, atidžiai klausosi pokalbių gatvėse ir 
orkestro duobėje. Orkestrę du muzikantai yra žydai ir nė katras 
iš jų, regis, nemano, kad yra dėl ko panikuoti. Ir kol kas dar nie- 
kas nėra nė užsiminęs, kad Hitleris turėtų neatidėliotinų planų 
brautis į Norvegiją. Karinos tėvai tikriausiai tiktai kelia pani- 
ką? - svarstė jis eidamas miesto gatvėmis. Kai premjera jau tik 
už trijų savaičių, būtų tikra beprotybė dabar išvykti. 

Ir nors kartą, pagalvojo Pipas užplūdus susierzinimui dėl 
to, kad Karinai nė motais jo nuomonė, ji turės paklausyti savo 

— Tegu taip ir bus, - Karina gūžtelėjo pečiais leisdama su- 
prasti, kad daugiau apie tai nekalbės, kai Pipas tą vakarą pasakė 
ketinąs likti su šeima Bergene, kol neįvyko premjera. - Jei ma- 
nai, kad tavo Žmona ir sūnus čia saugūs, ką darysi, teks pasitikėti 
tavimi. 

- Aš tikrai tikiu, kad jūs saugūs. Ateityje, jei reikės, gal pa- 
keisiu nuomonę. - Pipas stebėjo, kaip Karina kyla nuo kėdės įsi- 
tempusi, išklausiusi griežtą atkirtį jos tėvų mintims ir jos pačios 
nuojautai. - Žinoma, nesulaikysiu tavęs, jei panorėsi išvykti, — 
pridūrė jis, alsiai truktelėdamas pečiais. | 

- Kaip jau išaiškinai, tu esi mano vyras ir aš privalau nusilenkti 
tavo nuomonei ir sprendimams. Žinoma, mudu su Feliksu liksim 
čia, su tavimi. Mūsų vieta čia. - Ji nusigręžė ir žengė prie durų. 
Paskui stabtelėjo ir atsisuko. - Aš tik meldžiuosi, kad nebūtum 
suklydęs, Pipai. Jei suklydai, Dieve padėk mums visiems. 

Likus penkioms dienoms iki Pipo concerto premjeros Vokieti- 
jos kariuomenė užpuolė Norvegiją. Šalis, kurios visas prekybos 
laivynas talkino Britanijai išlaikyti Lamanšo blokadą saugantis 
įsiveržimo, buvo užpulta netikėtai. Norvegai, turėdami iki mi- 
nimumo sumažintą laivyną, stengėsi apginti Oslo, Bergeno ir 
Trondheimo uostus, jiems net pavyko Oslo fiorde sunaikinti 
vokiečių karo laivą, gabenantį ginklus ir atsargas. Bet bombar- 
davimas iš jūros, dangaus ir žemės buvo nepaliaujamas ir nesu- 
stabdomas. 

Kai Bergenas buvo apgultas, Pipas, Karina ir Feliksas pasi- 
traukė į kalnus, į Froskehuseto prieglobstį ir sėdėjo ten baimin- 
gai tylėdami, klausydamiesi liuftvafės gaudimo virš galvų ir arti- 
lerijos šūvių mieste apačioje. 

Pipas vengė pakelti akis, kad nesutiktų Karinos žvilgsnio, 
gerai žinodamas, ką jame išvys. Tą vakarą jie gulėjo lovoje su 
Feliksu, miegančiu tarpe, ir tylėjo kaip svetimi. Ilgiau nebeiš- 
tverdamas Pipas susirado jos ranką. 

- Karina, - tarė į tamsą, - ar galėsi man kada nors atleisti? 

Karina atsakė negreit. | 

- Turiu atleisti. Tu esi mano vyras ir aš tave myliu. 

— Garantuoju, nors tai jau įvyko, mes tebesame saugūs. Visi 
sako, kad Norvegijos piliečiams nėra ko bijoti. Naciai pas mus 
įsibrovė tik tam, kad apsaugotų geležies rūdos tiekimą iš Švedi- 
jos. Tavęs ar manęs jie nelies, mes niekuo dėti. 

- Ne, Pipai, - atsiduso Karina. - Mus palies. 


Kitas dvi dienas vokiečiai, okupavę Bergeną, įtikinėjo gyvento- 
jus, kad nieko nereikią bijoti ir gyvenimas tęsis kaip visada. Ant 
miesto rotušės buvo pakabintos vėliavos su svastikomis, gatvės 
pilnos kareivių nacistų uniformomis. Miesto centras gerokai ap- 
griautas per mūšį, visi koncertai atšaukti. 

Pipas buvo apimtas nevilties. Jis rizikavo savo Žmonos ir 
sūnaus gyvybe dėl koncerto, kuris jau niekada neįvyks. Išėjęs 
laukan nuspūdino į mišką. Susmuko ant nuvirtusio medžio ir 
susiėmė rankomis galvą. Pirmą kartą būdamas suaugęs pravirko 
iš gėdos ir pasibaisėjimo. 

Tą vakarą pas juos Froskehusete apsilankė Bo su Ele, ir visi 
šeši aptarė padėtį. 

- Girdėjau, mūsų narsusis karalius pabėgo iš Oslo, - Elė pa- 
sakė Karinai. - Slapstosi kažkur šiaurėje. Mes su Bo taip pat iš- 
vykstam. 

— Kada? Kaip? 

— Bo turi draugą žvejį, dirbantį uoste. Pažadėjo paimti mus ir 
dar ką nors, kas norėtų plaukti į Škotiją. Ar vyksim kartu? 

Karina vogčiomis žvilgtelėjo į Pipą, įsitraukusį į pokalbį su 
tėvais. 

- Kažin, ar mano vyras norės vykti. Ar mudviem su Feliksu 
čia gresia pavojus? Ele, pasakyk man. Ką mano apie tai Bo? 

- Nė vienas nežinom, Karina. Net jei pasieksim Didžiąją Bri- 
taniją, vokiečiai gali ateiti ir ten. Šis karas kaip kokia epidemija, 
plinta visur. Tu bent esi ištekėjusi už norvego, dabar jau liutero- 
nė. Ar kam nors esi pasisakiusi, kokia tavo tikyba ir kilmė? 

- Ne! Žino, savaime aišku, tik mano vyro tėvai. 

- Tada tau gal geriausia likti čia su vyru. Turi jo pavardę, apgins 
ir šios garsios Bergeno šeimos istorija. Mums su Bo kitaip, Mes ne- 
turim už ko slėptis. Esam tik dėkingi Pipui ir jo tėvams, kad mus 
priglobė ir apsaugojo. Jeigu būtume likę Vokietijoje, tada... - Elė 
net suvirpėjo. - Esu girdėjusi pasakojant apie stovyklas žydams ir 
kad ištisos šeimos per naktį pradingsta iš savo namų. 

Karina taip pat buvo apie tai girdėjusi. 

— Kada išplaukiat? 

- Nesakysiu. Geriau tau nežinoti, jeigu reikalai pablogėtų. 
Nieko nesakyk ir Pipui nei jo tėvams. 

— Ar jau greitai? 

- Taip, Karina, - tarė Elė, sugriebusi draugę už rankos, - tu- 
rim atsisveikinti dabar. Telieka tikėtis ir melstis, kad kada nors 
vėl susitiksim. 

Jiedvi tada apsikabino ašarų pilnomis akimis ir vieningumo 
ženklan tylomis paspaudė viena kitai ranką. 

- Visada čia lauksiu tavęs, drauguže, - sušnibždėjo Karina. — 
Parašyk, kai jau būsit Škotijoje. 

- Parašysiu, būtinai. Prisimink, kad nors tavo vyras neteisin- 
gai įvertino padėtį, jis geras žmogus. Kaip galėjo kas nors ne iš 

mūsų tautos tai numatyti? Atleisk jam, Karina. Jis negali supras- 
ti, koks tai jausmas - visą laiką gyventi baimėje. 

— Pamėginsiu, - sutiko Karina. 

- Gerai. 

Šyptelėjusi Elė atsistojo nuo sofos ir pamojo Bo, kad jau ga- 
lima eiti. 

Lydėdama juos akimis Karina sielos gelmėse gerai žinojo, kad 
niekada nė katro jų nebepamatys. 


Po dviejų dienų Karina su Pipu įsidrąsinę iš kalnų parvažiavo 
namo. Jie išvydo dūmus, teberūkstančius iš sudegusių, sviedinių 
sugriautų namų palei uostą. 

Vienas iš tų namų buvo jūrlapių braižytojo dirbtuvė. Abu su 
siaubu stovėjo ir žiūrėjo į rusenančius griuvėsius. 

— Ar jie čia buvo? - vos pajėgė ištarti Pipas. 

- Nežinau, - atsakė Karina, prisiminusi pažadą Elei. - Gal ir 
buvo, 

— O, Dieve brangus. 

Puolęs ant kelių Pipas pravirko, bet Karina pastebėjo gatve 
žygiuojant būrį vokiečių kareivių. 

- Stokis! - sušnypštė ji. - Tuoj pat! 

Pipas jos paklausė ir abu prasilenkdami pagarbiai linktelėjo 
kareiviams tikėdamiesi, kad bus palaikyti tiesiog jaunų įsimylė-- 
jusių norvegų porele. 


* 68 X 
Tos dienos, kai turėjo įvykti „Herojinio koncerto“ premjera, rytą 
Pipas nubudęs pamatė, kad Karinos miegamajame nebėra. Ma- 

tydamas, kad Feliksas saldžiai tebemiega savo lovelėje prie jų 
kojūgalio, jis nulipo žemyn ieškoti žmonos. Virtuvėje rado ant 
stalo atremtą raštelį: 

Einu parnešti duonos ir pieno. Greit grįšiu. Bučiuoju. 

Pipas pro priekines duris susirūpinęs išėjo į gatvę jos ieškoti 
stebėdamasis, kas, po galais, ją apsėdo, kad viena išėjo iš namų. 
Tolumoje buvo girdėti pokšint pavieniai pabūklų šūviai - dar 
buvo likusių norvegų kariuomenės pasipriešinimo židinių, ko- 
vojama iki paskutinio kraujo lašo, nors jau niekam nebuvo likę 
iliuzijų, kas laimės. 

Nematydamas tuščioje gatvėje nė gyvos dvasios, Pipas grį- 
žo namo pažadinti sūnaus. Feliksas, dabar jau beveik pusantrų 
metų, išlipo iš lovos ir laikydamasis tėvui už rankos nutapeno 
žemyn laiptais. Staiga vėl pasigirdo garsūs pabūklų šūviai. 

- Bum bum! - šypsodamasis tarė Feliksas. - Kur mama? No- 
riu valgyti! 

- Ji greit grįš, eime, pažiūrėsim, gal rasim tau ko nors virtu- 
vėje. 

Pipas iškart suprato, kodėl Karina išėjo, - atidaręs spintelę 
pamatė, kad ji tuščia, tada prie kriauklės pastebėjo du tuščius 
pieno butelius. Kad nuramintų Feliksą, kol grįš Karina, padavė 
gabalėlį duonos, užsilikusį nuo vakarienės. Pasisodino vaiką ant 
kelių ir ėmė skaityti jam pasaką, mėgindamas nukreipti mintis 
kitur, kad tik pats nebijotų. 

Po dviejų valandų Karinai vis dar negrįžus, Pipas nevilties 
apimtas pasibeldė į kaimynų duris. Moteris jį nuramino, esą, jau 
ėmė stigti maisto, ji pati vakar stovėjusi daugiau kaip valandą 
eilėje, kad nusipirktų duonos. 

- Ji tikrai labai greit grįš, gal teko paėjėti toliau nei paprastai, 
kad gautų produktų. 

Parėjęs namo Pipas nusprendė ilgiau nebelaukti, Aprengęs 

Feliksą išėjo su juo iš namų, tvirtai laikydamas už rankutės. Ait- 
rių dūmų debesys po liuftvafės bombardavimo tebetvyrojo virš 
įlankos, pasigirsdavo ir pabūklų šūvių. Gatvės daugiausia tuščios, 
nors jau buvo po vienuoliktos. Pipas pamatė uždarytas jų įpras- 
tos kepyklos langines, toliau paėjęs Teatro gatvėje rado uždary- 
tas daržovių ir vaisių, žuvų parduotuves. Išgirdo sunkius patrulio 
žingsnius, pasukęs už kampo sutiko juos žygiuojančius. 

- Kareiviai! - parodė į juos Feliksas, nesuvokiantis, kokį jie 
kelia pavojų. 

- Taip, kareiviai, - patvirtino Pipas sukdamas galvą, kur ga- 
lėjo nusiduoti Karina. Tada prisiminė nedidelę eilę krautuvėlių 
Vaskerelven, Skalbėjų Upės gatvėje tuoj už teatro. Karina prirei- 
kus dažnai paprašydavo jo ko nors ten užeiti pakeliui iš teatro. 

Prisiartinęs prie teatro jis pamatė, kad priekinė jo dalis vi- 
sai sugriauta. Iš siaubo neteko žado. Čia pat prisiminė - nors 
fortepijono partijos natas laiko Froskehusete, orkestruotė buvo 
padėta teatro administracijos kabinete, saugiai užrakinta. 

— Dieve mano, tikriausiai viskas pražuvo, - sušnibždėjo eida- 
mas iš proto. 

Nukreipęs žvilgsnį, kad sūnelis nepastebėtų, koks jis nusimi- 
nęs ir išsigandęs, Pipas praėjo pro teatro liekanas, pasiryžęs ne- 
leisti sau galvoti, kas buvo viduje. 

- Far? Kodėl žmonės miega? - Feliksas parodė į aikštę už kelių 
metrų, ir tada Pipas išvydo kūnus - gal dešimt ar dvylika, - atro- 
dančius taip, lyg gulėtų ant žemės išmestos nebereikalingos sku- 
durinės lėlės. Du buvo su norvegų kariuomenės uniforma, o kiti 
akivaizdžiai civiliai - vyrai ir moterys, dar berniukas. Čia bus vy- 
kęs susišaudymas, ir niekuo dėti žmonės patekę į kryžminę ugnį. 

Pipas stengėsi nusivesti sūnų, bet Feliksas liko stovėti kaip 
įbestas, rodydamas į vieną iš kūnų. 

— Far, dabar jau pažadinsime mor? 

Ašaros gildė man akis, o Tomas, viską išpasakojęs vaikščioda- 
mas, pagaliau susmuko krėsle. 

- Dieve mano, Tomai, tiesiog nežinau, ką sakyti. Kaip tai bai- 
su, - pagaliau sušnibždėjau. 

- Taip, baisu. Ir sunku patikėti, kad tai dėjosi vos prieš dvi 
kartas. Ir kad įvyko štai čia, jūsų manymu, saugiame prieglobs- 
tyje pasaulio viršūnėje. 

— Kaip galėjo Pipas ištverti, kai Karina žuvo? Jis turėjo jaustis 
labai kaltas dėl jos mirties. 

- Ale, aš... Jis ir neištvėrė. 

- Kaipgi? 

— Pipas, radęs Kariną nušautą aikštėje, atvažiavo su Feliksu 
čia, pas senelius. Jis pasakė Horstui ir Astridai einąs pasivaikš- 
čioti, jam reikią pagalvoti. Kai negrįžo jau sutemus, Horstas išėjo 
jo ieškoti. Ir rado negyvą miške kiek aukštėliau ant kalno. Buvo 
pasiėmęs tėvo medžioklinį šautuvą iš pašiūrės ir nusišovė. 

Aš negalėjau pratarti nė žodžio, visa buvau sukrėsta ir apimta 
siaubo. 

— O, Dieve mano, vargšas, vargšas Feliksas. 

- O, jam viskas buvo gerai, - kiek atžariai tarė Tomas. - Jis 
buvo per mažas ir nesuprato, kas įvyko, ir, savaime aišku, jį paė- 
mė auginti Horstas su Astrida. 

— Bet vis dėlto netekti abiejų tėvų per vieną dieną... 

Išvydusi Tomo veidą nusprendžiau patylėti. 

— Atleiskit, Ale, - pasidavė Tomas, ir pats išgirdęs savo negai- 
lestingą balsą. - Iš tiesų, manau, dar blogiau buvo tai, kad jam 
niekas nepapasakojo tiesos apie tėvo mirtį, ir kažkoks visažinis 
iš Bergeno filharmonijos kartą sumanė apie tai pašnekėti many- 
damas, kad Feliksas žino. 

- Ojojoj! — net sudrebėjau. 

— Jam buvo dvidešimt dveji ir buvo ką tik pradėjęs groti or- 
kestre. Dažnai pagalvoju - gal dėl to jis ir nuėjo blogais keliais, 
prarado gyvenimo tikslą ir ėmė gerti... - Tomo balsas nutrūko. 

- Galbūt, - atsargiai tariau, nors norėjau pasakyti — taip, at- 
skleista tokia paslaptis neabejotinai gali kiekvieną išmušti iš vė- 
žių, bet susilaikiau. 

Tomas staiga pašoko žvilgtelėjęs į laikrodį. 

— Metas važiuoti, Ale, nes pavėluosim pas gydytoją. 

Skubiai išėję sėdom į automobilį, ir Tomas nudūmė nuo kal- 
no į centrinę Bergeno dalį. Atvažiavęs prie gydytojos kabineto 
apsuko automobilį ir sustabdė prie durų. 

- Eikit vidun, o aš ateisiu, kai pastatysiu mašiną. 

- Tikrai nėra reikalo, Tomai. 

- Vis tiek užeisiu. Juk žinot, ne visi Norvegijoje kalba angliš- 
kai ar prancūziškai. Sėkmės, - nusišypsojo jis ir nuvažiavo į sto- 
vėjimo aikštelę. 

Mane tuoj pat pakvietė, ir nors gydytoja ne per geriausiai 
kalbėjo angliškai, suprato viską, ką stengiausi jai pasakyti. Ji pa- 
klausinėjo įvairių dalykų, paskui nuodugniai apžiūrėjo pilvo or- 
ganus. 

Kai paskui atsisėdau, ji pasakė norinti padaryti kraujo tyrimą 
ir paimti šlapimo mėginį. 

- Kaip manot, kas man yra? - paklausiau nervindamasi. 

— Kada jums buvo paskutinės mėnesinės, panele... D'Aplesjė? 

— Aš... - Tiesą sakant, negalėjau prisiminti. - Aš gerai ne- 
žinau. 

— Ar yra galimybė, kad būtumėte nėščia? 

- Aš... nežinau, - atsakiau nesuvokdama, kaip tai svarbu. 

- Na, padarysime kraujo tyrimus, kad atkristų kas nors kita. 
Jūsų gimda aiškiai padidėjusi, todėl pykinimas veikiausiai susi- 
jęs su pirmosiomis keliomis nėštumo savaitėmis. Sakyčiau, šiuo 
metu jūs nėščia maždaug pustrečio mėnesio. 

- Bet aš netekau svorio, - pasakiau. - Negali būti. 

- Dauguma moterų suliesėja dėl blogavimo. Gera Žinia ta, 
kad pykinimas liaujasi praėjus trims mėnesiams. Netrukus turė- 
tumėte pasijusti geriau. 

— Gerai. Ačiū jums. 

Atsistojau ir staiga pajutau, kaip man silpna ir užima kvapą, 
kai ji padavė indelį mėginiui neštis į vonios kambarį ir pasiuntė 
pas slaugytoją paimti kraujo iš venos. Išėjusi iš gydytojos kabi- 
neto, susiradau artimiausią tualetą, padariau, ką reikėjo, ir sė- 
dėjau keikdamasi ir šiurpulio krečiama, beviltiškai stengdamasi 
prisiminti, kada paskutinį kartą kraujavau. 

- O, Dieve mano, - pasakiau aidinčioms sienoms. - Tai buvo 
prieš pat ateinant į Teo komandą treniruotis jachtoje Kikladų 
regatai - birželio mėnesį... 

Išsvyravusi iš tualeto duoti kraujo niūriai pagalvojau, kiek 
kartų esu girdėjusi moterį sakant, kad ji nesuprato galinti būti 
nėščia. Juokiausi iš tokių stebėdamasi, kaip moteris gali neat- 
kreipti dėmesio į laiku nepasirodžiusias mėnesines. Dabar tokia 
moteris buvau aš. Kai per pastarąsias savaites tiek visko įvyko, 
tiesiog to nepastebėjau. 

Bet kaip? - svarsčiau susiradusi slaugytoją, kuri ims kraują, 
ir užraitojau rankovę, kad ji galėtų užveržti ranką virš alkūnės 

elastiniu raiščiu. Juk aš taip saugojausi, visada laiku išgerdavau 
kontraceptinę tabletę. Bet paskui prisiminiau tą vakarą Nakso 
uoste, kai Teo akivaizdoje taip sublogavau, o jis mane švelniai 
slaugė. Ar gali būti, kad tai kaip nors susilpnino tos tabletės 
veiksmingumą? O gal aš tiesiog pamiršau ją išgerti kada nors 
per tą sumaištį po tėčio mirties?.. 

Grįžusi į gydytojos priimamąjį, atidaviau šlapimo mėginį ir 
sužinojau, kad rezultatai bus rytoj popiet, todėl reikės ateiti jų 
pasiimti, 

- Ačiū, - pasakiau registratorei ir atsigręžusi pamačiau šalia 
Tomą. 

— Viskas gerai, Ale? 

— Manau, taip. 

- Puiku. | 

Nusekiau paskui Tomą prie automobilio ir sėdėjau tylėdama, 
kol jis mane vežė į viešbutį. 

— Ar tikrai viskas gerai? Ką sakė gydytoja? 

— O, kad aš... išsekusi, nusilpusi nuo streso. Atliks tyrimus, — 
atsakiau atsainiai, nepasirengusi gilintis, kaip tos penkiolika mi- 
nučių pakeitė mano gyvenimą, kol nesusitaikysiu su tuo pati. 

— Na, rytoj rytą turiu būti orkestre Grygo salėje, bet apie vi- 
durdienį galėčiau užsukti į viešbutį pasižiūrėti, kaip jūs. 

- Taip, būtų puiku. Ačiū už viską, Tomai. 

- Nėr už ką. Ir atsiprašau, jei mano pasakojimas jus nuliūdi- 
no. Paskambinsit, jei ko reikės, gerai? - tarė jis, o aš, išlipusi iš 
automobilio, pastebėjau susirūpinimą jo veide. 

- Žinoma, paskambinsiu. Iki. 

Lydėdama akimis automobilį, dingstantį prieplaukos rajone, 
stoviniavau prie viešbučio durų. Man reikėjo tikrai įsitikinti, o 
vaistinę, kurią buvau pastebėjusi, kai važiavau su Tomu, tuoj už- 
darys. Kelis šimtus metrų pabėgėjau įkalnėn ir uždususi atsira- 

dau ten kaip tik prieš uždarant duris. Nusipirkau, ko reikėjo, ir 
jau ramiu žingsniu sugrįžau į viešbutį. 

Vonios kambaryje padariau viską pagal instrukcijas ir palau- 
kiau tas dvi minutes, kurios turėjo praeiti. 

Išdrįsusi pažvelgti į plastiko lazdelę pamačiau, kad jau po ke- 
lių sekundžių ji neabejotinai mėlynuoja. 

Tą vakarą išgyvenau visokiausių jausmų. Viską nustelbė pa- 
lengvėjimas, kad tikrai nesergu, esu tik nėščia, paskui apėmė 
dvejopa baimė ne tik dėl to, kad kažkas darosi mano kūnui, o. 
aš negaliu to valdyti, bet ir dėl to, kad teks su viskuo susidoroti 
vienai, kai kūdikis gims. O pagaliau visai netikėtai mano širdis 
pamažu ėmė kunkuliuoti džiaugsmu. 

Aš turiu Teo vaiką.. Jo dalis tebegyvena... dabar ji manyje, 
kasdien auga ir stiprėja. Tai buvo kažkas taip stebuklinga, kad 
nebepaisydama baimės aš liejau džiaugsmo ašaras dėl to, kaip 
gyvenimas, regis, iš tiesų randa kelių vėl atgyti. 

Pirmajam sukrėtimui praėjus pakilau ir ėmiau žingsniuoti po 
kambarį jausdamasi jau ne apsnūdusi, nesveika ir išsigandusi, 
o įgavusi energijos. Tai jau vyksta, ar man patinka, ar nepatin- 
ka, tad turėjau pagalvoti, ką darysiu. Kokius namus aš suteiksiu 
savo vaikui? Ir kur? Žinojau, dėl pinigų, visa laimė, bėdos nebus. 
O pagalbos, jei prireiks, taip pat nestigs, yra Marina Ženevoje, o 
Londone Selija. O ką jau kalbėti apie penkias beprotiškai mylin- 
čias tetas, kuriomis taps mano seserys. Vaikas augs ne taip, kaip 
įprasta, bet prisiekiau sau pasistengti būti Teo atžalai ir tėčiu, ir 
mama. 

Gerokai vėliau, kai nusiraminau ir mėginau užmigti, man 
staiga toptelėjo, kad nė sekundės, kai sužinojau turėsianti vaiką, 
nekilo mintis jo negimdyti. 


ce TU 
ASKA 
VS 

— Sveika, Ale, - tarė Tomas rytojaus dieną bučiuodamas mane 
į skruostus viešbučio vestibiulyje. - Šiandien atrodot geriau. Va- 
kar dėl jūsų jau nerimavau. 

- Jaučiuosi geriau... turbūt, - pridūriau kreivai šyptelėdama. 
Ir, tiesą sakant, pajutau, kad nekantrauju su kuo nors pasidalyti 
savo naujiena. - Iš tiesų, regis, kad laukiuosi ir dėl to taip bjau- 
riai jaučiuosi. 

- Aš... Oi, oho, tai nuostabu... tiesa? — tarė jis stengdamasis 
suprasti, ką apie tai manau. 

— Taip, tikrai man taip atrodo, Tomai. Net jei smarkiai su- 
krėtė. Taip netikėtai, be to, ir tėvo nėra, bet aš jaučiuosi tokia... 
laiminga! 

- Ir aš tada laimingas. 

Mačiau, kad Tomas toliau stebi mane, nori įsitikinti, ar tik aš 
nesidedu narsuole. | 

- Tikrai, dėl to viskas gerai. Iš tiesų daugiau negu gerai. 

- Puiku, tada dera pasveikinti, 

— Ačiū. 

- Arjau kam nors sakėt? - paklausė jis. 

- Ne. Jūs pats pirmas. 

- Tada man tikrai garbė, - tarė jis mums einant iš viešbučio 
prie automobilio. - Nors kažin, ar tai, ką suplanavau jums šią 
popietę, dabar tiks, atsižvelgiant į jūsų... reikalaujančią delika- 
tumo padėtį. 

— O ką buvot suplanavęs? 

— Pamaniau, kad galėtume aplankyti Feliksą, pažiūrėti, ką jis 
pasakys. Bet kadangi tai turėtų būti nemalonu, gal verčiau kol 
kas palikim. 

— Ne, iš tiesų aš visai gerai jaučiuosi. Esų tikra, man buvo blo- 
giau dėl to, kad prasta savijauta gąsdino. Dabar, kai žinau prie- 
žastį, galiu pradėti planuoti. Tad taip, važiuokim jo aplankyti. 

— Kaip jau sakiau vakar, gali būti, kad jei jis ir žinos apie jus, 
tai neigs. Juk aš gyvenau jam po akių, o jis vis tiek atsisakė pri- 
pažinti savo sūnumi. 

- Tomai, - kreipiausi į jį, kai vėl įsėdom. 

- Ką? 

- Regis, jūs labiau už mane įsitikinęs, kad aš turiu ryšį su ju- 
mis ir Halvorsenais. 

- Gal ir esu įsitikinęs, - sutiko jis įjungdamas variklį. — 
Pirmas faktas: sakėt, kad jūsų tėvas kiekvienai merginai davė 
raktą į praeitį, kur prasidėjo jūsų gyvenimas. Jūsų atveju tai 
buvo mano proprosenelio knyga. Antras faktas: jūs esat ar bu- 
vot muzikantė, o moksliškai įrodyta, kad talentas gali būti per- 
duotas su genais. Trečias faktas: ar pastaruoju metu kada nors 
pasižiūrit į veidrodį? 


— Kodėl? 
- Ale, tik pažvelkit į mudu! 
- Gerai. 


Mudu suglaudėme galvas ir pažvelgėme į užpakalinio vaizdo 
veidrodėlį. 

- Taip, - padariau išvadą. - Mes panašūs. Bet, atvirai kalbant, 
kai atvykau į Norvegiją, vienas iš pirmų pastebėtų dalykų buvo 
tai, kad atrodau taip pat kaip visi vietiniai. 

- Sutinku, jūsų veido ir plaukų spalva kaip norvegų. Bet ma- 
tot? Mes net turim panašias duobutes skruostuose, - Tomas pa- 
rodė pirštais į savo duobutes, aš taip pat paliečiau savąsias. 

Pasilenkiau į jį per pavarų perjungimo svirtį ir apkabinau. 

— Na, net jei sužinosim, kad nesam giminės, manau suradusi 
naują geriausią draugą. Atleisk, jei kalbu kaip Disnėjaus filmu- 
kuose, bet dabar jaučiuosi kaip filme, - nusijuokiau pasakiusi 
kvailystę. 

— Taigi, - prabilo Tomas mums pajudėjus nuo kelkraščio, - 

vėl pasakyk, ar tikrai to nori. Ar esi pasiruošusi apsilankyti pas 
trolį, gyvenantį kalno šlaite, kuris yra, o gal ir nėra tavo biologi- 
nis tėvas? 

— "Taip, esu pasiruošusi. Ar taip jį ir vadini? Troliu? 

- Tai dar labai gražu, palyginti su tuo, kaip vadinau seniau, o 
ką jau kalbėti apie mano mamos epitetus jo adresu. 

— Nemanai, kad turėtume įspėti jį apie apsilankymą? - pa- 
klausiau mums važiuojant palei uostą. | 

- Jei sužinos, kad atvažiuojam, veikiausiai „jo nebus namie“, 
tad nereikia. 

— Na, tai bent papasakok apie jį daugiau. 

- Neužtenka fakto, kad jis niekam tikęs švaistūnas, sušikęs ir 
savo gyvenimą, ir talentą? 

— Tomai, liaukis. Iš to, ką vakar papasakojai, aišku, kad Fe- 
liksas vaikystėje patyrė baisų dalyką. Jis taip siaubingai neteko 
abiejų tėvų. 

- Gerai gerai, Ale, atsiprašau. Tiesiog atsiliepia ilgi metai iš- 
mokto apmaudo, kurį kurstė mama. Trumpai tariant, Horstas 
išmokė mano tėvą skambinti pianinu. Ir tikriausiai, kaip pasa- 
kojama, jis skambino kompozicijas iš klausos nuo septynerių 
metų, o nuo dvylikos jau kūrė savas. Su orkestruotėmis, - pridū- 
rė Tomas. - Septyniolikos laimėjo stipendiją studijuoti Paryžiu- 
je, paskui, laimėjęs Šopeno konkursą Varšuvoje, buvo tuoj pat 
priimtas čia į orkestrą. Jis buvo jauniausias filharmonijos kada 
nors samdytas pianistas. Mama sakė, kad nuo tada ir ėmė smuk- 
ti. Nesilaikė darbo drausmės, vėluodavo į repeticijas, dažnai pa- 
giringas, o į vakarą jau būdavo įkaušęs. Visi su tuo taikstėsi, nes 
jis buvo toks talentingas, bet galų gale nebegalėjo to pakęsti. 

— Panašu į jo prosenelį Jensą, - pasakiau susimąsčiusi. 

- Būtent. Šiaip ar taip, jį pagaliau išmetė iš orkestro, nes per 
dažnai arba visai praleisdavo savo partiją, arba painiojo tonaci- 

jas. Horstas ir Astrida nebeturėjo ką daryti, nusiplovė rankas — 
išvarė jį iš Froskehuseto. Manau, psichoterapeutai dabar tai 
vadina „sunkia meile“. Vis dėlto Horstas leido jam apsigyventi 
trobelėje, kurią juodu su Astrida buvo seniau pasistatę, kai dar 
norėdavo pamedžioti miške. Švelniai tariant, ji gana primityvi. 
Feliksas daugiausia pragyveno iš moterų, kurias sužavėdavo, ir, 
kaip sakė mama, nuo vienos lakstė pas kitą. Net dabar, kai įsive- 
dė elektrą ir vandentiekį, trobelė ne ką geresnė už lūšną. 

- Su kiekvienu tavo tariamu sakiniu jis man atrodo vis pana- 
šesnis į Perą Giuntą. Kaip verčiasi, neturėdamas darbo? 

- Kad užsidirbtų pinigų alkoholiui, privačiai mokė skam- 
binti pianinu. Taip. ir susipažino su mama. Ir labai gaila, bet 
nedaug pasikeitė nuo tada per pastaruosius trisdešimt metų. 
Vis toks pat girtuoklis, skurdžius, senstantis mergišius ir visiš- 
kas plevėsa. 

— Kaip sužlugdė savo talentą, - atsidusau. 

- Taip, tai tragiška. Taip jau yra. Štai tokia glausta mano tėvo 
gyvenimo istorija. 

- Bet ką jis ten veikia visą dieną? - paklausiau, kai kilome vis 
aukščiau į kalną. 

- Tikrai negaliu pasakyti, tik tiek, kad dar turi vieną kitą pa- 
moką, paskui tuoj išleidžia uždarbį viskiui. Feliksas sensta, bet 
nepasakysi, kad yra praradęs žavesį. Ale, aišku, nuskambės ne- 
deramai, kai žinom, ko pas jį važiuojam, bet man neramu, kad 
jis gali tau prikalbėti ko nors nepadoraus. 

- Tikrai su tuo susidorosiu, Tomai, - atsakiau niūriai šypte- 
lėdama. 

— Taip. Aš tik jaučiu... kad privalau tave apsaugoti. Jau imu 
stebėtis, kodėl iš viso tave įvėliau. Gal pirmiausia man reikėtų 
nueiti pas jį vienam ir paaiškinti apie tavę? 

Jaučiau nuo Tomo sklindančią įtampą ir norėjau jį apraminti. 

- Šiuo metu tavo tėvas man yra visiškai niekas. Jis man sve- 
timas. Mes... tu neprotingai spėlioji, kaip gali ar negali būti. Ir 
jeigu taip bus ar nebus, manęs neįskaudins, tikrai. 

- Tikiuosi, Ale, kad neįskaudins, iš tiesų tikiuosi, - tarė jis 
mažindamas greitį, paskui sustabdė automobilį priešais pušyną 
kalno šlaite. - Mes atvažiavom. 

Lipdama Tomui iš paskos nelygiais žole apaugusiais laiptais 
tikriausiai į tą būstą, supratau, kad Tomui tai daug skaudžiau nei 
man. Kad ir kas ten bus laiptų viršuje, aš esu turėjusi tėvą, ku- 
ris mane mylėjo ir globojo visą vaikystę. Man visai nereikia kito 
tėvo ir aš jo neieškau. 

Kalno viršūnėje laiptai ėmė leistis žemyn, ir laukymėje tarp 
medžių pamačiau nedidelį medinį namelį. Jis man priminė ra- 
ganos trobelę iš pasakos apie Jonuką ir Grytutę. Sustojęs prie 
durų, Tomas suspaudė man ranką. 

— Pasiruošusi? 

- Pasiruošusi, - atsakiau. 

Mačiau, kaip jis dvejoja prieš pabelsdamas. Tada ėmėme 
laukti. 

- Žinau, kad jis namie, mačiau jo mopedą pakalnėje, - bam- 
bėjo Tomas vėl belsdamas. - Deja, net šiais laikais jis negali įsi- 
gyti mašinos, o seniau jį ne kartą buvo sustabdžiusi policija, tad 
turbūt mano, kad mopedas ne taip pastebimas kelyje. Dieve, 
koks kvailys! 

Pagaliau viduje išgirdome žingsnius, ir prasivėrus durims 
balsas kažką pasakė norvegiškai. Tomas man išvertė: 

— Jis laukia mokinio ir mano, kad tai jį atvežė. 

Pamačiau tą žmogų ir įdėmiai pažvelgiau į šviesiai mėlynas 
Tomo tėvo akis. Jei būčiau tikėjusis išvysti suvargusį senį su iš- 
purtusia girtuoklio nosimi ir daugelio metų girtavimo palaužtu 
kūnu, būčiau apsirikusi. Tarpduryje stovintis vyras buvo ba- 

sas, mūvėjo džinsus, plačiai įplėštus ties keliais, o jo sportiniai 
marškinėliai atrodė taip, lyg su jais būtų ir miegama. Jau buvau 
suskaičiavusi, kad turi būti daugiau kaip šešiasdešimt penke- 
rių, tačiau jis beveik neturėjo žilų plaukų ir amžių išduodančių 
raukšlių. Sutikusi gatvėje būčiau palaikiusi jį dešimčia metų jau- 
nesniu, nei buvo iš tiesų. 

- Sveikas, Feliksai, kaip laikaisi? - tarė Tomas. 

Feliksas mirksėdamas žvelgė į mus akivaizdžiai nustebęs. 

- Gerai. Ko jums čia? 

— Atvažiavau aplankyti. Seniai nesimatėm ir taip toliau. Čia 
Alė. 

— Nauja panelė, ką? - Jo žvilgsnis perėjo prie manęs ir pajutau 
nustatant mano, kaip moters, vertę. - Graži. 

- Ne, Feliksai, ji man ne panelė. Galim užeiti? 

- Aš... namų tvarkytoja seniai buvo, tai visur jovalas, bet - 
taip, užeikit. 

Toliau jau nieko nesupratau, nes jie ėmė kalbėtis norvegiš- 
kai. 

- Arjis kalba angliškai? - sušnibždėjau sekdama paskui Tomą 
į vidų. - Ar prancūziškai? | 

— Gal. Paklausiu. 

Tomas paaiškino, kad nemoku norvegiškai, ir Feliksas linkte- 
lėjęs tuoj perėjo į prancūzų kalbą. 

- Enchantė“, madmuazele. Jūs gyvenate Prancūzijoje? - pa- 
klausė vesdamasis į didelę, bet sujauktą svetainę, užverstą, regis, 
tuoj nuvirsiančiomis krūvomis apiplyšusių knygų ir laikraščių, 
visur ant baldų buvo nerūpestingai palikti neplauti kavos puo- 
deliai, vienas kitas drabužis. 

- Ne, Ženevoje, - paaiškinau. 


* Sužavėtas (pranc.). 

- Šveicarija... Kartą ten buvau pianistų konkurse. Tai labai... 
organizuota šalis. Ar jūs šveicarė? - paklausė mostelėdamas 
mums sėstis. 

- Taip, - atsakiau, tykiai stumtelėjusi į šalį seną megztinį ir 
sulamdytą minkštą fetrinę skrybėlę, kad mudu su Tomu galėtu- 
me atsisėsti ant nušiurusios odinės sofos, 

- Na, gaila, tikėjausi pasikalbėti apie Paryžių, ten tuščiai iš- 
švaisčiau savo jaunystę, - kimiai sukrizeno jis. 

— Apgailestauju, kad jus nuvyliau. Nors Paryžių pažįstu gana 
gerai. 

— Ne taip gerai kaip aš, madmuazele, užtikrinu jus. Bet tai 
jau kita kalba. - Feliksas mirktelėjo, o aš nežinojau, ar truktelėti 
pečiais, ar sukikenti, 

— Tikiu, - santūriai atsakiau. 

- Gal galim kalbėtis angliškai? — šiurkštokai paklausė To- 
mas. - Tada visi suprasim. 

— Tai ko čia atvažiavot? - paklausė Feliksas jau angliškai, kaip 
buvo prašoma. 

— Trumpai tariant, tai Alė ieško atsakymų. 

— Apie ką? 

— Apie tikrąją savo kilmę. 

— Kaip tai suprasti? 

— Alė kūdikystėje buvo įvaikinta, o prieš kelias savaites miręs 
jos įtėvis paliko informacijos, kuri padėtų surasti jos biologi- 
nę šeimą. Jeigu ji norėtų, - pridūrė Tomas. - Jai paliko Jenso ir 
Anos Halvorsenų biografiją, parašytą tavo prosenelio, - tai vie- 
nas iš raktų. Tad, pamaniau, gal galėtum jai padėti. 

Pastebėjau, kaip Feliksas vėl permetė mane akimis. Prieš at- 
sakydamas jis atsikrenkštė, pasiėmė iš maišiuko tabako ir popie- 
riaus, susisuko cigaretę. 

- Pasakyk konkrečiau, kaip galėčiau padėti. 

— Na, mudu su Ale sužinojom, kad esam to paties amžiaus. 
Ir... - Stebėjau, kaip Tomas širdyje kovoja su savimi, paskui jis 
tęsė: - Pagalvojau, ar buvo dar kokia tavo pažįstama moteris... 
gal draugė... kuriai, na, maždaug tuo pačiu metu gimė mergaitė, 
kai mama pagimdė mane, 

Dabar Feliksas kosėdamas nusikvatojo ir prisidegė suktinę. 

- Feliksai, čia visai ne juokai, malonėk. 

Siektelėjusi suspaudžiau Tomui ranką, mėgindama jį nura- 
minti. 

- Dovanok, suprantu, kad ne juokai, - susitvardė Feliksas. 
O Alė - tai Alison trumpinys? 

- Iš tiesų aš Alkionė. 

— Viena iš Septynių Seserų, Plejadžių, - tarė Feliksas. 

- Teisybė, buvau pavadinta jos vardu. 

- Tikrai? - Feliksas staiga vėl prabilo prancūziškai, ir nesu- 
pratau, ar jis tyčia griebėsi tokios gudrybės, kad suerzintų Tomą, 
ar šiaip dėl ko. - Na, Alkione, deja, nežinau apie dar kokį nors 
savo vaiką. Bet jei norėtumėt, kad sukviesčiau visas savo buvu- 
sias draugužes ir paklausčiau, gal kartais jos slapčia nuo manęs 
prieš trisdešimt metų pagimdė mergaitę, mielai sutikčiau. 

- Ką jis sako? - sušnibždėjo man Tomas. 

— Nieko svarbaus. Tiktai, Feliksai, — toliau skubiai variau 
prancūziškai, - nepykit ant Tomo, kad užduoda sunkius klau- 
simus. Taip ir maniau, kad čia bus kaip vėją lauke pagauti. Jūsų 
sūnus labai geras žmogus, jis tik stengiasi man padėti, Žinau, 
kad jūsų santykiai buvo blogi, bet turėtumėt juo didžiuotis. Tad 
nebegaišinsim jūsų laiko. - Atsistojau pajutusi, kad jau gana kęs- 
ti tokį jo elgesį, kai mano esąs už mus pranašesnis. - Eime, To- 
mai, - tariau vėl perėjusi į anglų kalbą. 

Atsistojo ir Tomas, pamačiau skausmą jo akyse. 

- Dieve mano, Feliksai, - ir kas tu per žmogus? - tarė jis. 

— Ka gi aš tokio padariau? - paprieštaravo Feliksas truktelėjęs 
pečiais. 

- Žinojau, kad tik sūgaišim laiką, - piktai burbtelėjo Tomas, 
ir mes, skubiai išėję pro duris, pasukome prie laiptų. 

Pajutau ant peties ranką. Feliksas. 

- Atleiskit man, Ale, buvau užkluptas netikėtai. Kur esat ap- 
sistojusi? 

- „Havnekontoret“ viešbutyje, - atsakiau trumpai ir atžariai. 

— Gerai. Tada iki. 

Nieko jam neatsakiau ir nuskubėjau vydamasi Tomą. 

- Atleisk, Ale, tai buvo kvaila užmačia, - tarė jis, atrakino 
mašiną ir įsėdo. 

- Visai nekvaila, - nuraminau jį. - Ačiū už pastangas. Gal da- 
bar grįžkim į tavo namus, išvirsiu kavos, kad atgautum ramybę? 

— Gerai, - atsakė jis darydamas posūkį, ir mes nurūkom tokiu 
greičiu, kad nedidelis „Renault“ variklis užriaumojo kaip įsiutęs 
liūtas Tomui stipriai paspaudus pedalą. 


Kai sugrįžome į Froskehusetą, Tomas kažkur dingo, akivaiz- 
džiai norėdamas pabūti vienas. Supratau, kaip stipriai jį skaudi- 
na praeitis. Feliksas jį atstumdamas paliko bjaurią pūliuojančią 
žaizdą, o dabar, kai susipažinau su Feliksu, abejojau, ar ta žaiz- 
da kada nors užgis. Sėdėjau ant sofos ir neturėdama ką veikti 
ėmiau žiūrinėti senas ranka rašytas natas - Jenso Halvorseno 
piano concerto, netvarkingą krūvelę, gulinčią ant stalo. Tingiai 
tyrinėdama pirmą puslapį pastebėjau raides, smulkiai užrašytas 
dešiniame kampe apačioje. Pasistengiau sugrįžti mintimis į pa- 
mokas mokykloje ir paėmusi rašiklį pakeičiau raides į skaičius 
savo dienoraščio paskutiniame puslapyje. 

— Na, taip, žinoma! - garsiai šūktelėjau iš džiaugsmo. Tomui 
tai gali pataisyti nuotaiką, pagalvojau. - Viskas gerai? - paklau- 
siau, kai pagaliau pasirodė Tomas. 

— Aha. 

Jis atsisėdo šalia. 

- Labai apgailestauju, kad tau nesmagu, Tomai. 

- Oaš apgailestauju tave su juo supažindinęs. Kodėl tikėjausi, 
kad bus kitoks? Niekas nesikeičia, Ale, tai šventa taisyklė. 

— Gal tu ir neklysti, Tomai, bet paklausyk, - pertraukiau jį. - 
Atleisk, pakeisiu temą, bet manau, kad ką tik atskleidžiau labai 
jaudinantį dalyką. 

— Kas gi tai? 

— Na, turbūt manei, kad šis concerto parašytas tavo propro- 
senelio Jenso? 

- Taip. Kodėl neturėčiau taip manyti? 

— Na, o jeigu parašė ne jis? 

- Ale, jo vardas užrašytas pirmame originalo puslapyje, - su- 
trikęs tarė Tomas, rodydamas į natas. - Tas originalas priešais 
tavę. Čia parašyta, kad tai jo kūrinys. 

- O kas, jei tą surastą piano concerto parašė ne tavo propro- 
senelis Jensas Halvorsenas, o iš tiesų senelis, Jensas Halvorsenas 
jaunesnysis, paprastai vadintas Pipu? Kas, jei tai yra jo „Hero- 
jinis koncertas“, dedikuotas Karinai, bet nė karto neatliktas? Ir 
galbūt dėl tų dalykų, apie kuriuos vakar pasakojai, Horstas ir 
nukišo natas į palėpę, negalėdamas klausytis to kūrinio, kai taip 
nutiko jo sūnui ir marčiai? 

Mano žodžiai sklandė ore ir laukiau, kad Tomas juos suvoktų. 

- Tęsk, Ale, aš klausau. | 

- Sakei, kad concerto skamba norvegiškai, - taip, šios įtakos 
esama. Aš nesu muzikos istorikė, tad mano mintimis nesiremk, 
tačiau tai, ką man vakar skambinai, tiesiog nesiderina su dvide- 

šimto amžiaus pradžia. Aš girdėjau ten Rachmaninovo motyvų, 
o dar svarbiau - ten yra ir Stravinskio. O jis savo reikšmingiau- 
sius kūrinius parašė jau trečiajame ir ketvirtajame dešimtmety- 
je, gerokai vėliau, nei mirė Jensas Halvorsenas vyresnysis. 

Vėl stojo tyla, aš stebėjau Tomą, apgalvojantį tai, ką sakau. 

- Taip ir yra, Ale. Aš padariau prielaidą, kad tai turbūt pir- 
masis Jenso kūrinys. Senos popierinės natos man yra tik senos 
natos, nesvarbu, kiek joms - aštuoniasdešimt, devyniasdešimt 
ar šimtas - metų. Palėpėje radau daug natų, akivaizdžiai pa- 
rašytų Jenso Halvorseno vyresniojo, tad pamaniau, kad ir tas 
concerto yra jo. Juk ten neparašyta „Herojinis“, tiesa? Žinai, 
kuo daugiau galvoju, tuo labiau man atrodo, kad tu neklysti, 
sutiko Tomas. 

- Sakei, kad visa oficialiai pripažinta orkestro partitūra buvo 
beveik tikrai sunaikinta bombarduojant teatrą. Čia, - parodžiau 
į natas, - tikriausiai yra Pipo fortepijonui parašyta muzika, dar 
jam nesugalvojus kūrinio pavadinimo. 

— Mano proprosenelio kūriniai iki šio buvo gerokai roman- 
tiškesni ir ne visai originalūs. Šiame yra ugnies, aistros... Jis ski- 
riasi nuo viso to, ką esu jo girdėjęs. Dieve mano, Ale, - šyptelėjo 
Tomas. - Mes pradėjom nuo tavo paslapties, o dabar, regis, jau 
imam atskleisti manąją. 

- Tiesą sakant, yra nepaneigiamas įrodymas, - ištariau ir net 
pati išgirdau savo balse pasitenkinimo gaidelę. 

- Tikrai? 

- Taip. Žiūrėk, - parodžiau smulkias rašalu parašytas raides 
puslapio dešiniame apatiniame kampe. - MCMXXXIX, - per- 
skaičiau balsu. 

- Tai kas? 

- Ar mokykloje nesimokei lotynų kalbos? - paklausiau. 

— Ne. 

— Na, o aš mokiausi, ir tos raidės reiškia skaičius. 

- Taip, tiek ir aš žinau. Bet koks čia skaičius? 

— 1939, 

Tomas patylėjo, kol suprato, ką tai reiškia. 

— Taip, tai tikrai mano senelio kūrinys. 

— Sprendžiant pagal datą taip turi būti, 

— Aš... nė nežinau, ką sakyti. 

— Taip, ir aš nežinau. Ypač dėl to, ką man vakar papasakojai. 

Abu kurį laiką sėdėjome tylėdami. 

— Dieve mano, Ale, juk tai tiesiog neįtikimas radinys, - To- 
mas pagaliau atgavo kalbos dovaną. - Turiu omenyje - ne vien 
dėl to, kiek čia susiję jausmai, bet ir dėl fakto, kad šio kūrinio 
premjera turėjo įvykti Bergeno filharmonijoje beveik prieš sep- 
tyniasdešimt metų. O dėl viso to, ką papasakojau, jis taip ir ne- 
buvo atliktas. 

— O Pipas paskyrė jį Karinai... savo „herojei“.. - prikandau 
lūpą, į akis priplūdo ašarų. Viso to atgarsių yra ir mano gyveni- 
me, tai aiškiai suvokiau. 

Pagalvojau, kad jie buvo jauni, tik pradėję gyventi, ir tada įsi- 
kišo žiaurus likimas. Mąsčiau, kokia aš laiminga, kad gyvenu ge- 
resniais laikais, tebesu gyva ir, jei pasiseks, turėsiu išimtinę teisę 
rūpintis vaiku, augančiu mano įsčiose. 

- Taip, - Tomas iš veido išraiškos suprato mano mintis, ir sa- 
vaime atsidūriau jo glėbyje. - Kad ir kas išaiškėtų apie mudviejų 
giminystės ryšį, Ale, prisiekiu, aš visada pasiruošęs tau padėti. 
Tikrai. 

- Ačiū, Tomai. 

— Na, dabar parvešiu tave į viešbutį, paskui užsuksiu į Grygo 
salę, susirasiu orkestro vadovą Deividą Stiuartą. Turiu jam pa- 
pasakoti „Herojinio koncerto“ istoriją. O jis turės padėti man 
surasti žmogų, galėsiantį parašyti orkestruotę, kad spėtume pa- 

sirengti iki Grygo mirties šimtųjų metinių minėjimo. Tas kūri- 
nys turi būti sugrotas tą vakarą. Štai ir viskas. 
— Taip, - pritariau. — Turi būti sugrotas. 


Tomas mane išleido prie viešbučio, ir įėjusi registratūroje gavau 
manęs laukiančią žinią. Perskaičiau lifte, nustebusi, kad ji nuo 
Felikso. 

Paskambinkit man, buvo parašyta. Jis paliko ir mobiliojo te- 
lefono numerį. 

Aišku, kai jis taip bjauriai tą dieną mus sutiko, nusprendžiau 
neskambinti. Išsimaudžiusi po dušu atsiguliau, apmąsčiau die- 
nos įvykius ir vėl mane sujaudino Tomo likimas. 

Juk Tomas nuo pat vaikystės žinojo turintis tėvą, kuris jo atsi- 
sakė. Prisiminiau tas naktis, kai būdama paauglė niršau ant Ma 
ar tėčio Atlanto už jų valdingumą ir ilgėjausi tikrųjų tėvų, mat 
jie, buvau įsitikinusi, būtų mane supratę daug geriau. 

Jau snausdama kaip niekad aiškiai suvokiau, kad mano vai- 
kystė buvo labai laiminga. 


43 


Rytą prieš ko nors imdamasi paskambinau gydytojai, norėjau 
sužinoti šlapimo tyrimo rezultatus. Kaip ir tikėjausi, atsakymas 
buvo teigiamas, ir gydytoja maloniai mane pasveikino. 

- Kai grįšite į Ženevą, panele D'Aplesjė, susitarkite dėl sveika- 
tos priežiūros paslaugų, - pridūrė ji. 

- Taip ir padarysiu. Labai jums dėkoju. 

Atsirėmusi sėdėjau lovoje gerdama silpną arbatą, nes kavos 
kvapo nebegalėjau pakęsti. Nors vis dar bjauriai pykino, dabar 
žinojau, kad tai natūralu, ir man nebekėlė nerimo. Įsidėjau į gal- 
vą, kad reikės internetu užsisakyti knygą nėščiosioms. Neturėjau 
žalio supratimo apie nėštumą ir gimdymą, - bet juk visoms mo- 
terims taip būna, kol jų tai neištinka? 

Dėl motinystės visada gerokai dvejojau, tvirtai nebuvau nei 
už, nei prieš. Tai buvo vienas iš tų dalykų, kurie ateityje galėjo 
man nutikti arba nenutikti. Su Teo apie tai kalbėjomės, žinoma, 
kikendami, prigalvojome keistų vardų savo įsivaizduojamoms 
atžaloms. Ir svarstėme, kaip išplėsti „Kažkur“ salos ožkų dar- 
žinę, kad sutilptų visa saulės nubučiuota mūsų šeimynėlė, besi- 
džiaugianti vaikyste kaip kokioje Džeraldo Darelo knygoje. Deja, 
ta idile mums buvo nelemta džiaugtis. Kada nors artimiausioje 
ateityje turėsiu nuspręsti, kur noriu auginti vaiką. Ir kur iš tiesų 
mano „namai“. 

Prie lovos suskambus telefonui pakėliau ragelį. Registratorė 
pasakė, kad man skambina ponas Halvorsenas. Pamaniusi, kad 
čia bus Tomas, paprašiau sujungti. 

- Bonjour, Ale. Ca va?" 

O siaube, tai Feliksas. 

- Ačiū, gerai, - šiurkštokai atsakiau. - O jums? 

- Kiek leidžia seni kaulai, gerai. Ar jūs užsiėmusi? 

— Kodėl klausiat? 

Kitame linijos gale kurį laiką buvo tylu, tada jis atsakė: 

— Norėčiau pasikalbėti. 

— Apie ką? 

— Nenoriu kalbėti apie tai telefonu, tad pasakykit, kada būsit 
laisva ir galėsim susitikti. 

Iš balso supratau, kad nors nežinia, ko jis nori, tai rimta. 

— Maždaug po valandos? Čia? 

- Puiku. 

— Gerai. Tada iki pasimatymo. 

Sėdėjau laukdama jo prie registratūros, jis įėjo rankoje laiky- 
damas nusitrynusį motociklininko šalmą. Atsistojusi pasisvei- 
kinti negalėjau suprasti, ar čia kaltas apšvietimas, ar jis per vieną 
naktį taip paseno. Šiandien tikrai atrodė pagal metus, senas. 

- Bonjour, madmuazele, - tarė jis išspausdamas šypseną. — 
Ačiū, kad skyrėt man laiko. Kur galėtume nueiti pasikalbėti? 

— Manau, yra svečių poilsio kambarys. Tiks? 

— Puiku. 

Per vestibiulį nusivedžiau jį į tuščią poilsio kambarį. Jis atsi- 
sėdo, kurį laiką įdėmiai žvelgė į mane, tada šyptelėjo. 

— Išgerti gal dar per anksti? 

- Nežinau, Feliksai. Tai jūsų reikalas. 


* Sveika, Ale. Kaip sekasi? (Pranc.) 

— Tada kavos. 

Nuėjau ieškoti padavėjos, kad atneštų jam kavos, o man van- 
dens, galvodama, koks šį rytą Feliksas atrodo nusmurgęs, tarsi 
visa jį palaikiusi energija išgaravo ir jis liko tartum suniurkytas 
ir tuščias. Kol padavėja atnešė gėrimus ir nuėjo, mes šnektelė- 
jome apie nereikšmingus dalykus, nes, kad ir ką jis norėjo pa- 
sakyti, tam reikėjo privatumo ir ramybės. Laukdama žvelgiau į 
Feliksą, gurkštelintį kavos, - pastebėjau, kad puoduką laikantys 
pirštai virpa. 

— Ale, visų pirma noriu pasikalbėti apie Tomą. Judu akivaiz- 
džiai artimi. 

- Taip, bet turėčiau paaiškinti, kad susipažinom tik prieš-ke- 
lias dienas. Tai tiesiog keista, nes mes jau tikrai vienas prie kito 
prisirišom. 

Akimirką Felikso akys susiaurėjo. 

- Taip ir turi būti. Dėl to, kaip vakar vienas su kitu bendravot, 
aš pamaniau, kad esat pažįstami daug metų. Šiaip ar taip - prie 
reikalo: jis turbūt papasakojo, kaip aš atsisakiau pripažinti esąs 
jo tėvas? 

- Taip, papasakojo. 

— Ar patikėsit, jei pasakysiu, kad, kol nebuvo atliktas DNR 
testas, šventai tikėjau - jis ne mano? 

- Jei taip sakot, reikia tikėti. | 

— Tikrai taip maniau, Ale. - Feliksas smarkiai palinksėjo gal- 
va. - Tomo motina Marta buvo mano mokinė. Taip, mes trum- 
pai buvom susiėję, bet Tomas turbūt taip ir nepasakė, kad tuo 
pat metu ji nuo seniau turėjo draugelį. Tiesą sakant, kai susipa- 
žinom, ji buvo susižadėjusi ir jau numatytos vestuvės. 

— Mat kaip. 

- Nenoriu girtis ar didžiuotis, - kalbėjo toliau Feliksas, - bet 
"Marta tik žvilgtelėjo į mane ir to užteko. Ji įsimylėjo iki ausų, 

buvo kaip apsėsta. O man, žinoma, tai nieko nereiškė. Tiesiai 
pasakysiu - mes pasimylėjom ir tuo viskas baigėsi. Nieko dau- 
giau iš jos ar kurios kitos ir nenorėjau. Jei atvirai, Ale, niekad 
nebuvau linkęs vesti ir tikrai esu netinkamas būti tėvu. Gal šiais 
laikais tai pavadintume fobija kam nors įsipareigoti, bet aš visa- 
da savo panelėms aiškiai pasakydavau, kaip yra. Augau laisvosios 
meilės amžiuje, septintajame palaidūnų svingerių dešimtmetyje, 
kai visi staiga atsikratė senųjų varžtų. Kad ir kaip būtų, gerai tai 
ar blogai, šio požiūrio taip ir neatsisakiau. Toks jau esu, - truk- 
telėjo jis pečiais. 

- Ką gi, - tariau, - tad kai Tomo mama pasakė jums, kad 
laukiasi, ką jai atsakėt? 

— Kad jeigu ji nori to vaiko, kuris, mano įsitikinimu, turėjo 
būti jos sužadėtinio, nes mudu permiegojom gal tik porą kartų, 
tada ji turi jam pasisakyti ir kuo greičiau už jo ištekėti. Ji man at- 
sakė nutraukusi sužadėtuves praėjusį vakarą, mat supratusi, kad 
savo vaikino nemyli. Akivaizdžiai mylėjo mane. - Feliksas pa- 
kėlė delną prie kaktos ir persibraukė veidą. - Gėda ir sakyti, bet 
aš nusijuokiau jai į akis, pasakiau, kad išprotėjo. Nebuvo jokių 
įrodymų, kad vaikas mano, be to, apsigyventi kartu ir vaizduoti 
laimingą šeimą buvo absurdas. Aš gyvenau vos sudurdamas galą 
su galų šaltoje trobelėje... Ką būčiau galėjęs pasiūlyti moteriai ir 
vaikui, net jei būčiau norėjęs? Tad pavariau ją šalin manydamas, 
kad jei supras neturinti su manimi ateities, jai neliks nieko kita, 
parbėgs pas savo sužadėtinį. Bet kur tau! Pagimdžiusi atlėkė pas 
mano senelius, Horstą ir Astridą - jam jau buvo devyniasdešimt 
treji, o jai septyniasdešimt aštuoneri — ir pasakė jiems, koks aš 
niekšas. Mano santykiai su jais ir taip jau buvo pašliję, o tada nu- 
trūko galutinai. Prieš senelio mirtį su juo beveik nepasikalbėjau, 
nors augdamas jį tiesiog dievinau. Horstas tikrai buvo nuostabus 
žmogus, Ale. Būdamas jaunesnis juo labai žavėjausi. - Feliksas 

liūdnai pažvelgė į mane. - Ar ir jūs, Ale, manot, kad esu niekšas? 
Kaip Tomas mano? 

- Aš atėjau ne tam, kad jus teisčiau. Noriu tik išklausyti, ką 
pasakysit, - apdairiai atsakiau. 

- Gerai. Taigi, kai pasakiau Martai dėl vaiko esąs niekuo dė- 
tas, ji vis tiek man parašė, kad nėštumo nenutraukė, gyvena pas 
draugę šiaurėje netoli nuo savo šeimos, kol nuspręs, ką daryti. 
Rašė ir rašė laiškus kartodama, kad mane myli. Aš neatsakinėjau 
tikėdamasis, kad mano tylėjimas paskatins ją atsitraukti. Ji buvo 
jauna, labai patraukli, tikrai maniau, kad lengvai susiras ką nors 
kitą, kuris duos, ko jai reikia. 

Feliksas nutilo, ir pastebėjau, kaip keistai į mane žiūri, tada 
vėl prabilo, 

— Paskui kelis mėnesius nieko apie ją negirdėjau, o vėliau 
kartą išvydau čia, Bergene, stumiančią vaiko vežimėlį. Būda- 
mas bailys, - nusivaipė Feliksas, - pasislėpiau nuo jos, bet pas- 
kui paklausiau draugo, gal žino, kur ji gyvena. Tas draugas man 
ir pasakė, kad Martą priėmė mano seneliai, nes ji neturėjo kur 
daugiau eiti. Draugė, pas kurią buvo apsistojusi, matyt, ją išvarė. 
Tomas gal pasakojo, kad jai užeidavo depresijos priepuoliai, bet 
aš maniau, kad tai buvo depresija po gimdymo. 

- Kaip jautėtės sužinojęs, kad ji gyvena pas jūsų senelius? - 
paklausiau. 

- Baisiai įsiutau! Jaučiau, kad juos apgaudinėja moteris, tvir- 
tinanti, kad turi nuo manęs vaiką, - bet ką galėjau padaryti? Jai 
pavyko juos galutinai įtikinti. Jie jau seniai buvo mane nurašę 
kaip nedorėlį, veltui švaistantį gyvenimą, o mano elgesys tai ati- 
tiko. Dieve mano, Ale, aš taip pykau. Pykau šitiek metų. Taip, 
suklydau, ir moteris nuo manęs pastojo, bet jie net nenorėjo iš- 
klausyti manęs, kitos pusės, nė karto. Marta juos įtikino, kad esu 
šiknius, ir viskas. Klausykit, aš ko nors išgersiu. Norit? 

— Ne, ačiū. 

Nusekiau jį akimis, kai pakilęs nuėjo ieškoti baro netoli re- 
gistratūros. Pamėginau prisiminti tėčio Atlanto žodžius apie kitą 
istorijos pusę. Viskas, ką ligi šiol sakė Feliksas, buvo įtikinama. 
Ir net jeigu jis nejaučiantis atsakomybės girtuoklis, nemaniau, 
kad yra melagis. Jis pernelyg tiesus ir atviras. O jei sako tiesą, 
tada aš visiškai jį suprantu. 

Feliksas grįžo nešinas dideliu stiklu viskio. 

- Skal!" - tarė nurijęs didelį gurkšnį. 

— Ar kada mėginot papasakoti apie tai Tomui? 

- Aišku, ne. - Jis garsiai nusijuokė. - Nuo pat lopšio jam aiš- 
kino, koks aš pašlemėkas. Be to, augo teisia laikydamas motiną, 
ir tai suprantama, - pridūrė Feliksas. - Nors metams einant aš 
ėmiau tikrai jo gailėtis, nesvarbu, mano jis ar ne mano. Iš paska- 
lų žinojau, kad Marta vis puola į depresiją. Bent tai, kad Tomas 
kelerius pirmuosius metus, kai formuojasi asmenybė, gyveno 
su mano seneliais, jam turėjo suteikti stabilumo. O Marta buvo 
kiek keistoka, turėjo vaikiškumo, tikėjo, kad viskas bus taip, kaip 
ji nori. | 

- Taigi taip viskas ir tęsėsi, kol sužinojot, kad Tomas paveldė- 
jo jūsų šeimos namą? 

- Taip. Horstas mirė, kai Tomui buvo aštuoneri, bet mano se- 
nelė, gerokai jaunesnė, mirė Tomui sulaukus aštuoniolikos. Kai 
advokatas pasakė, kad man testamentu paliko Horsto violončelę 
ir nedidelę sumą pinigų, o visa kita atiteko Tomui, tada pajutau, 
kad jau reikia ko nors griebtis. 

— Kaip pasijutot sužinojęs, kad jūs tikrai Tomo tėvas? 

- Tiesiog apstulbau, - prisipažino Feliksas, vėl gurkštelėjęs 
viskio. - Bet taip jau yra, kad gamta krečia mums pokštus, - su- 


* Į sveikatą! (Norv.) 

kikeno jis. - Žinau, kad kai užprotestavau testamentą, Tomas 
ėmė dar labiau manęs nekęsti. Bet iš to, ką pasakojau, esu tikras, 
suprantat, kodėl buvau taip tvirtai įsitikinęs, kad Tomas yra ge- 
gužiukas, tupintis mano paveldėtame lizde. 

- Arapsidžiaugėt sužinojęs, kad Tomas jūsų sūnus? - paklau- 
siau šiek tiek pasijutusi kaip psichoanalitikė, tyrinėjanti pacien- 
tą. Teo tai patiktų, pagalvojau. 

— Atvirai kalbant, neprisimenu, ką jaučiau, - prisipažino Fe- 
liksas. - Kai gavau teigiamą atsakymą, kelias savaites labai gė- 
riau. Marta, žinoma, džiūgavo, parašė man tulžingą laišką, o aš 
įmečiau jį į ugnį. - Feliksas giliai atsiduso. - Kaip viskas bjauru, 
žiauriai bjauru. 

Dar kiek pasėdėjome tylėdami, aš mąsčiau apie tai, ką jis pa- 
sakojo. Persmelkė liūdesys dėl žlugusių gyvenimų. 

— Tomas sakė, kad buvot labai talentingas pianistas ir kompo- 
zitorius, - išdrįsau pasakyti. 

- Buvau? Tai pasakysiu jums, kad ir tebesu! - Feliksas pirmą 
kartą nuoširdžiai nusišypsojo. 

— Tada labai apmaudu, kad nepanaudojat savo talento. 

- O iš kur žinot, madmuazele, kad nepanaudoju? Tas instru- 
mentas, stovintis mano trobelėje, man ir mylimoji, ir kankinto- 
jas, ir vaistas, kad neprarasčiau sveiko proto. Gal per daug gėriau 
ir buvau nepatikimas, kad mane samdytų, bet tai nereiškia, kad 
lioviausi skambinęs pats sau. Ką, manot, veikiu kiaurą dieną toje 
suknistoje trobelėje? Skambinu ir skambinu, sau. Gal kada leisiu 
jums pasiklausyti, - šyptelėjo jis. 

— Ir Tomuiė 

- Kažin ar jis norės, ir turbūt negaliu jo kaltinti. Jis yra aplin- 
kybių auka. Įstrigęs tarp piktos prislėgtos motinos ir tėvo, kuris 
taip ir neprisiėmė už jį atsakomybės. Jis visiškai turi teisę mane 
niekinti. 

- Feliksai, tikrai turėtumėt papasakoti jam, ką dabar pasako- 
jot man. 

- Ale, užtikrinu, tereikėtų man nors žodeliu supeikti jo bran- 
giąją mamytę, ir jis nieko nelaukęs trenktų durimis. Be to, būtų 
žiaurų sugriauti tai, kuo Tomas visą gyvenimą tikėjo, - kad ji ne- 
kaltoji pusė, - ir nuversti ją nuo pjedestalo, ypač dabar, kai jau mi- 
rusi. Argi tai svarbu? - atsiduso jis. - Kas padaryta, nebepakeisi. 

Feliksas nuo tada man ėmė labiau patikti, nes tai, ką jis ką 
tik pasakė, rodė, kad jie jam rūpėjo. Net jei akivaizdžiai nė kiek 
nesistengė, kad taptų brangus sūnui. 

— Tad leiskit paklausti - kodėl man visa tai pasakojat? Ar no- 
rit, kad aš pasakyčiau Tomui? 

Feliksas kelias sekundes įdėmiai žvelgė į mane, paskui paėmė 
savo viskio stiklą ir išgėrė iki dugno. 

— Ne. 

— Tada gal norėjot man pasakyti, kad Tomas neklydo? Kad 
esu kitas jūsų nesantuokinis vaikas? Buvot dar vieną širdį už- 
kariavęs? — pajuokavau, nors Felikso žvilgsnis bylojo, kad turi 
pasakyti šį tą daugiau. 

— Nėra taip paprasta, Ale. Šūdas! Atsiprašau. - Jis vėl pakilo 
ir, beveik bėgte nuėjęs iki baro, grįžo su dar viena didele porcija 
viskio. - Atleiskit, ką čia kalbėti, esu alkoholikas. Ir, žinokit, kai 
būnu girtas, skambinu kur kas geriau. 

- Feliksai, ką norit man pasakyti? - raginau jį sunerimusi, 
kad nuo viskio gali susidrumsti jo minčių eiga. 

- Štai kas yra... Pamačiau tai vakar, kai judu su Tomu sėdėjot 
šalia ant sofos, panašūs kaip du vandens lašai. Ir tada susivokiau. 
Visą naktį nemiegojau, galvojau, ar bus gerai, ar negerai, jei jums 
pasakysiu. Nesvarbu, kokia visų nuomonė, aš laikausi kai kurių 
moralės ir jausmų principų. Ir ko tikrai nenoriu, tai padaryti dar 
daugiau žalos, nei jau esu padaręs. 

— Feliksai, būkit geras, imkit ir pasakykit man, - pakartojau. 

- Gerai gerai, bet, kaip jau sakiau, ir man tai mįslė. Štai... 

Stebėjau, kaip jis, kažką apčiuopęs kišenėje, ištraukia voką. 
Padėjo jį ant stalo priešais mane. 

- Ale, kai Marta man parašė, kad jau pagimdė, ji įdėjo nuo- 
trauką. 

- Taip, sakėt. Tomo nuotrauką. 

— Taip, Tomo. Bet ant rankų ji laiko dar vieną kūdikį. Mer- 
gaitę. Martai gimė dvynukai. Ar norit pamatyti laišką ir nuot- 
rauką? 

- O, Dieve mano, - pralemenau ir griebiausi sofos ranktūrio, 
nes staiga viskas ėmė suktis aplinkui. Nuleidau galvą ant kelių 
ir pajutau, kaip Feliksas, priėjęs ir atsisėdęs šalia, tekšnoja man 
per nugarą. 

- Štai, Ale, išgerk viskio. Visada padeda nuo sukrėtimo. 

- Ne, - nustūmiau stiklą, nes nuo to kvapo mane pykino. - 
Negaliu, aš laukiuosi. 

- Jėzau! - išgirdau šūktelint Feliksą. - Ir ką aš padariau? 

Jis padavė man vandens, nugėriau kelis gurkšnius ir pajutau, 
kad silpnumas praeina. 

— Atsiprašau dėl to, dabar man jau tikrai viskas gerai. - Pa- 
žvelgiau į voką, gulintį ant stalo, ir jį paėmiau. Atvėriau ne ma- 
žiau nei Felikso drebančiais pirštais, ir išslydo lapelis laiškinio 
popieriaus ir sena nespalvota gražios moters nuotrauka, kurioje 
atpažinau Tomo motiną, nes buvau mačiusi įrėmintų jos nuo- 
traukų Froskehusete. Ji laikė ant rankų du suvystytus kūdikius. 

— Ar galiu perskaityti laišką? 

— Jis parašytas norvegiškai. Turėsiu išversti. 

— Taip, būkit geras, išverskit. 

— Gerai. Visų pirma užrašytas adresas, Šventojo Olafo ligo- 
- ninė Trondheime, Data - 1977 metų birželio antra. Na, kas bus, 

tas bus, skaitau. „Mano brangusis Feliksai, pamaniau, turėčiau 
tau pranešti, kad pagimdžiau dvynukus. Berniuką ir mergytę. 
Pirma gimė mergytė, visai prieš pat gegužės trisdešimt pirmo- 
sios vidurnaktį, o mūsų sūnus gimė po kelių valandų birželio 
pirmosios naktį. Aš labai pavargusi, nes gimdymas truko ilgai ir 
gali tekti pabūti čia dar kokią savaitę, bet aš jau atsigaunu. Įdedų 
tavo vaikų nuotrauką, o jei nori pamatyti juos, kol čia yra, ar 
mane, tada ateik mūsų aplankyti. Myliu tave. Marta.“ Na, štai 
kas parašyta laiške, 

Felikso balsas buvo kimus, man atrodė, kad jis susigraudino. 

- Gegužės trisdešimt pirma... tai mano gimtadienis. 

— Tikrai? 

- Tikrai. 

Tiesiai pažvelgiau į Feliksą, tada vėl į kūdikius nuotraukoje. 
Suvystyti į tokias pat antklodėles jie buvo visiškai vienodi, ir ne- 
turėjau supratimo, kuris iš jų galėčiau būti aš. 

- Darau prielaidą, kad Marta, neturėdama nei namų, nei 
vyro, nusprendė tuoj pat atiduoti vieną iš jūsų įvaikinti, - tarė 
Feliksas. 

- Bet, aišku, kai pamatėt ją Bergene, grįžusią po gimdymo, 
turėjot paklausti savęs, kur kitas vaikelis, - sunkiai gurktelėjau 
seiles, - kur aš? 

- Ale, - tarė Feliksas, atsargiai suimdamas mano plaštaką, — 
labai gaila, bet pamaniau, kad kitas iš dvynių mirė. Marta dau- 
giau niekada neužsiminė, kad tu gyva, kiek žinau, nesakė to nei 
mano seneliams, nei Tomui. Maniau, jai tiesiog skaudu, tad tą 
prisiminimą ištrynė iš atminties. Be to, nuo tada mudu beveik 
nesikalbėjom, o kai kalbėjomės, tai tik pykomės ir svaidėmės 
kandžiais žodžiais. 

- Šis laiškas... - sumišusi suraukiau antakius, - iš jo atrodo, 
tartum Marta tikėjosi, kad būsite drauge? 

- Gal ji manė, kad pamatęs tą savo vaikų nuotrauką pasiduo- 
siu jausmams. Kad jeigu jau jie atėjo į šį pasaulį, neturėsiu kur 
dėtis, privalėsiu rimtai ir atsakingai jais rūpintis. 

— Arjai atrašėt? 

— Ne, Ale, dovanok man, neatrašiau, 

Atrodė, galva man tuoj sprogs nuo ką tik gautos žinios, o šir- 
dis buvo kupina prieštaringų jausmų. Kol nežinojau, kad Felik- 
sas tikriausiai mano biologinis tėvas, dar sugebėjau logiškai su- 
prasti, ką jis pasakojo apie praeitį. Bet dabar jau visai nežinojau, 
ką jam jaučiu. 

— Čia negaliu būti aš. Nėra jokių svarių įrodymų, - beviltiškai 
bambėjau. 

- Taip, bet kai mačiau jus abu šalia vienas kito, o dabar ži- 
nau tavo gimimo datą ir faktą, kad įtėvis pasiuntė tave ieškoti 
Halvorsenų, labai nustebčiau, jei nebūtum, - švelniai kalbėjo Fe- 
liksas. — Šiais laikais labai lengva tai sužinoti, kaip jau patyriau. 
DNR testas tai bematant patvirtins. Jei tik norėsi to, Ale, man 
bus malonu padėti. 

Atlošiau galvą ant sofos atkaltės ir užsimerkusi giliai įkvėpiau 
žinodama, kad nėra reikalo tai dar kaip nors patvirtinti. Viskas 
sutampa, kaip ką tik sakė Feliksas. Be visų priežasčių, kurias jis 
suminėjo, dar yra faktas, kad vos išvydusi Tomą pajutau, tartum 
būčiau pažinojusi jį visą gyvenimą, kad jis man kažkuo labai ar- 
timas. Mes tikrai panašūs kaip du vandens lašai. Tiek kartų per 
kelias pastarąsias dienas kartu ištarėme tuos pačius žodžius ir 
dėl to juokėmės. Supratusi, kad suradau savo brolį dvynį, svai- 
gau iš laimės, bet tuo pat metu reikėjo nepamiršti to, kad mano 
motina turėjo pasirinkti, kurį kūdikį atiduoti, Ir kad ji pasirinko 
atsisakyti manęs. 

- Žinau, apie ką galvoji, Ale, man labai gaila, - mano mintis 
pertraukė Feliksas. - Jei tau nors kiek padėtų - Marta, pranešusi, 

kad laukiasi, sakė esanti įsitikinusi, jog gims berniukas, o ji tik 
to ir norinti. Manau, svarbiausia jai apsisprendžiant buvo lytis. 
Nieko daugiau. 

- Ačiū, bet dabar dėl to nesijaučiu geriau. 

- Taip, žinoma. Ką galėčiau dar pasakyti? - atsiduso jis. 

- Nieko. Bent kol kas. Bet ačiū, kad man tai pasakėt. Ar nie- 
ko, jei norėsiu truputį pasilaikyti laišką ir nuotrauką? Pažadu, 
grąžinsiu. 

- Žinoma. 

- Atleiskit, bet aš noriu eiti pasivaikščioti. Viena, - pabrėžti- 
nai pridūriau atsistojusi. - Man reikia gryno oro. 

— Suprantu. Dar kartą atsiprašau, kad apie tai pasakiau. Tik- 
rai būčiau nesakęs, jei būčiau žinojęs, kad laukiesi. Tai gali pa- 
kenkti. 

- Tiesą sakant, Feliksai, man dėl to tik geriau. Ačiū, kad bu- 
vot man atviras. 

Iš poilsio kambario pro viešbučio priekines duris išėjau į ge- 
liantį druskingą orą ir pasukau jūros link. Sparčiai nužingsnia- 
vau prieplauka. Ten buvo prišvartuota laivų, pakraunamų ir iš- 
kraunamų, ir pagaliau priėjusi knechtus atsisėdau ant kieto, šal- 
to paviršiaus. Diena buvo vėjuota, ir plaukai draikėsi apie veidą, 
tad surišau juos juostele, kurią visada nešioju ant riešo. 

Taigi dabar jau žinau. Moteris, vardų Marta, pradėjo mane 
Bergene su vyru, vardu Feliksas, pagimdė ir tuoj pat atidavė įvai- 
kinti. Racionalus protas sakė, kad tiesiog neišvengiamai toks ir 
turėjo būti mano tikrųjų tėvų ieškojimų rezultatas, bet vis dėlto 
tai, kad iš mudviejų motina pasirinko atsisakyti manęs, kiaurai 
degino. 

Ar norėčiau būti vaiku, kurį ji pasiliko, susikeisti vietomis su 
Tomu? 

Tiesiog nežinojau... 

Bet tikrai žinojau - nuo tos dienos, kai gimiau, šalia mano 
visatos egzistavo paralelinė visata, lengvai galėjusi tapti mano 
likimu. O dabar abi visatos susidūrė, ir aš tuo pat metu vingiuoju 
tai į kairę, tai į dešinę per jas abi. 

- Marta, Mano mama, - balsu ištariau tuos žodžius ir pa- 
klausiau savęs: kai jos toks vardas, ar ir ją būčiau vadinusi Ma? 
Nusišypsojau pajutusi, kaip tai ironiška, ir pažvelgiau į pore- 
lę žuvėdrų, sklendžiančių ore. Tada susimąsčiau apie manyje 
augančią gyvybę, kurios atsiradimo nesitikėjau... Žinojau tai 
tik dvidešimt keturias valandas ir niekada ligi tol nuodugniai 
nesvarsčiau apie motinystę, bet turėjau tokį pat stiprų iš šir- 
dies gelmių besiveržiantį globojimo instinktą kaip ir meilės 
jausmą. 

- Kaip galėjai mane atiduoti? — sušukau vandenims. - Kaip 
galėjai? — vėl paklausiau kūkčiodama. Leidau ašaroms srūti 
skruostais, o šaltas vėjas jas džiovino. 

Niekada nesužinosiu, kodėl ji taip pasielgė. Niekada neiš- 
klausysiu jos - kitos pusės. Niekada nesužinosiu, kaip ji kentė- 
jo mane atiduodama ir galutinai atsisveikindama. Galbūt Tomą 
tada glaudė dar stipriau, nes jį tebeturėjo ir galėjo mylėti, puo- 
selėti. 

Pašėlusiai plūstant sąmonės srautui atsistojau ir vėl ėmiau 
sparčiai žingsniuoti, o mano mintys daužėsi viena į kitą kaip 
bangos uoste, buvo sumišusios dėl to, kad negalėjo plaukti lais- 
vai, - jos atspindėjo mano širdgėlą. 

Širdį gėlė. Tikrai skaudžiai gėlė. 

Ko ieškodama aš leidausi į šią kelionę? - paklausiau savęs. - 
Skausmo? 

Ale, tu jau suki į nuolaidžiavimą sau, tvirtai tariau. O kaipgi 
Tomas? Juk tu suradai savo brolį dvynį. 

Taip. O kaipgi Tomas? 

Pradėjusi rimti ir galvoti apie teigiamus dalykus, supratau, 
kad - lygiai taip pat kaip Maja, išvykusi ieškoti savo praeities, — 
aš suradau ir meilę, nors ir visai ne tokią kaip ji. Dar tik vakar 
vakare atsiguliau užjausdama Tomą dėl sunkios vaikystės. Taip 
pat prisipažinau sau, kad ligi šiol nerimavau dėl to, kokia artima 
jam jaučiuosi. Ir nesugebėdama suprasti, kas jis man yra, susilai- 
kiau ir nepripažinau, kad jaučiu jam meilę. Bet jaučiau. O dabar, 
kai žinau, kad jis mano brolis dvynys, visi šie jausmai tampa na- 
tūralūs ir priimtini. 

Prieš atvykdama į Norvegiją buvau netekusi dviejų žmonių, 
svarbiausių mano gyvenime. Grįždama ilgą kelią palei prieplau- 
ką į viešbutį supratau, kad Tomo suradimas su kaupu atlygina 
skausmą dėl to, ką sužinojau. 

Grįžau į viešbutį visai išsekusi, nuėjau į savo kambarį ir, pa- 
prašiusi registratorės užblokuoti mano telefoną, užmigau giliu 
besapniu miegu. 

Kai nubudau, buvo tamsu. Pažvelgusi į laikrodį pamačiau, 
kad jau po aštuntos vakaro, vadinasi, numigau kelias valandas. 
Nusimetusi pūkinę antklodę, nuėjau nusiprausti veido šaltu 
vandeniu ir tada prisiminiau, ką sakė Feliksas. Bet dar nesiė- 
musi į tai gilintis pasijutau peralkusi, todėl užsimoviau džinsus, 
apsirengiau striukelę su gobtuvu ir nulipau žemyn į restoraną ko 
nors užvalgyti. 

Eidama per vestibiulį labai nustebau pamačiusi ant vienos 
iš sofų sėdintį Tomą. Vos mane pastebėjęs jis pašoko, jo veidas 
buvo susirūpinęs. 

- Ale, ar tu sveika? Mėginau paskambinti tau į kambarį, bet 
telefonas buvo užblokuotas. 

- Taip... Kodėl tu čia? Juk šiandien nesitarėm susitikti, ar ne? 

— Ne, bet maždaug pietų metu atidariau duris, o ten - puolęs 
į isteriją Feliksas. Dieve mano, Ale, jis tikrai verkė, tad įsileidau 

jį, daviau viskio ir paklausiau, kas, po galais, tokio blogo nutiko. 
Jis man pasakė papasakojęs tau šį tą, ko nereikėjo pasakoti, bet 
tada nežinojęs apie tavo nėštumą. Jis tiesiog paklaikęs dėl tavo 
psichikos būsenos. Sakė, išėjai pasivaikščioti palei uostą. 

- Na, kaip matai, į vandenį nešokau. Tomai, ar nebūtų geriau, 
jei mes apie tai pasikalbėtume restorane? Aš alkana kaip vilkas. 

- Žinoma. Šiaip ar taip, tai geras ženklas, - tarė Tomas su tik- 
ru palengvėjimu, kai susiradome stalelį ir atsisėdome. Tada jis 
man papasakojo visą tą apgailėtiną istoriją. 

Žvelgiau į jį per nusitverto valgiaraščio viršų. 

- Ir? 

- Kaip ir tave, mane tai tiesiog sukrėtė, bet Feliksas buvo toks 
nusiminęs, kad net ėmiau jį guosti. Pirmą kartą gyvenime man 
jo pagailo. 

Pašaukiau padavėją, paprašiau kuo greičiau atnešti duonos ir 
užsisakiau kepsnį su skrudintomis bulvytėmis. 

- Ko nors valgysi? - paklausiau Tomo. 

— Kodėl gi ne? To paties kaip ir tu. Ir alaus, prašom, - šūkte- 
lėjo padavėjai iš paskos. 

- Tad kai sakai, kad tavo tėvas papasakojo „visą“ istoriją, ar 
sužinojai tiesą apie savo mamą, kai Feliksas su ja susipažino? 

- Taip, nors tikiu juo ar netikiu, tai jau kitas dalykas. 

- Kaip visiška pašalietė, kokia buvau dar prieš kelias dienas, 
aš juo tikiu. Tai nereiškia, kad jį pateisinu dėl to, ką padarė... ar 
reikėtų sakyti - ko nepadarė, - skubiai pridūriau nenorėdama, 
kad Tomas pamanytų mane stojus Felikso pusėn ir jį ginant. — 
Bet galbūt tai tikrai kažkiek paaiškina jo elgesį. Jis jautėsi visų 
negarbingai apgautas ir atstumtas. 

— Apgailestauju, bet dar nesu pasiekęs tokio etapo, kai galė- 
čiau juo pasitikėti ar būčiau linkęs atleisti. Tačiau gana apie tai, 
ką aš jaučiu ar ko nejaučiu. Kaipgi tu? Jūk tave tai sukrėtė. Man 

labai labai gaila, Ale. Turėčiau atsiprašyti už tai, kad esu tas vai- 
kas, kurį mama pasiliko. 

- Nekvailiok, Tomai. Mes niekada nesužinosim tikrųjų 
priežasčių, kodėl ji taip pasielgė, ir net jei man gerokai baisu 
galvoti apie tai dabar, kas padaryta, to nebepakeisi. Dėl šventos 
ramybės norėčiau pamatyti, ar ligoninėje, kur Marta mus pa- 
gimdė, tai yra įregistruota, ir galbūt yra kokių žinių apie mano 
įvaikinimą. Ir jeigu neprieštarauji, mudviem reikia pasidaryti 
DNR testą. 

- Savaime suprantama, Bet iš tikrųjų, Ale, aš nemanau, kad 
dėl to reikėtų labai abejoti, - tiesa? 

- Žinoma, - atsakiau, o kadangi padavėja jau atnešė duonos, 
atsilaužiau ir godžiai susikimšau į burną. 

— Na, bent apetitas tau, regis, pasitaisė, nepaisant tos trau- 
mos. Ale, gal dar ir nedera imti galvoti apie teigiamas viso to 
puses, kol nesi įveikusi neigiamų sukrėtimo padarinių, bet aš ką 
tik supratau, kad būsiu dėdė. Dėl to jaučiuosi labai laimingas. 

- Jau verčiau žiūrėti į viską optimisto akimis, Tomai, — pri- 
tariau. - Prieš atvykdama į Norvegiją aš jaučiausi tokia pasime- 
tusi, tokia vieniša. O dabar, regis, suradau sau visą naują šeimą. 
Nors mano tikrasis tėtukas yra girtuoklis ir pasileidėlis. 

Tomas per stalą ištiesė ranką, aš droviai ją paėmiau. 

— Sveika, dvyne. 

- Sveikas, dvyny. 

Dar ilgokai pasilaikėme už rankų, abu, tai jutau, kupini jaus- 
mų. Mes esame dvi vienio pusės. Tai labai paprasta. 

- Kaip keista... - abu ištarėme vienu metu ir sukrizenome. 

- Tu pirma sakyk, Ale. Juk tu vyresnė. 

- Dievulėli, kaip neįprasta. Aš visada šeimoje buvau antras 
smuikas po Majos. O dabar, žinok, kiek tik galėsiu, naudosiuosi 
savo nauja viršesne padėtimi, - paerzinau jį. 

— Nė kiek tuo neabejoju, - atsakė Tomas. - Na, mudu buvom 
pradėję sakyti, kad kažkas yra keista... 

- Taip, bet jau pamiršau, koks tai dalykas, nes dabar atsirado 
tiek daug keistų dalykų, - tariau tuo metu, kai mums atnešė va- 
karienę. 

- Visiškai pritariu. — Jis įsipylė alaus ir kilstelėjo prie mano 
stiklinės vandens. - Na, už mus, vėl susiėjusius po trisdešimties 
metų. Žinai ką? 

— Ką? 

— Aš jau nebesu vienturtis vaikas. 

— Teisybė, - atsakiau. - O žinai ką dar? 

- Ką? 

- Šešios seserys dabar turi brolį. 

Po vakarienės Tomas pasiūlė man nieko nelaukiant persikraus- 
tyti į Froskehusetą. 

- Nieko nėra liūdniau, kaip gyventi viešbutyje, be to, pagal 
įstatymus pusė šio namo ir turėtų priklausyti tau, - pridūrė už- 
nešęs mano kuprinę laipteliais prie durų vėliau tą vakarą. 

— Beje, - paklausiau jo, - ką reiškia tas Froskehuset“ 

- „Varlės namai . Horstas, matyt, papasakojo Feliksui, kad ant 
fortepijono laiko pasidėjęs kopiją tos varlės, kurią Grygas visur 
nešiojosi. Nežinau, kur ji dėjosi, bet gal tai turi šį tą bendra su 
namo pavadinimu. 

- Na, manau, dabar jau viskas aišku, - nusišypsojau Tomui 
padėjus mano kuprinę prieškambaryje. Iš jos šoninės kišenės iš- 
ėmiau savąją varlytę. - Žiūrėk, čia dar vienas raktas, man palik- 
tas tėčio Atlanto. Mačiau daugybę tokių Grygo muziejuje. 


Mudu su Tomu pasirūpinome, kad būtų atliktas genetinis tyri- 
mas, Feliksas taip pat būtinai norėjo, kad būtų paimti jo seilių 
ir plaukų folikulų mėginiai. Po savaitės, kaip ir tikėjomės, buvo 

patvirtinta, kad aš tikrai esu Tomo sesuo dvynė, o Feliksas - ne- 
seniai atsiradęs mano tėvas. 

- Tikriausiai todėl, kad esame skirtingos lyties, mes neiden- 
tiški, - pasakiau, kai tyrinėjome gautus laiške duomenis. - Mūsų 
DNR šiek tiek skiriasi. 

— Tikriausiai. Aš kur kas už tave gražesnis, vyresnioji sese. 

- Ačiū. 

— Nėr už ką. Tai gal paskambinkim savo tėvui paklydėliui ir 
pasakykim tą gerą žinią? 

- Kodėl ne? - sutikau. 

Feliksas tą vakarą pareigingai prisistatė su buteliu šampano, 
o sau viskio. Visi trys pakėlėme taures už mūsų bendrus genus. 
Mačiau, kad Tomas su tėvu dar labai santūrus, bet stengiasi dėl 
manęs. Taip pat pastebėjau, kaip Feliksas mėgina parodyti, kad 
gailisi ir nori viską atitaisyti. Pradžia gera, pagalvojau siurbčio- 
dama šampano šlakelį su savo tėvu ir broliu. 

Feliksas, pakilęs išeiti, nusvyravo prie durų. 

- Ar jums bus saugu važiuoti į kalną tuo tarškalu? - paklau- 
siau, kai jis dėjosi šalmą. 

„- Važinėju taip jau beveik keturiasdešimt metų, Ale, ir dar 
nė karto nenugriuvau, - suniurnėjo Feliksas. - Bet ačiū, kad pa- 
klausei. Jau seniai manęs niekas to nebeklausia. Labanakt ir ačiū. 
Nebūkim svetimi, gerai? - šūktelėjo klupinėdamas į tamsą. 

Uždariusi paskui jį duris, atsidusau žinodama, kad Tomui ne- 
galiu rodyti Feliksui jaučiamo gailesčio. 

Bet, kaip paprastai, dvynys perskaitė mano mintis. 

- Nieko čia tokio, - tarė jis, kai grįžau į kambarį ir priėjau 
prie krosnies pasišildyti rankų. | 

— Kas „nieko tokio“? 

— Kad tau gaila Felikso. Tiesą sakant, ir aš prieš savo norą 
jo gailiuosi. Negaliu atleisti už tai, ką padarė mano mamai, bet 


586 Lucinda Riley 


kai žinau, kad savo mamą jis pamatė gatvėje gulinčią negyvą, o 
paskui jo tėtis po kelių valandų atėmė sau gyvybę... - Tomas su- 
drebėjo. - Net jei jis ir nebeprisimena smulkmenų, blogiau juk 
negali būti, tiesa? Ir kas žino, kokie randai jam nuo to liko. 

— Taip, kas žino, - sutikau. 

- Bet gana jau apie Feliksą, Ale, - atsikvėpė Tomas, tada įdė- 
miai pažvelgė į mane. - Yra dar šis tas, apie ką norėčiau tau pa- 
pasakoti. | 

- Tikrai? Atrodai toks rimtas, ar tik nepasakysi man, kad tu- 
riu dar vieną brolį ar seserį? 

— Tai turėtų pasakyti Feliksas - ir kas žino? - pajuokavo jis. - 
Bet yra šis tas daug... - Tomas stengėsi rasti tinkamiausią žodį, - 
svarbiau. 

- Neįsivaizduoju, kas galėtų būti dar svarbiau, nei sužinoti, 
kad esu kilusi iš Halvorsenų. 

- Ale, visai netyčia ką tik pataikei kaip pirštu į akį. Dabar 
noriu tau šį tą parodyti. 

Pakilęs jis perėjo per kambarį prie nedidelio rašomojo sta- 
lo kampe, paėmė raktelį iš stovinčios ant jo vazelės ir atrakino 
stalčių. Išėmė iš jo aplanką, tada grįžo ir vėl atsisėdo ant sofos 
šalia manęs. Nieko nesakiau, tiesiog laukiau, kol jis susikaups, 
surikiuos mintis, kad ir apie ką galvotų. 

— Na, tai ar prisimeni, kaip niršai perskaičiusi Jenso Halvor- 
seno biografiją, kur jis rašo apie save ir Aną? Tu negalėjai patikė- 
ti, kad Ana priėmė Jensą be žodelio priekaišto, nors daug metų 
buvo palikęs ją Leipcige. 

— Aišku, prisimenu. Ir vis dar to nesuprantu. Pats Jensas kny- 
goje rašo manęs, kad ji jau nebetiki meile ir jį pavarys šalin. Be 
to, ji pavaizduota tokio smarkaus būdo, kad atrodo neįmanoma 
patikėti tuo, kaip paprastai sutiko jį priimti. 

- Būtent, - Tomas vėl įdėmiai žvelgė į mane. 

— Tai klok nieko nelaukęs, - paraginau. 

- Ojeigu jai buvo būtina? 

— Kas būtina? 

— Jį priimti. 

-— Turi omenyje, dėl žmonių akių? Nes tais laikais moteris ne- 
galėjo paprastai išsituokti, tai buvo skandalas? 

- Taip, bet ne visai tai. Tu tikrai nusimanai apie tos epochos 
moralę. 

— Tomai, - tariau, - jau po vienuolikos vakaro, ir aš tikrai 
neketinu dalyvauti žaidime „Taip ir ne“. Tiesiai pasakyk man, ką 
norėjai. 

- Gerai, Ale, bet prieš tai aš rimtai prašau prisiekti, kad laiky- 
si tai paslaptyje. Nesakysi nė savo tėvui Feliksui. Aš dar niekam 
nesu to sakęs. 

- Tomai, kalbi jau taip, tartum po Froskehusetu būtum radęs 
pakastą aukso lobį. Būk geras, tiesiog imk ir pasakyk. 

- Atleisk, bet tai labai jaudinantis dalykas. Tiek to. Kai ra- 
šydamas knygą tyrinėjau Jenso ir Anos Halvorsenų santykius 
su Grygu, pasekiau jų pėdomis ir nuvykau į Leipcigą. Ir štai ką 
radau. - Jis išėmė iš aplanko voką, iš šio - lapelį popieriaus ir 
padavė man. - Pažvelk į šitą. 

Permetusi akimis supratau, kad tai Edvardo Horsto Halvor- 
seno gimimo liudijimas. 

- Mūsų prosenelio. Tai kas? 

- Esu tikras, kad taip iš karto neprisiminsi, bet Jensas biogra- 
fijoje rašo, kaip grįžta į Leipcigą 1884 metų balandį. 

- Neprisimenu, atvirai prisipažįstu. 

— Na, štai čia yra: knygos puslapio fotokopija, - padavė ją 
man. - Aš pažymėjau tą vietą. Bet gimimo liudijime parašyta, 
kad Horstas gimė tų metų rugpjūčio trisdešimtą. Vadinasi, Ana 

pagimdė gyvą kūdikį po keturių nėštumo mėnesių. Net šiame 
šimtmetyje tai neįmanoma. 

Pasitikrinau datą gimimo liudijime ir pamačiau, kad taip ir 
yra. 

- Na, gal Jensas tiesiog pamiršo, kurį mėnesį jis sugrįžo į 
Leipcigą? Galų gale juk rašė prisimindamas praeitį po daugelio 
metų. 

— Ir aš taip pat maniau. Bent iš pradžių. 

- Ar nori pasakyti, kad kūdikis, kurio Ana laukėsi - tai yra 
Horstas, - negalėjo būti Jenso vaikas? 

— Taip, tai ir sakau. 

Tomo pečiai staiga nusviro, nežinia, ar iš palengvėjimo, ne- 
vilties ar baimės. Galbūt čia viskas buvo susimaišę. 

— Gerai, kol kas sutinku su tavimi. Tai ką dar radai, kad pa- 
tvirtintum tą spėjimą? 

— Štai ką. 

Tomas padavė dar vieną popieriaus lapą iš aplanko. Mačiau, 
kad tai seno laiško, parašyto norvegų kalba, fotokopija.-Nespėjus 
parodyti nepasitenkinimo, kad negalėsiu jo perskaityti, Tomas 
padavė man kitą popieriaus lapą. 

- Išversta į anglų kalbą. 

— Ačiū. 

Perskaičiau laišką, datuotą 1883 metų kovą. 

— Tai meilės laiškas. 

- Taip. Yra dar daug jų, rastų toje pačioje vietoje. 

— Tomai, - paklausiau pakėlusi į jį akis, - kas parašė šį laiš- 
ką? Kas tas „Varliukas“, kaip yra pasirašęs? — Ir jam dar nespėjus 
atsakyti aš staiga supratau. - O, Dieve mano, - sumurmėjau, — 
nebereikia nė sakyti. Minėjai, kad yra daugiau? 

— Jų gausybė. Jis labai daug rašė. Per savo gyvenimą yra para- 
šęs beveik dvidešimt tūkstančių laiškų įvairiems žmonėms. Pa- 

lyginau rašyseną su tų laiškų, kurie yra Bergeno muziejuje. Tai 
tikrai jis. 

- Tai kur juos radai? - paklausiau nurijusi seiles, 

- Jie gulėjo šiame kambaryje visiems panosėje. Šimtą dešimt 
metų pragulėjo. 

— Kur? - paklausiau dairydamasi po svetainę. 

- Suradau tą slėptuvę visai atsitiktinai. Man nuriedėjo rašiklis 
po fortepijonu ir, kai atsiklaupiau jo paimti, susitrenkiau galvą 
į fortepijono apačią. Pažvelgęs pastebėjau, kad po korpusu pri- 
taisyta lentelė, sudaranti gal pustrečio centimetro dydžio ertmę. 
Eikš, parodysiu. 

Abu atsiklaupėme ir pasirėmę rankomis pažvelgėme į tą vietą 
po korpusu, kaip jis sakė. Ten ties viduriu po stygų skyriumi ant 
siaurų medinių laikiklių buvo nedailiai pritaisytas gana platus, bet 
negilus faneros dėklas. Tomas ištiesė ranką ir jį pastūmėjęs išėmė. 

- Matai? - tarė, išropojo iš po fortepijono ir padėjo dėklą ant 
stalo. - Daugybė laiškų. 

Atsargiai ėmiau laišką po laiško, stebėdamasi juos apžiūrinė- 
jau. Rašalas ant gelstančio popieriaus buvo jau gerokai pablukęs 
ir žodžiai beveik neįskaitomi - net jei būčiau mokėjusi norvegiš- 
kai, - bet datas įžiūrėjau, jos buvo tarp 1879 ir 1884 metų, visi 
laiškai pasirašyti Liten Frosk. 

— Nors mūsų prosenelis visada buvo vadinamas Horstu, gal 
pastebėjai, kad, sprendžiant iš gimimo liudijimo, jis buvo pa- 
krikštytas Edvardu, - toliau aiškino Tomas. 

— Nežinau... nė ką sakyti, - tariau spoksodama į dailią rašy- 
seną viename iš lapų priešais mane. - Šie Edvardo Grygo laiškai 
Anai tikrai aukso vertės. Ar esi rodęs juos kokiam istorikui? 

- Kaip jau sakiau, Ale, nerodžiau niekam. 

— Ir kodėl neįdėjai jų į savo knygą? Tai nepaneigiamas Grygo 
ir Anos Halvorsen ryšių įrodymas. 

- Iš tiesų jie įrodo dar daugiau. Kai perskaitai visus iki vieno, 
nelieka abejonių, kad jie buvo meilužiai, Mažiausiai ketverius 
metus. 

- Oho. Na, jei tai tiesa, būtum pardavęs milijonus egzem- 
pliorių knygos, kurioje netikėtai atskleidžiama vieno garsiausių 
pasaulio kompozitorių meilės istorija. Nesuprantu, kodėl to ne- 
padarei, Tomai. 

— Ale, - tarė jis suraukęs antakius, - juk gali suprasti kodėl. 
Nejaugi dar nesusigaudai? 

— Nemanyk, kad esi už mane viršesnis, - atšoviau susierzinu- 
si. - Mėginu aprėpti bendrą vaizdą, bet duok man laiko. Taigi šie 
laiškai patvirtina, kad Ana ir Grygas buvo meilužiai. Ir spėju, tu 
manai, kad Grygas buvo Anos vaiko tėvas? 

- Reikia manyti, kad tai labai galimas daiktas, taip. Prisimeni, 
pasakojau, kad pats Grygas nuvyko ieškoti Jenso tarp Paryžiaus 
padugnių? Tai buvo aštuoniasdešimt trečiųjų pabaigoje, jis be- 
veik metus nebegyveno su žmona Nina, buvo įsikūręs Vokietijo- 
je. O aštuoniasdešimt ketvirtųjų pavasarį, būtent tada, kai Jensas 
atsiranda prie Anos namų durų, Grygas vėl gyvena su Nina Ko- 
penhagoje. O rugpjūtį gimsta Edvardas Horstas Halvorsenas. 

- Edvardas Horstas Halvorsenas, Grygo sūnus, - tyliai išta- 
riau mėgindama suvokti tokios galimybės svarbą. 

- Kaip pati sakei perskaičiusi knygą, kurių galų reikėjo Gry- 
gui trenktis į Paryžių ir ieškoti jau šešerius metus ten gyvenan- 
čio Jenso? Ir kodėl Ana buvo pasirengusi jį priimti? Nebent pa- 
dorumo dėlei taip susitarė su Grygu. Turim prisiminti, kad tuo 
metu Grygas buvo vienas garsiausių žmonių Europoje. Net jei 
buvo priimtina matyti jį mieste, lydintį tokią talentingą mūzą 
kaip Ana, jis nebūtų rizikavęs užsitraukti tokios dėmės - būti 
paskelbtas esąs nesantuokinio vaiko tėvas. Ir nepamiršk, tuo 
metu Grygas gyveno skyrium su žmona, o archyviniai doku- 

mentai - koncertų programos - liudija, kad juodu su Ana kartu 
keliavo po Vokietiją rengdami rečitalius. Galėjo būti ir pasklidę 
paskalų apie jųdviejų santykius, bet kai akiratyje pasirodė Anos 
vyras, toms spėlionėms turėjo būti galas. Po kelių mėnesių gi- 
mus vaikui Ana su Jensu tais pačiais metais persikraustė gyventi 
į Bergeną, ir vaikas Norvegijoje buvo laikomas jųdviejų vaiku. 

— O Ana bus sutikusi, kad taip reikėjo daryti? Gyventi me- 
luojant? 

- Turi prisiminti, kad Ana tuo metu taip pat buvo išgarsėjusi. 
Pasklidus skandalingiems gandams ji būtų baigusi dainininkės 
karjerą. Ji žinojo, kad Grygas niekada neišsituoks su Nina. Be to, 
abu žinom, kad Ana, nors jauna, buvo pragmatiška ir išmintin- 
ga. Lažinuosi, kad jie abu tai sumanė. 

- Bet jei tu neklysti ir Jensas randa Aną jau keturis ar penkis 
mėnesius nėščią, kodėl jis liko su ja? 

- Tikriausiai suprato, kad nelikęs jau gana greitai būtų miręs 
skurde Paryžiaus gatvėse. O Grygas turbūt bus užtikrinęs pada- 
ryti viską, kad Jensas būtų žinomas Norvegijoje kaip kompozi- 
torius. Ar nesupranti, Ale? Tai tiko jiems visiems. 

— O paskui per tuos vienus metus abi poros apsigyveno čia 
artimoje kaimynystėje. Dieve, Tomai, kaip manai, ar Nina kada 
įtarė, kas nutiko? 

- Tikrai negaliu pasakyti. Be jokios abejonės, ji labai mylėjo 
Edvardą, o jis mylėjo ją, bet būnant susituokus su garsenybe 
tenka užsimokėti, - manau, visada taip buvo. Gal ji buvo pa- 
tenkinta, kad vyras pas ją sugrįžo. Ir, žinoma, dar buvo Hors- 
tas. Gyvendamas taip arti Grygas galėjo matyti sūnų kada pa- 
norėjęs, ir nebuvo pagrindo įtarimams. Prisimink, jųdviejų su 
Nina vaikas jau buvo miręs. Viename iš daugelio laiškų savo 
draugui kompozitoriui Grygas rašo beprotiškai mylįs mažąjį 
Horstą. 

— Tad Jensas gavo tiesiog susitaikyti su tokia padėtimi? 

- Taip. Manau, jis buvo deramai ir teisingai nubaustas už tai, 
kad paliko Aną. Kaip muzikas visą laiką gyveno Grygo šešėlyje 
ir dar augino tikriausiai jo nesantuokinį vaiką kaip savo. 

- Tai kodėl jis parašė savo ir Anos biografinę knygą, jei turėjo 
tokią paslaptį? 

- Turbūt žinai, Ana mirė tais pačiais metais kaip ir Grygas. 
Kaip tik tada Jenso kūriniai išpopuliarėjo. Manyčiau, knyga Jen- 
sui buvo daugiau nei priemonė išgarsėti kaip kompozitoriui, nes 
jautė iš to niekad nepasipelnysiąs. O knyga tuo metu buvo best- 
seleris ir turbūt jis taip užsidirbo nemažai pinigų. 

- Jam reikėjo atidžiau sutikrinti datas, - pasakiau. 

- Kas galėjo žinoti, Ale? Nebent kas nors būtų važiavęs į 
Leipcigą ieškoti Horsto gimimo liudijimo originalo, kaip aš pa- 
dariau? 

— Taip, po šimto dvidešimties metų. Tomai, visa tai grynos 
spėlionės. 

- Pasižiūrėk į štai ką, - tarė jis iš aplanko imdamas tris nuo- 
traukas. - Čia Horstas jaunystėje, o čia du jo galimi tėvai. Į kurį 
jis tau panašus? 

Žvelgdama į nuotraukas mačiau, kad beveik nėra abejonės. 

— Bet ir Ana, kaip Grygas, buvo šviesiaplaukė ir mėlynakė, 
tad Horstas galėjo paveldėti motinos išvaizdą. 

— Tikrai, - sutiko Tomas. - Kai tyrinėjam praeitį, remiamės 
vienintelėmis mums prieinamomis priemonėmis - dokumen- 
tais ir daugybe prielaidų. 

Nelabai atidžiai klausiausi Tomo ir staiga man ėmė aiškėti, ką 
tai reiškia. 

— Tad jei tu neklysti, Horstas, Feliksas ir mudu... 

— Taip. Jau iš pat pradžių sakiau tau, Ale, kad iš tiesų tu gali ir 
nebūti Halvorsen. 


Audrų sesuo * Alės istorija 593 


— Rimtai, Tomai, to jau per daug, kad patikėtum. O jei norė- 
tume, ar galėtume tai kaip nors įrodyti? 

— Kuo puikiausiai. Grygo brolis Jonas turėjo vaikų, yra gyvų 
jų palikuonių. Galėtume pateikti šiuos įrodymus ir paprašyti, 
kad sutiktų padaryti DNR testą. Šimtus kartų galvojau, kad rei- 
kia su jais užmegzti ryšį, bet paskui supratau, kokį tai sukeltų 
triukšmą ir galbūt suterštų tokį švarų Grygo vardą, todėl kokia 
būtų prasmė? Visa tai įvyko daugiau kaip prieš šimtą dvidešimt 
metų, o aš norėčiau pagarsėti kaip muzikas garbingai, ne pasi- 
naudojęs senų laikų skandalu. Tad nusprendžiau praeities ne- 
judinti. Todėl to, ką atskleidžiau, ir neįtraukiau į knygą. Tu taip 
pat turi apsispręsti, Ale, ir nekaltinsiu tavęs, jei norėsi galutinai 
įsitikinti, nors aš verčiau paliksiu tai ramybėje. 

— Dievulėli, Tomai, aš nugyvenau trisdešimt metų patenkin- 
ta, nors nežinojau savo kilmės. Todėl dabar manau, kad ir vienos 
rūšies tų naujų genų gana, - pasakiau šypsodamasi. - O kaip 
Feliksas? Sakei, su juo apie tai nekalbėjai. | 

- Nekalbėjau, nes juo negalima pasitikėti, dar pasigėręs ims 
skelbtis esąs Grygo proanūkis ir mus visus įklampins į mėšlą. 

- Sutinku. Oho, - atsidusau, - tai bent istorija. 

—- Taip. O dabar, kai išliejau širdį, gal norėtum puodelio ar- 
batos? 


Po kelių dienų, kai man atsiuntė gimimo liudijimo originalą, 
parodžiau jį Tomui. Buvau parašiusi ligoninei ir vietinei Trond- 
heimo gimimų ir mirčių metrikacijos įstaigai ne vien dėl to, kad 
norėjau pamatyti tą liudijimą, bet ir daugiau sužinoti, kaip tėtis 
Atlantas mane rado. 

— Matai? - pasakiau Tomui, - mano vardas buvo Felicija, tik- 
riausiai pagal Feliksą. 

— Man visai patinka, labai gražus ir mergaitiškas, - paerzino 
mane Tomas. 

- Atsiprašau, aš visai ne mergaitiška. Alė man daug labiau 
tinka, - paprieštaravau. 

Parodžiau jam ir kitą dokumentą, atsiųstą kartu su gimi- 
mo liudijimu, ten buvo parašyta, kad buvau įvaikinta1977-ųjų 
rugpjūčio trečią. Apačioje uždėtas antspaudas, bet šiaip nieko 
daugiau. 

- Visos įvaikinimo agentūros, su kuriomis susisiekiau, atrašė, 
kad neturi įregistravusios jokio oficialaus įvaikinimo, todėl daro 
išvadą, kad buvo įvaikinta privačiai. Vadinasi, tėtis Atlantas bus 
kadaise susitikęs su Marta, - svarsčiau dėdama į aplanką nau- 
jausios datos laišką. 

— Man toptelėjo, Ale, - staiga tarė Tomas, - esi sakiusi, kad tė- 
tis Atlantas įsivaikino šešias mergaites ir visoms davė Plejadžių 
vardus. O ką, jei tai jis pasirinko tave? Ką, jei mane atmetė? 

Pagalvojau apie tai ir supratau, kad Tomas gal ir neklysta. Ir 
skausmas bematant atlėgo. Atsistojusi nuėjau prie jo, sėdinčio 
prie fortepijono, ir apkabinusi kaklą pabučiavau į viršugalvį. 

— Ačiū tau už tai. 

— Nėr už ką. 

Pažvelgiau į natas, atremtas į fortepijono natų laikiklį, ten 
buvo pieštuku parašyta pastabų. 

- Ką su tomis natomis darai? 

- A, tiesiog žiūriu, ką Deivido Stiuarto rekomenduotas vaiki- 
nas jau nuveikė tvarkydamas „Herojinio koncerto“ orkestruotę. 

- Ir kaip jam sekasi? 

- Iš to, ką mačiau, atvirai sakau, didelio įspūdžio nepadarė. 
Labai abejoju, ar bus gatava premjerai Grygo šimtmečio mi- 

nėjimo koncerte gruodį. Rugsėjis visai į pabaigą, o natas reikia 
atiduoti spausdinti po mėnesio, kad orkestras gautų laiko pare- 
petuoti. Gavau Deivido sutikimą įtraukti concerto į programą 
ir būsiu sužlugdytas, jei nepavyks, nes šitai, - jis truktelėjo pe- 
čiais, - visai neatrodo tinkama. Tikrai parašyta ne taip gerai, kad 
išryškintų pagrindinę partiją. 

- Gaila, kad niekuo negaliu padėti, - tariau, 

Tada man į galvą šovė mintis, tik nebuvau tikra, ar reikėtų ją 
pasakyti. 

- Kas yra? - paklausė Tomas. 

Jau ėmiau įprasti, kad nuo ką tik atsiradusio dvynio nieko 
asmeniško neįmanoma nuslėpti. 

- Jei pasakysiu, pažadi, kad neatmesi iš karto, nepagalvojęs? 

- Gerai, neatmesiu. Tai klok. 

- Tai galėtų padaryti Feliksas, tai yra mūsų tėvas. Jis juk Pipo 
sūnus. Esu įsitikinusi, kad jis jautrus savo tėvo muzikai. 

- Ka?! Ale, tau jau visai galvoj pasimaišė? Suprantu, stengie- 
si, kad mes vaidintume laimingą šeimą, bet to jau būtų tikrai 
per daug. Feliksas girtuoklis ir švaistūnas, nieko savo gyvenime 
nematęs. Negaliu atiduoti tokio vertingo mūsų senelio concer- 
to jam sugadinti. Arba dar blogiau - įpusėti ir paskui mesti. Jei 
būtų kokia galimybė atlikti šį kūrinį koncerte, tai tik ne šiuo ke- 
lių einant. 

- Juk žinai, Feliksas vis dar skambina daug valandų per die- 
ną? Savo malonumui. Ir tu pats kiek kartų esi sakęs, kad būda- 
mas paauglys jis genialiai kūrė ir rašė orkestruotes savo kūri- 
niams, - nenusileidau aš. 

-— Gana, Ale. Kalba baigta. 

- Gerai, - gūžtelėjau pečiais eidama iš kambario. Jaučiausi 
nusivylusi, susierzinusi ir prislėgta. Tai pirmas nesutarimas su 
"Tomu, ligi šiol to nebuvo. 

Vėliau tą popietę Tomas išvažiavo į orkestro repeticiją. Žino- 
jau, kur jis laiko Pipo Halvorseno natas - rašomojo stalo stal- 
čiuje svetainėje. Visai nebūdama įsitikinusi, ar elgiuosi teisingai, 
atrakinau stalčių ir išėmiau pluoštą popierių. Susidėjau juos į 
pirkinių maišelį, pasiėmiau neseniai išsinuomoto automobilio 
raktelius ir išėjau. 


Nd 


- Ką manot, Feliksai? 

Paaiškinau apie „Herojinį koncertą“ ir kaip mums būtina jo 
orkestruotė. Buvau nuo pradžios iki galo išklausiusi, kaip jis 
skambina tą concerto. Nors anksčiau nebuvo akyse jo matęs, at- 
liko be mažiausios klaidelės. Buvo justi įgudimas, profesionalu- 
mas ir polėkis, būdingi tikrai talentingam pianistui. 

— Manau, tai iš tiesų nuostabu. Dieve, mano tėtukas buvo ta- 
lentas. 

Feliksas akivaizdžiai buvo sujaudintas, ir aš nejučia priėjusi 
spustelėjau jam petį. 

— Taip, talentas, ar ne? 

— Kaip tragiška, kad visai jo neprisimenu. Matai, kai jis mirė, 
buvau dar visai mažas. 

- Žinau. Ir kaip tragiška, kad šis kūrinys taip ir nesulaukė 
premjeros. Ar nebūtų nuostabu, jei tai įvyktų? 

- Taip taip, su tinkama orkestruote... pavyzdžiui, štai pirmieji 
keturi taktai - obojus, prie jo čia, - jis parodė į partitūrą, - pri- 
sideda altas ir beveik tuoj pat netikėtai pasigirsta timpanas, štai 
taip, - jis pademonstravo tai su dviem pieštukais. - Tai priblokš 
tuos, kurie bus pamanę, kad klausosi dar vienos Grygo imita- 
cijos. - Jis šelmiškai nusišypsojo, ir pastebėjau, kaip sušvito jo 
akys siekiant švaraus lapo su penkline ir rašant ant jo tai, ką 

buvo sakęs. - Pasakyk Tomui, kad bus padaryta meistriškai. - 
Tada Feliksas, vėl ėmęs skambinti, tarė: - Įstoja smuikai, vis dar 
akompanuojant timpanui, kad būtų girdėti slypintis pavojus. 

Ir vėl jis natų popieriuje skubiai užrašė kelis taktus. Tada stai- 
ga liovėsi ir pažvelgė į mane. 

- Atleisk, aš jau nesivaldau. Vis dėlto ačiū, kad man parodei. 

- Feliksai, kaip manot, kiek jums reikėtų laiko parašyti visą 
orkestruotę? 

— Gal dviejų mėnesių? Turbūt tai dėl to, kad čia mano tėvo 
kūrinys, aš jau tiksliai girdžiu, kaip jis turėtų skambėti. 

— O jeigu per tris savaites? 

Jis pažvelgė į mane, užvertė akis ir sukikeno. 

— Turbūt juokauji? 

— Ne, nejuokauju. Reikės padaryti jums fortepijono partitū- 
ros fotokopiją, bet jei galėtumėt orkestruoti ir pademonstruoti 
Tomui taip puikiai kaip ką tik man, kažin ar Bergeno filharmo- 
nijos orkestro vadovas galėtų pasakyti „ne“. 

Feliksas tai apgalvodamas kiek pasėdėjo tylomis. 

- Tai meti man iššūkį? Ar nori įrodyti Tomui, kad aš galiu tai 
padaryti? 

— Taip, be to, šis kūrinys jau įtrauktas į Grygo šimtmečio mi- 
nėjimo koncertą gruodį. Iš to, ką girdėjau, jūs - nuostabus ta- 
lentas. Ir jei nesupyksit, pasakysiu, kad dėl laiko stokos turėsit 
labai susikaupti. 

- Sumaišei drauge komplimentą ir įžeidimą, panelyte, - 
prunkštelėjo Feliksas. - Aš priimu komplimentą, nes tu, žinoma, 
nesuklydai. Aš dirbu kur kas geriau, kai Žinau galutinį terminą, 
o per kelerius pastaruosius metus man to aiškiai stigo. 

— Tai pamėginsit? * 

— Aš to imuosi, ir ne pamėginsiu, o gerai padarysiu, užtikri- 
nu. Pradėsiu šįvakar. 

— Na, deja, turiu parvežti fortepijono partijos natas. Nenoriu, 
kad Tomas sužinotų, ko mes imamės. 

- O, dėl to nesirūpink, aš jau viską turiu galvoje. - Feliksas 
surinko natų lapus, tvarkingai sulygino pluoštą ir padavė man. ž 
Užvežk man rytoj kopiją, bet nuo tada nenorėsiu, kad nuolatos 
čia sukiotumeisi ir tikrintum, kol dirbsiu. Taigi pasimatysim po 
trijų savaičių, skaičiuojant nuo šios dienos. 

- Bet... | 

- Jokių „bet“, - atsakė Feliksas, lydėdamas mane prie durų. — 
Ir, Ale... 

— Ką? 

- Ačiū, kad suteikei man galimybę. 

Tas tris savaites daug žingsniavau po kambarius. Žinojau, kad 
parašyti gerą orkestruotę simfonijai paprastai reikia ne vieno 
mėnesio įtempto darbo. Bet to, ką Feliksui pavyko padaryti per 
pirmas penkias minutes ir ką pati girdėjau, tikėjausi, užtektų ir 
Tomui įtikinti. O jeigu jis nieko nepadarys, tai nieko ir nebus 
prarasta, ir Tomas to niekada nesužinos. 

Kiekvienas nusipelno antros galimybės, pagalvojau išgirdusi, 
kad atsidarė priekinės durys, - tai Tomas sugrįžo, grojęs orkes- 
tre operoje „Karmen“. Jau buvo prasidėjęs koncertų sezonas, ir 
Tomas, net išblyškęs iš nuovargio, susmuko ant sofos. Atnešiau 
jam alaus iš šaldytuvo. 

- Ačiū, Ale. Ko gero, dar įprasiu prie to, - tarė atsidaręs alų. - 
Ir iš tiesų apie tai galvojau pastarąsias kelias dienas. 

— O, tai ką? 

- Ar jau nusprendei, kur gimdysi Nykštukę? 

Tai buvo maloninis vardas kūdikiui, atsiradęs dėl to, kad kai 
Tomas paklausė, kokio dabar jis ar ji ūgio, aš - remdamasi nau- 
jausia knyga nėščiosioms - parodžiau nykštį. 

— Ne, nenusprendžiau. 

- Na, o jeigu pasiliktum čia, Froskehusete, su manimi? Vis 
sakai, kaip tau knieti atnaujinti namą, o aš tikrai neturėsiu tam 
laiko. Kadangi, pasak tos knygos nėščiosioms, kurią skaitei aną- 

dien, turi lizdo sukimo instinktą, kodėl jo nepanaudojus praktiš- 
kai ir neįsikinkius į darbą? Mainais už nakvynę ir maistą, kurio 
suvalgai vis daugiau dėl padvigubėjusio apetito? - erzino mane 
Tomas. - Ir, be abejo, reikės oficialiai patvirtinti tavo teisę į pusę 
turto. 

— Tomai, ką tu, jis tavo! Man nė į galvą neateitų atimti pusę 
iš tavęs. 

— Na, o jeigu investuotum kiek nors lėšų, jei turi, šiam namui 
atnaujinti? Sakyčiau, tai būtų teisingi mainai. Matai? Aš ne toks 
jau dosnus, kaip manei. 

- Man reikėtų paklausti Georgo Hofmano, tėčio advokato. 
Esu tikra, ir jam tai atrodys gera investicija. Atnaujinimas daug 
nekainuos, nors vis galvoju, kad reikia išmesti tą bjaurią krosnį 
ir vietoj jos pastatyti šiuolaikišką židinį, o kitur name gal įrengti 
šildymą po grindimis. Oi, dar reikia pakeisti tą katilą vandeniui 
šildyti, o visuose vonios kambariuose suremontuoti vandentie- 
kio sistemą, nes man jau gana praustis po tokiu dušu, iš kurio 
šiltas vanduo tik varva, be to... 

- Na, matai, - sukikeno Tomas. - Sakyčiau, deramai viskam 
sutvarkyti prireiks mažiausiai milijono kronų. Namas vertas 
maždaug keturių milijonų, tad aš tau dar kiek sumokėsiu vir- 
šaus kaip interjero dizainerei. Turėtume susitarti, kad jei katram 
ateityje prireiks parduoti namą, tada kitas turėtų teisę nusipirkti 
tą dalį, bet aš manau, Ale, svarbiausia, kad jaustumeisi turinti su 
vaikeliu savus namus. 

- Ligi šiol puikiausiai gyvenau ir be jų. 

— Ligi šiol dar neturėjai vaiko. Augęs namuose, kurie, kaip 
nuolat primindavo mama, buvo ne mūsų, nenorėčiau, kad mano 
dukterėčia ar sūnėnas dėl to nervintųsi. Gal galėčiau pasisiūlyti 
į tėvo ar auklėtojo pareigas, kol atsiras kas nors kitas? Kada nors 
tikrai atsiras, - pridūrė jis. 

— Bet, Tomai, jei čia pasilikčiau... 

— Tai ką? 

- Turėčiau išmokti norvegų kalbą. O tai neįmanoma. 

— Na, galėsi mokytis kartu su vaiku, - atsakė jis šypsodamasis. 

- Bet kas bus, kai vienas kuris arba abu susirasim antrąją 
pusę? 

- Kaip jau sakiau, galim parduoti arba nupirkti kito dalį. Be to, 
nepamiršk, kad čia yra keturi miegamieji. Ir kadangi neleisiu tau 
būti su vyru, kuris man nepatiktų, kodėl negalėtume gyventi čia 
kaip komunoje? Šiaip ar taip, nemanau, kad turėtume per daug 
nerimauti dėl to, kas galėtų nutikti. Argi ne taip esi nusiteikusi? 

— Buvau, bet... dabar turiu planuoti mūsų ateitį. 

— Žinoma, taip. Motinystė tave jau keičia. 

Tą vakarą atsigulusi mąsčiau, kaip teisingai kalbėjo Tomas. 
Aš jau nebegalvoju apie save, žiūriu, kaip bus geriausia mano 
mažiukui. Be jokios abejonės, čia aš laiminga, saugi ir turiu ra- 
mybę šioje šalyje, kurią jau imu įsimylėti. O dėl to, kad iš manęs 
buvo atimta tikroji šeima, dar svarbiau leisti savo vaikui gyventi 
tarp savųjų. Mes čia būsim visi kartu. 

Rytą pasakiau Tomui, kad iš esmės tai nuostabus sumanymas 
ir kad norėčiau pasilikti ir gimdyti čia. 

- Dar pasirūpinsiu, gal bus galima čia atplukdyti Teo „Sun- 
seeker“ jachtą. Net jei nesukaupsiu drąsos kada nors grįžti ant 
denio pati, gal tu norėtum vietoj manęs pasiimti sesers vaiką va- 
saromis paplaukioti po Norvegijos fiordus. 

— Gerai sumanei, - pritarė Tomas. - Nors vaiko labui, bet ir 
tavo, Ale, tau vis tiek kada nors reikės grįžti ant vandens. 

— Žinau, bet dar ne dabar, - šiurkštokai atkirtau, - Man tik- 
tai kelia nerimą vienintelis dalykas - ką aš darysiu, kai pabūsiu 
interjero dizainere ir pagimdysiu vaiką, - pasakiau dėdama ant 
stalo blynus, kuriuos Tomas mėgo valgyti pusryčių. 

— Matai? Tu ir vėl tą patį darai, Ale, planuoji ateitį. 

— Užsičiaupk, Tomai. Tu matai prieš save moterį, kuri visą 
gyvenimą dirbo ir kasdien susidorodavo su iššūkiais. 

- Ar nemanai, kad persikelti gyventi į kitą šalį ir auginti vai- 
ką — tai iššūkis? 

- Žinoma, kol kas taip. Bet ir būdama motina turėsiu dar kuo 
nors užsiimti. 

- Galėčiau tau kaulą numesti, - atsainiai tarė Tomas. 

- Ką nori pasakyti? 

- Orkestre visada atsiras vieta fleitininkei, tokiai talentingai 
kaip tu. Tiesą sakant, ketinau tau šį tą pasiūlyti. 

- O, ir ką gi? 

- Jau žinai apie Grygo šimtmečio minėjimo koncertą, kur tu- 
rėjo būti atliktas „Herojinis koncertas“, bet jau tikriausiai nebus. 
Pirmoje dalyje skambės „Pero Giunto“ siuita, ir aš pamaniau, 
kaip būtų tinkama pirmuosius „Ryto“ taktus groti tikrai Halvor- 
sen. Iš tiesų jau užsiminiau apie tai Deividui Stiuartui, ir, jo nuo- 
mone, tai nuostabi mintis. O ką tu manai? 

- Jau kalbėjaisi su juo? 

— Ale, žinoma, kalbėjausi. Dėl to nereikėjo sukti galvos, ir... 

— Ir net jei aš niekam tikusi, per tą pavardę gausiu darbo, - 
užbaigiau už jį. 

— Tik neapsimesk bukaprote! Juk jis girdėjo tave grojant su 
Vilemu Logeno teatre - prisimeni? Aš tik noriu pasakyti, kad 
niekad nežinai, kas nutiks rytoj. Tad iš tikrųjų labai nesijaudin- 
čiau dėl darbo, jei nuspręstum įleisti šaknis čia. 

Piktai pažvelgiau į jį net prisimerkusi. 

— Tai jau viską suplanavai, ką? 

- Taip, suplanavau. Lygiai taip pat ir tu būtum padariusi. 

Praėjus lygiai trims savaitėms nuo dienos, kai nuvežiau Feliksui 
concerto natas, virpėdama iš baimės pasibeldžiau į jo duris. Kurį 
laiką jis neatidarė, ir ėmiau manyti, kad, nors jau beveik pusiau- 
dienis, Feliksas pagiringas ir miega. 

Jam atidarius duris - apsiblaususiomis akimis, su sportiniais 
marškinėliais ir šortais - širdis nusirito į kulnis. 

- Labas, Ale. Užeik. 

- Ačiū. 

Kambaryje dvokė alkoholiu ir tabaku, o kai pamačiau ant ka- 
vos stalelio išrikiuotus kaip kėglius tuščius viskio butelius, dar 
labiau įsitempiau. 

- Atsiprašau dėl netvarkos. Sėskis, — tarė jis imdamas nuo 
sofos apdriskusią antklodę ir pagalvę. - Tas kelias savaites mie- 
gojau kur pakliuvo. 

- Ą. 

— Ko nors gersi? | 

- Ačiū, ne. Žinot, kodėl aš čia, tiesa? 

- Miglotai, - atsakė jis, braukdamasis per retėjančius plau- 
kus. - Kažkas susiję su concerto? 

- Taip, tikrai. Na? - gyvai paklausiau dabar jau nekantrauda- 
ma sužinoti, ar jis priėmė iššūkį. 

„—- Taip... Na, kurgi aš jį nukišau? 

Visur kambaryje gulėjo krūvelės natų, taip pat daug lapų, su- 
lamdytų į gniužulus ir bet kur numestų kaip ir tada, kai buvau 
čia aną kartą, jie tebedulkėjo ir kaupė voratinklius. Nusiminusi 
stebėjau, kaip jis kuičiasi po knygų lentynas, perpildytus stalčius 
ir net už sofos, ant kurios sėdėjau. 

- Žinau, kad pasidėjau kažkur labai saugiai... - bambėjo jis 
pasilenkęs pasižiūrėti po fortepijonu. - Aha! - džiugiai sušuko 
atidaręs puikaus „Blūthner“ fortepijono dangtį ir parėmęs šaka- 
liu. - Štai kur jis, - išėmė šūsnį natų. Atnešęs numetė man ant 
kelių, ir jie vos nesulinko nuo tokio svorio. - Viskas padaryta. 

Pamačiau, kad pirmieji lapai, įdėti į peršviečiamą plastikinį 
aplanką, yra fortepijono partija. Kitos dalys buvo fleitos muzika, 
alto ir timpano, kaip ir buvo tada sakęs. Verčiau lapą po lapo 
švariai ir tvarkingai surašytų natų, 6 kai prisikasiau ligi varinių 
pučiamųjų, jau ir užmiršau, keliems instrumentams jis sukūrė 
orkestruotę. Pakėliau į jį akis kuo nuoširdžiausiai apstulbusi, o 
jis nusišypsojo patenkintas savimi, 

— Jei būtum pažinojusi mane ilgiau, mano brangioji atsira- 
dusi dukrele, būtum žinojusi, kad aš tikrai priimu iššūkį, jei tai 
muzika. Ypač tokia svarbi kaip ši. 

- Bet... - mano akys nukrypo į butelius ant stalo priešais. 

— Ir, kaip puikiai atsimeni, esu tau sakęs, kad išgėręs dirbu 
geriau. Liūdna, bet tai tiesa. Šiaip ar taip, viskas čia, gali vežti 
mano mylimam sūnui ir laukti verdikto. Bent aš manau - mudu 
sų tėvu parašėm genialų kūrinį. 

— Na, aš tiek nenusimanau, kad spręsčiau apie kokybę, tačiau 
kiek daug parašėt per tą laiką, tai tiesiog stebuklas. 

- Per dienas ir naktis, per dienas ir naktis. Na, tai keliauk jau. 

- Tikrai? 

- Noriu dar pamiegoti. Ne kažin kiek gavau miego nuo tada, 
kai matėmės aną kartą. 

— Gerai, - pasakiau ir atsistojusi priglaudžiau prie krūtinės 
didžiulį ryšulį. 

- Praneši man, kokia jų nuomonė, gerai? 

- Žinoma, pranešiu. 

- A, ir perduok nuo manęs Tomui, kad nesu tikras dėl vienin- 
telės vietos, kur antros dalies trečiame takte kartu su obojumi 
girdimi ragai. Tai gali būti truputį perdėta. Sudie, Ale. 

Su tais žodžiais durys paskui mane tvirtai užsidarė. 

— Kas čia? —- paklausė Tomas, grįžęs po orkestro repeticijos tą 
popietę ir ant svetainės kavos stalelio pastebėjęs tvarkingai su- 
dėtas natų krūveles. 

- O, tai užbaigta „Herojinio koncerto“ orkestruotė, - pasa- 
kiau kaip niekur nieko. - Nori kavos? 

— Prašyčiau, - atsakė jis. Buvo smagu matyti, kaip žiūri neti- 
kėdamas savo akimis. 

Ramiai nuėjau į virtuvę, įpyliau kavos ir grįžusi į svetainę ra- 
dau Tomą jau vartantį lapus, kaip ir aš juos varčiau. 

— Kaip? Kada? Kas? 

- Feliksas. Per pastarąsias tris savaites. 

— Maustai mane! 

— Ne, nė kiek. 

Matant jo apstulbusį veidą net norėjosi pergalingai smogti 
kumščiu į orą. 

— Na, žinoma, - prabilo jis atsikrenkštęs oktava pažemėjusiu 
balsu, - dar neaišku, kokia čia kokybė, bet... 

Stebėjau jį niūniuojantį obojaus partiją, paskui altų, o perėjęs 
prie timpanų jis ėmė kikenti. 

- Puiku! Man labai patinka. 

- Pyksti? 

— Vėliau pasakysiu. - Jis pažvelgė į mane ir jo akyse išvydau 
džiugesį ir nuoširdžią pagarbą. - Iš pirmo žvilgsnio - Feliksas 
padarė neįtikimą darbą. Užmiršk tą kavą, skambinu Deividui 
Stiuartui, gal dar sugausiu jį, kol neišėjo. Dabar jam ir nuvešiu. 
Esu tikras, jis apstulbs, kaip ir mudu. 

Nudžiugusi padėjau jam susirinkti natų lapus ir pamojavau 
linkėdama sėkmės. 

- Pipai, - sušnibždėjau žvelgdama į žvaigždes nuo tarpdu- 
rio, - tavo „herojė“ pagaliau sulauks premjeros. 

Slenkant rudeniui pasiruošimas concerto premjerai - su Felikso 
pasiūlyta orkestruote - įsibėgėjo, o aš buvau užsiėmusi savais 
planais. Susisiekiau su Georgu Hofmanu ir paaiškinau padė- 
tį. Jis sutiko, kad būtų išmintinga man ir vaikeliui virš galvos 
užsidengti naują stogą, kurio pusė ir taip mano. Sudėjau savo 
menkas santaupas ir Teo testamentu paliktas lėšas ir ėmiausi 
Froskehuseto renovacijos. Galvoje jau turėjau viziją —- gražus 
skandinaviškas prieglobstis su naujomis šviesiomis pušinių len- 
tų grindimis ir sienomis, baldai jaunų Norvegijos dizainerių ir 
naujausia energiją taupanti technologija. 

Kamavausi dėl to, kad mudu su Tomu turėtume formaliai tei- 
singai pasielgti su Feliksu. Kai keitėme nuosavybės dokumen- 
tus, kad būčiau įtraukta kaip savininkė, derėjo įtraukti ir jį kaip 
trečiąjį savininką. Bet man įtikinėjant Feliksą dėl Froskehuseto 
dalies jis tik nusišypsojo. 

- Ne, ačiū, mano brangioji. Malonu, kad siūlai, bet man visai 
gerai ir čia, trobelėje, ir mes abu žinom, kam būtent reikia skirti 
tuos pinigus. 

Praėjusią savaitę Pėterso leidykla - žinoma kaip „C. E. Pe- 
ters“ - prieš daugelį metų Leipcige leidusi Grygo kūrinius, jau 
teiravosi apie „Herojinį koncertą“, be to, buvo planuojama, kad 
Bergeno filharmonija ateinančiais metais jį įrašys. Kaip pavel- 
dėtojas, turintis teisę atlikti ir publikuoti tėvo kūrinius, taip pat 
už orkestruotę Feliksas galėjo užsidirbti nemažai pinigų, jeigu 
concerto sulauktų tokio pasisekimo, kokio tikėjosi Andrus Li- 
tonas. 

Mano sąžinė buvo nuraminta, ir nežinia, ar dėl lizdo sukimo 
instinkto, ar ko kita jaučiausi kupina optimizmo ir energijos kal- 
bėdamasi su vietiniais prekybininkais ir statybininkais, įnikusi 

skaičiau be galo daug žurnalų ir naršiau interneto portalus. Pa- 
galvojau, kaip iš manęs juoktųsi seserys - Alė domisi interjero 
dizainu! Pasvarsčiau, kad dėl daugelio žmonių veiksmų yra at- 
sakingi hormonai. | 

Sklaidydama audinių pavyzdžių knygos lapus pasijutau kalta, 
kad nuo to laiko, kai esu Bergene, neskambinu Ma taip dažnai, 
kaip turėčiau. Ar Selijai. Dabar, kai ką tik baigėsi laikomas pa- 
vojingu trijų mėnesių nėštumo laikotarpis, jos nusipelniusios 
sužinoti tą naujieną. 

Pirmiausia paskambinau Ma į Ženevą. 

- Alio? 

— Ma, čia aš, Alė. 

— Chėrie! Kaip malonu, kad paskambinai. 

Nusišypsojau iš palengvėjimo, išgirdusi šilumą jos balse ir nė 
trupučio priekaišto. 

— Kaip sekasi? - paklausė Ma. 

— Na, kaip tyčia, geras klausimas, - atsakiau liūdnai šypsoda- 
masi. Tada, nuolat pertraukiama jos nuostabos šūksnių, išpasa- 
kojau viską apie Tomą ir Feliksą ir kaip tėčio Atlanto nuorodos 
atvedė mane prie jų. 

- Taigi, tikiuosi, tu suprasi, Ma, kodėl nusprendžiau likti Ber- 
gene kiek ilgiau, - pagaliau tariau. - Ir yra dar vienas dalykas, 
kiek komplikuojantis padėtį. Aš laukiuosi nuo Teo. 

Kitame linijos gale akimirksniu stojo tyla, tada Ma nudžiu- 
gusi atsikvėpė. 

- Bet tai pati nuostabiausia naujiena, Ale! Norėjau pasakyti, 
po viso to, ką tu... išgyvenai. Kada gims vaikelis? 

— Kovo keturioliktą. 

Pamaniau, nereikėjo jai sakyti, nes po tyrimo, tiksliai nusta- 
čiusio dieną, kada pastojau, paaiškėjo, kad tai maždaug tėčio 
mirties diena. 

- Oi, Ale, kaip džiaugiuosi dėl tavęs, chėrie. Ar tu laiminga? 

- Labai, - patikinau ją. 

- Tavo sesės taip pat apsidžiaugs. Jos bus tetos, o „Atlantido- 
je“ lankysis naujas vaikas. Ar joms jau pasakei? 

— Dar ne. Pirma norėjau tau pasakyti. Per porą pastarųjų sa- 
vaičių kalbėjausi su Maja, Star ir Tige, bet Elektros niekaip nega- 
liu sugauti. Ji neatsako nei į žinutes, nei į elektroninius laiškus, o 
kai paskambinau jos agentui į Los Andželą ir palikau žinią, man 
niekas neatsakė. Ar jai viskas gerai? 

— Esu tikra, kad ji labai užsiėmusi, - juk žinai, koks beprotiš- 
kas jos tvarkaraštis, - pasigirdo Ma atsakymas, kaip man pasiro- 
dė, po nedidelės pauzės. - Kiek žinau, jai viskas puikiai sekasi. 

- Na, tada man lengviau. Bet dar - kai paskambinau į Londo- 
ną Star ir norėjau pasikalbėti su Kele, Star pasakė, kad jos nėra. 
Nuo to laiko iš jų negavau jokių žinių. 

- Mat kaip, - išsisuko nuo atsakymo Ma. 

- Tai tu nenumanai, kas ten dedasi? 

- Deja, ne. Bet esu tikra, kad ir dėl jų tau nereikia nerimauti. 

— Praneši man, kai ką nors sužinosi, gerai? 

- Žinoma, chėrie. Papasakok man daugiau apie savo planus 
gimus kūdikiui, 


Kai galų gale padėjau ragelį pasikalbėjusi su Ma ir pakvietusi 
ją ir seseris, kurias galės suburti, į Grygo šimtmečio minėjimo 
koncertą, paskambinau Selijai. Kaip ir Ma, jai, regis, buvo malo- 
nu su manimi pasikalbėti. 

Jau buvau nusprendusi, kad Selijai pasakysiu apie kūdikį, kai 
būsim akis į akį, nes žinojau, kokia tai bus svarbi akimirka jos 
jausmams. Be to, dar Teo pelenai... 

- Selija, apgailestauju, dabar negaliu ilgai kalbėti, bet ar ne- 
prieštarausit, jei po kelių dienų atskrisiu jūsų aplankyti? 

— Ale, nereikia to nė klausti. Tu mielai laukiama čia bet kada, 
būtų nuostabu su tavimi pasimatyti. 

- Gal galėtume nuvažiuoti į Limingtoną, reikia... - man užsi- 
kirto balsas tariant tuos žodžius. 

- "Taip, jau metas, - ramiai atsakė ji. - Padarysim tai drauge, 
kaip jis norėtų. 


Isa 

Po dviejų dienų mano lėktuvas nusileido Hitrou oro uoste, atvy- 
kimo salėje laukė Selija. Kai jos senučiu „Mini“ išvažiavome iš 
oro uosto, ji pažvelgė pasukusi galvą į mane. 

- Ale, tikiuosi, neprieštarausi, jei važiuosim ne į Čelsį, o tie- 
siai į Limingtoną. Nežinau, ar esu tau kada sakiusi, kad ten te- 
beturiu namelį. Jis visai mažas, bet ten mudu su Teo stovyklau- 
davom per mokyklos atostogas, kad galėtume paburiuoti. Man 
pasirodė kažkaip... derama ten mums apsistoti. 

Pasiekusi spustelėjau jai ranką, tvirtai suspaudusią vairą. 

- Selija, atrodo, bus nuostabu. 

Taip ir buvo. Nedidelis namelis lenktu fasadu jaukiai stovėjo 
Limingtono, karalių Jurgių epochos miestelio, centre, supamas 
grįstų gatvių ir gražių pastelinių spalvų pastatų. Palikome krep- 
šius siaurame koridoriuje, ir nusekiau paskui Seliją į jaukų ben- 
drąjį kambarį sa medinėmis sijomis. Tada Selija suėmė mane už 
rankų. 

- Ale, kol dar neparodžiau tavo kambario, noriu tik įspėti, 
kad narnelyje tėra du miegamieji, vienas mano, o kitas... na, ten 
miegodavo Teo, ir jame tikriausiai dar yra... daugybė jį prime- 
nančių daiktų. 

— Viskas gerai, Selija, — patikinau ją, kaip visada, sujaudino 
jos gerumas ir atidumas man. 

— Gal norėsi pasiimti kuprinę į viršų? O aš užkursiu židinį ir 
imsiuosi ruošti vakarienę. Šio to atsivežiau, kad greitomis patai- 
syčiau užkąsti. O gal norėtum vakarieniauti mieste? 

- Geriau nebus kaip čia, ačiū, Selija. Tuoj nulipsiu jums pa- 
dėti. 

— Tas kambarys - pirmos durys kairėje užlipus laiptais, - šūk- 
telėjo ji man. | 

Pasiėmusi kuprinę užlipau į viršų. Ten pamačiau žemas me- 
dines duris, ant jų nelabai dailiai trafaretu buvo padarytas užra- 
šas: TEO KAJUTĖ. Stumtelėjau duris ir išvydau po pakeliamuo- 
ju langu stovinčią siaurą lovą, ant jos, atremtas į pagalvę, tupėjo 
apšiuręs rusvas meškiukas, aprengtas mažučiu žvejo megztiniu. 
Ant nelygių sienų kur ne kur buvo jachtų nuotraukų, o virš da- 
žytos komodos kabojo senoviškas raudonai ir baltai dryžuotas 
gelbėjimosi ratas. Ašaros sugildė akis, kai pamačiau, koks šis 
kambarys panašus į manąjį vaikystės kambarį „Atlantidoje“. 

— Man gimininga siela, - sušnibždėjau staiga pajutusi Teo 
esybę visur aplinkui. 

Atsisėdau ant lovos, pasiėmiau meškiuką ir priglaudžiau prie 
krūtinės apsipylusi ašaromis, nes aiškiai suvokiau, kad Teo taip 
įr nepamatys savo vaiko. 

Tą vakarą draugiškai pasišnekėjome su Selija, kai ji patiekė 
troškintos vištienos. Kambario židinyje traškėjo ugnis, o mes sė- 
dėjome ant minkštos išblukusios sofos ir valgėme. 

— Čia taip jauku, Selija, galiu suprasti, kodėl jums čia gera 
būti. 

— Man pasisekė, kad paveldėjau namelį iš savo tėvų. Jie taip 
pat buvo buriuotojai, ir kai Teo augo, buvo nuostabu į čia jį at- 
sivežti. Piteris taip ir nepamėgo buriavimo, be to, jis tais laikais 

beveik visada būdavo užsienyje verslo reikalais, tad mudu su 
Teo čia vienaip ar kitaip leidome daug laiko. 

— Kad jau užsiminėt apie Piterį, - ar pastaruoju metu iš jo 
turit kokių žinių? - atsargiai paklausiau. 

— Gana keista, bet turiu. Iš tiesų pasakysiu, kad kelias pas- 
tarąsias savaites labai draugiškai bendraujam. Jis man nuolat 
skambina ir net sakė ketinąs atvykti pabūti pas mane Čelsyje per 
Kalėdas. Mat abu, regis, neturim kuo rimčiau užsiimti. - Dailūs 
Selijos skruostai kiek paraudo. - Žinau, gali nuskambėti bana- 
liai, bet, atrodo, Teo mirtis kažkaip išsklaidė tarp mudviejų tvy- 
rojusį pyktį. 

- Tai visai nebanalu. Žinau, kad jis baisiai jus įskaudino, 
Selija, bet tikrai jaučiu, kad suprato savo klaidas ir kaip jos jus 
žeidė. 

-— Ką gi, niekas nėra tobulas, Ale. Gal ir aš suaugau ir pama- 
čiau, ką dariau negerai. Tikrai žinau, kad kai gimė Teo, jis dauge- 
lį metų buvo man vienintelis pasaulyje. Piterį nustūmiau šalin, 
ir, kaip gal supratai, jam nepatiko būti ignoruojamam, - nusi- 
šypsojo ji. 

- Taip, galiu įsivaizduoti. Džiaugiuosi, kad judu vėl bent kal- 
batės. 

— Aš jam pasakiau, kad mudvi ketinam rytoj auštant išberti 
Teo pelenus, bet jis nieko neatsakė. Toks jau tas Piteris, - atsi- 
duso Selija. - Su juo niekada nebuvo įmanoma pasikalbėti apie 
tikrai svarbius dalykus. Šiaip ar taip, gana apie mane, - tarė Seli- 
ja. - Noriu sužinoti viską, ką pati veiki Norvegijoje. Jau mašino- 
je sakei, kad seki savo tėvo paliktomis nuorodomis. Jei jautiesi 
galėsianti viską papasakoti, labai norėčiau išgirsti. 

Per kitą valandą išsamiai papasakojau apie tą keistą savo šak- 
nų ieškojimą. Kaip ir kalbėdama su Ma, praleidau vienintelį da- 
lyką - galimą genetinį ryšį su Edvardu Grygu. Kaip ir Tomas, 

jaučiau, kad tokį atradimą geriau pasilaikyti sau. Be tvirto įro- 
dymo jis nieko nereiškia, yra bevertis. 

— Na, turiu pasakyti, aš apstulbinta! - sušuko Selija, kai bai- 
giau pasakoti ir padėjome į šalį padėklus po vakarienės. - Tu su- 
radai brolį dvynį ir dar tėvą. Tai nepaprasta permaina gyvenime. 
Kaip dėl to jautiesi? 

- Iš tiesų džiugiai susijaudinusi. Tomas toks... panašus į 
mane, - atsakiau šypsodamasi. - Tikiuosi, nebus netaktiška, jei 
pasakysiu, kad, nors netekau savo auklėtojo tėčio Atlanto ir gi- 
miningos sielos, koks buvo man Teo, radau kitą vyrą, su kuriuo 
esu susieta, tik visai kitaip. 

— Ale, mieloji, tai tiesiog nuostabu! Na ir kelionė tau nuskilo 
per šias kelias savaites. 

- Iš tiesų, Selija, kelionė dar nesibaigė. Turiu dar šį tą jums 
pasakyti. - Pažvelgiau jai į akis, pastebėjau jose klausimą ir giliai 
įkvėpiau. - Jūs būsit močiutė. 

Po šių žodžių ji iš pradžių atrodė nesusigaudanti. Paskui jos 
lūpose išsiskleidė džiugi šypsena ir palinkusi ji labai tvirtai mane 
apkabino. 

- Ale, net bijau patikėti. Ar tu įsitikinusi? 

- Visiškai. Nėštumą patvirtino gydytoja Bergene. O prieš sa- 
vaitę nuėjau į pirmąjį skenavimą. - Pakilusi nuo sofos nuėjau 
rankinės ir ten pasiraususi radau, ko ieškojau. Išėmiau grūdėtą 
nespalvotą atvaizdą ir padaviau Selijai. - Suprantu, kad jis dar 
labai mažas, bet čia jūsų anūkas, Selija. 

Ji paėmė nuotrauką ir įsižiūrėjo, pirštais vesdama per neryš- 
kius kontūrus mažytės būtybės, augančios manyje. 

— Ale... - Kai pagaliau prabilo, jos balsas buvo slopus dėl su- 
kilusių jausmų. - Tai gražiausia, ką esu kada nors mačiusi. 

Pasijuokusios, paverkusios ir vėl pasiglėbesčiavusios mudvi 
likome sėdėti ant sofos kiek apsvaigusios. 

— Dabar jau galiu galvoti apie mudviejų rytojaus... užduotį 
su viltimi širdyje, - tarė Selija. - Tai reikia aptarti. Aš turiu valtį, 
laikau ją valčių prieplaukoje. Man regis, bus tinkamiausia mu- 
dviem išplaukti auštant ir... palikti jį ilsėtis jūroje. 

- Labai atsiprašau, - pralemenau, - bet tiesiog negaliu. Kai 
Teo žuvo, prisiekiau, kad daugiau negrįšiu ant vandens. Viliuosi, 
suprasit. 

— Suprantu, mieloji, bet būk gera, dar pagalvok apie tai. Kaip 
pati esi sakiusi, praeities taip paprastai neįmanoma išbraukti iš 
atminties. Manau, suprasi, kaip Teo būtų nepakeliama žinoti, 
kad atėmė iš tavęs aistrą jūrai. 

Tą akimirką suvokiau - nors ir kaip būtų sunku, aš privalau 
dėl Teo ir mudviejų vaikelio sugrįžti į laivą. 

- Selija, - pagaliau tariau, - jūs teisingai sakot. Būtent tai 
mums ir dera padaryti. 


Rytą mane dar prieš aušrą prikėlė mobiliojo žadintuvas, ir iškart 
negalėjau susigaudyti, bet paskui prie skruosto pajutau kažką 
šiurkštaus. Užsidegusi lempą prie lovos, pamačiau ant pagalvės 
šalia gulintį senąjį Teo meškiuką. Čiupau jį ir įsibedžiau nosimi 
į pasišiaušusį kailiuką, tartum taip būčiau galėjusi įkvėpti pačią 
jo dvasią. Skubiai atsikėlusi iš lovos užsimoviau tampres ir apsi- 
vilkau storą megztinį, tada nulipau žemyn - ten jau laukė Selija. 
Nereikėjo nieko nė sakyti, kai pažvelgiau į paprastą melsvą urną, 
kurią ji laikė rankose. 

Mums išėjus iš namelio ir patraukus į prieplauką Limingto- 
no gatvės balkšvame priešaušryje dar buvo tuščios. Kai susto- 
jome ant medinės prieplaukos, kur buvo prišvartuota Selijos 
valtis, niekur nebuvo matyti jokios veiklos, tik gretimoje val- 

tyje du žvejai mums linktelėjo ir toliau taisė tinklus ruošdamiesi 
žūklei. 

— Žinai, Teo tai patiktų. Amžinas jūros potvynių ir atoslūgių, 
bangų mūšos ritmas, tebesitęsiantis nuo laikų pradžios. 

- Taip, jam tai patiktų, tiesa? 

Abi atsigręžėme, išgirdusios pažįstamą balsą, ir pamatėme 
prie mūsų prieinantį Piterį. Stebėjau apstulbusį Selijos veidą ir 
kaip ji paskui visa nušvito puldama Piteriui į glėbį. Likau stovė- 
ti kur buvusi, leidau jiems pasidžiaugti ta akimirka drauge, bet 
paskui jie prie manęs priėjo, Piteris apkabino ir mane. 

- Gerai, - tarė jis trūkinėjančiu balsu, — verčiau jau atlikim 
tai. 

Selijai įlipus į valtį, Piteris sušnibždėjo man į ausį: 

- Tikiuosi, nepasidarysiu gėdos prieš judvi sublogavęs po 
pusryčių tokią iškilmingą akimirką. Aš prastai jaučiuosi ant 
vandens, Ale. 

- Šiuo metu ir aš taip pat, - atsakiau tyliai. - Eime, - ištiesiau 
jam ranką, - kartu su tuo susidorosim. 

Mes sulipome į valtį, aš padėjau Piteriui atgauti pusiausvyrą 
ir jį pasodinau, pati nervingai pratindamasi prie jūros supimo. 

- Galim plaukti, Ale? 

- Taip, - patikinau Seliją, keldama bures, tada atrišau valtį 
nuo prieplaukos. 

Mums išplaukiant į Solentą pirmieji rausvi nuauksinti saulės 
spinduliai jau pasiekė krantą, sužibo ant tingių bangelių keterų. 
Kol tvirtinau bures, vairą perėmė Selija. Gaivus vėjelis nuplukdė 
valtį per vandenį, švelniai sukėlė plaukus man apie veidą, ir, nors 
baiminausi grįžti ant vandens, dabar pajutau keistą ramybę. At- 
mintyje šmėsčiojo Teo veidas, bet pirmą kartą nuo tada, kai jis 
mane paliko, mintys apie jį buvo kupinos ir džiaugsmo, ne vien 
liūdesio. 

Nuplaukus kelis šimtus metrų nuo kranto atsivėrė puikus 
Limingtono uosto vaizdas, mes rifais sutraukėme bures, Selija 
pasilenkė ir po kelių akimirkų atsistojo su melsva urna rankose. 
Mudvi priėjome prie Piterio, gerokai pabalusio valties gale, ir 
padėjome jam atsistoti tarp mūsų. 

- Tu paimk, Piteri, - tarė Selija, o ryto saulė tą akimirką visa 
didybe pagaliau iškilo virš horizonto. 

— Pasiruošusios? - paklausė Piteris. 

Aš linktelėjau, ir visi suėmėme delnais urną, iš pažiūros tokią 
nereikšmingą, bet kupiną tokios daugybės svajonių, vilčių ir pri- 
siminimų. Piteris nukėlęs dangtelį išbėrė pelenus, ir stebėjome, 
kaip jų debesėlis sklendžia žemyn susilieti su putojančia jūra. Aš 
stipriai užsimerkiau ir skruostu nuriedėjo vienintelė ašara. 

- Sudie, mano brangiausias, - sušnibždėjau, o ranka savaime 
nuslinko paglostyti pilvo. - Tik žinok, kad mūsų meilė tebėra 
gyva. 

Kaip paprastai, nubudau anksti, pažadinta švelnių judesių pilve. 
Pasižiūrėjau į laikrodį, buvo dar vos po penkių, ir galėjau tik 
viltis, kad kūdikis mano įsčiose dar nenusistatė tokio miego ir 
budėjimo režimo. Kai apsiblaususi dirstelėjau pro užuolaidas, 
lauke tebebuvo tamsu, o langai storai apledėję. Nuėjusi į vonios 
kambarį, sugrįžau į lovą: ir pamėginau vėl užsnūsti. Šiandien, 
žinojau, bus ilga diena. Vakare Grygo salė bus pilnutėlė, pu- 
santro tūkstančio žmonių ateis į šimtmečio minėjimo koncertą. 
Tarp žiūrovų bus mano draugai ir šeima. Šią popietę paklausy- 
ti koncerto į Bergeną atskrenda Star ir Ma, ir aš jaudinausi jų 
laukdamą. 

Keistai jaučiau, kad nors esu motina ir vaikelio globėja, mano 
laukiamas vaikelis yra bendras, o jo atėjimas į šį pasaulį po tri- 
jų mėnesių nuties saitus tarp ligi šiol atskirų ir tokių skirtingų 
žmonių. Atsiras ryšys su neseniai atskleista praeitimi - mano 
tikruoju tėvu Feliksu, broliu dvyniu Tomu ir penkiomis teto- 
mis, kurios visos, be jokios abejonės, labai myli laukiamą jį ar 
ją. Elektra, galų gale pasveikinusi mane, atsakydama į elektroni- 
nį laišką, jau atsiuntė per FedEx dėžę baisiai brangių, dizainerių 
sukurtų kūdikio drabužėlių. Gavau jaudinančius elektroninius 
laiškus beveik iš visų seserų ir, aišku, iš Ma, o ji, tokia rami, san- 
tūri, žinojau, trokš paimti naujagimį ant rankų ir atgaivinti tuos 

brangius prisiminimus, kai mus visas gavo globoti. Dar yra ir 
Teo pusė - jo tėvai. Selija ir Piteris, tapę mano dabarties dalimi, 
taip pat šįvakar bus. Gerai žinojau, kad juodu bus labai kūdikio 
ir mano pageidaujami ateityje. 

- Gyvenimo ratas... - tyliai ištariau sau galvodama, kaip man 
per tą baisių netekčių laikotarpį atsivėrė naujas gyvenimas, su- 
švito nauja viltis. Ir lygiai kaip Tigė buvo sakiusi apie gražią rožę, 
atžydėjusią jai skirtą laiką, - jau krinta žiedlapiai, bet tada išsi- 
skleidžia kiti to paties kero žiedai, - taip ir aš patyriau tą gamtos 
stebuklą. Ir nors prieš kelis mėnesius netekau dviejų svarbiausių 
savo gyvenime žmonių, mane užliejo meilė, kuri, jutau, tik sti- 
prės, ir jaučiau dėl to palaimą. 

O šįvakar po koncerto prie iškilmių stalo pirmą kartą susi- 
pins atskiros mano gyvenimo siūlo gijos. 

Tai vėl pasuko mintis prie Felikso... 

Šio vakaro programa buvo labai nesudėtinga: ji prasidės „Pero 
Giunto“ siuita, iš tiesų tai aš, Jenso Halvorseno proproanūkė, 
pradėsiu ją grodama fleita tuos keturis pirmus gerai žinomus 
taktus, kaip jis grojo per premjerą prieš šimtą trisdešimt vienus 
metus. Arba, kaip mudu su Tomu svarstėme, gal juos gros net 
paties kompozitoriaus proproanūkė. Kaip yra taip, grosiu nuo- 
širdžiai. Šalia bus Tomas, gros pirmuoju smuiku — tai buvo Jenso 
antrasis instrumentas, ir Halvorsenų šeimos istorija bus apsuku- 
Si visą ratą. 

Mūsų šeimos ryšius išgarsino Norvegijos Žiniasklaida, susi- 
domėjimą paskatino faktas, kad antroje programos dalyje bus 
pirmą kartą atliktas neseniai surastas Jenso Halvorseno jau- 
nesniojo concerto fortepijonui, o jo orkestruotę sukūrė kom- 
pozitoriaus sūnus „Feliksas, atliksiantis pagrindinę fortepijono 
partiją. 

Andrus Litonas, visų gerbiamas Bergeno filharmonijos diri- 

gentas, buvo džiugiai sujaudintas sužinojęs apie atrastą pradin- 
gusį kūrinį ir apstulbintas įkvepiančios Felikso orkestruotės - o 
ką jau kalbėti apie laiką, per kurį ji buvo sukurta. Tačiau Tomui 
paklausus Deivido Stiuarto, gal jo tėvas pats galėtų premjeros va- 
karą skambinti concerto, orkestro vadovas griežtai pasakė „ne“. 

Po to pokalbio grįžęs namo Tomas liūdnai papurtė galvą. 

- Sakė seniai pažįstantis Feliksą, o šio kūrinio premjera ir pats 
koncertas pernelyg svarbūs, kad būtų galima rizikuoti. Ir, turiu 
pasakyti, sutinku su juo, Ale. Nors tavo idėja buvo suvienyti iš 
esmės penkias - jis mostelėjo į mano pilvuką - Halvorsenų kar- 
tas, Feliksas yra silpniausia grandis. O ką, jeigu jis nusigers kon- 
certo išvakarėse ir tiesiog neateis? Taip pat gerai kaip aš žinai, 
kad šio kūrinio sėkmė priklauso nuo pianisto. Jeigu jis tik muštų 
lėkštes visiems už nugaros, būtų kitaip, bet Feliksas juk bus sce- 
nos centre. Filharmonijos vadovai nenori užsitraukti gėdos, jei 
mūsų brangusis tėtušis nepasirodytų. Kaip sakiau, prieš daugelį 
metų jį atleido dėl to, kad pasirodė esąs labai nepatikimas. 

Supratau. Tik neketinau nuleisti rankų dėl Felikso. 

Tad apsilankiau jo, kaip Tomas vadino, „duobėje“ ir paklau- 
siau, ar, jei eičiau dėl jo kautis, tvirtai pažadėtų - prisiektų jau 
greitai gimsiančio anūko gyvybe, - kad lankys visas repeticijas 
ir koncerto vakarą ateis į sceną. 

Tą rytą Feliksas spoksojo į mane apsiblaususiomis nuo alko- 
holio akimis ir tik truktelėjo pečiais. 

- Aišku, ateisiu. Man nė repeticijų nereikia. Galiu skambinti 
nors ir miegodamas, išgėręs porą butelių, mano brangioji Ale. 

- Juk žinot, kad taip nieko nebus, - paprieštaravau jam. - Jei 
žiūrit į tai šitaip, tada... - Tai tarusi nusisukau ir žengiau prie 
durų. 

— Gerai jau gerai. 

— Kas gerai? - paklausiau. 

— Pažadu, elgsiuos deramai. 

- Tikrai? 

- Taip. 

— Todėl, kad aš prašau? 

— Ne. Įsipareigoju todėl, kad tai mano tėvo concerto ir no- 
riu padaryti jam garbę. Be to, žinau, kad niekas kitas taip nepa- 
skambins kaip aš. 

Tada nuėjau pas Deividą Stiuartą, ir kai jis vėl atsisakė pritar- 
ti, kad skambintų Feliksas, griebiausi - net gėda prisipažinti — 
šantažo. 

- Juk Feliksas yra Pipo sūnus, todėl neginčijamai jam pri- 
klauso concerto teisės, - pasakiau nuleidusi akis, kad nerau- 
donuočiau. - Mano tėvas labai abejoja, ar kūrinys iš viso bus 
atliktas. Jis susirūpinęs, kad jei ta muzika neskambės taip, kaip 
būtų norėjęs jo tėvas, gal verčiau jos nė neįtraukti į vakaro pro- 
gramą. 

Dėjau viltis į faktą, kad orkestrui reikėjo trūks plyš parodyti 
pasauliui tokio jaudinamo Norvegijoje sukurto po Grygo kūri- 
nio premjerą. Ir, ačiū Dievui, nuojauta manęs neapgavo. Deivi- 
das pagaliau nusileido ir sutiko. 

- Tačiau su orkestru repetuos ir Vilemas. Tada, jei jūsų tėvas 
mus nuvils, visas vakaras bent nebus sužlugdytas. Aš iš anksto 
net nepranešiu žiniasklaidai, kad jis dalyvaus. Sutarta? 

- Sutarta, - atsakiau, paspaudėme vienas kitam ranką, ir išė- 
jau iškėlusi galvą, mintyse džiūgaudama dėl savo coup de grūce“. 

Feliksas laikėsi žodžio, pastarąją savaitę laiku ateidavo į repe- 
ticijas, tačiau visi žinojome - tai dar ne garantija, kad jis ateis, 
kai tikrai bus būtina. Galų gale juk yra taip elgęsis anksčiau. 

Nebuvo pranešta; kad fortepijono partiją atliks Feliksas, o To- 


* mirtino smūgio (pranc.). 

mas man pasakė sužinojęs apie dvi programėles - vienoje buvo 
išspausdinta Felikso pavardė, kitoje - Vilemo. 

Dėl to mane graužė sąžinė, nes Vilemo ego negalėjo būti ten- 
kinamas žinant — čia galima pavartoti muzikos terminą, - kad 
jis gros tik antruoju smuiku, nes pirmasis yra senstantis nepa- 
tikimas girtuoklis. Ir tik dėl to, kad šio pavardė - Halvorsenas. 
Tačiau pirmoje dalyje Vilemas atliks Grygo Piano concerto A mi- 
nor, ir tai nors šiokia tokia paguoda. 

Praėjusią savaitę vieną vakarą buvau pasižiūrėti Tomo, gro- 
jančio orkestre, o Vilemas skambino Listo Piano concerto nr. 1. 
Stebėdama, kaip ilgi, ploni pirštai laksto per klaviatūrą, virpa 
šnervės, 0 žvilgantys tamsūs plaukai krinta ant kaktos, pajutau 
pažįstamą plazdėjimą po krūtine, visai nesusijusį su glūdinčiu 
manyje kūdikiu. Pasakiau sau - vadinasi, mano insti ikūno 
reakcija rodo, kad kada nors galėsiu atsigauti po Teo netekties, 
nors dar ne dabar. Ir neturiu dėl to jaustis kalta. Man trisdešimt 
metų, gyvensiu dar ilgai. Ir buvau įsitikinusi, kad Teo nenorėtų 
matyti manęs, virtusios vienuole, 

Paradoksalu, bet Tomas ir Vilemas suartėjo, iš pradžių juos 
siejo bendras darbas, bet šalia profesinės draugystės augo ir as- 
meninė, Tomas pakvietė kitą savaitę Vilemą į svečius, o aš dar 
neapsisprendžiau, ar norėsiu likti namie, ar kur nors eiti. 

Pagaliau susitaikiusi su faktu, kad šį rytą jau nebegalėsiu už- 
migti, įsijungiau nešiojamąjį kompiuterį pasitikrinti elektroninio 
pašto. Pamačiau, kad yra parašiusi Maja, ir atsidariau laišką. 


Brangiausioji Ale, noriu tik pasakyti, kad šiandien mintimis 
esu su tavimi. Gaila, negaliu būti ten, bet nuo Brazilijos iki 
Norvegijos labai tolima kelionė. Mes išvažiavome į kalnus, 
nes oras Rio net man per karštas. Gyvename fazendoje ir 
negaliu net apsakyti, kaip čia gražu. Reikia daug remonto, 

bet mes svarstome planus paversti fazendą centru vaikams 
iš favelų, kad čia atvažiavę jaustųsi laisvi ir turėtų kur bėgioti 
nuostabioje gamtoje. Bet gana apie mane. Tikiuosi, tu ir 
kūdikis laikotės gerai, o aš nekantrauju, kada susipažinsiu 

su savo sūnėnu ar dukterėčia. Labai didžiuojuosi tavimi, jau- 
nesnioji sesute. Maja xx 


Perskaičiusi nusišypsojau patenkinta, kad ji, regis, laiminga, tada 
nusiprausiau po dušu ir užsimoviau šiltas treningines kelnes, 
vieninteles dar tinkamas apvalėjančiai figūrai. Nenorėjau švais- 
tyti pinigų specialiems drabužiams nėščiosioms ir dažniausiai 
vilkėdavau dukslius Tomo megztinius. Šio vakaro pasirodymui 
scenoje nusipirkau juodą tamprią suknelę, ir Tomas pagyrė, kad 
labai gražiai su ja atrodau, bet, spėju, jis tik norėjo būti malonus. 
Nulipusi žemyn nuėjau į laikinai įsirengtą virtuvėlę svetainėje, 
nes dar tęsėsi namo renovacijos darbai, tad dabar turėjome tik 
mikrobangų krosnelę ir virdulį, pastatytus ant spintelės. Virtu- 
vėje šiuo metu buvo likusios tik plikos nugremžtos sienos, bet, 
pamaniau, diduma sunkaus darbo jau padaryta. Turėjome naują 
vandens šildytuvą, ir rangovai vis žadėjo jau tuoj įrengti šildymą 
po grindimis, tiktai darbai užtrukdavo dukart ilgiau, negu tikė- 
jausi, todėl panikavau, kad namas nebus užbaigtas prieš gims- 
tant kūdikiui. Lizdo sukimo instinktas mane skatino, o statybi- 
ninkus, visai suprantama, varė iš proto. 

- Labas rytas, - tarė Tomas, pasirodęs paskui mane, jo plau- 
kai styrojo stati kaip visada po miego. - Na, ir atėjo ta diena, - 
atsiduso jis. - Kaip jautiesi? 

- Nervinuosi, jaudinuosi ir spėlioju... 

— Ar pasirodys Feliksas, - užbaigėme drauge. 

- Kavos? - pasiūliau, kai užvirė virdulys. 

— Ačiū. Kuriuo laiku atvažiuoja tavo šutvė? - paklausė išsi- 

blaškęs eidamas prie naujo lango nuo pat grindų iki lubų, pro kurį 
buvo matyti nuostabus erdvus eglių ir fiordo apačioje vaizdas. 

— A, visi skirtingu metu... Pasakiau Ma ir Star, kad prieš kon- 
certą ateitų prie tarnybinių durų pasisveikinti. - Apie tai pagal- 
vojusi nervinausi ir pykau. - Kaip keista, ar ne? Kur kas labiau 
nerimauju, kad mane matys saujelė draugų ir šeimos, negu dėl 
to, ką gali pasakyti kritikai. 

— Žinoma, kad nerviniesi, tai natūralu. Bet atpilsi savo solo 
bent jau pradžioje, o paskui mums teks prakaituoti, kol Feliksas 
paskambins paskutinę „Herojinio koncerto“ gaidą. 

— Niekada nesu grojusi tokiai gausybei žiūrovų, —- padeja- 
vau, — ir dar ne už dyka. 

— Tau puikiai pavyks, - tarė Tomas, nors duodama jam kavą 
pajutau, kad ir jis nervinasi. 

Mums abiem tai svarbi diena. Jautėme, kad kartu sukūrėme 
naują esatį muzikos pasauliui, ir ji tuoj bus parodyta viešumoje. 
Šįvakar mes didžiuosimės esantys jos kūrėjai. 

- Paskambinsi Feliksui pasitikrinti, ar nepamiršo? - paklausė 
Tomas. 

— Ne. - Jau buvau nusprendusi, kad neskambinsiu. - Tai turi 
būti jo ir tik jo reikalas. 

— Taip, — atsiduso Tomas, - taip ir yra. Gerai, einu po dušu. 
Ar galėsim išvažiuoti po dvidešimties minučių? 

— Taip. 

— Dieve, tikiuosi, jis pasirodys. 

Tik tada suvokiau, kad, nors iki tol tvyrojo priešiškumas, Felik- 
so pasirodymas šįvakar Tomui reiškia dar daugiau negu man. 

- Jis bus ten, žinau, kad bus. 

Tačiau po dviejų valandų, atsisėdusi savo vietoje orkestre 
prieš repeticiją, pamačiau tuščią kėdutę prie fortepijono ir mano 
įsitikinimas sumenko. Penkiolika po dešimtos, kai Andrus Li- 

tonas pasakė, kad nebegalime ilgiau laukti, įsitempusi karštais 
delnais suėmiau mobilųjį telefoną. 

— Ne, neskambinsiu jam. 

Felikso vietą prie fortepijono buvo pakviestas užimti Vile- 
mas, ir, kai Andrus Litonas pakėlė batutą, Tomas metė į mane 
kupiną nevilties žvilgsnį. 

— Kaip tu galėjai? Tu šūdžiau! - keikiausi patyliukais — ir tada 
pamačiau Feliksą, per žiūrovų salę bėgantį į sceną, jis buvo už- 
dusęs ir išbalęs. | 

- Abejoju, ar kas nors iš čia esančių manimi patikės, - tarė jis 
užlipęs laipteliais, - bet pusiaukelėje važiuojant nuo kalno suge- 
"do mano mopedas ir teko stabdyti mašinas, kad kas nors pavė- 
žėtų likusį kelią. Noriu tai įrodyti, todėl atsivedžiau čia tą gerąją 
ponią, kuri mane išgelbėjo „balsuojantį“ kelkraštyje. Hana, - pa- 
šaukė jis, - ar sakau tiesą? 

Šimtas viena pora akių nusekė paskui Felikso smilių, įbestą į 
žiūrovų salės galą, kur stovėjo akivaizdžiai sutrikusi ir susijaudi- 
nusi vidutinio amžiaus moteris. 

— Hana, pasakykit jiems. 

- Taip, jo mopedas sugedo, ir aš jį pavėžėjau. 

- Ačiū. Kasoje jums paliktas bilietas į šio vakaro koncertą. - 
Tada Feliksas atsigręžė į orkestrą ir teatrališkai nusilenkė. - At- 
siprašau, kad visus jus sugaišinau, bet kartais būna ne taip, kaip 
atrodo. 

Po repeticijos pastebėjau Feliksą prie tarnybinių durų - atsi- 
rėmęs jis rūkė cigaretę, ir aš priėjau. 

- Labas, Ale. Atsiprašau už tai. Priežastis - dėl įvairumo — 
nesumeluota. 

— Taip. Norit nueiti išgerti? 

- Ne, ačiū, brangioji. Šiandien aš gerutis, - prisimeni? 

- Prisimenu. Gerokai stebinantis dalykas, ar ne? Šįvakar čia 
keturių, net penkių kartų Halvorsenai. | 

- Arba Grygai, gali ir taip būti, - truktelėjo pečiais Feliksas. 

- A... Jūs tai žinot? 

- Aišku, kad žinau. Ana mirties patale pasakė Horstui, paro- 
dė ir kur paslėpti laiškai. O jis man pasakė prieš pat išvažiuojant 
studijuoti į Paryžių. Visus juos perskaičiau. Nieko sau erotinė 
rašliava, ką? 

Apstulbau, kai taip atsainiai pasakė tokį dalyką. 

— Ar nenorėjot kam nors to atskleisti? Tuo pasinaudoti? 

— Kai kurios paslaptys iš tikro turėtų būti laikomos paslapty- 
je, ar taip nemanai, mano brangioji? Tu geriau nei kas kitas turė- 
tum suprasti, kad svarbiau ne tai, iš ko esi kilęs genetiškai, o tai, 
kuo tampi. Sėkmės šįvakar. - Tai taręs Feliksas man mostelėjo ir 
nuėjo nuo durų. 

Pusę septintos gavau Star žinutę, kad ji su Ma jau čia. Pa- 
siėmiau Tomą iš muzikantų poilsio kambario, ir kai mudu pa- 
traukėme koridoriumi, nereikia nė sakyti, nervinausi, kad reikės 
supažindinti savo brolį dvynį su seserimi. 

— Ma, - pagreitinau žingsnį išvydusi ją, kaip visada, be jokių 
pastangų elegantišką, vilkinčią buklė švarkelį ir tamsiai mėlyną 
sijoną. 

- Ale, kaip smagu matyti tave, chėrie, - apglėbė mane Ma, ir 
užuodžiau pažįstamą jos kvepalų kvapą, reiškiantį, kad esu sau- 
gi, globojama. 

— Sveika, Star, ir tave smagu matyti. - Apkabinau ją, tada pa- 
sisukau į savo dvynį, tas net išsižiojęs spoksojo į mano seserį. — 
O čia Tomas, naujausias tarp šeimos vaikų, - pasakiau, kai Star, 
pažvelgusi į jį, droviai nusišypsojo. 

— Sveikas, Tomai, - tarė ji, ir man teko niuktelėti, kad Tomas 


atsakytų. 

- Taip, sveika. Malonu, hm, su tavimi susipažinti, Star. Ir su 
jumis, e... Ma, tai yra Marina. 

Susiraukiau parodydama Tomui, kad jis keistai elgiasi. Pa- 
prastai jis sveikindavosi laisvai, jausmingai, ir aš kiek pyktelėjau, 
kad taip nėra dabar. 

- Ir mums malonu susipažinti, Tomai, - atsakė Marina. - 
Ačiū, kad rūpinatės Ale vietoj manęs. 

— Mes rūpinamės vienas kitu, ar ne, sesute? - tarė jis tebe- 
spoksodamas į Star. 

Tada per garsiakalbį pasigirdo kvietimas orkestrui susirinkti 
į sceną. 

- Ką gi, mums reikia eiti, pasimatysim jau tik vėliau fojė, - pa- 
sakiau. - Dieve, kaip nervinuosi, - atsidusau bučiuodama jas. 

- Būsi nuostabi, chėrie, tikrai žinau, - paguodė Ma. 

- Ačiū. 

Pamojavau ir su Tomu nuėjome koridoriumi. 

- Ar liežuvį buvai prarijęs? - paklausiau jo. 

- Dieve, o tavo sesuo gražutė, ar ne? - tik tiek atsakė jis man 
sekant iš paskos į sceną prieš koncertą išklausyti drąsinančios 
Andraus Litono kalbos. 


K ja 

— Man neramu, - sušnibždėjau Tomui, kai lygiai septintą dvi- 
dešimt septynios vėl visi suėjome į sceną skambant audringiems 
plojimams. - Jis vis dar atrodo blaivus, o yra man sakęs, kad kur 
kas geriau skambina išgėręs. 

Tomas sukikeno pamatęs mano tikrai susirūpinusį veidą. 

— Man iš tiesų gaila Felikso. Vargšelis tikrai sasimaus! Bet 
prisimink, pataisyti padėčiai jis turi dar visą pirmąją programos 
dalį plius pertrauką. Liaukis dėl jo nervinusis, - sušnibždėjo 

jis, - ir džiaukis šiomis nuostabiomis Halvorsenų - ar Grygų — 
giminės akimirkomis. Myliu tave, sese, - pridūrė plačiai šypso- 
damasis, kai išsiskyrėme užimti savo vietų orkestre. 

Atsisėdau medinių pučiamųjų sekcijoje žinodama, kad po 
trijų minučių pakilsiu groti pirmųjų keturių „Ryto“ taktų. Ir ne- 
svarbu, kaip yra sakęs Feliksas, kas mane pagimdė. Svarbu, kad 
gavau tą dovaną - gyvenimą, ir nuo manęs priklauso kaip kuo 
geriau jį nugyventi. 

Aptemus šviesoms ir stojus tylai prisiminiau visus, kurie 
mane myli, kurie ten, žiūrovų salės tamsoje, linki man sėkmės. 

Prisiminiau ir tėtį Atlantą, pasakiusį man, kad didžiausią stip- 
rybę rasiu silpnumo akimirkomis. Prisiminiau Teo, išmokiusį 
mane nuoširdžiai mylėti kitą žmogų. Nei vieno, nei kito čia nėra, 
bet žinojau, kad jie didžiuosis manimi žvelgdami iš žvaigždžių. 

Tada nusišypsojau pagalvojusi apie naują gyvybę savyje, ku- 
rią dar gausiu pažinti. 

Pridėjau prie lūpų fleitą ir užgrojau jiems visiems. 


tar 

„Herojinis koncertas“ 

Žiūrovų salėje pritemo šviesos, ir aš stebėjau savo seserį scenoje, 
pakylančią iš vietos. Po juoda suknele buvo aiškiai matyti naujos 
gyvybės apybrėžos. Alė akimirką lyg melsdamasi užsimerkė, Kai 
pagaliau pakėlė prie lūpų fleitą, mano ranką švelniai suspaudė 
kita ranka. Žinojau, kad ir Ma jaučia tą patį, ką aš. 

Per salę nuplaukė nuostabi gerai pažįstama melodija, mano 
ir seserų vaikystės metais skambėjusi „Atlantidoje“, ir pajutau, 
kaip muzikai banguojant kiek atsileidžia kelių praėjusių savai- 
čių įtampa. Klausydamasi žinojau, kad Alė groja tiems, kuriuos 
mylėjo ir prarado, kartu supratau ir tai, kad kaip saulė užteka 
po ilgos tamsios nakties, taip dabar jos gyvenime yra atsiradu- 
si nauja šviesa. O kai prie Alės prisidėjo orkestras ir nuostabi 
muzika pasiekė crescendo, sveikindama išaušus naują dieną, aš 
pajutau tą patį. 

Vis dėlto man atgimstant kentėjo kiti, ir dar reikės rasti logiš- 
ką paaiškinimą. Neseniai supratau tik tiek, kad yra daug skirtin- 
gų meilės rūšių. 

Per pertrauką mudvi su Ma nuėjome prie baro, prie mūsų 
išgerti po taurę šampano priėjo Piteris ir Selija Fales-Kingsai, 
prisistatė kaip Teo tėvai. Mačiau, kaip Piterio ranka globėjiškai 
apkabinusi Seliją per liemenį, ir jie man pasirodė kaip jauna įsi- 
mylėjėlių pora. 

- Santė'", - tarė Ma mudviem susidaužiant taurėmis. - Koks 
nuostabus šis vakaras. 

— Taip, - atsakiau. 

— Alė taip gražiai grojo, gaila, kad kitos seserys negalėjo į ją 
pasižiūrėti. Ir jūsų tėvas, žinoma, 

Pastebėjau, kaip Ma kakta susiraukia dėl kažko staiga suneri- 
mus, ir pagalvojau - kokias paslaptis ji slepia? Ir kaip jos slegia 
ją. Kaip ir mane manosios. 

- Tad Kelė negalėjo atvykti? — atsargiai paklausė Ma. 

- Ne. 

- Ar mateisi su ja pastaruoju metų? 

- Šiomis dienomis nedažnai lankiausi bute, Ma. 

Daugiau apie tai ji nebeklausinėjo. Žinojo, kad neverta. 

Kažkieno ranka perbraukė man per pečius, net krūptelėjau. 
Visada buvau labai jautri prisilietimams. Tai Piteris nutraukė 
mąslią tylą, - esu pratusi prie tokios tylos. Jis užkalbino Ma. 

— Tai jūs ta mama, kuri rūpinosi Ale vaikystėje? 

- Taip, - atsakė ji. 

- Nuveikėt nuostabų darbą, - pagyrė Piteris. 

- Tai priklausė nuo jos, ne nuo manęs, - kukliai atsakė Ma. - 
Aš labai didžiuojuosi visomis savo mergaitėmis. 

- O jūs - viena iš garsiųjų Alės seserų? - Piteris atkreipė 
skvarbias akis į mane. 

— Taip. 

— Kuo vardu? 

— Star. 

— O kuris numeris? 

— Trečias. 

— Įdomu, - vėl pažvelgė į mane. - Ir aš buvau trečias. Niekas 
tavęs nesiklauso ir niekas negirdi - tiesa? 


* Į sveikatą (pranc.). 

Aš neatsakiau. 

- Bet toje galvelėje, lažinuosi, daug kas vyksta, ar ne? - kalbė- 
jo jis. - Man tikrai taip buvo. 

Net jei jis neklysta, nesakysiu. Tik tylomis truktelėjau pe- 
čiais. 

- Alė - ypatinga asmenybė. Mes abu daug ko iš jos išmo- 
kom, - tai Selija šiltai man šypsodamasi pakeitė temą. Ji bus 
pamaniusi, kad mano tylėjimas rodo prieštaravimą Piteriui, bet 
taip nėra. Kai kam sunku tai suprasti. 

— Taip, tikrai. O dabar mes būsim seneliai. Kokią dovaną jūsų 
sesuo Mums duoda, Star, - tarė Piteris. - Ir šį kartą nesiskirsiu su 
mažiukų. Gyvenimas juk toks velniškai trumpas, tiesa? 

Pasigirdo skambutis, po dviejų minučių prasidės antra dalis, 
ir visi aplinkui baigė gerti, ką turėjo taurėse, kad ir kiek turėjo. 
Visi sugrįžome į žiūrovų salę ir susėdome. Alė jau seniau buvo 
man parašiusi elektroniniu paštu, ką atrado Norvegijoje. Atidžiai 
pažvelgiau į Feliksą Halvorseną, einantį į sceną, ir padariau išva- 
dą, kad genetinis ryšys su juo mažai matyti Alės išvaizdoje. Taip 
pat pastebėjau siūbuojančią jo eiseną, kai žengė prie fortepijono, 
ir pamaniau - gal jis girtas. Pasimeldžiau, kad tik taip nebūtų. Iš 
to, ką Alė buvo rašiusi, žinojau, koks svarbus šis vakaras jai ir at- 
rastajam broliui Tomui. Jis man iškart patiko, kai kiek anksčiau 
susipažinome. 

Feliksui pakėlus pirštus prie klaviatūros ir sustingus pajutau, 
kaip visi salėje kartu su manimi sulaikė kvapą. Įtampa atslūgo, 
kai pirštai nusileido ant klavišų, ir pirmą kartą publika išgirdo 
pirmuosius „Herojinio koncerto“ taktus. Programėlėje paminė- 
ta, kad praėjo šešiasdešimt aštuoneri metai nuo tada, kai kūrinys 
buvo parašytas. Tą pusvalandį patyrėme tikrai retą grožį, sukur- 
tą stebuklingos alchemijos, tobulos kompozitoriaus ir atlikėjo, 
tėvo ir sūnaus, sąveikos. 

Nuostabios muzikos pakylėtais jausmais žvilgtelėjau į ateitį. 
„Muzika yra meilė, ieškanti balso jai išreikšti“, — pacitavau sau 
Tolstojų. Turėsiu surasti savo balsą. Ir drąsos juo kalbėti. 

Aplodismentai pelnytai buvo audringi, publika atsistojusi net 
trypė, plojo ir sveikino šauksmais. Feliksas lankstėsi ir lankstė- 
si, pamojo prieiti iš orkestro sūnui ir dukteriai, tada nuramino 
publiką ir pasakė skiriąs savo pasirodymą tėvo atminimui ir vai- 
kams. 

Šis gestas man buvo gyvas įrodymas, kad įmanoma žengti 
toliau. Ir šį tą pakeisti - kiti galų gale su tuo susitaikys, nors ir 
sunkiai. 

Publikai ėmus kilti, Ma palietė man petį kažką sakydama. 
Abejingai linktelėjau nepasistengusi suprasti, ką ji sako, ir su- 
murmėjau, kad susitiksime fojė. Likau ten sėdėti. Viena. Mąs- 
čiau. Miglotai suvokiau, kad visi eina pro šalį eilių tarpu. Ir tada 
akies krašteliu pastebėjau pažįstamą figūrą. 

Širdis ėmė daužytis, nejučia atsistojau ir nubėgau per ištuštė- 
jusią salę prie minios, judančios link durų. Desperatiškai sten- 
giausi vėl išvysti akimirką šmėstelėjusį vaizdą, maldaudama, kad 
neabejotinai tas profilis vėl pasirodytų tarp aplinkinių. 

Prasigrūdau per fojė, kojos pačios išnešė į žvarbų gruodžio 
orą. Stovėjau gatvėje tikėdamasi dar kartą išvysti ir įsitikinti, bet 
supratau, kad tas žmogus jau dingęs. 


PADĖKA 


Buvau tik penkerių, kai mano tėvas, grįždamas iš kelionių po 
Norvegiją, parsivežė ilgai grojančią plokštelę, Griego siuitą „Pe- 
ras Giuntas“, Jis susižavėjęs pasakojo apie tos šalies grožį, ypač 
apie didingus fiordus, ir ta muzika nuolat lydėjo mane vaikystėje. 
Tėvas sakė, kad jei kada ateityje pasitaikytų proga, turiu ten nu- 
vykti ir pamatyti savo akimis. Paradoksalu, bet Norvegija buvo 
pirmoji iš šalių, pakvietusių susitikti su skaitytojais. Prisimenu, 
kaip sėdėjau lėktuve pilnomis ašarų akimis skrisdama į kraštą, 
kurį jis pavadino pasaulio viršūne, Jaučiausi - visai kaip Alė - 
paklususi savo jau mirusio tėvo žodžiams. Po tos pirmosios ke- 
lionės lankiausi Norvegijoje daug kartų ir kaip mano tėvas pa- 
milau tą šalį. Tad nekilo klausimo, kur vyks veiksmas „Septynių 
seserų“ serijos antroje knygoje. 

„Audrų sesuo“ remiasi tikrais istoriniais įvykiais ir Norve- 
giją reprezentuojančiomis asmenybėmis - Edvardu Griegu ir 
Henriku Ibsenu, nors knygoje šiuos personažus kūriau remda- 
masi vaizduote, o ne tikrais faktais. Rašant prireikė intensyvių 
tyrinėjimų, ir nepaprastai padėjo daug nuostabių žmonių. Kai 
kuriuos, sutiktus kelionėje, pavaizdavau knygoje ir esu jiems dė- 
kinga, kad leido palikti jų tikrus vardus. 

Mano draugai iš nuostabios Cappelen Damm leidyklos daug 
prisidėjo supažindindami su žmonėmis, su kuriais man reikėjo 

pasikalbėti. Tad pirmiausia (ir iš visos širdies) ačiū nusipelno Knu- 
tas Gorvellas, Jorid Mathiassen, Pip Hallen ir Marianne Nielsen. 


Osle dėkoju: Erikui Edvardsenui iš Ibseno muziejaus — jis pa- 
rodė man „Pero Giunto“ nuotraukų originalus ir papasakojo 
apie Solveigos „balsą užkulisiuose“ - jos tikroji tapatybė iki šiol 
nežinoma. Tai man davė nuorodą į „senų laikų“ istoriją. Larsas 
Roede iš Oslo muziejaus iš istorinės perspektyvos supažindino 
su gyvenimu Norvegijoje XIX a. aštuntajame dešimtmetyje. Else 
Rosengvist ir Kari-Anne Pedersen iš Oslo Norvegijos liaudies 
muziejaus (Norsk Folkemuseum) išsamiai papasakojo apie to 
meto norvegų tautinius drabužius, vardus, susisiekimą ir papro- 
čius. Taip pat dėkoju Bjorg Larsen Rygh iš Cappelen Damm lei- 
dyklos (jos straipsnis apie 1876 metų Kristianijos kanalizaciją ir 
vandentiekį - išties iš pašaukimo, o ne pareigos!). Dėkoju Hildei 
Stoklasai iš Oslo Cruise Network ir ypač viešbučio Grand Hotel 
Osle tarnautojams, nešusiems man maisto ir gėrimų bet kuriuo 
dienos ir nakties metu, kai rašiau juodraštį. 


Bergene: esu dėkinga Johnui Rullestadui, supažindinusiam su 
Erlingu Dahliu, buvusiu Edvardo Griego muziejaus Trolhauge- 
ne direktoriumi. Erlingas yra svarbiausias pasaulyje Griego bio- 
grafas, pelnęs Griego premiją. Jis ir Sigurdas Sandmo, dabartinis 
Griego muziejaus direktorius, ne tik leido gerai apžiūrėti Griego 
namus (net pasėdėti prie Griego fortepijono!), bet ir pasidali- 
jo įžvalga apie jo gyvenimą ir asmenybę. Be to, Erlingas supa- 
žindino mane su Henningu Malsnesu iš Bergeno filharmonijos 
orkestro, šis paaiškino man, kaip diena po dienos vadovaujama 
orkestrui, papasakojo apie šį orkestrą karo metais. Jis supažindi- 
no ir su Mette Omvik, kuri vėliau man atskleidė svarbių dalykų 
apie Bergeno Den Nationale Scene teatrą. 

Erlingas taip pat padėjo susitikti sų garsiu norvegų kompozi- 
toriumi Knutu Vaage, šis man suteikė istorinių žinių ir paaiški- 
no, kaip buvo kuriamos orkestruotės. Siunčiu padėką ir Bergeno 
Havnekontoret viešbučio personalui, kuris rūpinosi manimi, kai 
buvau ten apsistojusi. 


Leipcige: labai ačiū Barbarai Wiermann iš Aukštosios muzikos 
ir teatro mokyklos ir savo mielai draugei iš Leipcigo Peters lei- 
dyklos Carolinei Schatkei, kurios tėvas Horstas mus atsitiktinai 
suvedė gana skaudžiomis aplinkybėmis. 


Iš prigimties nesu labai linkusi prie jūros, tad visais laivybos 
klausimais man tikrai daug padėjo Davidas Beverley, o Graiki- 
joje - Jovana Nikic ir Kostas Gkekas iš Sail in Greek Waters. Už 
pagalbą ieškant žinių apie Fastneto regatą noriu padėkoti Royal 
London Yacht Club ir Royal Ocean Racing Club Kauze įguloms. 
Taip pat Lisai ir Manfredui Rietzleriams, visai dienai paėmu- 
siems į savo Sunseeker jachtą ir parodžiusiems jos galimybes. 

Taip pat noriu padėkoti savo nuostabiai asmeninei sekretorei 
Oliviai ir Susanos Moss bei Ellos Micheler darbščiai leidėjų ko- 
mandai. Visiems, kurie turėjo dirbti itin lanksčiu grafiku, nes su 
„Septynių seserų“ serija mes stengėmės suderinti, taip pat per- 
rašyti ir perleisti mano knygas. 

Dėkoju savo trisdešimčiai leidėjų iš viso pasaulio, ypač Ca- 
therinei Richards ir Jeremy'ui Trevathanui iš Pan Macmillan 
Jungtinėje Karalystėje, Claudiai Negelei ir Georgui Reuchleinui 
iš Random House Vokietijoje, o Peteriui Borlandui bei Judith 
Curr iš Atria JAV. Jie visi labai mane palaikė, nepabijojo sunku- 
mų ir net džiaugėsi leisią septynių knygų seriją. 

Ačiū mano nuostabiai šeimai, tokiai kantriai, nes aš šiuo metu 
nuolat įnikusi į rankraštį, nepaleidžiu plunksnos iš rankos. Be 

Stepheno (jis kartu ir mano agentas), Harryo, Bellos, Leonoros 
ir Kito mano kaip rašytojos gyvenimas būtų menkas. Ačiū mano 
motinai Janetai, seseriai Georgiai ir Jacguelynai Heslop. Ypač 
noriu paminėti „Elo“, ištikimą draugę rašytoją, kurios neteko- 
me vasarį ir vis dar labai ilgimės. Taip pat dėkoju Ritai Kalagate, 
Joūo de Deus ir visiems savo nepaprastai puikiems draugams iš 
Casa de Dom Inacio Abadianijoje, Brazilijoje. 

Ir pagaliau dėkoju JUMS, skaitytojai, jūsų meilė ir parama 
man keliaujant visomis keturiomis pasaulio šalių kryptimis, 
jūsų gyvenimo istorijos mane įkvepia ir daro kuklesnę. Ir leidžia 
suprasti, kad niekas, ką parašyčiau, negali varžytis su stulbinama 
ir be galo sudėtinga gyvenimo kelione. 


Lucinda Riley 
2015 metų birželis 


Ciklo 


Ė Oeptynios SOSeT'ys 


pirmoji knyga 


Tu tikrai labai graži, mano mieloji Maja. Linkiu tau daug gera ateityje. 
Bet visų labiausiai noriu, kad surastum meilę. Ji vienintelė gyvenime 


padeda ištverti skausmą dėl to, kad esi gyvas. Prisimink tai. 


„Septynios seserys. Majos istorija“ - tai romanas apie Mają, pirmąją iš sep- 
tynių seserų, pavadintų Plejadžių žvaigždžių vardais. Romantiškas ir aistros 
kupinas pasakojimas apie savo šeimos ir meilės paieškas, 

Maja - vyTiausia iš šešių įvaikintų seserų. Tėvui mirus, visos susirenka į pasa- 
kiškus vaikystės namus prie Ženevos ežero - bet tėvo valia laidotuvės jau įvy- 
ko, o kiekviena iš seserų gauna po nuorodą su paslaptingomis koordinatėmis, 
Jos nuveda Mają į Braziliją, kur galbūt gyvena tikroji jos šeima. Ir ten, Rio de 
Žaneire, prasideda Majos istorija: iš laiškų ir susitikimų ji atkuria jaudinančią 
savo prosenelės praeitį. 

Rio, 1927-ieji. Turtinga gražuolė Izabelė tekinama už aristokrato Gustavo. 
Tačiau prieš vestuves ji labai nori pamatyti Senąjį Pasaulį ir visus jo meno 
lobius... Draugės tėvas architektas kaip tik projektuoja Kristaus Išganytojo sta- 
tulą ir rengiasi vykti į Paryžių susitikti su skulptoriumi, kuris galėtų įkūnyti 
jo viziją. Puiki proga Izabelei išvysti Paryžių, kuriame - Monparnaso kavinės, 
meno mokyklos studentai ir skulptoriaus, kuriančio Kristaus skulptūrą, padė- 
jėjas Loranas. Jį sutikusi Izabelė supranta - jos gyvenimas niekuomet nebebus 
toks, koks buvo. Bet ji privalo grįžti į Rio ir tekėti... 

Majos ir Izabelės likimai susipynę. Praeitis veikia dabartį. 


Pirmoji iš septynių seserų sužino savo likimą ir randa laimę. Kas laukia kitų? 
„Septynios seserys. Majos istorija“ - tai tik pradžia. 

